
Istoria omenirii nu poate fi privită sau evaluată fragmentar; ea tre- 
buie privită ca un tot unitar. Fiecare dintre noi, prin ceea ce gândim, prin 
felul cum ne manifestăm, prin ceea ce întreprindem, suntem, în egală 
măsură, antici sau moderni. Contemporaneitatea însăşi, în ansamblul ei, 
nu poate fi ruptă de rădăcinile, de începuturile ei. Antichitatea e a noas- 
tră, a tuturor. Dacă vrem să știm cu adevărat cine suntem, trebuie să ştim 
mai întâi cine am fost. Trecutul ne aparține. E adevărat, îl putem ignora, 
dar nu-l putem niciodată anihila. 

Întorcându-ne în timp, ne regăsim cu toții, conștient sau inconşti- 
ent, în comunitatea primordială, în atmosfera paradisiacă a Edenului, 
în „Mitul lui Dilmun” sau chiar în mlaștinile nefericite de la Stellmoor, 
încercând parcă să ne depăşim pe noi înşine, să fim mai mult decât sun- 
tem: creaţie, dar nu simplă creaţie. 

Vorbind în termeni profani şi făcând abstracție de Revelaţie, s-ar 
putea spune că am trăit totdeauna în mit şi nu putem trăi în afara aces- 
tuia, oricât ne-am strădui. Dacă ar fi altfel, probabil că nu am mai fi noi 
înşine, probabil că am sucomba. Cumva, noi înșine suntem „mit. Mitul 
face parte din existența noastră. Omenirea fără mit devine mult mai 
săracă. A pătruns în însăși cultura și civilizația noastră. 

Experienţa istorico-religioasă a omenirii demonstrează că niciodată 
omul n-a putut trăi în afara religiei, fie ea naturală sau supranaturală; nu 
a putut nici măcar exista fără ea. O spunea însuşi Plutarh (sec. II d.Hr.), 
care cunoștea bine Antichitatea religioasă de dinainte şi din timpul său: 
„Priviţi pe faţa pământului. Veţi vedea, poate, cetăţi fără ziduri, fără legi, 
veţi întâlni popoare care nu cunosc scrierea și întrebuinţarea banilor, dar 
un popor fără Dumnezeu n-a întâlnit încă nimeni”. Toţi oamenii tind 
spre Dumnezeu, indiferent dacă unii sunt mai departe de El sau mai 
aproape, ori dacă s-au şi unit deja cu El. 

Religia înseamnă mai mult decât o simplă morală, infinit mai mult 
decât o simplă concepţie de viaţă, deși le implică pe acestea, întrucât ea 
este un mod aparte de a fi, este trăire şi viață autentică, e experienţă vie 
a Absolutului, a legăturii cu El. 

Din punct de vedere creștin, şi nu numai, sensul existenţei umane a 
fost creaţia. Iar creaţia, la rândul ei, se prelungeşte în eshatologie, având 
o semnificaţie ce transcende tiparele oricărei creaţii obişnuite. Am fost 
creaţi de către Dumnezeu, ne naștem şi murim, pentru a învia pentru 
eternitate. Ancorat în trecut, trăind în prezent şi năzuind spre viitor, 
omul participă şi se împărtășește permanent din veşnicie; o veşnicie 
nicidecum goală, nu searbădă, ci preaplină, pentru că întotdeauna exis- 
tenţa ne împlineşte, într-un anume fel, omul se împlinește tocmai prin 
faptul că există. 

Istoria şi filosofia religioasă a omenirii ne arată că omul a năzuit 
dintru începuturi spre autodepăşire, spre desăvârşirea prezentului, spre 
împlinire: altfel, existenţa de care a avut parte ar fi devenit un non-sens. 
Sufleteşte sau trupește, totdeauna ne străduim să privim înainte. Așa 
se şi explică faptul că valori moral-religioase există pretutindeni. Altfel, 
popoarele lumii n-ar fi putut supravieţui de-a lungul istoriei decât cel 
mult la nivelul biologic. În afara unei religii şi unei minime morale, 
nu există nimic. Existenţa umană, redusă la dimensiunile unei simple 
„materii evolutive”, înseamnă, mai devreme sau mai târziu, sucombare. 

De-a lungul timpului, în mod artificial, au fost create tot felul de 
conflicte între religie şi cunoaștere, între religie şi filosofie etc. Să ne gân- 
dim la religie şi cunoaştere! Religia înseamnă tocmai cunoaștere, dar nu 
o cunoaștere abstractă, supusă exclusiv raţiunii, ci o cunoaștere tainică, 
experimentală, directă, intuitivă, pentru că ea „leagă”, unește, şi nu doar 
distinge, diferențiază, aşa cum o face experimentul ştiinţific. 

Religie sau filosofie? Şi una și alta! Pentru că orice religie presupune, 
direct sau indirect, o filosofie, o filosofie şi o înțelepciune a vieţii, după 
cum orice filosofie presupune o anumită religie, indiferent de conotaţi- 
ile ei. Inclusiv filosofia „atee” implică divinul prin faptul că încearcă să-l 
ignore. Nu poate face abstracţie de el. 

O corectă trăire şi, mai ales, evaluare a creștinismului este impo- 
sibilă în afara unei minime cunoașteri a altor credinţe religioase, a 

celorlalte religii, mai apropiate sau mai îndepărtate de creştinism. Marele 
profesor de teologie și mitropolit Irineu Mihălcescu spunea în acest sens: 
„Istoria religiilor interesează pe orice om și pe creştini îndeosebi, deoa- 
rece studiul ei contribuie (...) la lărgirea orizontului cunoștințelor, iar pe 
de altă parte, la consolidarea credinţei creştine și Bisericii creștine, care 
n-au decât de câştigat din punerea lor faţă în față cu celelalte religii și 
comunități religioase”; şi tot la fel, un mare profesor romano-catolic de 
la Universitatea din Miinchen, Anton Anwander, scria: „Studiul istoriei 
generale a religiilor este de folos oricui pentru a înţelege mai profund 
propria sa religie”. 

Lucrarea de față nu se vrea decât o prezentare și, în parte, evaluare 
generală a ceea ce atât de sugestiv spunea Cicero: „Ceea ce este admis 
de către toţi, nu poate să fie fals, pentru că trebuie să-și aibă rădăcina în 
însăși ființa omului”. 

Ea se adresează, în egală măsură, tuturor acelora care sunt pasionaţi 
de istoria și moştenirea religioasă a lumii antice, dar mai ales studenţilor 
facultăţilor de Teologie şi Filosofie, unde Istoria şi filosofia religiilor este 
integrată în rândul disciplinelor din planul de învăţământ. 

De altfel, întreaga structură a lucrării a fost concepută în funcție 
de prevederile şi cerințele programei analitice respective. Amploarea 
materialului prezentat a fost impusă de dimensiunile tematicii în sine: 
este vorba, totuşi, de istoria și filosofia religioasă a umanităţii pe par- 
cursul unei lungi perioade de timp, în devenirea ei. Oricum, materialul 
poate fi sintetizat de însuși cititorul sau de cursantul respectiv. Pe de 
altă parte, să avem în vedere faptul că marea majoritate a lucrărilor 
existente în limba română - scrise sau traduse — ţin de domeniul feno- 
menologiei religioase, un domeniu mai puţin accesibil cititorului sau 
studentului obișnuit. 

Desigur, din această lucrare lipsește istoria și filosofia religioasă a 
unor mari popoare antice și contemporane, cum ar fi: India, China, 
Japonia etc. Aceasta va constitui, de fapt, tema unei alte lucrări, aflate 
deja în lucru, în care vor fi abordate marile religii contemporane: hin- 
duismul, budismul, jainismul, confucianismul, taoismul, şintoismul, 
religiile populațiilor tribale contemporane, iudaismul, islamul și 
creştinismul. 


18 o | PREFAŢĂ 


Pentru a facilita munca studenţilor şi doctoranzilor, am acordat o 
atenţie specială prezentării unei bibliografii corespunzătoare, aferente 
fiecărui capitol. 

Prezenta lucrare reprezintă o nouă ediţie, revizuită și adăugită, 
după primele două ediţii, apărute sub titlul Istoria și filosofia religiei la 

RELIGIA ÎN PREISTORIE 


1. Consideraţii generale 


Aşa după cum se cunoaște, prin perioada preistorică se înţelege, în 
general, epoca de piatră. Comparativ cu celelalte perioade ale istoriei 
omenirii, acest așa-numit spaţiu preistoric este dificil de cercetat şi deli- 
mitat, atât sub aspect religios, cât și sub acela al culturii şi civilizaţiei în 
genere. Fireşte, şi în cazul său se poate vorbi de o „istorie, dar numai de 
o istorie din care lipseşte orice document scris, de o istorie reconstitui- 
bilă exclusiv pe baza arheologiei nescrise. 

Durata acestei perioade de timp - când omul folosea mai ales 
unelte din piatră, os şi lemn - este greu de precizat, întrucât este greu 
de precizat însăși vremea apariției omului pe pământ. Astfel, profesorul 
Andre Leroy-Gourhan aprecia că acest lucru ar fi putut avea loc în 
urmă cu aproximativ 1.000.000 de ani. Alţi cercetători, în schimb, 
împing această limită până la 2-3.000.000 de ani î.d.Hr. Nefiind însă 
cazul să intrăm aici în diferitele discuţii asupra acestei probleme, ne 
vom rezuma, în cele ce urmează, la cifrele aproximative oferite de 
specialişti, atât în ceea ce priveşte perioada preistorică în general, cât 
şi în ce priveşte durata diviziunilor şi subdiviziunilor ei, după cum 
urmează; paleoliticul (perioada folosirii pietrei neșlefuite) inferior 
(peste 1.000.000-100.000 î.d.Hr.), mijlociu (cca 100.000-35.000 î.d.Hr.), 
superior (cca 35.000-10.000 î.d.Hr.); mezoliticul (perioadă de tranziţie, 
cca 10.000-6.000 î.d.Hr.); neoliticul (perioada folosirii pietrei șlefuite, 
cca 6.000-2.700/2.500 î.d.Hr.). 

Dacă paleantropii - așa cum sunt numiţi de specialiști cei ce au 
trăit la începuturile omenirii — sunt consideraţi de mai toţi cercetătorii 
drept „oameni compleţi”, rezultă că ei aveau, de asemenea, un anumit 
număr de credinţe și practicau anumite rituri religioase. Căci „religi- 
ozitatea” este un dar fundamental conferit de Dumnezeu omului prin 
creaţie, sau, după cum afirma Mircea Eliade, „experienţa sacrului” con- 
stituie un element indispensabil în structura conștiinței omului. Prin 
urmare, atunci când unii pun problema „religiozităţii” sau „non-religi- 
ozităţii” omului preistoric, susținătorilor „non-religiozităţii” le revine 
misiunea de a aduce și dovezi în sprijinul ipotezei lor. Este probabil 
ca această teorie a „non-religiozităţii” în preistorie să se fi impus în 
vremea evoluționismului, ai cărui adepţi făceau atâta caz de pretinsa 
asemănare dintre structura anatomo-osteologică a paleantropilor și cea 
a „primatelor”, trecând foarte uşor cu vederea unicitatea omului, activi- 
tatea sa, ce demonstrează diferenţa dintre sine și celelalte creaturi, mai 
precis activitatea unei inteligenţe care nu poate fi definită altfel decât 
„omenească”, 

Dacă totuși, în prezent, există un acord asupra faptului că preisto- 
ricii aveau o religie, este dificil, însă, să se precizeze cu exactitate con- 
ţinutul acesteia; fiindcă există, într-adevăr, mărturii în acest sens, dar 
nu s-a reușit descifrarea deplină a adevăratei lor semnificaţii religioase. 
Astfel, mulţi cercetători au pornit de la premisa că ar exista o anume 
înrudire între cultura şi religia preistorică, pe de o parte, și cultura și 
religiozitatea populațiilor așa-zis „primitive” contemporane, deoarece 
nici acestea din urmă nu dispun încă de o cultură scrisă și se găsesc, 
prin urmare, în faza lor preistorică. Mergându-se, însă, uneori prea 
departe cu acest comparativism, s-a ajuns la exagerări de tot felul. Din 
acest motiv, în ultima vreme, mulți specialiști ai acestei perioade au 
devenit foarte circumspecţi sau chiar sceptici. De pildă, profesorul A. 
Leroy-Gourhan, din prea multă prudenţă, apreciază drept „folclor şti- 
inţific” multe ipoteze lansate, mai ales cu privire la faza mai veche a 
religiei preistorice. De aceea, în cele ce urmează, vom încerca să arătăm 
doar ceea ce credem că se poate considera ca veridic cu privire la viața 
religioasă a oamenilor din cele trei perioade ale preistoriei: paleolitic, 
mezolitic şi neolitic. 

2. Paleolitic 
2.1. Paleoliticul inferior (peste 1.000.000-100.000 î.d.Hr.) 


Pornindu-se de la premisa că cele mai vechi rămășițe omeneşti des- 
coperite până în prezent reprezintă doar fragmente de cranii şi avându- 
se în vedere faptul că la anumite populaţii „primitive” de astăzi există 
obiceiul de a se păstra craniile strămoşilor, socotite ca fiind înzestrate cu 
puteri magice, s-a tras concluzia că în paleoliticul inferior ar fi existat un 
cult al craniilor. Fostul profesor de istoria religiilor de la Universitatea 
din Londra, E.O. James, de pildă, argumenta într-un mod destul de con- 
vingător această ipoteză, în urma cercetării vestigiilor din diferite faze 
ale paleoliticului, descoperite la Ciu Ku-tien (China), Monte Cicero (Ita- 
lia) şi Offnet (Germania). Astfel, la Ciu Ku-tien s-au descoperit cranii și 
mandibule inferioare, datând de 400.000-300.000 de ani. Întrucât nu e 
vorba de înhumări, conservarea acestor cranii ar putea avea o motivaţie 
religioasă. De aceeaşi părere sunt şi abatele H. Breuil şi W. Schmidt, buni 
cunoscători ai acestei perioade preistorice, care au corelat acest cult al 
craniilor din paleoliticul inferior cu un obicei atestat la australieni şi 
la alte populaţii „primitive” de astăzi, respectiv de a conserva craniile 
rudelor decedate și de a le purta cei vii în deplasările lor, în credinţa că 
puterile supranaturale ale acestora îi vor însoţi pretutindeni. 

Tot la fel, profesorul I. Nestor, pe baza unor asemenea descoperiri și 
a altora de acest fel, cum ar fi cele de la Steinheim sau Ehringsdorf (Ger- 
mania), Ngandong (Jawa), Crapina (Iugoslavia) etc., afirma odinioară 
că, în toate aceste cazuri, trebuie admisă o formă „primitivă de religie” 
şi că, în consecinţă, se cuvine o revizuire completă a concepţiilor cu pri- 
vire la începuturile manifestărilor religioase ale omului. 


2.2. Paleoliticul mijlociu (cca 100.000-35.000 î.d.Hr.) 


Cercetătorii sunt de părere că în această perioadă există dovezi 
mult mai clare despre existenţa unor reprezentări de ordin religios. Ast- 
fel sunt, de pildă, sacrificiile de animale. Se sacrificau animale întregi 

sau anumite părți din trupul animalului, în credinţa că, astfel, vânatul 
se va înmulți și va deveni cât mai numeros. Chiar şi astăzi, de altfel, 
se mai păstrează obiceiul sacrificării ursului cu această semnificaţie la 
unele populaţii înapoiate de vânători, cum ar fi, de exemplu, tungușii. 
Uneori, sacrificiul se efectua sub forma depunerii animalului ucis în 
apropierea sau chiar în interiorul aşezării — în aer liber sau în grote -, 
acoperindu-l cu pământ sau așezându-i-se deasupra unelte de silex ori 
de fildeş frumos lucrate. Alteori, sacrificiul consta în îngroparea doar a 
unor părţi din corpul animalelor. În alte cazuri, craniul animalului era 
golit de creier (operaţie care, probabil, avea loc cu un oarecare ritual), 
după care corpul animalului sacrificat era umplut cu pietre și aşezat 
într-un lac. În fine, sacrificiul putea lua și forma de ardere a trupului 
animalului. 

Depozitele de oase de urs de peşteră, descoperite în Alpi şi în 
regiunile învecinate, constituie „documentele” cele mai numeroase, dar 
şi cele mai controversate, privind sacrificiile animale și ideile religioase 
în general ale omului din această perioadă. În peştera din Drachenloch 
(Elveţia), de pildă, Emil Băchler a găsit depozite de oase, mai ales de cranii 
şi de oase lungi; ele erau grupate şi aşezate fie de-a lungul peretelui, fie în 
nișele naturale ale stâncii, fie într-un fel de casetă de piatră. Descoperiri 
asemănătoare au fost făcute și în Styria, la Petershâhle în Franconia sau 
la Salzofenhshle (Alpii austrieci), unde au fost descoperite trei cranii de 
urs, așezate în nișe naturale ale peretelui alături de oase lungi, orientate 
de la est către vest. 

Întrucât aceste depozite păreau intenţionale, Al. Gahs, de pildă, 
le-a comparat cu ofrande de jertfă a primei vânători, adusă de anu- 
mite populaţii arctice unei Fiinţe Supreme. Ofranda consta în așezarea 
pe niște platforme a craniului și oaselor lungi ale animalului doborât; 
se ofereau divinității creierul şi măduva animalului, adică părţile cele 
mai apreciate de către vânător, lucru care pentru cei mai mulţi etno- 
logi reprezintă o dovadă a faptului că vânătorii de urși ai peșterilor din 
această perioadă credeau într-o Fiinţă Supremă sau un Stăpân al anima- 
lelor. Prin ele însele, aceste depozite nu sunt nimic altceva decât expresia 
intenţionalităţii magico-religioase. 

2.3. Paleoliticul superior (cca 35.000-10.000 î.d.Hr.) 


Cele mai numeroase dovezi privind existenţa unei vieţi religioase în 
această perioadă sunt legate de un intens cult al morţilor. În acest sens, 
apare ca fiind absolut sigură: 

a) Înmormântarea intenționată a cadavrelor. Toate scheletele desco- 
perite arată clar că morţii nu fuseseră părăsiți sau aruncaţi la întâmplare, 
ci aşezaţi în gropi artificiale de anumite forme şi mărimi. 

Printre cele mai bune exemple de morminte cu o anume semnifica- 
ție magico-religioasă, amintim pe cel de la Teșik Taș (Uzbekistan) - în 
care apare un copil încadrat de o pereche de coarne de capră sălbatecă, 
pe cel de la Chapelle-aux-Saints, în Correze - unde, alături de schelet, 
s-au găsit mai multe unelte de silex și bucăţi de ocru roşu (peroxid de 
fier hidratat sau sangvin), şi pe acela de la Ferrassie, în Dordogne, unde 
s-au descoperit mai multe morminte monticulate, cu depozite de unelte 
de piatră. De asemenea, amintim cimitirul dintr-o grotă de pe Muntele 
Carmel, cu zece morminte. Încă se discută în contradictoriu în legătură 
cu autenticitatea şi semnificaţia ofrandelor alimentare sau a obiectelor 
depuse în morminte; cel mai bun exemplu este acela al craniului femi- 
nin de la Mas dAzil, cu ochi artificiali, aşezat pe un maxilar şi un corn de 
ren. Cel mai frecvent, mormintele erau individuale, dar și duble, triple 
(tatăl, mama, copilul) sau chiar colective, cum ar fi acela de la Predmost 
(Moravia), în care s-au găsit 14 schelete. 

În multe cazuri, lângă cadavre, în gropi, erau depuse anumite obiecte 
de podoabă (cochilii, pandantive, coliere). Prezența unor asemenea 
obiecte personale, ca şi a unor unelte, arme etc., presupune nu numai 
credinţa într-o supravieţuire personală după moarte, ci și certitudinea 
că defunctul își va continua activitatea specifică într-o altă lume. Cât pri- 
veşte craniile şi osemintele de animale descoperite lângă morminte, pro- 
babil că ele reprezintă resturi de prânzuri rituale, nu neapărat ofrande. 

Unii cercetători susțin că înmormântarea se făcea înăuntrul locuin- 
ţelor, în grote, sub vatră. Se pare, însă, că aceste înmormântări se făceau 
în afara locuinţei, în natură, numai în mod accidental într-o grotă neo- 
cupată în acel moment. Mormintele din grote s-au păstrat mai bine și, 
de aici, concluzia greşită că înmormântările s-ar fi făcut în interiorul 

locuinţelor. Alţi specialişti afirmă că aceste înmormântări se făceau, 
totuşi, în grotele de locuit, dar acestea erau îndată părăsite. 

b) Orientarea cadavrelor în morminte pare să nu fi fost totdeauna 
întâmplătoare. Cea mai frecvent întâlnită este orientarea lor cu capul 
spre răsărit, deci cu privirea spre apus. Astfel, într-o grotă din Germa- 
nia s-au găsit o mulțime de cranii, toate orientate cu privirea spre apus. 
Această orientare a cadavrelor marchează, de fapt, intenția de a lega 
soarta sufletului de traiectoria soarelui, deci speranţa unei „renaşteri”, 
adică a unei „post-existenţe” într-o altă lume, după cum afirmă Mircea 
Eliade. Privirea cadavrelor era îndreptată spre locul unde se credea că 
este locuinţa morţilor, și anume, cel mai frecvent, spre locul unde apune 
soarele şi spre miază-noapte. 

c) Poziţia scheletelor din morminte nu pare nici ea să fi fost întâm- 
plătoare. În genere, scheletele provenind din această perioadă au fost 
găsite culcate pe spate sau pe partea dreaptă, cu capul ușor înclinat pe 
umărul stâng. Deosebit de stranie este aşa-numita poziție „chircită” sau 
„pe vine”, în care cadavrul era atât de tare încovoiat, încât tălpile cores- 
pund cu nivelul inferior al bazinului, iar genunchii ating fruntea. 

Pe marginea acestei poziţii a scheletelor s-au emis mai multe ipo- 
teze. Unii cercetători susțin că morţii erau astfel îndoiţi pentru a încă- 
pea în gropi mai mici şi mai uşor de săpat. După alţii, această poziţie, 
asemănătoare cu cea a copilului în pântecele mamei sale, departe de a 
trăda teama de „cadavrele vii”, aşa cum se prezintă ea la anumite popu- 
laţii „primitive” actuale, vrea să semnifice, dimpotrivă, speranţa într-o 
„renaştere” în altă viaţă, credinţa în nemurire. Există, însă, și unii spe- 
cialiști care consideră că această poziţie ar imita, pur și simplu, poziţia 
omului adormit, fiindcă moartea era concepută ca un somn adânc. 

d) Şi practica presărării cadavrului cu ocru roşu este, cu siguranţă, 
legată de ideea de nemurire. Este vorba despre numeroasele cazuri în 
care scheletele au fost găsite vopsite cu ocru roșu. Acest obicei de a pre- 
săra cadavrele cu ocru este, practic, universal răspândit, în timp și spa- 
țiu, de la Ciu Ku-tien până pe coastele occidentale ale Europei, în Africa 
până la Capul Bunei Speranţe, în Australia, în Tasmania ori în America, 
până în Țara de Foc. 

Privind semnificaţia religioasă sau magică a presărării cadavru- 
lui cu ocru roșu, marea majoritate a cercetătorilor în domeniu este 
de părere că acest rit va fi avut ca scop să confere mortului puterea de 
viaţă a sângelui. Astfel, într-un mormânt din Franţa, s-a găsit la gura şi 
nasul mortului o scobitură plină cu piatră feruginoasă, prefăcută în pul- 
bere. Defunctul trebuia să inspire acest praf pentru a-și însuşi virtuțile 
cuprinse în el, şi anume cele care rezidă în sânge. 

Paul Wernert este, însă, de părere că explicaţia acestui rit trebuie cău- 
tată în faptul că pământurile colorate și ocrul, în special, ar avea calităţi 
profilactice reale, experimentate în practica aplicării lor pe corp ames- 
tecate cu grăsimi. În acest sens, el dă exemple de la unele populaţii „pri- 
mitive” de astăzi: hotentoţii, polinezienii, melanezienii, tasmanienii etc. 
La aceștia, pământul colorant roșu este utilizat împotriva înțepăturilor 
de insecte, împotriva unor mirosuri urâte, pentru cauterizarea unor răni 
sângerânde etc. De aici nu mai rămâne decât un pas până la a socoti ocrul 
roşu, de natură organică sau minerală, ca având o putere supranaturală, 
datorită căreia sporesc calităţile fizice și morale ale individului, ferindu-l 
de duhurile rele. Mai mult decât atât, persoanele, obiectele de cult, monu- 
mentele ori sculpturile vopsite cu roșu devin tabu, nu trebuie atinse. 

e) O deosebită importanţă pentru cercetarea religiozității oamenilor 
din paleoliticul superior o au, însă, şi desenele de pe pereţii a numeroase 
grote din Urali (Kapova) şi de la noi din ţară (Cuciulat, jud. Sălaj), până 
pe coasta estică a Atlanticului, interpretarea lor ridicând cercetătorilor o 
serie întreagă de probleme. Începând chiar cu ]. B. Taylor (1832-1917), 
s-a încercat să se stabilească o legătură între arta paleolitică și magie. Ceva 
mai târziu, Salomon Reinach (1852-1932) a formulat clar această idee. 

Prin urmare, în reprezentările picturale, figurile animale și umane 
aveau o semnificaţie și o funcţie magică. O semnificaţie și o funcţie simi- 
lară aveau şi urmele de mâini, contururile unei palme deschise, desenate 
pe stâncă şi traducând ideea de „posedare” — act presupus a fi realizat 
prin magie imitativă, la temelia căreia stă principiul asemănării sau al 
imitaţiei. Aşa-zişii „primitivi” de astăzi, de pildă, cum ar fi boşimanii 
sau hotentoții, desenează un animal sau o plantă pentru a le face să se 
înmulțească sau împlântă o săgeată într-un animal desenat, crezând că, 
astfel, îl şi ucid în realitate. În acest fel, arta paleoliticului superior avea 

o funcție preponderent magică; nu era un act dezinteresat, un act pur 
estetic, ci o operaţie având o finalitate magică, ale cărei rituri erau ofi- 
ciate în încăperile retrase ale grotei. Creatorul desenelor sau picturilor 
paleoliticului superior credea realmente în posibilitatea de a acţiona 
asupra animalului prin intermediul imaginii acestuia. 

Întrucât picturile sau desenele se găsesc destul de departe de intrare, 
cercetătorii sunt de acord în a considera grotele asemenea unor sanctu- 
are. De altfel, multe dintre aceste peșteri erau nelocuibile, iar dificultăţile 
de acces accentuau caracterul lor numinos. Pentru a ajunge în faţa pere- 
ților pictaţi, trebuiau parcurși sute de metri, ca în cazul grotei de la Niaux 
sau a celei de la Trois Freres (Franţa). De asemenea, grota de la Cabreret 
(Franţa) reprezintă un veritabil labirint și cere câteva ore ca să fie vizitată. 

Urşii, leii și alte animale sălbatice străpunse de săgeți sau modelajele 
de argilă descoperite în peştera de la Montespan, figurând lei și un urs 
ciuruit de găuri adânci şi rotunde, au fost interpretate drept dovezi ale 
magiei de vânătoare. După părerea lui Mircea Eliade, această ipoteză 
este plauzibilă, dar unele dintre aceste lucrări ar putea fi interpretate 
ca reactualizarea unei vânători primordiale. Tot la fel de probabil este 
faptul că riturile erau celebrate în zonele cele mai profunde ale „sanctu- 
arelor”, poate înaintea unei expediţii de vânătoare sau cu ocazia a ceea ce 
s-ar fi putut numi „iniţierea” adolescenților. 

O descoperire celebră, dar foarte controversată, o reprezintă fai- 
moasa compoziţie aflată recent la Lascaux (Franţa), într-o galerie infe- 
rioară a peşterii, al cărei acces este extrem de dificil. Aici se poate vedea 
un bizon rănit, îndreptându-și coarnele către un om în aparență mort, 
care zace la pământ; arma sa, un fel de ţepușă prevăzută cu un cârlig, se 
sprijină de burta animalului; lângă om (al cărui cap se termină cu un 
plisc), se află o pasăre pe o creangă. În 1950, Horst Kirchner propunea 
să se vadă aici o şedinţă şamanică. În opinia sa, „şedinţa” era întreprinsă 
pentru ca șamanul să ajungă, în extaz, alături de zei și să le ceară bine- 
cuvântarea, adică succesul în vânătoare. 

Deşi această interpretare a fost controversată, Mircea Eliade sus- 
ţine că existenţa unui anumit tip de șamanism în epoca paleolitică pare 
sigură. Pe de o parte, şamanismul domină încă în zilele noastre con- 
cepția religioasă a vânătorilor şi a păstorilor. Pe de altă parte, subliniază 

acelaşi cercetător, experienţa extatică în sine, ca fenomen originar, este 
constitutivă condiției umane; nu ne putem imagina o epocă în care omul 
nu a avut vise, ori vise în stare de trezie, şi nu intra în „transă, pierdere 
a conștiinței interpretată ca o călătorie a sufletului în lumea de dincolo. 

Cu mai mult timp în urmă, profesorul Hugo Obermaier de la Uni- 
versitatea din Madrid a emis ipoteza potrivit căreia gravurile rupestre 
paleolitice au fost executate pentru una sau mai multe divinităţi. Și mai 
categoric, Johannes Maringer susținea că la baza credințelor şi practici- 
lor magice ale vânătorilor din paleoliticul superior existau fiinţe supra- 
naturale, spirite sau demoni. 

f) Pentru viaţa religioasă a oamenilor din paleoliticul superior, o 
semnificaţie aparte are și existenţa unor zeițe-mame, mai ales în credin- 
ţele vânătorilor. Răspândirea acestor reprezentări este destul de întinsă, 
din sud-vestul Franţei până la Lacul Baikal, în Siberia, și din Italia de 
nord până la Rin. Statuetele, de 5-25 cm înălțime, sunt sculptate în pia- 
tră, os sau fildeș. Ele au fost considerate cândva drept creaţii erotico- 
estetice, de unde le-a venit şi numele de „Venus”; ele reprezintă aproape 
totdeauna femei mature, mame. Cele mai celebre par să fie „Venus” din 
Lespuges, din Willendorf (Austria) şi din Laussel (Dordogne). Totuși, 
datorită mai cu seamă preciziei săpăturilor, cele mai instructive sunt cele 
descoperite la Gagarino şi Mezin, în Ucraina. Ele provin din niveluri ale 
locuinţelor şi par, prin urmare, să fie în relaţie cu religia casnică. 

Pentru a explica funcțiunea lor religioasă, Franz Hancar amintește 
că anumite triburi de vânători din Asia Septentrională realizează mici 
sculpturi antropomorfe din lemn, numite dzuli. În triburile în care 
dzuli sunt feminini, acești „idoli” reprezintă strămoașa mitică din care 
se presupune că au descins toţi membrii tribului; ei protejează familiile 
şi locuinţele, iar la întoarcerea din marile vânători li se prezintă ofrande 
de arpacaș şi grăsime. 

Pentru marele specialist al acestei perioade preistorice, A. Leroy- 
Gourhan, nu este nicio îndoială că peştera era un sanctuar şi că plăcile 
de piatră sau figurinele feminine reprezintă „sanctuare mobile”, având 
aceeași structură simbolică ca şi grotele pictate. 

g) În cele din urmă, amintim și ipoteza existenţei unui anume cult 
al toporului. Descoperirile arheologice au scos la iveală, mai ales în 

morminte, numeroase topoare, simple sau cu tăiș dublu, care nu par să fi 
avut totdeauna rostul de unelte, întrucât sunt fie prea mici, fie prea mari 
pentru a putea fi folosite. Tot la fel, au fost descoperite topoare pictate 
sau desenate, iar alteori imprimate adânc în formă de T, prin tatuaj, 
pe unele cranii feminine. Mulţi specialiști conchid, astfel, că toporul - 
principalul instrument de lucru în preistorie, ar fi fost, deci, adorat, fie 
ca simbol al puterii, fie ca emblemă a fulgerului, dar, în orice caz, cu 
scop religios sau magic. 


3. Mezolitic (cca 10.000-6.000 î.d.Hr.) 


În această perioadă de tranziţie spre neolitic întâlnim, practic, cea 
mai mare parte dintre riturile funerare existente anterior: înmormântări 
cu ocru roșu, în poziţie „chircită”, podoabe şi unelte puse în mormânt, 
plăci de piatră sau coarne de cerb așezate deasupra gropii, o vatră fune- 
rară pe care sunt aduse ofrande, ospeţe funerare dovedite prin marile 
cantități de oase calcinate şi cărbuni ce s-au descoperit pe vetre din 
blocuri mari de piatră etc. Toate laolaltă nu arată nimic altceva decât 
o intensă viață religioasă, în centrul căreia se afla credinţa în nemurire. 

Referitor la practicile religioase ale vânătorilor care au urmărit în 
această perioadă turmele de reni în nordul Europei, amintim în mod 
special cazul depozitului de nămol al unei ape stătătoare din Stellmoor 
(lângă Hamburg), care are o deosebită semnificaţie religioasă. A. Rust a 
descoperit aici resturile a doisprezece reni întregi, scufundaţi, cu pietre 
în pântece sau în cutia toracică. Acest cercetător, împreună cu alți spe- 
cialişti, a interpretat acest fapt ca ofrandă de jertfire a primului vânat 
(Primitialopfer) adusă unei divinităţi, probabil Stăpânului Animalelor. 

Lacul de la Stellmoor era considerat, probabil, „loc sacru” de către 
vânătorii din mezolitic. A. Rust a cules de aici numeroase obiecte, între 
care săgeți de lemn, unelte de os, topoare cioplite din coarne de ren. Toate 
acestea reprezentau cu probabilitate ofrande, cum este cazul obiectelor 
din epoca bronzului sau a fierului, descoperite în diferite lacuri şi mlaș- 
tini din Europa Occidentală. 

Tot în stratul mezolitic de la Stellmoor, A. Rust a descoperit un 
stâlp din lemn de pin cu un craniu de ren în vârf. După opinia unor 
cercetători, acest stâlp cultic indică prezenţa unor prânzuri rituale: se 
consuma carnea renilor, iar capetele lor erau aduse ca ofrandă unei 
fiinţe divine. Dincolo de orice, însă, este evidentă credinţa în existenţa 
unei divinități. 

Tot în această perioadă, se constată în mod cert un cult al craniilor 
omeneşti - practică prezentă şi în perioadele anterioare, întrucât s-au 
descoperit în mai multe locuri depozite de cranii omenești orientate 
uniform şi înfășurate cu un strat de ocru roşu. Asemenea depozite au 
fost descoperite în grotele de la Offnet, în Bavaria, şi la Hohlenstern, în 
Wirttenberg. Astfel, la Offnet, au fost găsite 33 de cranii, despre care 
se crede că ar fi vorba de trofee, capete ale dușmanilor tăiate pe viu și 
depozitate în chip ritual cu credinţa, ca şi la unele populaţii de astăzi, că 
în felul acesta se pot obţine calităţile fizice şi morale ale inamicului. 

Mulţi specialişti sunt de părere că, în acest caz, este vorba de un act 
magico-religios, întrucât capul, respectiv creierul, era considerat sediu 
al sufletului. De multă vreme, graţie viselor şi experienţelor extatice și 
paraextatice - după cum subliniază Mircea Eliade - se recunoscuse 
existenţa unui element independent de trup, numit „suflet” sau „spirit. 
Acest element spiritual era prezent în întreg trupul, el constituia pentru 
preistorici, întrucâtva, „dublul” său. Dar, localizarea sufletului de către 
aceştia în creier a avut anumite consecinţe: pe de o parte, exista credința 
că se poate asimila elementul „spiritual” al victimei consumând creierul 
său; pe de altă parte, craniul, sursă de putere, devenea obiect de cult. 

În mezolitic se întâlnește, de asemenea și ritul funerar al ciopârțirii 
cadavrului, probabil pentru a face inofensiv spiritul celui decedat, care 
era nemuritor. Acest rit a fost observat, de pildă, la un grup de mor- 
minte descoperite la Schmâckwitz, în apropiere de Berlin. 

Legat de concepția despre divinitate şi relaţia omului cu ea, 
consemnăm încercări de reprezentare simbolică a Fiinţei Supreme, sub 
chipul unor „idoli”. Astfel, nu departe de Ahrensburg - Hopfenbach, 
într-o stațiune mezolitică datată cca 10.000 î.d.Hr., A. Rust a degajat de 
pe fundul unui lac un trunchi de salcie de 3,5 metri lungime, sculptat 
grosolan: se observă capul, un gât lung şi vagi trăsături incizate, care, 

potrivit autorului descoperirii, reprezintă braţele. Acest „idol” fusese 
împlântat în lac. Este vorba, probabil, despre imaginea unei Fiinţe 
supranaturale, deşi este imposibil de precizat structura acesteia. 


4. Neolitic (cca 6.000-2.700/2.500 î.d.Hr.) 


În această perioadă a preistoriei, viața omului a evoluat mult; de 
acum, acesta nu mai este doar un simplu vânător şi culegător, ci devine 
agricultor, crescător de animale. El nu mai locuieşte în grote naturale, 
ci în case şi sate. De asemenea, tot acum se constată o intensă viață 
religioasă. Omul din neolitic, aşa cum se va observa puţin mai departe, 
nu se va mai rezuma doar la îndeplinirea mecanică a unor rituri reli- 
gioase; se observă un început de gândire religioasă. Toate actele sale 
au şi capătă o anumită semnificaţie religioasă, care va evolua în timp. 
Omul din neolitic devine absolut conştient de această semnificaţie, de 
„sensul” religiei sale. 


4.1. Cultul în general 


Centrul vieţii religioase rămâne pe mai departe cultul, dar mai ales 
cultul morţilor, care va căpăta noi dimensiuni şi semnificaţii. 

În mileniul al IV-lea î.d.Hr., actele rituale, care făceau parte din 
viața cotidiană a omului, se desfășurau, aşa cum rezultă din descope- 
ririle făcute în mai multe stațiuni neolitice din Turcia, Irak, Liban sau 
Palestina, în cadrul locuinţei fiecăruia. Începând, însă, cu mileniile al 
V-lea şi al IV-lea, în Mesopotamia, Cipru sau Egipt au apărut şi anumite 
construcţii speciale ca locuri de cult, adevărate temple, grupate două 
sau mai multe la un loc. Faptul că la baza uneia dintre aceste construc- 
ţii aflate în Cipru s-au descoperit copii sacrificați şi apoi îngropaţi, ne 
determină să presupunem existența unui rit de sacrificiu, „de funda- 
ție”. Aceste construcţii, dedicate special cultului, aveau în centrul lor un 
podium înălțat din argilă, iar lângă perete un altar, care nu putea servi 
decât pentru sacrificii sau ofrande. 

Animalele de sacrificiu mai importante erau boi, oi, capre, vânat 
(cerbi, căprioare, antilope), peşti şi păsări. Nu lipseau, uneori, ofrande 
de cereale sau fructe. Sacrificiile de animale sau umane se aduceau după 
un anumit ritual. Cele umane au continuat până târziu în epocile isto- 
rice, cum ar fi, de pildă, în Egipt, dar şi în multe alte locuri. Acte de cult 
însoțite de sacrificii umane sunt confirmate şi în Europa; într-o locali- 
tate din Germania (Tiefenellern), s-au descoperit resturile a 38 de per- 
soane sacrificate, în majoritate femei și fete. Cele mai obişnuite par să 
fi fost — ca şi în Orient - sacrificiile aduse cu ocazia construirii unei 
case. Asemenea practici sunt atestate şi în unele localităţi din ţara noas- 
tră, cum ar fi Traian, Truşeşti sau Hăbășeşti, unde la temelia locuinţelor 
neolitice fuseseră sacrificate însă animale, depuse ulterior în vase de lut. 

În multe părți, morţii erau îngropaţi sub pardoseala caselor. Câteva 
cranii exhumate în Palestina, de pildă, dezvăluie o pregătire specială: 
părțile inferioare sunt mulate în ipsos şi ochii sunt marcați cu scoici, 
astfel încât au putut fi asemuite cu niște adevărate portrete. Mulţi cer- 
cetători socotesc că ar fi vorba despre un cult al craniilor, ca o formă de 
cult al strămoşilor, aşa cum rezultă mai ales din descoperirile făcute la 
Tell Ramad (în Siria, lângă Damasc), unde săpăturile au scos la iveală 
calote craniene cu fruntea vopsită în roşu şi cu fața supramodelată. 

Spre sfârşitul neoliticului, însă, apar și cimitirele: gropi tencuite cu 
argilă şi cadavrele înfăşurate într-un strat de argilă și apoi supuse arde- 
rii, de unde rezultă o prefigurare a „sarcofagului” de mai târziu. Apare 
acum şi obiceiul incinerării, iar pe la începutul mileniului al II-lea chiar 
păstrarea cenuşei defunctului în urne, în Europa Occidentală, dar şi în 
țara noastră, aşa cum rezultă din descoperirile făcute, de pildă, la Gârla 
Mare sau Ostrovul Mare (jud. Mehedinţi). 


4.2. Cultul megalitic 


Spre deosebire de perioadele preistorice anterioare, în neolitic 
descoperim o foarte interesantă şi semnificativă formă de exprimare a 
cultului morţilor, cunoscută sub numele de cultul megalitic. Construcţiile 
funerare megalitice fac parte, propriu-zis, dintr-un întreg complex 

megalitic, întinzându-se de la coasta mediteraneană a Spaniei, acoperind 
Portugalia, jumătate din Franţa, coastele occidentale ale Angliei, şi 
prelungindu-se în Irlanda, în Danemarca şi pe coastele meridionale 
ale Suediei. Numărul unor astfel de morminte megalitice din vestul și 
nordul Europei se ridică la 40-50.000. 

Tipul cel mai simplu și mai vechi de mormânt megalitic îl repre- 
zintă dolmen-ul (dol - masă, men - piatră, în limba bretonă), care era 
legat clar de un cult al strămoșilor. Constituit dintr-o lespede gigan- 
tică (de pildă: lespedea dolmen-ului din Mettray are 65 tone; a celui din 
Cueva de Menga - Andaluzia, 150 tone, iar a celui din Gast - Normandia, 
cca 300 tone) aşezată orizontal pe două sau mai multe blocuri verticale şi 
acoperind o cameră mortuară, dolmen-ul era mormântul unui şef de trib 
sau al unor viteji a căror cinstire condiţiona soarta, bunul mers al vieţii 
tribului - credinţă ce s-a păstrat apoi în legendele regiunii respective. 
Numărul dolmen-ilor cunoscuţi doar în Franţa se ridică la 4 500. 

Monumentul megalitic în forma sa cea mai simplă este menhir-ul 
(men - piatră, hir - lung, în limba bretonă), reprezentând un bloc de 
piatră cioplită, plantat vertical. Majoritatea menhir-ilor au o înălțime 
între 3 şi 6 metri, dar numeroși menhir-i ajung până la 11-12 metri. 
Există, însă, şi unele excepţii, cum ar fi, de pildă, cel din Locmariaquer 
(Bretagne), care are 23,5 metri şi cântărește 310 tone, sau cel din Men 
En Hroeck - 23 metri şi 348 tone. Plasat, de regulă, în apropierea unor 
morminte, menhir-ul era considerat, probabil, un fel de tron al suflete- 
lor celor decedați, un loc pe care veneau să se aşeze spiritele strămoşilor. 
În acest sens, amintim că și astăzi, în Madagascar, menhir-ul este con- 
siderat ca un loc de adunare a sufletelor rătăcitoare ale morţilor care nu 
au putut fi înmormântați. 

Menbhir-ii erau ridicaţi uneori izolat, alteori însă sunt dispuși în ali- 
niamente, la distanță egală unul de altul, în şiruri lungi, chiar de câţiva 
kilometri. Celebru este aliniamentul de la Carnac (Bretagne), unde 
aproximativ 3 000 de menhir-i sunt reuniți în trei grupuri, fiecare grup 
fiind compus din 10-13 şiruri de menhir-i. Atunci când menhir-ii sunt 
dispuși în formă de cerc, complexul poartă numele de cromleh (crom - 
curbat, lek - piatră, în limba bretonă). Uneori, un cromleh are în centru 
plantat un menhir. Cromleh-ii se întâlnesc în număr mare îndeosebi în 

Bretagne şi sudul Angliei. Cel mai impresionant cromleh din câte s-au 
păstrat, unic în lume din punct de vedere arhitectonic, este Stonehenge, 
izolat în mijlocul unei întinse câmpii, la 12 km nord de Salisbury, în 
sudul Angliei. Blocurile ansamblului Stonehenge, ce cântăresc între 25 
şi 50 tone, au fost aduse de la distanţe mari: de la cel puţin 40 km cele 
de gresie, iar „pietrele albastre” dintr-o carieră aflată la o distanță de 
217 km în linie dreaptă. Întregul complex a fost construit în epoci 
diferite: conform unor cercetări mai noi, primul cerc datează din 
2750 î.d.Hr., iar al treilea din 1900 î.d.Hr. 


4.3. Semnificaţia religioasă a megaliților 


Aşa cum s-a putut observa, megaliţii, indiferent de forma lor, repre- 
zintă o expresie a cultului morţilor. În timp ce casele țăranilor din neo- 
litic, care ridicaseră aceste impresionante monumente funerare, erau 
modeste şi efemere, pentru că, în fapt, ele aproape n-au lăsat urme, locu- 
inţele morţilor au fost clădite în piatră. Este evident că se dorea constru- 
irea unor monumente impunătoare şi solide, capabile să învingă timpul. 
De altfel, există un simbol religios cu totul aparte al pietrei în general, 
al stâncilor. Stânca, lespedea, blocul de granit, aşa cum arăta Mircea 
Eliade, semnifică durata infinită, permanenţa, incoruptibilitatea — în 
cele din urmă, un mod de a exista independent de devenirea timpului. 

Pe de altă parte, cultul megalitic al morţilor pare să sugereze nu 
numai certitudinea supraviețuirii sufletului după moarte, cât mai ales 
încrederea în puterea strămoşilor şi speranţa că ei îi vor proteja şi-i vor 
ajuta pe cei rămași în viață. O asemenea încredere se deosebeşte total- 
mente de concepţia altor popoare ale Antichității (mesopotamieni, hitiţi, 
greci etc.), pentru care morţii erau doar sărmane „umbre” neputincioase. 
În plus, în timp ce pentru constructorii megaliților, din Irlanda până în 
Malta şi insulele egeene, comuniunea rituală cu strămoșii reprezenta, de 
fapt, miezul religiei lor, în Europa centrală, ca și în Orientul Apropiat 
antic, separația dintre cei morți şi cei vii era prescrisă foarte strict. 

De asemenea, aşa cum subliniază unii cercetători, megaliţii asigură o 
viaţă viitoare cu un caracter veşnic atât celor care îi construiesc în timpul 

vieţii lor, cât şi acelora cărora li se ridică asemenea monumente funerare 
după moarte. În plus, ei sunt consideraţi ca perpetuând virtuțile magice 
ale persoanelor care i-au construit sau pentru care au fost construiți, asi- 
gurându-se astfel fertilitatea oamenilor, a vitelor sau a recoltelor. 

După cum s-a mai spus, de altfel, cultul megalitic al morţilor 
implica, în afară de diferite ceremonii religioase (procesiuni, dansuri 
etc.), ofrande (alimente, băuturi etc.), sacrificii săvârşite lângă monu- 
mente și prânzuri rituale deasupra acestora. Anumiți menhir-i au fost 
ridicaţi independent de morminte. Horst Kirchner susține că aceste 
pietre imense constituiau, de fapt, un fel de „substitute ale trupurilor”, 
în care se întrupau sufletele morţilor. La urma urmei, spunea Mircea 
Eliade, un „substitut” de piatră era un trup clădit pentru veşnicie. Ceea 
ce caracterizează, deci, religia megalitică, este faptul că ideile de pere- 
nitate şi de continuitate între viață și moarte sunt sesizate prin exaltarea 
strămoșilor, identificaţi sau asociaţi cu pietrele. 

În anumite cazuri, însă, se poate deduce și o credinţă paralelă, con- 
stând în faptul că sufletul strămoșului ar fi capabil să părăsească, din 
când în când, mormântul. Pietrele găurite care astupau unele morminte 
megalitice şi care sunt, de altfel, denumite „găuri ale sufletului”, permi- 
teau comunicarea cu cei vii. 

Nu în cele din urmă, mai trebuie amintit că în cultul morţilor de 
tip megalitic, genealogiile joacă un rol important. Întrucât locul unde se 
găsesc megaliții este totodată locul de cult prin excelenţă, este probabil, 
așa cum arăta R. Heine-Geldern, ca aici să se fi recitat ritualic genealo- 
giile strămoşilor, adică ale întemeietorilor satelor şi anumitor familii, ca 
un fel de pomenire a morţilor. Astfel, legătura cu strămoșii era asigurată 
prin păstrarea în memorie a numelor și faptelor lor, lucru realizat prin 
intermediul pietrei, respectiv prin memoria „împietrită” în megaliți. 


5. Concluzii 
Aşa cum s-a putut observa, religia preistorică oferă multe particu- 


larităţi importante. Desigur, de cele mai multe ori, este dificilă o pătrun- 
dere și o înţelegere mai profundă a vieţii interioare și semnificaţiilor 

ei, în ceea ce-l priveşte pe omul preistoric. Izvoarele de care dispunem, 
toate de natură arheologică, fragmentare, sunt prea modeste pentru a 
putea ajunge, deocamdată, la concluzii certe. Tot ceea ce s-a putut des- 
coperi poate fi interpretat în nenumărate feluri, motiv pentru care, pen- 
tru același lucru, cercetătorii oferă, de multe ori, semnificaţii diferite, 
uneori prea contradictorii. 

În ceea ce ne interesează, însă, un lucru este sigur: urme ale unei 
forme de religie le găsim încă din paleoliticul inferior şi, cu atât mai 
mult, în paleoliticul mijlociu şi superior, ca să nu mai vorbim de neolitic. 
De aceea, putem spune că, odată cu primele urme ale existenţei omului 
pe pământ, avem şi primele urme ale religiei. Din faptul că, încă din 
paleolitic, se constată unele practici magico-religioase şi un frecvent cult 
al morţilor, nu trebuie să se tragă concluzia că magia sau cultul morţilor 
ar reprezenta primele forme de religie. În realitate, această situaţie se 
datorează faptului că cercetătorii arheologi nu au putut descoperi decât 
vestigiile materiale ale religiei din acea perioadă, mai precis doar urmele 
cultului exterior al acelei religii. 

Cercetând vestigiile arheologice din acele vremuri, dar mai ales 
desenele, gravurile, picturile rupestre sau statuetele din piatră, lemn sau 
argilă, putem afirma clar că preistoricii au crezut în divinităţi. Este dificil, 
însă, de făcut o delimitare exactă privind natura acestei credințe, dacă 
este vorba de una animistă, politeistă sau monoteistă. Făcând analogii 
cu populaţiile „primitive” contemporane, unii cercetători consideră că, 
în această perioadă, ar fi fost vorba de animism; alții apreciază că se 
poate vorbi de un fel de politeism, după cum nu puţini susțin existenţa 
unui monoteism primitiv, alterat ulterior prin idei şi practici magice, 
fetişiste, totemiste etc., ca forme degenerate de religie. 

Această ultimă teză este cea mai apropiată de punctul nostru de 
vedere creștin. În urma căderii în păcat, comuniunea între om şi Dum- 
nezeu, statornicită prin actul creaţiei, a dispărut. Totuși, în baza chipului 
lui Dumnezeu din el - care n-a fost distrus, ci doar alterat -, omul a 
continuat să tindă spre Dumnezeu, spre acea comuniune primordială, a 
continuat să-L caute. Având, în același timp, o concepţie denaturată des- 
pre Dumnezeul, pe Care-L căuta în permanenţă, căutarea sa se exprima 

implicit în forme degradate de religie. Numai astfel pot fi explicate, din 
punct de vedere creştin, practicile magice, fetișiste, totemiste etc. 

Dacă viaţa spirituală şi religioasă a omului preistoric nu ne este 
accesibilă în ansamblul ei, totuși fragmente răzlețe, mai ales din neolitic, 
s-au păstrat în cadrul unor tradiţii încă vii în unele părţi, la ţară, aşa cum 
arată Mircea Eliade. Continuitatea unor ritualuri agrare sau funerare 
nu mai trebuie demonstrată. În Egiptul de astăzi, de pildă, snopul ritu- 
alic este legat în același chip cum se vede pe monumentele antice, care 
reproduc, de altfel, un obicei moştenit din preistorie. În Arabia Petraea, 
ultimul snop este îngropat şi se cheamă „Bătrânul, adică poartă acelaşi 
nume pe care-l avea şi în vremea Egiptului faraonic. Grâul fiert, oferit la 
parastase, de pildă, coliva, are, de asemenea, o istorie foarte îndelungată, 
care ajunge până în neolitic. Numele (kolyva) şi ofranda sunt atestate în 
Grecia antică, dar obiceiul este, cu siguranță, mai vechi (îl regăsim, de 
pildă, în mormintele neolitice de la Dipylon). Leopold Schmidt a arătat, 
de asemenea, că anumite obiceiuri şi scenarii mitico-rituale, mai ales 
cu un caracter agrar, încă prezente la ţăranii din Europa centrală şi sud- 
răsăriteană la începutul secolului al XX-lea, păstrează, de fapt, diferite 
fragmente mitologice şi ritualuri dispărute în Grecia veche chiar înainte 
de Homer. Astfel de rituri s-au păstrat, așadar, timp de 4-5000 de ani. 

În fine, mai trebuie subliniat că ceea ce se poate deduce din toate 
documentele pe care le pune la dispoziție arheologia preistorică, dar 
şi din asemenea tradiţii și ritualuri moştenite de milenii, nu reprezintă 
prima formă de religie, ci doar cea mai veche formă de religie cunoscută. 

Ei 


RELIGIA EGIPTULUI ANTIC 


Începând cu veacul al III-lea d.Hr., când vechii egipteni au adoptat 
alfabetul grecesc — chiar dacă-l utilizau pentru a-și scrie propria limbă -, 
vechea lor scriere hieroglifică a fost dată treptat uitării. Fireşte, trebuie 
să admitem că circulaţia şi cunoașterea acestei scrieri a supravieţuit în 
cercurile restrânse ale preoților atâta vreme cât cultul religios însuși a 
continuat să fie practicat, dar, totuși, din momentul în care împăratul 
Justinian 1 (secolul al VI-lea) avea să distrugă parţial ultimul bastion 
al vechii religii egiptene, respectiv templul din Insula Philae, ducând 
la încetarea oricărei forme de cult, nimeni n-a mai continuat să se 
îngrijească de păstrarea vechii scrieri hieroglifice. De aceea, aveau să 
treacă 1300 de ani până ce s-a putut ajunge din nou să se descifreze şi 
citească documentele bogate privind cultura şi religia acestui mare popor, 
constând în multe inscripţii, prezente pe pereţii templelor şi în morminte, 
ca şi în nenumăratele texte înscrise pe vase de lut şi papirusuri. 

Cel care avea să aibă şansa descifrării acestor scrieri hieroglifice, 
după o aşa de lungă perioadă de timp, a fost tânărul filolog francez 
Jean Frangois Champollion (1790-1832), în anul 1822. Descifrarea a 
fost facilitată de inscripţia în piatră de la Rosetta, descoperită de sol- 
daţii lui Napoleon în timpul campaniei din 1799 din Delta Nilului. 
Această piatră conţine, de fapt, aceeași inscripţie, în două limbi, respec- 
tiv egipteană, scrisă cu hieroglife şi motive populare (o scriere hierogli- 
fică simplificată), şi apoi greacă, scrisă în alfabetul grecesc obișnuit. S-a 
demonstrat că această piatră-monument fusese ridicată în cinstea lui 
Ptolemeu al V-lea Epifanes. După o muncă îndelungată, Champollion a 
ajuns la concluzia că hieroglifele constau nu numai din însemne pentru 

cuvinte întregi, ci şi că ele conţin, de fapt, semne pentru diferitele sunete 
distincte. 

După ce Champollion moare - de altfel, foarte tânăr —, cercetările 
şi activitatea sa au fost continuate de învățatul german Richard Lepsius 
(1884), considerat întemeietorul propriu-zis al egiptologiei moderne. 

În genere, este de reținut faptul că limba egipteană este înrudită cu 
limbile hamite, dar prezintă, în acelaşi timp, și anumite trăsături semite. 
Scrierea hieroglifică era la început o scriere exclusiv ideografică. Însă, 
foarte de timpuriu, s-a dezvoltat şi o scriere fonetică, utilizând semne 
pentru fiecare sunet. Consecința a fost un amestec al ambelor sisteme. Și 
întrucât în această scriere erau desemnate doar consoanele, vocalizarea 
cuvintelor egiptene este, de regulă, necunoscută. Formele de transcriere, 
în general, au fost reconstruite fie cu ajutorul transcripțiilor cuneiforme 
ori greceşti, fie sunt pur convenţionale. 


1. Preliminarii istorico-religioase 


Egiptul a fost locuit din timpuri străvechi, dar nu se poate încă 
afirma cu certitudine de ce neam sunt egiptenii. Trecând peste unele 
opinii mai vechi, potrivit cărora egiptenii ar fi venit din Etiopia, ar fi de 
rasă semită sau ar fi aparținut sferei de cultură a „raselor ariene nordice, 
se pare că părerea cea mai acreditată este aceea că poporul egiptean s-a 
născut din amestecul unui șir de triburi diferite, care făceau parte dintre 
populaţiile indigene ale Africii de nord și est. Potrivit preotului egiptean 
Maneto (sec. III î.d.Hr.), care a scris o istorie a Egiptului, în parte păs- 
trată, la început Egiptul a avut un regim patriarhal, adică populaţia era 
împărţită în ginți; ulterior s-a împărțit în comunităţi teritoriale numite 
de greci nome, acestea fiind în număr de circa 42. Conducătorii nomelor 
se luptau permanent între ei, până când cei mai puternici și-au impus 
autoritatea, formând, pe la mijlocul mileniului al IV-lea î.d.Hr., două 
state: Egiptul de Sus, în regiunea izvoarelor Nilului, cu capitala la Teba, 
şi Egiptul de Jos, în Delta Nilului, cu capitala la Memfis, situată pe locul 
actualului Cairo. 

Conform aceluiaşi preot Maneto, istoria Egiptului antic a cunoscut 
30 de dinastii faraonice, în timpul domniei cărora dezvoltarea Egiptu- 
lui a produs mai multe perioade, fiecare cu împlinirile sau eșecurile ei. 
Prima dintre aceste perioade o constituie aceea a Regatului Timpuriu sau 
Thinit (dinastiile I şi II, 3000-2778 î.d.Hr.). Întemeietorul primei dinastii 
a fost regele Menes, care avea să unească cele două state egiptene într-un 
singur imperiu. 

Perioada de domnie a acestor prime două dinastii se mai numeşte şi 
Regatul Thinit, fiindcă regii primei dinastii au stabilit capitala imperiului 
în orașul Thinis, lângă Abydos, în Egiptul de Sus. Cu toate acestea, regii 
celei de-a doua dinastii şi-au mutat deja reşedinţa în Egiptul de Jos, la 
Memfis. 

În continuare, urmează perioada Regatului Vechi (dinastiile III-VI, 
2778-2263 î.d.Hr.), care, în general, a fost o perioadă de pace şi mare 
înflorire sub toate aspectele a Egiptului. Astfel, în timpul celei de-a treia 
dinastii, numită „memfită”, după numele noii capitale, statul centralizat 
a devenit puternic, s-au construit multe sisteme de canalizare, au sporit 
legăturile comerciale cu Siria, Nubia şi Libia; de asemenea, în ştiinţă s-a 
ajuns la rezultate remarcabile, iar în artă și literatură s-au creat primele 
capodopere. Sub aspect religios, în această perioadă, religia egipteană 
apare ca o religie perfect organizată, având o doctrină, o mitologie, un 
sacerdoțiu şi un cult închinat zeilor și morților. 

Tot acum începe să se practice şi mumificarea, iar mormintele, la 
început simple și puţin durabile, încep să devină somptuoase şi trai- 
nice, concretizate, de fapt, în construirea primelor piramide. De pildă, 
în timpul dinastiei a III-a a fost construită renumita piramidă în trepte 
de la Sakkara, iar în timpul celei de-a IV-a cele trei celebre piramide de 
la El Giseh, consacrate faraonilor Khufru, Khafra și Menkaura (după 
numele lor elenizate: Kheops, Khefren şi Mykerinos). Toate acestea nu 
demonstrează doar aptitudinile tehnice și artistice ale vechilor egipteni, 
ci în primul rând rolul şi semnificaţia religioasă deosebită a regelui- 
faraon, despre care vom vorbi mai pe larg într-un capitol următor. Tot 
acum semnalăm primele legături religioase cu ţările vecine și, în special, 
cu popoarele mediteraneene. Sub dinastia a V-a, caracterul teocratic 
al regalității se accentuează, dar, în acelaşi timp, templele capătă multe 

privilegii și libertăţi. Acest din urmă fapt determină o creștere rapidă 
a prestigiului și influenţei preoților din orașul Heliopolis, devenit cen- 
trul religios al Egiptului. Începând cu dinastia a VI-a, de fapt ultima a 
Regatului Vechi, începe să se profileze un început de declin al autorităţii 
faraonilor, lucru ce se va accentua în mod constant în perioada imediat 
următoare. Pentru a contracara efectele declinului autorităţii lor, fara- 
onii dinastiei a VI-a au întreprins câteva expediţii militare în Palestina 
şi Nubia, continuând să stăpânească bogata Peninsulă Sinai, cucerită 
deja în timpul celei de-a II-a dinastii thinite. În acest timp, însă, țara va 
începe să se dezmembreze în interior, în nome semi-independente. 

Perioada dinastiilor VII-X (2263-2040 î.d.Hr.) reprezintă o perioadă 
așa-zis „intermediară, cunoscută în istorie sub numele de perioada hera- 
cliopolitană, întrucât capitala se mută acum de la Memfis la Heracleopolis. 
Autoritatea regalității absolute este în acest moment într-o gravă decă- 
dere. În anul 2048 î.d.Hr., orașul Teba a început lupta pentru supremație 
împotriva noii capitale. Este, de fapt, singura epocă din istoria egipteană 
în care faraonul, fiul Soarelui, este acuzat de slăbiciune și chiar de imora- 
litate. Nomarhii, guvernatorii nomelor, tind tot mai mult să devină inde- 
pendenți față de faraon şi să-și transforme funcţiile atribuite personal în 
funcţii ereditare, fapt care duce la instaurarea unor numeroase şi slabe 
microdinastii locale. În această perioadă de confuzie, graţie mai multor 
izvoare literare (Învăţături pentru regele Merikare; Mustrarea profetului 
Ipuwer; Cântecul harpistului; Sfătuirea unui om deznădăjduit cu sufletul 
său etc.), se pot observa clar profundele transformări care au avut loc în 
timpul crizei. Autorii lor evocă dezastrele provocate de prăbușirea auto- 
rităţii regale tradiționale şi mai ales nedreptăţile și crimele care conduc la 
scepticism, disperare şi chiar la sinucidere. Dar aceste documente indică, 
totodată, o schimbare de ordin interior. Anumiți demnitari, cel puţin, își 
pun întrebări asupra responsabilității lor în această catastrofă și nu șovă- 
iesc să se recunoască vinovaţi. Un anume Ipuwer, de pildă, vine la faraon 
pentru a-i prezenta proporţiile dezastrului. Provinciile şi templele nu mai 
plătesc taxele din cauza războiului civil, piramidele au fost sălbatic jefuite. 
Tot mai îndrăzneţ, el sfârşeşte prin a-l condamna pe faraon pentru anar- 
hia generală, întrucât, în opinia sa, regele trebuia să fie „păstorul” popo- 
rului său şi, totuși, domnia sa făcea să troneze moartea. 

Într-o atare situaţie, aşa cum subliniază Mircea Eliade, prăbușirea 
instituţiilor tradiţionale, în frunte cu cea a regalității, se traduce prin 
agnosticism şi pesimism şi, totodată, printr-o exaltare a bucuriei de a 
trăi de tip hedonist, care nu reuşeşte, însă, să ascundă o profundă dispe- 
rare, așa cum reiese în special din lucrarea Sfătuirea unui om deznădăj- 
duit cu sufletul său. Dacă faraonul nu se mai comportă ca un fiu al zeilor, 
totul este repus în discuţie: în primul rând, semnificaţia vieţii şi, deci, 
realitatea vieții de dincolo de mormânt. Cântecul harpistului ne amin- 
teşte, de altfel, prin cele relatate, de alte crize de deznădejde - în Israel, 
în Grecia, în vechea Indie —, crize provocate, de asemenea, de prăbuşirea 
valorilor tradiționale. 

Perioada Regatului Mediu (dinastiile XI-XII, 2040-1786 î.d.Hr.) 
a fost o perioadă de frământări interne, dar și de mari transformări, 
atât pe plan politico-administrativ, cât şi religios. În primul rând, capi- 
tala imperiului se mută din nou de la Memfis la Teba, în apropiere de 
Luxor. Energicul faraon Amenemhet I se impune, cu ajutorul oștirii, 
în faţa guvernatorilor locali şi preia puterea. Această perioadă poate 
fi, de asemenea, socotită o perioadă de înflorire a Egiptului. Faraonul 
acordă anumite libertăţi agricultorilor şi meseriașilor şi construieşte 
un canal de navigaţie ce lega Nilul de Marea Roşie. Urmașii lui Ame- 
nemhet I s-au consacrat politicii de reorganizare a puterii centrale, 
dar şi celei de cucerire. Astfel, Sesostris al III-lea cucereşte Nubia şi 
pătrunde în Sudanul de astăzi, apoi în Canaan. Sub aspect religios, ca 
urmare a unei mari revoluţii, se ajunge la o pronunţată egalitate religi- 
oasă a tuturor oamenilor, mai ales în ceea ce priveşte cultul morţilor. 
Odată cu supremaţia Tebei se afirmă și supremaţia cultului lui Amon, 
zeul suprem local. 

Urmează mai departe declinul Regatului Mediu, care coincide, 
în fapt, cu o nouă așa-zisă „perioadă intermediară”, cunoscută sub 
numele de perioada de dominație a hicsoșilor (dinastiile XIII-XVII, 
1785-1562). Invadatorii hicsoşi, probabil de origine indo-europeană, 
îşi stabilesc capitala în Deltă, în orașul Avaris; jefuiesc țara, dar caută 
să-şi însuşească civilizația egipteană, preluându-i scrierea, tehnica 
administrativă şi chiar credinţele religioase. Egiptul este împărţit din 
nou în două regate: regatul memfit, în nord, din regiunea Deltei, sub 

autoritatea invadatorilor, şi regatul teban, în sud, controlat de egipteni, 
dar ca vasali ai hicsoșilor. Egiptenii vor reuşi să-i izgonească pe 
cotropitori abia după un secol de stăpânire. 

Odată cu eliberarea începe perioada Regatului Nou (dinastiile 
XVIII-XX, 1562-1085 î.d.Hr.), perioada marilor cuceriri egiptene. Regii 
acestor dinastii par a-şi fi descoperit o adevărată vocaţie războinică, 
începând cu 'Tuthmosis al III-lea, care poartă războaie împotriva Siriei, 
Feniciei, Nubiei şi Palestinei şi își întinde stăpânirea până la țărmurile 
Eufratului. Niciodată nu cunoscuse Egiptul o asemenea putere, opulenţă 
și strălucire, toate reflectându-se parcă deodată în grandioasa imagine 
a templului lui Amon de la Karnak. Sub aspect religios, în perioada de 
început a Regatului Nou, odată cu restabilirea dinastiei tebane şi dato- 
rită expansiunii teritoriale egiptene, cultul lui Amon se generalizează 
în toate țările cucerite, amintite mai sus. În afară de interesanta încer- 
care de reformă religioasă a lui Amenhotep al IV-lea, despre care vom 
vorbi într-un capitol ulterior, cultul lui Amon s-a dezvoltat continuu în 
această perioadă, atingând apogeul în timpul lui Ramses al II-lea. EI este, 
de fapt, faraonul care a construit celebrele temple de la Teba, Abydos şi 
Abu Simbeldin, în Nubia. Sub urmașii lui Ramses al II-lea vor începe 
în curând grave tulburări interne, mișcări de revoltă și conspirații de 
palat, care, treptat, vor aduce imperiul într-o gravă stare de decadenţă. 
Această stare se va extinde pe întreaga perioadă de stăpânire a ultime- 
lor zece dinastii, dintre care ultimele n-au mai fost de origine egipteană 
(de exemplu cea libiană ori cea etiopiană), în funcţie de eșecurile pe 
care Egiptul le-a suferit în decursul timpului (1085-525 î.d.Hr.) în plan 
politic şi militar. Este vorba, în același timp, şi de o gravă decădere în 
plan religios. Începe acum o puternică mișcare de întoarcere spre religia 
vremurilor mai vechi, mișcare care a prilejuit dezvoltarea cultului zeilor 
secundari şi o înclinare spre formalism, spre un ritualism exagerat. De 
asemenea, se dezvoltă din nou cultul primitiv al zoolatriei şi în special 
al taurului Apis, adorat în tot Egiptul. 

În anul 525 î.d.Hr., perșii invadează şi cuceresc Egiptul, lucru care 
a determinat continuarea decadenţei politice şi religioase într-un ritm 
şi mai susținut. Sub Alexandru cel Mare, care va cuceri Egiptul în anul 
332 î.d.Hr., ca şi sub urmașii săi, Ptolemeii, va lua naștere un Egipt nou, 

respectiv Egiptul elenistic. În toată această perioadă se consemnează o 
largă influenţă a religiei greceşti şi chiar a mozaismului, dar, în același 
timp, şi o difuzare a credințelor şi ideilor religioase egiptene în afară. Gre- 
cii au încercat chiar să creeze un nou cult în Egipt. Totuşi, aceste influenţe 
au rămas cumva exterioare, „ortodoxia” egipteană conservând cultul Soa- 
relui, credinţele și riturile funerare și chiar cultul zoolatric şi magia. 

În perioada de stăpânire romană (30 î.d.Hr. - 641 d.Hr.), graţie spi- 
ritului de toleranţă religioasă atât de cunoscut la romani, religia egip- 
teană se va răspândi în întreg Imperiul Roman, fiind favorizată şi uneori 
chiar adoptată de unii împărați romani, care vor ridica temple consa- 
crate divinităților egiptene în însăşi capitala imperiului, la Roma. Tot în 
perioada de stăpânire romană pătrunde în Egipt şi creştinismul, care a 
cunoscut acolo o puternică înflorire atât sub aspectul spiritualității, cât 
şi sub acela al gândirii teologice, culturale și filosofice. De altfel, răspân- 
direa şi dezvoltarea intensă a creștinismului, pe de o parte, ca şi invazia 
mai târzie a mahomedanismului arab (641 d.Hr.), pe de altă parte, au 
însemnat sfârşitul vechii religii egiptene. 


2. Izvoare 


Izvoarele pe baza cărora se poate reconstitui istoria religioasă a 
Egiptului sunt atât de numeroase, încât multe dintre ele n-au putut fi 
studiate până astăzi decât foarte sumar. Practic, niciun alt popor din 
lume nu dispune de atâtea monumente arheologice din Antichitate ca 
Egiptul. În acest context, amintim în primul rând piramidele de la El 
Giseh şi Sakkara de lângă Cairo, templul lui Horus din Edfu, templele 
din Luxor şi Karnak, ca şi mormintele faraonilor din Valea Regilor, la 
vest de vechea Tebă. La acestea se mai adaugă, fireşte, bogatele colecţii 
de obiecte de cult, după cum şi statuile diferiților zei şi preoți. 

De asemenea, nici materialul literar nu este cu nimic mai sărac 
decât cel arheologic. În cele ce urmează, ne vom rezuma doar la cel mai 
semnificativ din punct de vedere religios şi moral. 

În primul rând, amintim poezia liturgico-magică, utilizată în 
ceremoniile funerare şi constând în Textele din piramide, din sarcofage şi 


46 Preot Prof. Univ. Dr. Nicolae ACHIMESCU 


Cartea morților. Aşa-numitele Texte din piramide sunt, de fapt, inscripții 
cu care faraonii din dinastia a VI-a împodobeau pereţii interiori ai pira- 
midelor, cuprinzând versuri cu privire la purificare, tămâiere, ungere şi 
diferite sacrificii, pe care preoţii trebuiau să le recite la înmormântarea 
faraonului. Este însă evident faptul că aceste texte reprezentau doar o 
mică parte dintr-un tezaur liturgico-magic cu mult mai bogat, din care 
probabil o parte se transmitea pe cale orală, iar o altă parte era consem- 
nată în scris pe papirusuri. Ca atare, versurile amintite în aceste texte 
sunt doar o selecţie și variază de la piramidă la piramidă. În rest, din ele 
reiese că sunt foarte vechi şi că provin dintr-o perioadă anterioară apari- 
ţiei piramidelor. De pildă, ele descriu o formă de înmormântare cu mult 
mai primitivă decât cea utilizată pentru faraoni în vremea piramidelor. 

Așa-numitele Texte din sarcofage le găsim ca inscripţii pe sarcofage în 
perioada Regatului Mediu. Ele au fost descoperite în morminte în întreg 
Egiptul, cum ar fi, de pildă, în regiunea Tebei, la Assiut sau Sakkara. Aceste 
texte sunt, în parte, citate din Textele din piramide, în parte un material 
literar nou, cu un caracter similar. Oricum, ele prezintă în mod predilect 
grupări de anumite versuri care apar integral sau parțial pe diferitele sar- 
cofage. Și aceste Texte din sarcofage erau gândite pentru a fi utilizate la 
înmormântare, chiar dacă nu întotdeauna la înmormântarea unui faraon. 
Scopul ceremonialului de înmormântare rămâne, totuşi, în principiu, ace- 
lași, respectiv acela de a-l conduce pe răposat spre lumea zeilor. 

Cartea morților egipteni a fost publicată pentru prima oară sub titlul 
acesta de către Lepsius în anul 1842, iar titlul, deşi considerat impro- 
priu - pentru că, în realitate, nu este vorba de o carte, ci de o serie de 
texte cu un conținut comun sau înrudit —, a fost adoptat de egiptologia 
oficială. „Cartea” se compune din 192 de texte, numite capitole, majo- 
ritatea lor având și un titlu mai mult sau mai puţin legat de conţinut. 
Aceste „cărţi ale morţilor” însoțeau pe răposat în lumea de dincolo. 
Similare unor „cărţi de rugăciuni”, ele erau așezate fie în interiorul unei 
statui de lemn a lui Osiris, fie în cutele bandajelor mumiei, pe pieptul 
mumiei sau sub braţ. Alteori, textul era scris pe o fâșie de pânză care 
înfăşura mortul etc. 

Textele din ea reprezintă formule magice cunoscute şi rezervate, în 
prima perioadă, doar faraonilor, pentru a-i face nemuritori. După mai 

multe secole, ele au putut fi folosite și pentru influențarea destinului de 
după moarte al marilor demnitari de la curtea faraonilor, al oamenilor 
bogaţi şi chiar al celor mai puţin bogaţi. 

Această Carte a morților, ale cărei texte au fost reunite prin secolul 
al XVI-lea î.d.Hr., este nu numai un „ghid”, ci și un „manual”, cuprin- 
zând indicaţii precise asupra călătoriei pe lumea cealaltă și a modului 
în care se poate scăpa de primejdiile ce îl ameninţă pe răposat în lumea 
de dincolo. În gândirea egipteană, viaţa veşnică se poate câştiga prin 
cunoașterea unor formule magice. Multe texte sunt rugăciuni, ce devin 
eficiente într-o anumită împrejurare, în drumul spre „adevărata lumină”. 

În afara Textelor din piramide, din sarcofage şi Cartea morților, mai 
există o serie de cărţi speciale, provenind din perioada Regatului Nou, 
cărți ajutătoare pentru răposat în călătoria sa prin împărăția morților. 
Cele mai cunoscute dintre ele sunt Cartea despre cele două drumuri şi 
Cartea despre ceea ce este în lumea subpământeană. Ele cuprind hărți ale 
lumii subpământene, reprezentări ale ușilor prin care trebuie să treacă 
răposatul, sau ale monștrilor pe care îi întâlnește în drumul său. 

O categorie importantă de izvoare o reprezintă şi lucrările teolo- 
gice elaborate de marile temple prin reprezentanţii lor, care diriguiau 
întreaga viaţă religioasă. Între acestea, un loc cu totul aparte îl ocupă 
Teologia memfitică, potrivit căreia Memfisul reprezintă centrul firesc 
pentru viața religioasă a întregii țări. În forma sa actuală, această lucrare 
a fost scrisă relativ târziu, și anume în timpul faraonului Şabaka, unul 
dintre faraonii nubieni ai Egiptului, în jurul anului 700 î.d.Hr. 

Este evident, însă, că nu există nicio carte de rugăciuni şi imnuri 
în genul Psalmilor lui David din Vechiul Testament. Găsim, însă, texte 
oarecum similare în diferite alte cărți, începând cu Textele din piramide 
și până în perioada Regatului Târziu egiptean. Cercetarea imnurilor 
şi rugăciunilor devine deosebit de interesantă atunci când încercăm o 
reconstituire a concepţiei vechilor egipteni despre divinitate. Imnurile și 
rugăciunile exprimă mai mult decât orice relația omului cu divinitatea. 
Ele fac parte din cultul divin, la templu cât şi la palatul faraonic; ele sunt 
prezente atât în cadrul cultului zilnic, cât şi în acela al marilor sărbători. 
Ele erau recitate de preoți și însoţite de muzică la harpă şi flaut. 

Asemenea imnurilor și rugăciunilor, materialul mitologic este pre- 
sărat în texte diferite. Cu alte cuvinte, nu există o colecție specială de 
mituri, cum ar fi, de pildă, cea akkadiană (Enuma elis, Epopeea lui Ghil- 
gameș), iar literatura mitologică de care dispunem este relativ fragmen- 
tară. În plus, mitul egiptean prezentat în toată complexitatea lui îl găsim 
doar la scriitorul și istoricul grec Plutarh (100 d.Hr.), în lucrarea sa 
Despre Isis şi Osiris. 

Desigur, în ceea ce privește viața socială, morala și relaţia dintre 
morală și religie, cel mai important izvor îl reprezintă literatura sapien- 
țială. Ea este prezentă în întreaga istorie a Egiptului, din cele mai vechi 
timpuri şi până în perioada elenistică. Există, practic, nu mai puţin de 
șapte colecții de acest gen, care s-au păstrat până astăzi. Ele prezintă 
sfaturi ale părinţilor către fii, conţinând în același timp norme de viaţă 
și reguli de comportament față de cele sfinte. O astfel de literatură era 
prezentă mai ales în temple, unde textele ei slujeau drept „manuale” 
pentru viitorii principi, funcționari și preoţi. Amintim aici, în primul 
rând, textele cunoscute sub numele de Învățături pentru regele Meri- 
kare. În această lucrare, faraonul își recunoaște cu umilință păcatele în 
faţa fiului său: „Egiptul luptă chiar în morminte (...) şi eu am făcut la 
fel!”. Nenorocirile țării „au avut loc din cauza faptelor mele şi am luat 
cunoştinţă (de răul pe care l-am făcut) numai după ce l-am săvârșit!” El 
recomandă fiului său „să acţioneze cu dreptate (mmaat) atâta timp cât va 
trăi pe pământ”. Numai faptele omului rămân cu el. Prin urmare, „nu fă 
răul!” În loc de a ridica un monument de piatră, „acţionează astfel încât 
monumentul tău să dureze prin dragostea pentru tine”. „lubeşte întreaga 
lume!”. Căci zeii preţuiesc dreptatea mai mult decât ofrandele. „Conso- 
lează-l pe cel care plânge; nu urgisi văduva. Nu despuia pe nimeni de 
averea tatălui său. (...) Nu pedepsi pe nedrept. Nu ucide! (...)” 

Tot din această literatură face parte și Învățătura lui Amenemope, 
scrisă în perioada Regatului Nou. Este o culegere de texte în genul Pro- 
verbelor lui Solomon, care — după unii - ar fi fost inspirate din colecţia 
sapienţială egipteană. 

Amintim, de asemenea, literatura magică, care este foarte bogată 
și prezentă de-a lungul întregii istorii egiptene, asemenea literaturii 

sapienţiale. Cea mai mare parte a ei provine, totuşi, din perioada elenis- 
tică şi a fost scrisă în limba greacă. 

În fine, ar mai fi probabil interesant de remarcat faptul că, în gene- 
ral, în afară de documentele egiptene, un important număr de informa- 
ţii despre religia, cultura şi istoria Egiptului ni le oferă scriitorii greci şi 
latini. Dintre aceştia, cel mai important rămâne Herodot, care a vizitat 
Egiptul în jurul anului 450 î.d.Hr. şi l-a descris cu multă obiectivitate. 
O lucrare foarte semnificativă din aceeaşi perioadă este istoria amintită 
a Egiptului, scrisă în greacă de preotul egiptean Maneto (sec. al III-lea 
î.d.Hr.), păstrată din păcate doar fragmentar în scrierile lui Iosif Flaviu, 
Eusebiu de Cezareea şi luliu Africanul. Dintre scriitorii creştini care au 
înserat în lucrările lor informaţii cu privire la vechea religie egipteană 
amintim aici pe Clement Alexandrinul, Origen şi Fericitul Augustin. 


3. Divinităţi şi semnificaţii 
3.1. Ce însemnau şi cum erau reprezentați zeii vechilor egipteni 


Noţiunea de „zeu” este redată în egipteană prin ntr, cuvânt a cărui 
semnificaţie originară n-a fost încă lămurită. Unii cercetători au asociat 
acest cuvânt cu cel folosit pentru „sodă', „natriu'”, şi întrucât soda era 
folosită ca săpun, l-au tradus prin „pur”, „curat, în sensul că „zeu” (ntr) 
este „cel curat”. Această explicaţie a fost însă abandonată în ultimul timp. 
Acelaşi lucru s-a întâmplat și cu o a doua încercare de exegeză, potri- 
vit căreia semnul de reprezentare hieroglifică pentru ntr ar fi un topor, 
ca simbol al puterii. Se pare însă că semnul hieroglific reprezintă mai 
degrabă o prăjină cu o năframă sau cu un steag, fiind folosită, probabil, 
pentru a delimita un loc sacru și, în consecinţă, l-ar putea desemna pe 
„zeu” ca „sfânt”, ca „cel sfânt”. Oricum, în accepțiunea multor exegeţi, 
noțiunea de „zeu” nu poate fi dedusă și determinată în mod cert din şi 
de cuvântul ntr. 

Tocmai de aceea, s-a încercat lămurirea acestei probleme por- 
nindu-se de la semnificaţia unor sinonime ale cuvântului ntr, pe baza 

cărora s-a ajuns la concluzia că, totuşi, noţiunea de „zeu” (ntr) are o 
semnificaţie comună cu aceea ce însemnează „forță”, „putere. 

La vechii egipteni, zeii erau muritori, dar, asemenea oamenilor, 
şi ei primeau o nouă viaţă. Ca și oamenii, zeii au fost născuţi; cu alte 
cuvinte, ei nu erau nemuritori sau veşnici în sens absolut. Probabil că 
viaţa însemna putere, dar nu o putere care acţiona de la sine și prin 
sine, ci una legată totdeauna de o ființă vie, de un animal, de un om sau 
de o divinitate. Prin urmare, divinitatea egipteană nu era o persoană, 
o individualitate, în sensul nostru. Ea era, în același timp, individua- 
litate și putere impersonală. Divinitatea făcea parte dintr-un complex 
de fiinţe vii, în care puterea de viaţă se revarsă de la una spre cealaltă, 
întrucât orice individualitate, pentru vechii egipteni, reprezenta o parte 
a comunităţii şi își avea rădăcinile în ea. De aceea întâlnim mereu ace- 
eaşi caracteristică, şi anume faptul că zeii fuzionează, preluând sau 
împrumutându-și reciproc însuşirile proprii, aşa cum se va observa 
mai târziu. O anume divinitate, care multă vreme apărea ca distinctă 
de celelalte, fuzionează astfel deodată cu o alta, care până aici îşi avea, 
de asemenea, propriile ei însușiri şi propria ei identitate. Pentru vechii 
egipteni nu era nimic straniu în aceasta. Zeii sunt simultan personali 
şi impersonali. De fapt, un fenomen similar întâlnim şi în unele dintre 
marile religii actuale (budism, confucianism, daoism etc.), pentru care 
divinitatea apare când ca persoană, când cu un caracter impersonal, 
panteist sau pancosmistic, ca ceva care se poate manifesta într-o varie- 
tate de forme sau absolut deloc. 

Lumea zeilor egipteni este pestriță și diversă. Privită din punct de 
vedere exterior, se remarcă faptul că majoritatea zeilor sunt reprezentaţi 
ca oameni cu cap de animale. În plus, apar şi reprezentări sub o formă 
exclusiv zoomorfică sau, în cazul câtorva dintre zei, exclusiv antropo- 
morfică. Este, practic, imposibilă demonstrarea unei evoluţii istorice, 
de la reprezentarea zoomorfică la cea zoomorfico-antropomorfică a 
divinității, ftindcă ambele forme de reprezentare au coexistat şi convie- 
ţuit foarte de timpuriu. De asemenea, nu există argumente nici pentru 
a se demonstra că reprezentarea zoomorfică ar constitui o treaptă ante- 
rioară reprezentării antropomorfice, într-o relaţie de succesiune. Dar 
ce semnifică reprezentarea aceasta zoomorfică - uneori chiar vegetală 

a divinității? Pentru aproape toţi egiptologii, totemismul sau credin- 
ţele totemiste n-au nimic de-a face cu aceasta. Așa cum opina H. Kees, 
este mai probabil ca animalul să fi fost conceput ca un simbol și să fi 
exprimat, în consecinţă, o anumită însușire esenţială a unui zeu. De 
pildă, taurul simbolizează forța şi puterea de procreaţie, leul sălbăticia 
şi necunoscutul, șoimul zburător este cerul sau soarele care se mişcă pe 
cer, vaca reprezintă zeița mamă care dă viață etc. Multe corelaţii și sem- 
nificaţii rămân, însă, necunoscute pentru noi, cei de astăzi. De reţinut 
este faptul că, uneori, şi anumite realități geografice și-au avut partea 
lor de contribuţie: divinităţile cu chip de crocodil sunt adorate pe NIL, 
cele cu chip de leu în locurile unde văile se revarsă în deşert etc. 
Interesant este și faptul că, în cazul celor mai multe divinităţi egip- 
tene, avem de-a face cu zei locali, care sunt adoraţi în oraşele lor de reşe- 
dinţă. Fiecare oraş îşi avea zeul sau zeiţa lui. Astfel, în Buto era adorată 
o divinitate cu chip de şarpe, în Mendes una cu chip de berbec, iar în 
Heliopolis, Atum avea chip uman. Totuși, dezvoltarea politică şi politico- 
religioasă implica, uneori, recunoaşterea şi adorarea în întreg Egiptul a 
unor divinităţi locale, după cum vom vedea mai departe. Această dezvol- 
tare istorică, cu toate schimbările și mutaţiile ei de ordin politico-religios, 
are ca o primă consecinţă faptul că religia egipteană nu dispune de un 
panteon în sensul propriu-zis, stabil de la început şi până la decăderea ei. 


3.2. Divinităţi uraniene 


Între divinitățile cu un caracter uranian amintim în primul rând 
pe Horus, zeul-şoim, care cunoştea mai multe forme de reprezentare 
locală, nefiind exclus ca, iniţial, fiecare dintre acestea să fi corespuns 
unei divinităţi de sine stătătoare. Un lucru este însă sigur, și anume că 
pretutindeni Horus era conceput ca o divinitate a cerului, ca fiind cerul 
însuși. De aceea, în Letopolis, el era socotit divinitatea „a cărui faţă are 
doi ochi”, iar alteori ca acela „a cărui faţă nu are ochi”, atribute şi nume 
ce vizează soarele şi luna ca doi ochi ai săi. 

Înainte de orice, însă, Horus este un zeu războinic. Așa este el repre- 
zentat, de pildă, în renumitul său templu din Edfu. Aici găsim în repetate 

rânduri scene în care apar dușmani sub conducerea lui Seth, care îl 
atacă pe Re, regele zeilor. De regulă, dușmanii lui Re nu sunt reprezen- 
taţi antropomorfic, ci cu chip de crocodil, hipopotam etc. Pentru a-l 
apăra pe Re, Horus luptă împotriva lor și îi biruie de fiecare dată, ceea ce 
simbolizează, în fapt, lupta sa împotriva forţelor răului, care amenință 
stăpânirea zeilor, în dorinţa lor de a-i înlătura de la tron pe zeii buni și a 
crea haos și anarhie în lume. 

Din această perspectivă, Horus apare ca un excepțional protector 
al regelui și regalității în general. După cum odinioară, la începuturi, 
curăța Egiptul de toate forțele distructive, tot aşa și acum protejează şi 
apără de ele această ţară a zeilor. El însuși a fost ultimul dintre zei care 
a domnit peste Egipt. Perioada sa de domnie a pus, de fapt, capăt evu- 
lui zeilor. Simbolul său, un șoim pe stativ, se găseşte - din acest motiv 
- ca semn determinativ nu numai după propriul său nume, ci şi după 
numele regelui. De aceea, regele care domneşte în momentul respectiv 
este numit „Horus” sau „Horus în palat. 

Seth este una dintre cele mai misterioase figuri din lumea zeilor 
egipteni. Din cele mai vechi timpuri, el a fost reprezentat sub forma unui 
animal, a cărui specie zoologică n-a putut fi determinată. Fie că este 
vorba de un animal ireal, fie că este stilizat în aşa măsură încât scapă ori- 
cărei posibilități de identificare. În perioada mai târzie este reprezentat 
cu chip de asin. 

Caracterul său nu poate fi determinat cu exactitate. Astfel, un epi- 
tet ca „domn al cerului” indică anumite relaţii cu lumea celestă. E] este 
„puternic”, iar unii conducători războinici se compară, de pildă, cu plă- 
cere cu Seth, când „el este furios”. EI este, de asemenea, „stăpânul rupe- 
rii norilor din timpul furtunii” și, în general, este corelat cu furtuna și 
vijelia. De aceea, opoziţia dintre Seth și Horus a fost explicată prin aceea 
că Seth ar reprezenta cerul întunecat, iar Horus pe cel senin. Pe de altă 
parte, Seth reprezintă zeul deşertului şi stăpânul catastrofelor. 

În același timp, însă, Seth are și o funcţie pozitivă. Împreună cu 
Horus, de această dată împăcaţi, ei apar laolaltă cu regele, cum ar fi, de 
pildă, într-o scenă din perioada Regatului Nou, cu prilejul încoronării, 
scenă în care Amenofis al III-lea este purificat de Horus și Seth. Uneori, 
regele este numit „Horus şi Seth”; cultul lui Seth a supravieţuit — chiar 

dacă nu cu aceeași intensitate - de-a lungul întregii istorii a Egiptului, în 
pofida încărcăturii negative pe care a reprezentat-o antagonismul dintre 
el şi Osiris. 

Astfel, în perioada de stăpânire a hicsoşilor în Egipt, cultul său a 
cunoscut o mare înflorire. El a devenit un fel de zeu naţional, întrucât 
era identificat cu Baal al vechilor sirieni sau cu Teşub al vechilor hitiţi. 

După alungarea hicsoşilor însă, xenofobia a contribuit mult la 
devalorizarea acestui zeu. Acest lucru s-a datorat și faptului că, încă din 
vechime, el era socotit dușmanul și ucigașul lui Osiris, aşa cum vom 
vedea mai pe larg puţin mai departe. Astfel, el a căpătat pentru popor 
tot mai mult semnificația de zeu rău, pe care vechii greci îl identificau 
cu 'Typhon. 

Una dintre componentele fundamentale ale vechii religii egiptene 
o reprezintă adorarea Soarelui, cealaltă fiind mitul osirian. Cultul Soa- 
relui se întemeiază pe „mersul” său regulat și pe puterea sa dătătoare de 
viaţă. Ca astru, soarele se numește re, şi acesta este și numele obişnuit 
al zeului solar, respectiv Re. Desigur, el mai poartă şi alte nume asupra 
cărora, deocamdată, nu vom insista. În concepţia vechilor egipteni, el 
reprezintă divinitatea primordială, zeul creator apărut din şi prin sine 
însuși, fiind simbolizat de un gândac care învârte soarele pe cer înain- 
tea sa. Ca divinitate creatoare, el poartă deseori numele de Atum, iniţial 
probabil un zeu creator în Heliopolis, care de timpuriu era identifi- 
cat cu divinitatea Soarelui. Numele său are două semnificaţii, aparent 
contradictorii, respectiv de „nimic” şi „totul”; ca atare, el este simultan 
„nimicul” de la începutul creaţiei și „totul”, cosmosul care a fost creat 
de el însuși. Ca divinitate primordială, el s-a născut din Nun, oceanul 
primordial, și a apărut pe „movila” primordială, care s-a ridicat din 
Nun. În Heliopolis, această „movilă” primordială era adorată sub chipul 
unei stânci sacre. Mai târziu, vârful unui obelisc era privit ca „movilă” 
primordială. 

Deseori, Re este reprezentat mergând pe cer într-o barcă. Noaptea, 
el călătoreşte într-o altă barcă prin lumea subterană. Dimineaţa, el îl 
biruie pe șarpele Apophis, care îi închide drumul - reprezentând pute- 
rile întunericului — și apare strălucitor şi dăruind viaţă. Prin aceasta, el 
reînnoiește sau regenerează întreaga creaţie. 

Ca divinitate primordială, cosmică şi creatoare, Re este nu numai 
zeul vieţii, ci și al ordinii universale. Fiica sa este Maat, ordinea cosmică, 
căreia trebuie să i se conformeze tot ceea ce este în cer și pe pământ. 

Tocmai de aceea, Re este și protectorul şi proniatorul regalității, 
garanţie a ordinii sociale și religioase. În Textele din piramide, el apare 
ca o divinitate dominantă a Egiptului în întreaga sa istorie. Niciun alt 
zeu nu poate fi luat în discuţie fără a fi raportat la el. 

Principalul loc de cult al Soarelui a fost din vechime Heliopolis 
(iwnt, ebraică - No). Aici s-a dezvoltat o teologie solară detaliată, care se 
generalizase deja în perioada Regatului Vechi. În timpul dinastiei a V-a, 
cultul de adorare a Soarelui atinsese apogeul. Faraonii se numeau „fii ai 
Soarelui” și ridicau mari temple dedicate acestuia. Treptat, mai mulţi zei 
locali au fost identificaţi cu Re şi erau concepuţi ca forme de manifestare 
a zeului Soarelui. 

Totuși, chiar dacă istoria lui Re coincide, în fapt, cu întreaga isto- 
rie religioasă egipteană, trebuie subliniat faptul că nu întotdeauna avem 
de-a face cu același veşnic şi intangibil Re. De pildă, Amenemhet I, care 
a ajuns pe tron în jurul anului 2000 î.d.Hr., a promovat cultul protecto- 
rului său special, Amon, şi a încercat să facă din el principala divinitate 
a imperiului. Amenemhet era convins că a ocupat tronul cu ajutorul lui 
Amon și, din această cauză, se simţea obligat să-i arate acestuia recu- 
noştinţa sa deosebită. Consecința a fost apariția unei divinități solare, 
Amon-Re, care întruchipa, de fapt, tot ceea ce învăţa teologia heliopo- 
litană despre Re, transferat fără probleme asupra noii divinități, Amon- 
Re. Între textele care-l caracterizează pe Amon-Re, un loc excepțional 
îl ocupă aşa-numitul Imn al lui Amon din Cairo, provenind din jurul 
anului 1300 î.d.Hr. 

Această nouă divinitate, Amon-Re, a devenit zeul care eliberase 
Egiptul de stăpânirea străină, respectiv a hicsoşilor. Poziţia sa în pan- 
teonul egiptean era consolidată odată pentru totdeauna. Să remarcăm 
doar faptul că, în perioada următoare, Amon-Re căpătase o asemenea 
aureolă ca zeu suprem al Egiptului, încât absolut toate popoarele stră- 
ine îl pomeneau în primul rând atunci când vorbeau de zeii Egiptului. 
Între alţii, el este amintit şi de profetul Ieremia în secolul al VII-lea 
î.d.Hr., atunci când prevesteşte Egiptului pedeapsa lui Dumnezeu care 

va veni asupra lui: „Domnul Savaot, Dumnezeul lui Israel, zice: Iată, 
eu voi pedepsi pe Amon, care se află în No, pe faraon și Egiptul, pe 
dumnezeii şi pe regii lui, pe faraon și pe cei ce-și pun nădejdea în el” 
(Ieremia 46, 25). 

Doar o singură dată în istoria Egiptului antic a fost ameninţată, 
realmente, poziția lui Amon-Re, ca divinitate a întregului imperiu. Este 
vorba despre înlocuirea lui temporară, în timpul dinastiei a XVIII-a, cu 
Aton, „discul solar”, despre ale cărui semnificaţii vom vorbi mai pe larg 
în capitolul imediat următor. 

Luna era adorată la o scară mai restrânsă. Anumiți zei, însă, cum 
ar fi, de pildă, Chonsu şi Thoth, erau asociaţi cu luna. Zeul Pământului 
se numea Geb (gb, gbb). În cosmogonia heliopolitană, el apare ca soț al 
zeiţei cerului. La început, el era unit cu ea, dar au fost separați de zeul 
atmosferic Şu. În rest, Geb personifică pământul, fără un accent deose- 
bit pe rodnicia sau fecunditatea sa. E este considerat principele zeilor, 
însă nu joacă un rol deosebit în atribuirea numelor. Şi Nilul este adorat 
ca zeu; el se numește Hapi și este sărbătorit ca aducător al hranei. Dese- 
ori, el este corelat cu apa primordială, Nun, ca izvor de viaţă. 


3.3. Divinităţi locale și local-naţionale 


Între divinitățile locale, caracteristice unei regiuni sau alteia, vom 
aminti doar câteva. De pildă, în Elefantine şi Esne este adorat zeul-ber- 
bec, Khnum, care plămădeşte oamenii la roata olarului. În Ombos des- 
coperim zeul-crocodil Şobek (sbk, în greacă Suchos), care în perioada 
timpurie era identificat deja cu zeul Soarelui; există, însă, de asemenea, 
şi alte locuri în care era adorat crocodilul. Mai amintim pe Neith (nt) 
din Sais, care era o zeiţă războinică; ea este reprezentată prin două săgeți 
încrucişate. Era considerată, de asemenea, ca zeiţă primordială și a fost 
asociată mai târziu cu Khnum, în Esne. În această calitate, ea cheamă 
lumea (cosmosul) la existență prin şapte cuvinte creatoare. 

După cum deja am amintit, unele divinități locale au căpătat, 
dintr-un motiv sau altul, o recunoaștere generală în tot Egiptul, cum ar 
fi, de pildă, Hathor, Thoth şi Ptah. 

Referitor la prima dintre aceste divinităţi, Hathor, numele său (H/ 
Hr, „casa lui Horus”) o desemnează ca o vacă uraniană, mama zeului- 
șoim sau a soarelui. Probabil că aceasta reprezintă o speculație teologică 
secundară, dar în orice caz ea apare deseori reprezentată cu chip de vacă 
sau ca femeie cu coarne. În afară de aceasta, ea este strâns corelată cu 
sicomorul. În Edfu, ea este soția lui Horus, iar în Denderah, dimpo- 
trivă, stăpâneşte singură. Iar în mitul despre „ochiul” Soarelui, Hathor, 
respectiv Tefnut, este fiica regelui Soarelui, care se mânie pe oameni şi 
se retrage în deșertul nubian. 

Hathor este, de asemenea, strâns legată de regalitate. Ea ajută la 
naşterea copilului regelui şi îl alăptează. În continuare, ea îi ajută pe 
rege şi mai ales pe regină. În genere, ea sprijină absolut toate activităţile 
feminine. De aceea, în cultul ei, dansul şi muzica joacă un rol foarte 
important. Pe de altă parte, Hathor este o protectoare a morţilor, atât ca 
vacă ce vine din munţii dinspre apus, îl întâmpină pe răposat şi-i reîn- 
noieşte viaţa, cât şi ca zeiță-copac, care dăruieşte umbră și apă, ceea ce 
înseamnă viaţă. Alături de Isis, Hathor apare drept cea mai importantă 
zeiţă a vechilor egipteni. 

Thoth este, înainte de orice, zeul din Hermopolis. EI este reprezen- 
tat sub chipul păsării ibis şi ca parian. În afară de aceasta, el are anumite 
legături cu luna, trecând drept zeu al Lunii sau fiind chiar identificat 
cu luna. El vindecă ochiul lunii, rănit de Horus, şi-i readuce înapoi din 
depărtare ochiul solar. Împreună cu Horus, el reprezintă împăciuitorul 
care reunifică cele două părţi ale Egiptului (de Sus şi de Jos). În ace- 
lași timp, el era scribul şi consilierul zeilor. I se spunea „inima și limba 
lui Re”, atribuindu-i-se invenţia scrisului și compunerea cărților sacre. 
Grecii l-au confundat cu Hermes iar neoplatonicii l-au numit Hermes 
Trismegistul („cel de trei ori foarte mare”). 

Ptah — o altă divinitate locală, care ulterior a fost adorată în întregul 
Egipt - reprezintă unul dintre puţinii zei cu reprezentare antropomor- 
fică, mai exact ca mumie. Originea sa este neclară; probabil, este o crea- 
ție a teologiei egiptene. Textul Şabaka, bazându-se pe un original vechi, 
relatează cum Ptah a creat lumea prin gândul şi cuvântul său. Tocmai 
de aceea, cu timpul, el a devenit protectorul tuturor celor care creează, 
al meşteşugarilor și artiştilor. Ca divinitate cosmică, el este reprezentat 


ISTORIA ŞI FILOSOFIA RELIGIILOR _57 


în perioada Regatului Nou cu discul solar pe cap. Un imn îl preamă- 
reşte ca pe cel ce luminează lumea cu ochii săi. Chiar din perioada 
timpurie, Ptah este corelat cu un taur sacru, sub numele de Apis, care 
era socotit „mesagerul lui Ptah” sau „Ba (sufletul) înălţat al lui Ptah”. 

Între zeii funerari amintim, în primul rând, pe zeul-şacal, Anubis 
din Kynopolis, care ulterior capătă o recunoaştere generală în Egipt. El 
este stăpânul necropolei şi apare ca ajutor la îmbălsămări și alte rituri de 
înmormântare. În scenele despre judecata morţilor îl găsim alături de 
Thoth. În anumite cazuri pare legat de lună, cum ar fi, de exemplu, în 
scena despre nașterea fiului regelui. Evident, este vorba despre reînnoi- 
rea vieţii acestuia. 

Adevăratul zeu al morţilor este însă Osiris, probabil cel mai renumit 
dintre zeii egipteni şi, în același timp, una dintre cele mai misterioase 
figuri din panteonul egiptean. EI este permanent reprezentat antropo- 
morfic și este socotit un bun rege. Puterea sa se manifestă, între altele, 
în cerealele care cresc, în apele revărsate ale Nilului şi în pământul din 
care răsar plantele. Toate acestea ne fac să credem că avem de-a face cu 
un zeu al rodniciei și fertilității. 

Oraşul sfânt al lui Osiris era Abydos, unde se afla un mormânt 
socotit ca fiind al zeului. De altfel, aşa cum reiese din celebrul Mit al lui 
Osiris, consemnat de Plutarh în lucrarea Despre Isis și Osiris, şi alte oraşe 
pretindeau că au relicve ale lui Osiris care, potrivit legendei, a fost tăiat 
în bucăţi de fratele său Seth şi readus la o nouă viaţă de soția sa, Isis. 

Osiris a fost adorat încă din vremuri străvechi în partea de răsărit 
a Deltei Nilului. De aceea, nu poate fi exclusă o anumită legătură a sa 
cu diferite zeități ale fecundității din Asia de Sud-Vest (Baal, Adonis, 
Tammuz). El era, aşa cum am văzut, un zeu al vegetației, în timp ce Seth 
era zeul războiului și al deşertului neroditor. Însă popularitatea cea mai 
mare și-a câștigat-o ca stăpân al morţilor: în cele din urmă, fiecare egip- 
tean spera să devină un „Osiris” şi, împărtăşindu-se din puterile naturii, 
să renască la o nouă viaţă. În afară de aceasta, Osiris era judecătorul 
lumii subpământene; orice mort trebuia să apară în faţa lui pentru a 
fi judecat. De asemenea, mitul osirian reprezenta fundamentul ideolo- 
giei regalității: orice rege decedat devine un „Osiris”, iar succesorul său 

este un „Horus”, care după moartea tatălui său preia toate prerogativele 
acestuia. Bocetele lui Isis şi Nephthys (sora lui Isis şi soția lui Seth) după 
cadavrul lui Osiris erau reprezentate cultic; tot astfel, învierea zeului era 
sărbătorită la cele paisprezece morminte ale lui Osiris. 'Toate aceste ritu- 
aluri erau manifestări cultice tainice sau misterii, având rolul de a înnoi 
atât viaţa naturii cât şi a oamenilor. 

Este firesc ca un zeu al fecundității, cum era Osiris, să fie imaginat 
ca având familie, soție şi copil. De aceea, Isis și Horus apar chiar din 
Textele Piramidelor ca soţie şi fiu ai lui Osiris, relaţie care, cu timpul, a 
devenit tot mai puternică. Isis reprezintă soția ideală, un model pentru 
toate femeile, în calitate de mamă și soție. Probabil că, la început, şi ea 
simboliza fecunditatea pământului și Anul Nou. 

În general, ea este reprezentată ca marea magiciană în cercul zeilor. 
Ea este magiciana care ştie să protejeze pe cei apropiaţi și să procure 
pentru ea şi pentru familia ei tot ce este necesar. Căci tot ea este aceea 
care îi redă viaţa lui Osiris, după ce adună părţile împrăștiate din trupul 
său. În anumite scene o găsim reprezentată cu aripile desfăcute deasupra 
şi în jurul lui Osiris, ca și cum ar vrea să-i aducă viaţa înapoi, sau aşezată 
peste cadavrul lui, ca şi cum ar dori să-i încălzească trupul. 

De asemenea, Isis apare ca o zeiță a cerului. Legătura ei cu cerul 
se exprimă și prin faptul că ea apare ieşind pe jumătate din lună. După 
cum e de înțeles, luna simbolizează lumina nopții, ceea ce se recomandă 
de la sine pentru o zeiţă al cărei soț este stăpânul lumii subpământene; 
căci aici lumina merge înainte chiar noaptea. 

În perioada egipteană târzie și mai ales în cea elenistico-romană, 
[sis apărea ca divinitate absolut dominantă a Egiptului. Din templul său 
de pe insula Philae, construit de regele Nektanebos lângă prima cata- 
ractă a Nilului de lângă Asuan, în veacul al IV-lea î.d.Hr., unde era ado- 
rată împreună cu soţul şi fiul ei, cultul lui Isis s-a răspândit spre sud până 
în Nubia, iar în nord până în porturile de la Marea Mediterană și, într-o 
anumită măsură, până departe în Europa. În acest timp, cultul său a asi- 
milat anumite elemente din religiile greacă şi asiatică, ea devenind pro- 
tectoarea călătoriilor pe mare și fiind identificată cu cele două divinități 
ale iubirii, Afrodita a grecilor şi Astarte a asiro-babilonienilor. 

3,4. Zoolatria 


Trecând peste semnificația divină a regelui şi regalității în gene- 
ral, căreia îi vom consacra un capitol special, mai subliniem, în sfârşit, 
importanța deosebită pe care a avut-o zoolatria în religia egipteană, fapt 
care i-a determinat pe unii cercetători — așa cum aminteam mai înainte 
— să susţină ipoteza că la temelia religiei Egiptului antic s-ar afla, de fapt, 
totemismul. Această ipoteză s-a dovedit însă nejustificată. 

În perioada mai veche a religiei egiptene erau adorate numai unele 
animale, socotite ca întrupări ale zeilor; mai târziu însă, cultul anima- 
lelor a luat o mare amploare, fiind adorate diferite specii de animale și 
păsări. Uneori, ele erau adorate nu doar ca întrupări ale divinităților, 
ci chiar ca divinităţi în sine. Acest cult se diferenția de la un ţinut la 
altul, fiecare localitate şi, uneori, fiecare familie avându-și propriul ani- 
mal sacru. Respectivul animal era ţinut în altarul unui templu special 
construit, iar la moarte era îmbălsămat și îngropat într-o necropolă. Cel 
mai cunoscut animal adorat de egipteni era taurul sacru Apis, socotit ca 
întrupare a lui Ptah și apoi identificat cu Osiris. El simboliza fecundi- 
tatea şi s-a bucurat de o mare cinstire, mai ales la Memfis. "Tot astfel, la 
Heliopolis era adorat un alt taur, numit Mnevis. În alte orașe mai erau 
adorate: berbecul, ca întrupare a lui Amon, pisica, animalul sfânt a lui 
Re, pasărea ibis, ca întrupare a lui Thoth etc. Toate aceste vietăţi erau 
bine hrănite şi întreţinute, iar pentru cel care le-ar fi ucis era prevăzută 
pedeapsa cu moartea. 


4. „Monoteism” atonian sau simplă reformă politică? 


În perioada Regatului Nou - perioadă de apogeu a vechiului Egipt 
—, cultul Soarelui, sub denumirea de Amon-Re, luase o mare amploare. 
Regii dinastiilor domnitoare din acest timp răspândiseră cultul acestui 
zeu, odată cu vastele lor cuceriri, până pe malurile Eufratului și până în 
Libia. În timpul stăpânirii hicsoşilor, întreaga opoziţie egipteană se gru- 
pase în capitala tebană, iar Amon-Re devenise, practic, simbolul aces- 
tei rezistenţe împotriva cotropitorilor. În perioada dinastiei a XVIII-a, 

templele lui Amon-Re au fost considerabil mărite iar veniturile lor înze- 
cite. Ca urmare a ocupaţiei hicsoşilor și mai ales a eliberării Egiptului de 
către un faraon din Teba, zeii au fost puşi să conducă într-un mod mai 
direct treburile țării. Acest lucru însemna că zeii, dar în primul rând 
Amon-Re, îşi făceau cunoscute sfaturile prin intermediul preoţilor. Ast- 
fel, autoritatea acestora a crescut considerabil nu numai pe plan reli- 
gios, ci şi politic. Marele Preot al lui Amon-Re, de pildă, se situa imediat 
după faraon. Egiptul se afla, practic, în situaţia de a deveni o teocraţie. 
Se instaurase un fel de stare conflictuală permanentă pentru putere între 
Marele Preot şi rege. 

Ca reacție împotriva cultului lui Amon-Re şi mai ales a creşterii 
puterii politice şi economice a sacerdoțiului acestui zeu, a fost înteme- 
iat la Teba, încă din timpul domniei lui Amenhotep al III-lea (1400- 
1362 î.d.Hr.) din dinastia a XVIII-a, cultul lui Aton, zeul discului solar, 
după tradiția mai veche a cultului solar al lui Re, păstrată la Heliopo- 
lis, dar pusă în umbră de cultul lui Amon-Re. Urmașul lui Amenhotep 
al III-lea, respectiv Amenhotep (Amenofis) al IV-lea (1361-1340 î.d.Hr.) 
care, la urcarea sa pe tron, primise numele de Amenhotep - ceea ce 
înseamnă „Amon este mulțumit” —, deşi primise puterea sa de rege de la 
însuşi Amon-Re, avea să-i întoarcă spatele în curând, proclamând că, de 
atunci înainte, el şi casa sa vor adora un singur zeu, zeul Soarelui - Aton 
- cerându-le totodată tuturor compatrioţilor săi să facă același lucru. 

Regele și-a schimbat numele în Akh-en-aton („Cel care îl slujeşte 
pe Aton”), a abandonat vechea capitală, 'Teba, „orașul lui Amon; şi a 
clădit o alta la 500 km spre la nord, pe care a numit-o Akhetaton (actu- 
almente Tell-el-Amarna), unde a ridicat palatele şi templele lui Aton. 
Spre deosebire de sanctuarele lui Amon, cele ale lui Aton nu erau acope- 
rite, pentru ca soarele să fie văzut și adorat în toată splendoarea sa. Prin 
urmare, Akhenaton continua să adore zeul Soarelui, dar nu în maniera 
tebană. Acest lucru reieşea, între altele, și din faptul că se renunţase, de 
pildă, la reprezentarea antropomorfică tradiţională a divinității Soarelui 
cu cap de şoim sau la cea sub chip de disc înaripat. Akhenaton se mul- 
țumeşte cu o reprezentare simplificată, simbolică. Aton este reprezentat 
ca un disc solar rotund, ca sursă universală a vieţii, din care coborau 

spre pământ raze ce se terminau ca nişte mâini, aducând credincioşilor 
simbolul vieţii. 

Reforma lui Akhenaton nu s-a oprit, însă, aici. El a dispus ca numele 
tuturor celorlalți zei să fie şterse, pretutindeni în ţară, de pe inscripţiile 
publice. Dacă vizităm astăzi, de exemplu, templul lui Amon din Luxor, 
observăm clar în mai multe locuri urmele acestei dispoziţii. Amon era 
înlăturat din aceste inscripții, dar, aşa cum spuneam, nu numai Amon, 
ci toţi zeii Egiptului au devenit obiectul persecuției declanșate de acest 
faraon. În mormântul vizirului Ramoses din afara Luxorului, ca și în alte 
multe locuri, a fost şters chiar cuvântul „zei” (netjeru). De asemenea, 
regele nu mai suporta să vadă scris pe undeva vechiul său nume, Amen- 
hotep („Amon este mulțumit”), care în mod firesc îi aducea aminte de 
Amon-Re, motiv pentru care a poruncit să fie şters de pe toate inscrip- 
ţiile. Desigur, pentru noi, cei de astăzi, acest lucru este absolut fără sens, 
dar pentru vechii egipteni reprezenta cu totul altceva. Pentru ei, ca şi 
pentru alte popoare din Antichitate sau chiar „primitive” contempo- 
rane, exista convingerea şi credinţa că între o persoană şi numele ei ar 
exista o legătură strânsă şi reală. Numele reprezintă o parte a persoanei. 
Numele poseda și purta în sine aptitudinile, puterea de viaţă și onoarea 
unei persoane. De aceea, copiii primeau nume pe care anterior le purta- 
seră marii bărbaţi ai țării. Astfel, mai mulţi principi poartă nume de regi, 
iar numele de familie al unui neam de vază era conceput ca purtător de 
fericire și binecuvântare pentru neamul respectiv. Ştergerea unui nume 
însemna, în consecinţă, și dispariţia persoanei, după cum adoptarea 
unui nou nume semnifica nașterea unei noi persoane, cu alte aptitudini, 
cu o altă putere de viaţă, cu o altă onoare, în funcție de numele nou 
adoptat. Acesta a fost, probabil, şi gândul lui Amenhotep al IV-lea când 
a renunţat la acest nume, adoptându-l pe acela de Akhenaton („Cel care 
îl slujeşte pe Aton”). 

Se pare că, prin reforma sa, Akhenaton a reușit să impună cultul 
lui Aton în întreg Egiptul, dar numai pentru scurtă vreme. Domnia sa 
nu a fost lungă și el nu a lăsat un moştenitor de sex bărbătesc. Odată 
cu moartea sa a dispărut și zelul pentru o reformă care, în realitate, nu 
corespundea nici pe departe spiritului poporului egiptean, adaptat cul- 
telor locale consacrate. Astfel, cultul proscris al lui Amon-Re a revenit 

cu şi mai multă putere. A fost aruncată anatema asupra acestui îndrăz- 
neţ reformator, iar al doilea urmaș al său, Tutankhaton, şi-a schimbat 
numele în Tutankhamon („imagine vie a lui Amon”). Succesorii aces- 
tuia au distrus toate templele lui Aton, părăsind capitala Akhetaton și 
făcând să dispară pretutindeni numele regelui eretic. 

În mod firesc, reforma „atoniană” a lui Akhenaton a comportat şi 
comportă în continuare diferite interpretări în lumea cercetătorilor, pri- 
vind motivaţia şi scopul ei. Pornind de la materialul existent din acea 
perioadă îndepărtată, dar cu precădere Imnul soarelui al lui Akhenaton, 
unii cercetători, cum ar fi, de exemplu, H. Ludin Jansen, susţin că avem 
de-a face aici cu un monoteism conştient, sau că Akhenaton ar fi, nici 
mai mult nici mai puţin, decât „primul monoteist conștient din istorie”, 
așa cum afirma H. Breasted. 

Între argumentele aduse în favoarea tezei monoteismului atonian se 
numără unele citate din imnul amintit mai sus, atribuit lui Akhenaton, 
potrivit cărora Aton ar fi cel dintâi, cel ce exista deja înainte de crearea 
lumii, că el este cel care a creat pământul, oamenii și tot ceea ce există. 
Atunci când el este caracterizat ca „Aton cel viu”, aceasta ar însemna că 
el este izvorul întregii existenţe, principiul vieţii, viața primordială, dacă 
se poate spune așa. Fireşte, într-un sens mai larg, aceste atribute pot fi 
conferite şi lui Amon-Re. Ceea ce este aici absolut nou, în opinia acestor 
cercetători, este faptul că nicăieri în acest imn nu se vorbește despre alţi 
zei sau puteri supranaturale, despre fiinţe divine inferioare. Totul este 
opera lui Aton. EI singur a creat lumea, el singur o conservă cu razele 
sale pline de căldură. 

În contextul aceleiaşi teze a „monoteismului egiptean” s-a încercat 
chiar acreditarea ideii că însuși întemeietorul Legii mozaice, Moise, ar 
fi fost inspirat de învăţătura monoteistă a lui Akhenaton. Psihiatrul și 
psihologul Sigmund Freud (+ 1939) a încercat să dovedească faptul că 
Moise ar fi fost egiptean. El a pornit în această încercare de la numele 
de „Moise, pe care îl identifica cu mose („fiu”) din perioada egipteană 
târzie, aşa cum îl găsim, de pildă, între altele, în 'Thotmes (Djehutimesi). 
Totuşi, acest argument este fără temei și rămâne doar o vorbă goală. 

Desigur, în ceea ce ne priveşte, făcând o evaluare de ansamblu a 
ceea ce a însemnat în istoria Egiptului această reformă a lui Akhenaton, 

dar şi personalitatea religioasă în sine a acestui tânăr rege, nu putem 
spune că n-ar exista destule părți pozitive. Dincolo de orice, nu se poate 
nimeni îndoi de fervoarea sa religioasă, deşi avea doar 15 ani când a fost 
încoronat rege al acestui mare imperiu. După 33 de secole, rugăciunea 
descoperită în sarcofagul său, în anul 1925, păstrează încă aceeaşi forță 
emoțională, vibrează de aceeaşi sensibilitate, încărcătură și credință pro- 
fundă: „O să respir dulcea răsuflare a gurii tale. În fiecare zi îţi voi con- 
templa frumuseţea (...). Dă-mi mâinile tale, pline de spiritul tău, ca să te 
primesc şi să trăiesc prin el. Cheamă numele meu de-a lungul veșniciei: 
niciodată nu va lipsi la chemarea ta!”. 

Însă referitor la așa-zisul „monoteism atonian”, se impun, desigur, 
câteva precizări. De la început, trebuie să subliniem că afirmaţia potrivit 
căreia Aton ar fi „zeul cel viu” în afara căruia nu mai există altul, cel ce a 
creat pământul şi tot ceea ce există, era făcută, aşa cum menționa Mircea 
Eliade, deja cu o mie de ani înaintea reformei lui Akhenaton de la Tell- 
el- Amarna. Ea se referea, desigur, la Amon, la Re, la Atum și la alți zei. 
În plus, aşa cum arăta John Wilson, existau cel puţin doi zei în Imnul 
Soarelui atribuit lui Akhenaton, întrucât Akhenaton însuși, în calitate de 
rege, era adorat ca o divinitate. Rugăciunile credincioşilor, reprezentând 
cel puţin grupul restrâns de funcționari și de demnitari de la Curte, nu 
erau adresate lui Aton, ci lui Akhenaton, adorat ca divinitate. În imnul 
său, faraonul declară că Aton este zeul său personal: „Tu ești în inima 
mea şi nimeni altul nu te cunoaște decât fiul tău (adică Akhenaton), pe 
care l-ai inițiat în planurile și în puterea ta!”. Aceasta explică, după Mir- 
cea Eliade, dispariția aproape instantanee a „atonismului” după moartea 
lui Akhenaton. În ultimă instanţă, era o devoțiune limitată la familia 
regală şi la curteni. 

În afară de aceasta, mai trebuie adăugat faptul că Aton era cunoscut 
şi adorat cu mult timp înainte de reforma lui Akhenaton, şi anume încă 
din perioada de domnie a lui Amenhotep al III-lea (1400-1362 î.d.Hr.). 
Astfel, în Cartea despre ceea ce este în lumea subpământeană, Re este 
numit „Stăpânul Discului (Aton)” În alte texte, din timpul dinastiei a 
XVIII-a, Amon („zeul ascuns”) este ignorat, în timp ce Re este prezentat 
ca zeul a cărui „faţă este acoperită” şi care „se ascunde în cealaltă lume” 
Altfel spus, caracterul tainic şi invizibilitatea lui Re sunt recunoscute ca 

aspecte complementare ale lui Aton, zeul deplin în discul solar, aşa cum 
foarte bine remarcă A. Piankoff și Mircea Eliade. 

Trecând peste această teză a „monoteismului atonian”, promovată 
de dragul monoteismului, mai realistă ni se pare teza împărtășită și 
susținută de alți cercetători, între care şi Mircea Eliade, potrivit căreia 
reforma religioasă a lui Akhenaton n-a fost altceva decât o reformă poli- 
tică. El a declanșat-o ca o reacţie împotriva sacerdoţiului lui Amon-Re, 
a cărui putere politică devenise greu de tolerat pentru monarhul egip- 
tean. Acest sacerdoțiu ameninţa să introducă teocraţia, devenită chiar 
realitate la un moment dat. Ceea ce s-a numit, prin urmare, „reforma 
religioasă a lui Akhenaton”, adică promovarea cultului lui Aton, discul 
solar, ca unică divinitate supremă, se explică, în cea mai mare parte, prin 
voinţa regelui Amnehotep al IV-lea de a se elibera de sub dominaţia și 
influenţa Marelui Preot. Într-adevăr, la puţin timp după întronare, tână- 
rul suveran i-a ridicat Marelui Preot al lui Amon dreptul de a administra 
bunurile zeului, retrăgându-i astfel izvorul puterii, pe care l-a păstrat 
pentru sine şi urmaşii săi. 


5. Regele. Semnificaţia sa divino-umană 


Într-un decret destinat zeului Ptah, regele Ramses al II-lea spunea: 
„Eu sunt fiul tău, pe care tu l-ai pus pe tron; tu mi-ai conferit regalitatea 
ta, tu m-ai făcut după chipul tău, tu mi-ai lăsat spre moștenire ceea ce 
ai creat”. Prin urmare, regele egiptean este fiul, urmașul şi moștenitorul 
zeului. Zeul solar Re a fost primul rege; faraon înseamnă, potrivit sem- 
nificaţiei sale, „fiu al lui Re” şi în el se întrupează zeul Horus. Relaţia sa 
cu lumea zeilor se exprimă şi prin titulatura sa: la urcarea sa pe tron, 
faraonul primește cinci nume, care constituie așa-numitul „protocol 
regal” (nhb) şi este desemnat ca „Horus”, ca protejat al ambelor zeițe ale 
coroanei (Isis și Hathor), ca „Horus cel de aur”, ca rege al Egiptului de 
Jos şi de Sus şi ca fiu al lui Re. 

Toate cele de mai sus confirmă divinitatea faraonului. Atribuindu-i-se 
numele de „Horus', regele este prezentat ca o întrupare vie a însuși zeului 
cerului şi zeului-rege, dar, în același timp, și ca „tânărul Horus”, ca fiu şi 

moștenitor de drept al vechiului rege, respectiv al celui decedat și devenit 
între timp „Osiris”. Este vorba, practic, de legitimarea sa ca stăpân, de 
legitimarea urcării sale pe tron şi a domniei sale. Prin numele său de „fiu al 
lui Re” se accentuează, dimpotrivă, originea sa divină. 

Referitor la procrearea şi nașterea sa divină există diferite reprezen- 
tări în imagini, însoțite de texte pe această temă, cum ar fi cele din Deir 
el-Bahri pentru regina Hatșepsut (dinastia a XVIII-a) şi cele din Luxor 
pentru Amenofis al III-lea (dinastia a XVIII-a). Din ele aflăm cum 
Amun (care este identificat cu Re) primeşte chipul regelui aflat pe tron 
şi merge la regină. Acum are loc procrearea, este vestită apoi naşterea, se 
dă nume copilului și este prezis viitorul său ca nou rege. 

Textele din piramide reflectează şi mai pregnant divinitatea regelui: 
„Părinţii tăi nu sunt oameni, mamele tale nu sunt oameni” (Pir. 809), dar 
probabil cea mai sugestivă formulare provine tot din perioada dinastiei 
a XVIII-a. În autobiografia lui Rekhmire, care era vizir în timpul lui 
Tuthmosis al III-lea, se spune: „Ce este regele Egiptului de Sus? Ce este 
regele Egiptului de Jos? E este un zeu, prin ale cărui acte normative 
trăim; el este tatăl şi mama tuturor oamenilor, el singur, fără un altul 
asemenea lui”. Astfel, nu este de mirare că sfera puterii și autorităţii regale 
reprezenta pentru omul de rând un tabu; în vechile cuvinte rostite cu 
prilejul procesiunii conduse de rege: „Vine zeul — protectorul pământului”, 
se exprimă acest lucru foarte clar. Regele din perioada Regatului Vechi era 
înconjurat de o sferă de putere magică inaccesibilă şi dăunătoare pentru 
omul obişnuit: atunci când, de exemplu, cu prilejul vreunei sărbători, 
cineva dintre demnitari atingea cu piciorul din greşeală sceptrul regelui, 
regele însuși trebuia să-i exprime imediat dorinţa sa de însănătoşire, 
pentru ca astfel să înlăture pericolul magic pe care-l reprezenta sceptrul, 
ca simbol al puterii, și să-l ferească pe respectivul de o moarte sigură. 

Caracterul de tabu al regelui este confirmat și de practica foarte tim- 
purie a sacrificării oamenilor din suita regală, cu prilejul înmormântării 
respectivului rege. Această practică, însă, a durat o perioadă mai lungă de 
timp doar în spaţiul nubian, fiindcă în Egiptul propriu-zis, după perioada 
Regatului Timpuriu, n-a mai apărut. Chiar începând cu prima dinastie, 
descoperim obiceiul potrivit căruia, după moartea lor naturală, membrii 
familiei şi Curţii regale erau înmormântați în jurul mormântului regelui, 


pentru a putea rămâne în aria și sub influența puterii magice păstrătoare 
de viaţă a acestuia. 

Pe de altă parte, faraonul era întruparea lui maat, adevărata ordine 
cosmică şi universală, apărută ca rezultat al activităţii primordiale a zeu- 
lui creator (de exemplu, Re-Atum). Există un paralelism anume între 
zeul primordial, ca zeu solar, şi rege. Regele, în calitatea sa de fiu şi repre- 
zentant al lui Re, trebuia să facă să fie promovată și menţinută maat. La 
fel cum a apărut la început zeul primordial şi a creat o lume ordonată 
şi la fel cum Re apare în fiecare dimineaţă, tot la fel apare şi regele pe 
tronul său şi creează ordine în ţară. „Porunca” (hu) şi „înţelepciunea” 
(sia) sunt funcţii personificate ale zeului solar, iar maat este chiar firea 
sa personificată. Şi acelaşi lucru este valabil şi pentru rege, despre care 
se spune că are „porunca” în gură, „înţelepciunea” în inimă, iar cuvântul 
său este „strigătul” lui maat. 

Prin activitatea sa, regele asigură stabilitatea cosmosului - după 
cum subliniază Mircea Eliade - şi a statului și, în consecință, continui- 
tatea vieţii. Cosmogonia este reluată, realmente, în fiecare dimineaţă, și 
anume când zeul solar îl „alungă” pe șarpele Apophis, fără a reuși totuși 
să-l omoare, fiindcă acesta reprezintă haosul, întunericul, ca o virtua- 
litate permanent predispusă spre actualizare şi, deci, indestructibilă în 
sine. Iar activitatea politică a regelui nu face nimic altceva decât să repete 
fapta lui Re: el însuşi îl „alungă” pe Apophis, în sensul că veghează ca 
lumea să nu se reîntoarcă în haos și întuneric. Atunci când cuceritorii 
străini îi invadează, asemenea hicsoşilor, ei vor fi asimilați lui Apophis, 
iar victoria regelui asupra lor va reproduce triumful lui Re. 

Regele este, de asemenea, păstorul poporului său; el trebuie să-i 
poarte de grijă, asemenea păstorului care se îngrijeşte de turma sa. De 
aceea, răspunderea sa nu se limitează doar la asigurarea dreptăţii şi 
ordinii sociale în ţară, ci vizează şi fecunditatea şi rodnicia naturii. În 
acest context, el este responsabil nu doar pentru buna recoltă a ogoa- 
relor, dar şi pentru revărsările Nilului, care aduceau această rodnicie, 
după cum reiese dintr-un imn rostit la urcarea pe tron a lui Merneptah. 

În aceeaşi calitate de păstor al poporului, regele este și reprezen- 
tantul său în relaţia cu zeii. El, şi numai el, poate comunica realmente 

cu zeii. Preoţii din întreaga ţară nu sunt decât delegaţii săi atunci când 
slujesc la templu. 

Chiar și după moarte, așa cum reiese din Textele din piramide, 
regele își păstrează pe mai departe aureola sa divină. În drumul său spre 
cer, el este deja un zeu, de o esenţă cu totul distinctă de cea a oamenilor 
(Pir. 650, 809). Chiar şi zeii se înspăimântă și sunt cuprinși de teamă la 
apropierea „regelui” transfigurat: „în cer este neliniște. Vedem ceva nou, 
spun ei, zeii primordiali” (Pir. 304). 

Sosit în cer, regele este primit triumfal de către zeul-Soare și sunt 
trimiși mesageri în toate cele patru părţi ale lumii pentru a vesti victoria 
lui asupra morţii. Regele îşi continuă acolo viaţa sa de pe pământ; așezat 
pe tron, el primește omagiile supușilor săi și continuă să judece şi să dea 
porunci. Căci, deşi doar el se bucură de nemurirea solară, regele este 
înconjurat de unii dintre supușii săi, în primul rând de membrii familiei 
sale şi de înalții funcţionari, identificaţi cu stelele şi numiţi „cei slăviţi”. 


6. Teogonii şi cosmogonii 


Textele religioase egiptene existente nu conţin o mitologie completă, 
concretă. În cele mai multe cazuri, această mitologie trebuie reconstitu- 
ită pe baza unor aluzii, prezente cu precădere în Textele din piramide, 
dar şi în imnuri sau picturi murale. Așa cum am amintit, există doar un 
mit complet al lui Osiris, prezentat într-o manieră grecească de Plutarh. 
Şi ideile despre crearea lumii trebuiesc adunate din izvoare diferite. 

În Egiptul de odinioară existau mai multe locuri ale căror divinități 
se pretindeau a fi divinitatea primordială şi creatorul zeilor şi al lumii. În 
Heliopolis, se credea că mai întâi a existat Nun, apa primordială, din care 
a apărut Atum, zeul Soarelui. Apoi, Atum a „născut” prin autoreprodu- 
cere prima pereche de zei, respectiv pe Şu, zeul atmosferei, și pe Tefnut, 
zeiţa umezelii. La rândul lor, aceştia nasc o a doua pereche de zei, pe Geb, 
zeul Pământului, și pe Nut, care reprezenta cerul. A treia generaţie de zei 
are patru copii, şi anume pe Osiris-Isis și pe Seth-Nephtys. Împreună cu 
Atum avem o serie de nouă zei, cunoscută în toate textele sub numele de 
marea Eneadă sau cercul celor nouă zei de la Heliopolis. 

Abia după apariţia zeilor a putut primi şi lumea o formă. La porunca 
lui Atum, pământul (Geb) se desparte de cer (Nut), așa încât „marea 
primordială” este împinsă la o parte şi își primește locul ei, dedesubtul, 
în jurul şi deasupra lor. Această imagine corespunde, cumva, celei din 
Facerea 1, 6-7, unde se spune că Iahve a „făcut o tărie prin mijlocul 
apelor” şi „a despărţit apele cele de sub tărie de apele cele de deasupra 
tăriei”. 

Ceea ce este de remarcat în învăţătura heliopolitană despre creaţie, 
este tocmai această combinaţie a ideii de procreere şi de creaţie. Zeii au 
apărut prin procreere, prin reproducere. Acesta a fost începutul a tot 
ce există astăzi, dar lumea în sine a apărut printr-un act de creaţie, prin 
intervenţia zeului Şu. 

În concepţia vechilor egipteni despre crearea lumii există un lucru 
care trebuie avut neapărat în vedere, respectiv ideea potrivit căreia 
creaţia a avut loc, într-adevăr, o singură dată, la început; ea ar fi, deci, 
un eveniment istoric, însă un eveniment care se va repeta apoi succesiv. 
Aceasta reiese din faptul că egiptenii folosesc totdeauna expresia sep 
tepi, „pentru prima oară”, când este vorba de creaţia primordială. Zeii 
au creat lumea „pentru prima oară”, dar prin aceasta se afirmă și faptul 
că această creaţie are loc și „pentru a doua” sau „pentru a treia oară”, 
în sensul că ea se repetă. Această concepție este justificabilă. Vechiul 
egiptean experiază în fiecare an revărsarea Nilului, retragerea apei şi 
învierea pământului, și tot el experiază în fiecare zi, din nou, cum zeul 
soarelui se ridică din lumea subpământeană, după ce s-a îmbăiat în 
marea primordială, pentru a pune din nou viaţa în mişcare. În suita 
zeului-Soare se află şi zei care iau parte activ la actul creaţiei, prin 
faptul că luptă cu forţele haosului care apare în lume. Apophis, șarpele 
care vrea să oprească barca Soarelui din călătoria sa pe cer, reprezintă 
pentru conștiința egipteană o întrupare a acestor forţe ale răului. Când 
Seth, de pildă, îl străpunge pe Apophis cu harponul său, el participă la 
crearea lumii. 

Teologia memfitică prezintă o cosmogonie proprie, aşa cum rezultă 
din așa-numita inscripție Şabaka. Acest text - unde se cuprinde, de 
altfel, întreaga „teologie memfitică” — datează din timpul dinastiei a 
XXV-a, respectiv din timpul dinastiei nubiene (cca 700 î.d.Hr.), când 

regele Șabaka a poruncit să fie inscripţionat în piatră și pus în templul 
zeului Ptah. În text, Ptah apare ca zeu creator: „...cel ce a creat totul și 
i-a făcut pe zei. Căci el este Tatenen, cel ce i-a făcut pe zei, acela din care 
au provenit toate lucrurile, mâncăruri şi hrană, jertfele zeilor şi toate 
lucrurile bune”. 

Prin urmare, Ptah apare aici ca izvor a toate; inclusiv zeii își au 
originea în el. Faptul că el este Tatenen, înseamnă că el este zeul care, 
cândva, a apărut din „movila primordială, adică din prima bucată de 
pământ, care s-a arătat deasupra mării sau oceanului primordial. 'Tot el 
este, potrivit textului amintit, acela care a pus bazele culturii, promoto- 
rul culturii, cel ce a clădit orașe şi, înainte de orice, a introdus cultul de 
adorare al zeilor, a construit temple și a făcut statui în care și-au găsit 
locuinţă zeii. 

Teologia memfitică vorbește, deci, clar despre un act al creaţiei. 
Sunt folosite în prezentare verbe care însemnează „a face”, „a crea, „a 
face să provină, dar nu se spune nimic mai concret despre modul cum 
s-a realizat această creaţie. În ceea ce-l priveşte pe Ptah, ne-am putea 
gândi cumva la un fel de creaţie realizată cu mâinile, la „roata olaru- 
lui”, ca să ne exprimăm foarte concret. Aceasta, fiindcă Marele Preot al 
lui Ptah este numit „conducătorul suprem al meşteşugarilor”. Iar Ptah 
însuşi apare, în general, ca stăpân şi protector al artei olăritului. Cu toate 
acestea, în inscripția lui Şabaka găsim şi unele menţiuni care bat într-o 
cu totul altă direcţie, respectiv vizează o creaţie prin cuvânt, prin logos 
divin: „Astfel au fost creaţi toți zeii şi cercul celor nouă zei ai săi a fost 
desăvârşit; căci orice cuvânt al zeului izvora din ceea ce gândea inima şi 
poruncea limba”. 

Este demn de remarcat, aşa cum sublinia şi Mircea Eliade, că 
această cosmogonie memfitică este cea mai filosofică dintre cosmogo- 
niile egiptene. Potrivit ei, Ptah creează prin spirit („inima” sa) şi prin 
cuvânt („limba” sa). Ptah a făcut să existe zei. În fond, atât teogonia cât 
şi cosmogonia sunt realizate de către puterea creatoare a gândirii şi a 
cuvântului unui singur zeu. Avem în acest text, de fapt, expresia cea mai 
elevată a speculaţiei metafizice egiptene. Deși într-o formă incompletă 
şi insuficient de clară, găsim practic aici idei ce ne amintesc de teologia 
creştină a Logosului. 

O cosmogonie de o cu totul altă natură este cea hermopolitană- 
tebană. În centrul ei se află grupul celor opt zei, așa-zisa Ogdoadă, cărora 
se adaugă Ptah. Este vorba de patru divinități masculine și patru femi- 
nine, care sunt reprezentate figurativ ca broaște și şerpi. Numele celor opt 
divinităţi reprezintă perechi de noţiuni abstracte: Nun și Naunet, Oceanul 
primordial, Huh şi Hauhet, Infinitul, Kuk și Kauket, întunericul; pere- 
chea a patra apare în unele texte sub numele de Amun şi Amaunet, repre- 
zentând Invizibilul, iar în altele ca Nian și Niaut, reprezentând Nimicul. 
Amun din ultima pereche este identificat cu zeul național de mai târziu, 
care era sărbătorit ca zeu primordial, urmaș al zeului Soarelui. Rolul lui 
Amun nu este clar. El este conceput când ca și creator al celor opt divini- 
tăți, când ca una dintre acestea şi preia atributele zeului primordial heli- 
opolitan. În afară de aceasta, apare și concepţia despre existența unui ou 
primordial cosmic, din care s-a născut, sub chipul unei gâște, Amun, ca 
zeu primordial. 

Crearea omului este un act atribuit, de asemenea, zeilor, pentru că 
atunci când se spune despre Ptah, de pildă, că a creat totul, se subînţelege 
că l-a creat şi pe om. Dar, acest lucru este afirmat chiar direct într-un 
papirus din timpul lui Ramses al III-lea (cca 1200 î.d.Hr.), unde se spune: 
„Fii salutat! Tu eşti mare, tu ești adorat, Tatenen, părinte al zeilor, marele 
zeu dintru început, care l-a plăsmuit pe om şi i-a creat pe zei, începutul, 
cel ce era primul început, când s-a petrecut ceea ce s-a petrecut, cel ce a 
făcut cerul după planul său, (...) tu, Stăpâne veşnic, domn al veşniciei”. 

Acelaşi lucru se spune și despre zeul Soarelui. Şi el este preamărit ca 
şi creator şi proniator al omului, prin faptul că el este stăpânul și izvorul 
tuturor lucrurilor. Ideea creării omului de către zeul-Soare este cel mai 
bine exprimată în Imnul Soarelui de la Tell-el- Amarna, în care se afirmă 
despre Aton: „Iu ai creat pământul după inima ta, căci tu erai singur 
(...). Tu ai aşezat pe fiecare la locul său şi le-ai pregătit ceea ce era nece- 
sar, aşa încât fiecare să aibă hrana sa, iar anii săi de viaţă sunt socotiți. 
Limbile sunt separate în ce priveşte graiul, natura și culoarea pielii lor 
sunt distincte. Diferite le-ai creat tu popoarele”. 

Dacă în Poemul epic despre creaţie de la babilonieni, de pildă, 
rațiunea creării omului este aceea de a-i adora pe zei, la egipteni nu 
găsim o astfel de formulare. Este totuşi evident faptul că omul se află 

şi aici într-o relaţie specială cu zeii. Astfel, în Învățături pentru regele 
Merikare, oamenii erau caracterizați ca „fii ai zeului”, „chipuri ale 
zeului”. 


7. Morala 


Majoritatea documentelor privind religia vechilor egipteni sunt pre- 
dominant oficiale, vizând în genere viața comunității și mai puţin pe 
cea individuală, personală. Acest lucru pare să nu fie deloc întâmplător. 
În religia egipteană, individul ocupa un loc secundar, deloc important. 
Totdeauna, el era încorporat și privit în cadrul comunităţii, în întregul 
ei. Experienţa religioasă își avea originea în participarea la cultul divin. 
Regele era răspunzător pentru viața religioasă a poporului; individul îşi 
exprima convingerea sa religioasă doar ca membru sau parte a întregului 
popor, a întregii comunităţi, şi mai puţin ca individ în sine. Aceasta nu 
înseamnă, însă, că ar lipsi, cu desăvârşire, mărturiile privind relaţia perso- 
nală cu zeii, cu divinitatea. Dincolo de caracterul preponderent comuni- 
tar al relaţiei cu divinitatea din morala egipteană, este vizibil prezentă și o 
relație personală cu aceasta, ca şi cu semenii. 


7.1]. Relaţia omului cu divinitatea 


În toate izvoarele care se referă la relaţia dintre om și zei, divinita- 
tea este concepută ca fiind mărinimoasă, milostivă, ca una care conferă 
omului viață, îl ocrotește şi îi oferă tot ceea ce este bun. Zeii sunt aceia 
care îi ocrotesc pe oameni, „vin” la ei şi îi iubesc. Întotdeauna, omul este 
descris ca slujitor, ca rob al zeilor, sau prin adjectivul apartenenţei (n), 
deci ca unul ce aparține zeilor. 

În documente provenind din timpul dinastiilor a XIX-a şi a XX-a, 
această concepţie este confirmată din plin. Astfel, în multe dintre ele 
se afirmă următoarele: „Amon este ocrotitorul meu”, „Amon este lângă 
mine, eu nu mă tem de nimic”, „Amon ocroteşte pe cel ce invocă numele 
său”, „Ptah dăruieşte viață, „Amon dăruiește viaţă celui ce-l iubeşte”, 

„fericirea mea este în templul celui viu”, „zeul este cel ce conduce pe 
drumul vieţii”. După cum se observă, toate aceste afirmaţii relevă, pe de 
o parte, dependenţa omului de divinitate, iar pe de altă parte, fericirea 
de a se afla sub ocrotirea acesteia. 

Semnificaţia faptului că zeii sunt aceia care-i conduc pe oameni, aşa 
cum reiese mai ales dintr-un imn dedicat lui Amon, este aceea că divinita- 
tea determină destinul omului sau, mai exact, coparticipă la determinarea 
destinelor oamenilor. Ei hotărăsc durata şi fericirea vieţii. La urcarea sa 
pe tron, regelui îi este determinată şi prescrisă soarta. De cele mai multe 
ori, prin destin se înţelegea durata vieţii. Egipteanul se ruga la zei pentru o 
viață mai lungă. Zeii dispuneau de timp, de altfel, asemenea lui Iahve, care 
odinioară prelungea viaţa regelui lezechia cu cincisprezece ani, pentru a-l 
elibera de sub stăpânirea regelui Asiriei (Isaia 38, 5). 

Reţinem, însă, că la vechii egipteni destinul nu a reprezentat nici- 
odată o dimensiune de sine stătătoare, o lege cosmică morală şi supra- 
personală, ca în religia vedică, de pildă, unde era identificată cu rtam, şi 
nicio ființă de sine, în genul acelei moira de la vechii greci, care desemna 
şi determina inclusiv destinul zeilor. 

Pe de altă parte, divinitatea îi conduce pe oameni, în sensul că par- 
ticipă la destinul lor, prin inspiraţie; ea le inspiră gânduri, idei privind 
modul cum trebuie să se comporte, privind ceea ce trebuie să facă. Tex- 
tele vechi egiptene adaugă, însă, în același timp, că fiecare poate asculta și 
împlini cele inspirate sau le poate refuza şi respinge. Într-un anume text 
din sarcofage se spune limpede: „Eu nu le-am poruncit să facă răul, ci ini- 
mile lor au fost acelea care au încălcat cuvântul meu”. Prin urmare, omul 
dispune de o libertate a voinţei. însă ascultarea de divinitate are consecinţe 
bune pentru om, aşa cum reiese, de pildă, din Învățăturile pentru regele 
Merikare: „Fă ceea ce este drept, ca să trăieşti mulţi ani pe pământ”. 


7.2. Relaţia cu semenii 


Faptul că în religia vechilor egipteni omul nu era conceput izolat, 
ca simplă individualitate, ci totdeauna în cadrul comunităţii, ca ființă 
personală comunitară, prezintă principala explicaţie a accentului pus pe 
relația omului cu semenii. 

Există, practic, trei mari grupe de izvoare în care găsim numeroase 
informaţii privind această problemă, şi anume: biografiile așa-zis ideale, 
literatura sapienţială și textele funerare. 

În textele biografice inscripționate pe morminte sau statui găsim 
nenumărate reguli de viață privind atât comportamentul faţă de semeni, 
cât şi îndatoririle sociale ale claselor superioare. Nobleţea și moralita- 
tea deosebită a unor formulări cuprinse în aceste texte sunt cu adevărat 
remarcabile: „Am spus adevărul și am împlinit dreptatea”; „niciodată 
n-am păcătuit împotriva bogăției cuiva”; „n-am făcut niciun rău”; „am 
înmormântat pe cei bătrâni”; „am dat pâine celor flămânzi şi haine celor 
goi”; „l-am ocrotit pe cel neputincios față de cel puternic” etc. 

Prin însuși caracterul ei, literatura sapienţială prezintă interesante 
colecții de reguli de viaţă care, de cele mai multe ori, apar ca sfaturi ofe- 
rite de părinţi fiilor lor. 

Privite din punct de vedere exterior, cărţile sapienţiale conţin îndru- 
mări privind modul cum trebuie să procedeze un funcționar şi chiar 
regele, pentru a avea succes în activitatea sa. Regulile de viață au uneori 
şi un caracter pur utilitarist, prin faptul că prezintă urmările bune sau 
rele ale faptei în sine. Alături de aceasta găsim, însă, şi fundamentări ale 
faptelor în funcţie de voia zeilor, respectiv de aversiunea divinității față 
de o faptă sau alta. Practic, orice faptă îşi are întotdeauna temeiul în rea- 
lizarea concretă a principiului maat, adică a ordinii cosmice şi sociale 
voite de divinitate. Prin urmare, scopul unor asemenea învățături sapi- 
enţiale este acela de a-l îndruma pe discipol cum să se poată integra în 
această ordine cosmică și socială. 

De asemenea, în Învățăturile lui Ptahotep din perioada Regatului 
Vechi întâlnim și reguli de comportament cu un caracter cazuistic pen- 
tru diferite situaţii din viaţă. Între altele, este vorba de comportamentul 
faţă de autorităţi şi superiori, comportamentul în timpul mesei, com- 
portamentul față de femei, îndemnuri de prevenire a mândriei de pe 
urma unor succese etc. 

Porunci cu privire la iubirea de semeni apar, între altele, în Învăţă- 
turi pentru regele Merikare; aici ele apar ca îndrumări date de rege, în 
calitatea sa de părinte, pentru fiul său, dar, în realitate, se vor a fi reguli 
de comportament valabile pentru toţi: „Linişteşte pe cel care plânge, nu 

asupri pe văduvă şi nu deposeda pe nimeni de averea tatălui său (...), 
fereşte-te să pedepseşti pe nedrept... 

În Învățăturile lui Ani şi ale lui Amenemope de mai târziu — cele 
din urmă având o interesantă paralelă în Vechiul Testament (Proverbe 
22, 17; 23, 12) —, ca ideal moral apare stăpânirea de sine, tăcerea. Omul 
tăcut este omul care nu se agită, ci se comportă totdeauna liniștit, mul- 
țumit și cu blândeţe, în timp ce omul aprig este omul care se irită, devine 
agresiv şi cade în nenorocire. Aşa cum se subliniază în aceste texte, răz- 
bunarea trebuie lăsată pe seama zeilor şi să nu încercăm să ne-o facem 
noi înşine. Omul trebuie să se supună totdeauna voii divine. 

Este, de asemenea, interesant faptul că în aceste texte lipseşte orice 
urmă de conştiinţă a păcatului în sensul nostru creştin. Vechiul credin- 
cios egiptean se bizuia pe faptul că se integrează în ordinea morală cos- 
mică şi socială a lui maat; dacă nu reuşea acest lucru, suporta consecin- 
țele neplăcute ale acestui fapt, dar fără a avea o conştiinţă a păcătoşeniei. 

Referitor la cea de-a treia grupă de izvoare, respectiv textele fune- 
rare, remarcăm, în primul rând, „mărturisirea” nevinovăţiei din capi- 
tolul 125 din Cartea morților, în care cel răposat apare la judecata lui 
Osiris, încercând să-i convingă pe judecători de nevinovăția sa: 

„Niciodată contra omului n-am păcătuit, 

Nici părinţii sau rudele n-am batjocorit, 

N-am înlocuit adevărul prin strâmbătate, 

Cu oameni răi nu am avut de-a face; în viaţa mea n-am făcut crime; 

N-am silit pe alţii să muncească pentru mine. 

N-am viclenit, la măriri să ajung; 

Pe slugi niciodată nu le-am bătut. 

Dispreţ pentru zei nu am nutrit, 

Pe nevoiaşi nu i-am lipsit de bunul lor, 

N-am făcut păcate care-i supără pe zei, 

Pe nimeni să moară de foame n-am lăsat. 

Pe oameni, semenii mei, să plângă cu lacrimi nu i-am silit, 

N-am încercat să-mi măresc averile 

Pe căi necinstite, 

N-am râvnit ogoarele de alţii stăpânite”. 

Ceea ce am citat aici nu reprezintă, în fapt, decât o parte din prima 
„mărturisire” sau „confesiune negativă” a celui decedat, iar o a doua 
„confesiune negativă” se găseşte în a doua jumătate a capitolului 125, 
unde pentru fiecare dintre cei 42 de judecători este numit un păcat nesă- 
vârşit. Obligaţiile sociale sunt aceleași ca şi în literatura sapienţială. Pro- 
babil că această „mărturisire negativă” reprezintă, în realitate, mai puțin 
o negare a păcatului sau păcătoşeniei personale în fața judecății, cât mai 
degrabă o mărturisire sau o pledare pentru ordinea divină: a nega pe 
maat înseamnă a te pune în afara ordinii şi acțiunii divine. 

Atitudinea morală şi de viaţă, aşa cum apare ea în textele prezentate 
mai sus, este, în principiu, una optimistă. În lume domnește o ordine 
divină, iar omul se poate integra acesteia şi poate să-şi îndeplinească 
menirea sa atât în această viață, cât şi la judecata din urmă a lui Osiris. 
Relaţiile interumane apar bine reglementate, fapt ce corespunde idea- 
lului moral egiptean. Însă, aşa cum am văzut într-un capitol anterior, 
Egiptul a trăit şi alte timpuri, când ordinea socială mai ales a degene- 
rat mult, creându-se o stare de nesiguranță morală şi socială. Din acele 
vremuri provin o serie de lucrări cu un caracter absolut pesimist şi pe 
tărâm moral, cum ar fi, de pildă, Mustrarea profetului Ipuwer, Cântecul 
harpistului, Sfătuirea unui om deznădăjduit cu sufletul său etc. 

Ordinea aceasta morală, socială, dar şi politică, denaturată în peri- 
oada dintre Regatul Vechi şi Mediu, avea să fie restabilită începând cu 
Regatul Nou, când se constată o renaștere, o reîntoarcere la vechile valori 
religioase și morale egiptene. 

Arătându-şi admiraţia față de morala egipteană, Herodot spunea că 
la egipteni „regele respectă pe zei, oamenii liberi respectă pe rege, sclavii 
respectă pe stăpânii lor, tinerii respectă pe bătrâni (...). Printre greci, doar 
spartanii manifestă acelaşi respect față de bătrâni ca egiptenii”. Este un 
lucru real faptul că toate instituţiile civile egiptene au slujit drept model 
civilizaţiilor mai noi. Inscripţiile prezentate de Diodor Sicilianul privind 
legile după care se conducea justiția egipteană ne arată că egiptenii apli- 
cau pedepsele în funcţie de natura delictului, nu de clasa socială căreia 
aparţinea delicventul, iar pedepsele se aplicau pentru toate infracțiunile 
pedepsite şi în codurile moderne de justiţie, între care în primul rând 
paricidul, sperjurul, furtul, violul etc. 

Insistând puţin asupra sclaviei în Egiptul antic, amintim că statutul 
social și juridic al sclavilor era diferit de cel din alte țări ale Antichită- 
ţii. La fel ca la romani, aceştia nu erau totalmente lipsiţi de drepturi. 
De pildă, cei străini puteau să-şi adauge un nume egiptean, sau să se 
căsătorească cu egiptence, respectiv cu egiptenii liberi; aveau dreptul să 
posede bunuri şi să dispună liberi de ele (fiindcă unii erau foarte buni 
meșteșugari); să dețină exploatări agricole și să le lase moştenire fiilor 
lor, ba chiar să-și angajeze servitori; sclavii de casă erau admiși — ca și la 
greci, de altfel — să ia parte la actele de cult pentru cinstirea strămoşilor 
stăpânilor lor. În epoca elenistică existau chiar sclavi care deţineau func- 
ţii publice, dar în această situaţie stăpânul reţinea, desigur, o bună parte 
din retribuţia primită de sclavul funcţionar. 

Referitor la căsătorie și familie, constatăm că exista o concepție 
sănătoasă și chiar modernă, comparativ cu alte popoare din Orientul 
Antic. Astfel, numeroasele cântece de dragoste din Egiptul Antic vor- 
besc clar despre o alegere liberă din partea tinerilor. Chiar dacă puteau 
interveni uneori şi interese economice şi combinaţii de familie, este cert 
totuși că tinerilor li se lăsa multă libertate de inițiativă. 

Nu știm dacă, şi în ce condiţii, o căsătorie era indisolubilă. Este 
probabil că divorțul se pronunţa în urma unei hotărâri judecătoreşti, 
care trebuia să reglementeze şi problema dotei care venea din partea 
ambilor soți și care reprezenta pe parcursul întregii vieţi un patrimoniu 
familial. 

În societatea egipteană, femeia deţinea o poziţie de o demnitate 
puţin obișnuită în lumea antică. ] se respecta, așadar, dreptul de propri- 
etate şi zestre; ea era numită „stăpâna casei”; iar când rămânea văduvă, 
devenea de drept capul familiei. În general, egiptenii erau monogami, 
doar regii aveau mai multe soții. Conştiinţa egalității sexelor era pro- 
fund înrădăcinată în tradiţia egipteană, iar prescripțiile religioase cereau 
ca femeia să fie tratată bine. În unele texte se specifică expres egalitatea 
absolută a femeii cu bărbatul în faţa legii, fapt plauzibil cel puţin în cer- 
curile superioare ale societății. De altfel, în genere, tradiţia și obiceiurile 
acordau mult mai mari libertăţi femeii în Egipt decât în Grecia, fapt care 
l-a revoltat pe Solon. Și aceasta, pentru că egiptenii au stimat femeia și 
i-au recunoscut demnitatea, rostul şi menirea ei. 

8. Cultul divin 
8.1. Locurile de cult 


Templul reprezenta la vechii egipteni „locuinţa” propriu-zisă a zeu- 
lui. Aici se păstra statuia zeului și tot aici era aşezat animalul său sacru. 
Fără îndoială, în perioada de început a istoriei lor, egiptenii construiau 
„locuinţe” modeste pentru zeii lor, acestea fiind uneori doar simple colibe 
împletite din nuiele de răchită şi închise cu un gard de pari. La intrare, pe 
două prăjini, erau atârnate insemnele tribului şi emblema zeului, sculp- 
tată în lemn. Mai târziu s-au construit temple din piatră, de formă pătrată 
şi cu două uși, așezate una în faţa celeilalte, servind preoţilor pentru a 
intra pe una și a ieşi pe cealaltă, când purtau idolul în procesiune fiind 
construite din materiale mai puţin durabile. Toate aceste temple din peri- 
oada de început a istoriei egiptene nu s-au păstrat în timp. 

Templele din perioadele următoare însă sunt construcții impresio- 
nante şi multe dintre ele s-au păstrat foarte bine până în zilele noastre. 
La templul propriu-zis se ajungea pe un așa-zis „drum al zeului”, pe ale 
cărui laturi erau înşiruiți sfincși înalți. Întregul aşezământ al templului 
propriu-zis şi spaţiilor sale adiacente era înconjurat de un zid înalt din 
cărămidă. Intrarea era constituită dintr-o poartă flancată de două tur- 
nuri înalte. În spatele porţii se afla o curte largă, înconjurată de coloane, 
unde, de cele mai multe ori, se găsea altarul. Urma o sală susținută de 
coloane de mari dimensiuni, unde aveau loc anumite ceremonii. În spate 
se afla templul central, respectiv încăperea unde se găsea statuia zeului. 
În această încăpere era complet întuneric; doar preotul avea accesa sta- 
tuia zeului. Pereţii și coloanele templului erau împodobite cu reliefuri și 
inscripţii, privind atât anumite ritualuri cultice cât şi scene din luptele 
victorioase ale regelui. Templele „solare, începând cu dinastia a V-a, își 
schimbă puţin structura arhitecturală. Ele dispuneau de curţi deosebite, 
de dimensiuni mari, pe fundalul cărora se înălța un obelisc - considerat 
reşedinţa zeului și simbolizând acea „movilă” primordială pe care a apă- 
rut zeul primordial, cum ar fi, de pildă, cazul obeliscului din Heliopolis, 
numit de egipteni Benben. 


78 Preot Prof. Univ. Dr. Nicolae ACHIMESCU 


Dată fiind grandoarea lor, aceste obeliscuri i-au impresionat deo- 
sebit de mult pe străinii veniţi în Egipt. Assurbanipal a pus să fie trans- 
portate două obeliscuri la Ninive, iar împărații romani au dus mai multe 
obeliscuri la Roma şi Bizanţ. Azi, în tot Egiptul, n-au mai rămas decât 
patru sau cinci obeliscuri. În schimb, de-a lungul secolelor, foarte multe 
au fost transportate la Paris, Londra, Constantinopol, New York. Cele 
mai multe se află la Roma, în număr de 12. 

Amintim, de asemenea, faptul că în Egiptul antic atât templul cât şi 
componentele sale aveau întotdeauna o semnificație cosmică. De pildă, 
acoperişul simboliza bolta cerească și era, prin urmare, ornamentat cu 
stele. Încăperea în care se afla statuia zeului simboliza orizontul de răsă- 
rit sau „movila” primordială, locul de apariţie al zeului Soarelui. Iazul cu 
apă pentru purificări este asemănat cu Nun, apa primordială. 

Între templele egiptene mai impunătoare amintim, în primul rând, 
celebrul templu imperial de la Karnak, consacrat lui Amon-Re, operă a 
două milenii, deoarece construirea lui a fost începută în timpul dinas- 
tiei a XII-a şi a continuat până şi pe timpul împăraţilor romani. La fel 
de renumite sunt şi templul închinat zeiței Hathor de la Denderah, cel 
închinat zeului Horus de la Edfu sau Ramesseum-ul de la Luxor. 

În apropierea fiecărui templu se afla, de obicei, un templu mai mic, 
numit mammisi („camera naşterii”), în care se presupunea că se născuse 
fiul marelui zeu al templului principal. 

Mai amintim că în timpul Regatului Nou s-au construit și temple 
săpate adânc în stânci sau doar lipite de câte un munte. Cele mai renu- 
mite sunt cele de la Ipsambul, din Nubia. 


8.2. Sacerdoţiul 


În principiu, preoții egipteni erau împărţiţi în două clase: preoții- 
mireni şi preoţii-funcţionari ai templului. Preoţii-mireni, care purtau 
numele de wabu („cei puri”), îndeplineau, de fapt, alte funcţii în viaţa 
civilă, dar slujeau cu rândul timp de o lună la templu. În istoria mai 
veche a Egiptului, această categorie de slujitori constituia cea mai mare 
parte a sacerdoţiului templelor, dar începând cu perioada Regatului 

Nou, odată cu dezvoltarea unui sacerdoţiu „de profesie”, rolul lor s-a 
diminuat. De la acești preoţi-mireni se pretindea să fie curaţi din punct 
de vedere cultic, adică să se supună purificărilor respective şi, în plus, să 
nu prezinte anumite defecte fizice. În plus, ei trebuiau să aibă cunoștințe 
elementare cu privire la ritualurile de cult. 

În ceea ce-i priveşte pe preoţii-funcţionari, ei se supuneau unei alte 
categorii de exigenţe şi aveau un alt statut. În primul rând, era abso- 
lut obligatoriu să provină din rândul preoților-mireni. Apoi, ei trebu- 
iau să prezinte un document, un certificat de confirmare a sexului, care 
se numea ânoSetic Tod yEvovc („dovada sexului”). De asemenea, ei 
umblau totdeauna tunşi, rași, depilaţi şi nu aveau voie să poarte decât 
îmbrăcăminte din pânză de in; erau supuși unor purificări rituale de 
două ori pe zi şi de două ori pe noapte; erau obligaţi la abstinenţă sexu- 
ală pe timpul când erau de serviciu la templu, trebuiau să se abțină de la 
consumul anumitor alimente (îndeosebi peşte) şi să se ferească să călă- 
torească pe mare. 

După o serie întreagă de purificări, ei erau instalaţi în funcţie la 
templu, într-un cadru festiv, oficial. Anumiți preoţi aflați pe o treaptă 
ierarhică superioară aveau ca sarcină nu doar problemele cultuale, ci 
şi administrarea pământului ce aparţinea templului. Aceşti mari-preoți 
erau deseori funcționari regali şi foarte frecvent de sânge regesc, prinți 
sau nobili. 

O poziţie cu totul aparte în cult o ocupa regele. În reprezentările 
simbolice sacrificiale, regele apare totdeauna stând în fața divinității, 
preoţii fiind doar persoane secundare, care-l ajută pe rege; atunci când 
preoţii apar singuri în faţa zeului, se subliniază că sunt trimişi sau dele- 
gaţi de rege. 

Preoţii-funcționari erau, la rândul lor, împărţiţi în trei grupe 
principale. Treapta ierarhică superioară pare să fi fost aceea a hemu 
netjer („servitorii zeului”). În templele mai mari, această treaptă era 
condusă de o mer hemu netjer („căpetenie a servitorilor zeului”). Ea ar 
putea fi desemnată, în fapt, ca Marele-preot. O treaptă inferioară aceleia 
a „servitorilor” era cea a itu netjer („părinţilor divini”), care par să fi fost 
o categorie de profeţi, deşi atribuţiile lor nu pot fi definite în detaliu. O a 
treia treaptă era aceea a wabu („celor curaţi'). Totuşi, atribuţiile în cadrul 

acestor trepte sacerdotale erau foarte diferite. De aceea consemnăm și O 
serie de titluri sacerdotale care pot fi determinate doar parţial sau chiar 
deloc. Amintim aici, de pildă, pe acei kheriheb („lectorii”), care aveau 
misiunea de a citi textele sacre în timpul serviciilor divine. 

De asemenea, în serviciul templelor găsim și unele preotese. Cele 
mai multe dintre ele erau consacrate zeițelor Hathor și Isis, dar puteau 
foarte bine să slujească și în cadrul cultului. În rest, foarte multe din- 
tre ele erau legate de templu, fiind angajate ca dansatoare, cântărețe sau 
muziciene. Dansul și muzica jucau, firește, un important rol în cadrul 
sărbătorilor mari, când erau evocate și reactualizate prin mimică eve- 
nimentele mitice. În Teba exista şi o Mare-Preoteasă, privită ca „soţia 
lui Amon”, care în perioada de decădere a Egiptului, în ultimul mileniu 
î.d.Hr., a jucat un rol important ca simbol al mobilizării şi unităţii reli- 
gioase şi politice. 

Numărul angajaţilor templelor a crescut permanent. Astfel, într-un 
cunoscut papirus scris pentru Ramses al III-lea prin anul 1200 î.d.Hr., 
se consemnează faptul că templul imperial din Karnak, de pildă, avea în 
această perioadă un număr de 80.000 de angajaţi. În istoria omenirii nu 
există, practic, niciun alt templu sau lăcaş de cult care să fi avut sau să 
aibă un așa mare număr de angajați. 


8.3. Cultul zilnic 


Cultul zilnic în templele egiptene pare să fi constat, în principiu, din 
același ritual. Acest ritual ne-a fost transmis, în primul rând, printr-o 
serie de reprezentări murale păstrate în templul lui Osiris din Abydos, 
apoi printr-un papirus datând din perioada dinastiei a XXII-a şi, în cele 
din urmă, prin diferite reprezentări existente în templul lui Horus din 
Edfu. Primele două surse cuprind doar ritualul pentru serviciul divin de 
dimineaţă, în timp ce reprezentările de la Edfu oferă, în afară de acesta, 
descrieri ale slujbelor de la amiază şi seară. 

În fiecare dimineaţă, preotul intra singur în sanctuarul templului. 
El aprindea focul sacru, punând pe foc tămâie, iar apoi deschidea mica 
încăpere în care se afla statuia zeului. În fața acesteia se prosterna cu 

faţa la pământ, săruta pământul, îmbrăţişându-l în acest fel pe Geb, zeul 
Pământului. În acest act al preotului avem în fapt de-a face mai mult 
decât cu o atitudine de respect. Preotul era convins că la revărsatul zori- 
lor pământul însuși își primea binecuvântarea. Astfel, a săruta pământul 
la revărsatul zorilor însemna, de fapt, a te împărtăși cu binecuvântarea 
şi puterea înnoitoare a acestuia. În continuare, preotul scotea din nișă 
statuia și o îmbăia, îmbăierea semnificând întoarcerea zeului din lumea 
subpământeană şi din marea acesteia, ca și răsăritul soarelui. 

Apoi o tămâia, o îmbrăca cu cele patru veşminte rituale de in în culori 
diferite, după care termina toaleta zeului, parfumându-l cu uleiuri aroma- 
tice şi fardându-l. În cele din urmă, îi prezenta ofrandele: mâncăruri vari- 
ate, băuturi şi flori. Odată cu aceasta, ceremonia de dimineaţă lua practic 
sfârşit. Preotul închidea ușa și o sigila din nou, așa cum o găsise. Apoi 
curăța spaţiul din faţa încăperii unde se afla statuia zeului şi se retrăgea cu 
spatele, ștergându-și urmele din nisipul de pe podea. 

Revenind la semnificaţia ritualului de dimineaţă, se pare că acesta 
reprezenta mult mai mult decât un omagiu adus zeului Soarelui. El 
reprezintă o retrăire sau o reactualizare a creaţiei lumii. Din perspectiva 
simbolisticii cultului egiptean, însuși Soarele trebuia să-şi reîmprospă- 
teze, să-și reînnoiască propria sa putere. În plus, ceea ce se petrece în 
cer trebuie să se petreacă şi pe pământ, pentru a se păstra şi perpetua 
ordinea în ţară. 'Toate acestea îl vizau, de fapt, pe rege. Prin şi în el există 
și se conservă poporul, viaţa şi viitorul Egiptului, iar prin cultul zilnic se 
revărsa asupra oamenilor binecuvântarea creatoare din vremurile pri- 
mordiale. În fine, acest cult zilnic era o componentă a ultimului act al 
creaţiei, al creării omului şi întemeierii comunității umane. 

Referitor la serviciul divin de la miezul zilei, acesta era cu mult mai 
scurt. Uşa încăperii zeului nu mai era deschisă de această dată, nu i se 
mai ofereau mâncăruri, ritualul constând, în general, din stropiri cu apă 
şi tămâie. Acest ritual îşi propunea, de fapt, să reliefeze momentul în 
care soarele atinge punctul suprem, ajungând jumătatea distanței dru- 
mului său spre asfinţit. 

Slujba de seară este mai complexă, însă, în principiu, este o repe- 
tare a ceremonialului de dimineaţă, cu purificări, tămâieri, ofrande etc., 
exceptând faptul că nici de această dată nu se deschidea capela zeului. 

8.4. Cultul festiv și sărbătorile 


Riturile cultului festiv se desfăşurau cu o foarte mare amploare. În 
asemenea împrejurări, poporul avea posibilitatea să-şi contemple zeul 
care era scos din sanctuarul său şi prezentat credincioşilor, de obicei pe un 
fel de barcă aflată permanent în templu. Acest act era numit „ieşire” (pr.t) 
sau „apariţie” (H'j). Acest din urmă termen desemnează și apariţia zeului 
Soarelui sau zeului primordial la începutul lumii ori în fiecare dimineaţă, 
după cum şi apariţia regelui după urcarea sa pe tron. Prin urmare, acest 
act simbolizează victoria asupra puterilor răului şi manifestarea puterii 
zeului. Fiecare sărbătoare cu ritualurile ei are la bază un model mitico- 
ritualic. Evenimentele mitologice sunt ilustrate în cadrul procesiunilor 
festive prin acte simbolice şi, prin aceasta, reactualizate. În același timp, 
cultul festiv reprezintă o manifestare, o descoperire a unui mister divin, cu 
acest prilej zeul fiind salutat cu mare bucurie de poporul prezent. 

Zilele de sărbătoare în cadrul cărora se oficia acest cult cu un caracter 
festiv erau foarte numeroase la egipteni. Dintre cele mai importante 
amintim, în primul rând, sărbătorile anuale ale inundaţiilor produse de 
Nil, sărbători care se desfășurau cu mare bucurie şi s-au păstrat până 
astăzi în tradiția mahomedană a Egiptului. Schimbarea anotimpurilor, 
zilele aniversare ale naşterii și urcării pe tron a regelui erau, de asemenea, 
prilejuri de sărbătoare. Tot la modul general mai remarcăm că fiecare 
templu își avea zilele sale proprii de sărbătoare, corelate cu diferite 
evenimente mitice din viaţa zeului propriu, așa încât fiecare templu își 
avea calendarul său. 

Una dintre sărbătorile mai semnificative era, de asemenea, sărbă- 
toarea recoltei în cinstea zeului Min (vechi zeu al creşterii vegetației și 
formă de manifestare a lui Amon), celebrată în templul Medinet Habu. 
Cu această ocazie, statuia zeului era purtată în cadrul procesiunii alături 
de un taur alb. În cazul acestei sărbători avem de-a face, în mod evident, 
cu un ritual al recoltei, având ca scop binecuvântarea noii recolte şi reîn- 
noirea vieții întruchipate în vegetaţie. Totodată, puterea regelui era con- 
solidată, iar prin trimiterea a patru păsări în cele patru zări ale cerului era 
vestit întregii lumi acest eveniment. 

Mai bine cunoscută este sărbătoarea prilejuită de vizita zeiței Hathor la 
Edfu, unde îl întâlneşte pe Horus. Călătoria şi sosirea zeiței sunt reprezentate 

în templul din Edfu, dar desfășurarea şi scopul ritualului central nu sunt 
descrise mai îndeaproape. În această reprezentare, Hathor apare ca „ochiul 
Soarelui”, care se reîntoarce la tatăl său; este vorba, practic, de o revigorare 
a puterii zeului Soarelui. În aceeași scenă apare şi biruinţa lui Horus asupra 
duşmanilor săi. Urcarea pe tron a regelui Horus este anunţată prin expe- 
dierea a patru gâşte în cele patru zări ale cerului. De asemenea, cu acest 
prilej, sunt trase săgeți în cele patru zări ale cerului, pentru a nimici adver- 
sarii zeului. În mod simbolic, un hipopotam confecționat din ceară era 
inscripționat cu numele dușmanilor și distrus, iar pe pământ erau aruncaţi 
şi zdrobiţi peşti, pentru a-i distruge pe dușmanii zeului. 

O altă sărbătoare, cunoscută sub numele de Sed, era consacrată 
exclusiv regelui. Se cunoaște faptul că anumiţi regi organizau această săr- 
bătoare cu prilejul împlinirii a treizeci de ani de domnie, iar alţii chiar 
mai devreme. Conţinutul și scopul principal al acestei sărbători îl repre- 
zenta reînnoirea şi reactualizarea unirii Egiptului de Sus cu cel de Jos. 
Toţi zeii, respectiv statuile zeilor din ţară, participau la aceste ceremo- 
nii. Regele omagia, cu această ocazie, divinităţile locale și urca pe tronul 
dublu, reactualizând astfel urcarea sa pe tronul întregului Egipt. 

Tot în cadrul sărbătorilor ar mai putea fi amintite şi celebrele mistere 
osiriene, care se desfășurau la 26 aprilie, respectiv la 19 septembrie. Pri- 
mele se desfășurau sub cerul liber, cu participarea întregului popor, iar 
cele din urmă aveau loc în secret, în templu, în fața unui anume număr de 
iniţiaţi. Cu acest prilej se reprezenta tragedia zeului Osiris: omorârea lui 
de către fratele său Seth, tăierea în bucăţi, regăsirea bucăţilor, învierea sa 
etc. La templele lui Isis din Edfu, Denderah, ori Philae existau săli speciale 
care serveau pentru desfăşurarea misterelor rezervate inițiaţilor. Drama 
sacră era reprezentată de preoți şi consta din 24 de scene, corespunzătoare 
celor 24 de ore ale zilei. O deosebită valoare în aceste mistere o aveau 
cuvintele şi formulele magice, prin care se credea că Osiris va reînvia. 


8.5. Mantica 


Mantica a fost profesată pe scară largă de vechii egipteni. Astfel, 
Herodot consemnează faptul că egiptenii ghiceau viitorul unei persoane 

după luna și ziua în care era născută, lunile și zilele anului fiind consi- 
derate de ei ca depinzând fiecare de câte un zeu. De asemenea, existau 
şi nenumărate oracole, dintre care unele se bucurau de o mare reputa- 
ţie. Cel mai vechi exemplu cu un asemenea oracol datează din perioada 
Regatului Nou. Regele Thutmosis al III-lea relatează într-o inscripție 
provenind din această perioadă cum zeul l-a privit în cadrul unei proce- 
siuni, s-a oprit şi l-a condus spre „locașul regelui”, prin aceasta desem- 
nându-l ca rege. 

Propriu-zis, consultarea oracolelor nu avea ca scop doar aflarea vii- 
torului, ci-l ajuta pe cel ce le consulta să-și conformeze viaţa voii zeilor. 
Se afla astfel părerea zeilor în probleme cum ar fi, de pildă, vinovăția sau 
nevinovăția, luarea unor decizii politice importante, vocaţia preoţilor etc. 

Probabil cel mai celebru oracol din istoria Egiptului antic a fost 
cel al lui Amon, situat în marea oază care astăzi se numește Siuah. Aici 
existau peste o sută de preoţi care slujeau la templu, iar Amon răspun- 
dea, prin gura celor mai bătrâni sau mai cu vază dintre ei, la toate între- 
bările ce îi erau adresate. Acest oracol a rămas celebru până cu vreo trei 
secole înainte de Hristos și a fost consultat chiar de către Alexandru cel 
Mare, care a primit ca răspuns faptul că avea să cucerească toate popoa- 
rele şi religiile lumii. 

Unele izvoare literare egiptene presupun că ar fi existat, ocazional, 
şi persoane particulare inspirate de zei, care puteau ghici viitorul. Astfel, 
într-o lucrare datând, probabil, din timpul dinastiei a XII-a, se istoriseşte 
faptul că un preot pe nume Neferti prezisese o mare nenorocire, care a 
venit în timpul regelui Snefru (dinastia a IV-a). Regele îl invită pe preot 
Ja sine pentru a afla de la el evenimentele viitoare. Cu acest prilej, Neferti 
îi relatează despre o decădere totală de ordin social și îi descrie ţara într-o 
mare mizerie. În continuare, el îi prezice revenirea şi refacerea țării. 

Textul acesta este, evident, un fel de vaticinium ex eventu. El descrie 
dezordinea socială, politică și morală din prima perioadă intermediară 
traversată de Egipt; apoi urmează refacerea ordinii în timpul lui 
Amenemhet Î, din dinastia a XII-a. Prin urmare, prezicerea lui Neferti 
prezintă o anume tendință politică dar, în acelaşi timp, presupune 
faptul că se credea în posibilitatea unor asemenea preziceri, „profeţii”. 

O situaţie similară o întâlnim în Mustrarea profetului Ipuwer, în 
care un bărbat înţelept se adresează unui rege, probabil ultimul rege 
al Regatului Vechi, și îi prezice o perioadă plină de nefericire și neli- 
nişte. Și aici este vorba, probabil, de descrierea nenorocirilor din prima 
perioadă intermediară. Și tot la fel, într-o inscripţie din perioada ptole- 
meică este prezentată o prezicere referitoare la foametea care va afecta 
Egiptul pe o perioadă de șapte ani, în timpul regelui Zoser. 


8.6. Magia 


În ceea ce priveşte magia, reținem în primul rând faptul că însăşi 
puterea misterioasă prin care zeii puteau împlini faptele lor supranatu- 
rale se numea la vechii egipteni hike, „magie, „putere supranaturală. 
Este sigur că egiptenii nu delimitau prea mult religia de magie, aşa cum 
se întâmplă de obicei. În textele magice sunt invocaţi zeii, iar miturile 
despre zei servesc drept fundament pentru descântece. Textele morților, 
începând cu Textele din piramide şi până la Cartea morților, cuprind o 
mulțime de formule magice prin care cel răposat putea evita pericolele 
lumii de după moarte. De pildă, e suficient să cunoşti numele duşma- 
nilor pentru a te apăra de ei. Sau, la fel de bine, printr-o anume for- 
mulă magică te poţi transforma într-un zeu şi poţi dispune de puterile 
acestuia. Ca atare, aici este din nou vorba despre o interferență, până la 
identificare, a „religiei” cu „magia”. 

Există o bogată literatură magică egipteană, în care este preamărită 
puterea magicienilor şi în care sunt descrise fapte de ispravă ale unor zei 
şi regi, realizate prin magie. Mai ales zeița Isis era considerată ca având 
excepţionale puteri magice. În genere, zeii trebuiau să se folosească de 
farmece şi să consume dintr-o băutură magică (sa), pentru a-şi putea 
menţine puterile şi nemurirea. Din aceeași putere gustau și regele și o 
anume clasă de preoţi, după o iniţiere specială. 

Cultul egiptean era în totalitate impregnat de magie, toate rugăciu- 
nile rituale cuprinse în formule fixe şi rostite cu o anumită intonaţie fiind 
considerate ca formule magice cu o putere hotărâtoare asupra zeilor. 
De asemenea, cultul morţilor avea un pronunţat caracter magic, toate 

riturile sale având ca scop transformarea celui decedat într-un Osiris, 
prin puterea magică a formulelor rituale. Încoronarea regilor era și ea o 
lucrare magică de divinizare a acestora în adevăratul sens al cuvântului. 

În popor, magia era practicată pe o scară foarte largă. De la niciun 
popor din vechime nu ne-au rămas atâtea urme ale practicării magiei 
ca de la egipteni. Foarte interesant este faptul că, întotdeauna, la egip- 
teni, între mit şi magie există o legătură interioară foarte profundă. De 
pildă, ca mijloc de protecţie împotriva bolii erau folosite, deseori, ima- 
gini ale lui Horus stând triumfător pe un crocodil. Într-o inscripție în 
piatră găsim texte magice potrivit cărora cel muşcat de un scorpion sau 
şarpe poate fi vindecat, la fel cum Horus fusese vindecat, prin formulele 
magice sau descântecele zeilor. Se caută întotdeauna ajutor la un zeu 
care într-un anume mit a suferit ceva asemănător celui bolnav. Astfel, 
împotriva crocodililor, vechii egipteni se bizuiau pe Osiris, care fusese 
şi el salvat din apă. Prin urmare, întâmplările din mit sunt reactualizate 
prin formula magică, așa încât vindecarea zeului se realizează din nou, 
acum şi aici, în cel bolnav. 

Vechii egipteni practicau, de asemenea, şi magia analogică. De 
exemplu, de multe ori erau confecţionate din ceară figurine ale unor 
zei şi oameni și aşezate în locuinţa dușmanului, pentru a paraliza mâna 
acestuia. Alteori erau înscrise numele popoarelor inamice pe o oală, 
după care aceasta era spartă, crezându-se că distrugerea oalei atrage 
după sine şi nimicirea duşmanilor. 


9. Eshatologia și cultul morţilor 


Vechii egipteni erau, din fire, un popor optimist. Ei iubeau viața şi 
se simțeau legaţi de viaţa de zi cu zi. În același timp, însă, aşa cum subli- 
nia și Herodot în Istoriile sale (II, 123), ei credeau cu tărie în nemurirea 
sufletului şi în viaţa de dincolo de mormânt. Probabil tocmai de aceea 
acest popor cunoştea o singură noţiune pentru a desemna cele „două” 
vieţi, respectiv ankh, care însemna „viaţă. Pentru egipteni, viaţa viitoare 
nu reprezenta altceva decât o continuare a vieţii de pe pământ. Singura 
deosebire între cele două stadii ale vieţii era aceea că morţii locuiau 

undeva în Apus, Imentet, pe când cei vii trăiau în Răsărit, pe Nil. Morţii 
erau „poporul Apusului”, Imentiu. 

În pofida abundenței documentelor scrise şi nescrise, cercetătorii 
sunt, totuși, foarte divizați atunci când încearcă să explice concepţia 
egipteană despre suflet şi nemurire sau despre cultul morţilor. Dificul- 
tatea provine şi din faptul că, în atâtea milenii de istorie, credinţele şi 
practicile religioase egiptene au cunoscut o evoluţie consecventă, așa 
încât nu se poate vorbi despre o concepţie limpede şi unitară cu privire 
la suflet şi viața viitoare. În cele ce urmează, vom ţine seama de părerile 
cele mai semnificative și autorizate în materie. 


9.1. Concepţia despre suflet 


În genere, din cercetările întreprinse de mulți egiptologi reiese fap- 
tul că, pentru vechii egipteni, sufletul nu avea unitatea şi personalitatea 
pe care noi, creştinii, obișnuim să le conferim sufletului nemuritor. Pen- 
tru ei sufletul era scindat, comportând o serie de „suflete” care, în sine, 
nu erau decât aspecte, componente sau subdiviziuni ale activității spiri- 
tuale a omului în general. Fiecare dintre aceste „suflete” sau subdiviziuni 
avea o denumire proprie. 

a) Ba sau bai reprezenta „sufletul” propriu-zis, care în timpul vieții 
animă trupul pentru ca după moarte să treacă într-o altă viaţă. El poate fi 
înțeles, în general, ca o „putere”, ca o „capacitate” a omului. După moar- 
tea trupului, ba îl părăseşte pe om sub chipul unei păsări. Această pasăre 
mijloceşte apoi legătura dintre cel răposat şi cei vii. În același timp, ba 
poate lua şi alte chipuri, cum ar fi, de pildă, acela al unei lăcuste, care în 
concepţia vechilor egipteni era tot o pasăre. 

b) Ka, a doua subdiviziune a activităţii spirituale, constituie, după 
părerea unor cercetători, un fel de „dublu”, de „chip invizibil” al omului, 
iar după alţii o reminiscență a conceptului de totem primitiv. Însă cea 
mai plauzibilă părere este aceea potrivit căreia ka reprezintă un princi- 
piu vital strâns legat de trup, care după moarte nu părăseşte corpul, ase- 
menea lui ba, ci coboară în mormânt, păstrându-se atât timp cât se păs- 
trează trupul. Din credinţa existenţei unui ka legat de trup a luat naștere 

preocuparea deosebită a egiptenilor pentru mumificări și piramide, ca 
morminte durabile. În eventualitatea că, totuși, trupul ar fi suferit după 
îmbălsămare vreo stricăciune, egiptenii au avut grijă să realizeze statui 
cât mai asemănătoare ale defuncţilor, pentru a oferi posibilitatea lui ka 
să locuiască în ele. În plus, ka trebuia hrănit din belșug și îngrijit, pentru 
a nu reveni ca strigoi printre cei vii. 

c) Ran reprezenta, de asemenea, o existenţă reală de sine, sub forma 
numelui celui decedat, nume ce trebuia păstrat cât mai mult cu putință 
pe pământ, în memoria descendenților şi pe pietrele funerare. A șterge 
numele unui răposat de pe mormântul său echivala cu o mare crimă. 

d) Akh, ca ultimă subdiviziune a activităţii spirituale, reprezenta 
inima, sediul tuturor faptelor bune sau rele comise. Din acest motiv, la 
judecata lui Osiris de după moarte, inima defunctului era cântărită pe o 
balanţă, spre a se vedea dacă a săvârşit mai multe fapte bune sau rele, şi 
astfel dacă se va număra printre cei buni sau răi. 


9.2. Destinul sufletului după moarte 


Se presupune că la începuturile istoriei egiptene exista o concepţie 
destul de grosolană despre eshatologie. Conform descoperirilor arheo- 
logice, în perioada preistorică, egiptenii își îngropau morții în poziţia 
numită „chircită, punând în preajma lor unelte de lucru şi provizii de 
mâncare și băutură. „Locul de veci” al morţilor din acea perioadă tre- 
buie să fi fost mormântul însuși. Începând cu dinastia a IV-a însă, apare 
credinţa potrivit căreia sufletul celui decedat poate părăsi mormântul pe 
o perioadă mai mult sau mai puţin îndelungată, ba chiar îşi poate alege 
altă locuinţă mai plăcută. Tot acum a apărut şi credinţa în existenţa unei 
lumi îndepărtate a morţilor, în care se ajunge pe un drum greu, plin de 
peripeții şi primejdii. Pentru călăuzirea sufletului spre această lume s-au 
compus — aşa cum s-a observat într-un capitol anterior - acele Cărți ale 
morților, veritabile ghiduri pentru lumea postumă. 

În general, izvoarele provenite din diferite centre principale ale 
Egiptului antic prezintă diverse variante privind destinul sufletului după 
moarte, în funcţie de caracterul special al divinității locale. De pildă, la 

Memfis se credea că sufletele morţilor vor merge într-un loc trist, spre 
Apus, în deşertul Libiei; potrivit teologiei heliopolitane, sufletele vor 
călători fericite, împreună cu zeul Re, pe barca acestuia, tot spre Apus, 
iar la Abydos se credea că intrarea în lumea de dincolo se afla la apus de 
acel oraş, acolo unde barca Soarelui dispărea în fiecare seară în împără- 
ţia morţilor, printr-o crăpătură a muntelui. 

Versiunea eshatologică predominantă însă în tot Egiptul a fost cea 
osiriană. Potrivit acesteia, regele defunct şi, mai târziu, fiecare răposat 
se identifică după moarte cu Osiris şi primeşte o nouă viață. Asemenea 
vieţii plantelor, care se reînnoiește în fiecare an, tot la fel se reînnoieşte 
și viaţa lui Osiris şi, totodată, a defunctului transformat în Osiris. Astfel, 
într-un text din sarcofage se spune: „Eu trăiesc, eu mor, eu sunt Osiris 
(...). Eu trăiesc, eu mor, eu sunt orzul; eu nu dispar”. După cum Osiris, 
după moartea sa, a fost declarat drept şi a primit demnitatea sa de 
rege în lumea subpământeană, tot la fel regele defunct este „justificat”, 
„îndreptat”, iar urmașul său apare ca moștenitorul său de drept al lui 
Horus. Ulterior, fiecare defunct devine un Osiris şi primeşte epitetul de 
„justificat”: „Tu eşti pe tronul lui Osiris, ca reprezentant al Celui dintâi 
între cei aflaţi la Apus (respectiv Osiris). Împărtășeşte-te din puterea lui, 
primeşte coroana lui” (Pir. 2021). 

Călătoria sufletului după moarte avea ca ţintă împărăţia lui Osiris, 
Câmpiile lui Iaru sau Imentet, unde sufletele duceau o viaţă fericită, unde se 
bucurau de condiţii mult mai favorabile decât în viaţa de aici, întrucât fer- 
tilitatea Câmpiilor lui Iaru era mult mai mare decât aceea a regiunii Nilului, 
grânele crescând aici mai înalte decât omul și dând roade mai bogate. 

Împărăţia morţilor apare însă plasată și în lumea subpământeană, 
străbătută de Soare în timpul nopții. Aici persistă tot felul de primejdii, 
iar scopul textelor din Cartea morților este tocmai acela de a-l ajuta pe 
defunct să le evite sau să le biruiască. Există drumuri greşite, care tre- 
buie evitate, există ape care trebuie traversate cu ajutorul unui ghid, există 
monștri îngrozitori, care pot fi biruiţi cu ajutorul unor formule magice. În 
acelaşi timp, cel decedat trebuie să cunoască, de pildă, numele monstrului 
(Oms), pentru a avea putere asupra lui, sau să se identifice cu o divinitate 
puternică sau alta, pentru a ieși biruitor. Este, deci, evident faptul că aici 
concepțiile şi practicile magice joacă un rol deosebit. Luată în sens strict, 

chiar și judecata lui Osiris face parte dintre aceste pericole. În faţa tribu- 
nalului lui Osiris şi a celor 42 de judecători ai săi, defunctul trebuie să-şi 
susțină cauza, să facă acea „confesiune negativă” despre care am amintit, 
să-şi dovedească nevinovăția, altfel fiind devorat îndată de judecători, de 
monstrul de care am amintit, sau fiind obligat să se întoarcă pe pământ la 
o viață mizerabilă, întrupându-se chiar în animale necurate. 


9.3. Rituri de înmormântare 


Eshatologia atât de bogată a vechilor egipteni avea un corespondent 
pe măsură și în ce priveşte riturile de înmormântare. În perioada pre- 
istorică, vechii egipteni îşi îngropau morţii într-un mod similar tuturor 
popoarelor cu o civilizaţie inferioară. Astfel, consemnăm înmormântă- 
rile în poziţie „chircită”, cadavrul fiind culcat pe partea stângă, cel mai 
frecvent cu capul spre sud şi cu faţa spre apus. În anumite cazuri, tru- 
pul defunctului era tăiat în bucăţi și capul aşezat deoparte, pentru ca 
mortul să nu devină primejdios pentru cei vii, venind printre ei ca stri- 
goi. De reținut este faptul că în această perioadă încă nu exista practica 
mumificării. 

Însă, începând chiar din perioada Regatului Vechi, a început să se 
practice tehnica mumificării sau îmbălsămării cadavrelor, care avea să 
devină în mod treptat o adevărată artă. Acest procedeu demonstrează, 
în primul rând, faptul că vechii egipteni considerau absolut necesară 
conservarea trupului. În viziunea lor, viaţa viitoare nu era decât o conti- 
nuare a celei de pe pământ, ea fiind, de asemenea, legată de trup. Însuși 
Osiris, așa cum s-a văzut, n-a putut învia înainte ca trupul său să fi fost 
reconstituit din părțile tăiate și împrăștiate în urma luptei cu Seth. 

Pregătirea mumiei începea cu extragerea creierului și a viscerelor 
care, impregnate cu parfumuri, se păstrau în patru urne (canope - pen- 
tru ficat, intestine, plămâni și inimă). În locul inimii sau, uneori, chiar 
pe mumie în dreptul inimii se punea un scarabeu, ca simbol al învierii 
şi reînnoirii, realizat din argilă sau dintr-o piatră dură, având gravată o 
formulă magică ce pleda în favoarea răposatului, atunci când acesta va 
ajunge în faţa tribunalului lui Osiris. Apoi, corpul era umplut cu produse 

răşinoase şi aromate (smirnă, scorţişoară, tămâie etc.); în continuare, i 
se reconstituia forma cu paie sau tampoane de stofă, după care era ţinut 
timp de 70 de zile într-o soluţie de carbonat de sodiu și, în fine, înfășu- 
rat — după spălare - în foarte multe pânze de in îmbibate într-un ulei 
aromat. În mâinile mortului şi între benzile mumiei erau așezate texte 
sacre, rugăciuni şi mai ales Cartea morților, care îl ajută să învingă difi- 
cultăţile călătoriei în lumea cealaltă și să poată răspunde în faţa judecății 
lui Osiris. În cele din urmă, mumia era închisă într-un sicriu de lemn 
în forma trupului. Acest sicriu era pictat în interior cu figuri și scene 
simbolice în culori, având şi un text religios-funerar în hieroglife, iar la 
exterior era zugrăvit portretul celui decedat. 

Tot la fel, mormintele în care erau așezate mumiile dispuneau de o 
serie de desene și picturi pe pereţii lor, încercând să-l redea pe defunct 
şi viitoarea sa familie, înconjurați de slujitori şi animale domestice. Pro- 
babil că toate aceste reprezentări urmăreau să creeze pentru cel decedat 
o atmosferă de viață și ambianţă similare celor de pe pământ. 

În plus, începând cu perioada Regatului Mediu, apare tot mai frec- 
vent obiceiul de a așeza în mormânt, lângă mumie, şi anumite statuete 
din lemn, lut sau metal, care-l reprezentau pe mort. Mai ales din peri- 
oada Regatului Nou devine tot mai limpede ce rost aveau aceste statuete. 
Practic, ele se doreau fie un substitut al trupului celui decedat, în even- 
tualitatea că respectiva mumie n-ar fi fost bine conservată, servind ca 
sălaș lui ka, fie ar fi reprezentat un slujitor pentru defunct în mormânt. 
Concepţia vechilor egipteni, potrivit căreia existența după moarte nu 
este decât o continuare a vieţii actuale, presupunea faptul că orice acti- 
vitate, orice muncă necesară în viața de pe pământ rămânea, de aseme- 
nea, absolut necesară şi în împărăţia morţilor. Ogorul trebuie îngrijit, 
semănat şi recoltat pe mai departe și acolo, animalele trebuie îngrijite 
iar hrana pregătită. Pentru aceasta, mai ales cei bogaţi aveau nevoie și 
în împărăţia morţilor de ajutorul unor slujitori. Astfel, în capitolul 6 din 
Cartea morților există un pasaj unde un defunct constrânge o aseme- 
nea figurină, numită uschebti, prin intermediul unei formule magice, să 
lucreze în locul său. 

Fireşte, orice înmormântare presupunea un ceremonial cu totul 
special. De reţinut, între altele, ar fi faptul că preotul, îmbrăcat într-o 

blană de panteră, atingea faţa și gura mortului cu un topor şi cu o foar- 
fecă, în credința că acesta ar redobândi puterea de a se mișca şi de a 
vorbi. La sfârşit, preotul sacrifica un animal, înainte de punerea cada- 
vrului în mormânt şi de închiderea acestuia. 


9.4. Mormintele 


Încă din cele mai vechi timpuri, dar şi mai târziu, „locul de veci” 
pentru oamenii simpli era o groapă obişnuită, nu prea adâncă, săpată 
în nisip, sau o scobitură într-o stâncă, astupată apoi cu o piatră mare, 
pentru a nu pătrunde acolo şacalii. Mormintele regale şi nobiliare, în 
schimb, aveau încă din cele mai vechi timpuri înfăţişarea unor adevărate 
fortărețe cu pereţii oblici spre centru, purtând astăzi denumirea arabă 
de mastaba („banchetă”). 

Într-o astfel de mastaba, chiar deasupra mormântului, se afla o 
capelă în care se celebrau riturile funerare, mobilată cu o masă pen- 
tru ofrande; alături era o stelă pictată sau gravată, în dosul căreia se 
afla „coridorul” (în arabă: serdab) zidit, conţinând statuile defunctu- 
lui. Acesta comunica - prin statuile care îl reprezentau - cu familia sa, 
care, prin nişte ferestruici mici, îi aducea ofrandele şi fumul de tămâie. 
Capela era decorată cu scene pictate sau sculptate în basorelief, repre- 
zentând diferite activităţi din viaţă şi care, pe cale magică, îl mențineau 
pe cel răposat „în viaţă”. Mastabele erau grupate regulat în jurul pirami- 
dei faraonului. O mastaba a unui defunct foarte bogat putea avea şi alte 
încăperi, comunicând între ele prin diferite coridoare. Un alt tip, mai 
evoluat, de morminte, apărut în timpul dinastiei a III-a, îl reprezenta 
piramida în trepte, care aminteşte, ca aspect, de ziguratul babilonian 
sau de piramidele în trepte ale aztecilor şi mayaşilor. Primul mormânt 
de acest fel a fost construit de vizirul şi arhitectul Imhotep pentru regele 
Djoser, fondatorul dinastiei a III-a, la Sakkara. Această piramidă, repre- 
zentând o suprapunere în diferite etape peste o mastaba pătrată, are 
dimensiuni impresionante: laturile bazei dreptunghiulare de 109 m şi 
121 m, iar înălțimea de 61 m. 

În timpul dinastiei următoare au fost construite marile piramide de 
la EI Giseh, înălțate pentru a adăposti mumiile a trei regi din dinastia a 
IV-a (2723-2563 î.d.Hr.): Kheops, Khefren şi Mykerinos, după ortografia 
grecească (Hufu, Hafra și Menkaura, după denumirea egipteană). Pira- 
mida construită de Kheops, considerată una dintre „cele șapte minuni 
ale lumii antice”, are o înălțime de 137 m, aceea a lui Khefren de 136 m 
şi cea a lui Mykerinos de numai 62 m. Construcţia acestor monumente 
presupune eforturi și o imaginaţie incredibile. De pildă, gigantica operă 
de construcție a marii piramide a lui Kheops a durat 30 de ani, timp în 
care, așa după cum consemnează Herodot în Istoriile sale (II, 114-115), 
„au muncit fără întrerupere câte o sută de mii de oameni”. Blocurile 
de piatră - unele de 20 de tone - au fost aduse de la mari distanţe, pe 
tăvălugi, pe sănii trase pe nisip sau între două bărci; ridicate cu ajutorul 
pârghiilor și a unor puternice balansoare de lemn, pe rampe și planuri 
înclinate, ele erau înălțate pe terase succesive de pământ și cărămidă, 
terase înlăturate apoi, după terminarea construcției. 

Începând cu dinastia a XVIII-a, însă, din cauza faptului că jefui- 
torii de morminte începuseră să opereze într-un mod din ce în ce mai 
îngrijorător, faraonii au adoptat tipul de mormânt complet subteran 
(hipogeu), cu mai multe încăperi, săpate în pereţii de stâncă, în aşa- 
numita Vale a Regilor, la vest de orașul Teba. Aceste săpături erau foarte 
adânci, trecând de 100 m, şi aveau pereţii decoraţi cu diferite scene și 
texte ce prezentau viața regelui defunct în lumea de dincolo. În această 
perioadă, templele funerare erau construite departe de aceste morminte, 
respectiv în apropierea Nilului, unde erau aduse şi sacrificiile funerare. 


10. Concluzii. Câteva consideraţii privind influenţa religiei și 
gândirii egiptene asupra altor religii și gândiri 


Religia vechilor egipteni este apreciată ca fiind religia care a avut cea 
mai lungă perioadă de existență dintre toate religiile lumii. În îndelun- 
gata sa istorie, această religie a cunoscut o serie de mutații, de la formele 
cele mai înalte de spiritualitate până la aspecte dintre cele mai grosolane. 
În ciuda unei aparenţe de unitate, așa cum s-a putut observa, religia 

epipteană a fost, în fapt, un mozaic bogat de credinţe şi rituri care pen- 
dulau în jurul câtorva probleme fundamentale, între care cultul solar şi 
credinţa în nemurire. 

Cultul Soarelui, în pofida feluritelor lui variante, reprezenta în sine 
ideea de unitate divină, Soarele fiind divinitatea supremă, căreia i se 
subordonau toate celelalte. Aceasta nu înseamnă însă, nici pe departe, 
așa cum remarcam într-un capitol anterior, că vechea religie egipteană 
ar fi fost cumva monoteistă în adevăratul sens al cuvântului şi cu atât 
mai puţin universalistă. Poporul n-a răspuns niciodată convingător spe- 
culaţiilor venite din partea unor teologi sau încercărilor unor regi de a 
schimba caracterul politeist al vechii religii, indiferent de motivaţia lor. 
Structura însăşi a religiei egiptene a fost şi a rămas una politeistă. 

Pe de altă parte, credinţa în nemurirea sufletului a avut drept con- 
secință crearea pe pământul Egiptului a unor monumente funerare de 
o incredibilă măreție, cum nu există în nicio altă ţară din lume. Aceste 
creații monumentale își aveau izvorul tocmai în credinţa că viața vii- 
toare nu este altceva decât o continuare a celei de pe pământ. 

Parcurgând această religie atât de bogată în conţinut şi semnificaţii, 
ajungem la concluzia că, de fapt, întreaga civilizaţie antică egipteană a fost 
o creaţie a religiei egiptene. Această civilizaţie, ca şi religia care a creat-o, 
țin, însă, încă de foarte multă vreme, doar de domeniul istoriei. După 
perioade mai scurte sau mai lungi de stăpânire străină, imperiul faraonilor 
avea să fie cucerit definitiv de către Alexandru cel Mare în urma luptei de 
la Issos (332 î.d.Hr.). Odată cu integrarea acestui spațiu în sfera culturii 
eleniste, vechea cultură egipteană a pierdut mult din semnificaţiile ei, ca şi 
din forța ei proprie de formare a omului în acest spirit. Până la creştinarea 
Egiptului, vechea cultură egipteană a continuat să se manifeste, dar fără să 
mai aibă puterea creatoare de odinioară. O perioadă mai îndelungată de 
timp a reușit să supravieţuiască ultima „treaptă” a vechii limbi egiptene, 
respectiv copta, care în jurul anului 1600 d.Hr. se mai vorbea încă în 
anumite sate, în timp ce ultima inscripţie hieroglifică datează în mod sigur 
din anul al 12-lea al domniei împăratului Dioclețian (269 d.Hr.). 

În ceea ce priveşte religia egipteană, ultimii ei adepţi aveau să supra- 
viețuiască în lumea romană până prin veacul al VI-lea d.Hr. Ei erau însă 
de pe acum conștienți de faptul că trăiau într-o perioadă care însemna, 

de fapt, sfârşitul vechii religii egiptene: „O, Egipt, Egipt, din credinţa 
ta vor rămâne doar fabule, pe care neamurile viitoare le vor socoti de 
necrezut, şi cuvinte înscrise pe pietre, care vor povesti despre faptele tale 
de evlavie” (Pseudoaspuleius Asclepius, 24). 

Desigur, această viziune foarte pesimistă privind destinul religiei 
egiptene nu avea să se confirme pe deplin, întrucât, deși vechea religie 
egipteană nu mai era una vie şi viabilă în întregul său, totuşi anumite 
elemente din ea aveau să pătrundă şi să fie preluate mai ales de religiile 
şi culturile din spaţiul mediteranean. 

Prin urmare, Egiptul antic va rămâne în istorie nu numai prin ceea 
ce arheologii vor scoate la lumină după multe secole, ci și prin influenţa 
sa sub aspect religios şi cultural asupra popoarelor din acest spaţiu și 
chiar mai îndepărtate. Astfel, în orașele feniciene, cum ar fi, de pildă, 
Byblos, egiptenii au construit temple. Influențele egiptene asupra mitu- 
rilor şi credințelor religioase ale fenicienilor sunt de asemenea evidente. 
Paralelisme semnificative pot fi identificate şi la etrusci. Asemenea egip- 
tenilor, și etruscii — care credeau într-o viață viitoare asemănătoare celei 
de pe pământ - se pare că dispuneau de texte funerare în genul Cărții 
morților. Tot la fel, se pare că uneori etruscii practicau şi ei îmbălsăma- 
rea, folosind mijloace asemănătoare celor egiptene; în opinia unora, nu 
este exclus ca sculptarea chipului defunctului la etrusci pe capacul sar- 
cofagului să derive din figurarea defunctului de pe sarcofagele de lemn 
ale mumiilor egiptene. 

Evreii, care au trăit câteva secole în Egipt, au și ei în religia şi cultura 
lor anumite elemente de provenienţă egipteană. Astfel, numeroşi sca- 
rabei şi sigilii egiptene au fost descoperite în Palestina. „Viţelul de aur” 
făcut din cerceii evreilor era o divinitate egipteană care îi ajutase, apa- 
rent, să părăsească Egiptul (Ieşire 32, 2-4; 3 Regi 12, 28), divinitate care 
ar putea fi chiar zeița reprezentată cu cap de vacă, Hathor. De asemenea, 
chiar dacă o anume influenţă directă este discutabilă, apar totuşi anu- 
mite paralelisme între literatura sapienţială egipteană şi diferiți psalmi 
din Vechiul Testament, cum ar fi, de pildă, Psalmul 104, între Cântecul 
harpistului şi Ecclesiast, între Papirusul Isinger şi Cartea lui Iov, între 
Învățăturile lui Amenemope şi Cartea Proverbelor etc. 

Referitor la influenţa exercitată de vechea religie egipteană asu- 
pra Greciei antice, cu mai multă sau mai puţină acoperire, Herodot era 
foarte tranșant în Istoriile sale: „Toate numele de zei au venit în Ellada 
din Egipt (...). Cât despre serbări populare, alaiuri şi procesiuni religi- 
oase, egiptenii sunt cei dintâi oameni care le-au creat datina - şi de la 
ei le-au învăţat și elinii” (11, 50, 58). În plus, credinţele egiptenilor cu 
privire la suflet şi viaţa viitoare s-au răspândit şi în lumea vechilor greci 
prin intermediul misterelor eleusine, care, în opinia unora, ar fi tot de 
origine egipteană. 

În planul gândirii filosofice, anumite reminiscenţe egiptene pot fi 
sesizate la Anaximandru, Anaximene, Empedocle din Agrigento, Pita- 
gora, influențat mai ales de doctrinele cosmologice și morale ale egipte- 
nilor, la Platon etc. 

Spre deosebire de greci, pentru romani însemnătatea Egiptului era, 
înainte de orice, de ordin material. Cu toate acestea, concepția egipteană 
despre regalitate, despre divinitatea regelui, a reprezentat un impuls 
serios pentru cultul imperial, pentru divinizarea împăratului promovată 
mai întâi de monarhiile elenistice, iar apoi de Imperiul Roman. În plan 
strict religios, cultul zeiţei Isis și al zeului Serapis (Osiris-AApis) — iden- 
tificat de romani cu Aesculap, zeul medicinei - s-a răspândit tot mai 
mult la Roma și în unele părți ale imperiului. Deși cultul zeiţei Isis a fost 
persecutat un timp de împărați, totuși în cinstea ei s-a ridicat un templu 
la Roma și un altul la Pompei — dispunând, firește, de un sacerdoţiu pro- 
priu —, pentru ca în secolul al V-lea d.Hr. să-i fie consacrate, se pare, nu 
mai puţin de şapte temple doar la Roma. 

În ce priveşte relaţia sa cu lumea creștină, Egiptul a contribuit pro- 
fund la dezvoltarea şi răspândirea religiei creştine. Egiptenii convertiți 
la creştinism - copţii (de la grecescul Aigyptios, devenit în arabă chibt), 
care reprezintă astăzi aproximativ 10% din populaţia Egiptului — au fost 
cei dintâi care, începând cu secolul al III-lea, au practicat o riguroasă 
viață ascetică, organizată în binecunoscutele mănăstiri de călugări creş- 
tini. Ascetismul călugărilor egipteni a influențat puternic monahismul 
creştin în general. Chiar şi după ocupaţia islamică arabă (641), Egiptul 
a continuat să fie considerat încă pentru multă vreme o ţară creştină. Ca 
„țară sfântă”, ca loc de pelerinaj, creştinii europeni aveau să păstreze pe 

mai departe contactul direct cu mănăstirile egiptene, în ciuda prezenţei 
islamice şi a distanţei ce-i separa. Documentele istorice consemnau încă 
în anul 1320, de pildă, pelerinajul permanent al călugărilor franciscani 
din Dublin (Irlanda) la așezămintele monabale din Egipt, ca să nu mai 
vorbim de contactul direct şi nemijlocit cu lumea ortodoxă creştină. 

Pe teritoriul țării noastre, prezenţa vechii religii egiptene se face 
simțită prin numele divinităţilor Isis şi Serapis, inscripționate pe 
monede sau prezente în sculpturi datând din secolul I î.d.Hr. la Histria, 
Tomis şi Callatis. Aceşti zei erau adorați mai ales la Tomis. În secolul I 
î.d.Hr., divinităţile egiptene se bucurau la Tomis de o popularitate care 
avea să crească în veacurile următoare, datorită mai cu seamă număru- 
lui tot mai mare de neguțători și marinari din Alexandria care veneau 
pe aceste meleaguri. 

ISI 


RELIGIA ÎN MESOPOTAMIA ANTICĂ 


Cea dintâi mare religie și civilizaţie a Antichității s-a constituit în 
zonele văilor fluviilor Tigru şi Eufrat, respectiv Mesopotamia de odi- 
nioară, ţară care se întindea pe o lungime de aproximativ 1.000 km și o 
lăţime maximă de aproape 400 km. Teritoriul Mesopotamiei coincidea, 
în linii mari, cu cel al Irakului de astăzi. 

Odinioară, în acest spaţiu evoluţia religioasă şi culturală a fost mar- 
cată în special de două grupe de populaţii, și anume sumerienii şi tribu- 
rile de origine semită ale babilonienilor și asirienilor. 

Până nu demult, majoritatea cercetătorilor subliniau dificultatea 
de a scrie o istorie a religiei Mesopotamiei antice, dacă nu chiar 
imposibilitatea de a scrie o astfel de istorie, în pofida eforturilor depuse 
pe această linie de mai bine de un secol. De câteva decenii încoace, 
însă, diferiţi sumerologi şi asirologi au reușit să lămurească foarte multe 
dintre diferitele aspecte ale acestei religii. Între alţii, am aminti aici pe 
profesorul O.E. Ravn, pe celebrul discipol al acestuia, Th. Jacobsen, 
pe renumitul profesor de odinioară de la Heidelberg, A. Falkenstein, 
pe S.N. Krammer, sub a cărui conducere au fost colecţionate, traduse 
şi publicate la Philadelphia nenumărate texte mitologice sumeriene 
scrise în cuneiformă; la fel de merituoşi, alături de mulţi alţii, ar mai 
fi excelentul cunoscător al perioadei vechi sumeriene A. Deimel de la 
Roma, după cum şi profesorul C. ]. Gadd de la Universitatea din Londra. 
Cercetarea arheologică a contribuit şi ea la fel de masiv la cunoașterea 
vechii religii sumeriene. În acest context, s-au evidenţiat, în primul rând, 
H. Frankfort şi A. Moortgat. 

Cercetarea acestui spaţiu a fost şi este dificilă mai ales din cauza 
faptului că întreg fondul de gândire religioasă şi culturală sumeriană — 
după ce sumeriana a devenit o limbă moartă (la scurt timp după anul 
2000 î.d.Hr.) — s-a transmis pe cale orală din generaţie în generaţie, pe 
întreg parcursul perioadei babiloniene în Mesopotamia. Din neferi- 
cire, această tradiţie, fondul acesta transmis prin tradiţie a fost frecvent 
schimbat din diferite motive şi adaptat la concepţiile semite, și anume 
atât în ce privește forma literară cât și — cel puţin parțial - cu privire la 
conţinutul său spiritual. De aceea, o descriere a religiei sumeriene nu 
poate fi nicidecum limitată la cercetarea textelor timpurii, după cum 
nici la tratarea textelor pur sumeriene; istoricul religiilor trebuie să aibă 
atenţia permanent îndreptată asupra tradiţiei asiro-babiloniene, pentru 
a putea recunoaște ce s-a păstrat în această tradiție târzie din tradiția 
veche sumeriană. 


A. Religia sumeriană 


1. Consideraţii istorice 


Pătrunderea primelor populaţii în spaţiul mesopotamian a avut loc 
cândva prin mileniul al VI-lea î.d.Hr. Importanţi cercetători sunt de 
părere că prima populaţie stabilită aici n-ar fi fost sumeriană; această 
problemă este cunoscută în istorie, în general, și în istoria religiilor, în 
special, sub numele de „problematica sumeriană”, asupra căreia, însă, nu 
vom insista aici mai îndeaproape. Cert este faptul că locuitorii celei mai 
vechi aşezări mesopotamiene nu erau toți de aceeaşi rasă. 

Sumerienii au apărut în sudul Mesopotamiei pe la începutul mileniu- 
lui al IV-lea î.d.Hr., venind probabil din est sau nord-est. Erau o populaţie 
indo-europeană, vorbind o limbă aglutinantă, asemănătoare limbii turce 
vechi. Ei erau organizaţi în oraşe-state independente şi conduse fiecare 
de un rege. Cele mai importante dintre aceste orașe-state — toate organi- 
zate ca mici centre politice, culturale şi religioase — erau: Ur şi Uruk (azi 

Mougheir și Warka), care în anumite perioade istorice controlau toată 
țara; Eridu și Nippur (azi Abu Shahrein și Niffer), importante mai ales ca 
centre religioase, şi apoi Umma și Lagaş (astăzi Djoha şi 'Tello). 

Un moment semnificativ în istoria Sumerului l-a reprezentat dom- 
nia lui Urukagina (2378-2371 î.d.Hr.), monarh al oraşului-stat Lagaș, 
care a iniţiat o serie de reforme, dorind restaurarea unui regim de ordine 
şi justiţie. Dar, curând după aceea, Lagașul avea să fie cucerit de regele 
orașului-stat Urama, Lugalzagesi (2373-2349 î.d.Hr.), care supune și 
celelalte orașe-state din sud, întemeind regatul unit al Sumerului. De 
acum înainte, însă, vor începe conflictele şi războaiele cu akkadienii, 
care în final vor conduce la declinul Sumerului sub toate aspectele. 

Triburile akkadiene, de origine semită, au pătruns în centrul 
Mesopotamiei încă de la începutul mileniului al III-lea î.d.Hr., întemeind 
aici importante centre politice, economice şi religioase: Akkad, Babilon, 
Opis etc. După mai multe războaie succesive purtate împotriva 
sumerienilor, regele Sargon I (2334-2279 î.d.Hr.) supune Sumerul, 
unificând întregul spaţiu dintre Tigru și Eufrat și întemeind puternicul 
stat sumero-akkadian. Deși învinși, sumerienii, superiori învingătorilor 
prin cultură, le-au transmis acestora cultura lor și, din acest amestec, a 
ieşit civilizaţia sumero-akkadiană. 

Puternicul regat sumero-akkadian avea să se descompună însă, sub 
loviturile gutilor, năvălitori din răsărit, care cuceresc şi pustiesc Meso- 
potamia (2150 î.d.Hr.). Unele oraşe vechi din sudul Sumerului s-au sal- 
vat însă, plătind tribut invadatorilor, așa încât Lagașul, de pildă, revine 
la o viață de mare prosperitate sub domnia regelui Gudea, care va şi 
construi, de altfel, renumitul templu din acest oraș. 

După ce au stăpânit Mesopotamia timp de 125 de ani, gutii aveau 
să fie alungaţi, supremaţia politică revenind orașului-stat Ur, după care 
urmează o perioadă de renaștere sumeriană (2065-1955 î.d.Hr.). Dar, 
în urma atacurilor triburilor elamite din est și ale amoriţilor din vest, 
regatul sumerian - care timp de două milenii s-a afirmat viguros atât 
sub aspect economic, politic, cultural, dar și religios - se prăbușește. 
Acest lucru a fost provocat mai ales de către amoriţi, popor de origine 
semită, care a întemeiat un regat pe Eufratul mijlociu, cu capitala la 
Mari şi care, după lupte necontenite, sub marele lor rege Hammurabi 

(1728-1686 î.d.Hr.), aveau să pună stăpânire pe întreaga Mesopotamie, 
întemeind primul Imperiu Babilonian. 

De acum înainte, civilizaţia şi cultura mesopotamiană vor conti- 
nua să se dezvolte sub hegemonia unui oraş-stat akkadian din centrul 
Mesopotamiei, care, pe parcursul următoarelor aproape două milenii, 
va rămâne cel mai important centru economic, politic, cultural şi reli- 
gios din întregul Orient Apropiat: Babilonul. O mare parte a lucrări- 
lor sumeriene au fost scrise tocmai în cursul acestei perioade. Mai mult 
decât atât, este important de amintit că limba sumeriană, deși încetase a 
mai fi vorbită, şi-a păstrat pe mai departe funcţia sa liturgică şi, în fond, 
funcţia de limbă savantă încă vreo cincisprezece secole. De altfel, și alte 
limbi liturgice vor cunoaşte o soartă similară: sanscrita, ebraica, latina 
ori vechea slavă. Spiritul religios sumerian avea să se prelungească în 
structurile babiloniene. 


2. Izvoare 


Între cele mai importante izvoare pentru cunoaşterea religiei sume- 
riene se remarcă, în primul rând, o serie de mituri, epopei, imnuri, 
bocete, proverbe şi „texte sapiențiale”. Aceste materiale, scoase la iveală 
în urma săpăturilor arheologice efectuate pe la începutul acestui veac, 
au fost făcute cunoscute şi prelucrate, în cea mai mare parte a lor, în 
ultimele decenii. Între cei care s-au distins în acest scop, reamintim 
pe S.N. Krammer din Philadelphia, care printr-o muncă epuizantă 
în colecţiile cuneiforme din diferite muzee, a reușit să reconstituie o 
mare parte a diferitelor texte sumeriene. De asemenea, și alți renumiţi 
sumerologi, între care A. Falkenstein din Heidelberg și Th. Jacobsen 
din S.U.A., au contribuit mult la lămurirea acestor texte. Firește, mai 
rămân încă multe de făcut până la completarea întregii imagini a reli- 
giei sumeriene. 

Cel mai dificil de cunoscut rămâne religia perioadelor mai vechi. 
În această privinţă, singurele mărturii ne sunt oferite de arheologie. 
Din perioada presumeriană există doar figurine feminine, similare 

celor răspândite în multe părţi ale lumii, despre care se crede că ar 
reprezenta o zeiță-mamă. 

Din perioada sumeriană timpurie au fost descoperite, în părţile 
de sud ale Mesopotamiei, temple așezate două câte două. Acest lucru 
pare să dovedească faptul că aici era adorată o pereche de zei, probabil 
zeiţa-mamă şi partenerul ei, pereche cunoscută mai târziu sub numele 
de Inanna și Dumuzi, despre care vom vorbi mai pe larg într-un capitol 
viitor. 

Un izvor însemnat îl constituie aşa-numitele sigilii cilindrice. Este 
vorba de cilindri confecţionaţi din piatră sau argilă, care - derulaţi pe 
argilă moale — reprezentau sigilii ale proprietarului. În mare parte, aceş- 
tia sunt zugrăviți cu imagini mitologice, probabil pentru a pune în acest 
fel conţinutul de pe sigiliu sub protecţia zeilor. 

Foarte interesantă este, de asemenea, o vază din alabastru, înaltă de 
un metru, provenind din Uruk, care înfățișează diferite scene din cult, 
între care o femeie aşezată în faţa a două simboluri ale zeiței-mame și 
privind spre un bărbat, în spatele ofrandelor aduse ca jertfă. 

Materialul de mai sus este, totuși, valabil, în primul rând, pentru 
sudul Mesopotamiei, unde s-a dezvoltat foarte de timpuriu o cultură 
urbană. În nord, această evoluţie a durat mai mult timp, iar religia pare 
să fi luat, parţial, alte forme. Între altele, aici templele nu sunt dispuse 
două câte două, ci toate descoperirile făcute demonstrează că în această 
zonă erau adorate mai multe divinităţi, constituite într-un panteon. 
Această concepţie s-a răspândit cu timpul în întreaga Mesopotamie. 


3. Caracteristici generale ale gândirii sumeriene 


În mod evident, sumerienii au fost un popor foarte talentat și spiri- 
tual. Dacă ne uităm la statuile zeilor, observăm că ele ne introduc într-o 
lume necunoscută, dar care pentru ei era realitate, o realitate pe care o 
vedeau cu ochii spiritului. 

Mentalitatea lor de gândire şi trăire poate fi cunoscută mai înde- 
aproape dacă ne oprim puţin asupra unor comparații utilizate de gân- 
direa sumeriană. Astfel, harfa sumeriană era împodobită cu un cap de 

taur; regele Gudea spune: „sunetul harfei este un taur care mugeşte tare” 
Despre templul din Eridu se spune: „Poarta ta este un leu care se aruncă 
asupra oamenilor”. Acest leu-poartă a fost realmente descoperit în urma 
săpăturilor arheologice. Baba, zeița vegetației, „este o grădină splendidă 
care poartă roade”. Întrebarea pe care ne-o punem, în mod firesc, este 
dacă vechii sumerieni concepeau aceste obiecte, aceste statui, templele 
în general, ca pe niște fiinţe vii. Într-un text sumerian se spune chiar 
faptul că regele Gudea „strigă tare la templu”; iar templul „strigă tare 
la cer”, asemenea păsării mitice Anzu. În cosmos, sumerienii aud cum 
„cerul şi pământul se strigă reciproc”, şi prin aceasta nu înţeleg doar 
„vocea” tunetului. 

Comparaţiile literare la sumerieni sunt de multe ori identificări, nu 
analogii. Gândirea lor nu-şi are rădăcinile în analogie, ci în modul propriu 
de existenţă a lucrurilor, în care se constituia lumea înconjurătoare. Avem 
de-a face, prin urmare, cu un element obiectiv, dar simultan şi subiectiv. 
Această concepție este departe de gândirea abstractă, care se bazează pe 
analogie, dar nu este nicidecum o gândire ilogică sau prelogică. Este mai 
degrabă vorba de sentimentul mai profund al omului cu talent poetic 
şi angajat religios, cu care sumerienii au cucerit vechiul Orient şi l-au 
adus sub influenţa lor. Vechii sumerieni ascultau glasul naturii, iar în 
furtuna care făcea să năvălească apele mari ale râurilor îl recunoşteau pe 
zeul furtunii. După aceea se prosternau în fața maiestăţii zeului. Acest 
element obiectiv-subiectiv este bine cunoscut deja de la populaţiile şi 
religiile aşa-numite „primitive” contemporane: este vorba de elementul 
dinamic. În sumeriană, acesta se chema me, având semnificaţia „spre 
a fi, „existență”. Pentru sumerian, însă, aşa cum arată cercetătorii în 
domeniu, „existența” nu reprezintă „abstracțiunea supremă”, ca în 
cazul lui Aristotel, de pildă. Nu există absolut nicio abstracțiune: se 
tinde, practic, spre existenţă, spre lucruri care există, aşa cum au fost ele 
văzute subiectiv, îmbrăcate în „puterea” lor. Unii sumerologi aseamănă 
acest element dinamic (me) cu mana de la populaţiile „primitive”. Este 
vorba de acel numinosum, prezent în fiinţele vii şi în lucruri, subzistent, 
individualizat, distinct, dar niciodată personificat sau personal, motiv 
pentru care nu poate avea, nici pe departe, aceeaşi semnificaţie cu 
Dumnezeu sau cu „divinitatea” în general. Aceste caracteristici ale lui 

me nu converg, nici pe departe, cu afirmaţia atât de lapidar formulată 
de R. Otto în cunoscuta sa lucrare Das Heilige: „Înainte ca zeii să fi fost 
zei, ei au fost numina”. Aceste me nu sunt o „substanţă în întregul ei, 
care să existe de sine, separat de lucruri și de manifestările lor. Religia 
sumeriană nu prezintă tendinţe panteiste și lasă fără răspuns întrebarea 
privind unitatea şi pluralitatea existenţei. 

Templul măreț înălțat într-un loc posedă acest element dinamic 
(me); me-ul său poate fi mai mare decât toate celelalte me-uri. Coroana 
regelui, care-i conferă autoritate în faţa supușilor săi, are şi ea un me 
propriu; veşmintele regelui sunt desemnate ca „veşminte-me'. Tot la fel, 
ritualurile și toate actele de cult de la templu, care posedă o putere sacră 
specială, ca şi instituţiile sacre, sunt me. Treptele sacerdotale sunt și ele 
me. Ba chiar toate obiceiurile şi tradiţiile culturale, cu ajutorul cărora 
era guvernat Sumerul și prin care se asigura unitatea statului, sunt me. 
Ceea ce noi am numi „noțiuni abstracte” și în gramatica multor limbi ar 
fi de genul feminin, reprezintă me. Cu toate acestea, me nu era un fel de 
„fluid”, un fel de forță sau potenţă difuză; ea era tocmai ceea ce consti- 
tuie fiinţa lucrurilor şi putea fi înlăturată sau îndepărtată. În aceasta își 
are temeiul concepţia vechilor sumerieni despre destin, prin care ei se 
simțeau conduși sau părăsiţi de zei, și tot pe aceasta se fundamentează 
magia atât de răspândită, „știința babiloniană”. Să nu uităm, totuşi, că şi 
„adevărata” ştiinţă era în sine me. 

În concepţia sumeriană, se poate vorbi de o sumă de însușiri fiin- 
țiale caracteristice unei persoane, ca un dat primit din partea zeilor, 
nam. La akkadieni, aceasta semnifică „ceea ce a fost stabilit, determi- 
nat pentru o anumită persoană” (simtu) de către zei. Determinarea 
destinului (nam-tar) joacă în gândirea şi viaţa sumeriană un rol foarte 
important, cum ar fi, de pildă, la începutul „creaţiei”, când zeii au sta- 
bilit puterile de viaţă, în cadrul reactualizării ritualice de la începutul 
anului, cu prilejul sărbătorii Anului Nou, în cadrul „nunţii sacre” — 
cum vom vedea pe larg într-un capitol viitor —, la aşezarea pietrei de 
temelie în cazul unei case sau templu, la naștere, când copilul primea 
un nume. Pentru a ne referi doar la acest din urmă caz, să amintim că 
în sumeriană „nume” însemnează „punere”. În această „punere”, deci 

în „nume”, era cuprinsă o prezicere a însușirilor fiinţiale sau, cel puţin, 
o promisiune a acestora pentru cel născut. 

Dacă aceste noţiuni amintite mai sus pot fi desemnate în mod jus- 
tificat ca „iraționale”, trebuie adăugat, însă, că sumerienii cunoşteau 
şi o serie de antinomii „raţionale”. Contrariul „raţiona!” al lui me este 
gis-hur, ceea ce înseamnă în sine „gravare”, „plan de bază”. Este vorba 
de „planul” sau „schița de bază” pentru Univers, care, ca rațiune, a 
existat din veşnicie. Este vorba, aşa cum subliniază sumerologii, de 
„forma de stat” a societăţii sumeriene, de organizarea regulilor de cult, 
de „esenţa” lucrurilor. Aceasta a fost tradusă de unii prin „formă pri- 
mordială”. Acest „plan” primordial stă la baza tuturor lucrurilor pre- 
zente şi este absolut necesar. El n-a fost schițat de zei, ci, dimpotrivă, 
zeii se supun lui. 

O altă noțiune fundamentală pentru lumea sumeriană era aceea 
privind „forma inteligibilă” (mum; redată în akkadiană prin mummu) 
a materiei, care a existat şi supravieţuit din veşnicie, şi anume tot ca 
rațiune. Întrucât materia nu poate fi decât obiect al percepţiei simţurilor, 
respectiv atunci când este formată, şi întrucât această materie n-a apărut 
prin creaţie, ci a existat monistic, fiind identică cu zeii, rezultă că nici 
această „formă inteligibilă” a ei nu a fost creată. Ea a existat din veşnicie 
ca principiu interior al ordinii întregului Univers, respectiv ca ceva prin 
care lumea din jur poate fi percepută. În gândirea monistă sumeriană, 
această noţiune a reprezentat principiul necesar în evoluţia tuturor 
fenomenelor. Sumerienii n-au acceptat o creaţie din nimic; „universul 
divin” — așa cum se va vedea puţin mai departe - a evoluat singur şi din 
sine însuşi. Împreună cu apa şi pământul, această „formă inteligibilă” a 
materiei (mum) era un tertium necesar, un al treilea principiu absolut 
indispensabil, ca principiu formator. 

Desigur, ar mai putea fi subliniate și alte categorii de gândire la 
vechii sumerieni. Având în vedere cele de mai sus, însă, trebuie remar- 
cat, în primul rând, că o asemenea gândire a exercitat o influenţă pro- 
fundă asupra vechiului Orient şi că nu poate fi vorba, nici pe departe, 
de o treaptă ilogică sau prelogică pe scara evoluţiei vechii gândiri 
mesopotamiene. 

4. Lumea zeilor 
4.1. Semnificaţia divinului 


În sumeriană, „zeu” înseamnă dingir. Scriitorii sumerieni obișnuiau 
să adauge la anumite clase de cuvinte un „determinativ”. Astfel, înaintea 
numelor de zei, puneau determinativul dingir, care putea însemna în 
același timp „cer”, „înalt”. Dacă avem în vedere numele în fața cărora se 
află acest determinativ, ne lămurim imediat de faptul că el nu era plasat 
doar în faţa numelor de divinități, ci şi în faţa obiectelor, care nu sunt — 
sau cel puţin nu întotdeauna - personificate. Acest determinativ apare 
în faţa noţiunilor pentru arme, simboluri, embleme divine, uneori chiar 
în fața noţiunii de „tron”. Unor asemenea obiecte li se aduceau și jertfe. 

Prin urmare, divinul în religia sumeriană depăşeşte cu mult, prin 
semnificaţie, aria a ceea ce se înţelege în mod obişnuit prin noţiunea de 
„zeu”; „divinul” este elementul dinamic pe care-l cunoaştem din reli- 
gia multor populaţii tribale contemporane, este „puterea” amintită mai 
sus ca „noţiune iraţională”, este „strălucirea divină, „maiestatea divină” 
(me-lam). Acest „divin” în sine și pentru sine ar fi unul de tip monist, 
dacă n-ar deveni transcendent prin personificare şi antropomorfi- 
zare. „Zeii cei mari” sunt cu toţii fenomene cosmice divinizate, cărora 
le este atribuită această „putere” sau reprezintă emanaţii ale acesteia. 
Aceste emanaţii constituie fundamentul pentru „anghelologia” sume- 
riană. Fiecare dintre „zeii mari” își are propriul său sukkal, care cores- 
punde grecescului ăyyeAos („trimis”, „mesager”). După ființa lor, acești 
„îngeri” sunt, practic, „efecte naturale” ale celor mai importante feno- 
mene ale naturii. Astfel, Gibil („focul”), de pildă, are ca sukkal al său 
pe Nablum („flacără”), în sens literal. De aceea, noțiunea de „divin” la 
sumerieni este înrudită cu concepţiile lor cosmogonice și cosmologice, 
ba chiar identică cu acestea. Dacă această concepţie despre lume, în 
principiu monistă, a evoluat în perioadele „preistorice” spre una trans- 
cendentală, este un lucru nesigur, dar nu imposibil, spun unii cerce- 
tători. Urmărind noţiunea de „zeu” în perioadele „istorice” timpurii, 
observăm o concepţie transcendentală şi antropomorfică, probabil și 
theriomorfică. Un lucru este însă cert: pentru sumerian, „zeul” este 

„divinul personificat”, iar în personificare rezidă deja premisa pentru 
antropomorfismul său. Acest proces, care vizează „apariţia divinității, 
a rămas mereu viu în istoria Mesopotamiei. Uneori, această „evoluţie” 
s-a blocat, aşa încât antropomorfizarea n-a fost dusă până la capăt. În 
asemenea cazuri, personificarea puterilor naturii degenerează în așa- 
numitele ființe mixte, în zmei, dragoni etc. 

Sfera de putere a zeilor, care sunt fenomene personificate ale natu- 
rii, se corelează direct cu sfera de putere a acestor fenomene. Cu alte 
cuvinte, zeii sunt extraordinar de puternici, dar nu atotputernici. Pute- 
rea lor este la fel de mare precum cea a fenomenelor naturii sau cosmice 
pe care ei le reprezintă. Noţiunea de veşnicie merge până acolo încât 
poate converge cu concepţiile cosmogonice sumeriene. Întrucât sume- 
rienii nu priveau, de pildă, despărţirea cerului de pământ ca pe ceva 
săvârşit de un Dumnezeu la începutul lumii, nici zeul lor suprem nu 
era veşnic, după cum tot la fel divinităţile astrale nu erau veşnice. Doar 
cosmosul era veşnic. 

Pe de altă parte, luptele dintre zei, care se soldau uneori cu moartea 
unuia sau altuia, așa cum vom vedea în cadrul mitologiei, reprezintă, 
în fapt, lupte între forţe adverse ale naturii sau între zeii protectori sau 
duşmani ai oamenilor. În aceste lupte se explică cel mai bine și supradi- 
mensionarea figurii zeilor şi nemurirea „trupului zeului”; zeii nu mor. 
În cel mai rău caz, ei trăiesc mai departe, asemenea omului, în lumea 
subpământeană. 

Dintr-un text tradus, privind lupta în care zeul furtunii, Ninurta, îl 
ucide pe balaurul Asag — întruparea unei boli înfricoșătoare şi a oricărei 
stricăciuni - observăm, de altfel, cum trăsăturile principale ale feno- 
menelor naturii se corelează în mod curent cu divinitatea antropomor- 
fică, respectiv theriomorfică. De aici rezultă, ca o axiomă pentru religia 
sumeriană, că toate trăsăturile esenţiale din natură erau transferate asu- 
pra zeilor antropomorfici. 

Ca o concluzie, putem spune că noțiunea de „zeu” și „divin, în 
genere, nu este un conglomerat de idei disparate şi că ea n-a devenit un 
sistem care a apărut sub influenţa speculaţiei teologice de mai târziu. Ea 
reprezintă o expresie rafinată şi poetică pentru filosofia lumii primitive. 
Această lume este în sine monistă, monoteismul fiindu-i absolut străin. 

4.2. Divinităţi „creatoare” 


Se cunosc numele a sute de divinități sumeriene, consemnate mai 
ales în „listele” alcătuite în şcoli, în „listele” de ofrande și jertfe aduse aces- 
tora, dar şi din numele de persoane, în care sunt cuprinse diferite nume 
de zei („nume teofore”). Multe dintre aceste divinităţi sunt însă, probabil, 
invenţii teoretice ale unor teologi învăţaţi, care voiau să-i înconjoare pe 
zei de fii, slujitori etc. Alte nume reprezintă, la fel de probabil, epitete 
pentru divinităţi cunoscute, pe care astăzi nu le mai putem identifica. 

În prim-planul acestor divinităţi se află așa-zisele divinități „crea- 
toare”, respectiv An, Enlil, Enki și Ninchursag. 

An, zeul cerului, este cunoscut din cea mai veche perioadă sumeri- 
ană şi, teoretic, este socotit zeul suprem, deşi în mituri, imnuri şi cult nu 
joacă un asemenea rol. Numele său este scris cu acelaşi semn (o stea), 
care în genere înseamnă şi „cer” şi „zeu. S-a susținut deseori că An - la 
fel ca multe alte divinităţi ale cerului — ar fi un deus otiosus, un zeu al 
Jeneviei, al inactivităţii. Locul său de cult cel mai important era Uruk. 

Enlil este zeul atmosferei și în special al vântului. EI este zeul activ 
şi, în multe privinţe, cel mai important din panteonul sumerian. El este 
„părintele zeilor”, „regele cerului și al pământului” şi „regele tuturor ţări- 
lor”. Deseori, el primește epitetul de „marele munte, ceea ce probabil vrea 
să scoată în evidenţă fie forța lui, fie să-l coreleze cu „muntele cosmic” 
din care au apărut cândva cerul şi pământul. Conform unui mit, chiar 
el a despărțit cerul de pământ, ceea ce este plauzibil pentru un zeu al 
atmosferei. În general, Enlil apare ca un binefăcător al omenirii. EI este, 
de asemenea, cel care conferă autoritate regilor şi îi conduce pe aceștia în 
război şi spre pace. 

Pe de altă parte, Enlil prezintă şi o față înfricoșătoare: el este zeul 
vântului şi furtunii devastatoare şi, deseori, se descrie cum „cuvântul” 
său trece pe pământ, distruge copaci şi tot ceea ce întâlneşte în cale. 

Enki este, ca şi Enlil, fiul lui An, zeul cerului. În realitate, el este 
domn şi stăpân peste apsu, oceanul apelor dulci, acea apă care apare zil- 
nic în izvoare şi conferă rodnicie pământului. 

Prin urmare, în teologia sumeriană, principiul vieţii nu este cosmic, 
ci htonic: este apa de izvor care face pământul să rodească. Probabil că 

aceasta era concepţia despre lume a țăranilor sumerieni sedentari. Mama 
lui Enki este Nammu, care în teologia ulterioară de la Eridu devine 
pământul-mamă; probabil că, iniţial, ea a avut în cosmogonia de la Eridu 
locul pe care-l ocupa Tiamat în Epopeea akkadiană a creaţiei. 

În afară de aceasta, teologia de la Eridu are un accentuat caracter 
magic. Aici a apărut noțiunea mur, acea „formă inteligibilă” a mate- 
riei, despre care am amintit puțin mai înainte. Tot ceea ce trăieşte în 
apă aparține lui Enki, tot ceea ce trăieşte în apă se naște din apă; cu alte 
cuvinte, tot ceea ce trăiește în apă îşi datorează existenţa zeului apei, lui 
Enki. Apa creează forma acestor ființe, ea dă acestei forme frumuseţe 
şi face ca aceste creaturi să devină ființe folositoare. Această „înţelep- 
ciune” este imanentă în apă și, de aceea, şi în zeul apei. Mum și Enki 
nu pot fi separate. Nu avem, însă, de-a face cu o generaţie spontanee; 
materia gânditoare este cea care creează și, de aceea, apa, ca principiu 
ce dă formă vieţii, are ceva „sacru” în sine, o putere pe care am numi-o 
magică. Spălările rituale nu aveau doar un sens igienic. Ele joacă un rol 
deosebit de semnificativ în viața sumerienilor, iar faptul că nu aveau 
un scop pur igienic reiese din aceea că „spălarea regelui” (su-luhnam- 
lugal-la) nu avea nicio legătură cu un asemenea scop. Acelaşi lucru este 
valabil, de altfel, și pentru spălările făcute în acel apsu al templului: este 
vorba aici de „puterea” dătătoare de viață a apei. Această „putere” crea- 
toare din apă face din Enki un zeu al magiei. În arta gliptică se arată cum 
din umerii săi izvorăsc două râuri, în care înnoată peştii simbolizând 
viaţa care a apărut în şi din apă. 

Ninchursag, „înalta stăpână”, mai este numită și Nintu, zeița naș- 
terii, ea fiind zeița-mamă, mama tuturor ființelor vii. Ea joacă un rol 
important în crearea omului. Deseori, regii se lăudau cu faptul că „se 
hrănesc permanent cu laptele ei”. 


4.3. Divinităţi astrale 


Există trei divinităţi cu un caracter astral: Nanna, zeul Lunii, zeul 
Soarelui, Utu, şi zeița Inanna. 

Despre Nanna (numit uneori și Suen), despre ceea ce era el în ființa 
sa, se ştiu mai puţine lucruri. Cert este că era zeul Lunii. În orice caz, în 
diferite imnuri sumeriene îi sunt atribuite toate însușirile divine posi- 
bile. între multe altele, el se îngrijea de bunăstarea vitelor, el era „stăpâ- 
nul destinelor”, păstrând toate forţele me, el înmulţea oamenii și anima- 
lele, el era „strălucirea cerului”, în calitatea sa de zeu al Lunii. Locul său 
principal de venerare era orașul-stat Ur. Și întrucât puterea politică a 
acestui stat a crescut în timpul și după perioada dinastiilor de început, a 
sporit fireşte şi influenţa cultului Lunii în acea vreme. Influenţa maximă 
a cultului acestui zeu s-a simţit mai ales după căderea celei de-a III-a 
dinastii de la Ur (aproximativ 2000 î.d.Hr.). 

Utu, zeul Soarelui, era fiul Lunii. Locurile sale de venerare erau în 
Larsa şi în străvechiul Sippar, dar şi în Uruk. În perioada mai veche, el 
era privit cu mare respect în Uruk; era zeul dreptăţii şi, în această cali- 
tate, el stabilea şi supraveghea ordinea în lume. Regii se numeau fii ai lui 
Utu. Ca zeu al Soarelui, el era reprezentat cu un fierăstrău în mână; cu 
acesta, el o pornea la lucru din lumea subpământeană spre munţi, unde 
se aflau „porţile cerului”, „intrarea în lumea subpământeană”. Apoi urca 
în „căruţa” Soarelui şi dispărea seara la celălalt capăt al lumii, respectiv 
în Harali, ţara aurului, unde se afla o altă „intrare în lumea subpămân- 
teană”; iar noaptea lumina lumea subpământeană. 

Inanna reprezintă, probabil, cea mai importantă divinitate din pan- 
teonul sumerian. Chiar în cele mai vechi texte din Uruk se vorbește des- 
pre ea ca despre „steaua care apune, iar ziua în care se întâmplă acest 
lucru este o zi de sărbătoare. De aceea, simbolul ei este stema cu opt 
raze sau rozeta, frunza în formă de stea. Numele său înseamnă „stăpâna 
cerului”. Ca divinitate astrală, Inanna reprezintă planeta Venus, luceafă- 
rul de dimineaţă şi de seară. 

Reprezentând planeta Venus, ea este în mod cert fiica Lunii. Există, 
totuși, dovezi sigure şi în sensul că ea îl recunoaște ca tată pe Enki. De 
aceea, unii cercetători încearcă să distingă în această divinitate două 
forme de manifestare, respectiv una cu un caracter astral şi alta ca fiică 
pământească a lui Enki. 

În calitate de divinitate astrală, reprezentând planeta Venus, 
Inanna era în mod incontestabil personificarea iubirii senzuale şi nu o 

zeiță-mamă. Aceasta este caracteristica ei fundamentală. Nu este însă 
exclus ca, iniţial, ea să fi fost o zeiță a vegetației, aşa cum apare repre- 
zentată, de pildă, pe o vază cultuală din Uruk (cca 3000 î.d.Hr.), unde 
se observă că plantele răsar din apă. Aceasta ar fi o explicaţie și pentru 
faptul că ea este ușor identificată cu zeițele vegetației. 

În gândirea sumeriană, ea nu apare însă ca soţie a cerului şi nici ca 
„pământul-mamă, ci doar ca o curtezană consacrată cerului. Una din- 
tre activităţile specifice acestei divinităţi era aceea de a „transforma pe 
bărbaţi în femei şi pe femei în bărbaţi”. Dacă în acest caz este vorba de 
o bisexualitate este un lucru incert însă dacă așa era, este de presupus 
că această trăsătură provenea din lumea semită. La sărbătoarea Anului 
Nou, tinerii şi fetele dansau în faţa ei: bărbaţii erau îmbrăcaţi ca fetele 
şi invers. Coarda de sărit era simbolul ei; la sărbătoarea Anului Nou, 
băieţii și fetele o fluturau, iar Inanna mișca firele variat colorate. Proba- 
bil că această coardă de sărit avea o semnificaţie cosmică, reprezentând 
bolta cerească. 

În perioada akkadiană, această divinitate a devenit Inanna - Iștar, 
această perioadă fiind desemnată, de altfel, și ca „era zeiţei Iştar”. 


4.4. Alte divinități 


Aşa cum am văzut mai sus, Inanna era cunoscută îndeosebi ca zeiţă 
a iubirii şi fertilității. În această ipostază, ea apare, de regulă, legată de 
zeul Dumuzi. Multă vreme s-a socotit că Dumuzi ar fi un reprezentant 
tipic pentru acea categorie de zei pe care obișnuim să-i desemnăm ca 
„zei ai rodniciei şi dezvoltării, care mor şi învie”; din această perspec- 
tivă, el a fost aşezat alături de Osiris de la egipteni, de Adonis din spaţiul 
feniciano-grecesc sau de Baal de la vechii canaaneeni. Însă documente 
mai târzii au arătat că este necesară conturarea unei imagini foarte mult 
diferențiată despre Dumuzi și cultul său. 

Dumuzi însemnează aproximativ „fiu bun”, dar acest zeu mai este 
cunoscut și sub alte nume. În cele mai vechi izvoare, el apare frecvent 
ca păstor care păzeşte vitele, le protejează. În textele mai târzii apare, de 
asemenea, corelat şi cu semănăturile şi dezvoltarea lor. 

Miturile despre Dumuzi vorbesc fie de relația sa de dragoste cu 
Inanna, fie despre moartea sa, moarte pe care este obligat să o suporte 
în locul zeiţei Inanna, împotriva voinţei sale. Inanna, care vine în lumea 
subpământeană cu dorinţa de a ajunge stăpână aici, este ucisă. 

Înviată de trimişii lui Enki, ea acceptă ca Dumuzi să fie ucis, în com- 
pensaţie, de demonii galla, care, pentru a permite învierea ei, ceruseră 
jertfirea substitutivă a altcuiva. 

În general, este foarte dificilă crearea unei imagini exacte despre 
caracterul şi semnificaţia zeului Dumuzi. Părerile cercetătorilor pe mar- 
ginea textelor care vorbesc despre el sunt împărțite. Unii cred că, iniţial, 
Dumuzi a fost un rege care cu timpul — dintr-un motiv sau altul - a fost 
privit şi tratat ca un zeu. Alţii, dimpotrivă, au văzut în figura lui patru com- 
ponente, constituind la început erau patru divinităţi de sine stătătoare, sau 
chiar patru aspecte sau manifestări ale uneia și aceleiași divinități. 

Ninurta („stăpânul pământului”) era socotit fiu al lui Enlil şi era 
venerat împreună cu acesta în Nippur. El era lăudat pentru faptul că dă 
prosperitate cirezilor de vite, rodnicie ogoarelor şi bogăţie de peşte ape- 
lor. El avea, însă, şi trăsături tipic războinice. Astfel, el lupta împotriva 
popoarelor care amenințau Sumerul. 

Desigur, panteonul sumerian mai cunoaşte şi alte multe divinități. 
Nu le vom înşira pe toate aici. Mai amintim doar pe Işkur, zeul furtunii 
şi vijeliei, stăpân al grindinii şi inundaţiilor, pe Nergal, zeul lumii sub- 
pământene, împreună cu soţia sa Ereşkigal, ca şi pe Gibil, zeul focului şi 
aducător al luminii. 


5. Regalitatea între sacru și divin 


Este indiscutabil faptul că regalitatea sumeriană avea o bogată sem- 
nificaţie religioasă şi implica diferite funcţii religioase. În primul rând, 
se credea că regele şi-a primit rangul de la divinitatea sau de la divinită- 
țile orașului-stat respectiv. „Lista regilor sumerieni” arată că „regalitatea 
îşi avea originile în cer”. Mai multe inscripţii regale confirmă faptul că 
zeii erau aceia care confereau demnitatea respectivă regilor. În ele se 
sublinia că regele era ales de zei, de la care primea şi însemnele regale. 

Există chiar documente în care regele este desemnat ca fiu al unui zeu 
sau al unei zeițe: „fiul lui Enki”, „fiul lui Nanna” etc. 

Elucidarea acestei semnificaţii privind filiaţia „divină” a regelui o 
găsim în descrierea încoronării regelui Salgi, unde se arată că Enlil îi 
conferă sceptrul domniei ca „păstor” peste toate țările şi că o preoteasă, 
ca reprezentantă a divinității, îl naşte pe fiul-rege. Încoronarea era pri- 
vită în mod evident ca o nouă naștere simbolică. Așa se și explică faptul 
că același rege putea fi simultan fiul lui An, Enlil sau Nanna. Mai precis, 
aceasta înseamnă că același rege era încoronat atât în Nippur cât şi în 
Uruk sau Ur şi, cu acest prilej, era renăscut simbolic ca fiu al zeilor, fiind 
proclamat ca fiu al zeului sau zeilor oraşelor-state respective. 

Practic, pe aceasta se bazează şi în aceasta rezidă „divinizarea” rega- 
lităţii la sumerieni. Mulţi dintre regii sumerieni își scriau numele cu 
„determinativul” zeilor, adică așezau în faţa numelor lor semnul folo- 
sit pentru a desemna numele zeilor. Există, de asemenea, numeroase 
exemple din care reiese că regele era numit chiar „zeu al ţării, „zeu al 
omenirii”, „zeu solar al Sumerului”. Aceasta nu înseamnă, totuși, că regii 
erau și cinstiţi sau adoraţi în realitate ca zei. Desigur, prin chemarea 
şi alegerea sa de către zei, prin poziţia sa de supraveghetor suprem al 
cultului divin, regele apărea supușilor săi ca fiind asemenea zeilor, ca 
aparținând împărăției zeilor. Am putea spune cu certitudine, însă, că 
ei nu erau nicidecum identificaţi cu zeii, poziţia lor reală fiind undeva 
între sacru și divin. 

În contextul celor de mai sus, este firesc ca poporul să fi aşteptat 
întotdeauna de la regele său calități și însuşiri excepționale. În primul 
rând, el trebuia să aibă înțelepciunea și puterea de a instaura și menţine 
ordinea în ţară. Mulţi regi sumerieni explicau în inscripţiile lor cum au 
reuşit să pună capăt nedreptăţii sociale și injustiţiei în general, cum au 
reuşit să facă ordine în toate. Prin urmare, ei se considerau reprezen- 
tanţi ai ordinii vizavi de toate forțele cauzatoare de tulburări. Deseori, 
aceasta primește o fundamentare religioasă. Astfel, despre regele ora- 
şului-stat Lagaş, Urukagina (2378-2371 î.d.Hr.), acest mare reformator 
social şi justiţiar, se spune că imediat după urcarea pe tron a reuşit să 
scape ţara de tâlhării, crime, să refacă ordinea morală, să instaureze pro- 
tecția orfanilor și văduvelor. Grija pentru orfani şi văduve avea să devină 


ISTORIA ŞI FILOSOFIA RELIGIILOR „117 


mai târziu o virtute a tuturor regilor din vechiul Orient. Pentru a putea 
duce la îndeplinire toate acestea, Urukagina încheiase un legământ cu 
zeul Ninurta (în Lagaș numit Ningirsu). Așa cum se știe, ideea aceasta a 
încheierii unui legământ cu divinitatea este tipică pentru lumea Vechiu- 
lui Testament, pentru vechii israeliți. Similitudinea este totuşi super- 
ficială, pentru că în Vechiul Testament Iahve, Dumnezeu este cel ce 
propune şi oferă un legământ avantajos, pe când în Sumer regele este cel 
ce făgăduieşte zeului că-i va îndeplini voinţa. 

Tot regele este cel care poartă răspunderea pentru construcţia şi 
întreținerea templelor, ca şi pentru respectarea cultului. Nenumărate 
inscripții şi imnuri regale arată clar grija regelui pentru diferite locuri de 
cult. Există, propriu-zis, o legătură directă între această purtare de grijă 
şi bunăstarea regelui, pe de o parte, după cum și bunăstarea poporului şi 
a țării, pe de altă parte. Din această perspectivă, regele era socotit mijlo- 
citorul binecuvântării zeilor către poporul său. El era ca „tată şi mamă” 
pentru poporul său, fiind socotit protectorul Sumerului. 

Este de asemenea interesant că regele era numit - aşa cum am mai 
amintit — „păstorul” propriului său popor. Calitatea sa de „păstor” repre- 
zenta la sumerieni un epitet obişnuit pentru regi. În această însușire a 
regalității se uneau mai multe motive: în primul rând, atributul său abso- 
lut de conducător, iar apoi îndatorirea sa de a-i proteja pe supușii săi şi 
răspunderea sa pentru îngrijirea lor. Dar nu trebuie uitat că acestea ţineau 
de mandatul său divin, mandat exercitat, în mare parte, prin activitatea sa 
cultică şi sacră. De aceea, nu este de mirare că uneori —- mai mult sau mai 
puţin - el este asimilat divinului, ba chiar este considerat şi numit „zeu. 


6. Mitologia 


Literatura sumeriană prezintă un deosebit de bogat material mito- 
logic. Din păcate însă, doar o mică parte din acesta a fost publicată. 

În principiu, nu se cunoaște niciun mit propriu-zis cu un carac- 
ter cosmogonic din perioada sumeriană. Există, însă, diferite alte texte 
mitologice care oferă anumite date în acest sens, facilitând reconstitui- 
rea în bună măsură a concepției sumeriene despre apariţia lumii. Astfel, 

Istoria despre Ghilgameş, Enkidu și lumea subpământeană face referinţe 
la perioada când cerul şi pământul au fost despărțite, și anume de către 
Enlil, zeul vântului și al atmosferei. Idei similare se regăsesc, de altfel, şi 
în mitologia egipteană. 

Un alt text descrie modul cum cerul și pământul s-au unit în cadrul 
unei „nunţi” cosmice şi cum, în consecinţă, pământul face să apară ier- 
buri, vin şi miere. La întrebarea cum au apărut cerul și pământul nu se 
oferă, însă, niciun răspuns precis. O listă a zeilor menţionează că zeiţa 
Nammu ar fi mama care a născut cerul şi pământul. După toate proba- 
bilităţile, această zeiță reprezintă oceanul apelor dulci, sau mai concret 
mlaștinile de la gura fluviilor Tigru şi Eufrat, unde prin depunerile de 
mâl ale celor două fluvii apare permanent un nou uscat. 

Unii cercetători sunt de părere că iniţial, la sumerieni au existat 
două concepții total distincte despre creaţie. Potrivit celei dintâi, pre- 
zentă în cultura păstorilor din nord, la început ar fi existat un cosmos 
embrional — conceput uneori ca „munte” —, din care a apărut cerul - An. 
Cerul s-a unit apoi cu pământul într-o nuntă cosmică, pentru ca după 
aceea să se separe de el; zeii şi oamenii au apărut ca rod al acestei nunţi 
cosmice. Conform celei de-a doua variante cosmogonice - prezentă 
la Eridu, în sud -, viaţa și lumea în general și-ar avea originea în apă 
(apsu), în Nammu sau în pământul-mamă. În opinia acelorași cercetă- 
tori, aceste două concepții s-au contopit în decursul timpului. 

Făcând o analiză a altor mituri sumeriene, este de remarcat faptul 
că, în același context, două sunt lucrurile care ies de fiecare dată în prim- 
plan: organizarea lumii şi lupta împotriva răului. Pentru prima categorie 
se evidenţiază în mod deosebit mitul lui Enki şi ordinea lumii. 

În acest mit, Enki este preamărit ca zeul care veghează asupra 
întregii lumi, ca unul care este răspunzător pentru rodnicia câmpului 
şi bunăstarea vitelor. EI este acela care face rânduială în Sumer, el stabi- 
leşte acele forțe me pentru tot ceea ce există şi tot el determină destinul 
orașului-stat Ur. După aceea, el rânduiește şi celelalte țări şi dă fiecăreia 
bogăţiile sale naturale şi caracterul său, el umple Tigrul cu apă, face să 
apară ţinuturile mlăștinoase și le umple cu peşte și stuf. El aduce ploaia, 
pliveşte ogoarele, procură uneltele pentru lucrarea lor şi dă podişurilor 

vegetaţie și vite. Orice lucru, orice fenomen este încredințat de el unui 
zeu care poartă toată răspunderea pentru aceasta. 

Referitor la crearea omului, tradiția sumeriană cunoaşte două mituri 
distincte: unul prin „naștere, prin „răsărire” —- asemenea plantelor -, și 
un altul prin „formare, prin creaţie. Primul aparține teologiei cosmice, 
iar celălalt celei htonice de la Eridu. 

Fiind creat din lut de zei sau - după o altă versiune - chiar din 
sângele zeilor, omul era apropiat de divinitate. Dacă avem în vedere mai 
ales această ultimă versiune, omul primordial împărtășea, cumva, sub- 
stanţa zeilor; aceasta înseamnă că nu ar exista o distanţă de nestrăbătut 
- aşa cum sublinia Mircea Eliade -— între modul de a fi al divinității și 
condiția umană. 

Motivul creaţiei omului reprezintă un leitmotiv în concepţia reli- 
gioasă sumeriană. Pe acest motiv se fundamentează, de fapt, întreaga 
antropologie sumeriană: oamenii au fost creaţi pentru a prelua munca 
dură a zeilor, pentru a-i îngriji şi sluji pe aceştia. Relaţia zeu-om este 
identică cu relaţia stăpân-sclav. Pe de altă parte, există şi o „relaţie de 
familie” între cei doi: omul este creat din sămânţa zeilor sau chiar din 
sângele acestora, din acest principiu nemuritor al vieţii, așa cum s-a văzut 
mai sus. În ochii sumerienilor există doar un singur mare contrast: zeii 
şi oamenii, pe de o parte, şi lucrurile neînsufleţite, pe de altă parte. În 
viziunea sumeriană, omul avea parte și de intelectul divin. Dezvoltarea 
acestui intelect era una dintre cele mai nobile misiuni ale omului. 

]. van Dijk afirmă, însă, că nu există niciun cuvânt în sumeriană care 
să corespundă noțiunii de „suflet”, chiar dacă se vorbește de un anume 
zi, în sensul de „suflu de viaţă”. Probabil că cel mai apropiat cuvânt de 
ceea ce se înţelege, în mod obișnuit, prin „suflet” sau „spirit”, este umun, 
care, într-un sens mai larg, s-ar putea traduce prin „suflet cosmic”. 

Unele texte sumeriene prezintă starea primordială a creaţiei ca pe 
o stare „paradisiacă”, ca pe o stare de perfecţiune şi de armonie deplină, 
amintind de „zilele de demult, când fiecare lucru era perfect” etc. În așa- 
numitul Mit despre Dilmun, raiul este identificat cu ţinutul Dilmun, loc 
unde nu era nici boală nici moarte. Acolo „niciun leu nu ucide, niciun 
lup nu răpeşte mielul. (...) Niciun bolnav nu spune: Mă dor ochii! (...) 
Niciun paznic de noapte nu dă înconjur locuinţei sale... Dar apa încă 

lipsea, şi atunci zeul Soarelui - la dorința lui Enki — face să apară izvoare 
de apă din pământ. În acest fel, Dilmun devine o grădină roditoare în 
care totul creşte rapid şi dă roade bogate. 

În acest „paradis”, zeița Ninchursag face să răsară opt plante dar, în 
ciuda interdicției, Enki le mănâncă pe toate. Zeița se mânie, îl blesteamă 
și dispare. Blestemul acesta acționează mai departe: opt organe ale lui 
Enki sunt cuprinse de boală, iar zeii îl plâng. În fine, ei reuşesc să con- 
vingă corbul s-o aducă înapoi pe zeiță care, pentru a-l vindeca, creează 
opt divinităţi tămăduitoare. 

Este limpede că între acest mit sumerian și învățătura biblică despre 
starea paradisiacă primordială a omului ar putea fi revendicate anumite 
similitudini, lucru pe care unii sumerologi l-au şi făcut de altfel. Ast- 
fel, în ce priveşte apa care ieşea din pământul Dilmun, pentru a-l face 
rodnic, în cartea Facerii (2, 10 sq.) găsim o descriere asemănătoare, aici 
vorbindu-se de râul care uda Edenul, iar de acolo se împărțea în patru 
braţe, dintre care ultimele două erau chiar Tigrul şi Eufratul: „Şi din 
Eden ieşea un râu, care uda raiul, iar de acolo se împărțea în patru braţe. 
Numele unuia era Fison: acesta înconjură toată țara Havila (...). Numele 
râului al doilea este Gihon. Acesta înconjură ţara Cuș. Numele râului al 
treilea este Tigru: acesta curge prin fața Asiriei; iar râul al patrulea este 
Eufratul'. De asemenea, Mitul despre Dilmun vorbeşte despre faptul că 
Enki a mâncat cele opt plante interzise, lucru care ne aminteşte desi- 
gur, cumva, de pomul cunoștinței binelui şi răului din Eden; apoi despre 
faptul că Enki este blestemat de zeița Ninchursag, după cum, de altfel, 
și Adam și Eva au fost blestemaţi în urma încălcării poruncii divine 
(Facerea 3, 15-19). Dincolo însă de aceste „asemănări” trebuie avut în 
vedere că Mitul despre Dilmun are, în mod evident, un cu totul alt scop, 
comparativ cu istorisirea biblică din capitolele 2-3 din cartea Facerii. 
Mitul sumerian vrea să scoată în evidență nu neapărat „starea primor- 
dială” a omului, cât crearea celor opt zei tămăduitori, lucru care - în opi- 
nia multor exegeți ai acestui text — slujea unui scop terapeutico-magic. 
Nu este absolut deloc exclus ca, în cadrul ritualurilor magice împotriva 
unor boli, să se fi făcut referire - aşa cum întâlnim și în practica altor 
vechi popoare, cum ar fi egiptenii — la o întâmplare mitică, la un anume 
mit care să fi fost un prototip pentru vindecarea dorită. 

Mitologia sumeriană, ca şi cea asiro-babiloniană, de altfel, vorbeşte 
şi despre pedepsirea acestei lumi primordiale printr-un anume potop 
soldat cu o catastrofă diluvială de mari dimensiuni. Din păcate, mitul 
respectiv s-a păstrat doar fragmentar, aşa încât contextul nu este sufi- 
cient de clar. În orice caz, se amintește aici despre hotărârea zeilor de a 
nimici neamul omenesc prin potop, ca şi despre un bărbat evlavios și 
cu teamă de zei, Ziusudra, care este avertizat de un glas divin în această 
privinţă. Se mai consemnează că Ziusudra şi-ar fi construit o arcă pen- 
tru a se salva, dar potopul n-a durat decât şapte zile și şapte nopți, ca și 
faptul că același „ales” ar fi adus jertfă zeului Soarelui după ce catastrofa 
a trecut. La finalul mitului se arată că Ziusudra devine zeu și va putea 
locui într-o ţară din Răsărit, respectiv în Dilmun. 

Așa cum bine se ştie, istoria potopului este aproape universal răs- 
pândită; ea este atestată pe toate continentele (la o scară mai restrânsă în 
Africa) și la diverse nivele de cultură. Exceptând istoria şi semnificaţia 
cu totul aparte din Vechiul Testament, este posibil — așa cum sublinia 
Mircea Eliade - ca mai multe catastrofe diluviale să fi stat la originea 
unor asemenea mituri din religia vechilor popoare. Majoritatea unor 
asemenea mituri - consemna acelaşi autor — par să facă parte, întru- 
câtva, din ritmul cosmic: „lumea veche”, decăzută, robită păcatului, este 
scufundată sub ape pentru ca după aceea, la câtva timp, să renască o 
„lume nouă, purificată. 

Propriu-zis, este dificil de precizat cauza potopului în tradiţia meso- 
potamiană. Anumite aluzii ne lasă să înţelegem - aşa cum remarca tot 
Mircea Eliade -— că zeii au luat această decizie ca o reacție împotriva 
„păcătoșilor”. După o altă tradiție, mânia lui Enlil a fost provocată de 
zgomotul insuportabil al oamenilor, şi anume vacarmul celor care-l 
împiedicau să doarmă. Totuși, făcând o retrospectivă asupra miturilor 
de acest gen din istoria şi religia altor popoare, constatăm că motivele 
principale ale potopului se află atât în păcatele oamenilor, cât și în starea 
de decădere generală a lumii. Altfel spus, potopul realizează la scară uni- 
versală ceea ce simbolic se realizează în timpul sărbătorii Anului Nou în 
religia multor popoare, respectiv „sfârşitul Lumii” și al unei umanităţi 
păcătoase, pentru a oferi posibilitatea unei regenerări spirituale, pentru 
a face posibilă o „creaţie” nouă şi mai bună. 

Cursul vieții în general era determinat și dirijat de zei prin acele 
forțe me, care — așa cum s-a văzut - reprezentau fiecare pentru sine 
fiinţa unui fenomen sau a unei îndeletniciri. Există temeiuri care arată 
că vechii sumerieni erau convinşi de existența unei ordini cosmice care 
se reflecta și se realiza și în viața oamenilor. Legile statului trebuiau 
să corespundă întocmai ordinii divine a cosmosului și să fie expresia 
acesteia. 

Despre idealurile morale ale oamenilor ne facem o imagine din tex- 
tele care se referă la responsabilitatea regelui pentru ordinea de drept. 
Cinstea în orice faptă, intervenţia pentru a se face dreptate celor slabi şi 
neajutoraţi, pentru adevăr și ordine justiţiară, reprezintă virtuţi foarte 
importante în acest context. Existau, practic, mai multe divinități care 
vegheau la împlinirea dreptăţii, dar cu timpul rolul cel mai semnificativ 
în această privință avea să-l joace zeul solar Utu. Într-unul dintre imnele 
regale, de pildă, se spune că Utu l-a înzestrat pe rege cu virtutea dreptă- 
ţii, pentru a putea promova binele și a nimici răul. 

O altă divinitate care veghează în chip special la împlinirea ordinii 
justiţiare în Sumer era Nanșe, despre care — într-un imn dedicat ei — se 
spune că îi cunoaște pe cei orfani de tată, pe văduve, că este „mama 
celor fără de mamă”, că „poartă de grijă văduvei” şi „caută dreptate pen- 
tru cei mai săraci”. 

Parcurgând textele sumeriene, rămânem cu impresia că e vorba, în 
primul rând, de virtuţi sociale și că morala sumeriană urmăreşte, înainte 
de orice, să reglementeze convieţuirea oamenilor. În ele nu este vorba de 
îndatoririle individuale şi, cu atât mai puţin, de păcatul personal. De 
altfel, noţiunea de „păcat” apare abia târziu în sumeriană și doar foarte 
rar. Când se vorbeşte uneori, ocazional, de catastrofe naționale ca de o 
pedeapsă divină, pare să fie vorba mai degrabă de culpe sau neglijenţe 
de ordin cultic, desigur în primul rând din partea regelui. Este interesant 
că există un mare număr de imnuri care preamăresc zeii și rugăciuni 
adresate acestora pentru sănătate, rodnicie, bogăţie sau biruință, dar nu 
găsim nicio singură mărturisire a păcatelor sau o rugăciune pentru ier- 
tarea lor. Exorcismele sumeriene nu conţin nici cea mai mică aluzie la 

faptul că boala sau nenorocirea ar fi urmările păcatului, ele fiind opera 
exclusivă a demonilor. 

Tocmai de aceea nu este potrivit să se desemneze - așa cum s-a 
încercat de către unii - poemul Omul și zeul său drept un lov sumerian, 
căci aici nu e vorba de ceva asemănător „dreptului care suferă”, Acest 
poem vrea să scoată în evidență mai degrabă faptul că orice om tre- 
buie să aibă un „zeu personal”, pentru că cel ce nu are un asemenea zeu 
este pierdut, este lipsit de protecţie în faţa loviturilor demonilor. Bărba- 
tul prezentat aici ca prototip fusese lovit de boală și suferință şi apoi se 
întorsese cu lacrimi și rugăciuni spre „zeul său”. El descrie cum a fost 
părăsit şi batjocorit de semenii săi și cum a eşuat în tot ceea ce şi-a pro- 
pus să facă. El spune: 

„Lacrimi, jale, teamă și tristeţe sălășluieşte în mine, 

Suferința mă apasă ca pe unul ce a fost sortit doar lacrimilor, 

Un destin rău mă ţine în mâna sa, conduce duhul vieţii mele, 

O boală rea îmi scaldă trupul...” 

Iar apoi se roagă astfel: 

„Zeul meu, tu, care eşti tatăl din care m-am născut, ridică fața mea,.. 

Câtă vreme vrei să mă mai treci cu vederea, să mă mai lași neocrotit?, 

Înţelepţii au un cuvânt drept și sincer: 

Niciodată n-a născut vreo mamă vreun fiu fără păcat, 

Niciodată n-a existat vreun tânăr fără păcat”. 

Dacă aici avem de-a face, realmente, cu o mărturisire a păcatelor, 
este greu de apreciat. Câteva rânduri mai jos, în acelaşi poem, se arată 
că omul a săvârșit ceva condamnabil împotriva zeului, că „păcatul” său 
a ieşit la iveală și că el „vrea să-l mărturisească”. Însă cuvântul „a măr- 
turisi” este, potrivit editorului textului, o simplă presupunere, iar faptul 
că suferinţa reprezintă o pedeapsă a zeului nu este în niciun caz afirmat. 
Probabil, spun unii cercetători, avem mai degrabă de-a face cu un apel la 
îndurarea zeului față de slăbiciunea şi imperfecțiunea omului. Oricum, 
nu urmează nicio iertare, deşi rugăciunea este ascultată de zeu, iar cel ce 
se roagă e scăpat de boala şi suferinţa trimisă de demon. 

Cam aceeași imagine ne-o facem şi parcurgând bogata literatură 
sapienţială sumeriană. Este surprinzător cât de puţin este prezent în ea 
elementul religios. Şi atâta timp cât nu este vorba de o experienţă de viaţă 

moral-religioasă, de îndemnuri cu acest caracter privind modul cum tre- 
buie să decurgă viaţa omului, înseamnă că avem de-a face doar cu sfaturi 
de ordin general, întemeiate pe observaţii empirice. În această literatură 
nu se pune problema dacă aceste îndemnuri sunt ancorate într-o ordine 
divină universală, iar atunci când, totuşi, se amintește de zei, acest lucru 
se face, de cele mai multe ori, doar tangenţial. În concluzie, literatura 
sapienţială sumeriană nu are nicio fundamentare religioasă profundă. 


8. Cultul 
8.1. Locurile de cult și sacerdoțiul 


În concepția sumeriană - așa cum am văzut — omul a fost creat pen- 
tru a sluji zeilor. În ce priveşte modul cum fiecare om în parte își îndepli- 
nea această obligaţie, știm din păcate doar puţine lucruri. Documentele 
existente vorbesc, în schimb, despre cultul pe care poporul, prin sacerdo- 
ţii templelor, îl aducea în cinstea zeilor. 

Locul central pentru activitățile de cult era templul. În urma săpătu- 
rilor arheologice făcute, se cunoaște un mare număr de temple sumeriene, 
începând de la clădiri mici, primitive, până la construcţii de dimensiuni 
imense. Toate aceste temple — indiferent de vechimea sau mărimea lor 
— au un spaţiu interior cu o nișă pentru statuia zeului și un altar pentru 
jertfe. Cu timpul au început să fie construite temple pe o terasă sau plat- 
formă. În majoritatea oraşelor mari existau alături de temple și turnuri 
construite în formă de trepte, cunoscute sub numele de zikkurat. 

Aceste zikkurate aveau, în opinia tuturor cercetătorilor, o semnificaţie 
cosmică. Mircea Eliade, de pildă, arată că zikkurat-ul era zidit ca o lume: 
etajele simbolizau diviziunile Universului, lumea subterană, pământul, 
bolta cerească. EI se identifica cu lumea, pentru că simboliza „muntele” 
cosmic, iar „muntele” cosmic nu era pentru vechii mesopotamieni, ca 
și pentru alte popoare vechi, decât o imagine perfectă a lumii (imago 
mundi). Muntele cosmic sacru reprezenta adevăratul tron, pentru că acolo 
domnea zeul, stăpânul și creatorul Universului. Din această perspectivă, 


bă 


„tron”, „templu”, „munte cosmic” nu erau decât sinonime ale aceluiaşi 

simbolism al centrului, întâlnite necontenit în cosmologia și arhitectura 
mesopotamiană. 

De altfel, aşa cum subliniază în continuare Mircea Eliade, chiar 
numele templelor şi turnurilor sacre din Nippur arată clar identitatea din- 
tre muntele cosmic și sanctuar: „Muntele casă”, „Casa muntelui tuturor 
țărilor”, „Casa hotărârilor” (oracolele), „Legătura între cer și pământ” etc. 

Prin urmare, templele mesopotamiene participau în acest fel la un 
anume spaţiu consacrat, singurul pe care toate vechile culturi și religii îl 
considerau „real'. La fel cum timpul real nu era decât „anul liturgic”, adică 
timpul consacrat, alcătuit din sărbători care se desfăşurau înlăuntrul sau 
în jurul templului. De altfel, putem spune că în creştinism este vorba de 
aceeaşi semnificaţie a timpului și spaţiului. Biserica, în calitatea ei de lăcaș 
al lui Dumnezeu, conferă acea dimensiune reală spaţiului şi timpului. 

Vârful zikkurat-ului reprezintă „centrul” suprem, el este „stâlpul 
lumii” şi locul unde se unește cerul cu pământul. Regele, urcând treptele 
sale, ajunge, simbolic, în centrul Universului, identificându-se cu zeul 
suprem. Pe de altă parte, orașul sacru, care cuprinde templul între zidu- 
rile sale, devine şi el un centru (ne gândim la faptul că şi Babilonul, de 
pildă, era considerat, asemenea Ierusalimului, „centrul lumii”), devine 
vârful „muntelui” cosmic şi, în fapt, al lumii. 

Templele dispuneau de un sacerdoțiu variat. Se cunosc diferite ran- 
guri sacerdotale, dar se cunoaște mai puţin activitatea specifică fiecăruia. 
Demnitatea sacerdotală supremă o avea preotul en, în timp ce sanga 
reprezenta un fel de administrator suprem al templului. Preotul numit 
ischib pare să se fi îngrijit de jertfele constând din băuturi şi de purificări; 
preotul gala era, probabil, cântăreţ şi poet la templu. Alte clase sacerdotale 
mai erau guda, mach şi nindingir, dar până în prezent n-au putut fi încă 
stabilite atribuţiile lor. 

În templul zeiței Inanna existau eunuci și hierodule care participau la 
cultul adus zeiţei iubirii. Vechi reprezentări scenice arată că, deseori, pre- 
oţii își exercitau funcţiile lor sacerdotale goi. O asemenea practică o găsim 
și la alte popoare, dar semnificaţia ei n-a fost încă definitiv lămurită. 

Nu se cunoaşte încă în detaliu modul cum se derula zilnic viaţa cul- 
tică în templu. Este de presupus că se aduceau zilnic jertfe de animale și 
fructe, vin şi bere, ca şi jertfe de tămâie. 

8.2. Sărbătorile și magia 


Vechii sumerieni aveau în calendarul lor mai multe sărbători care se 
diferenţiau în funcţie de centrele religioase şi culturale respective. 

Cea mai importantă dintre ele era Sărbătoarea Anului Nou (Akifi]). 
Nucleul sărbătorii era ritualul acelei „nunţi sacre” (hieros gamos) între 
rege şi zeița oraşului, reprezentată de o hierodulă. Din textele sumeriene 
rezultă că existau unele deosebiri locale privind desfășurarea acestei săr- 
bători, dar, în mare, aceasta cunoștea acelaşi curs. 

Totul începea printr-o procesiune cu o barcă sau cu o trăsură până 
la templu. În acelaşi timp, orașul era cuprins de o mare bucurie. Urmau, 
în continuare, jertfe de tauri, oi sau capre, care reprezentau un fel de dar 
în natură pentru ziua „nunţii sacre”. Îmbrăcat în veşminte sacre, regele 
se apropia de templul zeiţei. Zeița îl aştepta în templu, pregătită dinainte, 
îmbrăcată de asemenea în haine sărbătoreşti şi purtând o coroană stră- 
lucitoare pe cap. După aceea urma ritualul propriu-zis al „nunţii”. 

În cadrul „nunţii” sacre, regele juca rolul lui Dumuzi, zeul fertilită- 
ţii, iar hierodula o reprezenta pe zeiţa Inanna. Toate izvoarele converg 
în aceea că ritualul acesta are ca scop predeterminarea de către zeiţă a 
unui destin bun pentru rege. Aceasta însemna, în fapt, o domnie feri- 
cită, prosperitate, bunăstare, succese şi victorii în războaie. În tot tim- 
pul ritualului predomină expresiile legate de fertilitate, ceea ce, cu alte 
cuvinte, înseamnă că, prin unirea sa cu zeița dătătoare de viaţă a iubirii, 
regele asigură țării sale viaţă și rodnicie. 

La sumerieni mai existau, desigur, şi alte sărbători; se cunosc chiar 
numele acestora, după cum şi listele de jertfe ce erau aduse cu acest pri- 
lej. Nu există, din păcate, informaţii în detaliu privind conţinutul lor 
exact. De pildă, când era lună nouă, urma o sărbătoare de trei zile, după 
cum tot la fel exista o sărbătoare a lunii pline. 

Referitor la magie, trebuie subliniat de la început că toate descân- 
tecele sumeriene ţin, în fapt, de magie, chiar dacă - în sens strict — 
distincţia dintre religie şi magie este destul de delicată. Actele care succed 
descântecelor nu pot fi numite cultice, dar ele sunt, totuși, ritualuri prin 
care se dorește asigurarea ajutorului zeilor, iar vrăjitorii acționează în 
numele zeilor. Limita dintre religie şi magie devine, deci, relativ sensibilă. 

Textele cu un caracter magic pot fi împărţite în mai multe catego- 
rii principale. Astfel, un anume tip de texte are menirea de a garanta 
siguranța și nevătămarea vrăjitorului în timp ce îşi exercită dificila sa 
misiune; este vorba, ca să spunem așa, de „legitimaţia” sa. Într-un ase- 
menea text, vrăjitorul avertizează duhurile rele, făcând caz de faptul că 
este „vrăjitor”, este „sacerdot suprem al lui Enki”, este trimis al zeului 
și, în consecință, nu trebuie să fie împiedicat de nimeni în a-și exercita 
funcțiunea. 

Un alt tip de texte are menirea de a-l proteja pe om împotriva demo- 
nilor. În cele mai multe cazuri, este vorba de boli, despre care se credea 
că au fost provocate de duhurile rele. Într-o asemenea situaţie, descân- 
tecul începea cu o descriere a nenorocirilor pe care le provoacă demonii 
şi a bolii cauzate de ei în respectivul caz. În fine, în cadrul unui alt ritual 
se exprima dorinţa ca demonul să devină neputincios şi să dispară. 

După cum reiese din texte, actul şi formula magică respectivă 
aveau darul de a acţiona împreună puterea divină, pentru a alunga 
demonii. Este, de asemenea, interesant că ritualurile magice, în genere, 
aveau caracter de ritualuri purificatoare. Omul chinuit de demon era 
socotit necurat şi trebuia purificat, de regulă cu apă. Deseori, în cadrul 
ritualului se utiliza şi un portret, o imagine a bolnavului. Prin aceasta 
se credea că demonul îl va părăsi pe cel bolnav şi va intra în imaginea 
sa, iar mai târziu, când se va distruge această imagine, demonul va 
deveni inofensiv. 


9. Cultul morţilor și eshatologia 


În general, cunoştinţele privind concepția sumerienilor despre 
moarte și destinul morţilor sunt lacunare. O anume imagine ne-o putem 
face doar din concluziile trase pe marginea conţinutului unor mituri şi 
epopei. În primul rând, ştim că împărăţia morţilor era numită kur-nu- 
gi-a, adică „tărâmul fără întoarcere”, iar miturile confirmă faptul că doar 
în împrejurări cu totul excepţionale era posibilă o asemenea reîntoar- 
cere. În plus, această concepție despre împărăţia morților nu era cu totul 
clară și nici unitară. De aceea, materialul oferit — de multe ori incomplet 

şi chiar confuz - rămâne la nivel de ipoteză, el nefiind cunoscut nici 
până acum. 

Într-un text în care este vorba de moartea regelui Umammu (cca 
2111-2094 î.d.Hr.), se descrie mai întâi cum regele zace pe un catafalc 
în palatul său, plâns de familie şi de poporul său. Apoi se arată cum el 
ajunge în lumea subpământeană, unde aduce ofrande celor „şapte zei” 
de aici şi cum sacrifică vite pentru morții distinși. Zeii iau ofrandele în 
palatele lor. În continuare, el ajunge în locul rezervat lui, unde primeşte 
diferiți morţi ca slujitori şi i se explică legile împărăției morților. Într-un 
capitol următor se descrie felul cum plânsetele și jalea celor rămași 
în viaţă ajung „după șapte zile, ba chiar după zece zile” la Umammu, 
care le răspunde printr-un amarnic cântec de jale. Din păcate, sfârşitul 
textului s-a pierdut în timp, aşa încât nu este clară finalitatea celor 
prezentate mai sus. 

De asemenea, într-un alt text, tradus de S. N. Krammer de pe o 
tăbliță găsită în muzeul „Pușkin” din Moscova, se descrie cum soarele 
călătoreşte noaptea prin lumea subpământeană, dăruind lumină locu- 
itorilor ei, şi faptul că luna îşi petrece „zilele ei de odihnă”, respectiv 
atunci când nu se vede pe cer, tot acolo. Tot în acest text se mai arată că 
zeul Soarelui, Utu, este cel care-i judecă pe morți și că Luna este cea care 
le „determină destinele”. Nu poate fi, însă, descifrat întregul context al 
celor menţionate. 

În consecinţă, este încă imposibil să tragem concluzii definitive 
privind concepția sumeriană despre morți şi împărăția morţilor. Ori- 
cum, având în vedere misiunea zeului solar Utu de a-i judeca pe cei 
decedați, este limpede că sumerienii credeau în existenţa unei vieți 
după moarte. Și, din moment ce urma o judecată, este de presupus că 
unii se îndreptau spre o viaţă fericită, conform faptelor bune săvârşite, 
iar alţii spre pedeapsă. 

Credinţa sumeriană în „viața de dincolo” este atestată, în primul 
rând, de cultul morţilor. Un cult care uneori putea lua forme barbare, ca 
în cazul mormintelor regale din Ur, datând din jurul anilor 2600 î.d.Hr.: 
în fiecare mormânt au fost sacrificați, în cadrul ceremoniilor de înmor- 
mântare a regilor respectivi, între 3 și 74 de persoane, anume curteni, 
servitori, soldaţi, muzicanți și femei din palatul regal, împodobite cu 

bijuterii preţioase. Fiecare dintre cele 16 morminte regale descoperite 
în Ur sunt prevăzute cu 1-4 camere, iar victimele, îngropate alături de 
rege, arată că ele erau sacrificate pentru a ţine companie stăpânului în 
viaţa sa viitoare. Bineînţeles, acestea reprezentau doar excepţiile făcute 
în cazul regilor, pentru că, între cele 1.850 de morminte descoperite aici, 
marea majoritate arată că obiceiul curent era ca alături de defunct să fie 
îngropate doar obiectele sale personale. 


B. Religia babiloniană și asiriană 


1. Preliminarii istorice 


Așa cum s-a văzut deja anterior, în Mesopotamia existau, practic, 
populaţii semite chiar de la începutul epocii sumeriene. Însă abia sub 
conducerea regelui Sargon 1 (2334-2279 î.d.Hr.) triburile akkadiene 
semite reușesc să cucerească Sumerul şi, astfel, să unifice întreg spaţiul 
dintre Tigru și Eufrat în puternicul stat sumero-akkadian. Chiar dacă 
stăpânirea lor asupra Sumerului avea să fie doar de scurtă durată, mai 
ales din cauza cuceririlor unor noi populaţii năvălitoare (guti, elamiţi 
etc.), dar şi unei renașteri sumeriene, totuși infiltrarea semită a conti- 
nuat, pentru ca în veacul al XIX-lea să se facă serios simțită. 

Astfel, la Mari, pe Eufratul superior, a apărut un imperiu sub 
conducerea căpeteniilor beduinilor semiţi din apus (amoriţi), iar în 
regiunea Tigrului superior s-a dezvoltat imperiul asirian, care avea să 
joace un rol important pentru o lungă perioadă de timp, între altele prin 
coloniile sale de negustori din spaţiul Asiei Mici. 

Totuși, începând cu dinastia amorită a lui Hammurabi (1728-1686 
î.d.Hr.) în Babilon, stăpânirea babiloniană a devenit predominantă. În 
nord au preluat conducerea pentru o perioadă de timp huriţii, lucru vala- 
bil într-o oarecare măsură şi în domeniul religiei și culturii, în timp ce 
kasiţii - pătrunși în spaţiul babilonian în secolul al XVI-lea î.d.Hr. - aveau 
să asimileze foarte curând credinţa şi obiceiurile populaţiei autohtone. 

După ce Hammurabi reuşise să-i supună pe asirieni şi să trans- 
forme Asiria într-o regiune a regatului său, pe când această regiune 
suferise şi alte lovituri din partea huriţilor, kasiţilor, dar și a hitiţilor şi 
mitanienilor, începând cu secolul al XIV-lea î.d.Hr. ea avea să devină o 
mare putere, îndeosebi sub Salmanasar I (1247-1245 î.d.Hr.). 

Politica expansionistă a lui Salmanasar I a fost continuată şi de suc- 
cesorii săi. Astfel, regele Tiglatpilaser I (1115-1077 î.d.Hr.), considerat 
adevăratul fondator al Imperiului asirian, a sancţionat starea de deca- 
denţă a Egiptului şi a altor state din jur, îndreptându-şi cuceririle spre 
Asia Mică, Armenia, Mesopotamia centrală şi meridională, ca şi spre 
vest, unde a ocupat coasta siriană şi feniciană a Mediteranei. Sub dom- 
nia urmașului său, Sargon al II-lea (721-705 î.d.Hr.), imperiul atinge 
apogeul puterii. El avea să învingă coaliția militară siriano-egipteană, 
pentru ca apoi să transforme regatul Israel în provincie asiriană şi să 
deporteze circa 30.000 de evrei. 

După fiul său, Sanherib (704-681 î.d.Hr.), sub a cărui conducere era 
asediat Babilonul și întemeiată o nouă capitală la Ninive, a urmat ulti- 
mul mare rege asirian, Assurbanipal (668-627 î.d.Hr.). După un asediu 
de doi ani asupra Babilonului, acesta distruge mărețele temple ale cetă- 
ţii, incendiază palatul regal şi îl lasă pe regele cetăţii să piară în flăcări, 
masacrând populaţia. În același timp, însă, acest crud monarh a con- 
struit temple și palate și a înființat în palatul său din Ninive o bibliotecă 
uriașă - cuprinzând zeci de mii de tăblițe ce aveau înscrise cu caractere 
cuneiforme toate textele pe care scribii săi le găsiseră în templele meso- 
potamiene -, în timp ce sculptorii săi au realizat cele mai impresionante 
basoreliefuri din istoria artei asiriene. De altfel, sub domnia sa, cultura 
asiriană a atins punctul maxim al măreției şi splendorii sale. 

În Vechiul Testament, imperiul asirian era perceput mai ales prin 
prisma obiceiurilor sale războinice, de o neîntrecută cruzime. Astfel, 
profetul Ieremia afirma: „Şi sunt cruzi şi neînduraţi; glasul lor mugește 
ca marea și vin pe cai, gata să lupte ca un singur om împotriva ta, 
fiica Sionului. Noi am auzit de ei și ni s-au tăiat mâinile de spaimă; 
cuprinsu-ne-au groază şi dureri ca ale femeii care naște” (Ieremia 6, 
23-24). Şi tot la fel îi descria profetul Ioil: „Înaintea lui merge mistuind 
focul, iar după el arde văpaia. Pământul este înaintea lui ca grădina 

raiului, iar după trecerea lui: pustie înfricoşată, căci nimic nu scapă din 
faţa lui” (oil 2, 3). 

Acest mare imperiu, care a lăsat în istorie o amintire atât de sinis- 
tră, avea să cadă și el, la rândul său, în fața puterii mezilor - veniţi din 
podișul iranian, care se coalizaseră cu babilonienii. Capitala asiriană 
Ninive era ocupată de aceştia în 612 î.d.Hr. şi prefăcută în ruine. Ultima 
încercare de rezistenţă asiriană, sprijinită de această dată de egipteni, 
a fost înfrântă în bătălia istorică de la Karkemiş (605 î.d.Hr.) de către 
viitorul rege babilonian Nabucodonosor (605-562 î.d.Hr.). 

Imperiul neobabilonian întemeiat de Nabucodonosor n-a durat 
însă prea mult. Acesta a avut numeroase victorii asupra fenicieni- 
lor, asirienilor, egiptenilor şi iudeilor; a jefuit şi distrus Ierusalimul 
(586 î.d.Hr.), ducând în captivitate un mare număr de prizonieri evrei. 
Cu toate acestea, succesorii săi nu i-au putut continua opera. Astfel, 
în anul 538 î.d.Hr., regele persan Cyrus ocupă Babilonul şi anexează 
imperiul neobabilonian, impunând învinşilor religia persană. Mult mai 
târziu, în anul 330 î.d.Hr., Babilonul a fost cucerit de Alexandru cel 
Mare, care a făcut din el capitala vastului său imperiu. După moartea 
lui, Babilonul a căzut succesiv sub stăpânirea seleucizilor, arsacizilor, 
parţilor şi, în fine, sub cea a romanilor. 


2. Izvoare 


Dintre lucrările mai semnificative amintim pe cele cu o valoare 
deosebită nu numai sub aspectul teologic şi istoric, dar și literar. Astfel, 
Marele poem epic al creației (Enuma elis), scris pe şapte tăblițe, reprezintă 
o compilaţie din epoca regelui Assurbanipal a unui document mult mai 
vechi (aproximativ mileniul al III-lea î.d.Hr.), provenind din Chaldeea, 
aşa cum arată chiar scribii. 

Acest mit al creaţiei, care pe alocuri aminteşte de cartea Facerii 
din Vechiul Testament, scoate în relief triumful ordinii asupra haosului 
inițial: 

„Când sus în înălțimi cerul nu fusese încă numit, 

Iar jos pământul nu căpătase încă nume, 

Din oceanul începuturilor, Apsu, tatăl apelor, 

Şi din învolburata Tiamat, mama lor a tuturor, 

Apele se amestecară toate la un loc. 

Stufărişul încă nu crescuse, desişurile de trestie încă nu se vedeau. 

Când încă niciunul din zei nu era zămislit, 

Când încă niciun nume nu fusese dat, când niciun destin nu fusese 
încă hotărât, 

Atunci zeii cei dintâi s-au născut din ape.... 

Este vorba de o compilaţie care își propune să evidenţieze, proba- 
bil, superioritatea zeului babilonian Marduk asupra celorlalţi zei. Funcţia 
primordială a acestui epos se corela, poate, cu sărbătoarea Anului Nou 
(akitu) de la babilonieni, chiar dacă era cunoscut şi în alte locuri, aşa cum 
este cazul versiunii asiriene, în care Assur apare ca personaj principal. 

Un alt document îl reprezintă Coborârea zeiţei Iştar în infern, poe- 
tizare a mitului morţii și învierii zeului Tammuz, zeul vegetației. Iștar, 
zeiţa iubirii, se îndrăgosteşte de frumosul păstor. După ce acesta este 
ucis de un mistreţ, zeiţa va cobori în lumea subpământeană pentru a-l 
readuce la viaţă. Zeița Ereșkigal, regina împărăției morţilor, geloasă pe 
zeiţa Iştar, o întemniţează, pentru ca întreaga lume să fie lovită de secetă 
şi de sterilitate. Zeilor însă li se face milă de oameni, așa încât poruncesc 
stăpânei infernului să o elibereze pe Iştar, care se reîntoarce pe pământ 
împreună cu iubitul ei Tammuz. Acest lucru simbolizează faptul că iubi- 
rea a fost mai puternică decât moartea, că natura renaşte la o nouă viață. 

Acest poem despre Tammuz și Iștar era cântat la sărbătorile primă- 
verii într-un spectacol dramatic sacru, având un caracter de mister, ase- 
menea misterelor osiriene şi cu mult înainte de misterele lui Dionysos. 

Ideea iubirii puternice de viață va conduce la apariţia și a altor 
poeme babiloniene, ai căror protagoniști nu vor mai fi, de această dată, 
zeii, eroii sau semizeii. Acestui ciclu îi aparțin Poemul lui Adapa şi Poe- 
mul lui Etana. În nicio altă literatură a Orientului Antic nu găsim atât 
de prezentă tema eroului însetat de veşnicie, de nemurire. Şi nicăieri 
această idee nu capătă atâta contur ca în Epopeea lui Ghilgameș, primul 
epos al omenirii. 

Epopeea lui Ghilgameș, tot poem epic, descrie faptele vitejeşti ale 
eroului Ghilgameş. Este un fel de Iliadă, prezentând într-un cadru 

fictiv cunoştinţele științifice, filosofice şi religioase ale vechilor babi- 
lonieni. Scrisă pe 12 tăblițe, dar incompletă, această epopee s-a păstrat 
într-o transcriere din epoca lui Assurbanipal, după un original mult 
mai vechi. 

Epopeea lui Ghilgameș este considerată cea mai celebră și populară 
creaţie babiloniană, chiar dacă în ea se regăsesc şi câteva episoade din 
versiunea sumeriană a vieții legendare a lui Ghilgameş, regele Uruk- 
ului. În ciuda acestor antecedente sumeriene, ea reprezintă opera geniu- 
lui semitic. A fost compusă în limba akkadiană, constituind una dintre 
cele mai emoţionante legende despre căutarea nemuririi sau, mai exact, 
despre insuccesul final al acestei căutări. Această legendă care debutează 
cu excesele erotice ale unui erou dublat de un tiran dezvăluie, în ultimă 
instanţă, inaptitudinea virtuţilor pur „eroice” de a transcende radical 
condiția umană. 

Cosmogonia chaldeeană, alt poem asupra creaţiei, aşa cum o arată 
şi numele, a fost descoperit în vechiul oraș Sippar şi intitulat astfel de 
cercetătorii care l-au studiat. Textul datează din secolul al VI-lea î.d.Hr., 
deşi a fost redactat pe baza unor izvoare cu mult mai vechi. Este scris în 
sumeriană şi asiriană, ceea ce dovedeşte vechimea sa, ca toate documen- 
tele scrise în sumeriană. 

Foarte importante pentru cunoașterea religiei şi civilizaţiei asiro- 
babiloniene sunt și documentele cu un caracter juridic, între care 
amintim, în primul rând, Codul lui Hammurabi, care interesează istoria 
religioasă din acest spaţiu mai ales prin prologul și epilogul său, unde se 
vorbește despre divinităţile babiloniene. 

Redactat în secolul al XVIII-lea î.d.Hr., acesta este o codificare a mai 
multor legi străvechi sumeriene şi akkadiene; ca atare, reflectă şi realităţi 
din epoci mult mai vechi. Mai mult decât un adevărat cod de legi, opera 
este o culegere de 282 de precepte, sentinţe, norme de drept civil și penal, de 
drept administrativ, comercial, al familiei etc. Dar Codul lui Hammurabi 
are o excepţională valoare documentară nu numai sub raportul juridic, al 
legislaţiei, ci şi ca document asupra vieţii sociale sumero-babiloniene în 
general. Caracterul său arhaic este atestat, de pildă, de formularea - cea 
mai veche pe care o cunoaștem - a „legii talionului”, 

O lucrare semnificativă cu privire la religia asiro-babiloniană tre- 
buie să fi fost și Istoria chaldeeană, scrisă, după cum arată istoricii 
creştini Taţian și Eusebiu, în timpul lui Alexandru cel Mare, de Bero- 
sos, preot al zeului Bel din Babilon. Redactată în limba greacă, în trei 
volume, lucrarea se dorea o informare a grecilor cu privire la tradiţia 
babiloniană. Din păcate, această lucrare s-a pierdut, rămânând din ea 
doar fragmente citate în scrierile lui Iosif Flaviu, Clement Alexandrinul 
şi mai ales Eusebiu de Cezareea. 

În fine, importante sunt şi cărțile istorice şi profetice ale Bibliei, ca și 
operele unor scriitori antici, ca Herodot şi Diodor de Sicilia. 


3. Divinităţi şi semnificaţii 

Cuvântul akkadian pentru „zeu', îlu, este general-semitic. Deşi până 
acum nu s-a reușit lămurirea etimologiei acestui termen, cercetătorii în 
materie oscilează între semnificația de „puternic” și „primul'. Este lim- 
pede, însă, că acest termen a fost utilizat fie ca nume pentru Dumnezeul 
suprem, fie ca desemnare a ceea ce se înţelege prin „zeu” în general. În 
scrierea cuneiformă akkadiană - ca şi în sumeriană, de altfel - acest 
cuvânt este redat prin același semn folosit pentru a desemna „cerul” şi 
pe zeul ceresc Anu, respectiv o stea. 

Astfel, este indiscutabil faptul că zeii - chiar dacă erau reprezentaţi 
antropomorfic şi li se atribuiau însușiri umane - aveau, de regulă, o rela- 
ție deosebită cu cerul şi fenomenele cereşti. Probabil că această caracte- 
ristică este accentuată mai mult la semiţi decât la sumerieni. 

Asemenea corelaţii cu cerul se relevă pregnant și în Enuma elis, 
unde stelele sunt desemnate ca „prototipuri” sau simboluri (famsilu) ale 
zeilor. Felul cum era gândită această relaţie între zei și aştri nu reiese cu 
exactitate de aici, dar se ştie din alte izvoare că planetele erau privite în 
corelaţie cu diferite divinităţi. De aici nu trebuie să se tragă, totuşi, con- 
cluzia - aşa cum a făcut-o şcoala panbabilonistă - că religia babiloniană 
ar fi o religie exclusiv astrală și că întreaga ei mitologie ar reflecta ceea ce 
se întâmplă în cerul aștrilor. Este vorba doar de unul din multele aspecte 
ale panteonului akkadian. 

Chiar dacă li se atribuiau însuşiri omeneşti, zeii se deosebeau, totuși, 
de oameni, prin mai marea lor desăvârșire. Ei sunt „superiori', „puter- 
nici”, „desăvârşiţi”, văd şi ştiu totul şi sunt nemuritori. Dacă în anumite 
imnuri se afirmă uneori că vreun zeu nu știe ceva sau că moare (de pildă, 
Tammuz), aceasta trebuie privită ca o excepţie. O trăsătură fundamen- 
tală a zeilor asiro-babilonieni era strălucirea acestora, care inspira spaimă 
în jurul lor. Reacţia oamenilor era spaima sau venerarea (puluhtu). 

Numărul zeilor era deosebit de mare. Aşa-numita „mare listă 
a zeilor”, găsită în biblioteca lui Assurbanipal, cuprindea mai mult 
de 3.000 de nume de zei. Se înţelege însă de la sine că atât de multe 
divinităţi nu puteau juca niciun rol practic, atât în cultul oficial cât şi 
în credinţa poporului. O mare parte a acestor nume trebuie privită, în 
fapt, ca epitete atribuite zeilor mari. Alții sunt slujitori ai zeilor mari, 
după cum alții trebuie priviţi ca zei locali, spirite bune şi semizei. 
Dacă Hammurabi aminteşte în prologul Codului său ceva mai mult de 
douăzeci de divinităţi, probabil că aminteşte doar pe acelea care jucau 
realmente un rol practic în viaţa poporului. 


3.1. Divinităţi cosmice 


Pe primul loc în panteonul asiro-babilonian se află Anu, al cărui 
nume nu este altceva decât semitizarea lui An de la sumerieni. El repre- 
zintă cerul personificat ca zeu suprem. În realitate, însă, el reprezenta o 
figură mai mult sau mai puțin profilată, întrucât este plasat deseori în 
urma altor divinități mai active, cum ar fi, de pildă, Marduk şi Assur. 
Anu este, înainte de toate, zeul regalității, pentru că se crede că în el îşi 
află originea demnitatea regală şi el însuși este regele zeilor. De aseme- 
nea, el este numit „părinte al zeilor”. În mod bizar, chiar şi demonii îşi 
au obârşia în el. 

Anu are ca soţie pe zeița Antu, forma feminină a numelui său; nici 
ea nu are o individualitate bine conturată. Oraşul lui Anu era Uruk, 
unde a jucat un rol semnificativ în cult. Se păstrează încă ritualuri de la 
templul său, din perioada seleucizilor (312-64 î.d.Hr.). 

Enlil (sau EIlil) își păstrează, în genere, numele său sumerian; el 
apare, însă, și sub denumirea sa akkadiană de Bel, „domnul', având ace- 
lași etimon cu Baal. Enlil era „regele țărilor”, respectiv al pământului, şi 
putea fi numit, ca şi tatăl său Anu, „părintele zeilor” şi „rege al zeilor”. 
Împreună cu Anu, conferă şi el demnitatea de rege. E] este „cel puter- 
nic”; unul dintre epitetele sale este „boul sălbatic” (rimu). Mareea înaltă 
(abubu) este arma sa. Porunca sa este irevocabilă. 

Relaţia lui Enlil cu oamenii este de două feluri: el este acela care 
a trimis potopul pe pământ, iar imnurile descriu cum „cuvântul” său, 
respectiv uraganul, pustieşte pământul, dar tot el este acela care veghează 
asupra ordinii cosmice. 

Soţia sa este Ninlil, iar orașul său era Nippur, în care se găsea şi tem- 
plul său cel mai important. 

Ea este, de fapt, Enki a sumerienilor. Cei mai mulți cercetători sunt 
de părere că numele de Ea ar fi de origine sumeriană și că însemnează 
„casa apei”. 

Ea, divinitate a orașului FEridu, era unul dintre cei trei zei cosmici, 
fiecare dintre ei fiind responsabil pentru o anume parte a Universului 
(Anu, Enlil şi Ea). Sfera sa de putere era oceanul subpământean al apelor 
dulci, Apsu (în sumeriană: ab-zu). În Enuma elit se arată cum Ea supune 
pe Apsu, apa dulce, în timp ce Tiamat, apa sărată, este dușmanul zeilor 
şi este învinsă abia de Marduk. 

De asemenea, Ea este zeul înţelepciunii, „regele înţelepciunii, care 
creează rațiunea”, „cel cu experienţă (apkallu) între zei”, el este cel ce 
cunoaște totul, „tot ceea ce poartă un nume, datorită atotștiinţei sale. El 
este cel ce conferă regelui înţelepciune și tot el este zeul magiei. Aceasta, 
pentru că el era zeul apelor dulci, iar apele, venind din adâncurile tai- 
nice ale pământului, cunosc secretele profunzimilor. De aceea, cuvântul 
„apă”, apsu, înseamnă și „casa ştiinţei”. În templul său, „Casa lui Apsu” 
din Eridu, există un copac special, kiskanu, ale cărui ramuri erau folosite 
la îmbăierile rituale. Apa folosită în ceremonia magică pentru purifica- 
rea unor bolnavi era numită „apa lui Ea, iar preotul magician era repre- 
zentantul lui Ea. 

Fiind zeu al înțelepciunii, Ea era în același timp protectorul ştiin- 
țelor şi artelor, al meșteşugarilor şi artiştilor. EI era zeul civilizator prin 

excelenţă, care l-a modelat cu propriile sale mâini pe om și l-a învăţat 
scrisul, ştiinţele şi artele, mai ales arta construcţiilor. 

Soţia sa era Ninki - forma feminină a lui Enki, mai apoi Damkina, 
considerată ca „stăpână a cerului şi a pământului” 


3.2. Divinităţi astrale 


Celor trei zei cosmici le urmează, în primul rând, trei zei corelaţi 
în mod evident cu fenomene uraniene: zeul lunii, Sin, zeul Soarelui, 
Șamaș, şi zeița Luceafărului de dimineaţă şi de seară, Iştar. 

Sin corespunde zeului sumerian Nanna și chiar numele său akka- 
dian pare să fie de origine sumeriană (Su-en). Caracterul său de zeu al 
Lunii se relevă într-o mulţime de simboluri. Acoperământul capului său 
are patru peceţi de coroane şi este încoronat de o lună nouă. Coroanele 
sunt, probabil, o stilizare a lunii noi. Luna nouă este salutată ca „puterni- 
cul pui de animal cu coarne tari”. O combinaţie de simboluri, descoperite 
mai recent pe pietrele de hotar (kudurru), o reprezintă luna nouă, discul 
solar şi o stea (Sin, Şamaș și Iştar). Luna nouă putea fi gândită şi ca o 
„barcă”; de aceea, uneori, zeul este numit „barca strălucitoare a cerului” 
Întunecarea lunii reprezenta un semn rău. Un text magic explică acest 
fenomen ca rezultat al atacului „celor șapte” demoni uranieni răi asupra 
lui Sin. Cu această ocazie se aduceau jertfe pentru a-l întări pe zeu. 

Referitor la caracterul său de zeu al Lunii, este dificilă stabilirea cu 
exactitate a ariei sale de acțiune. Anumiți cercetători înclină să-l consi- 
dere zeul suprem și îi atribuie o mulţime de diferite însușiri care nu au 
nimic de-a face cu luna. El nu este doar zeul plin de înţelepciune, ci şi 
creatorul vieţii, cel ce-i veghează şi-i conduce pe oameni, judecătorul 
cerului și al pământului, ca şi stăpânul destinelor oamenilor. 

Aceste „tendinţe monoteiste” au fost corelate ocazional cu religia lui 
Avraam. Aşa cum se arată în cartea Facerea 11, 31, Avraam a venit din 
Urul Chaldeei peste Haran, ambele fiind centre importante ale cultului 
Lunii. Însă, în această privinţă, trebuie să fim prudenţi. Pe de altă parte, 
ştim că Nabonid (555-539 î.d.Hr.), ultimul rege în Babilon, a iniţiat 
diferite reforme, cu intenţia de a face din Sin divinitatea supremă, dar 

eforturile sale au întâmpinat, totuşi, o rezistență puternică din partea 
poporului și, în primul rând, a preoţilor. 

Soţia lui Sin poartă numele sumerian Ningal („marea stăpână”) și 
era cunoscută în lumea aramaică şi feniciană sub numele de Nikkal. Fiii 
ei sunt Șamaş și Iştar. 

Șamaș este numele semit general pentru „soare, nume cu care în 
cultul solar al altor populaţii semite, cum ar fi, de pildă, în Arabia de 
Sud sau Ugarit, era desemnată o zeiță. Faptul că aici avem de-a face cu 
o divinitate masculină se datorează, probabil, influenţei zeului sume- 
rian Utu. Însă zeul akkadian Șamaş este cu mult mai important decât 
predecesorul său sumerian. Dacă Utu, de exemplu, nu face decât foarte 
arareori obiectul vreunui imn, numărul imnurilor dedicate lui Șamaș, în 
schimb, este impunător. 

Ca zeu solar, Şamaș este, în primul rând, dătător de lumină și viață. 
Simbolul său în Babilon este un disc solar cu o stea în patru colțuri din 
care pornesc raze, iar în Asiria un disc solar cu aripi. Este interesant că 
acest ultim simbol îl întâlnim și în Egipt şi - probabil sub influenţa asi- 
riană - și în reprezentările iraniene ale lui Ahura Mazda. De asemenea, 
se regăseşte și la hitiţi. În rest, Şamaș este prezentat deseori stând pe un 
tron ca rege, cu un sceptru în mâna dreaptă şi cu un inel ca simbol al 
desăvârșirii, adică al justiţiei şi dreptăţii. 

Însușirile şi funcţiile sale se deduc cu ușurință din caracterul său solar. 
El izgoneşte întunericul și răspândește lumina în întreaga lume. EI dăru- 
ieşte viață și „învie pe morţi ; el conduce întregul Univers. Ca învingător 
al nopții și morții, el este eroul tuturor eroilor. Este interesant că aceeaşi 
imagine despre Soare o întâlnim și în Psalmul 18 din Vechiul Testament. 

Totuși, rolul său primordial ca zeu solar este acela de reprezentant 
al dreptăţii, de „Judecător al cerului și al pământului”, cel care vede totul 
și îi pedepseşte pe cei vinovaţi. Șamaș este cel ce-l însărcinează pe regele 
Hammurabi „să facă să lumineze dreptatea în țară”, el fiind reprezentat 
înmânându-i simbolic legea. Dreptul şi dreptatea, mesaru şi Kettu, sunt 
însoțitorii zeului Soarelui, personificări ale însușirilor sale principale. 

Însă Soarele, care vede totul, pătrunde de asemenea toate tainele şi, 
tocmai de aceea, Şamaș devine și zeu al manticii. „Văzătorii” (baru) au 
în el, alături de Adad, pe protectorul lor. 

Locurile cele mai importante pentru cultul său erau Larsa şi Sippar. 
Soția sa se numea Aja, și prin epitetele ei, apare în special ca „iubita” 
(naramtu) şi „mireasa” (kallatu) lui Şamaş (cf. „soarele care iese din 
cămara mirelui”, Psalmul 18, 5). 

Iştar, identificată cu zeița sumeriană Inanna, este divinitatea 
astrală a planetei Venus, a luceafărului de dimineaţă și de seară. Din 
punct de vedere etimologic, numele ei este identic cu acela al zeiţei 
vest-semitice Astarte, despre al cărei caracter astral nu avem dovezi 
sigure, și cu cel al divinității masculine sud-semitice Athtar sau Astar, 
care în Arabia de Sud este probabil steaua Venus, dar în Etiopia este, 
în orice caz, zeul Soarelui. 

Iştar apare în mai multe chipuri sau ipostaze locale. Astfel, existau 
o Iştar de Ninive, o Iştar de Arbela ori o Iştar de Bit-Kitmuri. În mod 
paradoxal, se știu doar foarte puţine lucruri despre prima, deși era una 
dintre divinităţile cele mai importante din Asiria şi se bucura de un mare 
renume în afara hotarelor imperiului, respectiv la hurriţi și hitiți. De 
aceea, s-a presupus că în Ninive cultul ei ar fi avut un caracter misteric 
şi, în consecinţă, s-ar fi săvârşit în secret, dar nu există dovezi pozitive 
pentru aceasta. 

Două sunt trăsăturile aparent ireconciliabile ale acestei zeițe: ea 
este, pe de o parte, zeiţa iubirii și fertilităţii, iar pe de altă parte, este 
zeița războiului. Ca zeiță a războiului, Iștar era deosebit de populară în 
Asiria. Exista acolo credinţa că ea merge în fruntea trupelor asiriene şi 
le dăruiește victoria. În Codul lui Hammurabi, ea este numită „stăpâna 
conflictului și a luptei”; oricine nu respectă legea este ameninţat de ea cu 
război, decădere, revoluţie și vărsare de sânge. 

Ca luceafăr de seară, ea este, în primul rând, zeiţa iubirii, iar ca 
luceafăr de dimineaţă ea este predominant războinică. 

Aspectuliubirii şi al fecundității este, aparent, o moștenire sumeriană. 
El este accentuat cel mai pregnant în vechiul oraş al zeiței sumeriene 
Inanna, Uruk, „orașul curtezanelor, fetelor tinere și prostituatelor”, cu 
referire la personalul cultic al zeiţei. Prostituţia de la templu reprezenta 
o parte importantă a cultului ei şi se credea că ar spori fecunditatea țării. 

În această privinţă, Iştar este caracterizată prin epitete precum „stăpână 
a iubirii”, „regina plăcerii” şi ca aceea care „iubește desfătarea și bucuria”. 

Iştar era o zeiţă extraordinar de populară. Ea avea nenumărate tem- 
ple; în Babilon îi era consacrată o poartă specială. Simbolul ei, steaua 
în opt colțuri, apare frecvent împreună cu simbolurile Soarelui și Lunii. 
Consecința marii popularităţi a zeiţei Iștar a fost aceea că multe zeițe 
mai puţin semnificative au fost treptat identificate cu ea. Acest lucru a 
mers chiar până acolo încât numele ei putea fi folosit ca denumire gene- 
rală pentru „zeiță”. 


3.3. Alte divinități 


Un zeu corelat deseori cu Şamaș şi Iştar era Adad, zeul furtunii. 
Zeul sumerian corespunzător, Ișkur, joacă un rol secundar, însă Hadad 
- corespondentul său vest-semitic — reprezintă un zeu de primă mărime, 
atât hitiţii cât și hurriţii socotindu-l între zeii lor cei mai importanți. 
Adad se înfăţişează sub două aspecte diametral opuse: el poate fi atât 
binefăcător cât şi distrugător. Deseori aspectul distrugător predomină. 
Astfel, regele asirian Adad-Nirari (1307-1275 î.d.Hr.) îşi manifestă 
următoarea dorinţă cu privire la Adad: „Fie ca Adad să-l lovească (e 
vorba de un rege adversar, n.n.) cu o inundație mare. Fie ca în țara sa 
să domnească permanent furtuna, vântul rău, răscoală, neliniște, vijelie, 
teamă, neajuns, secetă, foamete. Fie ca el să pornească ceva ca un potop 
în ţara sa, să prefacă ţara sa în mormane de ruine”. Simbolul lui Adad era 
un fulger în formă de clește, fulgerul fiind arma sa. 

Un alt zeu al furtunii este Ninurta, iniţial un zeu sumerian, dar care 
s-a bucurat de cinste atât la asirieni cât și la babilonieni, fiind privit mai 
ales ca zeu al războiului și vânătoarei. Însușirea sa de vânător este accen- 
tuată cel mai mult în perioada mijlocie asiriană, când el era cinstit cu 
precădere în orașul Kalah - un oraș care acum poartă numele Nimrud. 
Nimrod, care este descris în Facerea 10, 8-12 drept „cel dintâi viteaz 
pe pământ, ca „vânător iscusit înaintea Domnului Dumnezeu”, a cărui 
împărăție „la început, o alcătuia: Babilonul, apoi Ereh, Acad și Calne 
din ținutul Senaar”, şi despre care se spune apoi că „trecu în Asur, unde 

a construit Ninive, cetatea Rehobot, Calah (s.n.)”, nu este, probabil, altul 
decât Ninurta. Soţia sa era Gula, o zeiță a medicinii. 

Un zeu temut şi puternic era Nergal, zeul ciumei și al infernului. Se 
pare că, iniţial, ar fi fost un zeu solar; există un text care subliniază că 
„Șamaș și Nergal sunt una”. Ar fi vorba de soarele arzător de vară şi de 
arșiţa distrugătoare. În afară de aceasta, Nergal este asociat cu zeul Erra 
al ciumei, care apare ca personaj principal într-un mit în care se descrie 
cum Anu pedepseşte diferite oraşe care s-au răzvrătit împotriva lui. Însă 
cel mai adesea apare ca stăpân al lumii subterestre și al împărăției mor- 
ților. Soţia sa este zeița morţii, Ereşkigal. Acest nume este de origine 
sumeriană, cel akkadian fiind Allatu. 

Nergal era cinstit în orașul Kutha, al cărui nume era folosit chiar ca 
denumire pentru împărăţia morţilor. Desigur, el mai era cinstit şi în alte 
oraşe. Cu un asemenea zeu trebuia să te afli întotdeauna în relaţii foarte 
bune, mai ales că și protecţia sa era deosebit de activă. 

O problemă deosebită o ridică zeul Tammuz, corelat cu zeul sume- 
rian Dumuzi. Hammurabi nu-l aminteşte între zeii pe care îi invocă drept 
garanţie pentru codul său de legi şi se pare că nu apare nici în altă parte în 
documentele religioase oficiale. Însă o parte din textele despre Tammuz 
au fost transmise mai departe, acestea fiind prevăzute cu o traducere 
akkadiană. În Epopeea asiriană a lui Ghilgameș, regele erou face aluzie şi 
la soarta lui Tammuz, în răspunsul său la invitaţiile lui Iştar. Tot la fel, la 
sfârșitul versiunii akkadiene a mitului despre coborârea lui Iștar în infern 
există câteva fragmente care fac referire la cultul zeului Tammuz. Aici 
este vorba în mod evident de funeraliile anuale privind moartea sa. 

Funeraliile acestea comemorative se referă, probabil, la reîntoarce- 
rea la viață a zeului. Bocetele în memoria sa aveau loc la mijlocul verii, 
în luna care îi purta numele. Bocetul însuși avea loc, practic, în ziua a 
2-a a lunii, iar în zilele a 9-a, a 16-a şi a 17-a se desfășurau procesiuni cu 
torţe. În ultimele trei zile ale lunii era prezentat un portret al zeului, care 
era apoi înmormântat. 

Aceste ceremonii converg atât cu riturile de jale practicate în Siria 
în perioada creştină primară, cât şi cu bocetele de jale în cinstea lui Ado- 
nis din Atena, Byblos și Alexandria. Aceste bocete aveau loc în perioada 
de vară, când veneau seceta şi arşiţa, care împiedicau creșterea plantelor. 

Începând cu lucrarea lui ].G. Frazer, Creanga de aur, s-a stabilit că 
Tammuz a reprezentat un exemplu pentru tipul de zei care întruchipau 
în sine puterile vegetației şi că moartea şi învierea sa, sărbătorite în mit 
și rit, ilustrează schimbarea anotimpurilor. Este de asemenea cert că un 
mare număr de divinităţi locale, între care şi Marduk, reprezintă forme 
de manifestare a lui Tammuz şi că acestea - ca şi Tammuz — sufereau în 
cult, mureau și înviau prin persoana sacră a regelui. 

Două alte divinităţi îşi datorează sfera de influenţă și putere evolu- 
ției politice; este vorba de cei doi zei naţionali, Marduk din Babilonia şi 
Assur din Asiria. 

Originea lui Marduk nu este suficient de clară. Numele său pare să 
însemne „fiul soarelui” ori „taurul soarelui”, dar nu pot fi recunoscute 
anumite trăsături solare speciale în cazul său. 

În istorie, el a intrat ca zeu naţional şi al orașului Babilon. Este 
pomenit deja în Codul lui Hammurabi, fără a avea o poziţie privilegiată. 
Probabil că această poziţie avea să o dobândească la câteva secole bune 
după moartea lui Hammurabi. În acest interval a apărut, probabil, şi 
Enuma elis. Epopeea vrea să releve, între altele, cum a ajuns Marduk 
primul între zei atunci când, într-o situaţie critică, pentru că ceilalţi zei 
erau neputincioşi, a înfruntat-o pe reprezentanta haosului, Tiamat, a 
învins-o și l-a creat pe om. 

Ca fiu al lui Ea, Marduk pare să fi fost încă din vechime un zeu al 
magiei şi exorcismelor. În decursul timpului, însă, a primit mereu alte și 
alte funcţii. Se poate vorbi chiar de o tendință monoteistă sau, probabil mai 
exact, de una henoteistă, întrucât multe divinități erau considerate drept 
manifestări diferite ale lui Marduk. El primește numele de Bel („domn ") și 
este identificat, astfel, mai mult sau mai puţin, cu Enlil. Nenumărate epi- 
tete reliefează atotputernicia sa, înțelepciunea şi inaccesibilitatea sa, figura 
sa războinică şi puterea sa de a vindeca bolnavi şi de a „învia morţi”. În 
ritualul săvârşit cu prilejul sărbătorii Anului Nou din Babilon, Marduk 
este identificat cu o serie de divinităţi astrale, iar rugăciunea adresată lui 
se încheie cu cuvintele: „Domnul meu este zeul meu, domnul meu este 
stăpânul meu, mai există un alt domn în afara lui?” 

Soţia lui Marduk se cheamă Sarpanitu, „strălucitoarea, corelată 
uneori cu planeta Venus. 

Assur este simultan numele zeului, al capitalei și al ţării, astfel încât 
este dificil acum de stabilit care dintre ele a fost primar. Probabil că, 
iniţial, Assur era un zeu național, care purta numele poporului. Îl găsim 
pomenit deja în cele mai vechi documente asiriene, iar de-a lungul 
întregii istorii asiriene el reprezintă divinitatea supremă a panteonului, 
deseori fiind numit chiar înaintea lui Anu și Enlil. 

Este interesant de remarcat că Assur câștigă în renume pe măsură 
ce sfera de influenţă şi putere a oraşului şi țării se consolidau. Relaţia 
strânsă dintre zeu şi rege, ca preot şi reprezentant al său, lega religia 
şi politica și identifica intenţiile zeului cu cele ale statului. Importanța 
zeului avea ca rezultat faptul că prelua tot mai multe funcţii care, în mod 
obişnuit, reveneau altor divinităţi. Există o versiune asiriană a Marelui 
poem epic al creaţiei, în care Assur ia locul lui Marduk. EI joacă rolul 
lui Anu şi Enlil, având atributul de a conferi demnitatea regală. De ase- 
menea, el preia funcţia zeului Soarelui de judecător şi garant al justiţiei. 
Este un zeu războinic, care-l ajută pe rege să obţină victoria în luptă. El 
devine părintele zeilor și creatorul tuturor. 


4. Regalitatea şi semnificaţia ei 


Începând cu domnia lui Hammurabi (1728-1686 î.d.Hr.), concepţia 
despre regalitate s-a schimbat în așa măsură, încât obiceiul ca regii să 
poarte nume scrise cu un determinativ divin a dispărut. Regele a rămas 
însă o persoană cu atribuţii şi funcţii sacre deosebite în marea majori- 
tate a domeniilor. Un lucru trecut deseori cu vederea este faptul că, în 
concepția despre regalitate, au existat anumite deosebiri între Asiria și 
Babilonia, constând în aceea că regele asirian avea o poziție mai proemi- 
nentă decât cel babilonian. 

Regalitatea era privită ca o instituţie divină. Mitul lui Etana vorbeşte 
de perioada în care sceptrul, coroana și toiagul stăteau în faţa lui Anu și 
niciun rege nu cârmuia încă lumea. Așa a coborât „regalitatea din cer”, 
iar poporul a primit o conducere divină. Aceasta vrea să însemne că, 
practic, instituţia şi nu conducătorul ei era de origine divină. 

Chiar dacă dispariţia determinativului divin din numele regelui 
face referinţă la faptul că regele nu mai era considerat divin din punct 
de vedere oficial, totuşi există multe exemple care arată că el era privit 
ca o persoană sfântă, deosebită categoric de muritorul de rând. Mai 
ales despre regii asirieni se menţionează frecvent că strălucirea raze- 
lor lor divine (melammu) provoca spaimă adversarilor. Există mai 
multe exemple care arată că regii și zeii erau reprezentaţi în același 
veșmânt, iar epitetele atribuite regilor erau similare celor atribuite 
diferitelor divinități. 

Regele a fost ales pentru această demnitate de zei. De pildă, 
Hammurabi spune că $amaș și-a îndreptat privirea sa strălucitoare 
asupra lui. În alte cazuri se arată că regele a fost ales chiar înainte de 
naşterea sa, cum ar fi în cazul lui Assurbanipal. Unii cercetători sus- 
țin că asemenea afirmaţii presupun existența unui „ritual de alegere” 
şi desemnare, potrivit căruia mai întâi viitorul rege era privit favorabil, 
apoi era anunţat numele său, pentru ca în cele din urmă să fie determi- 
nat destinul său. Se poate chiar afirma că regele era „trimisul” zeilor. 

„Alegerea” divină avea o importanță mai mare decât obârșia rege- 
lui în sine. De pildă, atunci când regele persan Cyrus cucerea Babilo- 
nul, el își motiva cucerirea prin aceea că însuși zeul Marduk l-a „ales” 
ca rege, pentru a stăpâni totul. 

Există chiar documente care atribuie regelui filiație divină. Hammu- 
rabi afirma că este fiul zeului Lunii, Sin, altădată că ar fi fiul lui Marduk 
etc. Această inconsecvenţă arată că filiația nu era concepută pur fizic, ci 
cumva simbolic. Dacă se afirmă că o divinitate l-a procreat pe rege în 
trupul mamei sale, aceasta înseamnă că regele s-a născut prin copartici- 
pare divină, lucru care nu trebuie înţeles ca o concepere fizică. 

De asemenea, există exemple privind faptul că regele era numit 
„Chipul zeului” (de exemplu, al lui Marduk sau al lui $amaș). Tot la fel 
se afirmă că umbra zeului este omul - oamenii sunt „umbra” zeilor, 
după cum regele este „chipul zeului”. Regele este un reprezentant al 
ordinii divine pentru supușii săi. În consecinţă, atunci când regele se 
afla în fruntea oștirilor sale împotriva dușmanilor, ca în cazul regelui 
asirian, el o făcea în baza puterii și mandatului său divin. 

Regele era şi un „păstor” (re'u). Acest atribut este de origine sume- 
riană şi este corelat, probabil, cu Dumuzi - Tammuz, cel caracterizat ca 
„păstor”. De pildă, Hammurabi se considera „păstorul numit de Enlil'. 
După aceea, Assurbanipal al II-lea (883-859 î.d.Hr.) afirmă despre sine 
că ar fi fost instituit de însăși zeița Iștar ca „păstor al oamenilor”. Așa 
după cum păstorul are ca îndatorire principală purtarea de grijă pentru 
turma sa, tot la fel regele are ca obligaţie protecţia şi apărarea supu- 
şilor săi. Ca păstor, regele trebuia să păstreze ordinea şi dreptatea în 
țară. Textele vorbesc de mesaru și kettu, dreptate și ordine justiţiară, 
referindu-se prin aceasta atât la legile cosmice - de origine divină -, 
cât şi la legile interumane. Hammurabi vorbește despre sine ca despre 
un rege al „dreptăţii” (mesaru); el are mandat din partea lui Şamașş de 
a menţine ordinea justițiară (kettu). El a fost însărcinat de către Anu şi 
Bel să promoveze bunăstarea oamenilor, să distrugă răul, să-i oprească 
pe cei puternici de a-i asupri pe cei slabi. De asemenea, este o îndatorire 
a regelui de a purta de grijă văduvelor și orfanilor. 

Pe de altă parte, regele reprezintă poporul în faţa zeilor. El este 
sacerdotul suprem și răspunde, în cele din urmă, de construcţia templelor 
şi de serviciul divin public. S-a văzut anterior cum regele sumerian era 
responsabil de construirea a noi temple şi buna funcţionare a celor 
vechi. Iată că această obligaţie a rămas valabilă şi pentru regii asirieni 
şi babilonieni. Era absolut necesar ca templele să fie păstrate în stare 
bună iar, dacă nu se întâmpla așa, regii puteau fi părăsiţi de zei, acest 
lucru având consecinţe negative asupra orașului şi poporului. Tocmai 
de aceea, regii considerau pentru ei o cinste construirea şi restaurarea 
templelor. În această privinţă este remarcabil exemplul ultimului rege 
al Babilonului, Nabonid (555-539 î.d.Hr.). 

Regii asirieni îşi atribuiau cu plăcere ranguri sacerdotale. Astfel, 
atributul de „preot al lui Assur” apare destul de frecvent. După rang, 
regele este mai marele sacerdoților oracolelor, aşa încât prin oracol zeii 
se adresau direct regelui. 

Ce fel de servicii sacerdotale exercita regele este dificil de stabilit în 
detaliu. Se ştie, totuși, că regele asirian avea anumite funcţii ritualice, 
pe care le exercita atât în cadrul cultului obişnuit cât și în împrejurări 

excepționale. Regele babilonian, de pildă, trebuia „să apuce mâna zeu- 
lui”, pentru a-l conduce pe acesta, respectiv statuia sa, în cadrul unor 
procesiuni religioase, cum ar fi aceea prilejuită de sărbătoarea Anului 
Nou (akitu). Dacă eventual regele nu era prezent, sărbătoarea nu putea 
avea loc. Probabil că regele juca cu acest prilej chiar rolul zeului în 
cadrul dramei cultice prezentate. Astfel, regele asirian, de exemplu, 
apărea în rolul regelui Assur în reprezentarea Mitului creației. 

Regele era responsabil în faţa zeilor pentru viața poporului său. 
De pildă, regele babilonian avea obligația de a face pocăință înaintea 
lui Marduk cu prilejul sărbătorii Anului Nou şi de a mărturisi că nu a 
păcătuit şi nu şi-a neglijat propriul popor. Responsabilitatea regelui era 
deosebit de mare și atunci când apăreau semne ce prevesteau nenoro- 
ciri pentru el şi poporul său. În aceste situaţii putea fi ales un „rege-sub- 
stitut” (Sar puhi), care trebuia să stăpânească o sută de zile şi după aceea 
era ucis. Acest „rege-substitut” își asuma toate „prevestirile cerului şi 
pământului”, respectiv responsabilitatea regelui de facto, şi, odată cu 
aceasta, nenorocirea care îl ameninţa pe acela. Se cunoaşte chiar un caz 
în care un asemenea „rege-substitut” a revendicat stăpânirea pentru 
sine, întrucât adevăratul rege a decedat între timp. 

În concluzie, s-ar putea afirma că regele împărtăşea un mod divin 
de existenţă, dar fără a deveni zeu. El reprezenta, așa cum arată Mircea 
Eliade, zeul, ceea ce în stadiile arhaice ale culturii presupunea, de ase- 
menea, că el era într-o oarecare măsură cel pe care îl figura. În orice caz, 
ca mijlocitor între umanitate şi lumea zeilor, regele realiza în propria 
sa persoană o unire ritualică între cele două modalităţi de a fi, divină 
şi umană. Graţie acestei duble naturi, regele era, cel puţin metaforic, 
un creator de viaţă şi fertilitate. Dar el nu era zeu, un nou membru al 
panteonului (cum era, de exemplu, faraonul egiptean). Credincioșii 
nu-i adresau rugăciuni ci, dimpotrivă, ei erau cei care îi rugau pe zei 
să Je binecuvânteze regele. Aceasta se datora faptului că regii, în ciuda 
intimităţii lor cu zeii, în pofida „căsătoriei sacre” cu anumite zeițe, nu 
ajungeau să-şi schimbe condiţia lor pur umană. Nu trebuie uitat faptul 
că însuşi legendarul rege al Uruk-ului, Ghilgameș, a eşuat în tentativa 
sa de a dobândi nemurirea. 

5. Mitologia 


Mitologia asiro-babiloniană este una dintre cele mai bogate din 
lume. Ca valoare literară ea ocupă, de asemenea, un loc de frunte 
în literatura universală. Principalele ei teme sunt: creaţia zeilor şi 
lumii în general, faptele vitejeşti ale eroului Ghilgameș în căutarea 
nemuririi şi potopul. 

Între textele cosmogonice mai scurte cel mai interesant este, probabil, 
așa-numita Cosmogonie chaldeeană. Acest text relatează în introducere 
despre vremea când nu exista niciun templu, trestie, cărămidă, casă, oraș 
sau om, când „tot pământul era mare de apă” Atunci au apărut în Apsu 
(oceanul) orașul Eridu și templul său cu zeul Marduk, ca și Babilonul, 
orașul sfânt. Marduk a creat o formă de trestie şi lutul, din care a apărut 
pământul. După aceea el l-a creat, împreună cu zeița Aruru, pe om, iar 
apoi vitele şi celelalte animale, grădinile și pădurile, orașele şi templele. 

Această cosmogonie presupune ca loc al primei creaţii cursul infe- 
rior al fluviilor Tigru şi Eufrat; aici, Marduk a creat din trestie şi lut 
temelia unei locuinţe, așa cum obișnuiau de altfel să facă locuitorii din 
acest ținut. Tot ceea ce la început nu exista a apărut treptat. Omul a fost 
creat să slujească zeilor, o caracteristică constatată atât în religia sumeri- 
ană cât și în cea asiro-babiloniană. 

Cel mai important text cosmogonic este, însă, Poemul creaţiei 
(Enuma elis). El debutează cu o descriere a stării primordiale, a stării de 
la începutul Universului, când au apărut primii zei. În concepția babilo- 
niană, Universul era la început un amestec haotic între Apsu şi Tiamat, 
două elemente primordiale care reprezentau apa dulce şi apa sărată. 
Apsu era apa dulce de sub pământ, din care provin izvoarele și râurile, 
iar Tiamat era oceanul care înconjura regiunile cunoscute ale pământu- 
lui. În rest, nu existau nici bolta cerului, nici uscatul. 

Numele de Tiamat este identic cu denumirea dată de arabi coastei 
dinspre Marea Roşie a Peninsulei Arabice (tihama) și cu termenul ebraic 
tehom, care în Facerea 1, 2 desemnează apele sau marea primordială 
peste care era întuneric (însă în textul babilonian nu se vorbește nicide- 
cum de Duhul lui Dumnezeu, Care „se purta pe deasupra apelor”). 

În mijlocul acestui haos primordial au apărut acum două noi figuri 
de zei — a doua generaţie - procreaţi de Apsu și aduși pe lume de Tiamat. 
Este vorba de Lakhmu şi Lakhamu, probabil de sex masculin și femi- 
nin. Ele sunt personificări ale materiei solide, ale mâlului care se depunea 
acum încet în apă. Din această a doua pereche de zei provine a treia pere- 
che de divinităţi, respectiv Anșar şi Kișar, care semnifică „cerul în între- 
gul său” şi „pământul în întregul său”; prin prezenţa celor doi, orizontul 
s-a conturat ca o linie de demarcaţie între cer şi pământ, iar Universul 
nu mai reprezintă de acum o mixtură amorfă de ocean şi ape dulci. Din 
acest moment se poate observa o separare a pământului, a uscatului jos și 
a boltei cerești sus. Din Kișar și Anșar apare — ca al patrulea membru în 
genealogia zeilor Mesopotamiei - An (Anum), zeul cerului şi personifi- 
carea cerului însuşi; iar acesta l-a procreat, la rândul său, pe Enki, pe care 
babilonienii l-au numit Ea, dar cunoscut şi sub numele de Nudimmud. 

Este foarte interesant de observat cum vechii mesopotamieni — 
cu atâta timp înainte de apariţia ştiinţei geologice moderne - aveau 
o concepţie foarte clară despre felul cum a apărut ţara lor. Aceasta 
înseamnă că ei aveau cunoștințe despre istoria apariţiei stepei aluviale, 
ei cunoşteau deja că întreaga parte sudică a Mesopotamiei nu era altceva 
decât rezultatul depunerilor de mâl de către cele două mari fluvii - Tigrul 
şi Eufratul — de-a lungul mileniilor. Din această perspectivă, Enuma elis 
reprezintă o descriere a originii geologice a Mesopotamiei, pornind de 
la cunoașterea exactă a întâlnirii dintre apa dulce a celor două fluvii 
şi oceanul sărat de la capătul Golfului Persic, întâlnire din care - prin 
depuneri de mâl — avea să se formeze delta din jurul actualei Basra şi de 
pe cursul unit al celor două fluvii în Schatt-el-Arab. De altfel, cercetările 
arheologice făcute în unele comunități sătești din sudul Mesopotamiei 
au scos în evidență cum aceste construcții au fost amplasate pe insule 
într-un ţinut mlăștinos, mai precis acolo unde „pământul tare” — format 
prin depunerea permanentă de mâl bogat adus de Tigru și Eufrat — era 
ridicat doar câţiva țoli deasupra nivelului apei. Elementele primordiale 
ale universului mesopotamian, Apsu şi Tiamat, sunt, astfel, râurile și 
izvoarele ţării, apa dulce a canalelor, din gropi şi fântâni, pânza freatică 
dătătoare de viaţă a pământului, pe de o parte, şi oceanul, golful cu apa 
lui sărată, pe de altă parte. 

Așa cum aminteam mai sus, uscatul format încet, ca o consecinţă a 
depunerii neîntrerupte de mâl, este personificat în Enuma elis de cei doi 
zei, Lakhmu şi Lakhamu. Odată cu apariţia lor se putea face o distincție 
între pământ şi bolta cerului; a apărut orizontul, iar următoarea pereche 
de zei - Anşar şi Kişar - reprezintă, de fapt, această nouă fază a evoluţiei 
Universului. Până în acest punct, Enuma elis reflectă idei şi concepții 
prezente şi în miturile sumeriene mai vechi; după aceasta, însă, auto- 
rul Poemului creaţiei babiloniene își urmează propriul său drum. Zeul 
cerului - An (Anum) — este creat de Anșar - „cerul în întregul său”, după 
propriul său chip. Anum pare să fie o continuare a lui Anșar, mai ales că 
ambii erau o personificare a cerului însuși. Celălalt mare zeu al panteo- 
nului sumerian, Enlil, este trecut cu vederea, dar acest lucru este expli- 
cabil dacă avem în vedere că eroul principal al poemului era de această 
dată zeul babilonian Marduk. 

Tot în același poem se menţionează că Anum l-a creat, la rândul 
său, pe Nudimmud (Ea), după chipul său. Acest Nudimmud, unul dintre 
numele sumeriene pentru Enki, pe care babilonienii îl numeau Ea, apropie 
concepţia despre divinitate de aceea ce se înţelege prin antropomorfismul 
divinului. Vechile divinități —- Apsu, Tiamat, la fel de puţin ca și Lakhmu şi 
Lakhamu - nu puteau fi concepute realmente antropomorfic, precum nici 
Anşar şi Kișar; abia începând cu Anum se înfiripează această concepție 
antropomorfică despre divinităţi, deşi Anum însuşi nu este reprezentat 
niciodată cu chip de om în arta religioasă: prezenţa sa este redată prin 
simboluri, care lasă să se înțeleagă uşor că este vorba de el. 

Odată cu apariţia zeilor tineri — Anșar şi Kişar, Anum, Ea - este 
introdus un nou principiu în concepţia babiloniană despre lume. Această 
nouă generaţie nu mai avea să se mulțumească cu posibilitățile latente 
prezente în ape şi mâl; noii zei nu sunt statici, ci sunt permanent activi, 
plini de idei şi inițiative; ei sunt în permanentă mișcare și au o ener- 
gie deosebită. Odată cu ei a apărut în cosmos energia creatoare și acest 
lucru reiese din veselia lor zgomotoasă. Liniştea și inactivitatea din Uni- 
vers a fost întreruptă prin evoluţia plină de energie a vieţii zeilor tineri, 
lucru care duce, în cele din urmă, la diversitatea de opinii între ei şi cerul 
zeilor mai vârstnici, recunoscuţi prin existenţa lor statică şi inactivă. 

Discordanţele dintre cele două generaţii de zei sfârşesc prin aceea 
că Ea îl învinge pe Apsu și își ridică un templu chiar „pe el”, adică pe 
apa dulce; este vorba evident de templul său din Eridu. Prin aceasta, Ea 
devine stăpân al apelor dulci și, în viitor, le va avea totdeauna sub con- 
trol. În Apsu se va naște acum Marduk, fiul lui Ea. 

În următorul act, Tiamat, apa sărată, va trece la atac pentru a-și 
răzbuna soțul. Pentru aceasta, ea creează unsprezece monștri agresivi 
şi îl aşează pe zeul Kingu în fruntea oștirii sale. Zeii ezită în faţa acestui 
atac. Nici Anu şi nici Ea nu îndrăznesc să-i întâmpine pe adversari, așa 
încât această misiune îi va reveni lui Marduk. Ceilalţi zei îl mandatează 
în acest sens, el preluând această sarcină cu condiţia de a i se conferi 
conducerea adunării zeilor şi autoritate nelimitată asupra lor. Astfel, de 
acum înainte el va deveni primul între zei, porunca sa va avea valoare 
absolută, iar cuvântul său va putea nimici, dar şi crea. Într-un cuvânt, 
Marduk devine „regele zeilor”. 

Cercetătorii sunt de părere că tocmai în acest sistem instituit acum 
şi în acest moment trebuie văzută originea instituţiei regalității meso- 
potamiene. Începând de acum - puţin după anul 3000 î.d.Hr. şi cu atât 
mai mult de-a lungul primelor veacuri ale mileniului al III-lea —, pute- 
rea politică a fost încredinţată şi a rămas permanent în mâinile unei 
singure persoane, unui singur membru al comunităţii, ca reprezentant 
pe pământ al zeului local şi ca garant al intereselor sale în acel spaţiu. 
Aici avem, de fapt, originea regalității sacre. Pretenţia lui Marduk de 
a primi suveranitatea între zei ilustrează apariţia instituţiei regalității. 
Puterea nelimitată a lui Marduk între zei simbolizează puterile nelimi- 
tate ale regelui în fața poporului său. 

Aşa cum se arată în Enuma elis mai departe, Marduk se înarmează 
pentru a lupta împotriva lui Tiamat. Când ea își deschide gura pentru 
a-l înghiţi, el trimite un vânt puternic în gură, încât ea n-o mai poate 
închide, după care îi înfige o săgeată în pântece şi o ucide. 

Urmează o descriere a modului cum Marduk a rânduit aștrii ceru- 
lui, după care se relatează crearea omului. Mai întâi, Marduk îi vesteşte 
lui Ea despre intenţia sa de a-l crea pe om din sânge, pentru a-i sluji 
pe zei. După aceea se hotărăște ca Kingu să fie ucis, ca reprezentant al 
zeilor, iar din sângele său să fie creat omul. Ea, cel mai priceput dintre 

zei în arta magiei, va conduce această operaţie. Aşa cum aminteam mai 
sus, misiunea omului în lume va fi aceea de a lucra pentru zei: el tre- 
buie să îngrijească de temple, de locuinţele zeilor, el trebuie să mun- 
cească în locul lor. Munca pe care omul trebuie să o facă în locul zeilor 
este pe scurt cultul (dullu), un cuvânt care în babiloniană înseamnă 
chiar „muncă”. Astfel, din perspectiva babiloniană, omul a fost creat ca 
un sclav pentru zei. În ultimă instanţă, relația dintre zeii babilonieni 
şi om este una de tipul do ut des („îţi dau ca să îmi dai”), o relaţie pur 
contractuală și chiar egoistă: cu influenţa și puterea lor mare, zeii îi 
pot face anumite servicii omului — să nu uităm că demonii îl ameninţă 
totdeauna cu tot felul de boli şi suferinţe —, iar omul îi poate și el con- 
strânge pe zei. Astfel, până la un anumit grad, omul are divinitatea la 
mână şi în puterea sa şi poate pretinde de la aceasta orice ajutor doreşte, 
pentru că oricând îi poate retrage jertfele și ritualurile cultice de care 
este absolut dependentă. 

În fine, ar mai trebui subliniat un lucru foarte important privind 
crearea omului. Datele oferite în această privință de Enuma elis nu fac 
decât să prelungească tradiția sumeriană, care susține același lucru: 
omul a fost creat pentru a-i sluji pe zei. Totuşi, apare şi un element nou, 
cu totul agravant, cum afirma Mircea Eliade. Kingu, în pofida faptului 
că a fost unul dintre primii zei, a devenit arhidemon, căpetenia cetei 
de monştri și demoni creaţi de Tiamat pentru a-l învinge pe Marduk. 
Omul este, în consecinţă, constituit dintr-o substanţă demonică, respec- 
tiv sângele lui Kingu. Diferenţa față de versiunile sumeriene este cu totul 
semnificativă. Potrivit concepţiei babiloniene, omul pare condamnat de 
pe acum de propria sa origine, de propria sa creaţie. Singura sa spe- 
ranță, aşa cum subliniază tot Mircea Eliade, este că a fost modelat de 
către Ea; el posedă, deci, o „formă” creată de un mare zeu. Din această 
perspectivă există o concordanţă între crearea omului şi originea lumii. 
În ambele cazuri, materia primă este constituită din substanţa unei divi- 
nităţi primordiale decăzute, demonizate și ucise de zeii tineri, victorioși. 

Fără a fi direct un mit, Epopeea lui Ghilgameș este cea mai populară 
creaţie babilonică. Ghilgameş era într-o proporţie de două treimi ființă 
divină, ca fiu al unei zeițe şi al unui muritor. La început, textul ne vor- 
beşte despre atotştiinţa sa și despre marile construcţii pe care le-a făcut. 

Însă, în curând, ne apare imaginea unui despot care violează femeile și 
fetele şi-i supune pe bărbaţi la diferite munci grele. Astfel, locuitorii îi 
solicită pe zei să-i ajute, iar aceştia hotărăsc să creeze un uriaș, în stare 
să-l înfrunte pe Ghilgameş. Acest uriaș aproape sălbatic va primi numele 
de Enkidu. Așa cum prevăzuseră zeii, cei doi luptători se vor măsura în 
luptă îndată ce se întâlnesc. Ghilgameş iese învingător, dar cei doi se 
împrietenesc. În continuare, Ghilgameş este remarcat de zeița Iştar, care 
îi cere să se căsătorească cu ea, dar el o refuză categoric. Umilită, Iștar își 
imploră tatăl, zeul Anu, să creeze „Iaurul ceresc”, pentru a-l distruge pe 
Ghilgameș şi oraşul său, Uruk. Acest „Taur ceresc” se năpustește asupra 
oraşului şi doboară sute de oameni ai regelui, dar Enkidu reușeşte totuşi 
să-l prindă de coadă şi Ghilgameş îi împlântă spada în ceafă. În furia ei, 
Iștar îl blesteamă pe acesta din urmă de pe zidurile cetăţii. Este de fapt 
momentul de vârf al destinului celor doi eroi şi, totodată, prologul unei 
tragedii: în aceeaşi noapte, Enkidu visează că a fost condamnat de zei, 
cade bolnav şi moare după douăsprezece zile. 

Acest moment schimbă, de fapt, şi destinul lui Ghilgameş. Timp 
de şapte zile și şapte nopți, el își plânge prietenul şi refuză să-l înmor- 
mânteze, sperând că-l va putea învia. Când chipul lui Enkidu începe să 
se descompună, în sfârșit îl înmormântează. După aceea părăseşte ceta- 
tea şi rătăceşte în deşert, fiind terorizat de ideea morţii. De acum îna- 
inte, singurul său gând este să scape de destinul oamenilor, să câştige 
nemurirea. EI ştia că renumitul Utnapiştim, scăpat de potop, trăieşte 
încă şi se hotărăşte să meargă în căutarea lui. După multe dificultăţi 
şi aventuri ajunge, în sfârşit, la locul „revărsării fluviilor”, unde locu- 
ieşte Utnapiştim. Acesta îi povesteşte despre potop - asupra căruia vom 
reveni puţin mai târziu — şi despre modul cum a dobândit viaţa veşnică. 
Apoi îi vorbeşte despre un „secret al zeilor”, respectiv locul unde se 
află planta care redă tinereţea. Ghilgameș coboară în fundul mării, o 
culege și, foarte fericit, reia drumul întoarcerii. În timpul unui popas 
lângă un izvor însă, un şarpe iese din apă, o mănâncă și își schimbă 
pielea. În hohote, Ghilgameş se plânge lui Utnapiştim de nenorocirea 
sa. Din acest episod reiese limpede eșecul său în fața acestei noi probe 
inițiatice; Ghilgameș n-a ştiut să profite de acest dar nesperat. Într-un 
cuvânt, i-a lipsit „înţelepciunea'. 

Epopeea lui Ghilgameș conţine diferite motive interesante din 
punctul de vedere al istoriei religiilor. Principalul motiv - năzuința 
omului după viața veşnică - îl găsim şi în Mitul lui Adapa şi, într-o formă 
schimbată, reprezintă chiar fondul istoriei biblice despre paradis. Şi alte 
motive din Epopeea lui Ghilgameș sunt prezente, de altfel, în aceasta 
din urmă, cum ar fi, de pildă, rolul şarpelui în căderea omului în păcat. 
Şi totuşi, Epopeea lui Ghilgameș nu este un text pur religios. Zeii sunt 
trataţi într-o manieră lipsită de respect: Ghilgameş, de pildă, o respinge 
pe Îştar cu cele mai dojenitoare cuvinte, iar referatul despre potop ni-i 
înfăţişează pe zei cum se strecoară cu groază pe lângă zidul oraşului, din 
pricina distrugerilor provocate de catastrofă. 

Potopul este amintit în literatura akkadiană în două contexte diferite, 
respectiv atât în Mitul lui Atrahasis cât şi în Epopeea lui Ghilgameș, aşa 
cum am spus. Primul — relativ recent cunoscut — își are numele, ca şi Epo- 
peea lui Ghilgameș, tot de la cuvintele cu care începe: enuma îlu awilum 
(„Pe când zeii erau ca oamenii...). Mitul arată că la început, în perioada 
primordială, zeii trebuiau să muncească foarte greu, aşa încât au decis 
să-l creeze pe om pentru a munci în locul lor. Zeița Mama (sau Mami) 
îl creează pe om din lut amestecat cu sângele unui zeu jertfit. Oamenii îi 
deranjează pe zei cu zgomotul lor, cu tărăboiul pe care îl fac tot timpul, 
așa încât Enlil îşi propune să-i nimicească. Mai întâi el trimite asupra lor 
ciuma, iar apoi o perioadă de şapte ani de secetă, dar cu ajutorul lui Ea, 
Atrahasis („cel absolut înțelept”) reuşeşte să-i salveze. În cele din urmă, 
Enlil trimite peste ei potopul, dar Atrahasis se salvează cu o arcă. 

Referatul despre potop din Epopeea lui Ghilgameș ne aminteşte de 
referatul biblic în această privinţă. El descrie cum zeii au decis să trimită 
această catastrofă asupra pământului, dar fără a se arăta motivul. Totuşi, 
Ea îl avertizează - din nou fără motivaţie - pe Utnapiştim, iar acesta își 
construieşte o arcă pe care la timpul convenit își va aduce în siguranţă 
toate bunurile sale, familia şi toate speciile de animale. Apoi vine poto- 
pul. Înşişi zeii sunt cuprinși de panică, încât „se târăsc ca niște câini”, 
Toţi zeii plâng, împreună cu Iştar. În a şaptea zi, vremea se linişteşte 
şi treptat arca lui Utnapiștim se aşează pe muntele Nisir. După câteva 
zile, Utnapiştim trimite un porumbel care se întoarce, apoi o rându- 
nică care se întoarce şi ea și, în cele din urmă, un corb care nu se mai 

întoarce pentru că, între timp, apa scăzuse. Atunci Utnapiştim părăseşte 
corabia și aduce jertfa. Cu un anumit umor, se povesteşte cum zeii savu- 
rau mirosul plăcut şi se adunau ca mușştele în jurul jertfei, dorind să se 
sublinieze absoluta dependenţă a zeilor de jertfe şi de oameni. În fine, 
Utnapiștim primește nemurirea, asemenea zeilor. 

Anumite similitudini cu textul din Vechiul Testament despre 
potop şi Noe sunt evidente: muntele pe care se așează arca, numărul 
păsărilor trimise, jertfa adusă după încetarea potopului. Însă istoria 
biblică despre potop are o motivaţie şi un temei pe care referatul babi- 
lonian nu le are, și anume păcatul omului şi dreptatea lui Noe. Apoi, 
durata potopului și felul păsărilor nu concordă; în fine, comportamen- 
tul zeilor în timpul potopului diferă categoric de acela al lui Iahve. 


6. Morala 
6.1. Relaţia omului cu zeii 


Aşa cum am amintit, mai multe texte mitologice arată că omul este o 
creaţie a zeilor. Numele conferite oamenilor arată, de asemenea, că fiecare 
nou-născut era privit ca operă sau dar al unei divinităţi: Assur-ahaiddina 
(Assarhaddon) — „Assur a dat un frate, Assur-baniapla (Assurbanipal) — 
„Assur creează un fiu” etc. 

Prin urmare, viaţa este un dar al zeilor, iar rugăciunile prin care 
oamenii cer de la zei o viaţă lungă şi fericită sunt foarte frecvente. Dacă 
totuşi zeii sunt cei care au conferit viață oamenilor, tot ei pot să le-o şi ia. 
Viaţa veşnică aparţine, aşa cum s-a văzut, doar zeilor. Tot la fel, sănăta- 
tea și boala se află şi ele tot în mâinile zeilor, nenumărate rugăciuni con- 
firmând faptul că oamenii aşteptau eliberarea de tot felul de suferinţe și 
boli tot de la zei. 

Într-un capitol anterioraminteam că mesopotamienii credeau într-o 
predeterminare a lucrurilor, a destinului de către zei. Într-adevăr, la 
asiro-babilonieni descoperim, de asemenea, credinţa că la sărbătoarea 
Anului Nou, de pildă, era determinată o soartă bună pentru noul an, o 
divinitate stabilea un destin bun pentru rege etc. Şi tot la fel, fiecare om 

are un anumit destin (șimtu) predeterminat de zei. În cele mai multe 
cazuri, acest șimtu pare să vizeze numărul determinat de ani de viaţă, 
lungimea vieţii omului. Există, însă, și exemple care arată că șimtu se 
referea la predeterminarea fericirii sau nefericirii din viața omului. 

Regele Assurbanipal vorbeşte, de exemplu, de victoriile și cuceri- 
rile sale ca despre o parte a destinului pe care i l-au conferit zeii şi care, 
de aceea, trebuie să se îndeplinească în mod absolut obligatoriu. Une- 
ori, șimtu primeşte semnificația de „natură” sau „caracter”, cum ar fi, de 
pildă, în versiunea akkadiană a vechiului Mit al lui Ninurta, în care zeul 
conferă fiecărui fel de piatră șimt-ul său, adică natura şi caracterul ei. 

Ideea existenţei unui zeu protector personal pentru fiecare om -— 
întâlnită în perioada sumeriană - este încă vie şi la asiro-babilonieni. În 
actele magice și rugăciunile pentru vindecarea unui bolnav sau pentru 
purificarea de păcate, „pacientul” este numit deseori „fiu (sau copil) al 
zeului său”. În ele sunt invocate, evident, ajutorul şi protecţia propriului 
zeu pentru el. 

Atitudinea față de zei reiese mai ales din rugăciunile adresate lor. 
De regulă, este vorba de rugăciuni ale regilor, în care cel mai frecvent 
ei cer viaţă lungă, domnie fericită şi biruinţă asupra dușmanilor. Astfel, 
regele Nabucodonosor al II-lea (605-562 î.d.Hr.) se roagă zeului Șamaș 
să-i dea „un sceptru drept, o păstorie bună, un toiag de păstor legitim, 
care să facă ca oamenilor să le meargă bine” 

Așa cum aminteam și în capitolul anterior, omul a fost creat pentru 
a sluji zeilor. Zeul este domnul (belu), stăpânul, iar omul este slujitorul 
sau sclavul (ardu). În multe texte religioase, aradka („slujitorul”, respec- 
tiv „sclavul său”) este o transcriere firească pentru „eu'. Strălucirii orbi- 
toare a zeului (melammu - iniţial un cuvânt sumerian) îi corespunde 
teama omului (puluhtu). 

Slujirea zeilor de către oameni era, așa cum am mai amintit, 
una cultică: jertfe, rugăciuni și sărbători. Astfel, în așa-numitul text 
Iov cel babilonian, personajul principal, comparat cu Iov din Vechiul 
Testament, arată clar că îndatoririle fundamentale ale omului față de 
zei sunt de natură cultică și ritualică. De altfel, idei similare găsim și în 
literatura sapienţială: 

„Cinsteşte zilnic pe zeul tău 
Prin jertfe, rugăciune și tămâie”. 


6.2. Relaţia cu semenii 


Fiecare om avea, însă, îndatoriri şi faţă de semeni, acestea având un 
caracter mai mult sau mai puţin religios. Așa cum spuneam, unul dintre 
motivele pentru care zeii îi confereau putere regelui era ca el să poarte 
de grijă ca în ţara sa să domnească „justiția și dreptatea. Cei doi ter- 
meni akkadieni despre care este vorba aici, meșaru şi kettu, înseamnă, 
propriu-zis, „dreptate” şi „statornicie, adevăr”; în decursul timpului, 
ele au devenit virtuțile fundamentale pe care se fundamentează viața 
omului. 

Unii cercetători au încercat să arate că kettu desemnează „suma 
adevărurilor cosmice de origine divină, care sunt transpuse după aceea 
într-o formă concretă în legi, în timp ce meșaru reprezintă procesul 
(sau, mai exact, principiul pentru procesul) prin care legile sunt puse 
în practică şi pot deveni eficiente. Pe de altă parte, însă, există exemple 
care arată că meșaru avea şi o dimensiune cosmică, constând în ordinea 
din natură exprimată prin schimbarea regulată a anotimpurilor. 

Referitor la conţinutul concret al comandamentelor morale găsim 
informaţii în „chestionarul pentru spovedanie”, cuprins în a doua 
tăbliță a listei de exorcisme Șurpu. Aici avem o prezentare bogată a fap- 
telor despre care se credea că ar aprinde mânia zeilor și, indirect, şi o 
prezentare a ceea ce era privit ca bineplăcut acestora. Instituţiile date 
de zei trebuie respectate, mai ales familia; păcat înseamnă inclusiv a 
provoca conflicte între prieteni: 

„L-a despărţit pe fiu de tată, 

L-a despărţit pe tată de fiu, 

A despărțit pe fiică de mamă... 

A despărțit pe frate de frate, 

A despărțit pe prieten de prieten, 

A despărţit pe camarad de camarad?” 

Una dintre îndatoririle regelui era și aceea de a-i elibera pe cei 
întemnițați pe nedrept. Se pare, totuşi, că aceasta era și o prescripţie 
morală generală: 

„Nu l-a eliberat pe cel închis, 

Nu l-a lăsat pe cel întemnițat să vadă lumina?” 

Idealul moral este reprezentat şi de promovarea adevărului, de evita- 
rea minciunii, aşa cum reiese şi din Predica de pe Munte a Mântuitorului: 

„A spus el «da» în loc de «nu»? 

A spus el «nu» în loc de «da»?” 

Pentru ca mai departe să se pledeze pentru principiul cinstei în 
orice afacere sau negustorie: 

„A folosit el un cântar fals? 

A folosit el bani falși, 

N-a luat bani cinstiţi? 

A alungat el vreun moștenitor legal, 

A pus vreun moştenitor ilegal? 

A pus el vreo piatră de hotar falsă, 

A pus el vreuna bună? 

A mutat el din loc vreun hotar, vreo piatră de hotar...?” 

Respectul faţă de limitele proprietăţii pare să fi fost mare în întreg 
Orientul antic. Şi în Egipt şi Israel se acorda o mare atenţie acestui lucru. 
Piatra de hotar, kudurru, se afla sub atenţia zeilor. 

De asemenea, viaţa şi proprietatea fiecărui om, inclusiv soţia, erau 
protejate de o lege motivată religios: 

„A pătruns el în casa aproapelui său? 

S-a apropiat de soția aproapelui său? 

A vărsat sângele aproapelui său? 

A luat el îmbrăcămintea aproapelui său?” 


Desigur, înșiruirea comandamentelor moralei asiro-babiloniene 
este foarte amplă, dar în principiu nu există nicio deosebire între încăl- 
cările ordinei cultice, sociale şi morale, pentru că toate au aceeași conse- 
cinţă, respectiv provocarea mâniei zeilor. 

Câteva norme de viaţă formulate pozitiv sunt întâlnite în literatura 
sapienţială: 

„Să nu faci niciun rău duşmanului tău, 

Să-l răsplăteşti cu bine pe cel ce ţi-a făcut răul... 

Fă dreptate dușmanului tău... 

Nu te lăsa sedus în inima ta să faci rău... 

Dă-i pâine să mănânce, dă-i vin să bea, 

îmbracă-l pe cerşetor. 

Pentru aceasta se bucură zeul tău. 

Aceasta este bineplăcut lui Şamaș, el răsplătește cu binele. 

Ajută, fă binele”. 

Acest text este apropiat de ideile din Predica de pe Munte, dar, din 
păcate, nu se cunoaşte mai îndeaproape originea şi intenţia sa. El apar- 
ţine aceluiaşi gen literar ca şi Pildele lui Solomon din Biblie şi provine cu 
certitudine din perioada anterioară anului 700 î.d.Hr. 

Potrivit moralei asiro-babiloniene, orice lege vine de la zei, drepta- 
tea coboară din cer, îndatoririle oamenilor au fost stabilite prin pronia 
zeilor. Orice încălcare de lege, orice atingere a dreptăţii sau neglijenţă 
față de poruncile morale înseamnă, în fapt, păcat. Între cuvintele folo- 
site pentru a desemna păcatul se remarcă, în primul rând, termenul 
semit general de dehitu (în ebraică: het), ceea ce însemnează, în fapt, 
„concepţie” sau „noţiune greşită”, „pas greşit”. Uneori întâlnim părerea 
că păcatul reprezintă încăpățânarea omului de a trăi „după capul său”, 
fără a se interesa de zei. Dar putem spune că păcatul este şi ceea ce pro- 
voacă mânia zeilor, pe care omul o simte sub forma bolii sau nenorocirii. 

Din starea de păcat nu există decât o singură ieşire, anume rugă- 
ciunea de iertare adresată divinității ofensate. Doar rugăciunea poate 
elibera din starea de păcătoșenie, iar literatura religioasă akkadiană 
este bogată în psalmi de rugăciune şi pocăință. Există nenumărate 
exemple în care apare sentimentul de păcătoșenie, dar şi încrederea în 
mărinimia zeilor: 

„Doamne, nelegiuirile mele sunt multe, păcatele mele sunt mari, 

Zeul meu, nelegiuirile mele sunt multe, păcatele mele sunt mari, 

Zeița mea, nelegiuirile mele sunt multe, păcatele mele sunt mari, 

Zeule cunoscut şi necunoscut, nelegiuirile mele sunt multe, păca- 
tele mele sunt mari, 

Zeiţă cunoscută şi necunoscută, nelegiuirile mele sunt multe, păca- 
tele mele sunt mari”. 

Atât această rugăciune, cât şi alte rugăciuni sau psalmi de pocăință 
relevă o anume „dicţie” similară celei biblice, lucru ce s-ar putea explica 
prin faptul că poezia psalmilor biblici și akkadieni face parte din aceeași 
tradiție poetică. Cel mai pregnant reiese acest lucru din Plângerile lui 
leremia. 

Această realitate se relevă atât în construcţia psalmilor cât și în 
limbajul lor metaforic. De regulă, atât psalmii akkadieni de jale cât şi 
Plângerile lui Ieremia conţin următoarele elemente: invocarea zeului, 
respectiv a lui Dumnezeu, descrierea suferințelor, rugăciunea pentru 
ajutor, eventual mărturisirea păcatelor şi rugăciunea de iertare, ca şi 
făgăduinţa de jertfă de mulţumire. În descrierea suferinței există lucruri 
comune: cel ce se roagă afirmă că a fost atacat de dușmani, de animale 
sălbatice sau de demoni, ori că se scufundă în apă sau mâl (imagine 
pentru moarte și împărăţia morţilor). 

O problemă cu totul specială o reprezintă referința frecventă la 
păcate necunoscute, neștiute: „Păcatele pe care le-am săvârșit nu le 
cunosc”. Ideea de bază în asemenea situaţii este că a fost încălcată pronia 
divină în mod inconștient, lucru care a stârnit mânia zeilor şi atrage 
după sine pedeapsa din partea lor. După aceea se încearcă stabilirea 
păcatului săvârşit, pentru a se cere iertare. 

Este interesant cât de rar sunt identificate anumite păcate în psalmii 
de jale. În loc de aceasta întâlnim mai degrabă exprimări de genul: „Păca- 
tele mele sunt nenumărate”, „de şapte ori câte şapte păcate am săvârșit”. 
Aceşti psalmi trebuiau şi puteau fi citiți şi utilizaţi, probabil, de diferite 
persoane și cu diferite ocazii, reprezentând forme de rugăciune adapta- 
bile în momente şi situaţii diferite, potrivite pentru tot felul de persoane. 
Este de asemenea posibil ca prin ele să se fi urmărit ca penitentul să nu 
uite niciun fel de păcat în mărturisirea lor, pomenindu-le la acest mod 
nedeterminat. Nu există niciun om fără păcat și se poate întâmpla să se 
încalce o poruncă fără să se realizeze acest lucru, fără ca respectivul să-şi 
dea seama. Dacă „rugăciunea este cea care dezleagă păcatul”, în rugă- 
ciune şi mărturisire trebuie incluse şi păcatele eventuale. 

Chiar dacă n-au avut o învăţătură clar formulată în acest sens, totuși 
babilonienii și asirienii au crezut într-o răsplată divină a faptelor lor. 
Pentru ei era de la sine înțeles că păcatul va fi pedepsit iar fapta bună 
răsplătită. 


7. Cultul 
7.1. Templele 


Rolul economic și social al templelor pare să se fi schimbat în peri- 
oada veche babiloniană, mai ales datorită sporirii importanţei regelui în 
acest plan. Semnificaţia lor religioasă a rămas, în schimb, aceeaşi și este 
surprinzător că până târziu templele babiloniene aveau să poarte nume 
sumeriene, care exprimau semnificaţia lor simbolică. Astfel, întâlnim 
nume de temple cum ar fi: E-temen-an-ki („Lemplul temeliei cerului și 
pământului”), E-kur („Templul muntelui lui Enlil”) etc. 

Scopul principal al templului era de a fi locuinţă pentru zei. În tem- 
plu, zeul reprezenta cel mai mare bun al orașului și imperiului de pe 
pământ. Prezenţa zeului era reprezentată simbolic prin statuia sa, aflată 
într-un spaţiu asemănător Sfintei Sfintelor din Vechiul Testament. Pre- 
zenţa unui zeu în statuia sa era privită ca o prezenţă reală, așa încât atunci 
când, de pildă, statuia unui anume zeu era purtată pe străzile orașului sau 
în vizită la templul unui alt zeu, se credea că zeul însuși era prezent acolo. 
Iar dacă, eventual, statuia zeului era capturată de cuceritori, acest lucru 
era interpretat în sensul că zeul părăsise, mânios, oraşul său. 

De asemenea, templul era locul unde zeul îşi avea reședința şi unde 
oamenii îl slujeau. Statuia zeului era îmbrăcată și i se oferea mâncare. 
Aceasta era sarcina sacerdoțiului, în timp ce poporul nu avea, de regulă, 
acces la templu. Existau, însă, anumite ocazii în care statuia zeului putea 
fi văzută în nişa sa printr-un orificiu din uşă. În cadrul marilor sărbători, 
poporul putea participa la ritualurile de cult săvârşite, ocazie cu care le 
era prezentat zeul, respectiv statuia sa. Prin urmare, templul servea, în 
primul rând, pentru desfăşurarea cultului oficial în numele oraşului și 

poporului. În ce măsură asemenea temple se aflau și la dispoziţia omului 
de rând nu este clar. 

Revenind la credinţa în prezenţa reală a zeului în statuia sa, remar- 
căm faptul că nu există detalii exacte privind modul cum gândeau şi 
înțelegeau acest lucru asirienii şi babilonienii. În miturile lor, zeii se 
mișcă în sfere cosmice. Statuile erau opera oamenilor, dar ele erau sfin- 
țite prin rituri nocturne speciale și transformate în obiecte în care era 
asigurată prezenţa reală a zeului respectiv. Lor le era conferită „viaţă”, 
gura lor „era deschisă” (pet pi) şi spălată (mes pi), astfel încât puteau 
vedea şi mânca. 

Ca şi la sumerieni, marile temple aveau un „turn al templului”, 
un zikkurrat, care se înălța în trepte spre cer. Amintim aici, de pildă, 
zikkurrat-ulprincipalaltemplului din Babilon, ridicat de Nabucodonosor 
al II-lea în cinstea zeului Marduk, pe care evreii din captivitate l-au numit 
Turnul Babel. După mărturia lui Herodot, latura bazei pătrate avea 180 
m, iar înălţimea (calculată azi de arheologi) era de 91 m. El avea șapte 
etaje, iar în vârful său, deci pe ultima treaptă, se afla o încăpere. 

În ce priveşte simbolistica și semnificaţia unor asemenea zikkur- 
rate, nu există nici astăzi o unitate de vederi în lumea cercetătorilor. 
Ceea ce se ştie este că, în cazul unui asemenea „turn al templului”, este 
vorba de un „templu superior” în vârf și un „templu inferior” la bază, 
presupunându-se că zeul locuia de regulă în „templul superior”. S-a 
considerat că „templul superior” reprezenta o treaptă intermediară pe 
drumul zeului dinspre cer spre templul de pe pământ. În ambele cazuri, 
turnul devine cumva o treaptă sau scară, așa cum se arată şi în cartea 
Facerea 11, 3-5; 28, 12. Anumite indicii arată că în „templul superior” 
se săvârşeau ritualuri de cult și că întreg turnul era privit ca un adevă- 
rat altar. Unii exegeţi au încercat chiar să acrediteze ideea că profetul 
lezechiel (43, 13-17) ar descrie un altar-jertfelnic în miniatură, ca un 
zikkurrat. Alte teorii privesc turnul ca pe o imagine a muntelui cosmic, 
unde „se afla înmormântat” un zeu care moare şi reînvie, dar nici acest 
lucru nu este prea sigur. Cea mai împărtășită explicație este aceea că 
zikkurrat-ul era un fel de punte între cer şi pământ, între lumea zei- 
lor şi oamenilor, în vârful căruia oficia „păstorul popoarelor”, respectiv 
regele. 

7.2. Sacerdoţiul 


Se cunosc mai multe clase de sacerdoți la asiro-babilonieni. Teore- 
tic, regele era conducătorul cultului, care — așa cum am văzut într-un alt 
context - avea titluri şi funcţii sacerdotale. În practică, însă, el trebuia să 
lase aceste funcţii pe seama preoţilor. 

Sacerdoţiul reprezenta, practic, o asociaţie de „specialiști” având ca 
sarcină realizarea contactului între oameni și zei. Deşi nu se poate vorbi 
de o ierarhie bine organizată, diferite grupe cu atribuţii similare consti- 
tuiau un fel de colegiu; mulți îşi revendicau - după posibilități - obârşia 
din diferiţi strămoşi mitici. Există mărturii care arată că părinţii trans- 
miteau fiilor „înţelepciunea” lor sacerdotală, dar nu se știe dacă demni- 
tatea sacerdotală moştenită constituia o regulă. 

Nu se cunosc cu exactitate demnităţile sacerdotale superioare. 
Enu (în sumeriană: en) şi șangu (în sumeriană: sanga) reprezintă titluri 
sacerdotale care iniţial reveneau principilor-preoţi și regelui, dar mai 
târziu erau purtate şi de alți demnitari sacerdotali superiori. În opinia 
unor cercetători, enu reprezenta veriga de legătură între templul comu- 
nităţii sale și zeul respectiv, iar șangu era demnitatea administrativă 
supremă în cadrul templului. În orice caz, regii asirieni se numeau de 
regulă șangu ai lui Assur. 

Ca denumire generală pentru „preoţi” întâlnim deseori expresia 
erib biti („cel ce are voie să intre în templu”). Primul loc între aceștia îl 
ocupa preotul șeșgallu, al cărui nume arată că el era un fel de „controlor” 
sau „inspector general”. Un asemenea sacerdot al lui Marduk la Babilon 
avea chiar puterea de a-i retrage regelui, în cadrul unui ritual, însemnele 
puterii, pentru ca după aceea să i le confere din nou la sărbătoarea Anu- 
lui Nou. 

Alte două clase de preoţi aveau drept sarcină împlinirea exorciză- 
rilor și ceremoniilor de purificare împotriva acţiunii nocive din partea 
unor demoni sau vrăjitori. Astfel, așipu avea drept atribuţie săvârşirea 
unor asemenea ritualuri pe la casele oamenilor obișnuiți, iar mașmașu 
avea, în afară de aceasta, anumite atribuţii în cadrul cultului oficial cu 
prilejul purificării templului etc. O altă categorie, preotul kalu, avea 
misiunea de a potoli mânia zeilor prin cântări și muzică în general. 

Anumite forme de divinaţie erau împlinite de baru („văzător'”), 
şa 'ilu („cel care întreabă”) şi, cel puţin în anumite locuri, de mahhu - 
profeţii extatici. 

În anumite acte de cult, dar în mod deosebit în cultul zeiței Iştar, 
apar eunucii, preoții castraţi, kurgaru şi assinnu. Din personalul de cult 
al zeiţei Iștar făceau parte şi femeile „prostituate', care purtau diferite 
numiri, a căror semnificaţie nu este limpede: qadiștu (în ebraică: qadeșa, 
„mireasa templului”), naditu („nefertilă”), harimtu („sfinţită „consa- 
crată”), îștaritu („aparținătoare lui Iştar”) etc. 

Este sigur că sacerdoţii purtau anumite veșminte speciale. „Goli- 
ciunea” ritualică nu se mai practica, ci erau folosite veşminte din pânză 
de in, de diferite culori. În cadrul ceremoniilor de împăcare, sacerdoții 
îmbrăcau veşminte de culoare purpurie. Anumite reprezentări ni-i arată 
pe preoţi purtând un acoperământ pe cap, sub forma unui fes. De ase- 
menea, anumite reprezentări din perioada neoasiriană îi arată pe preoţi 
purtând măşti de animale. 


7.3, Sacrificii şi sărbători 


Aşa cum am menţionat în multe rânduri, scopul cultului era, în 
primul rând, acela de a-i întreţine pe zei şi de a-i face să se simtă bine. 
Acest lucru se exprimă și prin denumirea generală dată cultului, respec- 
tiv dullu, „slujire, „muncă de slujire”. 

De regulă, zeilor le erau „servite” două mese pe zi, şi anume o masă 
principală dimineaţa şi una mai mică seara. Cu această ocazie, preoții 
le ofereau tot felul de mâncăruri şi băuturi: carne, păsări și pește, fructe, 
ulei, lapte, vin, miere etc. În afară de acestea, era aprinsă tămâie, soco- 
tindu-se că mirosul de tămâie le este deosebit de plăcut. În faţa statuii 
zeilor erau turnate băuturi. Modul cum zeul servea mâncarea nu ne este 
prezentat, dar se ştie că în faţa mesei zeului era trasă o perdea, în timp ce 
el mânca. Regele nu trebuia văzut de oameni atunci când servea masa. 
Există dovezi că felurile de mâncare de la masa zeului erau trimise mai 
departe regelui, pentru a fi consumate de acesta, dar este posibil ca acest 
lucru să se fi întâmplat doar cu ocazii deosebite; este imposibil ca regele 

să fi trebuit să consume toate jertfele oferite zeului. Oricum, semnificația 
acestui lucru era faptul că, în acest mod, regele avea parte de binecuvân- 
tarea divină. Preoţii aveau și ei partea lor din jertfele aduse, chiar dacă nu 
există dovezi dacă și ei consumau din ceea ce rămânea de la masa zeilor. 

Este unanim recunoscut faptul că sângele jertfelor de animale era 
vărsat în fața statuii zeului, motiv pentru care jertfele sângeroase purtau 
numele de niqu („vărsare”). Deosebirea clară în această privinţă faţă de 
Vechiul Testament constă în faptul că la asirieni şi babilonieni nu apare 
arderea jertfelor, ca modalitate de a fi transferate în lumea zeilor. Dacă, 
totuși, focul este socotit uneori necesar pentru jertfă, acest lucru se referă 
doar la arderea tămâiei, prezentă în cadrul oricărui ospăț sacrificial. 

Unele specii de animale sau alimente erau interzise în cultul anu- 
mitor divinităţi. Păsările, de pildă, nu apar ca jertfe aduse zeilor htonici, 
după cum oile erau interzise pentru alte divinităţi. Avem aici, în mod 
evident, de-a face cu vechi concepții tabuiste. 

Pe de altă parte, descoperim în cadrul anumitor ritualuri de ispășire 
şi exorcizare exemple în care un animal devine substitutul (puhu, dinanu) 
omului. În asemenea situaţii, mânia zeilor sau a demonilor se revarsă 
asupra animalului jertfit. De pildă, într-un ritual de exorcizare împo- 
triva „demonilor răi”, se spune: „Mielul este un reprezentant (dinanu) al 
omului; pentru viaţa sa, el trebuie să jertfească mielul: el trebuie să ofere 
capul mielului pentru capul său, gâtul mielului pentru gâtul său, pieptul 
mielului pentru pieptul său'. 

Așa cum spuneam, ospeţele sacrificiale erau oferite zeilor cu regula- 
ritate în fiecare zi. Existau însă zile speciale, care presupuneau sacrificii 
şi ceremonii cu totul speciale. Fiecare zi era consacrată unui anumit zeu. 
Existau cataloage speciale care consemnau acest lucru și specificau zilele 
care aduceau fericire sau nenorociri. Ca zile nefaste erau considerate în 
special a 7-a, a 14-a, a 19-a, a 21-a și a 28-a din fiecare lună. Unii cer- 
cetători au văzut în aceasta un stadiu incipient al săptămânii de șapte 
zile şi a sabatului, dar trebuie avut în vedere că, dacă în aceste zile erau 
interzise anumite activităţi, acest lucru nu avea aceeași motivaţie ca în 
cazul sabatului din Vechiul Testament. Aceste zile erau socotite de asiro- 
babilonieni rele și aducătoare de necazuri, în timp ce sabatul avea valoare 
pozitivă. Zile speciale de sărbătoare în fiecare lună erau socotite, de pildă, 

ziua cu lună nouă, respectiv întâia zi a lunii, și ziua cu lună plină (a 15-a), 
numită șapattu. Este posibil să fie vorba aici de o legătură cu ebraicul 
sabbat, sabat; este interesant că în cele mai vechi părți ale Vechiului 'Tes- 
tament descoperim această asociere „zile cu lună nouă și zile de sabat”. 

În rest, fiecare templu își avea sărbătorile proprii, aşa cum reiese din 
diferitele calendare babiloniene şi asiriene. Cea mai importantă sărbă- 
toare era sărbătoarea Akitu care, cel puţin în Babilonia, dar probabil şi 
în Asiria, era sărbătoarea Anului Nou. Întrucât derularea festivităților 
cu acest prilej era diferită în Babilonia și în Asiria, le vom trata separat. 

Sărbătoarea babiloniană Akitu avea loc în primele unsprezece zile ale 
lunii Nisan. Ar fi de subliniat aici că anul babilonian, care era împărțit după 
fazele lunii - fiind astfel un an lunar și nu unul solar —, începea cu luna 
Nisan, care corespundea cu aproximaţie lunilor noastre martie-aprilie. 
Sărbătoarea Anului Nou presupunea participarea regelui, încât în absența 
sa sărbătoarea nu putea avea loc. De pildă, atunci când regele Nabonid n-a 
putut lua parte la această sărbătoare — fiind undeva în afara țării, într-un 
sat din oaza arabică Teima (539 î.d.Hr.) —, sărbătoarea din acel an nu a 
putut avea loc, stârnind, bineînţeles, nemulțumirea poporului. 

Toţi cercetătorii sunt de acord că la această sărbătoare era reprezen- 
tată o dramă cu un caracter cultic, în cadrul căreia regele însuși juca rolul 
lui Marduk, vizând prezentarea evenimentelor care i-au determinat pe 
zei să-l aleagă „rege al zeilor” şi care au condus, în cele din urmă, la vic- 
toria finală a acestuia asupra forțelor haotice şi adverse ale Universului. 
Un alt personaj principal — alături de rege — era acel șeșgallu, sacerdotul 
„inspector general” care în a 4-a zi a sărbătorii trebuia să recite textul 
despre creaţie, așa cum era prescris el în ritualul pentru acest program. 

În ziua a 5-a avea loc purificarea templului lui Marduk. Era sacrifi- 
cată o oaie, iar trupul ei era adus în templu pentru a prelua asupra sa tot 
ceea ce era rău şi necurat; după aceea era aruncată în apă și ducea astfel 
cu sine tot ceea ce era impur. Aceasta ne aminteşte, întrucâtva, de „țapul 
ispăşitor” din Vechiul Testament, asupra căruia se aruncau sorţi în ziua 
împăcării, după care era adus jertfă pentru păcat (Levitic 16). Puțin mai 
târziu, regele apărea în faţa statuii lui Marduk, unde preotul șeșgallu îi 
lua însemnele puterii şi le așeza în fața statuii. După aceea, preotul îl 
umilea pe rege, dându-i o palmă și trăgându-l de urechi; în continuare, 

regele trebuia să îngenuncheze în fața lui Marduk și să-l asigure că n-a 
neglijat anumite îndatoriri sacre, făcând un fel de mărturisire negativă: 

„N-am păcătuit, o, Stăpâne al popoarelor, 

N-am fost neglijent față de divinitatea ta, 

N-am distrus Babilonul, 

Nu l-am lăsat să cadă... 

N-am zdruncinat Esagila (templul din Babilon, n.n.), 

N-am uitat riturile tale”. 


După această mărturisire și „iertarea păcatelor”, regele primea îna- 
poi însemnele regale și își recăpăta demnitatea. 

Semnificaţia acestei întregi ceremonii era, desigur, faptul că regele 
trebuia să dea socoteală în fiecare an pentru toate în fața zeului Mar- 
duk și că regalitatea trebuia reînnoită de fiecare dată. Unii cercetători 
au presupus că umilirea regelui ar reprezenta o suferință substitutivă, 
de ispășire, pentru păcatele poporului său, dar acest lucru nu reiese din 
textul ritualic. 

În ceea ce priveşte Asiria, există dovezi că sărbătoarea Akitu avea 
loc în mai multe oraşe și în diferite perioade ale anului. Cele mai multe 
mărturii există cu privire la desfăşurarea acestei sărbători în Assur. Ea 
avea loc în luna Nisan, dar se pare că dura cel puţin douăzeci de zile. 
Unul dintre laitmotivele sărbătorii era crearea lumii. Spre deosebire de 
babilonieni, una dintre părțile cele mai importante la asirieni era ban- 
chetul, takultu, la care erau invitaţi toţi zeii, nominal; el se încheia cu o 
rugăciune pentru o lungă şi fericită domnie a regelui. Statutul monar- 
hului cu această ocazie era altul decât în Babilon: o umilire a sa în genul 
celei din Babilon era inimaginabilă. Există doar un ritual regal, în cadrul 
căruia erau aduse jertfe de către rege, după care urma o ceremonie de 
încoronare, în care preotul lui Assur oferea regelui coroana și sceptrul, 
binecuvântându-l. 

În fine, este absolut clar că sărbătoarea Akitu era o sărbătoare a 
bucuriei și triumfului, consacrată noului an şi având menirea de a aduce 
cu sine reînnoirea forțelor naturii. Cu aceasta se corela ritul „nunţii cos- 
mice” sacre, care avea şi sensul de a regenera puterile vieţii şi de a crea o 
„împărăție a zeilor”. 

7.4. Magia 


Vechii asirieni şi babilonieni credeau că viața omului ar fi perma- 
nent ameninţată de forțele răului sau de către demoni care provocau 
boli şi suferință. În mod normal, fiecare om era protejat de zeul său, 
însă dacă stârnea mânia acestuia, atunci demonii aveau cale liberă. De 
asemenea, se putea întâmpla ca omul să fie victima unor acte magice 
săvârşite de diferiți vrăjitori. 

Prin urmare, credinţa în existența demonilor juca un rol foarte 
important la aceste populaţii. Nici zeii nu erau cruțaţi de atacurile demo- 
nilor. Între nenumăraţii demoni se distingeau diferite grupe - se vor- 
beşte, de exemplu, de „cei șapte” sau de „spiritele rele” (utukke lemnuti) 
—, unora dintre aceştia atribuindu-li-se chiar individualitate reală, cum ar 
fi, de pildă, lui Lamaștu, demon feminin, care le ataca pe femei în durerile 
nașterii; Namtaru, demonul ciumei; Pazuzu, vântul din sud care provoca 
malaria; Lilitu, „nălucile ce umblă noaptea”, despre care aminteşte şi pro- 
fetul Isaia (34, 14). Denumirile generale sunt alu şi gallu, monștri fără 
chip, care îl sfâșie pe cel prins. Împotriva demonilor erau folosite amulete 
de protecție. Dacă, totuşi, în ciuda tuturor acestor mijloace, cineva era 
agresat de demoni, în această situaţie trebuia să se apeleze la exorcisme 
(șiptu). Era chemat preotul exorcist (așipu sau mașmașu), care stabilea 
mai întâi care demon sau demoni îl chinuiau pe respectivul, după care 
săvârșea ceremoniile pe care le considera necesare în acea situaţie. 

S-au păstrat mai multe colecţii de prescripţii şi ritualuri pentru ase- 
menea situaţii, adevărate manuale de magie. Cele mai cunoscute sunt 
Șurpu şi Maqlu. Aceste două cuvinte înseamnă „incendiu” sau „ardere” 
şi arată rolul important jucat de foc în cadrul acestor ritualuri magice. 
În primul caz, focul avea menirea să înlăture păcatul şi necurăţia, iar în 
al doilea caz, de a anula actele magice săvârşite de vrăjitor. Existau, desi- 
gur, și multe alte texte cu un caracter exorcizant. Un catalog în această 
privință conţine rubrici în care sunt consemnate, între altele, „durerile 
de cap”, „durerea de măsele”, „mușcătura de şarpe”, rituri de purificare 
pentru „oraş, casă, ogor, grădină și râu” etc. 

În ce priveşte metoda de exorcizare, este interesant de observat 
cum sunt combinate tot felul de măsuri practice, feluri de magie și 

rugăciuni adresate zeilor. De pildă, un exorcism împotriva durerilor 
de măsele conţine, în primul rând, o introducere mitică cu privire la 
viermele care a cauzat durerea, în al doilea rând o prescripţie privind 
modul cum trebuie tras dintele și, în cele din urnă, dorinţa ca Ea să 
„bată” viermele. Este evident de aici că babilonienii nu făceau nicio dis- 
tincţie între religie şi magie. 

În final, ar mai fi de amintit că babilonienii nu credeau doar în 
existența duhurilor rele. Pentru ei existau și spirite bune, spirite protec- 
toare, cum ar fi Sedu şi Lamassu, care manifestau o atitudine binevoi- 
toare față de oameni și îi fereau de orice nenorocire. La porţile palatului 
regal şi la ușile caselor erau așezate statuile unor asemenea spirite pro- 
tectoare; ele aveau trupuri de animale cu față omenească. Mai târziu, 
ele erau numite uneori Kuribu, amintind de heruvimii din Biblie. 


7.5. Mantica 


Practica manticii a fost confirmată încă din perioada sumeriană în 
spaţiul mesopotamian. Însă primele reprezentări sistematice cu privire 
la diferite metode mantice, respectiv serii întregi de tăblițe care explică 
semnificaţia diferitelor semne datează abia din perioada babiloniană 
şi asiriană. De regulă, ele constau din liste lungi în care semnele sunt 
descrise în forma unor propoziţii condiționale, pentru ca răspunsul sau 
lămurirea să fie oferite în propoziţia principală care urmează. De exem- 
plu: „Dacă un bărbat calcă o şopârlă şi o ucide, atunci el își va învinge 
adversarul”. În mare, metodele de mantică pot fi împărţite în două cate- 
gorii: conform celei dintâi, semnele de la care se așteptau informaţii 
despre voinţa divinității într-o anume privinţă erau provocate chiar de 
persoana care apela la ghicitorie, iar conform celei de-a doua categorii, 
persoana respectivă observa doar anumite fenomene și întâmplări care 
apăreau fără contribuţia sa și le interpreta ca mesaj din partea zeilor. 

Asemenea interpretări necesitau, desigur, specialiști. Așa cum 
am mai amintit, existau două categorii de preoţi care aveau ca sferă 
de competenţă tocmai mantica: șa 'ilu („cel care pune întrebări”) și 
baru („văzătorul”). Primul, de pildă, se ocupa cu interpretarea viselor. 

Tehnica oracolelor se afla sub protecţia lui Şamaș și Adad și există o 
serie de rugăciuni ce preced asemenea tehnici, în care zeii respectivi 
sunt invocaţi să ofere informaţii despre viitor în diferite probleme. 

Oracolele tehnice, respectiv acelea la care semnele prevestitoare 
sunt provocate de o anume persoană, pentru ca apoi să fie interpretate, 
pot fi privite ca un mijloc de consultare a divinității. De pildă, se for- 
mulează o întrebare şi se lasă ca semnul respectiv să ofere răspunsul. 
Tragerea obişnuită la sorţi sau jocul de zaruri reprezintă o asemenea 
metodă. Ea era prezentă şi în vechea Mesopotamie, însă nu pare să fi 
avut un statut cultic. Profetul lezechiel afirma că regele Babilonului tră- 
gea la sorţi folosind săgețile: „Pentru că regele Babilonului s-a oprit 
la o răspântie, unde încep două drumuri, şi stă să ghicească: scutură 
săgețile, întreabă statuile zeilor şi cercetează ficatul” (Iezechiel 21, 21). 

O altă metodă tehnică de oracol era şi aceea constând în folosirea 
unei cupe. Se lăsa să cadă picături de ulei într-o cupă cu apă, după care 
erau analizate şi interpretate figurile ce se formau. De asemenea, o altă 
metodă era observarea și interpretarea măruntaielor animalului adus 
jertfă. Legat de aceasta, existau două feluri de mantică: una se concen- 
tra asupra ficatului, iar cealaltă avea în atenţie măruntaiele. Prima, care, 
între altele, era cunoscută prin modelele de ficat din lut cu explicaţii 
gravate, era o metodă destul de răspândită, fiind utilizată și de etrusci, 
iar a doua s-a dezvoltat probabil în Mesopotamia. Înainte de a începe, 
sacerdotul-ghicitor îi ruga pe Şamaș și pe Adad „să înscrie” mesajul său 
în interiorul animalului de jertfă. 

Pentru al treilea tip principal de mantică, respectiv pentru inter- 
pretarea unor întâmplări și fenomene neprovocate de om, era de mare 
interes interpretarea zborului păsărilor, fenomen răspândit și în Asia 
Mică, Siria şi Palestina. După toate probabilitățile, avem de-a face cu 
un fenomen de substrat, prezent în Mesopotamia chiar înainte de veni- 
rea în acest spaţiu a sumerienilor şi akkadienilor. 

În rândul acestor semne prevestitoare pot fi socotite şi observaţiile 
ori interpretările cerului şi vremii, cum ar fi, de pildă, inelele din jurul 
soarelui şi lunii, eclipsele de soare şi de lună etc. Cu timpul, observarea 
aștrilor cerului a evoluat spre un adevărat sistem astrologic. Denumi- 
rile pe care le folosim astăzi în astronomie, cum ar fi Uranus, Saturn, 

Jupiter, Venus, Marte, Mercur etc. erau folosite, cu mici deosebiri, şi de 
babilonieni și asirieni, desemnând aceiași aștri cerești. Planetele erau 
corelate cu zeul lor corespunzător, iar mersului lor pe cer i se atribuia o 
anume semnificaţie pentru evenimentele de pe pământ. Cerul înstelat 
era desemnat uneori ca o „scriere cerească” (șitir șame), cu alte cuvinte 
ca o scriere care face cunoscute intenţiile zeilor. În Poemul creației se 
menţionează că pământul reprezintă o reproducere a cerului, așa încât 
ceea ce se întâmplă acolo sus are un corespondent aici pe pământ. 

După ce a pătruns în lumea greco-romană, astrologia aceasta a 
exercitat o puternică influenţă asupra popoarelor indo-europene, încât 
şi azi se mai vorbeşte de „lunatici”, „joviali”, „marţiali” etc., desemnând 
prin aceasta caracterele diferite ale oamenilor, în funcţie de sfera astrală 
care și-a pus amprenta asupra lor la naștere. Așa a apărut, de altfel, 
horoscopul, cunoscut la noi sub numele de zodiac. 

Astrologia babiloniană avea, însă, şi preocupări astronomice, lucru 
care l-a determinat pe Diodor din Sicilia (cca 80-21 î.d.Hr.) să afirme 
că babilonienii cunosc mersul aștrilor şi prezic uraganele, ploile, seceta 
excesivă etc. De altfel, şi în prezent întâlnim încă în hărţile astrono- 
mice denumiri precum: Leul, Taurul, Cumpăna (Balanța), Carul, Racul 
etc., folosite de babilonieni pentru principalele constelații, încât putem 
afirma că la originea astronomiei moderne se află astronomia și mai ales 
astrologia babiloniană. 

În plus, în textele asiro-babiloniene mai întâlnim și acel tip de pro- 
feţi extatici, cunoscuţi sub numele de mahhu, cum ar fi în cetatea Mari 
de pe Eufratul mijlociu, situată în Asia Mică, mai târziu în Asiria, pro- 
babil sub influență aramaică. Ei aveau, de regulă, o poziţie socială infe- 
rioară şi practicile lor erau înrudite cu magia. O excepţie o constituiau 
„profetesele” zeiţei Iștar, care vesteau voinţa zeiţei fie la persoana a III-a, 
fie la persoana I singular; prin urmare, ele erau mesagerul zeiţei. Într-o 
serie de cazuri, mahhu par să fi primit revelaţiile sub formă de vise. De 
un deosebit interes sunt, de pildă, oracolele - mahhu din Mari unde, 
conform documentelor, existau „profeţi” care primeau mesaje spontan 
de la divinitate, pe care le transmiteau apoi regelui. 

De asemenea, s-au păstrat o serie de răspunsuri ale oracolelor din 
Asiria. Ele se adresează cu unele cuvinte de încurajare regelui şi îi promit 

ajutor de la zei. Dacă ele erau transmise prin interpretarea jertfelor sau 
printr-o revelaţie directă, în cadrul unei stări extatice, nu reiese din tex- 
tul respectiv. Preoţii-profeţi respectivi îşi încep revelaţia, de cele mai 
multe ori, cu cuvintele „Nu te teme” (Ja tapallah): 

„Nu te teme, Assurbanipal! Voi îndeplini şi îţi voi da tot ce ţi-am 
promis. Vei stăpâni peste toate popoarele...! 


8. Cultul morţilor 


Textele asiro-babiloniene și cele sumeriene oferă puţine informaţii 
despre starea omului de după moarte. Aşa cum s-a observat în capitolele 
anterioare, viața sau „suflarea de viaţă” reprezintă un dar al zeilor, care 
aveau puterea de a o şi ridica sau retrage. Moartea reprezintă „destinul” 
care-i aşteaptă pe toți oamenii. Așa cum s-a văzut din Epopeea lui Ghil- 
gameş, nemurirea este inaccesibilă oamenilor, de ea având parte doar zeii. 

În acest context, concepţia despre existența de după moarte îmbracă 
trăsături de-a dreptul negative şi pesimiste. Omul este o „umbră” fără 
putere şi slabă, un etimmu sau o stafie care-i poate chinui şi persecuta pe 
cei vii, asemenea unui demon, putând fi izgonit prin exorcisme. 

La moarte, trupul se preface în pământ, iar sufletul coboară în 
regiunea întunecoasă subterană Kigallu sau Arali. Înainte de a ajunge 
aici, sufletul este cântărit pe o balanță, anume pe râul Hubur, pentru a se 
putea decide soarta celor buni şi celor răi. 

Se credea chiar în existenţa unei împărăţii a morților numită, ca și 
la sumerieni, „tărâmul fără întoarcere” (erșet la tari). Despre acest loc 
al morţilor, în versiunea akkadiană a Mitului despre coborârea zeiţei 
Iștar în lumea subpământeană se spune: 

„Casa din care nu mai iese nimeni dintre cei care au intrat, 

Drumul a cărui direcție nu se schimbă, 

Casa ai cărei locuitori duc lipsă de lumină”. 

Iar despre morţii de acolo: 

„Pământul este hrana lor, lutul este mâncarea lor, 

Ei nu văd nicio lumină, ei stau în întuneric”. 

În ce priveşte riturile de înmormântare există, de asemenea, puţine 
informaţii. Cei decedați erau mult jeliţi. Ca la toți semiţii, cei apropiaţi 
rămaşi în viață obișnuiau să practice, în semn de durere, sfâșşierea veş- 
mintelor, doliul, încingerea cu sac, tăierea părului, tăieturi şi zgârieturi 
ale trupului şi feţei, posturi, presărarea de cenușă sau pământ pe cap etc. 

Mormintele asiro-babiloniene, spre deosebire de cele egiptene, de 
pildă, erau foarte simple. Cadavrele erau îngropate uneori în sicrie mari 
de teracotă, alteori erau învelite în rogojini și așezate sub pământ. Nu 
s-au descoperit urme de ofrande așezate în morminte, ceea ce atestă 
faptul că acestea se aduceau în casele rudelor lor. 

Ca şi egiptenii, asiro-babilonienii acordau importanță păstrării 
cadavrelor, dar n-au ajuns la acea renumită perfecţiune a îmbălsămă- 
rilor egiptene. Probabil că acest lucru a fost cauzat şi de faptul că, spre 
deosebire de egipteni, asiro-babilonienii nu s-au preocupat atât de mult 
de viaţa de dincolo de mormânt, ei cerând zeilor cel mai adesea o viață 
lungă pe pământ. 


9. Concluzii 


După cum s-a putut observa, religiile sumeriană şi asiro-babiloni- 
ană sunt două religii distincte, chiar dacă există un fond comun pen- 
tru ambele. În cele din urmă, avem de-a face aici cu o religie nesemită, 
sumeriană, şi cu o alta semită, asiro-babiloniană, fiecare dintre ele având 
un anume specific legat de istoria şi caracterul etnic propriu. 

Cercetătorii au atribuit religiei sumeriene un caracter predomi- 
nant htonic, în sensul că această religie ar fi fost interesată, în prin- 
cipal, de pământ şi forţele sale terestre. În contrast cu aceasta, religia 
asiro-babiloniană, ca religie semită, era îndreptată mai mult asupra 
puterilor cereşti, respectiv soare, lună, aştri etc. În acest context, N.S. 
Krammer susţine că divinităţile Inanna, Utu și Nanna, ba chiar și 
Enki, ar fi fost la început divinități semite, asimilate apoi de panteonul 
sumerian. H. Ringgren, în schimb, sugerează că distincția aceasta între 
elementul htonic și astral se conturase deja în perioada sumeriană, 
având drept fundament unele realități fireşti: cultura agricultorilor 

sumerieni nesemiţi din sud accentua mai mult elementul htonic, legat 
de pământul cultivat, în timp ce cultura păstorilor akkadieni semiți 
din nord era îndreptată mai mult asupra elementului uranian, astral, 
asupra fenomenelor cerești. 

În ce priveşte divinităţile, nu remarcăm deosebiri esenţiale cu pri- 
vire la caracterul lor. Totuşi, s-a subliniat că zeii akkadieni sunt legaţi 
într-o măsură mai mică de forţele naturii decât cei sumerieni, ei identi- 
ficându-se mai degrabă cu forțele universale şi cosmice. În același timp, 
ei au un pronunţat caracter moral. 

Unii cercetătoriaufăcutreferiri laașa-numite „curente” sautendinţe 
monoteiste, existente în religia asiro-babiloniană încă de pe vremea lui 
Hammurabi. Alții au dovedit însă netemeinicia unei asemenea ipoteze. 
Astfel, s-a arătat că, dacă în anumite momente din istoria religioasă 
a Mesopotamiei antice o anume divinitate a avut preponderență față 
de celelalte, acest fenomen era corelat cu predominarea în stat a unui 
organism politic şi reprezenta doar o încercare de ierarhizare şi nu de 
eliminare a celorlalte divinităţi. Același lucru îl întâlnim, de altfel, şi la 
vechii greci, care l-au plasat pe Zeus în vârful Olimpului, l-au numit 
„părinte” al zeilor, fără să se gândească prin aceasta la monoteism. 

Cu privire la cosmologie, există anumite deosebiri între concepți- 
ile sumeriene şi ideile cosmogonice din Poemul babilonian al creaţiei. 
În acesta din urmă observăm o orientare nouă deși, în cea mai mare 
parte, ea își are fundamentul în vechile concepții sumeriene preluate 
de babilonieni. Nu este cu totul exclus ca motivul de luptă din mitolo- 
gia despre creaţie să fi suferit o influență semită din vest. 

Stilul poeziei religioase suferă şi el schimbări, odată cu trecerea de 
la etapa sumeriană la cea akkadiană. De pildă, stilul asemănător litaniei, 
care domină de departe imnologia sumeriană, este înlocuit cu un stil 
apropiat psalmilor biblici și de gustul nostru. În miturile și epopeile 
transmise au apărut prelucrări literare considerabile în favoarea stilului 
semitic. În plus, au apărut şi schimbări de conţinut ale acestora: psalmii 
de pocăință și rugăciunile accentuează acum păcatul omului şi invocă 
iertarea din partea zeilor. 

Ar mai fi de remarcat şi o deosebire între religia babiloniană și asiriană 
care ţine strict de natură. Viaţa babilonienilor din sud era condiţionată 

de apa pe care o aduceau râurile, religia lor primind amprenta acestui 
lucru, în sensul că avea un caracter mai pașnic și mai static. Asirienii din 
nord, în schimb, erau dependenţi de ploaie, motiv pentru care religia lor 
punea accentul mai mult pe fenomenele atmosferice şi avea un caracter 
mai dinamic. În decursul timpului a avut loc un anumit schimb între 
cele două populaţii în această privinţă. 

Referitor la influenţa pe care religia şi civilizația mesopotami- 
ană au putut-o exercita asupra unor popoare politeiste din jur, ea este 
evidentă. De pildă, Codul lui Hammurabi a însemnat pentru popoa- 
rele din Orientul Apropiat ceea ce a însemnat dreptul roman pentru 
popoarele Europei moderne; influenţele lui au fost simţite în Corpus 
juris al împăratului bizantin Justinian şi implicit asupra concepţiei 
noastre în materie de drept. Pe de altă parte, metodele de mantică ale 
babilonienilor (astrologie, oniromanțţie, prin haruspicii etc.) au trecut, 
în cele din urmă, şi la etrusci, la greci şi, de la aceştia din urmă, prin 
romani, în toată Europa Medievală; iar prin vechii slavi și la noi în 
atâtea cărți de acest gen: Trepetnicul, Gromovnicul, Cartea viselor etc. 

Chiar și evreii, deşi erau superiori asiro-babilonienilor din punct 
de vedere religios, au fost influenţaţi într-o anume măsură de către 
aceştia în timpul captivităţii lor babiloniene, influenţe ce se resimt în 
diferite cărţi ale Vechiului Testament scrise după exil. Religia ebra- 
ică şi-a păstrat însă în continuare monoteismul ei pur, în contrast cu 
politeismul asiro-babilonian. În Vechiul Testament se resimt unele 
împrumuturi, mai ales în cult. Celelalte asemănări - referindu-se mai 
cu seamă la legi morale şi cutume - sunt cumva explicabile şi fără a 
fi vorba de împrumuturi, întrucât avem de-a face cu două popoare 
semite care aveau un mod comun de gândire și simţire. Tocmai de 
aceea problema unui aşa-zis „panbabilonism” este exclusă. 

LA A 


RELIGIA POPOARELOR VESI-SEMITICE: 
CANAANEENI, FENICIENI ȘI ARAMEI 


1. Consideraţii generale 


Încă din mileniul al IV-lea sau cel puţin de pe la începutul mile- 
niului al III-lea î.d.Hr., spaţiul cuprins între deșertul arabic şi mun- 
ţii Taurus, respectiv între Marea Mediterană și Eufrat a fost locuit de 
diferite populaţii semite, între care un rol deosebit l-au jucat canaa- 
neenii, fenicienii şi arameii. Aceste populaţii au pătruns aici rând pe 
rând, supunând și asimilând populaţiile autohtone, a căror vechime 
urcă până în paleolitic şi despre care, din nefericire, se știu prea puţine 
lucruri. Vechiul Testament, care aminteşte uneori de aceste populaţii, 
le numește: refaimi, zuzimi, emimi, fiii lui Enac (Facerea 14, 5; Numerii 
13, 23; Deuteronomul 2, 10-11; 9,2). 

Primele populaţii de origine semită care au imigrat în acest spaţiu, 
la începutul epocii bronzului (cca 3100 î.d.Hr.), au fost canaaneenii, 
venind probabil dinspre Golful Persic și ocupând ţinuturile dintre 
lordan şi Marea Mediterană. Vechiul Testament consemnează numele 
acestora, dar îl foloseşte pentru desemnarea tuturor populațiilor semite 
ale Palestinei înainte de sosirea israeliților. De asemenea, în scrisorile de 
la Tell-el- Amarna, datând din secolul al XV-lea, locuitorii micilor oraşe- 
state din Siria, Palestina şi Liban își dădeau numele kinahu sau kinanu, 
deci canaaneeni, asemenea fenicienilor din Africa de Nord în secolul 
al V-lea d.Hr. Această menţiune din scrisorile de la Tell-el-Amarna - 
scrisori adresate regilor egipteni - reprezintă, de fapt, cea mai veche 
menţiune a canaaneenilor, în afară de cărţile Vechiului Testament. 

În textele akkadiene, termenul de kinakhkhu are sensul de „roşu 
purpuriu”, iar numele de „canaanean” din limba asiro-babiloniană, 
K "n, s-a creat tocmai din acest termen. Grecii aveau să traducă acest 
termen prin foinix („roşu purpuriu”), desemnându-i pe canaaneenii de 
pe coastele Mării Mediterane ca foinikes, de unde rezultă că și fenicienii 
erau şi se considerau, în cele din urmă, tot canaaneeni. 

Conform mărturiilor biblice și arheologice, în Palestina au existat 
importante orașe-state canaaneene, între care Lachiș, Ghezer, Ierihon, 
Megiddo, Betşan, dar și o civilizaţie superioară, influențată mult de civi- 
lizaţiile egipteană şi mesopotamiană și exercitând, la rândul ei, o înrâu- 
rire puternică asupra evreilor. 

Pe la anul 1200 î.d.Hr., coasta răsăriteană a Mării Mediterane a fost 
invadată de așa-numitele „popoare ale mării, provenind de pe coasta 
sudică a Asiei Mici. După retragerea acestora, pe fâșia de țărm dintre 
Marea Mediterană și Munţii Liban se va dezvolta înfloritoarea civiliza- 
ție feniciană. 

În acest spaţiu, semiţii întemeiază mici orașe-state, similare polis- 
urilor grecești de mai târziu, şi toată această regiune este cunoscută din 
Antichitate sub numele de Fenicia. Aşa cum spuneam mai sus, grecii i-au 
numit pe canaaneenii care locuiau în această regiune foinikes - fenicieni, 
ei nedeosebindu-se însă, din punct de vedere lingvistic şi religios, de 
ceilalți semiţi din acest spaţiu. 

Este probabil ca primii care i-au desemnat cu numele de foinikes 
să fi fost micenienii, aheenii din Iliada, întrucât în textele miceniene a 
fost găsit un adjectiv — po-ni-ki-ja, atestat la feminin, şi având sensul de 
„roşu”. După aceea, numele a fost preluat de urmașii lor greci. 

Pe de altă parte, fenicienii sunt numiţi în Odiseea feaci (Odiseea VI, 
156 şi VI, 267 sq.), după cum în alte pasaje din Iliada şi Odiseea sunt 
numiţi sidonieni, aşa cum apar și în unele cărţi din Vechiul Testament 
(Judecători 10, 12; 3 Regi 11, 1-3; Iezechiel 32, 30). 

Fenicia propriu-zisă era constituită din aproximativ douăzeci şi 
cinci de oraşe, așezate de-a lungul coastelor Mării Mediterane. De la 
nord la sud se aflau mai întâi Ugarit, apoi Antaradus și Marathus. În 
continuare se înșirau Symira, Tripolis, Byblos, Berytus (actualul Beirut, 
capitala Libanului), Sidon, Sarepta şi Tyr. 

În secolele XII-VIII î.d.Hr., fenicienii au întemeiat de asemenea 
puternice colonii în Cipru, Sicilia, Sardinia, Spania şi în nordul Africii. 
Cea mai importantă colonie era Cartagina, din nordul Africii, care avea 
să joace un rol de sine stătător şi prezenta o religie cu multe particulari- 
tăţi. Spre deosebire de fenicienii din Fenicia propriu-zisă, populaţia de 
acolo era cunoscută sub numele de puni (lat. poeni). 

După câteva secole de relativă independenţă, orașele-state feniciene 
de pe coasta Mării Mediterane au fost cucerite pe rând de asirieni, babi- 
lonieni, perși, iar apoi de Alexandru cel Mare (333 î.d.Hr.) şi de romani 
(64 î.d.Hr.). Cucerirea acestui spaţiu de către greco-macedoneni și inclu- 
derea lui în Siria elenistică a condus la dispariţia civilizaţiei feniciene. 

Arameii au ocupat regiunea din nordul deşertului arabic, între 
Canaan și Mesopotamia, regiune care avea să se numească Aram sau 
Siria. Perioada în care s-au așezat în aceste ţinuturi este încă neclară. 
Este posibil ca acest lucru să se fi petrecut în prima jumătate a mileniului 
al II-lea î.d.Hr. Oricum, pe la anul 1100 î.d.Hr., asirienii sub conducerea 
regelui Tiglatpileser I au fost obligaţi să facă față atacurilor tot mai 
frecvente ale arameilor. Slăbirea Imperiului asirian a facilitat, de altfel, 
constituirea treptată a mai multor orașe-state arameene, mai întâi în 
Mesopotamia, cum ar fi Bet-Adini, Bit-Bachiani, iar apoi Babilonia, 
unde mai târziu puterea a fost preluată de chaldeeni. După aceea, 
arameii au ocupat tot mai multe regiuni în Siria de nord și de mijloc, 
întemeind și aici unele orașe-state, între care Sindjirli în nord şi Hamath 
în centrul Siriei. 

O deosebită importanţă între aceste orașe-state a avut-o Damascul, 
care avea să fie cucerit de regele David, dar în timpul regelui Solomon își 
va recuceri independenţa (3 Regi 11, 23 sq.), după care a ajuns să dobân- 
dească un fel de supremație în rândul orașelor-state arameene. 

După mai multe războaie purtate cu Imperiul asirian, dar şi cu 
regatele lui Israel şi Iuda, cu victorii alternative de o parte şi de alta, în 
anul 732 î.d.Hr. Damascul şi celelalte oraşe-state arameene aveau să fie 
cucerite de către asirieni şi transformate într-o provincie a Imperiului 
asirian. De acum înainte, arameii n-au mai reușit să joace, practic, 
niciun rol politic. 

Din păcate, în îndelungata lor istorie arameii n-au reușit să-și înte- 
meieze un imperiu și nici o cultură proprie considerabilă. Răspândiți 
pe un teritoriu vast, ei şi-au impropriat de cele mai multe ori cultura 
populațiilor mai vechi din acest spațiu, cum ar fi canaaneenii, hurriţii 
şi hitiţii. Acelaşi lucru este valabil și pentru religie, care nu prezintă un 
specific propriu. 

Dacă însă arameii n-au reușit să exercite o influență deosebită asu- 
pra altor popoare din punct de vedere politic sau religios, totuşi ei au 
reușit să impună acestor popoare propria lor limbă. Aşa se face că, în 
a doua jumătate a mileniului I î.d.Hr., nici iudeii şi nici fenicienii nu 
se mai exprimau în limba lor originară, canaaneeană, ci vorbeau ara- 
maica, limba semită care se impusese în toată Mesopotamia, ducând 
la dispariţia limbilor asiriană şi babiloniană ca limbi vorbite. În secolul 
I d.Hr., începând de pe malurile Mării Mediterane şi până la Golful Per- 
sic, nu mai exista decât o singură limbă, respectiv limba aramaică, ce 
devenise între timp un fel de limbă diplomatică pentru întreaga Asie 
Occidentală. Se ştie, de pildă, că iudeii din secolul 1 d.Hr. se exprimau, 
ca şi Mântuitorul Hristos, în aramaică, limbă denumită în secolele XVI- 
XIX d.Hr. chaldeeană, apoi siriacă ori arameeană (aramaică). 


2. Izvoare 


O lungă perioadă de timp, cel mai important izvor pentru cunoaș- 
terea religiei vest-semitice l-a constituit, practic, Vechiul Testament. Din 
păcate însă, aici nu este vorba de o prezentare sistematică, ci doar de 
simple informaţii cu un caracter general, consemnate în funcţie de anu- 
mite împrejurări. 

Date suplimentare privind această religie ne sunt oferite însă de 
autorii clasici. Amintim în primul rând pe scriitorul de origine greacă, 
Lucian de Samosata (m. 185 î.d.Hr.), care ne oferă în renumita lucrare 
De Dea Syria, o descriere a templului şi cultului zeiței Astarte din ora- 
șul sirian Hierapolis. Chiar dacă această scriere apare târziu și, deseori, 
este influenţată de idei eleniste, totuși găsim în ea informaţii valoroase. 

Un alt izvor important îl reprezintă lucrarea scrisă de Philo din 
Byblos (cca 100 d.Hr.), Cosmogonia fenica. În această lucrare, auto- 
rul încearcă să reconstituie cosmogonia feniciană pe baza afirmațiilor 
făcute de un preot fenician, Sanchuniaton, într-o lucrare pierdută. În 
mare, descoperirile din ultimele decenii au confirmat întrutotul multe 
dintre afirmaţiile sale. Trebuie recunoscut însă, în același timp, că în 
intenţia sa de a sistematiza materialul prezentat autorul apelează, de 
multe ori, la interpretări proprii, cum ar fi, de pildă, reprezentarea zei- 
lor ca oameni, bucurându-se de cinstire în funcţie de meritele proprii 
în faţa omenirii. 

De asemenea, lucrarea lui Plutarh, Despre Isis și Osiris, conţine şi 
ea o serie de date interesante privind religia vest-semitică; alți diferiți 
scriitori greci oferă şi ei informaţii despre cultul zeului fenician Adon 
(greceşte Adonis). O lucrare importantă o reprezintă şi De primis prin- 
cipiis a filosofului Damascius (cca 458-533 d.Hr.), ce oferă idei savante 
despre cosmologia feniciană, dar fiind mult influenţată de filosofia 
neoplatonică. 

La aceste izvoare literare se adaugă, desigur, și un bogat material 
arheologic. Vestigiile templelor şi cultului oferă date preţioase, dar atâta 
timp cât nu sunt completate și de un material scris valoarea lor pentru 
o cunoaștere mai profundă a religiei vest-semitice rămâne totuși limi- 
tată. În prezent ne este cunoscut un mare număr de inscripţii atât din 
spaţiul feniciano-canaaneean cât şi din cel aramaic; date fiind carac- 
terul şi conţinutul lor însă, ele oferă doar din când în când lămuriri 
asupra realităților religioase. 

Cele dintâi texte canaaneene trebuie socotite cele din orașul-stat 
Ebla, descoperite relativ recent de o misiune arheologică italiană. 
Datând din mileniul al III-lea î.d.Hr., acestea par a fi cele mai vechi 
texte semite întrucât, în mileniul al III-lea, semiţii din Valea Tigrului și 
Eufratului, care întemeiaseră mici orașe-state, scriau numai în sumeri- 
ană. La Ebla (actualmente Tell Mardikh), oraș-stat semit așezat în nor- 
dul Siriei, s-au descoperit mai multe texte mitologice, imnuri închinate 
zeilor, incantaţii şi culegeri de proverbe, care preced cu câteva secole 
Textele de la Ugarit. 

Scrisorile cuneiforme de la Tell-EI- Amarna - scrisori ale principi- 
lor canaaneeni vasali adresate faraonului egiptean, descoperite în anii 
1887-1888 —, oferă, într-adevăr, o imagine excelentă a realităţilor poli- 
tice din Canaan în prima jumătate a secolului al XIV-lea î.d.Hr., dar 
conțin doar informaţii sporadice referitoare la religie. 

Așa se face că descoperirea Textelor de la Ugarit (Ras-Shamra), 
de pe coasta de nord a Siriei, în anul 1929, a însemnat pe atunci o 
adevărată revoluţie. În acest caz avem de-a face cu texte religioase 
autentice, respectiv cu mituri, liste cu sacrificii etc. din ţinuturile 
canaaneene. Ele sunt scrise în vechea limbă canaaneeană, folosindu-se 
scrierea cuneiformă alfabetică, şi ne oferă o imagine foarte bună asupra 
concepţiilor religioase din perioada de înflorire a vechiului Ugarit, între 
secolele XIV-XIII î.d.Hr. 


3. Zei canaaneeni şi fenicieni. Semnificaţii 


Zeii din religia vest-semitică reprezintă, în fapt, capitolul cel mai 
bine cunoscut din această religie. Se cunoaşte un mare număr de nume 
de zei, dar, din păcate, trebuie să recunoaștem că, în cazul multora din- 
tre aceştia nu se cunosc suficient de bine funcţiile și relația lor reciprocă. 


3.1. Semnificaţia noţiunii de „zeu” 


Noţiunea folosită în general pentru „zeu” conţine etimonul el, ce 
reprezintă de altfel şi numele pentru divinitatea supremă. Din neferi- 
cire, etimologia acestui cuvânt nu este suficient de clară, fiind în con- 
secință controversată. În principal se oscilează între semnificaţiile de 
„tare, „puternic” şi „cel dintâi”. Unii cercetători sunt de părere că ambele 
semnificaţii ar putea fi sintetizate într-una singură, şi anume aceea de 
„conducător”. 

În Textele de la Ugarit (Ras-Shamra), "il reprezintă denumirea gene- 
rală pentru „zeu',apărând uneori şi la forma plural, respectiv 'iln. Acelaşi 
lucru îl întâlnim şi la fenicieni ('I, respectiv 'In). Inscripţiile arameene 

cunosc noţiunea de elah, ceea ce corespunde, de altfel, ebraicului 'eloah 
cu pluralul elohim, însemnând „Dumnezeu'. 

Atât în inscripţiile de la Ugarit cât şi în cele feniciene, zeilor li se 
atribuie epitetul de „sfânt” (qdș), acelaşi cuvânt care în ebraică (qadoș) 
desemnează divinitatea drept ceva aflat mai presus de tot ce este ome- 
nesc, Cel cu totul altfel, Cel ce simultan este înfricoşător și sublim. În ce 
măsură aceeași semnificație ar putea fi valabilă şi pentru vest-semiţi în 
general nu reiese din textele existente, dar în opinia unor specialişti s-ar 
putea presupune că deosebirea nu ar fi fost prea mare. 


3.2. Divinităţi masculine 


În textele ugaritice, pe primul loc între zei este amintit El. Numele 
său este identic cu denumirea folosită pentru „zeu”, dar aici este vorba 
de un nume propriu: „zeul mai presus de toţi ceilalţi”, „zeul”. E] are auto- 
ritatea supremă în lumea zeilor, unde tronează ca rege „la izvorul râuri- 
lor”, ceea ce reprezintă, probabil, „locul unde se întâlnesc apele cerului 
şi pământului”, sau un loc în genul Edenului biblic, din care patru râuri 
udă întreg pământul. Acest zeu stăpâneşte peste zei şi oameni. E este 
„părinte al zeilor”, dar şi „părinte al oamenilor”. De asemenea, El este 
„părinte al anilor” (șnm), în sensul că este „stăpân al timpului”, mai pre- 
sus de acesta. 

Unul dintre epitetele cel mai frecvent folosite la adresa lui El este 
acela de „taur”, prin care se dorea evidenţiată fie forța sa, fie puterea sa de 
procreaţie. Pe o stelă de la Ras-Shamra, el este reprezentat așezat pe tron 
maiestuos, cu barbă, într-o haină lungă, cu o tiară împodobită de coarne. 
Prezentarea sa cu barbă dorea să scoată în relief înțelepciunea sa. 

Şi totuși, în ciuda epitetelor care-l caracterizează ca zeu puternic, 
adevărat stăpân al zeilor şi oamenilor, în ciuda faptului că pe listele 
sacrificiale numele său apare totdeauna în frunte, în mituri El apare 
ca fiind fragil fizic, indecis, resemnat, iar unii zei îl tratează cu dispreţ. 
În plus, cele două soții, Așirat şi Anat, îi sunt luate de către zeul Baal. 
Mircea Eliade este de părere că epitetele acestea laudative, prezentate mai 
sus, reflectă o situaţie anterioară, când EI era, într-adevăr, conducătorul 

panteonului canaaneean. Înlocuirea unui zeu creator şi cosmocrat de 
către un zeu mai tânăr și mai activ, mai ales atunci când este vorba de 
fertilitatea cosmică, reprezintă un fenomen destul de frecvent, în opinia 
lui Eliade. De multe ori, zeul creator şi cosmocrat devine un fel de deus 
otiosus şi se îndepărtează treptat de propria sa creaţie. Alteori, substitui- 
rea se datorează apariţiei unui anume conflict între generaţiile de zei, aşa 
cum am văzut şi în Enuma elis, la asiro-babilonieni, sau între reprezen- 
tanţii lor. În cazul de față se poate spune că asistăm la promovarea zeului 
Baal la rangul suprem. Avem însă de-a face cu o promovare prin forță și 
viclenie, susceptibilă de o anume ambiguitate. 

Zeul care joacă rolul preponderent, mai ales în textele ugaritice, este 
Baal. Numele său înseamnă „domn”, „stăpân”. Uneori, acest cuvânt apare 
cu semnificația de nume propriu, alteori nu. În Vechiul Testament, de 
pildă, apare întotdeauna însoţit de articol, fiind folosit chiar la forma de 
plural: Baal-ii. 

Potrivit unei teorii mai vechi, orice loc şi orice fenomen din natură 
sau din viața omului își are baal-ul sau stăpânul său; treptat, din aceste 
idei s-a conturat concepţia despre un anumit zeu, despre un stăpân al 
tuturor celorlalți, respectiv Baal. Nu este, din păcate, suficient de clară 
legătura dintre Baal din textele ugaritice şi Baal din Vechiul Testament. 
În schimb, este totuși limpede că atât textele de la Ugarit cât şi scrisorile 
de la Tel-el- Amarna relevă că în secolele XIV-XIII î.d.Hr. avem deja de 
a face cu un Baal având semnificaţia de nume propriu. „Baalii” amintiţi 
în Vechiul Testament pot fi priviţi ca reprezentări locale ale zeului Baal 
în calitatea sa de protector al unui oraș. 

În textele ugaritice, Baal este numit, de multe ori, Aliyan Baal, cu 
semnificaţia de „cel tare, cel puternic”. De asemenea, el mai este carac- 
terizat şi drept cel ce „călăreşte pe nori”, prin aceasta fiindu-i atribuită, 
desigur, calitatea de zeu al furtunii și ploii. Ca zeu al furtunii, ploii şi ful- 
gerului îl regăsim, de fapt, și la aramei, sub numele de Hadad. În realitate, 
este vorba de zeul asirian Adad, căruia babilonienii îi spuneau Rammam 
(„tunătorul”) și pe care îl întâlnim la canaaneeni sub numele de Rimon 
sau Hadad-Rimon, menţionate şi în Vechiul Testament (4 Regi 5, 18; 
Zaharia 12, 11). 

Ca zeu al furtunii şi fulgerului, Baal apare reprezentat ca purtând o 
barbă ascuţită şi un coif împodobit cu un corn; într-o mână are un cio- 
mag, iar în cealaltă o lance, ca simbol al fulgerului. Cornul pare să facă 
aluzie la faptul că Baal era privit şi ca taur. Denumirea sa de Baalşamem, 
cu semnificaţia de „Baal al cerului”, arată, de asemenea, că el este un zeu 
special al cerului şi simultan un zeu al furtunii şi vijeliei, legat deci de 
diferitele fenomene cereşti. 

În Cartagina, Baal era adorat ca Baal Hammon. În inscripţiile latine, 
această denumire este tradusă prin „frugifer”, „cel aducător de roade', 
şi „deus frugum', „zeul roadelor”, lucru care ne arată că este vorba de 
un zeu al vegetației. Mai târziu îl găsim așezat alături de zeul egiptean 
Ammon în oaza de la Siuah (Egipt), fiind reprezentat, de asemenea, cu 
barbă și corn. Vechii greci îl asemănau cu Kronos, iar romanii cu Satur- 
nus sau chiar cu Jupiter. 

Deseori, Baal este desemnat în texte ca fiu al lui Dagan (Dagon), dar 
există și locuri în care apare şi El ca tată al său. Locul său de reşedinţă 
este muntele Şapan (Zaphon), la nord de Ugarit, pe care vechii greci 
îl numeau Kasios. Probabil că pentru canaaneeni muntele avea aceeaşi 
semnificație cu Olimpul pentru greci; el nu era doar locuinţa lui Baal, ci 
şi reşedinţa unde se adunau toţi zeii. 

Adonis este numele grecesc pentru o divinitate care, potrivit scri- 
itorilor greci, era adorată în întreaga Fenicie, iar din veacul al VII-lea 
î.d.Hr. a fost preluată și de greci. Numele său este identic cu cuvântul 
fenician adon („domn'), dar acesta din urmă nu apare ca nume propriu 
pentru un zeu, ci doar ca epitet. De aceea, se presupune că Adonis n-ar 
fi altceva decât pseudonimul grecesc pentru un oarecare Baal local. 

Conform izvoarelor greceşti, Adonis trebuie să fi fost iubit atât de 
Afrodita cât și de Persefona, zeița împărăției morţilor. Locurile sale de 
cult cele mai importante erau Byblos, de pe coasta siriană, și Paphos, de 
pe coasta vestică a Ciprului. Potrivit lui Lucian de Samosata, la Byblos 
exista un templu consacrat Afroditei (adică zeiţei Astarte), unde se 
săvârşeau ritualuri misterice în cinstea lui Adonis. 

Râul care se varsă în mare la Byblos purta numele Adonis, iar la 
izvorul său se găsea un loc de cult dedicat zeiței Astarte. Acolo exista, 
între altele, o reprezentare a lui Adonis în timp ce este ucis de un urs, 

alături fiind înfăţişată zeiţa care plânge moartea sa, primăvara, când apa 
râului capătă culoarea roşie din pricina substanţelor feruginoase din 
zonă, se credea că este vorba de sângele lui Adonis rănit în luptă. În ace- 
lași timp, aici creştea și înflorea anemona roşie (floarea-vântului), des- 
pre care se credea, aşa cum subliniază ]. Frazer în lucrarea sa, Creanga 
de aur, că îşi primise culoarea de la sângele zeului. 

Profetul Isaia (17, 10) face aluzie la grădinile lui Adonis - amin- 
tite chiar de Platon -, la vasele cu plante care erau cultivate, creșteau 
repede, dar la fel de repede se ofileau, simbolizând gloria şi moartea lui 
Adonis: „Căci tu (Damascul, n.n.) ai uitat pe Dumnezeul izbăvirii tale 
şi de cetatea ta nu ţi-ai adus aminte. lată pentru ce tu întemeiezi grădini 
lui Adonis (...). În ziua când o sădeşti, tu vezi că se ridică şi a doua zi 
planta ta are flori; dar în ziua nenorocirii ea nu are roade şi totul este o 
durere fără leac”. 

Ca zei de mai mică importanţă întâlnim pe Reşef şi pe Eşmun, 
ambii zei fenicieni. Cel dintâi era un zeu al Soarelui, dar şi al furtunii şi 
al ciumei, „stăpân al săgeţii”, fiind identificat deseori cu Apollo, în sensul 
că trimite asupra oamenilor săgeți aducătoare de boli. Cel de-al doilea 
era considerat specialist în arta de a vindeca bolile şi a fost asimilat de 
vechii greci cu Asklepios, zeul sănătăţii. 

Tot în Fenicia, zeul principal al orașului Tyr era Melqart („rege 
al cetăţii”), adorat, de asemenea, şi în Cartagina cu numele de Baal 
Melqgart. S-a crezut că acesta ar fi fost inițial un zeu al Soarelui, dar se 
pare că el a primit mult mai târziu trăsături solare. EI era corelat însă 
şi cu marea, respectiv călătoriile pe mare. Astfel, el apare reprezentat 
ca un hipopotam. Începând cu secolul al V-lea î.d.Hr., acest zeu a fost 
identificat de greci cu Herakles. 


3.3. Divinități feminine 
Au fost descoperite trei variante ale zeiței- Mame şi a iubirii care, în 


principal, se deosebesc puţin una de cealaltă, și anume Așirat, Aștarat 
(Astarte) şi Anat. Se presupune că toate cele trei reprezintă forme ale 

fertilităţii feminine, fiind esenţiale și absolut indispensabile pentru evo- 
luţia vieţii şi societăţii, motiv pentru care au şi fost, de altfel, divinizate. 

Aşirat (Aşera) apare în textele de la Ras Shamra ca soție a lui El — 
cu care a avut 70 de fii — şi ca zeiță supremă; în toate listele sacrificiale 
cei doi apar, de regulă, împreună. Uneori ea este numită, pur și simplu, 
„zeița” ("ilt), ceea ce vrea să însemne că ea reprezintă, ca să spunem așa, 
elementul feminin față de El. 

În Vechiul Testament se aminteşte deseori de așera, de regulă fiind 
vorba de un obiect de cult din lemn, un stâlp sau ceva asemănător, 
reprezentând-o, desigur, pe zeiţă la locul de cult. Dar tot în Vechiul Tes- 
tament Așera apare și ca nume propriu, cum ar fi, de pildă, în istorisirea 
despre prorocul Ilie şi profeţii lui Baal (3 Regi 18, 19), unde se spune 
despre ea că ar avea patru sute de profeţi în Israel, asemenea lui Baal, 
care avea acolo patru sute cincizeci de profeţi: „Irimite, dar, acum și 
adună la mine în muntele Carmel tot Israelul, dimpreună cu cei patru 
sute cincizeci de proroci ai lui Baal și cu cei patru sute de proroci ai lui 
Aşera, care se hrănesc din masa Izabelei!” 

Aştarat (Astarte) apare, pe lângă textele de la Ugarit, mai ales la 
autorii clasici, unde este asemănată cu Afrodita. Asemenea zeiţei asiro- 
babiloniene Iştar, ea îmbracă o serie de caractere privind atât bunăstarea 
cât și teama, întrucât era privită simultan ca o zeiţă a iubirii şi rodniciei, 
dar şi a războiului. 

Ca zeiţă a războiului, ea apare la 1 Regi 31, 10 unde - după ce Saul 
este ucis — armele sale sunt oferite ca pradă de război zeiţei Astarte, fiind 
aşezate în templul ei. Într-o ipostază similară apare şi în izvoarele egip- 
tene, unde este amintită ca „stăpână” a cailor şi carelor de război, „stă- 
până a bătăliilor” și „zeiță a asiaticilor”. 

Tot în Vechiul Testament, Astarte este amintită de câteva ori ca zeiță 
a sidonienilor (deci a fenicienilor), cum ar fi la 3 Regi 11, 5, 33, sau 4 Regi 
23, 13; este, de asemenea, foarte probabil ca tot despre ea să fie vorba şi 
la Ieremia 7, 18 şi 44, 17, când se aminteşte de „zeiţa cerului” 

Există mărturii că porumbelul era privit ca pasărea ei sacră. De ase- 
menea, șarpele pare să fi fost încă din vechime simbolul zeiţei- Mame. Pe 
un loc de sacrificiu din Beth Sean (între câmpia lezreel și Iordan) — loc 
de cult pentru Astarte - au fost găsite resturi de şerpi şi porumbei. 

Anat apare în textele de la Ras Shamra drept cea mai activă dintre 
toate cele trei divinități feminine. Ea juca un rol important și în Egipt, 
în perioada de stăpânire a hicsoşilor (în jurul anului 1600 î.d.Hr.). Ast- 
fel, pe o stelă egipteană de la Beth Sean ea apare cu numele de „regina 
cerului” și „stăpâna zeilor”. De asemenea, ea apare ca soră a lui Baal, dar 
cercetătorii presupun că această numire avea semnificaţia de „iubită” 
sau „mireasă” a lui Baal. Există texte în care este definită ca „metresă”, 
scoțând în relief rolul jucat de zeiță în prostituţia sacră feniciană. 

Însă, fără îndoială, predominantă rămâne funcţia ei războinică. 
Astfel, în unele scene ea este reprezentată luptând împotriva dușmanilor 
şi mergând prin sângele lor. Ea purta coif, securea de luptă şi o lance. În 
Egipt îi erau conferite, uneori, simboluri ale zeiței Hathor. 


4. Mitologia 


Până la descoperirea textelor de la Ras Shamra, mitologia canaa- 
neeano-feniciană era relativ puţin cunoscută. Propriu-zis, se cunoşteau 
doar câteva versiuni ale concepţiei feniciene despre creaţie, prezente la 
unii autori clasici, cum ar fi: Philo din Byblos sau la filosoful Damascius. 

Potrivit celor consemnate de Philo, la începutul tuturor lucrurilor 
exista un aer întunecat, sub forma unui vânt, și un haos mâlos. Vântul a 
creat o ființă, Mut (probabil, „mâlul” primordial), care nu are însă nimic 
de a face cu Mut (Mot) din mitologia feniciană, care simboliza moar- 
tea. Din această ființă a apărut restul creaţiei, sub forma unui ou care 
„lumina” împreună cu soarele, luna şi stelele. Simultan au apărut şi ființe 
raționale, care erau denumite „spectatori ai cerului”, fără să știm însă 
concret la cine se referă. După ce aerul s-a încălzit şi atmosfera s-a lumi- 
nat, datorită căldurii mării și pământului, au apărut nori, ploaie, furtuni 
şi fulgere, așa încât ființele raționale s-au speriat şi au început să se miște 
pe pământ şi în mare, diferenţiindu-se în masculine și feminine. 

La rândul său, filosoful neoplatonician Damascius, născut la 
Damasc, analizează principiile mai multor cosmologii feniciene. După 
el, mai întâi au existat timpul (Kronos), dorinţa (Potos) şi mama tuturor 
timpurilor (Omicle). Din unirea acestora două din urmă au apărut aerul 

şi aura, prima formă vitală a inteligibilului, a cărui mișcare este dată de 
aer. Aura este evident semiticul ruah, „duh, „spirit. 

Acelaşi filosof prezintă şi o altă cosmologie feniciană, a lui Mochus, 
după care eterul și aerul au dat naștere lui Ulomos (probabil, semiti- 
cul olam - „veşnicie”), care prin el însuşi a dat naștere lui Husoros, zeul 
meşteşugarilor, meseriilor, iar apoi oului. Din oul spart în două au luat 
naștere Uranos - cerul şi Gea - pământul. 

Aşa cum s-a putut deja observa, aceste relatări ale autorilor clasici 
relevă urme clare ale unei adaptări a acestei cosmologii la gândirea ele- 
nistică. Cu toate acestea, anumite nume sunt autentice şi unele trăsături 
sunt realmente feniciene. Apele haosului primordial le întâlnim și în 
Vechiul Testament ca tehom, respectiv marea primordială. Unii cerce- 
tători sunt de părere că „vântul” s-ar putea referi la „Duhul (ruah) lui 
Dumnezeu”, aşa cum apare la Facerea 1, 2. Şi în Poemul babilonian al cre- 
ației apar atât apele haosului cât și uraganul, care o biruie pe Tiamat. În 
schimb, „oul” nu mai apare în altă parte în lumea semitică; îl găsim însă 
prezent în anumite mituri cosmogonice egiptene şi în cosmogonia orfică. 
Concepţia despre un proces cosmogonic văzut ca o succesiune de gene- 
rații divine îşi găsește şi ea corespondentul în mitologia egipteană și babi- 
loniană. Prin urmare, dincolo de specificul cosmogoniei feniciene, apar 
ca fiind foarte interesante toate aceste corespondențe, mai ales vizavi de 
cosmogonia prezentă în Vechiul Testament și la vechii babilonieni. 

Referitor la rolul „mării, ca element al haosului primordial în cos- 
mogonia babiloniană și vechi-testamentară, unii cercetători au încercat 
să compare cu acestea şi un capitol din ciclul miturilor lui Baal, în care 
este vorba de lupta lui Baal cu Yam, respectiv „marea”. În mitul lui Baal 
aflat în luptă cu Yam („marea”), acest zeu află că zeul Kothar-Hasis, zeul 
meşteşugar corespunzător lui Vulcan la romani sau Hefaistos la greci, a 
început înălțarea unui palat pentru Yam, care va primi de la zeul suprem 
EI regalitatea şi va deveni, astfel, stăpân al zeilor. Baal este nemulțumit de 
această alegere și se revoltă împotriva lui Yam, aducându-i de veste că va 
fi în curând biruit. În această situație, Yam trimite o solie la curtea lui EI, 
cerându-i să-l dea pe mâna sa pe zeul răsculat Baal. 'Toţi zeii se declară de 
acord cu această propunere. În cele din urmă, se pare că Baal a fost predat 
adversarului său Yam, fiind întemnițat în palatul acestuia. Baal nu disperă 

însă, ci plănuieşte cum să se răzbune. În acest scop avea nevoie de arme 
bune de luptă. Zeul meșteşugar Kothar-Hasis îi vine în ajutor, făurindu-i 
în acest scop două buzdugane vrăjite, cu nume simbolice, primul fiind 
numit Yaguș („urmăritorul”), iar cel de-al doilea Aymur („conducătorul”). 
Baal se năpustește asupra lui Yam cu buzduganul său Yaguș și îl nimerește 
în piept, dar Yam nu este răpus. Atunci Baal îl izbește în frunte cu cel de-al 
doilea buzdugan, dar este potolit de zeița Astarte, care-i spune că Yam este 
de acum prizonier de război şi trebuie tratat ca atare. 

Important pentru mitologia cananeeano-feniciană este, de aseme- 
nea, şi Poemul regelui Keret. Acesta domnea peste un ţinut canaaneean 
din Siria sau Palestina și rămăsese singur după ce îi muriseră soţia și 
toţi copiii. Fiind cu totul copleșit de soarta sa, într-o noapte i se arată 
într-o vedenie zeul EI, care îl întreabă despre situaţia sa. Regele Keret 
îi spune că nu dorește nici bogăţie, nici robi, ci doar copii, ca să-i aibă 
urmași drepți ai săi. Atunci zeul EI îi dă poruncă să aducă o jertfă curată 
şi, după aceea, să-și adune oştire şi merinde pentru un război de şase 
luni. După un drum lung de șapte zile, oștirea sa va ajunge în ţinutul 
Udum. Acolo îi va izgoni de pe câmpuri pe toți supușii regelui locului 
şi va face un popas de şase zile. Regele Pabil al Udumului cere regelui 
Keret pace prin solii săi. Acesta este sfătuit, însă, să nu se învoiască, ci să 
ceară drept plată pentru pace pe fiica regelui Pabil, Hurrya, cu care să se 
căsătorească și să aibă copii. 

Făcând întocmai după cum i se sugerase în vedenie, regele Keret o 
cere de soţie pe fiica regelui Pabil. Plânsă de toți cetățenii orașului Udum 
pentru sufletul ei bun, Hurrya se va căsători cu regele Keret. Vor avea 
împreună şapte copii, dar după un timp regele se îmbolnăvește grav şi 
cere zeilor să-l însănătoșească. Zeul El merge personal şi-i rosteşte un 
descântec, după care o trimite pe zeiţa tămăduirii, Satagat, să-l vindece. 
Regele Keret este vindecat, dar unul dintre fiii săi îi propune să-l facă 
rege în locul său. Bătrânul rege refuză, arătând că zeii îl vor osândi pen- 
tru trufia şi lipsa de cinste manifestată faţă de el ca părinte. 

După opinia unor specialişti, în cazul de față avem de-a face cu 
un mit sociologic, respectiv cu un mit care-și propune să ne explice 
de ce şi cum au ajuns semiţii și hurriţii să conviețuiască în Ugarit. 
O altă opinie ar fi că mitul acesta ar vrea să scoată în relief mai ales o 

dimensiune cultică, potrivit căreia Keret trebuie să fie prototipul mitic 
pentru regalitatea sacră. Chiar dacă uneori se şi exagerează pe această 
linie, totuși este limpede faptul că, mai tot timpul, Keret apare ca rege 
sacru şi că acest mit reprezintă astfel o mărturie deosebit de importantă 
pentru ideologia regalității ugaritice, evidențiind atât funcţiile sociale 
cât şi pe cele cultice, ritualice ale regelui. 


5. Divinităţile arameilor 


Inscripţiile aramaice consemnează o serie de divinităţi comune cu 
cele canaaneeano-feniciene. Astfel, şi aici apare, de pildă, zeul EI, chiar 
dacă este destul de dificil de determinat cu exactitate caracterul său. 
Cele mai frecvente mărturii în acest sens le constituie numele teofore 
de persoane, unii specialişti considerând chiar că El ar reprezenta doar 
cuvântul pentru „zeu” în general, şi că n-ar desemna o divinitate cu un 
caracter special. "Totuşi, s-a constatat clar că, în anumite inscripții, EI 
apare ca divinitate de sine stătătoare, fiind consemnat în poziţia a doua 
după Hadad. 

Tot între divinitățile comune arameilor și fenicienilor se numără și 
Baalșamayin („Baal al cerului”). Numele său apare pe o stelă consacrată 
regelui Zakkur, împreună cu Ilu-wer (probabil Hadad). În perioada 
elenistică acest Baal se bucura de o mare cinstire în rândul Seleucizilor. 
Există mărturii care atestă cultul său în Hauran (în sudul Siriei), în 
Palmyra, iar Sfântul Isaac Sirul arată că şi în secolul al V-lea d.Hr. 
această divinitate era adorată în Edessa. 

Cel mai important dintre zeii arameilor era, totuşi, Hadad, Adad 
de la akkadieni, pe care l-am regăsit în textele ugaritice în figura lui 
Aliyan Baal. Este zeul vest-semitic al furtunii și vijeliei, care la ara- 
mei joacă rolul de zeu naţional, zeul care a întemeiat regalitatea şi cel 
care l-a întronat pe rege. Ca zeu al furtunii, Hadad apare cu epitetul de 
Ramman („tunet”), în Vechiul Testament fiind consemnat cu numele 
de Rimon (4 Regi 5, 18) sau Hadad-Rimon (Zaharia 12, 11). Profetul 
Zaharia amintește de „plângerea” care a însoţit moartea zeului, lucru 
neconfirmat de alte mărturii. Trebuie să fi fost vorba de un cult în care 

era ilustrat aspectul fertilităţii zeului, aproximativ în felul în care îl 
prezintă descoperirile de la Ugarit. Atunci când Lucian de Samosata 
(cca 120-180 d.Hr.) îl identifică pe Hadad cu Zeus, el o face pe baza 
calităţii sale de zeu al furtunii. În schimb, Macrobius scria pe la anul 
400 d.Hr. despre Adad că el ar fi Soarele şi că statuia sa ar fi înconjurată 
de raze îndreptate în jos. Această afirmaţie despre Hadad-Adad a fost 
confirmată de descoperirile care au demonstrat că el era adorat ca zeu 
al Soarelui, între altele la Heliopolis (Baalbek). 

Lucian de Samosata consemnează că în templul de la Hierapolis, 
pe Eufratul superior, imaginea lui Hadad era reprezentată pe tauri, iar 
monede din veacul al [II-lea î.d.Hr. îl arată împreună cu zeița Atargatis, 
şi anume aşezat pe un tron și purtat de doi tauri. Prin urmare, corelaţia 
dintre Hadad şi taur este deja confirmată, ilustrând calitatea sa de zeu 
al fertilităţii. 

Soţia zeului Hadad era - cel puţin în Hierapolis - Atargatis. Aceasta 
este o reprezentare tipică a marii zeițe vest-semitice. Lucian de Samosata 
o identifică cu Hera de la greci, chiar dacă îi conferă și unele atribute 
de la Athena, Afrodita, Artemis, Nemesis etc. S-ar putea la fel de bine 
spune că Atargatis reprezenta prototipul feminin al puterii divine. Ace- 
laşi autor descrie statuia ei din templul de la Hierapolis, în care ea apare 
şezând pe un tron purtat de lei. Într-o mână ţine un sceptru, în cealaltă 
un fus, iar pe cap are raze şi un turn cu ziduri. Se mai ştie că porumbelul 
făcea parte dintre atributele sale iar peștii erau socotiți de ea sacri. 


6. Regele 


Aşa cum se ştie, vest-semiţii n-au întemeiat niciodată imperii mari, 
ci erau organizaţi, în principal, într-o serie de state mici. Totuși, condu- 
cătorii lor purtau, de regulă, numele de regi și erau socotiți și trataţi ca 
persoane sacre. Din inscripţiile de mai târziu deducem chiar faptul că 
regele își primea rangul de la zei. 

În primul rând, regele era responsabil pentru cultul adus zeilor. 
Este foarte probabil ca, într-o perioadă mai veche, regele să fi jucat în 

cadrul sărbătorilor rolul zeului conducător. El era purtătorul binecuvân- 
tării poporului şi putea trata cu zeii în numele poporului, în calitatea 
sa de reprezentant al poporului. În același timp, însă, prin consacrarea 
sa, el era sfinţit, conferindu-i-se prin aceasta puteri divine, aşa încât îi 
putea reprezenta şi pe zei în faţa poporului. El era numit fiu al lui EI şi 
era inspirat de zei prin revelaţie. Din puterea sa divină, el împărtășea 
fericire şi bunăstare poporului său. Prin urmare, regele dispunea de o 
poziţie intermediară între zei şi oameni. Oamenii își au propria lor forță 
sufletească, asemenea vitelor, copacilor, stelelor etc. Puterile purtătoare 
de viaţă sunt concentrate în zei. Oamenii şi natura, în general, trebuie să 
se reînnoiască prin puterea zeilor, dar și aceasta, la rândul ei, trebuie să se 
reînnoiască prin crearea indispensabilă de sfințenie nouă. Acest lucru se 
petrecea în cult, în special prin sărbători, iar în cazul oamenilor de rând, 
regele reprezenta centrul acestei acţiuni reciproce. În aceste condiţii, nu 
este de mirare că, la popoarele vest-semite, noţiunile de „zeu” şi „rege” 
pot fi amestecate, încât nu se mai disting clar unul de celălalt. 

În plan social, una dintre îndatoririle fundamentale ale regelui era 
aceea de a face dreptate văduvelor și celor orfani, prin urmare de a-i pro- 
teja pe cei slabi şi neputincioşi în faţa opresiunii venite din partea celor 
puternici. Asemenea marelui zeu care avea menirea de a asigura ordinea 
şi echilibrul în cosmos, tot astfel regelui îi revenea sarcina de a asigura 
ordinea și echilibrul în societate. Propriu-zis, aici avem de-a face cu ide- 
alul regalității, pe care îl cunoaştem din Vechiul Orient şi care - secole 
mai târziu — este exprimat în aceiași termeni în Vechiul Testament. Aşa 
cum opinează mulți specialiști în domeniu, este de mare interes faptul 
că ethos-ul social la israeliți poate fi privit ca o veche moștenire, prove- 
nind din mediul canaaneean. 


7. Morala. Relaţia omului cu zeii 


În general, materialul de care dispunem nu ne permite să ne facem 
o imagine foarte exactă privind relația dintre zei şi oameni, deşi există 
anumite informaţii în acest sens. Anumite date în această privință 
ni le oferă, în primul rând, numele persoanelor. În multe dintre ele, 

divinitatea este desemnată ca o rudă, ca tată, frate şi nepot, cum ar fi, de 
pildă: Abibaal, („tatăl meu este Baal”), Ahibaal („fratele meu este Baal”), 
Ammibaal („ruda mea este Baal”). Aceste nume ilustrează clar că aceia 
ce le purtau aveau un sentiment al apartenenţei comune, al protecţiei 
din partea zeului respectiv. 

De asemenea, în multe din numele personale transpare şi o altă idee 
fundamentală, şi anume faptul că vest-semiţii îl considerau pe zeu stă- 
pân, cum ar fi, de exemplu, Adon-baal („Baal este stăpân”), Baalram 
(„Baal este preamărit”), Addir-baal („Baal este puternic”) etc. În alte 
cazuri, aceste însuşiri sunt puse în legătură cu omul, și anume în sensul 
de „har” și „ajutor” în diferite forme: Mattanbaal („darului lui Baal”), 
Baalyhon („Baal este milostiv”), Baalşamar („Baal ocrotește”) etc. 

În acelaşi context, multe nume proprii îl desemnează pe purtătorul 
lor ca „rob” (abd) sau „roabă” (amat) a unei divinităţi. Există chiar anu- 
mite cazuri în care apare cuvântul kalb („câine”), ca expresie a depen- 
denţei omului de divinitate. Toate acestea laolaltă relevă însă nu numai 
dependenţa absolută a omului de divinitate, dar și maniera în care era 
concepută legătura omului cu zeii. Este vorba de o relaţie concepută 
după modelul relaţiei stăpân-sclav de la nivelul societăţii vest-semitice, 
o relaţie care exclude orice iubire, orice comuniune, o relaţie care se 
bazează stricto sensu, pe de o parte, pe forță, iar pe de altă parte, pe adu- 
lare absolut ridicolă. 

Ca şi la alte popoare din Vechiul Orient, viaţa era privită ca un dar 
al zeilor; era în puterea zeilor să prelungească sau să scurteze viaţa cuiva. 
De aceea, în unele inscripții, întâlnim rugăciuni adresate zeilor pentru a 
primi o viață lungă. De asemenea, în unele inscripţii aramaice întâlnim 
şi o anume lege a recompensei din partea zeilor pentru cei drepţi, care 
presupune răsplătirea dreptăţii cu succes și viață îndelungată. Însă, tot la 
fel, neascultarea și încălcarea voinţei zeilor era pedepsită de către aceş- 
tia cu nenorociri. Răsplata sau pedeapsa respectivă se răsfrângea asupra 
mai multor generaţii ale respectivului, idee pe care o întâlnim, de altfel, 
și în Noul Testament. 

Ideea de păcat este foarte prezentă la populaţiile vest-semitice. Sur- 
prinzător este faptul că textele ugaritice consemnează cel puţin doi sau 
trei termeni pentru desemnarea păcatului, având aceeaşi semnificație cu 

cei întâlniți la vechii evrei: „încălcare, „nesupunere”, „păcat”, „pas greșit”. 
De aici reiese că evaluarea religioasă a păcatului la aceste popoare era 
similară celei întâlnite în Vechiul Testament. De asemenea, este semnifi- 
cativ faptul că alături de păcat mai întâlnim şi noţiunea de „trufie, „mân- 
drie” privită aici, ca şi în Vechiul Testament, ca un sâmbure al păcatului: 
înălțarea de sine mai presus de zei, respectiv de Dumnezeu. 


8. Cultul 
8.1. Locurile de cult 


Cultul obișnuit adus zeilor se săvârşea atât în aer liber, cât şi în tem- 
ple. În primul caz, acesta avea loc — aşa cum se arată și în Vechiul Testa- 
ment — pe „înălțimi” și „sub copaci verzi” (2 Paralipomena 28, 4). Acest 
lucru relevă faptul că „dumbrăvile” și „copacii” erau socotite sacre și se 
constituiau în locuri speciale de cult. În regiuni sărace în copaci, cum 
ar fi Palestina, şi în vaste regiuni din Siria, locurile unde creșteau copaci 
erau socotite ca având o putere specială de viaţă și, în consecință, se 
bucurau de o protecţie și un renume cu totul special. La populaţiile vest- 
semitice, izvorul de apă și copacul posedau o putere divină, care trebuia 
să acționeze asupra tuturor apelor şi arborilor, pentru că această putere 
în sine era indivizibilă. 

Pe de altă parte, aşa cum spuneam, existau locuri de cult pe dea- 
luri şi munţi, aşa-numitele „înălțimi” pentru jertfe şi cult (bama). Pe 
un asemenea loc se afla o coloană de piatră (masseba) ca simbol pentru 
divinitatea masculină - în cele mai multe cazuri, pentru Baal —, sau un 
stâlp de lemn (așera), reprezentând divinitatea feminină, Idar, și un altar 
pentru aducerea sacrificiilor. Coloanele de piatră sunt bine cunoscute 
din vestigiile arheologice - uneori existând chiar un număr mai mare 
într-un singur loc de cult —, în timp ce așa-zisele așere au dispărut. 

În ce priveşte masseba, mulţi cercetători s-au întrebat ce legătură 
ar putea exista între aceasta şi ceea ce scriitorii greci vechi numesc 
baitylos sau baitylion sau ceea ce Philo din Byblos, de pildă, numeşte 
lithoi empsychoi („pietre însufleţite”). Probabil că este vorba de pietre 


ISTORIA ŞI FILOSOFIA RELIGIILOR _ 197 


meteorice, care erau considerate sacre şi folosite pentru oracole. Faptul 
că acest cuvânt este similar celui vest-semitic bet-el („casa zeului”) şi că 
numele de Betel de la Facerea 28 este corelat cu ridicarea unei masseba 
i-a determinat pe mai mulţi specialiști să vadă în aceasta o legătură. Pe 
de altă parte, faptul că asemenea baityloi sunt pomenite și în locuri unde 
nu se vorbea o limbă semită, cum ar fi, de pildă, chiar în Grecia, obligă, 
totuşi, la mai multă prudenţă în a trage anumite concluzii. De aceea, 
unii specialişti înclină să creadă că este vorba mai degrabă de un cuvânt 
mai vechi, probabil nu de origine grecească, nici semită, care semnifica 
în spaţiul vest-semitic — fireşte, în mod secundar - „casa zeului”. 

După cum se ştie, o piatră putea purta numele unui bărbat sau, tot 
la fel de bine, putea conţine legământul încheiat între două popoare, 
cum ar fi, de exemplu, aceea pusă ca mărturie a legământului încheiat 
între Iacov şi Laban de pe muntele Galaadului: „Și a luat Iacov o piatră 
și a pus-o stâlp. (...) Apoi a zis Laban către dânsul: «Movila aceasta este 
astăzi mărturie între mine şi tine...»” (Facerea 31, 44 sq.). Prin urmare, 
o masseba avea, în concepţia Vechiului Orient, un conținut spiritual. De 
aceea, aceasta — ca și așera — era purtătoarea unei forțe sacre. 

Referitor la așere, după cum se ştie din Vechiul Testament, acestea 
existau și în templele din Samaria (4 Regi 13, 6) şi Ierusalim (4 Regi 18, 
3; 23, 14), în ciuda protestelor profeților. Așera era un simbol al copa- 
cului sfânt în care divinitatea îşi avea sălașul, deseori prin acest termen 
evreii înțelegând și divinitatea simbolizată prin acest stâlp, şi anume soţia 
lui Baal (4 Regi 21, 7; 2 Paralipomena 15, 16). Unii dintre regii iudei au 
adoptat uneori asemenea „crânguri sacre” sau „dumbrăvi” feniciene ale 
zeilor (2 Paralipomena 33, 3; 34, 3-7 etc.), ca şi „înălţimile” de pe dealuri 
şi munţi, unde se oficia cultul (2 Paralipomena 28, 4; 21, 11; 20, 33 etc.). 

Templele obișnuite, privite din punct de vedere istoric, reprezintă 
un stadiu ulterior, chiar dacă ele n-au substituit locurile de cult naturale, 
ci doar le-au completat. În interiorul spaţiului sacru al unor asemenea 
temple se aflau tot felul de încăperi și obiecte sacre necesare cultului. De 
regulă, templul propriu-zis consta dintr-o hală, în spatele căreia se afla 
o altă încăpere, iar în anumite cazuri mai exista şi un antreu la intrare. 
Dintre toate obiectele sacre ce se găseau acolo cea mai importantă era 
statuia zeului, așezată de obicei pe un podium în mijloc, în fața peretelui 

din dos al spaţiului interior. Locul pe care se afla altarul pentru sacri- 
ficiile de animale era, de regulă, împrejmuit şi putea avea o extindere 
mai mare sau mai mică. În clădirea templului se puteau găsi și altare 
mai mici pentru holocaust, iar în hala templului aveau loc adunările 
poporului pentru cult. În general, o serie de temple descoperite prezintă 
o arhitectură similară templului lui Solomon din Ierusalim. O similitu- 
dine cu templul lui Solomon o prezintă şi faptul că templele canaaneene 
şi feniciene dispun și ele de două coloane de ambele părţi ale porţilor 
templului, dar, din nefericire, nu cunoaștem semnificaţia lor. 

Totuși, o imagine despre semnificaţia templului în general la aceste 
populaţii ne-o sugerează Mitul lui Baal din textele de la Ras Shamra. De 
aici reiese că un zeu, pentru a-şi impune și face cunoscută autoritatea, 
avea nevoie de o „casă” sau un palat, respectiv de un templu. Acest lucru 
arată limpede că templul era privit, în primul rând, ca locuinţă a zeului 
sau, dacă putem spune așa, ca reşedinţă a sa. 


8.2. Sacerdoţiul 


Trebuie subliniat de la început faptul că, în genere, informaţiile pri- 
vind sacerdoţiul sunt puţine. Textele ugaritice amintesc de khnm, un 
termen care corespunde formei ebraice de plural kohanim („preoţi”). 
De asemenea, se cunoaște și un rab kohanim, respectiv un „Mare Preot”, 
Uneori se întâlnește şi titlul de rb nqdm, deci un „noqged suprem”, aşa 
cum îl întâlnim în limba ebraică, și acest termen era privit, în genere, 
ca o denumire pentru păstorul de oi. De pildă, Amos se numește noged 
(Amos 1, 1; 7, 14), iar despre regele Meșa al Moabului se spune, de ase- 
menea, că ar fi fost un noged, plătind ca tribut regelui lui Israel „câte 
o sută de mii de miei şi o sută de mii de berbeci netunși” (4 Regi 3, 4). 
În inscripţiile aramaice, dimpotrivă, numele obișnuit pentru preoți era 
kmr (komer, kumra), un termen ce apare, de altfel, de câteva ori și în 
Vechiul Testament (4 Regi 23, 4-5; Osea 10, 5; Sofonie 1, 4). 

Textele de la Ras Shamra amintesc şi alte categorii de sacerdoți. După 
„preoţi”, pe scara ierarhică vine deseori „cel sfânt” sau „cel sfinţit” (qdșm), 
despre a cărui funcţie nu se cunosc însă detalii. Alte clase de sacerdoți 

care apar în aceleași izvoare erau „cântăreţii” (șrm), „cei care intră” (rbm), 
aceştia din urmă putând fi comparaţi cu erib biti („cei ce intră în casă”), 
de la asiro-babilonieni. Rbm desemnau, probabil, acea clasă de preoţi care 
aveau voie să intre în templu sau în anumite părți ale acestuia. 

În anumite cazuri, sunt amintiţi şi preoții speciali pentru oracole 
(kosemim) sau profeţii. Astfel, din Vechiul Testament aflăm despre exis- 
tența profeților lui Baal, care erau în număr foarte mare şi pe care pro- 
rocul Ilie îi ucide după ce nu reuşiseră să aprindă jertfelnicul: „Iar Ilie 
le-a zis: «Prindeţi pe prorocii lui Baal, ca să nu scape niciunul dintre ei!» 
Şi i-au prins, şi i-a dus Ilie la pârâul Chişonului și i-a junghiat acolo” 
(3 Regi 18, 40). Tot Vechiul Testament relatează că preoții fenicieni 
aveau printre ei „oameni care chemau duhurile morţilor şi fermecători” 
(2 Paralipomena 33, 6) pentru a prezice viitorul, așa cum făcuse și Saul 
mergând la vrăjitoarea din Endor şi chemând sufletul judecătorului 
Samuel, care-i spune că va fi învins de filisteni (1 Regi 28, 7). 

În Fenicia şi Canaan existau, de asemenea, preotese care practicau 
prostituţia sacră sau femei care făceau legământ zeiţei Astarte să practice 
prostituţia sacră ca hierodule. Însuşi Herodot afirmă că, în Cipru, unde 
existau numeroase colonii feniciene, „era un obicei care se apropia de 
acesta” (I, 199). 

Dar prostituţia sacră la aceste populaţii nu era doar feminină, ci și 
masculină. Existau bărbaţi care se prostituau în temple, alături de femei. 
Astfel, scrierile Vechiului Testament o numesc kedeșa pe prostituata 
masculină sau feminină şi arată că această practică a dăinuit, cu toată 
opoziţia profeților (Deuteronom 23, 18; Osea 9, 1; Miheea 1,7) şi la leru- 
salim (3 Regi 15, 12; 14, 24), unde se menționează asemenea hierodule 
şi „casele de desfrâu care se aflau lângă casa Domnului, unde femeile 
țeseau veşminte pentru Astarte” (4 Regi 23, 7). 

Prostituţia sacră, masculină și feminină, trebuie corelată, de altfel, 
cu moravurile celor două oraşe canaaneene, Sodoma şi Gomora (Face- 
rea 19, 4 sq.). Exegeţii sunt de părere că exista un ritual la Sodoma de 
a avea relaţii sexuale cu străinii şi probabil că același rit de prostituție 
sacră exista şi la Gomora, despre care nu avem date mai ample, dar des- 
pre care ni se spune că a fost pedepsită, ca şi Sodoma, prin nimicirea 
cu „ploaie de pucioasă şi foc din cer, de la Domnul” (Facerea 19, 24). 

Tocmai din cauza acestor păcate Dumnezeu poruncea vechilor evrei să 
nu-i imite, în această privinţă, pe canaaneeni: „Să nu umblaţi după obi- 
ceiurile popoarelor pe care le voi alunga de la voi, că ele au făcut acestea 
toate şi m-am scârbit de ele” (Levitic 20, 23). 

De altfel, aşa cum aminteam mai sus, profeţii Vechiului Testament au 
luat de fiecare dată atitudine împotriva unor asemenea practici, chiar dacă 
nu întotdeauna cu succes: „Feciorul, dimpreună cu tatăl său, la aceeași 
desfrânată își află calea, ca să pângărească numele Meu cel sfânt” (Amos 
2, 7); „După ce isprăvesc de băut, se dedau desfrâului, iar mai marii lor 
năzuiesc numai după fapte de ruşine” (Osea 4, 13-18); „Și totuşi, pe tot 
dealul înalt şi sub tot pomul umbros ai făcut desfrânare” (Ieremia 2, 20). 


8.3. Sacrificiile 


Atât pe înălțimi cât și în temple se aduceau în mod regulat sacrificii. 
Astfel, Lucian de Samosata relatează că în fiecare zi erau aduse sacrifi- 
cii de două ori, ceea ce corespunde, de fapt, practicii din templul de la 
Ierusalim. De asemenea, Textele ugaritice descriu sacrificiile aduse în 
anumite ocazii speciale, cuprinzând și listele de sacrificii aduse diferi- 
telor divinități, iar inscripţiile punice de la Cartagina consemnează așa- 
numitele „tarife pentru jertfe” 

Tarifele acestea punice vizează trei tipuri de jertfe: kalil, sewaat şi 
șelem kalil. Prima dintre ele reprezenta o „jertfă totală”, în sensul că tre- 
buia să fie arsă în totalitate pe altar. Sewaat pare să fi fost un fel de jertfă 
de cerere pentru iertarea păcatelor, iar șelemm kalil era o jertfă „substitu- 
tivă”, asemănătoare doar după nume cu jertfa șelamim de la vechii evrei, 
întrucât, aşa cum se ştie, din aceasta din urmă doar o parte era oferită 
lui Dumnezeu, restul fiind consumat la masa sacrificială. Textele punice 
mai amintesc şi de sacrificiul olat care, privit din punct de vedere ling- 
vistic, corespunde cuvântului ebraic pentru „holocaust, precum și de 
minhat care, ca şi în ebraică, pare să fi desemnat jertfa nesângeroasă, dar 
în special jertfa vegetală. 

Referitor la materialul pentru jertfă, listele ugaritice de sacrificii 
amintesc vite, oi, capre tinere, diferite specii de gazele, anumite jertfe 

vegetale, vin şi miere, la care tarifele sacrificiale punice mai adaugă anu- 
mite păsări, prăjituri şi lapte. 

Pe lângă aceste sacrificii obișnuite mai erau aduse și sacrificii 
umane, care alături de prostituția sacră reprezintă caracteristica cea 
mai degradantă a religiei vest-semitice. Astfel, la Cartagina, zeul Baal - 
Hamman era cinstit prin jertfirea de copii arşi de vii, practică păstrată 
până târziu în coloniile cartagineze, probabil până în veacul al III-lea 
d.Hr. Însăşi fondarea Cartaginei începe prin sacrificiul reginei Didona, 
care se aruncă pe rug spre a fi arsă. 

Sacrificiul de copii era numit în feniciană molk, iar în ebraică e 
cunoscut sub numele de molek. În Vechiul Testament, sacrificiul molek 
e pomenit de mai multe ori. Astfel, despre regele Ahaz se spune că 
„şi pe fiul său l-a trecut prin foc, urmând urâciunile popoarelor pe 
care le alungase Domnul de la faţa fiilor lui Israel” (4 Regi 16, 3), iar 
despre fenicieni se spune că „aceia şi pe fiii şi pe fiicele lor le ard pe 
foc înaintea dumnezeilor lor” (Deuteronom 12, 31). De fapt, sacrificiul 
primilor născuţi era o practică curentă la canaaneenii din mileniile al 
III-lea și al II-lea î.d.Hr. și săpăturile arheologice de la Gezer (în sudul 
Palestinei) au scos la iveală oase de copii pe jumătate calcinate, depuse 
la temelia caselor. 

Canaaneenii au continuat până mai târziu să aducă sacrificii umane, 
întrucât în Levitic 20, 1-5 se consemnează că unii dintre vechii evrei, dar 
și dintre străinii care locuiau printre ei, dădeau pe copiii lor „lui Moloh”, 
adică urmau vechiul rit canaaneean de a arde pe primul născut, practi- 
când sacrificiul molk. Dumnezeu poruncește să fie ucişi cei ce practică 
acest sacrificiu sălbatic: „Dacă cineva dintre fiii lui Israel și dintre străinii 
care locuiesc printre israeliți va da din copiii săi lui Moloh, acela să fie dat 
morții: poporul băștinaș să-l ucidă cu pietre” (Levitic 20, 2). 

În Canaan, sacrificiile umane erau, în genere, practicate frecvent 
după o victorie militară, când toţi prizonierii de război, femei, bărbaţi, 
copii, tineri şi sclavi erau aduși jertfă unui zeu. Ritul acesta se numea în 
canaaneeană cherem, de el amintind mai ales porunca pe care Samuel 
i-o dă regelui Saul înainte de lupta acestuia cu Amalec și lerim (popoare 
canaaneene): „Mergi acum şi bate pe Amalec și pe lerim și nimicește 

toate ale lui. (...) Să nu-l cruţi, ci să dai morţii de la bărbat până la femeie, 
de la tânăr până la pruncul de sân...” (1 Regi 15, 3). 


8.4. Mantica 


Textele de la Ras Shamra fac unele referiri la diferite rituri divina- 
torii. Astfel, atunci când zeul Baal urma să revină la viață, zeița Anat 
află acest lucru de la zeul EI, care îi aduce această veste în vis. Totuşi, nu 
există prea multe detalii privind mantica vest-semitică în aceste texte, 
așa încât cele mai complete informaţii asupra acesteia le primim din 
izvoarele greco-latine şi, bineînţeles, din Vechiul Testament. 

Prezicătorii fenicieni, de pildă, erau foarte vestiți în lumea greco- 
romană, așa încât marele general roman Marius avea totdeauna în apro- 
pierea sa o prorociţă feniciană, Marta, după cum ne istoriseşte Plutarh. 
În general, mantica feniciană se realiza în diferite locuri sacre, dealuri, 
înălțimi ori munţi. După cum relatează Tacitus (Historia II, 78), înainte 
de a ajunge împărat, Vespasian a urcat în vârful muntelui Carmel, unde se 
afla un oracol și, jertfind mai multe păsări, după cercetarea măruntaielor 
acestora a primit răspunsul că va fi biruitor în tot ce va întreprinde şi va 
ajunge împărat. 

De asemenea, Macrobius (Saturnalia I, 23, 13) descrie și el o serie 
de rituri mantice folosite la Baalbek, așezat la jumătatea drumului dintre 
Byblos şi Damasc. Astfel, el descrie cum în cadrul unor asemenea rituri 
statuia de aur a zeului Baal era purtată pe o targă de anumite persoane de 
vază, cu capul ras și purificate printr-o asceză prelungită, fiind „împinse 
de un duh divin” şi mergând „nu încotro vor, ci acolo unde îi împinge 
zeul”. Bineînţeles, acest tip de mantică - similară celei folosite la 'Teba, 
în Egipt, pentru zeul Amon-Re - se deducea după mersul cortegiului, 
din atitudinea și balansarea statuii zeului etc. Acelaşi Macrobius arată că 
oracolul de la Baalbek primea chiar consultaţii prin corespondenţă, iar 
în anul 114 d.Hr. a fost consultat și de împăratul Traian, care urma să 
înceapă războiul său împotriva parților. 

Un alt oracol vestit se afla la Cartagina, durând până prin veacul al 
III-lea d.Hr. Aici se prezicea prin glasul preoteselor zeiţei Astarte care, 

în extaz, începeau să profeţească în fraze obscure, asemenea Pythiei de 
la Delphi. Oracolul acesta era vestit în întreaga lume romană, așa încât 
proconsulul numit în Africa de Nord venea totdeauna aici când prelua 
conducerea provinciei. 

Foarte multe date privind mantica religiei canaaneene în general ni 
le oferă scrierile Vechiului Testament. În aceste scrieri se face o distincție 
clară între magicieni (vrăjitori, descântători) și ghicitori: „Atunci au adu- 
nat filistenii pe preoţi, pe ghicitori şi pe descântători...” (1 Regi 6, 2); sau: 
„Să nu se găsească la tine din aceia, care trec pe fiul sau pe fiica lor prin 
foc, nici prezicător, sau ghicitor, sau vrăjitor, sau fermecător, nici descân- 
tător, nici chemător de duhuri, nici mag, nici din cei ce grăiesc cu morţii” 
(Deuteronom 18, 10-11). Este cert faptul că locuitorii semiţi ai Canaa- 
nului erau înclinați să-i urmeze pe prezicători: „Căci popoarele acestea, 
pe care le izgonești tu, ascultă de ghicitori și de prevestitori, iar ţie nu-ţi 
învoieşte aceasta Domnul Dumnezeul tău” (Deuteronom 18, 14). 

Din Cartea 1 a Regilor aflăm, de asemenea, că regele Saul îi alungase 
din Palestina pe vrăjitori şi pe ghicitori, dar, voind să afle care va fi sfâr- 
şitul bătăliei sale cu filistenii, apelează la o femeie care chema morţii, o 
necromantă, vrăjitoarea din Endor (1 Regi 28, 3 sq.). 

La canaaneeni însă, viitorul era aflat de multe ori și prin consultarea 
profeților. Aceştia preziceau viitorul în stare extatică. Samuel, după ce îl 
unge rege pe Saul, îi vorbeşte despre profeţii filistenilor: „După aceea vei 
ajunge la muntele lui Dumnezeu, unde e garda de pază a filistenilor, aco- 
lo-s căpeteniile filistene; și când vei intra acolo în cetate, vei întâlni o ceată 
de proroci pogorându-se de pe înălțime, iar înaintea lor cântă din psaltire 
și din timpan şi din fluier și din harpă, iar ei prorocesc” (1 Regi 10, 59). 

Profeţii fenicieni erau organizaţi în confrerii, pentru că altfel nu se 
poate explica numărul mare de profeţi fenicieni aduși de Izabela, fiica lui 
Etbaal, regele Sidonului (3 Regi 16, 31), şi soția regelui Ahab, fiul lui Omri, 
rege al Samariei (3 Regi 16, 16.23.24.28): „Irimite, dar, acum și adună la 
mine în Muntele Carmel tot Israelul, dimpreună cu cei patru sute cinci- 
zeci de profeţi ai lui Baal și cu cei patru sute de proroci ai lui Aşera...” 
(3 Regi 18, 19). Profeţii aceștia, aduşi de Izabela, proroceau în stare de 
extaz, pentru că aflăm despre ei că „săreau în jurul jertfelnicului pe care 
îl făcuseră (...), strigau cu glas mai tare și se înțepau, după obiceiul lor, cu 
săbii şi cu lănci până ce curgea sânge” (3 Regi 18, 26-28). 

Profeţii zeului fenician Baal sunt amintiţi printre vechii evrei şi 
într-o epocă mai târzie, dovadă fiind faptul că profetul Ieremia vorbeşte 
despre ei: „învățătorii legii nu m-au cunoscut; păstorii au căzut de la 
mine și prorocii au prorocit în numele lui Baal și s-au dus după cei ce 
nu-i pot ajuta” (Ieremia 2, 8). Dar întotdeauna evreii au manifestat o 
puternică ostilitate faţă de ei. Profetul Ilie, de pildă, porunceşte să fie 
ucişi toți cei 400 de proroci ai lui Baal (3 Regi 18, 40). 


8.5. Magia 


Chiar dacă informaţiile privind practicile magice în lumea vest- 
semitică sunt relativ puţine, este cert faptul că aceste populaţii practicau 
magia. Știm, de pildă, că fenicienii aveau vrăjitori, întrucât Izabela, fiica 
regelui Sidonului, practica vrăjitoria, după cum reiese din cele spuse de 
lehu regelui lui Israel, loram: „Ce pace, când sunt atâtea desfrânările 
Izabelei, mama ta, şi vrăjitoriile ei?” (4 Regi 9, 22). 

Magia canaaneeană se săvârşea cu ajutorul unor obiecte speciale, 
la care se referă și profetul Miheea, fără însă a le enumera: „Și din 
mâna ta voi nimici obiectele de magie și tu nu vei mai avea ghicitori” 
(Miheea 5, 11). 

Tot la fel, profetul Naum face aluzie la zeiţa feniciană Astarte, zeița 
iubirii, dar şi a vrăjilor nocturne, când spune: „Numai din pricina mul- 
telor desfrânări ale celei desfrânate, frumoasă la chip și meşteră în far- 
mece, care duce în robie neamurile prin desfrânările ei și popoarele prin 
fermecătoriile ei!” (Naum 3, 4). 

Cercetătorii opinează că magia vest-semitică, dar mai ales cea feni- 
ciană, a fost influențată de cea egipteană, date fiind relaţiile strânse şi 
constante dintre Egipt și Fenicia. După cum se ştie, egiptenii aveau 
numeroși vrăjitori, care puteau să prefacă apa Nilului în sânge (Ieșirea 
7, 22), să schimbe un toiag în șarpe (Ieșirea 7, 11) ori să scoată broaștele 
care invadaseră Valea Nilului (Ieșirea 8, 7). 

Astfel, în mormintele feniciene de la Cartagina, dar şi în cele din 
Liban sau Siria s-au descoperit diferite amulete magice, având un rol apo- 
tropaic, respectiv de a-i îndepărta pe duşmani şi pe demoni, dar şi rolul 
de a insufla forţa pe cale magică. În mod frecvent, au fost descoperite în 

aceste morminte ochiul lui Horus, udjat, şarpele cobra, uraeus, care răs- 
pândea suflul învăpăiat din creștetul faraonilor, șoimul reprezentând pe 
zeul Horus, floarea de lotus etc. O categorie specială de amulete descope- 
rite o reprezintă tuburile mici cilindrice sau octogonale din metal, con- 
ţinând în interiorul lor mici suluri de metal foarte subţiri, pe care sunt 
gravate figuri și simboluri magice. Profesorul Sabatino Moscati socotește 
că asemenea tuburi sunt direct inspirate din magia egipteană, ca și udjat 
şi uraeus, de altfel. Cu alte cuvinte, aceste tipuri de amulete nu au fost 
preluate de către fenicieni de la egipteni din întâmplare, ci datorită cali- 
tăţilor lor magice cunoscute. 

Textele de la Ras Shamra oferă și ele unele date, chiar dacă nu prea 
multe, privind unele ritualuri magice efectuate în acea perioadă, cum ar 
fi, de pildă, acela împotriva mușcăturii de șarpe. O acţiune magică era 
atribuită și formelor de blestem inscripționate în mod regulat pe mor- 
minte: dacă cineva distrugea sau profana mormântul respectiv, el urma 
să primească drept pedeapsă anumite nenorociri din partea zeilor. De 
asemenea, într-o inscripție aramaică de la Sfire (la sud-est de Alep), care 
conţine textul unui tratat de stat încheiat între doi principi, întâlnim vrăji 
sau blesteme similare pentru partea care va încălca tratatul respectiv. 

Probabil că tocmai împotriva acestor practici magice ale populațiilor 
vest-semitice se îndrepta porunca lui Dumnezeu din Vechiul Testament: 
„Pe vrăjitori să nu-i lăsaţi să trăiască!” (Ieșirea 22, 18), aceasta fiind o 
dovadă clară că se practica magia de multe feluri, de la necromanţie până 
la folosirea amuletelor magice. Din păcate, însă, magia vest-semitică a 
pătruns uneori și s-a răspândit şi la vechii evrei, așa cum o demonstrează 
textele ce aduc învinuiri multor regi ai acestora de a fi practicat magia. 


9. Cultul morţilor 


Se pare că în perioada precanaaneeană, în acest spaţiu, se prac- 
tica incinerarea cadavrelor. Mai târziu s-a practicat înhumarea şi chiar 
înmormântarea în puțuri adânci sau peșteri, conform credinţei că 
sufletele celor decedați (rephaim, „cei slabi”, „umbrele”) rămân legate 
permanent de trupurile pe care le-au părăsit şi, prin urmare, orice 
atingere a cadavrului are repercusiuni asupra sufletului respectivului. 

De asemenea, cadavrul era socotit și el sacru, iar cei ce profanau mor- 
mintele, aşa cum am văzut, erau urmăriţi de blestemele și pedeapsa din 
partea zeilor. Cadavrele erau înmormântate în poziţie chircită, având 
depuse alături diferite obiecte, socotite ca indispensabile pentru cel 
mort. Cu timpul, influenţaţi de egipteni şi asiro-babilonieni, fenicienii 
au construit pentru cei decedați case mortuare, adevărate apartamente, 
practicând totodată și mumificarea, cel puţin pentru cei nobili. 

Textele de la Ras Shamra arată că riturile de înmormântare erau, în 
mare, aceleaşi ca și la evrei. De pildă, după moartea lui Baal sunt descrise 
riturile funerare săvârşite de zeul El. Acesta coboară de pe tronul său şi 
se așează pe pământ, îşi dă jos acoperământul capului şi își pune țărână 
pe cap, îşi rupe în două cingătoarea, plânge cu glas tare şi își provoacă 
răni pe faţă, pe piept şi pe braţe. După aceea urmează masa şi sacrificiul 
adus pentru cel decedat. 

Textele ugaritice nu afirmă, însă, nimic altceva despre existența 
vreunei vieţi dincolo de mormânt. Dimpotrivă, se accentuează că nemu- 
rirea este proprie doar zeilor. Deşi se vorbeşte despre rephaim ca suflete 
ale celor decedați, ceea ce ar corespunde ebraicului refaim - locuitorii 
împărăției morţilor (șeol) —, totuşi, în textele vest-semitice cunoscute nu 
se pomeneşte de o împărăție a morţilor. Aceasta probabil și din cauza 
faptului că, pentru populaţiile vest-semitice, înmormântarea în sine era 
foarte importantă pentru existenţa ulterioară a mortului, indiferent de 
modul în care aceasta ar fi putut fi după aceea. 


10. Concluzii 


Dată fiind sărăcia izvoarelor, o prezentare exhaustivă a popoarelor 
vest-semitice rămâne încă imposibilă. Chiar şi acolo unde deţinem texte 
locale complete, cum ar fi cazul inscripţiilor de la Ugarit (Ras Shamra), 
multe aspecte ale vieţii religioase rămân încă pe mai departe necunos- 
cute. De regulă, mai cunoscută ne este latura exterioară a acestei religii. 

Aşa cum s-a putut constata, religia acestor popoare vest-semitice 
se prezintă ca o religie inferioară în multe privinţe comparativ cu aceea 
a popoarelor vecine, egiptenii şi asiro-babilonienii, ca să nu mai vor- 
bim de aceea a vechilor evrei. În general, crudul obicei al sacrificiului 

copiilor în cinstea zeilor neîndurători, ca și prostituţia sacră feminină și 
masculină, aruncă o umbră asupra religiei acestor popoare. 

În jurul anului 1200 î.d.Hr., istoria Ugaritului, ca apogeu al civiliza- 
iei şi religiei acestor populaţii, lua sfârșit. Noile populaţii venite din nord 
şi de-a lungul coastei mediteraneene au distrus această cultură înflori- 
toare. În aceeași perioadă au pătruns în Canaan israeliții, care au pus aici 
bazele unei noi istorii. Chiar dacă legătura dintre israeliți și canaaneeni 
pe tărâm cultic a purtat întotdeauna amprenta unei lupte susținute, totuși 
cercetătorii în domeniu sunt de părere că această legătură n-a fost, în 
niciun caz, una doar negativă. Textele de la Ras Shamra arată că israeli- 
ţii au cunoscut o anume influenţă din mediul canaaneean, cu mult mai 
mare decât se ştia până aici. Ei au preluat de la canaaneeni diferite obi- 
ceiuri şi idei, care erau pentru ei de cea mai mare importanţă. Având o 
religie revelată, evreii au opus, fireşte, o rezistenţă dârză împotriva unor 
elemente decisive din cultul canaaneean, dar mai ales împotriva morţii 
şi învierii zeului, ca şi a prostituţiei sacre. Cu toate acestea este totuşi 
limpede că ei au fost influențați de canaaneeni într-o anumită măsură. 
Din punct de vedere pur literar, de pildă, multe dintre Textele de la Ugarit 
conţin expresii şi afirmaţii ce pot fi regăsite în Vechiul Testament. 

Prin coloniile feniciene aflate peste tot în țările mediteraneene, dar 
în mod special în Africa de Nord, unde Cartagina a devenit capitală, 
cultura şi religia vest-semitică a pătruns şi s-a răspândit în întreaga lume 
greco-romană. În timpul Regatului Nou în Egipt şi în epoca romană s-a 
produs o adevărată invazie a cultelor siriene în Roma, periclitând însăşi 
existenţa religiei romane. 

V 


RELIGIA HITIŢILOR 


Marele popor antic al hitiţilor este amintit în Vechiul Testament 
peste tot unde este vorba de „fiii lui Het” sau „hetei”. Astfel, în cartea 
Facerea 10, 15-16, ei sunt trecuţi în cunoscuta listă a popoarelor, fiind 
consideraţi ca descinzând din Ham, fiul lui Noe, alături de alte populaţii 
ale Canaanului: iebusei, amorei, ghergheseni, hevei etc. Prin urmare, 
hitiţii ar fi hamiţi, de aceeași seminţie cu egiptenii (numiţi Miţraim în 
acest text, după numele semit al Egiptului) şi cu kuşiţii, Kuş fiind con- 
siderat strămoșul locuitorilor de culoare din ţara lui Kuş, adică Sudanul 
de astăzi, Etiopia din Antichitatea greacă. 

De asemenea, în cartea Iosua Navi (3, 10) hitiţii sunt pomeniţi din 
nou alături de alte popoare, fiind plasați în Palestina și ţinuturile din jur, 
unde întemeiaseră mici state. Însuşi Avraam cumpără de la hitiţi un loc 
lângă Macpela, unde se aflau o țarină şi o peşteră, care aveau să slujească 
drept loc de îngropăciune pentru Sarra, soţia sa (Facerea 23, 3-20), pen- 
tru el însuși (Facerea 25, 9-10), Isaac şi Rebeca, Iacob şi Lia (Facerea 49, 
29-32). Proprietarul hitit al acestui loc se numea Efron, fiul lui 'Țohar 
(Facerea 23, 8; 50, 13). Interesant este că Avraam îi numeşte pe hitiţi 
„popor al ţării aceleia”, adică al Palestinei (Facerea 23, 7). 

Mai târziu, nepotul lui Avraam, fiul lui Isaac, Isav, îşi ia două neveste 
hitite, respectiv ludit, fiica lui Beeri Heteul, şi Basemata, fiica lui Elon 
Heteul (Facerea 26, 34), care îi amărăsc mult pe soacra lor, Rebeca, şi pe 
socrul lor, Isaac (Facerea 26, 35). 

Tot la fel, într-un pasaj din Numerii 13, 30 se arată că hitiții locuiau 
în munţii din Palestina. Se mai consemnează că, aproximativ în secolul 
al X-lea î.d.Hr., Solomon avea soții de neam hitit (3 Regi 11, 1), iar hitiţii 

par a fi fost ostași viteji, întrucât tatăl lui Solomon, David, avea drept 
căpetenie a oștirii sale pe Urie Hititul (Heteul) (2 Regi 11, 3 sq.), a cărui 
soţie, Batșeba, a devenit amanta regelui David şi care îl va naşte pe Solo- 
mon, după ce devine regină (2 Regi 12, 24). Ca atare, regele Solomon 
este fiul unei femei hitite, fostă soție a unei căpetenii militare hitite. 

Tot din Vechiul Testament aflăm că regele Solomon, care avea şi o 
soție egipteană, cumpăra cai din Egipt, vânzându-i apoi pe sicli de argint 
hitiților (2 Paralipomena 1, 17). Aceşti cai erau folosiţi la carele de război 
ale hitiţilor, care par să fi avut o armată considerabilă şi foarte puternică 
pentru acea vreme, încât la auzul unor zgomote de care și cai, o armată 
siriană compusă din aramei, crezând că este atacată de carele hitite, fuge 
părăsind totul, renunțând la asediul Samariei (4 Regi 7, 6-7). 

În sfârşit, hitiţii sunt amintiţi şi de profetul Iezechiel, care se adresa 
Ierusalimului, personificându-l: „Iatăl tău este amoreu și mama ta hitită” 
(Iezechiel 16, 3), referindu-se, desigur, la dominaţia hitită asupra Pales- 
tinei din a doua jumătate a mileniului al II-lea î.d.Hr. 


1. Scurte consideraţii istorice 


Prin mileniul al IV-lea î.d.Hr., în regiunea de nord a Siriei, cuprinsă 
în arcul fluviului Halys (astăzi Kizil Irmak) — regiune numită mai târziu 
Capadocia -, trăia o populaţie foarte veche, cu numele de hatiți. Este 
vorba despre o populaţie asiatică, ceea ce înseamnă că hatiții nu erau 
semiţi, dar nici indo-europeni. Ei sunt consemnați în istorie sub numele 
de pre-hitiți sau proto-hitiţi. Ca stat, Hatti se compunea din orașe-cetăți 
care se luptau necontenit pentru supremație. Cel mai important oraș era 
Hattusas (astăzi Boghazkây, în Turcia). 

Asia Mică sau Anatolia, teritoriu unde se va crea mai târziu „Impe- 
riul hitit, este o peninsulă înconjurată de trei mări: Marea Neagră, 
Marea Egee şi Marea Mediterană. Partea de mijloc a peninsulei este 
ocupată de un platou a cărui înălțime coboară de la sud spre nord şi 
de la est spre vest, având o altitudine medie de 1000 m. În jurul acestui 
podiş central se ridică munţi înalți. Spre est se află munţii Armeniei, 
care continuă Munţii Caucaz. 

Prin secolul al XXI-lea î.d.Hr. sosesc aici - venind posibil din Penin- 
sula Balcanică - populaţii indo-europene care se stabilesc în diferite 
regiuni ale acestei peninsule. În Anatolia, indo-europenii se aşează, de 
fapt, încă din secolul al XXV-lea î.d.Hr. Aceste seminţii sunt cunoscute 
mai târziu sub numele de luviţi, a căror ţară, Luviya, se află în partea 
de sud-vest a podișului. După ei sosesc alți indo-europeni, hitiţii, care 
s-au instalat în centrul Anatoliei şi din care vor descinde hitiţii istorici, 
întemeietorii Imperiului hitit. La sosirea lor aici, hitiţii au găsit o serie 
de oraşe-state structurate ca mici regate, între care amintim doar câteva: 
Kusar, Hattus, Nasa, Kanes etc. 

Vechiul Imperiu hitit (1680-1500 î.d.Hr.) avea să fie întemeiat în 
urma cuceririi și unificării acestor mici regate de către regele Labarnas 
(1680-1650), având capitala la Hattusas. Fiul şi succesorul lui Labarnas 
este Hattusilis | (1650-1620) care va continua politica de expansiune 
militară a tatălui său, numind după fiecare victorie pe câte un fiu al 
său guvernator al regiunii cucerite. Acestuia i-a urmat la tron Mursilis 
I (1620-1590), în timpul căruia Imperiul hitit ajunge o forță militară 
importantă. Acest suveran atacă și cucerește mai întâi orașul Alep din 
Siria, apoi întreprinde o expediţie împotriva Babilonului, care devenise o 
capitală mare şi prosperă sub domnia regilor din dinastia lui Hammurabi. 
Aşa cum reiese din Cronica din Babilon, expediţia a avut loc pe la sfârşitul 
dinastiei Hammurabi. Hitiţii nu reuşesc însă să ocupe Babilonul, aflat la 
o distanță de peste 1500 km de capitala lor, probabil tocmai din cauza 
răscoalelor care-i împiedicau să-și întărească dominaţia aici. Mai mult 
decât atât, regele Mursilis cade victimă unei conspirații de palat, fiind 
ucis de cumnatul său, Hantilis 1, care va urca pe tron (1590-1560). În 
timpul acestuia, imperiul pierde mai multe teritorii din sud, care fuseseră 
ocupate de predecesorii săi. Ultimul rege din Imperiul vechi hitit a fost 
Telepinus (1525-1500) - precedat, bineînţeles, de alți câţiva regi mai 
puţin semnificativi —, care va reuşi o consolidare a statului în interiorul 
său, stăvilind totodată înaintarea dușmanilor răsăriteni şi recucerind o 
parte din teritoriile pierdute anterior. 

Imperiul mijlociu (1500-1450 î.d.Hr.) reprezintă o perioadă mai 
obscură în istoria Imperiului hitit, extinzându-se între domniile lui Tele- 
pinus (1525-1500) şi Tudhaliyas al II-lea (1450-1440), cu care începe 

epoca numită a Imperiului nou. În acest interval, care a durat aproxi- 
mativ cincizeci de ani, săpăturile arheologice dovedesc că nu a existat, 
totuși, o ruptură în continuitatea istorică a imperiului. 

Imperiul nou hitit (1450-1200 î.d.Hr.) reprezintă cea mai impor- 
tantă perioadă din istoria hitiţilor. Acum regii par să fi fost de origine 
hurrită, pentru că înainte de urcarea pe tron purtau nume hurrite. Abia 
în momentul încoronării primeau nume hitite. La începutul noului 
imperiu, regii Imperiului hitit se află în război permanent cu Imperiul 
Mitanni, un stat hurrit din nordul Mesopotamiei. Sub regii Suppiluliuma 
I (1380-1346) şi Mursilis II (1345-1315) însă, Imperiul hitit îi învinge 
decisiv pe hurriţi. După aceea, dușmanii hitiților au devenit egiptenii, 
întrucât Ramses II (1301-1235 î.d.Hr.) căuta să-și exercite influența în 
nordul Siriei. După bătălia de la Kadeș (1296 î.d.Hr.), faraonul a trebuit 
să renunţe la intenţiile sale, mai ales că în această luptă a fost învins de 
regele hitit Muwatalis (1315-1296). 

Spre sfârşitul veacului al XIII-lea î.d.Hr., Imperiul hitit avea să se 
prăbușească, probabil din cauza desprinderii unor vasali de imperiu, 
care după aceea au reușit împreună să-l detroneze pe rege şi să contri- 
buie la distrugerea întregii dinastii. 


2. Izvoare 


Izvoarele locale pentru cunoașterea Imperiului hitit și a religiei sale 
sunt parţial redactate într-o scriere cuneiformă, împrumutată de la asi- 
rieni, sau într-o scriere hieroglifică specifică, care nu este înrudită nici- 
decum cu cea egipteană. Cea mai mare parte a textelor cuneiforme a 
fost descoperită la Boghazkây - Turcia, în urma săpăturilor arheologice 
efectuate începând cu anul 1906 de către renumitul orientalist german 
Hugo Winckler, profesor de asirologie la Universitatea din Berlin. Cu 
acest prilej au ieşit la iveală cca 10.000 de tăblițe cu inscripţii cunei- 
forme, fiind limpede că fuseseră descoperite arhivele regale hitite. Pe 
temeiul tăbliţelor descoperite aici, Hugo Winckler a publicat o listă de 
regi ai hitiților până la sfârșitul veacului al XIII-lea î.d.Hr., când statul 
hitit pare să dispară din istorie. 

Tot în scriere cuneiformă au fost descoperite și celebrele tăblițe de 
argilă de la Tell-el- Amarna, din Egipt, în anul 1887. În urma parcurgerii 
lor, s-a putut constata că reprezintă o corespondenţă diplomatică, între 
anii 1385-1360 î.d.Hr., adresată către faraonii Amenhotep al III-lea și 
Amenhotep al IV-lea ai Egiptului. 

Inscripţii hieroglifice hitite au fost descoperite de asemenea în ora- 
şul Hama (fost Hamat) și la Alep, în Siria. O scriere similară oarecum 
hieroglifelor egiptene a fost descoperită de orientalistul E.I. Davis pe o 
stâncă gravată, lângă un curs de apă, la Ivriz, în Munţii Taurus din Tur- 
cia, pe care el a numit-o hamathită. 

Aceleaşi hieroglife au mai fost găsite la Boghazkây, la Alaca Hiiyiik, 
dar şi la Yazilikaya („Stânca gravată”), unde fusese sculptată o procesiune 
de zei, purtând inscripţii în aceleași caractere. 

În anul 1879, săpăturile arheologice de la Karkemiș, făcute pentru 
British Museum, au scos de asemenea la lumină un număr însemnat de 
hieroglife. Un orientalist german avea să facă să apară în anul 1900 un 
Corpus al inscripţiilor hitite, în care s-au aflat reunite 96 de inscripții și 
de întipăriri de sigilii. 

Luate în ansamblu, însă, izvoarele hitite apar consemnate în urmă- 
toarele limbi: 

a) Akkadiană, în documentele oficiale, ca şi în scrisorile către statele 
vecine și tratatele încheiate cu acestea. Dintre tratatele akkadiene mai 
importante din punct de vedere istorico-religios amintim: tratatul din- 
tre regele Suppiluliuma I (1380-1346 î.d.Hr.) și regele Azira din Amurru 
(din Siria de Nord), tratatul dintre același rege hitit și regele Mattiwaza 
din Mittani, tratatul dintre regele hitit Hattusilis III (1296-1265 î.d.Hr.) 
şi faraonul Ramses II al Egiptului etc. 

b) Hurritică, vorbită în special în Imperiul Mittani și în Mesopo- 
tamia superioară. Această limbă apare în nenumărate citate din textele 
ritualice, dar în special acolo unde este vorba despre zeița Hebat şi soțul 
ei, zeul Teşub. De asemenea, ea apare şi într-o traducere fragmentară a 
Epopeii babiloniene a lui Ghilgameş şi, mai ales, în câteva texte despre 
părintele zeilor, Kumarbi. 

c) Alte inscripţii apar consemnate în limbi indo-europene sau, ce: 
puţin, în limbi foarte apropiate de cele indo-europene: 

+ hitita, respectiv nesita (limba orașului Nesa). Această limbă pare 
să fi fost cea mai importantă limbă vie a Imperiului Hatti. În această 
limbă indo-europeană au fost scrise cele mai multe izvoare: tratate, 
scrisori, rugăciuni, imnuri, texte magice, ritualuri şi mituri. 

+ luwiana sau luwita, respectiv limba vorbită în partea de sud-vest 

a Asiei Mici, mai precis în ţinuturile Luwiya şi Arzawa. De cele mai 

multe ori, este vorba despre citate luwite care apar în textele hitite 

cu un conținut magico-ritualic. 

d) Hattita sau protohatitta — o limbă ne-indoeuropeană care a fost 
limba originară a statului Hatti şi care, prin urmare, s-a vorbit acolo îna- 
inte de a se fi întemeiat Imperiul Hatti. În textele care se cunosc, hattita 
apare, totuşi, ca o limbă de cult moartă, cum ar fi, de pildă, în anumite 
ritualuri de cult în cinstea zeiţei soarelui din Arinna. 

Alte izvoare, în afara textelor consemnate în limbile amintite, sunt 
şi reprezentările diferitelor divinități. Astfel, au fost descoperite imagini 
ale unor zei din perioada Imperiului Nou la Hattușas - Boghazkây, Alaca 
Hiiyik şi Yazilikaya, din Turcia, ca şi cele din perioada mai târzie, de la 
Malatya (pe cursul superior al Eufratului) şi Ivriz (la nord-vest de Tars). 
De o deosebită importanţă este procesiunea zeilor cu caractere în relief, 
descoperită la Yazilikaya, importantă mai ales pentru faptul că numele 
hurrite ale divinităţilor sunt înşiruite în scrierea hieroglifică hitită. 


3. Divinităţi şi semnificaţii 


Religia de stat a Imperiului hitit a preluat toate cultele locale și pe 
zeii lor, în speţă asiro-babilonieni, hurriţi şi, probabil, chiar și alte divi- 
nități din acea vreme. Acest lucru reiese din tratatele de pace și din alte 
documente oficiale, în care aceştia apăreau ca martori, dar și din cultul 
oficial de stat. Firește, într-o asemenea situație, s-ar putea crede că avem 
de-a face cu un sincretism de genul celui din lumea Imperiului roman, 
unde multe dintre religiile şi divinităţile locale și-au pierdut complet 
propria identitate. Totuşi la hitiți nu s-a întâmplat acest lucru. Chiar dacă 
divinităţi din diferite religii au fost unificate în cadrul religiei de stat şi 
chiar dacă, în multe rânduri, au fost identificate unele cu altele, în cadrul 

religiei oficiale, totuși, aceste religii şi cultele lor au supravieţuit fiecare 
pentru sine sincretismului. Mai mult decât atât, aşa după cum apreciază 
mulți cercetători, s-ar putea spune că această duplicitate, respectiv, pe de 
o parte, sincretism, iar pe de altă parte, non-sincretism, a reprezentat o 
caracteristică a relaţiilor religioase din Imperiul hitit. 

Una dintre principalele divinităţi hitite era zeul Soarelui. Chiar 
dacă acest zeu nu ocupă nici pe departe o poziţie dominantă în pan- 
teonul hitit, el apare, totuși, frecvent pe primul loc în diferitele tratate 
sau texte similare hitite, probabil tocmai pentru relația sa strânsă cu 
domeniul juridic. 

Între el şi rege exista o legătură foarte strânsă. Acest lucru reiese, 
în primul rând, din faptul că amândoi sunt reprezentaţi în acelaşi fel, 
cu aceleași veşminte și cu același atribut (cu discul solar înaripat şi cu 
un kalmuș, adică un toiag, a cărui parte inferioară era încovoiată ca un 
inel). Un al doilea argument în această privinţă ar fi că regele se numea 
„Soarele meu” (akkadiană - șamși), iar zeul Soarelui, la rândul său, era 
numit „rege”. Chiar dacă aici se simte, într-un anume fel, o influență 
egipteană, chiar dacă regele îl putea reprezenta și pe zeul furtunii şi 
chiar dacă regele era divinizat abia după moartea sa, totuși este limpede 
că regele era reprezentat ca Soare şi soarele ca rege. 

Acest zeu hitit al Soarelui are multe trăsături comune cu zeul $amaș 
de la babilonieni. Cea mai semnificativă este aceea că ambii sunt judecă- 
tori supremi, garanţi ai justiţiei şi ordinii cosmice. 

O altă divinitate solară, dar de această dată feminină, era zeița 
Soarelui din Arinna. Acestei zeițe i se confereau o mulțime de epitete: 
„Regina țării Hatti, „Regina Cerului şi Pământului”, „Stăpână a regilor 
şi reginelor din Hatti”. Ea devine, astfel, patroana supremă a statului hitit 
şi a monarhiei hitite. Regele se adresa mai întâi ei atunci când vreun 
pericol plana asupra statului. 

Probabil că, iniţial, divinităţile masculină și feminină ale Soarelui 
n-aveau nimic de-a face una cu alta. În tratatele internaţionale, însă, ele 
apar una alături de cealaltă, prima ca „rege al țărilor”, iar a doua ca „regină 
a ţărilor”. Uneori, ele se reprezintă reciproc, cum ar fi, de exemplu, atunci 
când unul și același imn există într-o versiune pentru divinitatea femi- 
nină a Soarelui şi într-o altă versiune pentru divinitatea masculină. 

Soțul zeiței Soarelui din Arinna nu este zeul Soarelui, ci marele 
zeu al furtunii. Propriu-zis, în listele de zei există mulți zei ai furtunii. 
Aproape fiecare oraș pare să fi avut propriul zeu al furtunii. Cu toate 
acestea, exista un singur zeu suprem al furtunii, al cărui nume hitit nu se 
cunoaşte cu certitudine. Ideografic, el este scris, totuși, la fel ca numele 
zeului babilonian al furtunii, Adad. Numele său hattit era însă Taru, iar 
cel hurrit Teşub. 

Acest zeu era privit ca zeu naţional al Imperiului Hatti. Potrivit 
textelor, el însuși este rege, dar în același timp tot el este acela care l-a 
întronat şi legitimat pe regele pământesc. E este numit „rege al furtunii 
cerului” sau „rege al cerului”; de aici rezultă dimensiunea sa cosmică. 

Există multe statui şi basoreliefuri reprezentându-l pe acest zeu, 
care era adorat în foarte multe oraşe. În arta cetăților din Siria, feniciene 
sau aramee, zeul furtunii apare de multe ori stând în picioare singur, 
având în mână o sabie şi un fulger simbolic. În Anatolia însă, el apare 
într-un car primitiv tras de către tauri, deasupra unor munți. Taurul era 
un animal sacru şi uneori este închipuit singur pe altar, primind închi- 
nările credincioşilor, așa cum se observă, de pildă, pe un orthostat de la 
Alaca Hiyuk. Zeul furtunii, așezat pe spatele unui taur, a fost binecu- 
noscut mai târziu în Imperiul roman, sub numele de Jupiter Dolichenus. 

De zeul furtunii este legat Mitul dragonului (illuyanka), care va fi 
ucis de el, aşa cum vom vedea puţin mai târziu. Cele mai cunoscute 
temple ale acestui zeu se aflau în regiunea Munţilor Taurus şi în câmpia 
din nordul Siriei. Pentru că aceste ţinuturi erau locuite în principal de 
hurriţi, aici zeul furtunii se numea Teşub, iar soţia sa se chema Hebat 
(sau Hepat), având aceeași însemnătate în panteonul hurrit ca şi soţul ei. 

Aşadar, Hebat era soţia zeului furtunii, 'Teşub, dar ea a fost identifi- 
cată şi cu zeița Soarelui din Arinna. Aşa după cum există mai mulţi zei 
ai furtunii, tot la fel există şi mai multe zeițe Hebat în Imperiul Hatti, 
respectiv zeițe locale Hebat. Una dintre acestea este însă cea mai impor- 
tantă, fiind numită „regina cerului”. Într-un relief de la Yazâlikaya, ea 
este așezată pe un leu, ca şi fiul ei, Şarruma. Acest leu trece peste mun- 
ţii pământului. Fiecare dintre cele patru picioare ale sale se află pe un 
munte sau pe un simbol al muntelui. Prin aceasta se conturează dimen- 
siunea cosmică a divinității. 

În lista oficială a zeilor hitiţi întâlnim şi o triadă de divinităţi, respec- 
tiv două divinităţi de origine asiro-babiloniană, Ea și Damkina, alături 
de care e consemnat zeul Telepinu. Așa cum se ştie, Ea și Damkina sunt 
părinţii zeului babilonian Tammuz, așa încât apariţia lui Telepinu alături 
de ei i-a determinat pe unii cercetători să vorbească despre o aşa-numită 
mitologie similară Tammuz-Telepinu. Fireşte, Telepinu prezintă mari 
similitudini cu zeul Tammuz, care moare şi învie. În același timp, însă, 
despre Telepinu nu se afirmă că moare, ci că dispare. Totuși, consecința 
dispariţiei sale, ca și la moartea lui Tammuz, este dispariţia rodniciei și 
încetarea vieții pe pământ. 

O deosebire importantă între Telepinu și Tammuz constă în aceea 
că Telepinu este, în același timp, un zeu al furtunii. El este descris ca 
stăpân al tunetului, fulgerului și ploii. Motivul principal al Mitului lui 
Telepinu însuşi, respectiv dispariția unui zeu, perioada de calamitate 
care urmează, reîntoarcerea zeului şi perioada de bunăstare care vine 
după aceea, este narat având ca persoană principală pe zeul furtunii, în 
locul lui Telepinu. 

O divinitate hurrită de inspiraţie asiro-babiloniană o reprezintă zeul 
Lunii, Kuşuh, care se bucura de o mare popularitate. Era adorat ca „stă- 
pân al jurământului”, formând o pereche împreună cu zeul Soarelui şi 
având împreună menirea de a veghea ca orice jurământ depus să fie res- 
pectat. Zeul Soarelui avea această răspundere ziua, iar zeul Lunii noaptea. 

Numele Iștar desemna și la hitiți diferite divinităţi. De obicei, el viza 
divinitatea hurrită Şaușga („cea înarmată”). Se vorbeşte, însă, și de o 
Iştar de Ninive și de o Iștar a „câmpului de bătălie”, identificată uneori 
cu zeiţa hitită subpământeană Lelwani; tot la fel, apar o mulţime de alte 
divinităţi locale având chipul lui Iștar. Totuşi, trăsăturile fundamentale 
ale acestor divinități își au originea în religiile babiloniană și hurrită. 

Iștar de la babilonieni era — aşa cum se ştie — o divinitate a iubirii 
și fertilităţii, o zeiţă a războiului, desemnând, în plus, şi planeta Venus. 
Aceleași trăsături prezintă și Iştar de la hitiţi și hurriţi. Chiar dacă nu se 
obișnuiește să se reliefeze însușirea ei ultimă, totuși aceasta este clară 
atunci cănd zeiţa apare împreună cu zeul Soarelui și zeul Lunii, în cadrul 
procesiunii zeilor de la Yazilikaya. În plus, ea apare împreună cu zeul 
Lunii în textele tratatelor încheiate de regi. O altă caracteristică comună 


ISTORIA ŞI FILOSOFIA RELIGIILOR 219 


importantă pe care zeița hitită Iștar-Șauşga o are cu cea babiloniană este, 
desigur, androginitatea. 

O altă divinitate era Işhara, adorată mai întâi la babilonienii din 
perioada neo-sumeriană (cca 2000 î.d.Hr.). Unii cercetători sunt de 
părere că, iniţial, ea ar fi fost o divinitate sumeriană, alții opinează că 
ar fi fost o zeiță elamită. Una dintre funcţiile ei principale era garanta- 
rea şi păstrarea jurământului. Ea şi-a păstrat această funcție atât după 
asimilarea ei în rândul divinităţilor hurrite, cât și după ce a fost pre- 
luată de hitiți. În panteonul hurrit, dar şi în cel hitit, Ișhara împărțea 
aceasta funcţie cu zeul Lunii. Era concepută ca o divinitate care aducea 
boală, nenorociri şi moarte celui ce încălca jurământul, primind astfel 
un caracter sumbru şi demonic. În anumite texte este identificată chiar 
cu Iştar. Tocmai de aceea, ea apare în tratatele regilor hitiți alături de 
divinităţile Iștar-Șauşga. 


4. Mitologia 


Literatura mitologică în limba hitită este de origine diferită. Mitu- 
rile locale sunt mituri veritabile, fiind folosite în ritualurile religioase 
sau magice. Există însă şi prelucrări ale unor mituri şi epopei akkadi- 
ene, cum ar fi, de pildă, Epopeea lui Ghilgameș, dar şi mituri canaane- 
ene şi hurrite. 

Între miturile hitite cel mai cunoscut este, desigur, Mitul lui Tele- 
pinu. Cercetătorii sunt de părere că ar exista o paralelă între acest mit şi 
miturile în care este vorba despre zeul care moare şi învie din alte reli- 
gii, respectiv din religia sumeriană (Dumuzi), babiloniană (Tammuz), 
egipteană (Osiris) şi canaaneeană (Aliyan Baal). Într-adevăr, se poate 
face o paralelă între acestea, chiar dacă sunt evidente anumite deose- 
biri între ele. 

Mitul lui Telepinu s-a păstrat în mai multe variante. În funcţie de 
acestea, personajul principal este fie Telepinu, fie zeul furtunii, zeul Soa- 
relui, Inara - fiica zeului furtunii sau două divinităţi mai mici. În cele ce 
urmează, vom avea în vedere prima versiune. 

Începutul mitului fiind pierdut, nu se ştie de ce Telepinu s-a decis să 
„dispară”. Probabil pentru că oamenii îl supăraseră. Oricum, consecin- 
țele dispariţiei sale se resimt imediat: se sting focurile în cămine, zeii şi 
oamenii se simt „zdrobiţi', animalele îşi părăsesc puii, „orzul şi grâul nu 
se mai coc”, păşunile se usucă și izvoarele seacă etc. 

În această situaţie, zeul Soarelui trimite un mesager - la început 
vulturul, iar apoi pe însuși zeul furtunii — pentru a-l căuta pe Telepinu. 
Însă totul este fără succes. În cele din urmă, zeița-Mamă trimite albina, 
care îl găseşte pe zeu dormind într-un tufiș și, înțepându-l, îl trezeşte. 
Înfuriat, zeul provoacă tot felul de calamități în țară, în timp ce zeii înfri- 
coşaţi recurg la magie pentru a-l calma. În urma unor ceremonii şi for- 
mule magice, Telepinu se linişteşte şi se reîntoarce printre zei, iar viaţa 
îşi regăseşte şi reia ritmurile ei inițiale. 

Este foarte posibil ca acest mit să fi fost recitat la ceremoniile care 
aveau loc atunci când trebuia să se scape o casă sau un om de vreo neno- 
rocire, boală sau supărare. Ori de câte ori cineva dorea să recapete favoa- 
rea zeilor, preoţii recitau acest mit. 

Episodul cu albina prezintă o importanță deosebită, întrucât ideea 
că mierea are efect purificator, capabil să nimicească și duhurile rele, se 
regăseşte în multe mitologii. Astfel, în epopeea finlandeză Kalevala, de 
pildă, eroul Lemminkainen, care fusese ucis de vrăjmașşii săi, este înviat 
cu ajutorul mierii magice aduse de o albină, la rugămintea mamei erou- 
lui, din al nouălea cer. În Mitul lui Telepinu, albina este trimisă de zeiţa 
Hannahannas, al cărei nume este forma reduplicată a substantivului 
„mama mare, bunică”. Această zeiță considera albina sfântă, iar potrivit 
spuselor scriitorului creştin Lactanţiu, preotesele zeiţei frigiene Cybele 
(„Mama cea Mare”) erau numite melissai, adică „albine”. 

În ce-l priveşte pe Telepinu, aşa cum s-a observat, trăsătura sa spe- 
cifică este „furia” sa demonică, care ameninţa să ruineze întreaga țară. 
După cum subliniază Mircea Eliade, este vorba despre „furia” caprici- 
oasă şi iraţională a unui zeu al fertilității contra propriei sale creaţii, a 
vieţii sub toate formele ei. Faptul că rolul lui Telepinu a fost atribuit, 
de asemenea, zeilor furtunii şi Soarelui, ca și altor divinităţi, în funcţie 
de variantele acestui mit - toate aceste divinităţi guvernând în pante- 
onul hitit diverse domenii ale vieţii cosmice -, demonstrează că acest 

mit se referă la o dramă mult mai complexă decât cea a vegetației: el 
ilustrează, în fapt, misterul de nepătruns al distrugerii Creaţiei de către 
propriii ei creatori. 

Un alt mit important este Mitul dragonului (illuyanka nu este un 
nume propriu, aşa cum, în mod eronat, s-a înțeles de multe ori, ci 
înseamnă, pur şi simplu, „dragon” sau „șarpe”). Acest mit se corelează 
cu o sărbătoare anuală specială, respectiv sărbătoarea Purruli, care avea 
loc primăvara, în cinstea zeului furtunii. Există două versiuni ale mitu- 
lui, dar în ambele tema este aceeași: iniţial, illuyanka îl învinge pe zeu, 
dar mai târziu acesta reuşeşte să se răzbune şi să-l învingă definitiv pe 
dragon. Prima versiune este cea mai veche şi cea mai semnificativă în 
acest sens. 

Așadar, zeul furtunii se întâlneşte cu i]luyanka şi acesta din urmă îl 
biruie la prima lor întâlnire. Atunci zeul cere ajutorul celorlalţi zei, iar 
zeiţa Inara, fiica sa, apelează la o viclenie pentru ca dragonul să poată fi 
învins. Ea pregăteşte butoaie cu tot felul de băuturi și invită pe toţi zeii 
la un ospăț cu totul deosebit. Apoi roagă pe un om numit Haupasiyas 
să o ajute în planul ei. Acesta îi spune însă că îi va oferi ajutorul său, 
dacă se va culca cu el. Zeița acceptă şi după aceea îl cheamă pe dragon 
din peştera lui să ia parte la ospăț. Aşa se face că balaurul cu toţi copiii 
săi vin, mănâncă şi beau până ce toate butoaiele se golesc. Îngreunați 
de atâta mâncare și băutură, ei nu mai pot intra în gaura peşterii lor. În 
acel moment apare Haupasiyas, care îi leagă pe dragon și pe fiii săi cu 
frânghii. După aceea soseşte şi zeul furtunii, care îi măcelărește pe toți, 
lucru aprobat de toţi zeii. 

Așa cum sublinia Mircea Eliade, lupta dintre un zeu și dragon 
reprezintă o temă mitico-ritualică, frecvent întâlnită în istoria religiilor 
lumii. În cazul de faţă, înfrângerea iniţială a zeului şi mutilarea sa 
de către dragon îşi vor afla paralela în lupta dintre Zeus şi gigantul 
Typhon: acesta din urmă avea să reuşească să taie tendoanele mâinilor 
și picioarelor zeului, să-l urce pe umerii săi și să-l ducă într-o grotă din 
Cilicia. Typhon a ascuns tendoanele într-o blană de urs, dar Hermes şi 
Egipan au reuşit să le fure. În cele din urmă, asemenea zeului furtunii 
din mitul hitit, Zeus şi-a redobândit puterea şi l-a ucis pe Typhon. 
Motivul furtului unui organ vital, aşa cum remarca acelaşi autor, este 

destul de cunoscut. În varianta hitită, însă, dragonul nu mai reprezintă 
acel monstru îngrozitor, întâlnit în diferite mituri cosmogonice sau lupte 
pentru suveranitatea lumii, așa cum este, de pildă, cazul lui Tiamat de 
la asiro-babilonieni sau Typhon de la vechii greci. El prezintă trăsături 
care îi caracterizează în mod evident pe dragonii poveştilor folclorice: 
lui illuyanka îi lipseşte inteligenţa şi este marcat de lăcomie. 

Aşa cum aminteam, în ciuda acestei „folclorizări” parțiale, semnifi- 
caţia „cosmogonică” a Mitului dragonului — foarte evidentă în mitologia 
asiro-babiloniană, de pildă, în lupta lui Marduk împotriva lui Tiamat - 
este substituită de lupta pentru suveranitatea lumii. Astfel, victoria zeu- 
lui garantează stabilitatea şi bunăstarea hitiţilor. Se poate deci presupune 
că, înainte de folclorizarea sa, mitul hitit prezenta „domnia dragonului” 
drept o perioadă a confuziei, o perioadă „haotică”, punând în pericol 
înseși sursele vieţii, ordinea cosmică în general. 


5. Regele 


La hitiţi, regele era, pe de o parte, suveranul absolut, iar pe de altă 
parte reprezentantul zeilor pe pământ. Regii din Imperiul Vechi îşi atri- 
buiau titlul de „mare rege” (tabarna). Acest apelativ ţinea, practic, de 
limbajul diplomatic din acea vreme și exprima pretenţia unui monarh 
de a fi unicul rege din lume, îndreptăţit să fie stăpân peste întregul Uni- 
vers şi, firește, peste regii mai slabi. Acest titlu, ca și acela de „rege al 
lumii” sau „rege al celor patru părţi ale lumii”, le regăsim între atributele 
regilor din Babilon. 

Regele hitit, în calitatea sa de reprezentant al zeilor pe pământ, se 
afla sub protecția specială a divinităţilor naţionale, a zeului furtunii și a 
zeiţei Soarelui din Arinna. 

Ca și în celelalte religii din acest spaţiu, regele era, totodată, inter- 
mediarul între zei şi poporul său. El avea menirea de a aduce pentru el 
însuși și pentru regatul său sănătate, victorie asupra duşmanilor şi abun- 
denţa roadelor pământului. Aceasta este, de altfel, dorinţa exprimată în 
toate rugăciunile către zei. 

La fel ca în Egipt, recoltele proaste şi bolile erau considerate ca efecte 
ale mâniei zeilor, iar regele era responsabil de toate acestea. Potrivit unui 
text din Imperiul Vechi, regele avea obligaţia să obțină de la zei ca în 
mijlocul poporului său să nu fie oameni care să sufere de foame, care 
n-au veşminte sau care să nu aibă ulei cu care să se ungă pe cap. 

În același timp, regele era comandantul suprem al armatei, autori- 
tatea judecătorească cea mai înaltă dar şi Mare Preot. Dacă el îşi neglija 
obligaţiile sale religioase de Mare Preot atunci când pleca în vreo expedi- 
ţie militară, faptul acesta se considera ca un mare păcat, ce putea atrage 
mânia zeilor împotriva întregului popor. Au fost împrejurări în care 
regele a fost silit să delege pe un general să conducă armata, deoarece el 
trebuia să se întoarcă în capitala sa, pentru a oficia, în calitate de Mare 
Preot, în cadrul unor mari sărbători. În această calitate, el consacra, în 
general, iarna pentru celebrarea sărbătorilor şi celorlalte îndatoriri reli- 
gioase ale sale din capitală sau din marile orașe ale imperiului. Aceste 
sărbători şi ceremonii presupuneau participarea sa personală necondiţi- 
onată, iar unele texte descriu drumurile pe care el le făcea în compania 
reginei şi a moștenitorului tronului, cu aceste ocazii. 

Regele hitit apare reprezentat pe multe monumente ca Mare Preot. 
Astfel, de pildă, la Alaca Hiiyiik el apare cu mâinile ridicate, adorând şi 
salutând taurul sacru, simbolul zeului furtunii, iar la Malatya vărsând 
libaţii înaintea marelui zeu al furtunii din Hatti. În Imperiul Nou, func- 
ţia esenţială a regelui rămâne aceea de Mare Preot. Tocmai de aceea, 
el trebuia să cunoască bine atât preceptele zeilor, cât şi toate obligaţiile 
scrise în tratate. În cultul zilnic, de multe ori regele era înlocuit de anu- 
miţi preoţi care primeau însărcinări în acest sens. În cadrul ceremonii- 
lor religioase, regele purta de obicei o manta și o mitră specială, ținând 
în mână toiagul său recurbat. 

La asiro-babilonieni, dacă regele se afla în imposibilitatea de a par- 
ticipa la o sărbătoare religioasă, atunci se aducea în templu un veșmânt 
sacru, care servea drept substitut al regelui. În Imperiul hitit, acest veş- 
mânt este înlocuit printr-o pâine, asupra căreia regele a făcut un anume 
gest cu mâna, prevăzut în ritual, pentru ca în acest fel el să poată fi cumva 
prezent în templu, prin această pâine. 


224 Preot Prof. Univ. Dr. Nicolae ACHIMESCU 


Așa cum arătam mai sus, regele hitit era considerat vicarul, repre- 
zentantul zeilor pe pământ, fiind aşadar considerat o persoană abso- 
lut sacră. N-a fost descoperit niciun text care să descrie ceremonialul 
sacralizării sale, dar se ştie foarte bine că el era uns cu ulei, îmbrăcat cu 
veşminte speciale şi apoi încoronat. Momentul încoronării coincidea, 
în fapt, cu momentul consacrării, întrucât încoronarea și urcarea sa pe 
tron erau precedate de ritualuri complexe de purificare. 

După moartea sa, regele era divinizat. Vorbindu-se despre moartea 
unui rege, se spunea că el „devenise zeu”. Statuia sa era așezată în templu 
și regii succesori trebuiau să-i aducă ofrande. Potrivit anumitor texte, 
regele era considerat chiar în timpul vieţii o întrupare a strămoşilor săi 
divinizaţi. 


6. Morala 


Morala hitită are un caracter mai mult juridic. În fapt, ea promova 
ceea ce exprimau și celebrele principii de drept roman: suum cuique 
tribuere şi neminem laedere, adică „a da fiecăruia ceea ce este al său” și 
„a nu leza pe nimeni”. 

Aşa cum se știe, în general, în societăţile arhaice și primitive, 
pedeapsa era sinonimă cu răzbunarea și nu se puteau distinge delictele 
civile de cele penale. În Imperiul hitit, însă, statul fiind însărcinat cu 
respectarea legii şi a ordinii, el avea obligaţia de a pune o limită acestei 
răzbunări, ba chiar se străduia să o elimine definitiv. Legea talionului, 
așa cum este cunoscută ea în Vechiul Testament, sub formularea „ochi 
pentru ochi și dinte pentru dinte, nu era îngăduită la hitiţi. 

Singurele delicte pedepsite cu moartea erau răpirile, relaţiile sexu- 
ale cu animalele, nesupunerea deschisă față de autorităţi, vrăjitoria și, 
dacă făptaşul era sclav, nesupunerea față de stăpânul său. 

Pentru toate celelalte delicte săvârşite de oameni liberi, cum ar fi 
atacuri tâlhărești, magie neagră, omor, furtul şi toate formele de daune 
făcute proprietăţii particulare, legea hitită impunea compensarea și 
restituirea. Despăgubirea era valabilă doar dacă delincventul putea să 
plătească înmulțit dauna cauzată de el. 

Familia hitită era de tip patriarhal și tatăl avea drept de viaţă și de 
moarte asupra copiilor săi. În locul copilului ucis tatăl era obligat însă, 
prin lege, să aducă alt fiu. Bărbatul avea, de asemenea, putere discreţionară 
asupra soţiei sale; dacă o surprindea în adulter, avea dreptul să decidă 
asupra soartei ei. 

Căsătoria între rudenii apropiate era interzisă. Erau interzise rela- 
iile sexuale cu mama sau fiica proprie, cu mama, sora și fiica „dintr-o 
altă căsătorie a soţiei sale” sau cu soţia tatălui sau fratelui, dacă aceștia 
trăiesc. Totuşi, dacă un om moare, atunci văduva lui se va căsători întâi 
cu fratele său, apoi - dacă moare și fratele — cu tatăl sau cu nepotul 
său. După cum se observă, aceste dispoziţii sunt similare celor din legea 
iudaică privitoare la levirat, potrivit căreia, în cazul în care un om fără 
copii moare, este de datoria fratelui său sau, dacă nu are frate, a tatălui 
ori a celei mai apropiate rude să se căsătorească cu văduva (Deuterono- 
mul 25, 5-10). În Vechiul Testament, legea leviratului apare exemplifi- 
cată în cazul lui Iuda, Er şi Onan (Facerea 38, 8-9), apoi în cazul lui Booz 
(Rut 4, 5-10). 

Căsătoriile de orice fel cu sclavii erau recunoscute ca valabile. Se 
cunosc nu mai puţin de șase legi care reglementează asemenea căsătorii. 

Referitor la relația omului cu zeii, aceștia erau consideraţi de hitiţi 
asemenea unor stăpâni, pe care omul avea obligaţia de a-i sluji cu fide- 
litate. Ca recompensă din partea acestora, el aștepta ocrotirea de boli, 
foamete și dușmani. 

În general, însă, textele sunt sărace privind relaţia omului de rând 
cu zeii, ele referindu-se mai mult la relaţia dintre rege și zei. Oricum, 
relația dintre aceştia doi este cumva edificatoare în general pentru rela- 
ţia omului cu zeii din religia hitită. În acest sens, rugăciunile prezintă un 
interes deosebit. Ele vizează protecţia din partea zeului, viață, sănătate 
și urmași. De asemenea, existau rugăciuni pentru milostivirea zeilor, 
rugăciuni de laudă sau chiar rugăciuni în care respectivul amintea zei- 
lor propriile sale merite și faptul că a respectat toate prescripţiile cultice. 

Dependenţa totală a omului de zei apare peste tot în textele hitite. 
Cel ce se roagă își exprimă totdeauna încrederea deplină în zei, pe care 
îi consideră părinţi ai săi. 

Consemnăm şi anumite rugăciuni de pocăință, în care sunt măr- 
turisite păcatele personale sau chiar cele ale părinţilor, fără însă ca prin 
aceasta să se excludă responsabilitatea individuală. 


7. Cultul 
7.1. Locurile de cult 


Acestea prezentau forme diferite şi erau de multe feluri, cores- 
punzând varietăţii divinităţilor şi cultelor religioase din Imperiul hitit, 
care era format din ţări diferite. Astfel, existau locașuri de cult în aer 
liber, cum ar fi cel de pe stâncile de la Yazilikaya, dar găsim şi temple 
mari construite din blocuri de stâncă, cum era cel de la Boghazkây. În 
unele oraşe, templul reprezenta şi centrul administraţiei economice și 
al guvernării civile, adăpostind, probabil, un mare număr de dregători. 
Pe de altă parte, din diferite texte reiese că existau şi localităţi unde mai 
multe capele erau deservite de un singur preot, ceea ce înseamnă că ele 
erau de dimensiuni destul de mici. 

La Boghazkăy s-au descoperit cinci temple care seamănă foarte 
mult unele cu altele. Asemenea templelor din Creta și Babilon, acestea 
erau constituite din mai multe camere mici, grupate în jurul unei curți 
pavate, având o suprafaţă de 200-300 m?. Deosebirea dintre ele şi cele 
din Babilon constă în faptul că intrarea în altar nu se afla în zidul plasat 
spre sala dinspre curtea unde se adunau credincioşii, așa încât statuia 
zeului nu putea fi văzută de aceștia. Intrarea în templul hitit se făcea, 
dimpotrivă, printr-o ușă laterală iar de statuie era posibilă apropierea 
doar prin două mici camere aflate la stânga intrării, astfel încât orice 
credincios care dorea să-l vadă pe zeu trebuia să se întoarcă la stânga, 
după ce intra în templu. Existau, totuşi, şi unele temple în care divinita- 
tea putea fi văzută din curtea templului, prin niște ferestre ce se aflau în 
interiorul sălii mari a templului. 

Din faptul că în templele hitite divinitatea nu putea fi văzută decât 
de puţini dintre adoratori - ca şi la egipteni —, deducem că acest lucru 

nu era permis, credincioşii participând de departe la slujba şi ceremo- 
niile din temple. 

Orientarea templelor nu se făcea ca în Egipt şi în Babilon, după 
reguli precise, astfel că unele temple sunt orientate spre nord, altele spre 
est iar altele spre vest. 

Statuia zeului era aşezată pe un piedestal, dar nu s-a descoperit în 
mod sigur nicio statuie de zeu, probabil pentru că erau confecţionate 
din materiale preţioase (aur, argint) şi au fost în timp jefuite. Zeul Teşub 
al Furtunii era figurat într-o statuie de aur, având în mâna dreaptă un 
toiag și în mâna stângă simbolul zeului, probabil un triunghi, aşa cum 
apare reprezentat în centrul unor sigilii. 

În capelele mai sărace, divinitatea era reprezentată de un simbol. 
Astfel, zeul furtunii era închipuit în forma unui taur, zeii munţilor care îl 
asistă în acţiunile sale erau reprezentaţi printr-un toiag sau o armă. Alte 
divinităţi erau reprezentate printr-o piatră huwasi — o stelă sculptată. 

În multe locuri de cult exista o huwasi nu numai în templu ci și 
în afara orașului, pe un câmp deschis, de obicei la un izvor sau pe un 
munte. Această piatră huwasi, împreună cu stela sculptată de la evrei 
(mașșeba) şi cu un fel de orthostat de la hitiţi (iștananaș), au fost compa- 
rate cu acea așera din Vechiul Testament. Iștananaș desemnează, însă, 
un altar din piatră sau postamentul unui simbol cultic şi, în consecinţă, 
nu poate fi comparat cu așera. Asemănarea dintre huwasi şi mașșeba 
este, în schimb, evidentă: în ambele cazuri este vorba despre un obiect 
de cult plasat atât în temple cât şi în câmp. 


7.2. Sacerdoţiul 


Izvoarele hitite vorbesc clar despre existenţa unei clase sacerdotale 
bine organizate. Prima condiţie pe care trebuia să o îndeplinească un 
preot era să fie pur, să nu aibă vreo impuritate rituală, pentru că zeii erau 
consideraţi sfinţi şi urau tot ceea ce era profan sau impur. Purificarea se 
realiza prin ritualuri complicate, iar dacă se pierdea, trebuia recăpătată 
prin aceleaşi ritualuri. 

Așa cum spuneam, Marele Preot era regele din Hatti, preot al zeiţei 
Soarelui din Arinna și al tuturor zeilor din imperiul său. În calitatea sa 
de mare preot, regele era singurul în măsură să decidă asupra modifi- 
cărilor ce se vor aduce în cultul zeilor, mai ales după ce templele erau 
jefuite sau dărâmate de război, şi tot el era abilitat să le înzestreze cu noi 
proprietăți şi cu sclavi de război care să lucreze pământul. De asemenea, 
el trebuia să supravegheze instalarea preoților în temple și cantităţile de 
ofrande aduse zeilor. 

La hitiţi mai existau însă, şi alte categorii de preoţi mai mici, apoi 
„mame” ale zeilor și alţi sacerdoţi ale căror funcţii nu au fost precis 
determinate. Tot la fel, trebuie admis că în temple existau, ca şi la asiro- 
babilonieni, cântăreţi și cântărețe, dansatori și dansatoare sacre. 

Sacerdoţii nu locuiau în incintele templelor sau în încăperi adia- 
cente, dar trebuiau să petreacă noaptea numai în templu. Ei posedau 
case în afara templului, unde trăiau ziua împreună cu soțiile şi copiii. 
Cu toate că unirea cu o femeie îl făcea pe preot impur, totuși preoților 
nu le-a fost impus celibatul. Ca şi la evrei și egipteni, defectele fizice 
constituiau impedimente pentru cei ce-şi doreau funcţii sacerdotale, la 
fel ca şi epilepsia. 


7.3. Sacrificiile 


Templul era socotit casa zeului, iar preoții slujitorii săi particulari. 
Tocmai de aceea, ca și în Egipt, preoţii aveau datoria să împlinească 
„nevoile sale trupeşti”, să-l spele, să-l îmbrace, să-l hrănească şi să-i ofere 
băuturi, ca şi unele distracţii, cum ar fi muzică şi dans. Existau chiar pre- 
scripţii privind modul cum preoţii trebuiau să împlinească acest oficiu 
zilnic. Mâncarea destinată zeilor nu trebuia să fie atinsă de mireni. Cine 
prepara masa unui zeu nu trebuia să ia din ea nimic spre a duce acasă, 
ca să mănânce din ea soţia, copiii sau slujitorii săi. 

Zeului trebuiau să i se ofere prinoase de mai multe feluri de către 
toți locuitorii unui oraș, dar îndeosebi primele roade, pârga unor ogoare. 
Tot la fel, primii născuți din rândul vitelor mari şi mici trebuiau ofe- 
riți zeilor. Animalele aduse spre jertfă trebuiau să nu aibă, însă, niciun 

defect; dacă se aduceau animale cu vătămări, aceasta constituia o ocară 
adusă zeului. De asemenea, animalele sălbatice erau foarte bine primite 
de către zei, dacă li se aduceau ca jertfă. Chiar şi unele animale consi- 
derate ca impure, cum ar fi câinii sau porcii, erau sacrificate zeilor. De 
regulă însă, se aduceau ca jertfă boi, vaci, oi, capre ori ţapi. Animalele 
erau jertfite tăindu-li-se beregata şi sângele lor era vărsat pe altar. Pâi- 
nea adusă ca jertfă nu era tăiată, ci frântă, ca la evrei. 

Hitiţii aduceau uneori şi sacrificii umane, cum ar fi, de exemplu, în 
cazul unei înfrângeri ale armatelor lor. În asemenea situaţii erau sacri- 
ficaţi: un om, un ţap şi un porc mic; se aşeza jumătate din fiecare de o 
parte şi jumătate de cealaltă, pentru ca armata să treacă printre ele. 


7.4. Sărbătorile 


Sărbătorile religioase hitite erau variate şi lungi. Cea mai impor- 
tantă era Sărbătoarea regală a primăverii, numele ei fiind corelat cu acela 
al unei plante comestibile de primăvară - din păcate, neidentificată -, şi 
anume antahșum. Această sărbătoare dura nu mai puţin de 38 de zile, în 
care regele însoțit de regină călătorea prin diferite orașe şi locuri de cult, 
aducând sacrificii tuturor divinităților imperiului. 

Ca antipod al acestei sărbători era considerată sărbătoarea regală 
a recoltelor, cunoscută sub numele de Nuntariyașha. Şi cu acest prilej, 
regele şi regina, însoțiți de prinţul moştenitor, trebuiau să efectueze dife- 
rite călătorii cu un caracter cultic timp de 16 zile. Dacă prima sărbătoare 
era corelată cu plantele verzi ce apăreau primăvara, aceasta din urmă era 
corelată cu recoltele toamnei. 

O ultimă sărbătoare importantă - de origine hattită - era sărbătoa- 
rea Purulli sau Vurulli (de la cuvântul vur - „pământ”), corelată cu Mitul 
dragonului (illuyanka). Menţionăm că această sărbătoare trebuie privită 
ca o sărbătoare a Anului Nou, în genul sărbătorii Akitu de la babilonieni, 
şi anume în sensul că Mitul dragonului juca același rol în cadrul acestei 
sărbători ca și Enuma elis în cadrul sărbătorii babiloniene. 

Scopul acestei sărbători era acela de a da puteri noi pământului; 
prin recitarea Mitului dragonului se repeta, în cuvinte, o acţiune care 

trebuia să se desfăşoare în faptă. Lupta şi victoria zeului simbolizau 
victoria vieţii asupra morţii. 

Sărbătoarea nu era legată exclusiv de capitala imperială, Hattușas, 
celebrarea ei fiind confirmată și în alte orașe, cum ar fi, de pildă, cetăţile 
Nerik și Zippalanda. Cu siguranţă, ea dura mai multe zile, întrucât 
ritualul său la Nerik, de pildă, a fost descoperit inscripţionat pe nu mai 
puţin de 32 de tăblițe cuneiforme. 


7.5. Mantica 


Pentru a afla originea răului în anumite nenorociri sau voia zeilor în 
anumite situaţii, hitiţii practicau o serie întreagă de metode cu un carac- 
ter divinatoriu. Una dintre aceste metode o constituia consultarea unui 
preot aflat în stare extatică, aflat deci într-un fel de transă, sau prin inter- 
mediul unui vis. Extazul și visul profetic erau considerate un fel de forme 
de posesiune divină, în care un zeu intra în trupul şi mintea unui preot. 

Între multele alte metode de ghicire a viitorului era și haruspicina 
sau hepatoscopia, examinarea intestinelor unei victime animale sacrifi- 
cate pe altarul unui zeu, așa cum întâlnim, de altfel, și la asiro-babilo- 
nieni. O altă metodă o reprezintă mantica augurială în care se examina 
zborul păsărilor. Altă tehnică era cea a ghicitului prin zaruri, practicată 
de unele femei bătrâne, sau cu ajutorul tăbliţelor cu figuri ale zeului 
norocului, zeul-cerb Rundas. 

Asemenea vechilor greci şi romani, hitiții consultau totdeauna 
sorții înainte de a porni într-o expediţie militară; ei aplicau aceste 
metode și spre a afla cauza mâniei unui zeu. Un răspuns favorabil 
însemna „da” iar un răspuns nefavorabil însemna „nu”, în funcție de 
natura întrebării puse. 


7.6. Magia 


Așa cum aminteam mai înainte, hitiţii acordau o atenţie deosebită 
purificărilor ritualice. Uneori este vorba de apărarea de magia neagră sau 

de înlăturarea consecinţelor ei; alteori însă se apela la tot felul de forme 
de magie albă, pentru a scăpa de boli, infertilitate la oameni, animale, 
dușmani și duhuri rele etc. În acelaşi timp, se mai practicau exorcisme 
şi diferite forme de magie analogică și simbolică. Tot ceea ce se folosea 
pentru purificările cultice trebuia, după aceea, îndepărtat, întrucât era 
considerat ca impur. 

În riturile de exorcizare, substitutul viu juca un rol important. 
Propriu-zis, este vorba despre două proceduri distincte. În primul caz, 
zeului străin care provocase o epidemie sau o altă nenorocire i se oferea 
un animal ca substitut (nakkușși), după care animalul era alungat într-un 
ţinut străin. Prin urmare, zeul primește, pe de o parte un animal ca 
substitut pentru oameni, iar pe de altă parte animalul duce cu el undeva 
departe nenorocirea, într-un mod similar ţapului ispăşitor din Vechiul 
Testament (Levitic 16). În celălalt caz, divinității agresive îi este oferit un 
animal sau un om ca substitut (tarpalli) pentru om. Tarpalli substituie, 
realmente, pe respectivul om, la fel cum se întâmplă și în ritul akkadian 
puhu. Atunci când este vorba de rege, este ales un om ca substitut. 

Când era vorba de liniștirea unor divinități subpământene, uneori 
se sapă o groapă în pământ, pentru a le ademeni să se retragă acolo. O 
asemenea groapă se numește api, fiind comparată cu ebraicul ob (așadar 
nu „spirit al morţilor”, ci groapa unde acesta apare). 

Interesant este faptul că, în concepția hitită, răul nu este cauzat de 
demoni, ci este desemnat ca „impuritate”, „limbă rea. 


8. Cultul morţilor şi eshatologia 


Textele hitite oferă puţine date privind cultul morţilor în cazul 
oamenilor de rând. Se știe doar că se practica înhumarea sau incinera- 
rea cadavrelor; ofrandele aduse la mormânt sunt confirmate arareori. În 
ceea ce-i priveşte pe regi, însă, informaţiile sunt mult mai bogate. 

Atunci când deceda un rege hitit avea loc un ritual complex, pe 
parcursul a 14 zile. Trupul era incinerat într-una din primele zile, cu 
acest prilej derulându-se tot felul de bocete consacrate celui dispărut. 
De asemenea, erau aduse jertfe și libaţii, atât pentru regele decedat, 

despre care se presupunea că a devenit zeu, cât şi pentru divinitățile 
obişnuite (dar în special pentru zeiţa „Soarelui pământului”) sau pen- 
tru spiritele morţilor. 

În același timp, se credea că după moarte regele va duce mai departe 
o viaţă foarte liniștită în cer, împreună cu zeii, unde se presupunea că 
există temple, între care un templu de o sfințenie aparte, având numele 
de Kuntarra. Acolo sus avea loc, de asemenea, „adunarea zeilor”. 

În jurul locuinţelor zeilor se credea că ar exista pajiști pe care păş- 
teau vitele zeului Soarelui, pe care şi regele trebuia să-şi pască vitele, oile, 
caii şi asinii săi. S-a presupus că această imagine ar putea fi de origine 
indo-germanică. 

Muritorii de rând nu ajungeau în cer, ci în lumea subpământeană, 
pe tărâmul de unde nu mai puteau reveni şi unde fuseseră izgoniți aşa- 
numiții „zei de odinioară”. Aici stăpânea zeița „Soarelui pământului” 
Chiar dacă se credea că acolo jos totul este întunecos, sumbru, totuși 
acest întuneric era imaginat ca fiind distinct gradual, în funcție de 
modul cum şi-a trăit fiecare această viaţă. Astfel, potrivit unui text, cel 
ce a încălcat un jurământ, de pildă, devenea după moarte un spirit neli- 
niştit, iar cel ce fusese condamnat de o divinitate în această viață putea fi 
constrâns după moarte să mănânce excremente și să bea urină. 


9. Concluzii 


Imperiul hitit, care avea să cunoască o perioadă de apogeu prin 
secolele XIV-XIII î.d.Hr., a jucat un rol important în istoria Orientului 
Apropiat Antic. Deşi tributară celei mesopotamiene și celei a populaţiei 
pre-indo-europene supuse, civilizaţia hitită a reușit să reprezinte, totuși, 
o punte spirituală între Europa şi Asia, mai ales în baza legăturilor ei 
directe cu lumea și civilizaţia egeeană. 

În ce priveşte vechea religie hitită, deși nu se poate vorbi despre 
o originalitate absolută a acesteia, cunoscute fiind mai ales influenţele 
asiro-babiloniene, egiptene etc., se pot consemna totuşi multe trăsături 
specifice. Astfel, religia hitită este singura dintre religiile Vechiului Orient 
care a păstrat în fruntea panteonului ei o zeiță-Mamă, respectiv zeița 

Soarelui din Arinna, spre deosebire de religiile popoarelor învecinate, 
la care în prim plan apare o divinitate masculină. Fireşte, religia hitită 
prezintă încă şi astăzi, în pofida marilor cercetări efectuate, multe 
necunoscute. Materialul documentar încă necercetat poate aduce însă, 
în viitor, lumină în această privinţă. 

Ai 


RELIGIA VECHILOR IRANIENI 


1. Consideraţii istorice 


Istoria vechiului Iran — denumire înlocuită pentru o lungă perioadă 
de timp, până în anul 1935, cu aceea de Persia - a fost strâns legată, 
încă din Antichitate și chiar la începutul Evului Mediu, de istoria Asiriei 
şi Babilonului, a Egiptului, Greciei şi Romei, a Bizanțului şi Islamului. 
Având ca centru marele podiş iranian, cu o suprafaţă de 3.000.000 km”, 
acest spaţiu a fost unul intermediar, de contact între Orient şi Occident, 
un spaţiu care a asimilat, intermediat şi transmis experienţa istorică a 
multor popoare din jur, creând el însuși și difuzând elemente religioase, 
culturale și de civilizaţie cu totul originale. 

Descoperirile arheologice arată că primele așezări umane din 
această zonă datează încă de prin mileniul al V-lea î.d.Hr. Vechile tri- 
buri indo-europene au dat vastei regiuni în care începeau să migreze 
numele de Aryanam, „ţara arienilor”, ceea ce etimologic însemnează „a 
nobililor” (de la termenul indo-iranian arya - „nobili”); de aici vine şi 
denumirea ţării de Eran sau Iran, denumire care în timpul dominaţiilor 
arabă, mongolă și turcă avea să fie schimbată în Persia (ţara celor origi- 
nari din regiunea „Fars” sau „Pars”). 

Vechea limbă iraniană, avestica, este o limbă indo-europeană. Ea 
prezintă două mari dialecte: cel vorbit în regiunea Fars, ce reprezintă, în 
fapt, vechea limbă persană din inscripţiile epocii ahemenide, și dialectul 
zend, vorbit în Media, limbă considerată, în mod eronat, a fi cea în care 
a fost redactată Avesta, izvorul cel mai important pentru cunoașterea 

acestor popoare. Alte izvoare mai târzii apar consemnate în limba 
pahlavi, derivată din vechea persană a epocii ahemenide și folosită de 
către parții din perioada arsacidă, dar și din perioada sasanidă, până la 
invazia musulmană. 

Începuturile istoriei şi civilizaţiei iraniene propriu-zise datează 
din jurul anului 1000 î.d.Hr., când anumite triburi de păstori nomazi 
îşi încep migraţia dinspre regiunile Caucazului de Nord și, în genere, 
dinspre Rusia Meridională, spre sud-vest și spre sud, ajungând până în 
valea Indusului. Începând din secolul al IX-lea î.d.Hr., analele asiriene 
menţionează triburile de mezi şi perși, triburi care, dincolo de conflic- 
tele pe care le vor declanşa unele împotriva altora pe parcursul a mai 
multor secole, vor reuşi să contribuie la marea sinteză a istoriei, cultu- 
rii, civilizaţiei și religiei persane. 

a) Prima perioadă marcantă a acestei istorii este perioada aheme- 
nidă, ce corespunde celei a marelui Imperiu ahemenid, constituit de 
către marele rege persan Cyrus II cel Mare (557-530 î.d.Hr.) şi care va 
dăinui mai bine de două secole (550-331 î.d.Hr.). Regele persan unifică 
triburile mezilor cu cele ale perșilor, fondează în anul 550 î.d.Hr. dinas- 
tia ahemenidă, supune cetăţile grecești de pe coasta mediteraneană și 
cucerește regatele Armeniei, Feniciei, Capadociei, Hyrcaniei, Parţiei şi 
Bactrianiei, ajungând până în valea Indusului; în fine, cucereşte şi trei 
mari imperii: Media, Lidia şi Babilonia. Însă, în pofida apetitului său 
după noi cuceriri, regele persan se dovedeşte o fire tolerantă față de 
cei supuși, respectând moştenirile religioase și culturale ale acestora, 
eliberând pe evrei din captivitatea babiloniană și restaurând orașele 
feniciene distruse. 

Un alt rege care se impune în cadrul aceleiași perioade a fost 
Darius 1 (522-486 î.d.Hr.). Între altele, acesta ajunge până în Egipt, 
unde se încoronează ca faraon, şi până în valea Indusului, dar eşuează 
în tentativa sa împotriva sciţilor din nordul Mării Negre; încorporează, 
în schimb, Tracia în imperiul său, în vreme ce regele Macedoniei îl 
recunoaște ca suveran. După aceea, va porni două expediţii împotriva 
Atenei, fiind însă învins la Marathon (490 î.d.Hr.). Excelent organizator, 
el şi-a împărţit imperiul în districte („satrapii'), a introdus o monedă 

unică, a organizat o armată permanentă puternică şi a construit orașul 
de reşedinţă Persepolis, impunător mai ales prin arhitectura sa, unică 
în cadrul Imperiului persan. 

Urmașul acestuia a fost regele Xerxes I (486-465 î.d.Hr.), care, spre 
deosebire de predecesorul său, s-a impus mai ales prin violenţă, cru- 
zime şi inabilitate în probleme de organizare. A condus expediţii mili- 
tare împotriva Egiptului, Babilonului şi Greciei; i-a învins pe spartani 
la Termopile, a cucerit Atena, dar puternica flotă persană a fost distrusă 
la Salamina (480 î.d.Hr.), iar garnizoanele persane din Tracia au fost 
și ele anihilate rând pe rând. Era doar începutul declinului, un declin 
susținut şi de conflictele şi răscoalele interne, care avea să culmineze cu 
sucombarea imperiului în faţa tânărului, dar marelui Alexandru Mace- 
don (331 î.d.Hr.). 

Regele macedonean dorea să fie considerat urmașul lui Darius, dar 
în același timp visul său era să apropie aceste două lumi, două mari 
civilizaţii, greacă şi persană. În parte, visul său s-a împlinit: orașele fon- 
date de el aici au devenit centre ale culturii elenistice, iar lumea elenis- 
tică a preluat o serie de elemente din cultura iraniană. 

După moartea lui Alexandru (323 î.d.Hr.), generalii săi au conti- 
nuat să domnească ca suverani independenţi peste diferitele districte ale 
imperiului, luptându-se de nenumărate ori între ei pentru putere. Sele- 
ucos I a ajuns să stăpânească Babilonul, apoi India și Iranul, fondând 
dinastia Seleucizilor, ai căror membri erau pe jumătate persani. 

b) Această a doua perioadă a istoriei persane este cunoscută sub 
numele de perioada seleucidă, însemnând atât o perioadă de elenizare 
a persanilor, cât şi de iranizare a grecilor. Regii seleucizi s-au dovedit 
foarte toleranţi, în genere, față de supușii lor. 

C) A treia perioadă începe odată cu stăpânirea parților şi a dinas- 
tiei Arsacizilor (cca 250 î.d.Hr. - 224 d.Hr.). Parţii — triburi înrudite cu 
sciții — invadau periodic podişul iranian, încă din vremea lui Cyrus II 
cel Mare (557-530 î.d.Hr.). Însă prin anul 255 î.d.Hr., profitând de slă- 
biciunea seleucizilor, bine organizaţi într-o uniune tribală și conduși 
cu abilitate de către Arsaces, fondatorul viitoarei dinastii a Arsacizilor, 
ei vor ocupa noi teritorii în sudul Iranului. De fapt, alături de mezi 

şi perşi, ei înșiși de origine iraniană, vor contribui masiv la realizarea 
marii sinteze a religiei, culturii şi civilizaţiei iraniene, despre care am 
amintit. Mai târziu, în timpul regelui Mithridate I (171-138 î.d.Hr.), ei 
vor cuceri noi teritorii, cu mult mai extinse, ajungând să stăpânească 
Babilonia şi întregul Iran, din Caucaz până la Golful Persic, şi de la 
Eufrat până în valea Indusului. Vreme de secole, dinastia arsacidă s-a 
hărțuit de nenumărate ori cu armatele romane, pe care uneori le-a 
învins, dar de care a fost și învinsă în anumite rânduri. 

d) Urmează a patra perioadă a istoriei persane, perioada sassanidă 
(224-635 d.Hr.). Noua dinastie - al cărui strămoş eponim, Sassan, 
fusese Mare Preot al Templului din Ierusalim - este de origine 
persană şi începe cu regele Ardașir, care va organiza o acţiune 
militară națională persană contra parţilor, ajungând în cele din urmă 
să stăpânească întregul regat babilonian și al Mediei. Visul său era 
să refacă „imperiul mondial” din epoca ahemenidă. Între altele, s-a 
remarcat prin faptul că a reuşit să organizeze o armată puternică şi 
să pună bazele unei religii de stat bine structurată prin sintetizarea 
vechilor tradiţii religioase - până atunci transmise pe cale orală - în 
lucrarea care va deveni Avesta. Urmașii săi, regele Șapur I (241-272) 
şi Khosrau I Anușirvan (531-579), sunt doi dintre regii care au urmat 
cel mai fidel exemplul predecesorului lor atât în plan militar, cât şi 
cultural şi religios. Primul a dispus, între altele, traducerea multor 
opere grecești şi indiene cu un caracter filosofic, lucrări de astronomie 
şi medicină, iar cel din urmă a organizat o curte celebră la care a adus 
artişti, erudiţi şi filosofi neoplatonici; tot el a cerut ca literaţii săi să 
traducă în limba pahlavi diferite opere din literatura indiană, unele 
chiar cu un caracter religios. 

Dar sărăcia poporului, unele răscoale interne, intrigile de curte şi 
multe altele aveau să erodeze, treptat, capacitatea de apărare a Impe- 
riului sassanid. Așa se face că în anul 651 arabii au pătruns masiv pe 
teritoriul Iranului, transformându-l într-o provincie a noului Imperiu 
arabo-islamic. De fapt, sfârşitul Imperiului sassanid înseamnă, în fond, 
şi sfârşitul vechii religii iraniene şi înlocuirea acesteia cu religia isla- 
mică a cuceritorilor arabi. 

2. Izvoare 
2.1. Avesta 


Principalul izvorul pentru cunoașterea fazei celei mai vechi a reli- 
giei iraniene este colecţia de texte sacre intitulată Avesta. Denumirea 
de Avesta îşi are originea în termenul pahlavi Abastag („bază”, „text de 
bază”), desemnând vechile texte în limba avestică est-iraniană - trans- 
mise iniţial pe cale orală și foarte târziu fixate în scris, texte descoperite 
abia în literatura pahlavi din perioada post-sassanidică. 

Cea mai veche parte a Avestei este formată dintr-o serie de Gathas 
sau imnuri, despre care se crede că ar fi opera lui Zoroastru însuși. De-a 
lungul secolelor, în jurul acestei colecţii de Gathas s-a adunat tradiția 
religioasă specifică comunităţii zoroastriene de cult. Este vorba atât de 
imnuri, mărturisiri de credinţă și rugăciuni utilizate în cult, cât şi de 
colecţii de prescripţii privind purificarea de forțele demonice ori de 
texte ritualice. În plus, în aceeași colecție de Gathas sunt consemnate, 
în variantă zoroastriană, mituri prezoroastriene, texte cosmogonice și 
apocaliptice, o legendă completă a vieţii lui Zoroastru şi, în fine, sim- 
ple texte de învăţătură. În perioada sassanidă, în corpus-ul avestic au 
fost introduse chiar texte greceşti și iraniene, care fuseseră traduse în 
pahlavi. O mare parte a textelor iraniene este de altfel cunoscută astăzi, 
doar pe baza traducerilor şi scurtelor referate din pahlavi. 

Europenii au aflat abia prin secolele XVII-XVIII, prin intermediul 
unor călători în acele ținuturi îndepărtate, că în Iran şi India ar mai 
exista încă unele comunităţi religioase zoroastriene şi că acestea au con- 
servat o parte dintre vechile lor scrieri sacre. Astfel, în anul 1700, cunos- 
cutul orientalist de la Oxford, Thomas Hyde, a publicat cartea Istoria 
religiei vechilor perși, parți şi mezi (Veterum Persarum et Parthorum et 
Medorum religionis historia), în care sintetiza cam tot ceea ce se CUunOş- 
tea până atunci despre zoroastrism şi învățătura zoroastriană. Lucrarea 
are un caracter apologetic. 

În anul 1723, renumita Bodleian Library din Oxford a intrat chiar 
în posesia unui manuscris al Avestei, pe care un comerciant îl procurase 
de la perşii din Surat (provincia Bombay), dar acesta a rămas pe mai 

departe inaccesibil, pentru că nimeni nu înţelegea scrierea. Cel ce avea 
să reuşească pentru întâia oară performanţa descifrării acestei scrieri a 
fost tânărul francez Anquetil Duperron, specialist în limbile orientale. 
Astfel, în anul 1758 acesta ajunge la Surat unde, timp de trei ani, sub 
îndrumarea unui profesor de aici, se va familiariza cu studiul Avestei. La 
întoarcerea în Franţa va aduce cu sine şi o bogată colecţie de manuscrise 
avestice și pahlavi. Comparând aceste manuscrise cu manuscrisul aves- 
tic de la Oxford, şi-a dat seama că ele corespund, după care şi-a început 
activitatea de cercetare pe marginea lor. 

Rezultatul a fost unul epocal: traducerea şi comentarea lor, într-o 
lucrare intitulată Zend-Avesta, opera lui Zoroastru (Zend-Avesta, 
ouvrage de Zoroastre), în trei volume, apărută în 1771. Pe lângă 
traducerea celor mai importante texte avestice, lucrarea lui Duperron 
conţine, de asemenea, o descriere amănunţită a călătoriei sale la Surat, 
ca și o multitudine de obiceiuri şi tradiţii culturale specifice comunităţii 
persane, extrem de valoroase întrucât ilustrează anumite realități care 
astăzi nu mai există. 

Ceea ce ne-a oferit, Duperron prin această lucrare a fost doar 
începutul, mai ales că el n-a avut posibilitatea de a intra în contact 
cu textul Avestei originale decât foarte superficial. Problema privind 
autenticitatea scrierilor avestice avea să fie rezolvată definitiv abia 
de către cercetătorul Rasmus Kr. Rask, care în lucrarea sa Despre 
vechimea şi autenticitatea limbii Zend şi a Zend-Avesta, publicată în 
1826, demonstra că limba folosită în Avesta este o limbă antică de 
sine, o limbă-soră a sanscritei, înrudită îndeaproape cu vechea limbă 
persană în materie de gramatică. Importanţa lui Rask nu se reduce însă 
doar la rezolvarea disputei privind vechimea și autenticitatea Avestei. 
În fapt, el este cel care a pus fundamentul pentru studiul european 
al Avestei. Pe de altă parte, bazele cercetării metodico-filologice ale 
Avestei au fost puse de către indologul francez Eugene Burnouf, prin 
lucrarea sa Comentariu asupra Yasna (Commentaire sur le Yasna), 
apărută în 1833. El a studiat textul avestic cu ajutorul unei traduceri 
sanscrite făcute de către persanul Neryosangh, care a trăit prin secolul 
al XIII-lea d.Hr. 

Este de remarcat faptul că singura traducere completă a Avestei îi 
aparţine orientalistului francez James Darmesteter: Zend-Avesta (Le 
Zend- Avesta) I-III, 1892-1893. În interpretarea sa, autorul se sprijină 
mai ales pe tradiția pahlavi, pe care el o citează din plin în comentariul 
său atât de bogat şi încă indispensabil în cercetarea avestică. Pe tărâmul 
filologiei avestice, rezultatele acestor cercetări de aproape un veac au 
fost valorificate de către marele lingvist german Chr. Bartholomae în 
monumentala sa lucrare: Dicţionar vechi-iranian (Altiranisches Wărter- 
buch), Strassburg, 1904, care conţine, de asemenea, vocabularul inscrip- 
iilor persane vechi cunoscute până atunci. 

De departe cea mai mare și mai importantă parte a colecţiei de 
texte încă existente o reprezintă textele recitate pe dinafară în vechime 
în cadrul ritualurilor de cult şi, în mare parte, recitate în continuare şi 
astăzi în comunităţile zoroastriene de cult din Iran de către preoți, după 
ce au fost memorate în școli. Aceste texte liturgice sunt următoarele: 

+ Yasna,un text recitat de către preoţi în cadrul ceremoniei cu ace- 
lași nume - yasna, însemnând: „cinstirea unei divinități prin sacrificiu, 
laudă şi cult” Textul Yasna este împărţit în 72 de capitole. În timpul 
recitării primei părți a acestui text, constând în principal din formule de 
invocare a tuturor forţelor divine, se săvârşeşte așa-numita ceremonie 
paragra, adică prima tescuire a plantei haoma şi pregătirea sucului ei, 
vechea băutură iraniană a nemuririi. 

+ Visprat (din avesticul vispe ratavo, „toate forţele [divine] protec- 
toare”) este o colecţie de formule de invocare a tuturor acelor ratus, adică 
protectorii diferitelor categorii de ființe vii. Ele sunt recitate în continu- 
area textelor Yasna, cu prilejul unor sărbători mai speciale, dar mai ales 
cu ocazia sărbătorilor consacrate diferitelor anotimpuri. 

+ Vendidad (denumire persană târzie, de la termenul avestic 
vidaevo data - „legea îndreptată împotriva demonilor”); iniţial, nu era un 
text liturgic şi nu avea nicio legătură cu practicile cultuale zoroastriene. 
Ulterior însă, perșii i-au conferit un asemenea caracter, fiind asociat 
textelor Yasna şi Visprat. Vendidad este împărţit în 22 de capitole 
(fargard). Cele mai multe dintre acestea cuprind prescripții privind 
pocăința pentru păcatele săvârșite, dar și purificarea de întinăciunile 
provocate de Spiritul rău, Angra Mainyu, şi cetele sale de demoni. 

+ Yașts (avestic - yaști, „sacrificiu, venerare”) sunt imnuri ritualice 
prin care erau invocaţi şi veneraţi acei Yazatas („cei vrednici de sacrificii 
şi venerație”). În „liturghia” avestică, prin cultul sacrificial sunt vene- 
rate nu doar ființe divine superioare, cum ar fi Spiritul Binelui, Ahura 
Mazda, şi Mithra, aria de venerare fiind cu mult mai extinsă. Astfel, erau 
venerate Soarele, Luna şi steaua aducătoare de ploaie, Tiștrya (Sirius), 
era venerată apa aducătoare de viaţă, pământul şi plantele, care aduceau 
hrană şi vindecare, dar în special planta haoma, apoi focul, care aparţi- 
nea lui Ahura Mazda, şi vaca, care aduce hrană oamenilor. 

+ Khorde Avesta, „Mica Avesta”, este constituită din rugăciuni şi 
formule de binecuvântare, în principal pentru laici. 


2.2. Textele pahlavi 


După cum am amintit, textele Avesta păstrate în manuscrisele dispo- 
nibile reprezintă doar o mică parte din literatura sacră a vechilor irani- 
eni. Încă din secolul al IX-lea, învățații zoroastrieni din Fars (Pars) şi din 
provinciile învecinate dispuneau de un canon foarte vast de scrieri sacre. 
Despre întocmirea şi conţinutul acestui canon aflăm câte ceva din marea 
scriere pahlavi, Denkard (Opera religiei), o compilaţie care şi-a primit 
forma definitivă actuală în secolul al IX-lea şi care ne oferă o sinteză a reli- 
giei zoroastriene din acea vreme. Întreaga tradiţie religioasă este desem- 
nată în această lucrare, ca şi în restul literaturii teologice pahlavi, ca Den 
(„religia”). Den cuprinde atât Abastag-ul - probabil textele redactate şi 
recitate în limba avestică —, cât şi Zand-ul („cunoaştere”), cu referire la 
textele în avestică sau pahlavi, care comentează sensul textelor avestice. 
De aceea, tradiţia sacră este numită deseori și Abastag ud Zand, ceea ce 
înseamnă Avesta şi comentariul aferent. De altfel, de aici provine şi denu- 
mirea curentă de Zend-Avesta, fapt ce a condus la falsa concluzie potri- 
vit căreia zend ar fi o denumire pentru limba avestică. Într-un sens mai 
restrâns, zand este utilizat şi ca denumire a traducerii pahlavi şi a comen- 
tariilor aferente în această limbă. Potrivit lucrării Denkard, Den consta 
din 21 de colecţii sau cărți, numite nask („mănunchi”), vizând probabil 
canonul scrierilor sacre redactate de învățații din perioada sassanidă. 

Alte texte pahlavi mai sunt: 

+ Bundahișn - Geneza, care cuprinde învățături despre creaţie, 
despre ființele divine şi despre oameni, conflictul dintre Ahura Mazda 
şi Angra Mainyu, despre natura făpturilor create şi a popoarelor, despre 
eshatologie şi mitologia vechilor iranieni etc. 

+ Mainyo-i-Khard („Spiritul înţelepciunii”) se rezumă la răspunsu- 
rile oferite de acest Spirit la 62 de probleme puse de către un înţelept în 
materie de religie. 

+ Arta-Viraf-Namak, un fel de Divina Commedia zoroastriană, 
care nu este altceva decât o descriere a raiului şi iadului făcută de către 
înțeleptul Viraf, în urma „călătoriei” sale vreme de 17 zile în rai şi iad, 
după ce consumase substanţe narcotice. 


Toate lucrările scrise după invazia arabo-islamică sunt nesemni- 
ficative pentru cercetarea în domeniul avestic chiar dacă ele păstrează 
diferite mituri expuse în formă epică, cum ar fi, de pildă, poemul Șah 
Nameh (Cartea Regilor) a lui Firdousi (932-1020), un poet persan. 


3. Perioada prezoroastriană. Religia indo-iraniană 
3.1. Sinteză indo-iraniană. Istoric 


După cum deja s-a remarcat, diferitele populaţii iraniene au o 
origine comună. Ele provin din acele triburi care odinioară constituiau 
laolaltă străvechiul popor iranian. Însă strămoșii îndepărtați ai acestui 
străvechi popor iranian constituiau cândva, împreună cu alte populaţii 
tribale, ceea ce a fost numit poporul preistoric arian. Se crede că în 
a II-a jumătate a mileniului al III-lea î.d.Hr. acest popor arian era încă un 
popor unitar, având aceeaşi limbă şi cultură; el trăia în stepele din Asia 
Centrală în jurul lacului Aral. De prin anul 2000 î.d.Hr. însă, anumite 
triburi componente ale marelui popor arian şi-au început migraţia. Cea 
mai mare parte a acestora a migrat spre sud-est, ajungând până dincolo 
de fluviul Indus. Ele s-au stabilit în câmpiile din așa-numita „Țară a 
Celor cinci fluvii” (Pundjab, din India de astăzi) şi şi-au dezvoltat aici 

o cultură proprie. Este vorba de popoarele denumite de iranienii de mai 
târziu cu numele de Hindava, după numele fluviului Indus (iraniană - 
Hindu); de altfel, tot de la acest nume, prin filieră greco-romană, provine 
şi denumirea conferită indienilor în limbile europene. 

Alte grupuri de migratori arieni apar prin a II-a jumătate a secolu- 
lui al XVI-lea î.d.Hr., în rândul diferitelor popoare care tocmai pătrun- 
deau în Mesopotamia; în această privință, documentele scrise sunt 
foarte generoase, oferindu-ne multe date. Astfel, la puţin timp după anul 
1600 î.d.Hr. apar kasiţii, un popor venit din înaltul podiş iranian, care 
avea să stăpânească Babilonul cca 500 de ani. Nu se cunoaşte încă apar- 
tenenţa lingvistică a acestui popor, însă există un mic glosar kasito- 
akkadian, în care numele zeului Şurijaș, de pildă, este explicat prin 
akkadianul Șamaș, zeul Soarelui. Este cert faptul că Şurijaş este iden- 
tic cu numele indo-arian pentru Soare şi cu zeul Soarelui, Suryas, după 
cum este neîndoielnic că acest nume a fost transferat kasiţilor de către 
popoare de limbă indo-ariană. 

De asemenea, o incontestabilă mărturie despre popoarele de limbă 
indo-ariană o oferă diferitele nume de persoane, câteva nume de divi- 
nități şi anumite cuvinte împrumutate, pe care le întâlnim în cazul 
hurriţilor. Aceştia erau un popor care migrase dinspre Răsărit în Meso- 
potamia. Hurriţii apar deja în jurul anului 2200 î.d.Hr. în Nippur, iar mai 
târziu, în număr foarte mare, în ţinuturile de la răsărit de Tigru, unde pe 
la anul 1500 î.d.Hr. întemeiază Imperiul Mitanni. Mai mulţi regi hurriţi 
purtau nume indo-ariene. Pe de altă parte, în lunga serie de divinităţi ale 
imperiului sunt amintite binecunoscutele divinităţi indiene din imnu- 
rile vedice: Mithra-Varuna, Indra şi Nâsatyas, asupra cărora vom reveni 
puțin mai încolo. De fapt, acest lucru reprezintă cea mai veche mărturie 
privind aceste vechi divinităţi ariene. 

După cum s-a observat, numele și cuvintele ariene descoperite în 
textele cuneiforme din spaţiul sud-vestic al Asiei coincid, din punct de 
vedere lingvistic, întocmai cu numele și cuvintele tipic indiene. Este evi- 
dent că separarea limbii ariene preistorice în două dialecte - un dialect 
care, treptat, avea să devină limba vorbită de către indienii arieni şi un 
altul, specific iranienilor arieni — începuse deja în perioada de convie- 
țuire şi coexistență a ambelor populaţii ariene în același spaţiu iranian. 

De altfel, deosebirea dintre străvechea limbă din Rigveda şi cea folosită 
în cele mai vechi părți ale Avestei iraniene — mai ales în ce priveşte for- 
mele gramaticale — nu este una semnificativă. 

Ca atare, iranienii şi indienii sunt popoare ce descind din aceeași 
mamă, din aceeaşi tulpină - străvechiul popor arian. Ele provin din 
acelaşi mediu şi spațiu, moștenind în cea mai mare parte aceleași tra- 
diții religioase şi sociale. De asemenea, ambele popoare folosesc ace- 
eași denumire cu privire la ele însele. Astfel, atât în Avesta, cât şi în 
inscripţiile vechi persane descoperim termenul de arya ca o denumire 
națională. După cum am mai spus, arienii care se așează în ținuturile 
din vest numesc noua lor ţară Aryanam („ţara arienilor”, de la termenul 
arya). De aici, evident, şi numele mediu-persan Eran şi cel neo-persan 
Iran, care astăzi este denumirea oficială a Persiei. Desigur, mergând pe 
aceeaşi linie semantică, s-a ajuns la termenii de „popoare iraniene” şi 
„limbă iraniană”, toate demonstrând fără tăgadă moştenirea comună 
ariană. Însuşi regele Darius 1 (522-486 î.d.Hr.) spunea despre sine, 
într-o inscripţie, că ar fi „Ahemenide, un persan (parsa), fiul unui per- 
san, un arian (S.n.), din neamul arian”. 

În același timp, indienii vedici se numesc pe ei înşişi arya, dorind să 
exprime prin aceasta că sunt membrii unei comunităţi cu stare socială 
superioară, brahmani, războinici etc., adică exact membrii castelor supe- 
rioare din societatea indiană vedică. De aici practic, după cum probabil 
se ştie, numele de „arieni”, „arian, „popoare ariene” și „limbi ariene”, 

În concluzie, grupa popoarelor şi limbilor ariene îi vizează atât pe 
iranieni cât şi pe indieni, aceștia făcând parte, la rândul lor, din marea 
familie a popoarelor şi limbilor indo-europene, împreună cu grecii, 
romanii, celții, germanii, slavii etc. 


3.2. Religia indo-iraniană 
3.2.1. Divinităţi 
În principiu, vechii iranieni şi indieni arieni aveau aceleași divini- 


tăți, aceleași mituri şi aceleaşi practici de cult. Între divinităţi amintim 
în primul rând pe zeul Mitra (indieni) - Mithra (iranieni), divinitate 

prezentând aceleași trăsături cu privire la fiinţa şi activitatea sa atât la un 
popor, cât şi la celălalt; este vorba, totuşi, de două divinităţi cu trăsături 
ariene comune, reprezentate antropomorfic, cu atribuţii cosmice infinit 
superioare însuşirilor umane. 

Date fiind aceste corespondențe, identitatea lor originară este incon- 
testabilă. În faza indo-iraniană a arienilor era vorba sigur de unul şi 
același zeu. Fireşte, ulterior s-au configurat și anumite particularităţi: în 
Veda, de pildă, apare ca unul dintre marii Aditya, acei urmași ai zeiţei 
Aditi, ce stăpâneau alături de ea lumea și ordinea cosmică, pe când în 
Avesta apare ca un spirit inferior lui Ahura Mazda, făcând parte din cate- 
goria acelor yazatas („cei mai vrednici de sacrificii și venerație”). 

Mithra iranian avea funcția de judecător al morţilor, de zeu solar și 
stăpân al adevărului, motiv pentru care era socotit un arbitru incorup- 
tibil şi garant al cuvântului dat, al oricăror învoieli sau legăminte. Pe de 
altă parte, trebuie subliniat că Mithra din misterele mithraice elenistice de 
mai târziu, după cum vom vedea într-un alt capitol din cadrul lucrării, nu 
prezintă legături decât foarte şterse cu același Mithra din Veda şi Avesta. 
EI este un zeu al Soarelui, un Sol invictus, creator și mântuitor universal. 

Sub numele de Vâyu (avestică - Vayu) sau Vata era adorat încă din 
cele mai vechi timpuri vântul, atât în India cât și în Iran. Zeului vântului 
îi sunt consacrate imnuri în Avesta, dar şi în Rigveda. Desigur, cel mai 
apropiat de acel Vâyu indo-iranian din perioada ariană este Vayu avestic. 
EI este stăpânul vieţii și al morţii. Zoroastrienii credeau că acest zeu are 
două feţe, biruind atât creaţia Spiritului bun, Ahura Mazda, cât şi pe cea 
a Spiritului rău, Angra Mainyu. 

Întreaga viaţă este subordonată lui Vayu. Arienii îl priveau pe Vayu 
atât ca pe vântul care suflă realmente şi declanşează furtuna devasta- 
toare, cât și ca întâiul principiu cosmic al vieţii. Pentru toate vietăţile, el 
este sufletul, forța de viaţă, iar pentru cosmos este Spiritul vieţii veșnice. 
În acelaşi timp însă, Vayu este văzduhul în care se scufundă orice ființă 
vie în momentul morţii. De aceea, el este zeul vieţii şi al morţii. De 
asemenea, Vayu este atât atmosfera, cât și spaţiul dintre cer și pământ. 
Această duplicitate originară din ființa sa a condus la apariţia a două 
divinităţi distincte, așa cum apar ele în scrierile pahlavi: Vay î veh, Vayu 
cel bun, și Vay îi vadtar, Vayu cel rău. 

O altă forță cosmică semnificativă este focul, pe care indienii îl 
numeau Agni, iar iranienii Atar. Motivul pentru care cele două popoare au 
propriul nume pentru aceeași divinitate a focului rămâne încă o necunos- 
cută. Dacă Vayu înconjoară totul, pătrunde în toate ființele şi le conferă 
viaţă, focul este, în schimb, căldura din sânge, este „ardoarea” sau „văpaia” 
ce caracterizează orice viaţă şi orice activitate spirituală, este însuși princi- 
piul evoluţiei: sperma și sămânţa sunt foc. Focul este prezent în plante, în 
copaci — din care se naşte prin frecare —, în ape şi în piatră. Focul cosmic 
ni se arată în lumina strălucitoare a aștrilor cerului și în arșiţa soarelui. 

Atât în India, cât şi în Iran, focul este strâns corelat cu principiul rita 
(avestică - așa), principiul ordinii cosmice și rituale. Asemenea zeului 
care călătoreşte între cer și pământ, tot la fel focul este mesagerul zeilor. 
Pe pământ, focul este prietenul oamenilor: el arde în afara locuinţelor 
oamenilor și îndepărtează animalele sălbatice şi duhurile rele, dar arde 
şi în vatra casei, ca oaspete drag şi stăpân al căminului. De asemenea, 
focul este elementul purificator care nimicește tot ceea ce este impur. 
Indienii arieni așteptau de la acesta bunăstare în gospodărie şi urmaşi. 
În acelaşi timp, Agni ocupa un loc central în cult ca foc sacrificial, având 
misiunea de a duce ofrandele oferite de către oameni zeilor, dar și de a-i 
învăţa şi conduce pe zei pentru a participa la ospeţe sacrificiale. Pentru 
brahmani, Agni devine sacerdotul sacrificial divin (la indieni - hotar; la 
iranieni - zaotar) şi, în această calitate, are darul de a profeţi. Tot la fel, 
Atar de la iranienii arieni primeşte, ca foc sacrificial, carnea sau grăsi- 
mea animalului sacrificat. 

Divinităţile invocate de către arienii din Imperiul Mitanni și de către 
indienii vedici erau adorate, în egală măsură, și de către triburile iraniene. 
Am amintit deja despre zeul Mitra-Mithra. În rândul acelor Daevas, adică 
demonilor - asupra corespondenţei privind semnificaţia termenului în 
sine vom reveni puțin mai jos —, descoperim pe Indra și pe Nanghathya; 
acesta din urmă este unul dintre cei doi zei gemeni - Năsatyas, care apar la 
iranieni demonizaţi, ca şi Indra, uneori împreună cu acesta. Dimpotrivă, 
numele lui Varuna nu apare consemnat în izvoarele iraniene, dar este cert 
că, în perioada ariană, el era adorat ca un zeu mare şi puternic. 

În același context, este cert că Ahura, Stăpânul suprem, îl reprezenta 
pe marele suveran al zeilor, care la indieni purta, încă din vechime, 

numele de Varuna. Termenului iranian ahura („stăpân”) îi corespunde în 
vechea limbă a indienilor noţiunea de asura. La indieni, asura îl desem- 
nează pe stăpânul sau zeul puternic, care dispune de puteri miraculoase 
(mâyă). Acest nume este conferit şi zeilor Indra, Agni, Uşas („zorile”), 
dar în special lui Mitra şi Varuna. 

Celor două grupe de divinităţi indiene, respectiv Asuras şi Devas, 
Je corespunde în Iran perechea de Ahuras şi Daevas. Chiar în imnurile 
Gathas ale lui Zoroastru apare consemnată de mai multe ori relația 
„Daevas şi oameni”, în așa fel încât este clar că termenul daeva înseamnă 
aici „zeu”, având aceeași semnificaţie ca şi noțiunea indo-ariană deva. În 
alte locuri din textele avestice daeva desemnează - după cum spuneam - 
fiinţele demonice, împotriva cărora trebuie luptat. Aceeași semnificaţie 
o are și cuvântul daiva, consemnat într-o inscripţie a regelui Xerxes 1 
(486-465 î.d.Hr.) din perioada ahemenidă. 

Dacă avem în vedere prima semnificaţie a acestei noțiuni, devine 
foarte limpede de ce popoarele nomade ariene iraniene respectau atât 
de mult acele Daevas; ei cinsteau şi invocau însă, în aceeaşi măsură, pe 
acei Ahuras, socotiți protectori ai ordinii universale veşnice, desemnată 
ca aşa şi corespunzând lui rita, principiul ordinii cosmice de la vechii 
indieni. În imnurile Gathas nu mai apare, totuşi, Ahura Mithra sau alţi 
Ahuras, ci doar un singur Ahura. El este caracterizat ca „înțeleptul, 
mazda, după cum tot la fel Varuna indian este caracterizat drept Varuna 
medhira, adică cel ce posedă înțelepciunea. 

Între multe altele, desigur, mai amintim doar o ultimă moştenire 
comună ariană: contradicţia dintre rita - ordinea, legea și adevărul, pe 
de o parte, şi druh — înșelăciunea, minciuna, pe de altă parte, așa cum 
apare ea în literatura vedică; aceeaşi contradicţie se întruchipează la ira- 
nieni în lupta dintre așa şi drug, având aceeași semnificaţie. Cele două 
principii antinomice au valenţe cosmice la ambele popoare. 


3.2.2. Cultul 
Vechii iranieni şi indienii arieni nu dispuneau de temple. Cultul 


se desfăşura în aer liber. De asemenea, nu existau nici statui ale zei- 
lor, reprezentările antropomorfe ale acestora apărând ceva mai târziu. 

Şi unii şi alţii aveau aceleași forme de cult, păstrate, în esenţă, şi de către 
perşii de mai târziu. Ca şi în cazul tuturor vechilor popoare de păstori 
nomazi, orice sacrificiu avea o conotaţie cultică. Se credea că nu doar 
oamenii erau aceia care îşi revigorau forţele prin sacrificiu dar şi zeii 
invitaţi a lua parte la actul sacrificial respectiv. Într-un anumit loc închis 
era întreţinut focul sacru permanent, împrospătat de cinci ori pe zi de 
către un preot cu lemn frumos mirositor de santal. Ceremonia era înso- 
țită de diferite rugăciuni. Focul sacru era martorul acestei ceremonii 
sacrificiale şi manifesta prezenţa divinității. Un rol important în cult îl 
avea şi băutura sacrificială sacră haoma, întâlnită şi la vechii indieni sub 
numele de soma. 

Această băutură se consuma amestecată cu apă şi lapte, fiind vene- 
rată atât în Rigveda cât şi în Avesta ca o divinitate puternică. În imnurile 
Gathas, ea este numită duraoșa („acela din faţa căruia moartea fuge”), 
ceea ce arată că această băutură divinizată era socotită ca având puteri 
magice, putând revigora viața celui ce o consuma. 


4. Zoroastrismul timpuriu 
4.1. Zoroastru 


Există multe necunoscute privind viaţa lui Zoroastru (Zarathustra, 
după numirea persană). Oricum, existenţa sa istorică nu poate fi pusă 
la îndoială, deşi cele mai multe elemente biografice sunt cu totul legen- 
dare, fiind preluate preponderent din Avesta. 

Perioada exactă în care a trăit, ca şi momentul intrării pe scena 
lumii a noii religii zoroastriene, rămân destul de relative şi contradic- 
torii. Cele mai probabile sunt două variante, dintre cele vehiculate din 
vechime şi până astăzi. Astfel, unii cercetători susțin că Zoroastru ar 
fi trăit cândva între anii 1000-600 î.d.Hr., iar alţii în perioada primilor 
ahemenizi. Absolut improbabile rămân aprecierile unor scriitori greci 
din Antichitate, potrivit cărora întemeietorul acestei noi religii ar fi trăit 
cu vreo 6000 de ani înainte de Platon (428-348 î.d.Hr.), ca şi ale unor 

specialişti contemporani, care susțin că Zoroastru ar fi trăit cândva în 
jurul mileniului al II-lea î.d.Hr. 

Conform vechilor tradiții persane însă, Zoroastru a trăit cu 258 de 
ani înainte de Alexandru Macedon (336-323 î.d.Hr.). Foarte mulţi cer- 
cetători au considerat veridică această menţiune, susținând că Zoroas- 
tru a trăit în secolul al VI-lea î.d.Hr., fiind contemporan cu primii 
mari regi ahemenizi. A fost propusă chiar o cronologie aproximativă, 
cca 628-551 î.d.Hr. 

Nelămuririle și discuţiile contradictorii vizează şi locul nașterii lui 
Zarathustra. În orice caz, datele oferite de imnurile Gathas, mai ales cele 
privind peisajul de munte, cu pășuni și păstori de vite, i-a determinat 
pe cei mai mulți cercetători să creadă că Zoroastru s-a născut undeva 
în partea estică a Iranului, regiune cunoscută pentru asemenea condiţii 
geografice şi economice. 

Probabil că acesta a trăit în Korasmia sau Bactriana. La aceeaşi con- 
cluzie au ajuns și lingviştii, care iau în considerație faptul că limba şi 
dicția imnurilor Gathas sunt strâns înrudite cu imnurile vedice. 

După tradiţie, el era zaotar, adică preot sacrificator şi cântăreţ. El 
aparținea clanului Spitama („cei străluciți în atac”), crescători de cai. 
Tatăl său se numea Pourușaspa („cel cu calul pag”). Era căsătorit şi se 
cunosc numele a doi dintre copiii săi, între care fiica, Pourucista, mezina. 
Era destul de sărac. 

Este foarte adevărat că elementele mitologice abundă în biografiile 
legendare puse pe seama sa, dar este clar vorba de un procedeu binecu- 
noscut în istoria religiilor: transfigurarea unui personaj istoric impor- 
tant într-o figură arhetipală, într-un model exemplar. Astfel, așa cum 
subliniază G. Widengren, un imn (Yașt 13) exaltă naşterea lui Zoroastru 
în termeni mesianici: „La naşterea sa și în timpul creşterii sale, apa și 
plantele au crescut” (13, 93 sq.). Universalitatea noii religii este asoci- 
ată, de asemenea, naşterii sale: „De acum încolo buna religie mazdeeană 
se va răspândi pe cele șapte continente” (13, 95). De asemenea, textele 
târzii accentuează preexistenţa cerească a lui Zoroastru. El se naște „în 
mijlocul istoriei” și în „Centrul Lumii” (Zatspram 5). 

Conform tradiţiei, la vârsta de 30 de ani el a primit prima revelaţie. 
Acest lucru a avut loc pe malul râului Daitya, nu departe de casa sa. 

Intrând în stare de extaz, i se arată Vohu Manah („Gândirea dreaptă”), 
care îl călăuzeşte în fața Spiritului suprem al Binelui, Ahura Mazda, 
înconjurat de spirite bune inferioare. Ahura Mazda îi propune să-i fie 
profet, descoperindu-i învățătura şi normele morale ale „adevăratei reli- 
gii. După aceea, conform aceleiași tradiţii, vreme de opt ani este vizitat 
și instruit amănunțit de principalele spirite inferioare bune cu privire la 
această nouă religie. 

Primul său adept va fi un văr al său. Predicând noua învăţătură, 
ajunge la curtea prinţului arian Viştaspa (Hystaspes), pe care îl va con- 
verti cu ajutorul prințesei consoarte, în pofida opoziţiei karpanilor, o 
castă sacerdotală adeptă a sacrificiilor de animale cu mare trecere la 
curte. Trebuie subliniat, de altfel, că Zoroastru contesta vehement utili- 
tatea sacrificiilor sângeroase, atât de frecvente în perioada prezoroastri- 
ană, mai ales deoarece de pe urma acestora se ajunsese la o negustorie 
de dimensiuni nebănuite. 

Potrivit aceleiași tradiții, Zoroastru a murit în timpul invaziei tri- 
burilor turanice, fiind înjunghiat în faţa altarului focului unde aducea 
ofrande, în anul 551 î.d.Hr. 


4.2. Învățătura lui Zoroastru 


În centrul doctrinei zoroastriene se afla Ahura Mazda, „Stăpânul 
înţelept” (ahura - „stăpân', „domn, şi mazda - „înţelept”), nereprezentat 
antropomorfic, creatorul cerului şi al pământului, legiuitorul întregului 
cosmos. Ahura Mazda nu era zeul vreunui panteon politeist, persoana 
sa nu era încătușată în tenebrele niciunui mit, el nu apare însoțit de 
vreo soţie sau altă acolită, după binecunoscutul model vechi oriental. 
Preluând modelul Ahura Mazda - prezent, de altfel, într-o inscripţie a 
regelui asirian Sargon al II-lea din anii 714-713 î.d.Hr., aşadar anterioară 
lui —, Zoroastru nu face altceva decât să conteste vechii zei iranieni arieni, 
înrudiţi prin nume și trăsături cu zeii indo-arieni, cum ar fi Mithra, 
Anabhita, Veretrhraghna, Yima etc. 

Desigur, reforma sa este clar anti-politeistă, dar ea rămâne, totuși, 
departe de monoteismul mozaic, de pildă. Lui Ahura Mazda îi lipseşte 

maiestatea lui Iahve din Vechiul Testament, mai ales în ceea ce priveşte 
actul creaţiei. În plus, dumnezeului lui Zoroastru, așa cum apare acesta în 
imnurile Gathas, nu i se potriveşte exclusivismul monoteismului vechi- 
testamentar, deoarece, în concepţia lui Zoroastru, întreaga existenţă se 
caracterizează printr-o opoziţie ireconciliabilă de natură morală, dar 
fundamentală și ancorată în metafizic. Astfel, lui Spenta Mainyu („Spiri- 
tul binefăcător”) i se contrapune Spiritul distrugător, principiul suprem 
al răului, Angra Mainyu („spiritul rău”). Cei doi se constituie, de fapt, în 
cel mai evident dualism pe care l-a cunoscut vreodată istoria religiilor 
lumii. 

Într-o celebră gatha (Yasna 30) se spune că, la început, primul dintre 
aceste spirite a ales binele și viaţa, pe când celălalt răul și moartea. Por- 
nind de la ideea că Ahura Mazda este părintele întregii creaţii, inclusiv 
al tuturor spiritelor superioare divine, şi corelând aceasta cu cele menţi- 
onate în Yasna 30, Mircea Eliade ţine să sublinieze că Ahura Mazda l-a 
creat nu doar pe Spenta Mainyu, Spiritul binefăcător, ci şi pe fratele său 
geamăn, Angra Mainyu, Spiritul distrugător. Prin urmare, afirmă același 
autor, cele două Spirite sunt deosebite - unul sfânt, celălalt rău - mai 
degrabă prin alegere decât prin natura lor. Din această perspectivă, dua- 
lismul iranian se conturează abia în momentul în care cele două Spirite, 
prin alegere proprie şi necondiționată, o pornesc fiecare pe drumul său. 
În fine, deşi ambele Spirite purced din același Ahura Mazda, acesta nu 
poate fi considerat responsabil pentru apariţia Răului în lume, fiindcă 
Angra Mainyu şi-a ales el însuși modul de a fi şi vocaţia sa malefică. Pe 
de altă parte, în atotştiința sa, Ahura Mazda ştia de la început care va fi 
alegerea Spiritului malefic, şi totuşi nu l-a împiedicat să facă această ale- 
gere în vreun fel; de aici s-ar putea trage concluzia fie că Ahura Mazda 
transcende orice contradicții, orice opoziții, fie că existența lui Angra 
Mainyu reprezintă condiţia probabilă a libertăţii umane. 

Un bun cunoscător al religiei vechilor iranieni este chiar mai tran- 
şant în această privință: Charles Autran afirmă că Iranul zoroastrian 
aduce în prim plan problema dualismului episodic. Recunoscând deopo- 
trivă puterea binelui şi puterea răului, el lasă tuturor forţelor, bune și rele, 
deplină libertate de acțiune. Conflictul este recunoscut şi necesar. Este 
chiar funcțional. Cum este parte din viața cosmosului, n-ar fi vorba nici 

de suprimare, nici de derobare de la el. Noţiunea de luptă - noţiune activă 
caracteristică popoarelor energice - se afirmă aici cu tărie. Dar din sim- 
plul fapt că episodul ultim - așa cum apare el în eshatologia zoroastriană 
— se încheie cu triumful Binelui, reiese optimismul funciar al doctrinei, 
clar opus pesimismului budist. Unul dintre elementele lui fundamentale 
este libertatea morală a individului. Nicio restricţie în posibilitatea de a 
alege între Spenta Mainyu şi Angra Mainyu. De această opțiune, degre- 
vată de orice destin ori predeterminare, depinde mântuirea. 

După cum am mai amintit, atât Avesta lui Zoroastru cât şi textele 
pahlavi ni-i prezintă pe Ahura Mazda (denumirea grecească - Ohrmazd) 
şi Angra Mainyu (denumirea grecească - Ahriman) confruntându-se 
de la începuturile lumii. În cursul unei prime perioade de 3000 de ani, 
Ahura Mazda se ocupă de crearea lumii spirituale. Deşi, în atotștiința 
sa, ştia acest lucru, apare Angra Mainyu şi începe lupta. Această luptă 
va dura 3000 de ani. A doua epocă va ţine şi ea tot 3000 de ani şi este 
consacrată creației lumii materiale: cer, apă, pământ, plante, animale 
și, în fine, omul. Angra Mainyu creează şi el, în compensație, demonii 
(daevas) şi spiritele malefice de tot felul. A treia perioadă, durând tot 3000 
de ani, a fost inaugurată odată cu apariția omului. Dar Angra Mainyu 
nu rămâne pasiv, ci îşi începe acţiunile de distrugere a creaţiei. Urmează 
felurite calamităţi, spiritele malefice se răspândesc pe pământ, apele, 
pământul, plantele, chiar şi focul sacru fiind murdărite de ele. În cele 
din urmă intervin spiritele binefăcătoare și forța răului este menţinută 
acum între anumite limite. În sfârşit, urmează ultima perioadă de 3000 
de ani din cei 12 000 în total. Fa debutează cu venirea lui Zoroastru și se 
va prelungi până în ziua „Judecăţii” finale a omenirii. Acesta descoperă 
„adevărata religie”. Lui îi vor urma Aușetar („Cel ce sporește dreptatea” 
şi Auşetar-mah („Cel ce sporeşte supunerea”), după care va veni, în fine, 
„Mesia, acel Saoșyant (în pallavi - Soşan), născut din fecioara Eredat- 
fedhri. Această perioadă se va încheia când Saoşyant va împlini 30 de 
ani, prin învierea tuturor morţilor și transfigurarea lumii. Acum se va 
inaugura împărăţia lui Ahura Mazda, de acum înainte Binele şi Lumina 
vor domni necontestate. 

Principiul după care acționează Ahura Mazda este desemnat în 
limba avestică cu numele de așa. Este un termen greu traductibil în 

limbile europene actuale, însemnând aproximativ „drept, „dreptate, 
„adevăr”. Din punct de vedere lingvistic, datorită moștenirii indo-euro- 
pene comune, este înrudit cu noţiunea indiană rita, persană veche arta 
şi, parțial, cu cea latină ritus; în afară de aceasta, a fost comparată cu 
noțiunea de kosmos de la vechii greci şi cu Maat (zeiţa ordinii cosmice) 
de la egipteni. Adepții lui așa sunt numiţi așavan, oponenții acestora 
sunt drugvan, adepţii principiului drug, principiul „minciunii”, Prin 
drug este desemnată forța de acțiune distructivă, principiul Răului, care 
în împărăţia lui Angra Mainyu are aceeași poziţie şi joacă acelaşi rol pe 
care o are și pe care îl joacă așa în împărăţia lui Ahura Mazda. 

Așa este noțiunea cea mai complexă dintre cele prin care sunt defi- 
nite acele principii caracteristice pentru fiinţa şi acțiunea lui Ahura 
Mazda. Toate aceste principii sunt denumite mai târziu cu noţiunea 
generală de ameșa spentas („sfinţi nemuritori”); în predicile lui Zoroas- 
tru nu apare încă această denumire comună, nici numărul de 7, ce apare 
într-o perioadă mai târzie. În Avesta mai târzie, ameșa spentas ocupă 
poziţia unor „arhangheli” absolut personificaţi. Din păcate, semnificaţia 
lor teologică primordială reprezintă unul dintre punctele cele mai con- 
troversate din domeniul cercetărilor și interpretării avestice. Între altele, 
este vorba de gradul lor de autonomie faţă de Ahura Mazda, apoi dacă 
sunt un fel de ființe divine, simple abstracții morale divinizate, noţi- 
uni colective sociale sau - foarte probabil - aspecte sau atribute ale lui 
Ahura Mazda însuși. 

Alături de așa sau așa vahișta („ordinea optimă”), în rândul celor 
şapte ameșa spentas se plasează vohu manah („gândirea dreaptă”); opo- 
nentul său daevic este aka manah („gândirea rea”) sau acișta manah 
(„gândirea cea mai rea”). Vohu manah şi așa se corelează strâns cu 
Khșathra („domnia, puterea”) sau cu khșathra vairya („domnia dorită”); 
prin acest principiu este desemnată împărăția cerească a lui Ahura 
Mazda, materializată într-o împărăție similară, realizată sub domnia 
unui conducător credincios. Spenta ărmaiti reprezintă „armonia sacră” 
şi „devoțiunea”. Hauravatăt („integritatea”, „sănătatea”) şi ameretăt 
(„nemurirea”) nu se bucură de semnificaţia deosebită a primilor ameșa 
spentas amintiţi. De asemenea, sraoșa („supus”, „ascultător”) iese mai 

puţin în evidenţă şi a fost integrat într-o perioadă mai târzie în rândul 
celor șapte ameșa spentas. 

În sfârşit, tot din împărăţia Binelui fac parte fravașis, fiinţe com- 
plexe, create înaintea oamenilor și trăind şi după moartea acestora. Sunt 
un fel de „îngeri păzitori”. Fiecare om și chiar fiecare zeu are un astfel de 
spirit binefăcător personal, care îl protejează împotriva demonilor și îl 
ajută în diferite împrejurări. 

Revenind puţin asupra dualismului iranian vechi, să mai amintim că 
acesta avea să fie limitat serios în perioada sassanidă prin speculaţiile teo- 
logice a ceea ce s-a numit zurvanismul. Concepția zurvanică se fundamen- 
tează pe noţiunea de zurvan akarana, timpul necreat. Contradicţia dualistă 
dintre cei doi „fraţi gemeni”, Spiritul Binelui și cel al Răului, este depășită 
aici prin timpul necreat, acceptat ca izvor și obârşie comună atât pentru 
Ahura Mazda cât şi pentru Angra Mainyu. 

Conform teologiei mazdeene, Zurvan („timpul”) nu numai că este 
necesar creaţiei, dar el face chiar posibilă distrugerea lui Angra Mainyu 
şi anihilarea Răului. Într-adevăr, Ahura Mazda a creat lumea pentru a 
birui şi nimici Răul. Cosmologia presupune deja, în această situaţie, o 
eshatologie și o soteriologie. De aceea, „Timpul” cosmic nu mai este unul 
ciclic, ci unul linear: el are un început şi va avea un sfârșit. Temporalita- 
tea este consecinţa indirectă a agresiunii din partea lui Angra Mainyu. 

Creând timpul liniar şi limitat, ca perioadă intermediară în care 
va avea loc lupta împotriva Răului, Ahura Mazda i-a conferit, în ace- 
lași timp, o semnificaţie eshatologică şi o structură, în sensul de război 
permanent până la victoria finală a Binelui asupra Răului. Din această 
perspectivă, Timpul limitat creat de Ahura Mazda are semnificaţia de 
istorie sacră, așa încât întreaga cosmologie, antropologie şi doctrină 
caracteristice lui Zoroastru pot fi interpretate drept momente constitu- 
tive ale uneia și aceleiași istorii sacre. 

Ca scop al vieții pământești, Zoroastru militează pentru existenţa 
unei „locuinţe frumoase, îmbelşugată de pășuni”, într-o lume pașnică, 
în care a fost regăsit adevăratul sens al vieţii (Yasna 48, 11). Însă scopul 
propriu-zis al împlinirii morale a omului nu este unul secular, lumesc, ci 
unul eshatologic. Eshatologia zoroastriană presupune o dublă răsplată a 
faptelor, anume în urma unei judecăţi individuale, particulare, şi în urma 

unei judecăţi universale. O atare concepție își are, fireşte, rădăcinile în 
învăţătura lui Zoroastru însuși, dar ulterior ea a suferit anumite adăugiri. 

Începând chiar cu imnurile avestice Gathas, se vorbeşte despre 
podul Cinvant, podul pe care are loc separarea decisivă a Binelui de Rău. 
Sufletul (urvan) omului trebuie să treacă peste acest pod după moarte. 
Într-o accepțiune mai târzie, podul este ascuţit și îngust, asemenea unei 
lame de cuţit pentru cei necredincioși, care vor cădea în prăpastie. Cei 
credincioşi, în schimb, vor trece podul fără niciun fel de probleme și 
vor intra în paradis. Tot la fel, potrivit unei concepţii post-zoroastriene, 
în perioada dintre deces și judecata particulară, sufletul răposatului va 
rămâne trei zile la căpătâiul trupului. În acest timp, sufletul celui credin- 
cios zăboveşte în așteptarea fericirii, în vreme ce acela al celui necredin- 
cios se preumblă în jurul trupului și cântă cântece de jale. 

Trecând peste această eshatologie centrată asupra individului, teolo- 
gia zoroastriană vorbește și despre judecata și desăvârșirea întregii lumi, 
a întregului cosmos, despre transfigurarea acestuia. Termenul folosit în 
acest sens este frașokereti, un fel de apocatastază, în sensul de desăvâr- 
şire şi restabilire a ordinii cosmice iniţiale. Începutul acestei restabiliri a 
ordinii primordiale debutează cu sfârșitul lumii, care va avea loc la 3000 
de ani după Zoroastru, după cum am mai spus, prin apariţia „Salvatoru- 
lui”, a lui Saoşyant. În Gathas, prin această noţiune sunt încă desemnaţi 
toți acei credincioși activi, dar mai târziu ea vizează un anume „Mesia”, 
un anume „Mântuitor”, care se va naște în chip minunat din sămânţa lui 
Zoroastru. La chemarea sa vin din cer, din iad şi din așa-numitul „pur- 
gatoriu”, Hamistakân, toate sufletele spre judecată. Judecata respectivă 
are loc cu ajutorul obişnuitei ordalii, arhicunoscută în Iran din vremuri 
foarte îndepărtate. Credincioșii şi necredincioşii sunt separați prin inter- 
mediul metalului topit. În cadrul acestei drame apocaliptice a sfârșitului 
omenirii apare un lac constituit din metalele munţilor, topite în urma 
căderii unui meteorit. Pentru cei credincioși, acest fapt nu are semni- 
ficaţia unui chin, în vreme ce necredincioșii sunt fie purificaţi, fie arși. 
Oricum, sfârșitul dramei va coincide cu o reînnoire a lumii, care după 
aceea va rămâne veșnic purificată. 

Dealtfel, să nu uităm că diferitele reprezentări mitico-rituale de înno- 
ire a lumii erau cunoscute în Orientul Apropiat, la indo-iranieni și la alte 

popoare. Interesantă este interpretarea nouă dată de Zoroastru ideii de 
înnoire. Ritualul la care facem referire şi care reitera, practic, cosmologia 
era celebrat cu prilejul Anului Nou. Dar Zoroastru contestă acest scena- 
riu arhaic, care avea drept scop să regenereze anual lumea, și propovădu- 
ieşte o „transfigurare” radicală şi definitivă, odată pentru totdeauna. Mai 
mult decât atât, reînnoirea nu va mai fi dobândită prin săvârşirea unui 
ritual cosmogonic, ci prin voinţa lui Ahura Mazda. Această regenerare 
se realizează prin judecarea fiecărei fiinţe și implică pedeapsa celor răi şi 
răsplata celor buni. Zoroastru n-a dorit altceva decât să recuze ideologia 
arhaică a ciclicităţii cosmice periodice regenerate şi să proclame esha- 
ton-ul irevocabil, definitiv şi împlinit de către Ahura Mazda. Într-adevăr, 
înnoirea eshatologică propusă şi împlinită de către Zoroastru nu numai 
că „salvează” omenirea, ci o „plămădeşte” din nou, anume prin învierea 
şi transfigurarea trupurilor. Acest lucru presupune o nouă Creaţie indes- 
tructibilă şi incoruptibilă. Acesta este sensul mesajului lui Zoroastru: 
„Lumea materială nu se va stinge (...), minciuna va pieri” (Yașt 19, 90). 


5. Zoroastrismul târziu. Situaţia actuală 
5.1. Scurt istoric 


Islamizarea Iranului, începută în secolul al VII-lea d.Hr., avea să con- 
ducă la schimbarea totală a istoriei religioase a acestui popor. Cu toate 
acestea, o foarte mică parte dintre perși a reuşit să se opună convertirii 
forțate la noua religie, refugiindu-se în anumite regiuni mai izolate din 
centrul Iranului, unde s-au constituit adevărate „enclave” zoroastriene. 
Cele mai cunoscute dintre acestea sunt Yazd şi Kerman, care au reuşit 
să supraviețuiască până astăzi ca mici comunități minoritare, în pofida 
sărăciei și suferințelor îndurate de-a lungul istoriei. 

Conform unor statistici realizate în urmă cu vreo câteva dece- 
nii, în Kerman, de pildă, mai existau încă la acea vreme circa 2000 de 
zoroastrieni, iar în oraşul Yazd şi în localităţile din jur încă aproxima- 
tiv 5000, deşi numărul acestora s-a diminuat treptat, în urma migraţiei 
spre capitala iraniană, Teheran. Potrivit acelorași informaţii, în Teheran 

existau aproape 10 000 de credincioși zoroastrieni. În întreg Iranul exis- 
tau așadar peste 17 000 de zoroastrieni, practicanți ai vechilor tradiţii 
religioase de la Yazd şi Kerman. 

Alături de comunităţile iraniene a mai supravieţuit și o ramură 
indiană zoroastriană, rezultat al migraţiei perşilor zoroastrieni spre 
India în urma cuceririi arabo-musulmane, probabil în secolul al 
VIII-lea d.Hr. Primind permisiunea de a se stabili în India, cei mai 
mulţi dintre ei s-au așezat în provincia Gudjarat, întemeind ulterior 
mai multe comunităţi. Din secolul al XIII-lea, când musulmanii au 
cucerit Gudjaratul hindus şi l-au anexat sultanatului de Delhi, a urmat 
o perioadă mai puţin fericită pentru comunităţile persane zoroastriene. 
În anul 1578 însă, împăratul-mogul Akbar manifestă o deschidere față 
de aceste comunităţi și religia lor, lucru care va însemna, de altfel, şi 
sfârșitul persecuțiilor sau prigoanelor împotriva lor. Dimpotrivă, ei vor 
avea posibilitatea, ca urmare a acestei deschideri, să-și aducă propria lor 
contribuţie la prosperitatea economică a celui mai important port din 
Gudjarat, vestit mai ales pentru comerțul său cu lumea Occidentului. 
Surat, un important centru al comunității zoroastriene din India. 
Mai târziu, aceştia aveau să joace un rol de asemenea important în 
dezvoltarea economică a marelui oraş Bombay, în perioada când India 
era colonie britanică. Este adevărat că aceste comunităţi zoroastriene au 
rămas relativ mici ca număr de adepţi, însă erau foarte cunoscute, mai 
ales datorită bogăției şi prosperității membrilor lor. 

Ulterior, perşii zoroastrieni s-au răspândit pretutindeni în India 
britanică, dar locurile unde se află încă şi astăzi comunităţile cele mai 
compacte rămân, desigur, Bombay şi Gudjarat. Conform unui recensă- 
mânt aproximativ la fel de vechi ca şi cel realizat în Iran, în Bombay și 
Gudjarat ar exista în jur de 100 000 de zoroastrieni, iar în restul Indiei 
încă aproape 15 000. În plus, și în Pakistan mai trăiesc aproximativ 5 000 
de perşi zoroastrieni. 

Contactele dintre comunităţile religioase din diaspora şi cele din 
Iran au fost reluate din secolul al XIV-lea și s-au menţinut constant până 
în secolul al XVIII-lea, perioadă în care zoroastrienii din Iran i-au apro- 
vizionat pe cei din afară cu scrieri religioase în avestică şi pahlavi, ba 
chiar i-au instruit în probleme de cult. 

Din veacul al XIX-lea, însă, zoroastrienii au început să valorifice şi 
ei contactele intensive cu lumea europeană, însușindu-și noile metode 
ştiinţifice de studiu, pe care le-au aplicat, desigur, în aria propriilor lor 
cercetări. Mai mult decât atât, Bombay a devenit treptat principalul cen- 
tru pentru învățământul zoroastrian, în care preoții sunt instruiți după 
modelul european. Dar este la fel de adevărat că anumite comunități 
sătești din jurul orașului Yazd au rămas la fel de izolate şi neschimbate 
ca odinioară, păstrându-și în continuare nealterate toate ritualurile şi 
ceremoniile de cult. 


5.2. Divinităţi. Principii morale 


Profetul Zarathustra este venerat de aceste comunități ca un trimis 
al lui Ahura Mazda însuși, care l-a inspirat spre a propovădui noua reli- 
gie. Temelia credinței rămâne pe mai departe, ca și în zoroastrismul tim- 
puriu, Ahura Mazda, zeul suprem, creatorul Universului și al omului. 
Acesta, împreună cu slujitorii săi, spirite divine superioare, se află într-o 
luptă neîntreruptă cu Angra Mainyu, principiul Răului. 

Pentru a nimici imperiul Răului, Ahura Mazda a creat o serie de spi- 
rite divine auxiliare, între care amintim, în primul rând, pe acei yazads 
sau izeds, invocaţi de oameni pentru ajutor în lupta împotriva demoni- 
lor. Cel mai invocat dintre acestea este Saroș (în avestică - Sraoşa), care 
supraveghează permanent activitatea oamenilor și, după moarte, preia 
în grija sa sufletele celor drepți. Alţi yazads mai sunt: Mihr (Mithra), 
același zeu din perioadele mai vechi, având aceeași semnificaţie, căruia 
îi este consacrată încă și astăzi în Iran o mare sărbătoare; în fine, Bahram 
(Verethraghna din perioadele anterioare), invocat pentru a întări cre- 
dinţa zoroastrienilor, în calitatea sa de zeu al victoriei. 

Venerate sunt şi şase ameșa spentas, numite aici mahraspands, a 
căror prezenţă este experiată de către credincioși în viaţa lor zilnică, mai 
ales că fiecare dintre aceste fiinţe spirituale are în răspundere o anume 
parte din creaţie. De pildă, Bahman (vohu manah) protejează vitele, 
motiv pentru care animalele domestice sunt bine îngrijite, dar mai ales 
vaca; Urdibihișt (așa vahişta) protejează focul, întreţinut cu atenţie de 

credincioși; Şah-revar (khșathra vairya) răspunde de metale, fapt pen- 
tru care toate obiectele metalice trebuie lustruite cu atenţie; în conti- 
nuare, Spendarmad (spenta ărmaiti) are în grijă pământul, care trebuie 
bine lucrat și, în fine, Hordâd şi Armurdăd (în avestică: haurvatăt şi 
ameretăt) sunt protectori ai plantelor şi apelor. 

În general, morala zoroastriană este de o înaltă ținută. Deşi nu 
promovează asceza, ea pune un accent deosebit pe echilibru, pe auto- 
disciplină, întrucât se crede că tot ce este prea mult sau prea puţin pro- 
vine de la demoni şi-i întăreşte pe aceştia. Poate tocmai de aceea religia 
zoroastriană urmăreşte să-i dezvolte individului, în mod deosebit, con- 
ştiinţa responsabilităţii. 

Idealul moral fundamental pentru un zoroastrian se materializează 
totdeauna în gânduri, cuvinte şi fapte bune. Adevăratul credincios cul- 
tivă nu doar anumite virtuți active, cum ar fi chibzuinţa în probleme 
financiare, hărnicia și prosperitatea, ci nenumărate virtuţi cu un carac- 
ter mai interiorizant: abstinenţa de la minciună, cuvinte sau gânduri 
urâte, de la invidie, mânie sau chiar tristețe exagerată, pentru că toate 
acestea vin de la diavol. S-ar putea spune că, încă din vechime, profi- 
lul personalităţii oricărui credincios zoroastrian autentic se conturează 
astfel: fire liniștită, optimistă și deosebit de echilibrată. 

Zoroastrienii manifestă o grijă deosebită nu doar pentru profilul 
spiritual, ci și pentru cel fizico-material întrucât, potrivit credinţei lor 
tradiționale, între spirit şi materie nu există decât o mică deosebire. 
Așa se face că ei privesc mizeria şi dezordinea ca venind de la demoni: 
curăţenia şi ordinea atât în viața privată, cât și în cea comunitară 
reprezintă datorii fundamentale pentru fiecare zoroastrian. 

Potrivit învăţăturii tradițional-conservatoare, boala este și ea ceva 
demonic, un atac împotriva trupului creat de către Ahura Mazda; tot 
astfel, orice rană sângerândă provine de la cel Rău; un preot cu o simplă 
zgârietură deschisă devine automat impur din punct de vedere ritua- 
lic, iar în perioada mai veche femeile trebuiau să se supună unor reguli 
stricte în timpul menstruației, reguli care astăzi mai sunt valabile doar 
în familiile preoților. 

Moartea reprezintă triumful definitiv al demonilor și nimic nu este 
considerat mai impur decât cadavrul unui om bun, fiindcă - în credința 

zoroastriană — forțele demonice se concentrează în mod deosebit acolo. 
„Materia moartă” din corpul omenesc, respectiv părul și unghiile tăiate, 
este socotită de asemenea impură şi, drept urmare, este adunată cu grijă, 
izolată şi înmormântată ritualic. 

Regulile zoroastriene pentru purificarea exterioară au avut drept 
consecinţă o anume izolare în sânul propriei comunităţi, lucru respectat 
cu stricteţe până în secolul al XIX-lea. De pildă, un zoroastrian nu avea 
voie să mănânce nimic pregătit de un non-zoroastrian, fiindcă era soco- 
tit impur. Ba mai mult, preoții nu aveau voie să consume decât mâncare 
pregătită de către preoţi sau femei din familii sacerdotale. 


5.3. Cultul 
5.3.1. Locurile de cult 


Cele mai importante locuri de cult sunt templele focului, chiar dacă 
orice zoroastrian se poate ruga pretutindeni unde există foc, apă curată 
sau lumina soarelui. În marile temple consacrate focului arde perma- 
nent un foc cunoscut sub numele de Ataș-Bahram. Acesta este aprins în 
cadrul unui ritual complicat și trebuie întreţinut zi și noapte, după nişte 
reguli foarte stricte. În Iran există un vechi foc Ataș-Bahram în oraşul 
Yazd, de la care a fost aprins un altul în Teheran. Vechiul foc din orașul 
Kerman n-a mai putut fi întreținut constant şi, în consecinţă, este în 
prezent un foc de gradul al II-lea, cunoscut sub numele de Adarân. Şi în 
India există focuri de gradul I — Ataș-Bahram - între care şapte au fost 
aprinse în perioada ultimilor 200 de ani. Unul se află în Naosari, două în 
Surat și patru în Bombay. Focuri de grade inferioare (Adarăn şi Dădgăh) 
se găsesc oriunde există o comunitate zoroastriană mai importantă. De 
asemenea, în renumitele turnuri de piatră (dakhmas), unde sunt expuse 
trupurile celor decedați pentru a fi devorate de vulturi, arde permanent 
un foc - Dădgăh, de rang inferior. 

Această manieră străveche de despărţire de cei decedați s-a men- 
ținut până astăzi în Yazd, Bombay, în oraşele din Gudjarat și în Kara- 
chi (Pakistan). În alte locuri există, pe lângă asemenea dakhmas, și 

cimitire, sau doar cimitire. În cazul în care comunităţile sau grupurile 
zoroastriene sunt foarte mici, se apelează la metodele de înmormân- 
tare practicate de concetăţenii de acolo. Dar, potrivit învăţăturii tradi- 
ționale zoroastriene, atât înmormântarea cât şi incinerarea cadavrelor 
sunt nepotrivite, întrucât prin acestea sunt profanate pământul și focul, 
bune prin ele înseși. 

Alături de templele focului, zoroastrienii iranieni au şi multe alte 
sanctuare mai mici, consacrate unor yazds, dar în special lui Mihr, Bahr- 
man, Saroş etc. Aici, fiecare adresează zeului respectiv rugăciunile sale 
personale şi dorinţele sale, venind cu foc și cu lumânări aprinse. 


5.3.2. Sacerdoţiul 


Comunitatea zoroastriană este împărțită în preoți (mobads) şi laici 
(behdins). În India secolului al XVIII-lea s-a hotărât interzicerea căsătoriei 
între membrii celor două grupe, dar această interdicţie n-a fost aplicată 
niciodată strict. Sacerdoţiul n-a cunoscut niciodată o structură ierarhică 
propriu-zisă, fiind transmis ereditar. Un fiu de preot este instruit din 
copilărie să memoreze texte din Avesta şi să săvârşească ritualurile de 
cult; în plus, înainte de a deveni el însuşi preot, trebuie iniţiat în cadrul a 
două ceremonialuri ritualice speciale. În India, preoţii sunt îmbrăcaţi în 
întregime în veşminte albe, pe când în Iran poartă veșminte obişnuite, 
mai ales pentru a evita eventualele ofense care ar putea apare în mediul 
islamic ostil existent acolo. Ei nu primesc salariu, ci trăiesc exclusiv din 
donațiile şi onorariul oferite de laici pentru săvârşirea anumitor rituri 
individuale. Odată cu o anume secularizare, survenită de-a lungul 
timpului, atât venitul cât şi statutul social al acestora s-au diminuat, așa 
încât astăzi mai există doar puţini fii de preoţi care doresc realmente să 
urmeze calea și misiunea părinților lor. 


5.3.3. Rituri și ceremonii 
Între acestea, amintim în primul rând aşa-numitele „liturghii”: unele 


mai extinse, săvârşite de preoți calificaţi în temple, și altele mai mici, cele- 
brate de preoţi abia iniţiaţi în case sau în aer liber. Ele sunt oficiate încă 

şi astăzi în limba avestică, cu anumite pasaje în persana din perioada 
Iranului sassanid. Deşi, de regulă, nici preoţii nu înțeleg avestica, totuși se 
pune un accent deosebit pe pronunția și intonarea exactă a textelor ritu- 
alice ce compun ceremoniile respective. Aceste texte sunt preluate mai 
ales din Yasna. Ceremonialul respectiv poate fi consacrat fie unei singure 
persoane, decedate sau în viaţă, fie întregii comunități. Fiecare asemenea 
ritual conţine cel puţin un capitol consacrat „întregii comunități” (hame 
angoman). Ritualul este acceptat de către divinități doar dacă este oficiat 
de către un preot curat din punct de vedere cultic. 

În genere, există o anumită monotonie în aceste ritualuri, deose- 
birile ritualice fiind nesemnificative. Pentru oamenii de jos, asemenea 
ritualuri nu sunt prea departe de magia albă, aplicată pentru vindecarea 
de diferite boli, pentru îndepărtarea lupilor în timpul călătoriilor sau 
pentru reușita în comerţ. 

Atât în oraşe cât şi în mediul rural, aceste ceremonii au și scopul 
de a întări sentimentul comunitar. Se creează o puternică solidaritate 
prin participarea în comun la mesele ritualice prilejuite de ceremonial. 
În satele din regiunea Yazd se mai practică încă şi astăzi vechile jertfe 
pentru zei, pentru foc şi apă, constând în sacrificii de animale sau libaţii 
din lapte amestecat cu suc de plante. 

Există, de asemenea, ritualuri speciale de purificare. Cea mai simplă 
purificare, cum ar fi cea săvârşită după tunderea părului, constă într-o 
baie, însoţită de recitarea unor rugăciuni şi de îmbrăcarea în haine noi. 
O altă purificare ritualică este cunoscută sub numele de cele 30 de spă- 
lări (si-șur); ea se mai săvârşeşte şi astăzi în anumite sate din regiunea 
Yazd şi constă din 10 spălări rituale - repetate de trei ori — cu urină de 
vacă (gomez, cel mai important mijloc purificator), cu nisip și apă. Cu 
acest prilej, preotul recită texte din Avesta. Ritualul acesta durează în jur 
de o jumătate de oră. 

Un alt ritual special de purificare poartă numele de purificarea celor 
9 nopți (barașnom-i no-șabe), în cadrul căruia purificarea ritualică este 
urmată de o introvertire şi reculegere de sine ce durează 9 zile și 9 nopți. 
Cu această ocazie, cel supus ritualului de purificare se roagă permanent, 
se îmbăiază și bea urină „sfinţită” de bou (nirang), în credinţa că astfel 
are loc purificarea interioară și exterioară a trupului, dar și a sufletului. 


ISTORIA ŞI FILOSOFIA RELIGIILOR 265 


În Iran, această purificare se săvârşea până în acest secol de către aproape 
toți membrii comunităţii cel puţin o dată în viaţă şi se repeta ori de câte 
ori cineva devenea deosebit de impur, cum ar fi în cazul atingerii unui 
cadavru. În India, preoţii se supuneau acestui ritual de purificare mai 
întâi pentru ei înşişi, iar apoi, substitutiv, pentru soții în propria lor fami- 
lie şi pentru mireni. O altă categorie din cadrul comunităţii care trebuie 
să se supună permanent ritualului sunt cei ce transportă cadavrele întru- 
cât prin contactul cu ele deveneau ei înșiși impuri. 

Nu există un ritual religios legat de nașterea copilului, așa cum se 
întâmplă în alte religii, iar în primii ani de viaţă părinţii sunt răspunză- 
tori pentru faptele lor morale. Cândva între 7 şi 15 ani, copilul primeşte 
aşa-numitele sedre şi kusti, primul fiind un maiou alb cu un mic buzunar 
la gât pentru adunarea simbolică a faptelor bune, iar al doilea un cordon 
țesut din 72 de fire, cu o simbolistică complicată. Acest cordon este înfă- 
şurat în jurul trupului. Cele două trebuie purtate tot timpul, semnificând 
cel mai adesea că purtătorul este un dreptcredincios. Înainte de primirea 
acestora, copilul învaţă câteva rugăciuni în avestică, gest ritualic cunos- 
cut sub numele de farziyat („obligaţie”), întrucât de acum înainte copilul 
este obligat să recite zilnic aceste rugăciuni. Deşi tradiția zoroastriană 
prevede rugăciunea de cinci ori pe zi, totuși mirenii de astăzi se roagă, în 
principiu, de două ori pe zi, dimineaţa şi seara. 


5.3.4. Sărbători 


Cea maiimportantă sărbătoarezoroastriană se numeşte Farvardagăn, 
are loc la sfârșitul anului zoroastrian și este consacrată tuturor sufle- 
telor celor decedați. Este urmată de sărbătoarea No-Ruz, care durează 
opt zile și urmează după zilele Anului Nou. În general, toate sărbătorile 
zoroastriene se celebrează în mare veselie, dar cea mai frumoasă şi cea mai 
populară rămâne cea consacrată sufletelor celor decedați. Relaţia cu cei 
decedați nu umbreşte nicidecum sărbătoarea în sine. Mai mult decât 
atât, cei morţi sunt invitaţi să participe la această sărbătoare, ca şi la 
alte praznice, pentru a se putea bucura împreună cu cei vii; în acest fel, 
rudele răposaţilor sunt scutite de jeluirea exagerată şi îndelungată a 
celor decedați. 

Cu această ocazie ei se roagă și se bucură de sărbătoare, îndeplinind 
doar acele activități uzuale strict necesare. Până în secolul al XIX-lea, 
zoroastrienii aveau multe sărbători, dar cea mai mare parte a acestora a 
fost abandonată în timp, cu excepţia comunităţilor săteşti. Existau șase 
sărbători anuale, numite găhânbăr, care durau fiecare cinci zile, cum ar 
fi sărbătoarea consacrată zeului Mihr-Mithra (Mihragân). Toate marile 
spirite divine - yazads aveau propriile lor sărbători, dar cele mai popu- 
lare erau cele ale zeiţei apelor (Ardivisur), zeului ploii (Tir) şi zeiţei 
pământului (Spandarmad). În Yazd existau, de asemenea, procesiuni 
anuale, care durau fiecare câte cinci zile şi aveau drept ţintă cinci vechi 
sanctuare din munți. Toate aceste sărbători religioase contribuiau, între 
altele, și la păstrarea unităţii comunităţii. 


5.3.5. Rituri de înmormântare 


Cele mai ample rituri sunt consacrate morţilor, pentru a limita 
puterea Răului la momentul morţii în sine și a proteja sufletul în viaţa 
de dincolo. Asemenea ritualuri s-au conservat și au rămas neschimbate 
cel puțin din perioada sassanidă. În primele trei zile de după deces, când 
se crede că sufletul rămâne în preajma trupului, preoții recită din Avesta 
în numele lui Saroș, cel care îi ia pe cei drepţi după deces sub oblăduirea 
sa; trupul este spălat ritualic, iar în India și anumite sate din regiunea 
Yazd (Iran) se mai practică și astăzi vechiul ceremonial sag-did, în timpul 
căruia este adus un câine — animal sacru - să privească trupul răposatului. 
În casa mortului, cei apropiați întreţin focul timp de trei zile, iar familia 
— între multe alte restricţii — trebuie să se abțină de la a consuma carne în 
acelaşi spaţiu unde este depus cel decedat. În a treia noapte, începând cu 
miezul nopţii, se recită texte din Avesta, este adusă o ofrandă constând 
în haine albe curate, pentru a fi folosite simbolic de sufletul decedatului, 
iar în Iran este sacrificată, de asemenea, o oaie sau o capră. În ziua 
a IV-a, înaintea zorilor, se adună familia și prietenii pentru a se ruga 
pentru cel decedat, întrucât acum sufletul părăseşte pământul, mergând 
la judecată. În eventualitatea în care mortul nu are niciun fiu, în acest 
moment este numit altcineva dintre rudele sale drept pul-gozar-ul („cel 
ce conduce peste pod”) său, având misiunea de a călăuzi sufletul acestuia 

peste podul Cinvant în cer. După aceea, ceremonii religioase mai au loc la 
10 şi la 30 de zile după moarte şi la sfârșitul anului. Ceremonia anuală este 
ţinută și de laici timp de 30 de ani, preotului revenindu-i doar rolul de a 
recita din Avesta. Zoroastrienii cred că abia după această perioadă sufletul 
decedatului se alătură comunităţii tuturor sufletelor celor morți. 


5,4. Situația actuală. Perspective 


În ciuda fidelității lor faţă de practicile religioase tradiţionale, 
comunităţile zoroastriene mai mici, mai ales cele sătești, s-au diminuat, 
din cauza exodului masiv spre marile metropole, cum ar fi Bombay sau 
Teheran. Acest fapt are și partea lui negativă: cei mai mulţi zoroastrieni 
trăiesc astăzi ca minorităţi în marile oraşe. Mai mult, calendarul lor reli- 
gios nu este recunoscut de către concetăţenii lor non-zoroastrieni, în 
mijlocul cărora trăiesc, iar ritmul impus de viața urbană nu le mai lasă 
prea mult timp pentru a se conforma prescripţiilor avestice şi propriilor 
lor ritualuri și ceremonialuri. În plus, generaţia mai tânără fie neglijează 
pur şi simplu asemenea practici tradiționale, fie le consideră depăşite 
și inacceptabile, fie este tentată mai degrabă de latura morală, reforma- 
toare a învăţăturii lui Zoroastru. 

În general, zoroastrismul tradiţional se caracterizează printr-un 
conservatorism deosebit, lucru evident şi din faptul că întreaga pregă- 
tire a preoților constă exclusiv din memorarea mecanică a unor texte şi 
ritualuri. Consecința este una inevitabilă: deruta totală, mai ales a tine- 
rilor, care îşi pun multe întrebări şi caută răspunsuri privind propria lor 
religie, pe care nu le găsesc, din păcate, la preoţii zoroastrieni, a căror 
instruire teologică rămâne foarte limitată. Din acest motiv, în Iran mulți 
trec la unele religii noi, sincretiste, cum ar fi bahaismul, iar în India la 
fel de mulţi manifestă un interes deosebit pentru filosofia şi teosofia 
hindusă. Există chiar preoți care consideră propria lor religie desuetă, 
încercând să creeze o religie şi o teologie de tip eclectic. 

Pe de altă parte, tot din cauza unui conservatorism exagerat, mulţi 
preoţi refuză să-i integreze în comunitate pe eventualii noi convertiți, ba 
chiar şi pe copiii proveniţi din căsătorii mixte, chiar dacă aceştia au fost 

educați potrivit normelor zoroastriene, chiar dacă poartă însemnele tra- 
diționale zoroastriene — sedre şi kusti. Din această perspectivă, este evi- 
dent că orgoliul și loialitatea faţă de propria religie nu sunt suficiente: mai 
devreme sau mai târziu, comunitatea zoroastriană riscă să dispară. La acest 
eventual deznodământ contribuie, în egală măsură, şi o anume tendință 
spre secularizare, prezentă și ea în acest spaţiu prin excelenţă religios. 

Vii 


RELIGIA GRECILOR ANTICI 


1. Consideraţii istorice 


Rădăcinile civilizaţiei, culturii și religiei vechilor greci se găsesc în 
Creta, prima insulă din Marea Egee populată încă din epoca neolitică. În 
perioada dintre mileniile VII-III î.d.Hr., pe coasta lungă de peste 1000 
km a insulei au debarcat şi alte populaţii, originare din zona Mediteranei 
sau de pe coastele Asiei Mici, cum ar fi Anatolia Occidentală, Cilicia, 
Siria ori Palestina. Nu ştim cu exactitate cărui neam sau cărei familii 
lingvistice aparțineau cretanii, dar în orice caz, nu făceau parte nici din 
familia populațiilor indo-europene - care își fac apariţia în Europa abia 
către anul 2000 î.d.Hr. —, nici din cea semită. 

Creatorii vechii civilizaţii cretane erau numiţi mai demult pelasgi, 
ulterior fiind cunoscuţi sub numele de mediteraneeni sau popoare ale 
mării. Spre mileniul al II-lea î.d.Hr., cretanii ajunseseră să supună toate 
insulele din Marea Egee și să întemeieze un puternic imperiu maritim, 
care îşi avea capitala la Cnossos. Ei erau organizaţi în mici orașe-state, 
fiecare cu credinţe religioase și legi proprii. Până în prezent au fost des- 
coperite vestigiile a nenumărate asemenea oraşe, cele mai importante 
fiind Cnossos, Phaistos, Malia, Paleocastros, Haghia Triada etc. 

Începutul mileniului al II-lea î.d.Hr. a reprezentat o perioadă 
foarte agitată pentru această zonă, care avea să afecteze inclusiv spaţiul 
cretan. Astfel, hitiții din Asia Mică cuceresc Babilonul; în sud-estul 
Europei - inclusiv în Grecia continentală - îşi fac apariția populaţi- 
ile indo-europene, venind din răsărit; în Peninsula Balcanică sosesc 

populaţiile elenice, cum ar fi, de pildă, ionienii care se detașează de 
iliri, îndreptându-se spre sud. 

lonienii aveau să ocupe întreaga Grecie, inclusiv Peloponesul; după 
aceea, sub presiunea altor invadatori, respectiv aheii, au migrat şi spre 
insulele din bazinul egeic - inclusiv spre Creta -— și spre coasta apu- 
seană a Asiei Mici, unde vor juca un rol economic şi cultural deosebit de 
important de-a lungul întregii istorii a civilizaţiei greceşti. 

Prin veacul al XVII-lea î.d.Hr., aheii coboară şi ei din Tesalia și 
Argolida - unde construiseră orașe fortificate, precum Micene, Tirint 
etc. — spre sud, după care pătrund și în Creta, unde ulterior şi-au impus 
autoritatea. În jurul anului 1400 î.d.Hr., palatul din Cnossos și alte 
palate cretane sunt distruse. De la această dată, decadenţa Cretei va 
continua progresiv. Orașele cretane sunt prădate şi ruinate, capitala 
Cnossos și oraşul Phaistos fiind parţial abandonate. Populaţia cretană 
emigrează masiv în Asia Mică, Cipru şi Palestina, ajungând chiar în 
sudul Italiei şi în Sicilia. 

Influenţaţi însă de civilizația cretană, „minoică” (după regele semi- 
legendar Minos), aheii au întemeiat la rândul lor o civilizaţie proprie, la 
fel de înfloritoare, cunoscută în istorie sub numele de civilizaţia „ahe- 
eană” sau „miceniană”. De fapt, aceasta reprezintă prima civilizaţie gre- 
cească, civilizaţia cretană - minoică fiind considerată ca preelenică. 

Termenul „civilizație miceniană” — așa cum apare el în accepțiunea 
multor cercetători cu referire la ahei — este însă unul pur convenţional, 
în sensul că nu presupune existența unei unităţi teritoriale și politice. 
Dintre numeroasele state ahee, cel cu capitala în oraşul Micene era, desi- 
gur, cel mai puternic, dar nu singurul, el fiind urmat de altele, între care 
Argos, Tirint, Pylos, Atena ori Teba. 

Ultimul mare război al aheilor a fost cel purtat împotriva Troiei, un 
port vestit de pe coasta apuseană a Asiei Mici, război a cărui importanţă a 
fost însă mult exagerată în poemele homerice. Adevăratul motiv al aces- 
tui război l-a constituit, fireşte, prosperitatea şi opulenţa Troiei, partener 
comercial al micenienilor vreme de trei secole. O coaliţie de 28 de state 
aheene, totalizând un număr de aproximativ 100.000 de luptători, îmbar- 
cați în 1200 de corăbii, sub conducerea regelui Micenei, Agamemnon 

- aşa după cum relatează Tucidide —, au asediat timp de zece ani Troia. 
Evenimentul trebuie să fi avut loc cândva între anii 1250-1230 î.d.Hr. 

Totuşi, civilizația miceniană n-avea să dureze nici şase secole. Sin- 
gura cetate miceniană care şi-a continuat existenţa încă multe veacuri 
după ce toate celelalte fuseseră rând pe rând distruse a fost Atena. Cauza 
prăbuşirii în timp a acestei civilizaţii a constituit-o, în principal, inva- 
zia altor triburi elene, respectiv dorienii. Micene însuși, capitala acestei 
civilizaţii, a supravieţuit doar până pe la anul 1100 î.d.Hr. 

După ce i-au învins definitiv pe ahei și au distrus civilizaţia mice- 
niană prin violența migraţiei lor, dorienii au dislocat și celelalte triburi 
elene venite mai înainte, aşa încât migraţia elenă a continuat către insu- 
lele din Marea Egee, către țărmul Asiei Mici şi mai târziu, prin ampla 
acţiune de colonizare, către Marea Neagră și Marea Mediterană. Deşi 
erau atât de răspândiţi, cu timpul vechii greci au ajuns la conștiința 
unităţii lor etnice şi la crearea celei mai importante civilizaţii pe care a 
cunoscut-o Antichitatea europeană. 

Marea civilizaţie și spiritualitate din Antichitatea greacă au fost 
periodizate de către istorici astfel: 

1. perioada „geometrică” (1025-700 î.d.Hr.), numită astfel datorită 
predominării motivelor geometrice în artă, dar fiind în fapt perioada 
în care apar poemele homerice și lucrările lui Hesiod, fundamentale 
pentru cunoașterea religiei acestei epoci; 

2. perioada arhaică (700-500 î.d.Hr.), când grecii întreprind o serie 
de acțiuni de colonizare până pe țărmul Mării Negre, în sudul Italiei şi 
în Sicilia, creând astfel Magna Graecia; 

3. perioada clasică (500-323 î.d.Hr.), în care au loc luptele cu perșii şi 
cuceririle lui Alexandru cel Mare în Orient până în India, fiind totodată 
o perioadă de mare înflorire a culturii grecești; 

4. perioada elenistică (323-31 î.d.Hr.), când, în urma cuceririlor lui 
Alexandru cel Mare, se realizează o simbioză a culturilor, civilizaţiilor și 
religiilor popoarelor cucerite cu cultura, civilizația şi religia grecească. 

5. perioada romană (31 î.d.Hr. - 313 d.Hr.), când cultura elenistică 
pătrunde în întregul Imperiu roman și, totodată, când vechea spirituali- 
tate va decade tot mai mult sub influenţa idolatriei, aflate în agonie. 

2. Izvoare 


Comparativ cu alte civilizaţii, culturi și religii antice de aceeaşi 
mărime, cum ar fi cea indiană, chineză etc., izvoarele scrise privind reli- 
gia Greciei antice sunt relativ sărace. Până în anul 1952, când învățații 
englezi M. Ventris şi ]. Chadwick au reuşit să descifreze unele inscrip- 
ţii aheene descoperite la Micene și Pylos, acestea erau încă mai sărace. 
Ele se rezumau, practic, doar la poemele homerice, Iliada şi Odiseea, 
la lucrările lui Hesiod şi alte câteva asemenea izvoare. Inscripţiile des- 
coperite sunt redactate în scrierea numită linear B, oferind o serie de 
informaţii privind mai ales numele principalelor divinităţi greceşti, dar 
vizează, din păcate, doar perioada aheeană, „miceniană”. Totuşi, până în 
prezent, cele mai importante materiale ce stau la îndemâna cercetători- 
lor în acest domeniu sunt următoarele: 

a) Izvoare literare. Cele mai importante dintre acestea sunt, 
în primul rând, Iliada şi Odiseea, scrise de Homer prin secolul al 
VIII-lea î.d.Hr. Atât una cât şi cealaltă sunt poeme epice, în cel dintâi 
relatându-ni-se ultima parte a luptelor pentru cucerirea cetăţii Troia, iar 
în cel de-al doilea peripeţiile lui Ulise la înapoierea în patrie, după războ- 
iul troian. În ambele poeme se găsesc însă elementele necesare reconstru- 
irii religiei greceşti din acea perioadă, cel puţin sub aspectele ei trăite de 
aristocrația vremii. În pofida unor speculaţii, potrivit cărora religia gre- 
cilor — aşa cum apare ea prezentată în Iliada şi Odiseea - ar fi un produs 
al artei și poeziei, cercetările mai noi au dus la concluzia că principalele 
divinităţi greceşti din poemele homerice, departe de a fi simple creaţii 
artistice, își au originea în credinţele şi practicile religioase ale populaţii- 
lor băștinașe din perioada minoică şi ale grecilor din perioada miceniană. 

Operele lui Hesiod, Theogonia şi Munci şi zile, reprezintă la 
rându-le ele un important izvor pentru religia vechilor greci, datând 
cam din aceeaşi perioadă cu poemele homerice. Prima dintre acestea 
este cea dintâi încercare de sistematizare teologică a miturilor referi- 
toare la originea zeilor și a lumii, iar cea de a doua conţine, între altele, 
diferite reguli pentru viața morală și religioasă, purificări etc. La fel de 
interesante sunt şi Imnurile homerice, o culegere de texte cu un caracter 

religios din perioade diferite, dar şi Odele lui Pindar (cca 522/518 - 
cca 442 î.d.Hr.) şi tragediile lui Eschil (525-456 î.d.Hr.), Sofocle (496- 
406 î.d.Hr.) și Euripide (cca 480-407/406 î.d.Hr.). 

Tot în această categorie de izvoare mai amintim Istoriile lui Herodot 
(484-425 î.d.Hr.), care se constituie într-o primă încercare de cercetare 
obiectivă pe tărâm religios, iar apoi Descrierea Eladei, întocmită de scri- 
itorul Pausanias (cca 115-180 d.Hr.), lucrările lui Plutarh (cca 46-127 
d.Hr.), după cum și ale unor Sfinţi Părinţi şi scriitori bisericeşti, între 
care Clement Alexandrinul, Origen, Arnobiu, Eusebiu al Cezareii și 
Fericitul Augustin. De asemenea, multe informaţii privind religia vechi- 
lor greci se găsesc şi în operele unor filosofi neoplatonici, ca Plotin (204- 
270 d.Hr.) şi Porfir (233-305 d.Hr.). 

b) Izvoare epigrafice. Sunt constituite din numeroase texte gravate 
pe piatră sau metal și dezvăluind date cu privire la credinţa în divinită- 
țile adorate, legi sacre, formule funerare, calendare sacre, scene ritualice, 
sacrificii, oracole etc. 

c) Izvoare arheologice. Sunt de-a dreptul impresionante, oferind 
date despre locașurile de cult (temple, sanctuare, altare), apoi morminte, 
statui ale zeilor, reliefuri votive sau funerare şi picturi pe vase, reprezen- 
tând scene rituale sau mitologice etc. 


3. Religia minoică și miceniană 
3.1. Divinităţi 


Într-o fază mai veche a istoriei cretane, credințele religioase ale 
locuitorilor insulei erau legate de diferite forme de animism, de practici 
inițiatice și de venerarea unor simboluri cosmologice. În acest context, 
menționăm cultul grotelor sacre, care reprezentau locuri ale practicilor 
de inițiere, presupunându-se că în ele ar locui diferite spirite. De aseme- 
nea, amintim venerarea „arborelui vieţii”, acesta fiind un palmier, măs- 
lin sau chiparos, în jurul căruia aveau loc dansuri ritualice simbolizând 
drama anuală a vegetației; sau cultul şarpelui, socotit divinitatea stăpână 
a adâncurilor. De regulă în Creta, ca și în alte părţi de altfel, zoolatria ar 

putea fi interpretată ca o reminiscență totemistă, o mărturie a credinţei 
într-o reîncarnare a divinității în diferite animale sau chiar o prezență 
permanentă a unui spirit tainic, pe care omul trebuie să-l venereze şi de 
care trebuie să se teamă. Începând chiar din perioada preistorică, cre- 
tanii aveau, de asemenea, un cult deosebit pentru taur, care reprezenta 
simbolul puterii şi fertilităţii, aşa cum se întâmplă și în alte religii. 

De un cult special se bucura securea dublă, labrys-ul, unealtă sacră 
ce simboliza jertfa taurului, şi aceasta pentru că era folosită la ucide- 
rea acestui animal destinat sacrificiului. De altfel, securea dublă avea o 
semnificaţie religios-cultică și la babilonieni, hitiți sau lidieni, unde era 
socotită emblemă a zeului furtunii, semnificaţie probabil transferată şi 
cretanilor de la aceste popoare. De remarcat, totuși, şi interpretarea pro- 
pusă de cunoscutul cercetător Arthur Evans, în sensul că tăișul dublu al 
securii ar fi emblema simbolizând unirea celor două principii cosmice 
complementare, masculin şi feminin. 

Revenind la zoolatrie, mai precizăm că divinitățile minoice se 
puteau întrupa și în alte animale decât taurul sau șarpele, cum ar fi, de 
pildă, juninca, maimuța, capra - care apar frecvent în felurite picturi și 
bijuterii din Creta —, porumbelul, scorpionul, scarabeul cu corn etc. 

Mai mult decât atât, erau divinizate şi vânturile. Tăbliţele descope- 
rite la Cnossos menţionează, de exemplu, o preoteasă ori un sanctuar al 
vânturilor la U-ta-no, probabil Itanos, cărora li se aduceau ofrande de 
ulei. Acest fapt nu este surprinzător, mai ales dacă avem în vedere faptul 
că avem de-a face cu un popor de marinari. 

Ulterior însă, încă de pe la mijlocul mileniului al III-lea î.d.Hr., era 
adorată ca divinitate supremă Marea Zeiţă, care în legendele greceşti 
apare cu numele Dictinna, fiind identificată cu Hera. Aceasta nu era 
altceva decât divinizarea principiului maternității, un fel de „Magna 
Mater” a întregii arii mediteraneene. Era o divinitate a naturii, închi- 
puită ca un fel de „stăpână a animalelor” (nora 9npâv). Săpăturile 
arheologice făcute la Cnossos şi Pylos au scos la iveală o serie de figu- 
rine în care cel mai frecvent este reprezentată fie pe vârful unui munte, 
în tovărăşia animalelor sale, fie aşezată sub un copac, mânuind șerpi, 
purtând capsule de mac, înarmată cu spada şi scutul bilobat, ori navi- 


gând într-o barcă. 

În mod excepţional, uneori ea apare însoțită de un personaj mas- 
culin, dar fără o importanţă deosebită. Într-un trecut mai îndepărtat 
s-au emis ipoteze interesante în această privinţă, vorbindu-se de un așa- 
numit monoteism cretan sau chiar monoteism dublu cretan, în funcţie 
de reprezentările principalei divinități feminine: singură sau însoțită de 
un acolit (soţ, amant sau frate), după modelul oriental. În prezent, ase- 
menea ipoteze nu mai sunt de actualitate, date fiind dovezile clare pri- 
vind politeismul cretan. În acest context, Paul Faure, unul dintre cei mai 
buni cunoscători ai civilizaţiei, culturii şi religiei minoice, susține că, 
în urma investigaţiilor făcute, ar fi imposibil să se afirme că „substanţa 
teologiei minoice” s-ar putea mărgini la opoziţia dintre o Mare Zeiţă 
Mamă - simbolul forţei creatoare a naturii - şi un tânăr zeu, fiul și iubi- 
tul ei, care moare la scurt timp după nuntă pentru a renaşte primăvara. 
În plus, cercetătorul aduce ca argument faptul că a descoperit și trinități 
în anumite capele de pe culmile unor munţi, dar şi la Cnossos şi Gortyn. 
Uneori zeița era înconjurată de mai multe ajutoare, de formă umană, 
animală sau mixtă, iar alteori se întâmpla ca ea să fie chiar umbrită com- 
plet de zeul masculin. 

Cu timpul, panteonul cretan s-a îmbogăţit mult; cu toate acestea, 
divinitățile feminine au rămas predominante atât ca număr cât și 
ca importanţă. Acest lucru reprezintă o dovadă a supravieţuirii 
matriarhatului. 

Referitor la religia miceniană, aceasta este marcată de o puternică 
confruntare între Zeița Mamă cretană și un zeu masculin, uranian, de 
natură indo-europeană, respectiv Zeus. Individualitatea acestuia este 
neclară, iar dacă numele îl arată ca fiind indo-european (de la rădăcina 
div-, „a străluci”, „zi”), el seamănă puţin totuși cu celelalte divinităţi ale 
cerului de natură indo-europeană. 

Pentru religia miceniană-aheeană, mai mult decât pentru cea mino- 
ică-cretană, avem mărturii sigure privind politeismul mai ales în linearul 
B, care a scos la iveală numiri ale mai multor divinităţi, între care Zeus, 
Hera, Poseidon, Demeter (sub numele Potnia), Athena, Ares, Hermes și, 
aproape sigur, Dionysos; se pare că multe dintre aceste divinități vor fi 
existat și în religia minoică, dar cert este că în perioadele următoare vor 
juca un rol semnificativ în viaţa religioasă a vechilor greci. 

3.2. Locuri de cult 


Zeii cretani erau adoraţi, în genere, sub cerul liber: pe culmile mun- 
ților, lângă izvoare, în faţa unor arbori consideraţi sacri și, deseori, în 
grote-sanctuare. 

Peșterile sacre erau frecventate de cel puţin cinci categorii de cre- 
dincioși: tineri, băieți și fete, care trebuiau inițiați, adică ajutaţi să treacă 
la starea de adulţi; femeile dornice să aibă copii; agricultori, care cereau 
zeilor subpământeni apă şi recolte îmbelşugate; păstorii, care venerau 
geniile şi pe zeii ocrotitori ai turmelor; meșteșugarii, iniţiaţi pentru a 
putea păstra tainele meseriei lor. Între aceste grote-sanctuare menţio- 
năm pe cea închinată de aheeni lui Zeus, aflată pe versantul de nord 
al muntelui Ida și folosită de tineretul militar din Axos. De asemenea, 
amintim peştera Khosto Nero de pe muntele louktas, aparținând păsto- 
rilor care aduceau aici daruri constând în chipuri de animale din lut. În 
sfârșit, grota de sub stânca de la Arkalokhori, cu toate depozitele ei de 
metale prelucrate sau nu, cu aurul, argintul și bronzul ei, dedicată mai 
ales patronilor meşteșugarilor. 

Actelor de cult le era destinat și altarul, aflat într-o curte, în casă 
sau într-o capelă, într-una dintre încăperile palatului. Acest altar era fie 
zidit, fie portativ, şi pe el erau aduse ofrandele; uneori, el avea forma unei 
simple mese din lemn, cu patru colonete în jurul unui picior central. 

Vechii cretani dispuneau și de adevărate construcţii speciale desti- 
nate cultului, temple, edificii complexe, cu una sau mai multe încăperi, 
cum ar fi cazul celor descoperite la Gurnia, Chondros, Malia etc. Dese- 
ori, aceste temple erau așezate pe vârful unui munte sau coline, fiind și 
locuri de pelerinaj; aici veneau cretanii pentru a cere binecuvântarea zei- 
lor, pentru a le cere ajutorul sau a le mulțumi pentru anumite binefaceri. 

Comparativ cu acestea sau cu grotele-sanctuare, capelele rurale 
minoice lasă impresia unei mai mici diversități. Ele erau, prin excelenţă, 
niște antrepozite, niște stocuri de ofrande adăpostite sub un acoperiș 
pe lângă altare, cum ar fi cele de pe Patela, de la Sfakia (Sitia), de la 
Cania din Mitropolis etc. Asemenea capele, ca și bisericile și mănăstirile 
din Creta creştină, dețineau încă de pe atunci pământuri și alte bunuri. 
Vasele pline cu ofrande așezate în aceste edificii compuse din 2-3 săli şi 

din magazii anexe pe laturi i-au dus pe cercetători cu gândul la existenţa 
unei dijme valabile pentru întreg satul față de locașul de cult. 


3.3. Sacerdoțţiu și sacrificii 


Ritualurile cultice erau săvârşite de preotese şi, secundar, de pre- 
oţi. Între actele de cult amintim purificările, stropirile cu apă, libaţiile 
şi tămâierile. În semn de mulțumire şi recunoștință se ofereau zeilor 
tot felul de obiecte. Ceremonia era însoţită de muzică sacră, vocală sau 
instrumentală, de dansuri sau procesiuni solemne. 

Ofrandele erau aduse zeilor în cadrul unor procesiuni, fiind purtate 
cu braţele întinse în cupe sau coșuri ori expuse în ulcioare. Jertfele lichide 
(apă, lapte, miere, vin, sânge sau fiertură de arpacaș) erau vărsate uneori 
în întregime pe pământ, iar cupele erau întoarse peste ofranda respec- 
tivă. Alteori, libaţiile comportau și o anume comuniune. Hrana era ofe- 
rită nu numai animalelor sacre — maimuțe, pisici, şerpi sau păsări — ci și 
divinităţilor, eroilor, morţilor și spiritelor. 

Jertfele cele mai frecvente erau cele animale, între care viței, capre, 
cerbi, tauri; în ocazii cu totul excepţionale erau jertfiți trei, şase sau chiar 
nouă tauri. Cu toate acestea, deseori aceste jertfe erau oferite în simu- 
lacre, reprezentând statuete de argilă, de bronz sau argint. Chiar dacă 
unii autori greci din epoca târzie menţionează că la Lyktos, de exemplu, 
erau jertfiți oameni lui Kronos - titanul care își devora copiii, pentru a-i 
face apoi să învie -, totuşi mulţi cercetători socotesc că în Creta nu s-au 
practicat niciodată sacrificiile umane. Paul Faure se întreabă, în acest 
context, dacă nu e vorba cumva de intenţia unor vecini răuvoitori sau, 
mai degrabă, de un mit menit să justifice vreun anume ritual de iniţiere, 
adică de „moarte simbolică”. 

La ahei, cultul adus zeilor era aproape identic cu cel al cretanilor. 
Fiecare casă îşi avea un loc, un colţ rezervat actelor de cult aduse zeilor, 
iar la palate exista un altar în curte. Preoţii micenieni aduceau sacrificii 
sângeroase și ofrande - grâu, vin, miere, precum şi piei de oaie pen- 
tru veşmintele liturgice ale preoţilor. Este foarte probabil ca aheii să fi 
adus, în cazuri excepţionale, şi sacrificii umane, menţionate, de altfel, și 

de Homer; asemenea sacrificii constituie momentul dramatic principal 
în multe dintre tragediile greceşti, dar grecii din epoca clasică le vor 
dezaproba. 


3.4. Magia 


Pe de altă parte, în foarte multe cazuri, cultul se înrudea cu simpla 
magie. Întreaga tradiţie literară ulterioară vârstei bronzului socotește 
dactilii şi cureţii cretani drept nişte vrăjitori care i-au învăţat pe preoţi 
și pe ghicitori arta magiei, farmecelor şi descântecelor. Astfel, temeliile 
caselor în vechea Cretă și conţinutul preţios al recipientelor cu ofrande 
erau protejate prin gravarea unor semne şi pronunțarea anumitor for- 
mule magice. O formă de magie practicată în Creta acelei perioade o 
reprezenta magia prin atracţie, de care ţinea obiceiul aprinderii focu- 
rilor pe culmi, menite să ajute soarele şovăitor în timpul solstiţiilor. 
Se practica de asemenea magia apotropaică, constând în ungerile sau 
jertfele aduse de marinari pe etravele navelor, în aruncarea vaselor și 
a băuturilor în mare. Există şi o formă de magie evocatoare, de care 
țineau majoritatea dansurilor, cântecelor, chemărilor, sunetelor diferite- 
lor instrumente, coruri, rombi (instrumente de suflat de formă rombică, 
asemănătoare unui titirez), cochilii mari de melci marini şi gonguri, 
menite să aducă ploaie ori vreme bună etc. 

Chiar şi în Creta modernă de astăzi se mai cunosc încă anumite 
practici cu rezonanţe în trecutul îndepărtat minoic, formule magice și 
circumambulaţii (marșuri în cerc), menite să lege sau să paralizeze vân- 
turile care dăunează înfloririi pomilor, baterii grânelor sau răspândesc 
frigurile şi bolile. 


3.5. Cultul morților 
Cretanii din perioada minoică credeau, desigur, în existența unei 


lumi „de dincolo”, dar și-o imaginau ca pe o lume plină de frumuseți 
și bucurii. Acest lucru se datorează, în mare parte, şi faptului că religia 


ISTORIA ŞI FILOSOFIA RELIGIILOR ____281 


minoică era o religie optimistă. Vechii locuitori ai Cretei, spre deosebire 
de alte popoare, între care egiptenii, erau preocupaţi mai mult de viață 
decât de moarte. La început, morţii erau înmormântați fie în interio- 
rul casei, fie alături de aceasta sau în peşteri. Dar, începând cu întâia 
jumătate a mileniului al III-lea î.d.Hr. şi până spre sfârşitul secolului al 
XV-lea î.d.Hr., morţii unui anume clan erau înmormântați la un loc, 
în morminte colective. S-au descoperit câteva sute de asemenea mor- 
minte, construite circular, al căror diametru interior ajunge până la 10 
m. Creta a cunoscut şi înmormântările în sarcofaguri de argilă. Pentru 
a-şi putea continua viaţa „de dincolo”, celor decedați li se atârna de gât 
sigiliul personal, punându-li-se în sarcofag hrană, băuturi, veşminte de 
in, bijuterii, vase, un opaiţ, un vas pentru încălzit cu jăratec şi chiar sta- 
tuete reprezentând pe soțiile lor. În cazul unor asemenea înmormân- 
tări, mormântul era conceput ca o cameră subterană, unde cei decedați 
erau aşezaţi pe spate şi cu picioarele ghemuite, asemenea poziţiei fătului 
în pântecele mamei. Cei cu stare materială bună erau înmormântați în 
astfel de camere, dar mult mai mari, iar alături de ei se puneau căruţe și 
bărci, bineînţeles de dimensiuni mai mici, pentru ultima călătorie. 

Lumea celor decedați era pusă sub protecția divinităților pămân- 
tului și vegetației care, ca şi oamenii, se nasc și mor pentru a se renaște 
într-o bună zi. Acest lucru îl dovedeşte macheta de lut a patru divini- 
tăţi, descoperită într-un mormânt boltit de la Kamilari, lângă Phaistos. 
Menirea morţilor era aceea de a aştepta muncind clipa reîntoarcerii lor 
pe pământ, respectiv a reîncarnării lor. Pentru a nu suferi şi, mai ales, 
pentru a nu reveni în chip de strigoi ca să-i chinuie pe cei rămaşi în 
viaţă, familia venea periodic să depună la mormânt alimente sub nişte 
mici găvane răsturnate. Propriu-zis, aşa cum subliniază Paul Faure, aici 
nu avem de-a face cu un cult al morţilor în adevăratul sens al cuvântu- 
lui, ci doar cu practici funerare în vederea supravieţuirii şi fericirii lor 
în lumea „de dincolo”. La vechii cretani exista însă şi un veritabil cult 
al morţilor, care îi viza pe morţii „eroizaţi”, adică pe cei cinstiţi ca zei și 
semizei, aşa cum o arată templele-morminte de lângă Cnossos, desco- 
perite în anul 1931 de Arthur Evans. 

În jurul acestor „eroi” s-a dezvoltat o întreagă mitologie, așa cum 
vom vedea într-unul dintre capitolele următoare. Acest fenomen este 

pur micenian şi va cunoaşte în perioadele următoare o linie ascendentă. 
De altfel, trăsăturile fundamentale ale religiei Greciei clasice sunt deja 
definite în această perioadă miceniană. 


4. Religia în poemele homerice și în opera lui Hesiod 


Secolul al XI-lea î.d.Hr. marchează o perioadă de importante 
transformări în viaţa grecilor. După cum am spus, în artă se remarcă 
predominant motivele geometrice. Personalitatea principală a perioadei 
geometrice este poetul Homer, autorul poemelor despre care s-a spus că 
au reprezentat „Biblia grecilor”, anume Iliada şi Odiseea. Chiar dacă se 
mai discută încă și astăzi cu privire la perioada exactă a vieţii marelui 
poet, iar părerile specialiştilor sunt încă împărţite în acest domeniu, este 
cert faptul că Homer a trăit prin secolul al VIII-lea î.d.Hr., iar cele două 
opere reprezentative ale sale încununează întreaga perioadă geometrică. 
Contemporan cu el, Hesiod, prin cele două binecunoscute lucrări ale 
sale, Theogonia şi Munci și zile, este în egală măsură important pentru 
cunoaşterea religiei vechilor greci din această perioadă. 


4.1]. Zeii 


Prin Homer și opera sa, perioada geometrică a reprezentat o 
schimbare a concepţiei despre divinitate în istoria religioasă a Greciei 
antice, care avea să marcheze toate secolele următoare. Zeii şi miturile 
lui Homer sunt, aşa cum vom vedea, de o complexitate unică, aparţi- 
nând unui panteon asimilat din mai multe ţări: Tracia, Creta, Pelopo- 
nes, Asia Mică. Preluând o serie de divinităţi deja formate, cărora li 
s-a şters amintirea originii, Homer pune bazele teogoniei greceşti, dă 
nume noi acestora şi le instituie ca personaje ale unei drame divine, în 
care primesc onorurile cuvenite. 

Este foarte adevărat că, la o analiză mai atentă, imaginea acestor 
divinităţi variază, în cadrul lor amestecându-se nu arareori anumite 
elemente inadecvate. Luat în întregul său însă, acest panteon este unul 

coerent. Aici avem de-a face cu un sistem ordonat limpede, cu o struc- 
tură ierarhică bine așezată. Zeii se află în relaţii de familie unii cu cei- 
lalţi. Ideea călăuzitoare este cea patriarhală, sub conducerea lui Zeus, 
„părintele” zeilor şi al oamenilor. Locuinţa lor este undeva în cer, for- 
mând un fel de Acropole, o cetate, Olimpul, cel mai înalt munte din 
Grecia (2918 m), în regiunea nordică a Tesaliei. 

Aşa cum spuneam mai sus, originea acestor zei este variată: indo- 
europeană, mediteraneeană sau orientală. Între divinitățile de obârşie 
indo-europeană se numără, desigur, Zeus, zeul suprem, părintele ceru- 
lui, Hestia — zeița protectoare a căminului, Eos - zeiţa zorilor zilei ori 
Dioscurii — cei doi zei gemeni (Castor şi Pollux), fiii lui Zeus. Îndo- 
ielnică este obârşia indo-europeană în cazul soției lui Zeus, Hera, zei- 
ței orașului atenian, Athena, zeiței vânătorii, Artemis, zeiţei vegetației, 
Demeter, zeului mărilor, Poseidon, zeului focului subpământean, Hefai- 
stos, zeului păstorilor și morţilor, Hermes, şi zeului împărăției morţilor, 
Hades. De origine clar neariană sunt Apollo-Helios, zeul soarelui şi vin- 
decărilor, Afrodita, zeiţa iubirii senzuale, și Dionysos, originar din nord 
(Tracia) sau din est (Lidia sau Frigia), zeul vinului şi al viței de vie. Zeii 
preolimpici, ca şi titanii împreună cu Kronos, părintele lui Zeus, au o 
obârşie neclară; același lucru este valabil și în ce priveşte perechea zeilor 
primordiali, Uranos (cerul) și Geea (pământul). 

Caracteristica fundamentală a religiei grecilor în perioada geome- 
trică, în general, şi în cea homerică, în special, este amtropomorfismul; 
acum are loc convertirea treptată a religiei naturiste din perioada ante- 
rioară într-o religie cu un pronunţat caracter antropomorfic. Acum zeii 
primesc atribute omeneşti, păstrând însă unele deosebiri esenţiale față 
de oameni, între care nemurirea. Homer le atribuie însușiri umane ide- 
alizate. De pildă, zeii au trupuri omenești, dar firește mai fine şi mai 
puternice decât ale oamenilor obișnuiți. Ei se deplasează cu ușurință, 
apar și dispar ori de câte ori își propun acest lucru. Este foarte adevărat 
că viaţa lor este asemănătoare celei a oamenilor, dar ea nu este impreg- 
nată de mizeriile vieţii omeneşti, iar necazurile şi suferinţele zeilor au 
totdeauna un sfârșit fericit. 

Desigur, ideea ca omul să aibă un model pe care să-l privească și 
în faţa căruia să-și facă o analiză profundă a vieţii este bună în sine şi 

poate fi considerată - din perspectivă creştină - o reminiscență a vechii 
perioade edenice, când omul trăia în comuniune cu Dumnezeu, iar 
chipul Creatorului reprezenta idealul vieţii și existenţei sale. Pe de altă 
parte însă, antropomorfismul exagerat — așa cum apare el mai ales la 
Homer - a dus la diminuarea pietăţii religioase a populațiilor greceşti 
şi la mutarea centrului de greutate al spiritualităţii vechilor locuitori ai 
Eladei. Contradicţia era evidentă: în spatele unui zeu frumos din punct 
de vedere fizic se ascundeau nenumărate comportamente nedemne, 
uneori mai josnice decât ale oamenilor de la periferia societăţii. Astfel, 
Hesiod aprecia că zeița Nemesis, slujitoare a echilibrului și ordinii din 
Univers, dar şi personificarea răzbunării divine, era un adevărat „fla- 
gel” pentru muritori. Totuși, cultul antropomorfic a fost împins până la 
limita extremă prin zeul Apollo, care s-a remarcat prin frumuseţea sa 
fizică absolută. 

Legat de concepţia despre moralitatea zeilor, perioada homerică 
se caracterizează prin menţinerea mediocrităţii în rândul lor. Nicio- 
dată zeilor homerici nu le-au fost atribuite însușirile de „sfânt” (ăyioc) 
și „pur” (âyv6c); dimpotrivă, poetul remarcă gelozia, pasiunile degra- 
dante, duplicitatea ori iubirile extraconjugale ale zeilor. Concepţia 
despre divinitate ilustrează faptele josnice ale unor reprezentanţi ai 
Olimpului, cum ar fi cazul lui Apollo, care îi decimează pe greci pentru 
că Agamemnon îl ţinea captiv pe fiul său, Chryses, sau Poseidon care îi 
detestă pe fenicieni din invidie, pentru că sunt buni navigatori. 

În general, viaţa zeilor din poemele homerice reflectă viața aristo- 
craţiei din acea perioadă. Deosebirea între popor şi nobili este soco- 
tită de Homer ca fiind naturală, iar trecerea dintr-o clasă socială în alta 
este caracterizată de poet ca o „insolenţă” (bfpic), menită să dea naștere 
indignării, geloziei și „răzbunării” zeilor (veueo!c). 

În operele lui Hesiod,viaţa zeilor se deosebeşte însă de cea prezen- 
tată în poemele homerice printr-o pronunţată tendință spre moralizare. 
Dacă în Iliada şi Odiseea zeii erau reprezentaţi ducând viaţa comodă a 
nobililor, în lucrările lui Hesiod se reflectă mai mult frământările socie- 
tății din acea perioadă, în evoluţia ei spre o organizare democratică. 
Hesiod îi asigură pe greci că zeii îi vor pedepsi pe asupritori, fiind mai 
apropiaţi de popor, de cei nevoiași și săraci. 

4.2. Moira - destinul zeilor şi al oamenilor 


Toate divinităţile homerice, dar şi oamenii, poartă pecetea destinu- 
lui (noipa). Acesta dă existenţei calitatea de a fi muritoare sau nemuri- 
toare, el prescrie binele sau răul. Totul este predeterminat de uoipa sau 
aioa. Pentru Homer există mai multe moirai, iar Hesiod numeşte trei 
dintre ele, considerate fiice ale lui Zeus şi ale lui Themis, personificarea 
ordinii naturale stabilite prin legea dreptăţii divine. Conform altor con- 
cepții, moirai ar fi fiicele zeiţei Nyx, personificarea Nopţii. 

În pofida acestor menţiuni, cercetătorii culturii şi religiei greceşti 
antice au depus mari eforturi pentru a înţelege și explica ce înseamnă 
în sine acest destin (uoipa). Nu se poate spune că ar fi o divinitate sau 
că ar sta în puterea vreunei divinităţi. Deşi zeii sunt aceia care distri- 
buie binele și răul, destinul apare adeseori mai puternic decât zeii înșiși. 
El este o forță ascunsă, o lege inflexibilă care îi constrânge, în ultimă 
instanţă, şi pe zei. Zeus însuși, de care este legată cel mai frecvent noți- 
unea de uoipa, se supune acestei fatalități şi nu-i poate scăpa de moarte, 
de pildă, pe cei doi prieteni ai săi, Hector şi Sarpedon. 

După cum se ştie, ideea de „destin” este de origine indo-europeană 
și a pătruns în Grecia antică ca urmare a impactului produs de întâlnirea 
credințelor vechilor locuitori ai Peninsulei şi insulelor greceşti cu cele 
ale invadatorilor indo-europeni. Dacă preelinii aveau o serie de credinţe 
conforme marilor curente religioase ale vechii istorii a omenirii, de tip 
naturist, ulterior însă concepţia despre viața de apoi şi despre divinităţi 
s-a schimbat. În perioada geometrică semnalăm un curent care urmărea 
înlăturarea distanței dintre om şi sacru, pe fondul unei concepţii pesi- 
miste cu privire la viaţa zeilor şi a oamenilor, marcați de acest principiu 
absolut şi impersonal, uoipa. 

Ca și la alți mulţi indo-europeni, se observă tendinţa de a pune 
principiul impersonal înaintea persoanei. Acest lucru îl întâlnim 
într-un spaţiu geografic foarte vast, iar în India, pe alocuri, el apare simi- 
lar cu ceea ce s-a întâmplat în Grecia. Prin urmare, putem spune că legă- 
turile dintre cele două arii culturale din Europa și Asia existau și erau 
destul de puternice în perioada geometrică. Această perioadă este mar- 
cată de ideile lui Homer, exprimate mai ales în Odiseea, unde se arată că 

destinele sunt „lucrate” de așa-numitele „torcătoare” care „ţes” destinul 
fiecăruia, om sau zeu. Tot astfel, în Iliada, Ahile trebuie să suporte ceea 
ce i-a „tors” aisa sa la naștere. De asemenea, mmoira îi „toarce” lui Hector, 
cu firul ei de in, ca el să moară departe de părinţii săi. 


4.3. Teogonie şi antropogonie 


În concepţia lui Homer, niciuna dintre divinități nu are un rol cre- 
ator în adevăratul sens al cuvântului. Viaţa şi existenţa nu au apărut din 
nimic, ci materia a existat întotdeauna, ea fiind doar modelată şi nu 
adusă la existenţă din nimic. Desigur, lucrurile au fost gândite cu multă 
atenție de vechii greci înainte de a fi formulate, pentru că implicarea 
unui zeu plin de patimi într-un act al creaţiei din nimic ar fi condus, în 
mod inevitabil, la o creaţie lipsită de perfecțiune. Materia a fost, prin 
urmare, doar modelată. Masa de materie primordială supusă modelării 
poartă numele de Proteus, care devine astfel zeul patronal al preface- 
rii neîncetate a materiei. Homer preia tradiţia și conferă acestei materii 
diferite caracteristici: ea este antică şi venerabilă, este un amestec de ele- 
mente distincte și reprezintă izvorul tuturor fiinţelor. Totuși, este inte- 
resant faptul că această materie informă se așează în rânduială şi capătă 
formă sub acţiunea providenţei, pe care Homer o numește Idothea şi 
care se traduce prin „zeiţa formei” Demiurgul, pe măsură ce modelează 
materia, amestecă cu înţelepciune cele patru elemente esenţiale: eterul, 
pământul, apa și aerul. În ultimă instanţă, materia preexistentă mode- 
lată de Demiurg reprezintă izvorul şi cauza comună a zeilor şi a oameni- 
lor, fiindcă în concepția homerică aceştia aveau aceeaşi natură. 

Hesiod subliniază faptul că zeii au luat naștere unii din alții, ca şi 
oamenii. La început exista dear Chaos-ul. Din Chaos s-au născut Ere- 
bus, întunericul primordial, şi Nyx, Noaptea, iar din aceştia Eterul şi 
Ziua. Tot din Chaos s-au născut Geea, Pământul- Mamă, şi Eros, Dorinţa. 
Din Geea s-au născut Uranos, Cerul încununat cu stele, iar apoi munții 
înalți şi Pontos, simbolizând marea. Din Uranos şi Geea au apărut tita- 
nii, în număr de doisprezece: Oceanul, Koeus, Hyperion, lapet, Kronos 
(bărbaţi) şi Theia, Rhea, Mnemosyne, Phoebe, Tethys şi Themis (femei). 

Tot pe această scară genealogică, din Ocean şi Tethys s-au născut trei 
mii de fii, simbolizând râurile, şi trei mii de fiice. Hyperion şi Theia au 
dat naştere lui Helios — Soarele, lui Selene - Luna și lui Eos - Aurora. Tot 
astfel, între altele, Kronos și Rhea au dat naștere zeiţelor Hestia, Deme- 
ter şi Hera şi zeilor Hades, Poseidon şi Zeus. 

În viziunea lui Hesiod, zeii şi oamenii au aceeaşi origine, întrucât 
oamenii sunt născuţi din Pământ, la fel cum zeii au fost zămisliți de Geea. 
Într-un cuvânt, lumea şi zeii au venit la existență — aşa cum subliniază 
Mircea Eliade - printr-o sciziune iniţială, urmată de un proces de 
procreere. Așa cum au existat mai multe generaţii divine, tot astfel au 
existat şi cinci neamuri de oameni, respectiv cel de aur, de argint şi de 
bronz, neamul eroilor şi cel de fier. 

Prima rasă, aceea a „vârstei de aur”, era una exclusiv masculină, după 
cum arată Hesiod în Theogonia; ea a trăit sub domnia lui Kronos, înainte 
de Zeus, în perioada zeilor consideraţi „fraţii lor cei puternici”. În opinia 
aceluiaşi Hesiod, bărbaţii aceştia „trăiau asemenea zeilor”, fiind lipsiţi de 
orice griji - nu munceau, pentru că pământul le oferea tot ce le era nece- 
sar; ei nu cunoşteau boala sau bătrâneţea, iar când mureau era ca și când 
ar fi căzut într-un somn. Această stare primordială „paradisiacă, ce îşi 
găseşte corespondențe şi în alte religii, inclusiv în Vechiul Testament, s-a 
încheiat odată cu biruinţa lui Zeus asupra lui Kronos. 

În continuare, Hesiod arată că oamenii vârstei de aur „au fost aco- 
periţi de pământ”, zeii plămădind o altă rasă mai puţin nobilă, și anume 
aceea a oamenilor „de argint”. Aceștia au păcătuit şi, pentru că nu voiau să 
aducă sacrificii zeilor, au fost nimiciți de Zeus. În locul lor, Zeus i-a plă- 
mădit pe oamenii „vârstei de bronz”, sălbatici şi războinici, care au sfârșit 
până la unul în urma luptelor fratricide dintre ei. Atunci Zeus a creat 
generaţia eroilor, care au devenit celebri în urma războaielor de la Teba 
şi Troia. Unii dintre ei au murit, însă alții au fost aşezaţi de către Zeus 
în Insulele Fericiţilor, la marginea Pământului, unde Kronos domnește 
peste ei. Despre a cincea şi ultima rasă de oameni, „cea de fier”, Hesiod 
nu ne dă detalii, dar se plânge că i-a fost dat să se nască în această epocă. 

Mircea Eliade este de părere că mitul acesta al vârstelor succesive 
ar reprezenta „opinia unanimă” privind originea oamenilor. Problema 
originii omului nu pare să-i fi interesat pe greci într-un mod deosebit. 

Aceştia erau preocupaţi mai degrabă de originea unui anumit grup etnic, 
a unui oraș ori a unei dinastii. Numeroase familii credeau că descind din 
eroi care, la rândul lor, se născuseră dintr-o divinitate şi un muritor. Un 
anume popor, myrmidonii, se trăgea din furnici; un altul din frasini. 
După potop, Deucalion a repopulat pământul cu „oasele mamei sale, 
adică cu pietre. În sfârşit, conform unei tradiţii mai târzii (sec. IV), Pro- 
meteu i-ar fi plămădit pe oameni din argilă. 

În ce-i priveşte pe oameni, Hesiod arată în Theogonia că Zeus le-a 
trimis femeia, această „frumoasă calamitate, sub forma Pandorei, darul 
tuturor zeilor”. Aceasta a reprezentat o „capcană adâncă și fără ieşire 
sortită oamenilor”, întrucât „din ea a purces spiţa, seminţia blestemată a 
femeilor, osândă teribilă instalată în mijlocul muritorilor”. 


4.4. Omul în poemele homerice 


Ceea ce frapează, în primul rând, în concepţia lui Homer despre 
om este unitatea sau integritatea în toate manifestările de viaţă ale aces- 
tuia. Dacă omul modern - începând de la Platon încoace - poate vorbi 
de viaţă, sentiment şi cunoaștere ca părţi distincte ale vieţii spirituale, 
la omul homeric ele nu apar, totuși, ca funcţii delimitate în mod spe- 
cial. Cuvintele utilizate de Homer pentru „caracter” sau „persoană ori 
„individualitate” au pentru noi una și aceeaşi semnificaţie, dar ele subli- 
niază fiecare pentru sine o nuanţă şi o perspectivă specifică. Delimitarea 
unei persoane de alta este, de asemenea, altceva decât pentru noi cei de 
astăzi, întrucât pentru Homer nu există indivizi izolaţi, ci doar mem- 
bri ai unui neam; așa încât, în viziunea sa, se poate vorbi de un „mare 
suflet” sau de un suflet al neamului sau clanului respectiv, iar divinul sau 
„demonicul” nu se află undeva în afara sufletului. 

Tot ceea ce spune grecul homeric rezultă din experienţa omului 
ca un întreg unitar. Nobilul homeric este caracterizat prin fericirea şi 
bunăstarea sa; s-ar putea vorbi chiar de o „fericire regală”, așa cum o 
întâlnim la vechile popoare nordice. În Odiseea, de pildă, unde este 
descris regele, fericirea şi bunăstarea sa sunt prezentate ca o „binecu- 
vântare” ce radiază şi se reflectă din el peste tot ceea ce intră în contact 

cu sine, oameni, „aștri”, „recolte” de cereale, „roadele” pomilor fructi- 
feri, „vite”, „peștii” mării etc. 

Individualitea aflată la baza tuturor manifestărilor de viaţă ale omu- 
lui este numită de greci psyche (wvxn). Atunci când moare, omul este 
părăsit de psyche. La Homer constatăm însă o fluctuaţie între personal 
şi impersonal, iar în loc de „om” se vorbeşte deseori de „puterea” sa. 
De pildă, Herakles este numit în Iliada „puterea herakliană”; „om” și 
„putere” reprezintă unul și acelaşi lucru. 

Individualitatea omului se extinde până dincolo de ceea ce s-ar 
putea numi delimitarea individuală. Nobilul grec este un membru al 
unui neam: Ahile, de pildă, este numit Peleide sau Aiakide, fiindcă el 
poartă în sine viața strămoșilor săi. Se vede la el că este de origine nobilă. 

Tot de individualitate ţin şi cuvintele pe care cineva le exprimă. Ele 
pot deveni binecuvântare sau blestem, în ambele cazuri grecul spunând 
are (&pn)), deoarece ele au parte de „forța de viață” (9vuo6c) prezentă în 
om. Acest lucru apare și mai evident atunci când vorbeşte un ghicitor, 
un mantic. El este cel care poate recunoaște mai bine decât ceilalți sensul 
şi scopul (reAog) lucrurilor, el poate influenţa mai bine decât altul eve- 
nimentele, facându-le posibile. O hotărâre nu este niciodată ceva izo- 
lat sau individual, iar Homer nu cunoaște, pur și simplu, nicio noțiune 
generală care să corespundă „voinţei” noastre. O faptă este dependentă 
şi condiționată de psyche, de „forţa de viaţă” (0vuoq) şi de „renumele', de 
„onoarea” (kb60c) omului respectiv. Această sferă în care se mișcă omul 
se numeşte — așa cum spuneam — moira sau aisa, respectiv destinul său, 
pe care îl primește la naștere. În Odiseea, de pildă, Melampus, vestitul 
prezicător care le însănătoșeşte pe fiicele lui Proteus, s-a retras la Argos, 
pentru că aisa sa era de a locui acolo și de a moșteni o treime din rega- 
tul lui Proteus, primită în semn de recunoştinţă de la acesta. Unii au o 
aisa scurtă, respectiv o viaţă scurtă, alții însă au o viață lungă, pentru că 
ziua moira-ei lor, respectiv moartea, va veni mult mai târziu. Manticul 
vede limitele moira-ei unui om şi contribuie prin cuvintele sale pline de 
putere, prin „forţa sa de viaţă” (0vu6q) la determinarea anumitor moirai. 
Tocmai de aceea Agamemnon îi face reproşuri dure lui Calchas, vestitul 
prezicător din Micene, care i-a însoţit pe greci la Troia și care, printre 

altele, a prezis că cetatea Troiei va fi cucerită după zece ani de asediu şi 
numai cu concursul lui Ahile. 

Evaluată din perspectiva creştină, religia greacă, așa cum se pre- 
zintă ea mai ales în poemele homerice, pare să se fi format sub semnul 
pesimismului. În viziune homerică, existența umană este, prin defini- 
ţie, efemeră și încărcată de griji și suferințe. În Iliada, Homer compară 
omul cu „frunzele răscolite de vânt în țărână”. Inclusiv moartea, așa cum 
vom vedea într-un capitol ulterior, nu reușește să anuleze acest caracter 
de suferinţă al vieţii, întrucât, pe de o parte ea nu înseamnă o extinc- 
ție totală şi definitivă, iar pe de altă parte nici nu presupune începutul 
unei alte „vieţi” mai fericite. Pentru Homer și contemporanii săi, moartea 
reprezenta o post-existență diminuată și plină de umilinţă în întunericul 
Hades-ului, locuit de umbre palide (eiSwa), lipsite de forță și memorie, 
din pricina separării de diafragmă (pnv). Inclusiv binele și răul săvârșite 
pe pământ nu erau răsplătite sau pedepsite în această post-existenţă. 

Așa cum subliniază Mircea Eliade, concepţia aceasta pesimistă s-a 
impus în mod fatal când grecul antic a luat cunoștință de precaritatea 
condiției umane. În primul rând, el ştie că nu este, stricto sensu, „cre- 
atura” unei divinităţi şi, în consecinţă, nu poate spera ca rugăciunile 
sale să-l poată aduce într-o stare de „comuniune” cu zeii, într-o relaţie 
„intimă” cu aceştia. În al doilea rând, el este pe deplin conștient de faptul 
că viaţa îi este deja hotărâtă de moira sau aisa sa, de destinul său. Prin 
urmare, timpul acordat până la moarte a fost prestabilit, așa încât moar- 
tea este deja hotărâtă în momentul nașterii. 

Astfel, zeii nu-i pot pedepsi pe oameni fără motiv, atâta timp cât 
aceştia nu depăşesc limitele modului lor de existenţă, impuse prin moira. 
Totuși, în general, este dificilă rămânerea permanentă între aceste limite 
impuse, întrucât idealul omului este „perfecţiunea” (&pern). Dar toc- 
mai această perfecţiune riscă să trezească orgoliul și „insolenţa” (5fpic), 
aşa cum s-a întâmplat în cazul lui Aiax, care s-a lăudat că va scăpa de 
moarte în ciuda zeilor și a fost zdrobit de Poseidon, după cum se arată în 
Odiseea. Această „insolenţă” (bfpic) nu face altceva decât să-l „orbească” 
pe om și să-i grăbească propriul sfârşit. În aceste circumstanţe, așa cum 
subliniam, omul este prizonierul propriilor sale limite impuse de con- 
diția sa umană şi, mai ales, de moira sa. Mircea Eliade remarcă faptul 

că, în viziunea homerică, omul cu adevărat înţelept este acela care este 
conștient de finitudinea și precaritatea oricărei vieți umane. Prin urmare, 
el trebuie să profite de tot ceea ce-i poate oferi prezentul: tinerețe, sănă- 
tate, bucurii fizice sau ocazii pentru a-și arăta virtuțile. Modelul pe care 
îl sugerează Homer este acela de a trăi total, dar nobil, în prezent. Firește, 
acest „ideal” apărut pe fondul unei concepții pesimiste despre viaţă și 
existență, am putea spune din disperare, va cunoaște ulterior modificări, 
dar conștiința limitelor impuse de propriul destin și a precarităţii existen- 
ței nu s-au șters niciodată. 

Din această perspectivă, Mircea Eliade subliniază în mod deosebit 
valoarea religioasă a prezentului pentru perioada homerică. Simplul 
fapt de a exista, de a trăi în timp, poate avea o dimensiune religioasă. 
„Bucuria de a trăi” descoperită de greci nu reprezintă, în accepțiu- 
nea lui Eliade, o plăcere de tip profan, ci ea revelează beatitudinea 
de a exista, de a participa, fie şi în treacăt, la spontaneitatea vieţii şi 
majestatea lumii. De altfel, această sacralizare a finitudinii existenţei 
umane şi a vieţii „obișnuite”, cotidiene, reprezintă un fenomen relativ 
curent în istoria religioasă a omenirii. De exemplu, în China și Japonia 
din mileniul 1 d.Hr., sacralizarea „limitelor” şi „împrejurărilor”, indife- 
rent de natura şi specificul lor, a atins apogeul și a exercitat o influență 
profundă asupra culturilor respective. 


4.5. Consideraţii generale privind cultul 


În poemele homerice, ritualurile cultice sunt săvârşite cel mai frec- 
vent în aer liber sau în păduri, templele având menirea doar de a păstra 
statuile zeilor. Cultul se constituia din sacrificii, libaţii, purificări etc. Ca 
jertfe erau aduși în special boi, berbeci și capre. Pe lângă preoţii propriu- 
ziși (iepeic), care săvârșeau toate actele de cult, mai exista și clasa man- 
ticilor (uâvrei), ghicitori care interpretau mai ales zborul păsărilor şi 
visele. Așa cum e prezentată în poemele homerice, pietatea grecilor din 
acea perioadă nu era una prea mare, probabil şi din cauza caracterului 
antropomorfic pronunţat al zeilor, fapt care va și conduce, într-o foarte 
mare măsură, la declinul religiei grecești antice. 

4.6. Cultul morților 


Ideile lui Homer despre existența după moarte sunt, în genere, 
foarte vagi şi neclare. În principiu, se pare că oamenii perioadei home- 
rice sunt mai puţin interesaţi de viaţa de după moarte în sine şi mai mult 
de relaţia morţilor cu cei vii. 

Este cert faptul că morţii nu pier, ci trăiesc mai departe în cadrul 
neamului respectiv. Atunci când Patrocle moare, Ahile îl vede în vis. 
Este vorba de psyche-ul lui Patrocle, aşa cum se arată în Iliada, întru 
totul asemănător eroului în viață. 


4.6.1. Concepţia despre suflet 


Psyche îi distinge pe oameni de celelalte creaturi. El nu este propriu 
nici zeilor şi nici animalelor, ci doar oamenilor. Datorită lui, oamenii sunt 
numiţi „muritori” (9vnroi), pe când zeii sunt „nemuritori” (&ăvaro!). 
La moarte, psyche părăsește trupul omului îndată ce Qvuoş - forța de 
viață a părăsit „oasele albe”, aşa cum arată Homer în Odiseea. 

Thymos-ul nu este conferit doar omului, ci şi zeilor și animalelor. În 
cazul zeilor, el le poate, într-adevăr, să dispară, dar aceștia nu pot fi nici- 
odată deposedaţi complet de el. Astfel, la căderea sa din Olimp, Hefaistos 
povestește că i-a mai rămas încă „puţin Ovuog, iar Ares afirmă același 
lucru atunci când este rănit de zeiţa Athena. Prin dispariția thymos-ului, 
atât Hefaistos cât și Ares sunt deposedaţi de forţa lor, dar nu de viaţă în 
sine, pentru că aceasta nu este legată de un corp (oua) aparent. Altfel 
stau lucrurile la animale, la care dispariţia thymos-ului atrage după sine 
automat moartea. Thymos-ul dă putere trupului aparent, o putere ce 
rezidă în fire şi simţuri; această putere se stinge atunci când se separă de 
trup, fiindcă ea era îndreptată doar asupra lui. Animalul — în calitatea sa 
de simplu trup - există doar prin thymos şi, odată cu acesta, pierde orice 
existenţă, întrucât puterea concepută odinioară pentru el a dispărut. 

Asemenea animalelor, și omul își păstrează înfăţişarea sa trupească 
prin vu, prin puterea sa de viaţă, forţa sa fiind condiționată tocmai de 
9vu6q. Această putere de viață (0vuoc) se manifestă ca putere de acţiune 

şi curaj, în timp ce în somn sau într-o stare de slăbiciune, de leşin, ochii 
sunt cuprinşi de o beznă ca o noapte neagră. 

În Odiseea, Homer prezintă somnul ca fiind asemănător cumva 
morţii, ele fiind „fraţi gemeni”; de aceea, Acamas, eroul care a participat 
la cucerirea cetăţii Troia, afirmă despre Promachos - pe care îl rănise 
mortal — că „doarme”. În timpul stării de leşin, psyche părăseşte trupul, 
dar nu același lucru îl face şi fhymos; în momentul morţii, thymos dis- 
pare înaintea lui psyche. Psyche nu se mai întoarce niciodată în om din 
momentul în care, urmând lui thymos, a părăsit trupul. Psyche iese din 
trup, dar nu se descompune; mai mult decât atât, asemenea unei fan- 
tome, el se îndreaptă spre locul unde sălășluiesc „sufletele, măștile celor 
obosiţi” (Wvxai eiSwia kauovruov, Iliada XXIII, 72; Odiseea XXIV, 14). 
În același timp, el se mişcă repede, permanent, depășind spaţiul şi tim- 
pul, până ce intră în Hades. Ajuns aici, el nu se va mai înapoia niciodată 
şi nu va mai vedea nicicând lumina soarelui. 

De aceea, psyche trebuie înţeles ca o capacitate de mişcare a corpu- 
lui, pe când eidolon-ul este chipul sau imaginea neputincioasă a legăturii 
dispărute dintre corp și thymos: o umbră palidă a trupului, asemănă- 
toare unei măști, mereu cuprinsă de frământare, într-o continuă miș- 
care. Această nelinişte este evidentă mai ales la acele psyche din Hades, 
cărora destinul le-a hărăzit o mişcare permanentă, obositoare, cum ar 
fi în cazul lui Orion, care vânează totdeauna, sau Tantalos, fiul lui Zeus 
şi al nimfei Pluto, cel sortit să fie veşnic chinuit în Hades de o sete şi o 
foame cumplită. Supliciul său consta în faptul că era cufundat până la 
gât în apă, fără să poată sorbi totuși o înghiţitură, iar deasupra capului 
lui atârnau crengi încărcate cu fructe care se îndepărtau de la el ori de 
câte ori încerca să întindă mâna să le culeagă. 


4.6.2. Practici funerare 


În Iliada se arată că, pentru a avea acces în Hades, în împărăţia mor- 
ţilor, mortul trebuie înmormântat. Înainte de procesiunea funerară se 
aduceau anumite jertfe pentru cel decedat. Astfel, înainte de înmormân- 
tarea lui Patrocle, Ahile îi aduce ca jertfă părul său. După aceea, tot cu 
acest prilej, sunt puse pe rug ulcioare cu miere şi unguente, iar Ahile 
ucide patru cai şi doi câini, ca şi doisprezece tineri troieni. Animalele și 

oamenii sacrificați sunt aşezaţi pe rug și, în timp ce acesta arde, Ahile 
varsă — tot ca o jertfă — vin pe pământ. Patrocle „se bucură” pentru aceste 
jertfe, chiar dacă se află în Hades, un loc lipsit de bucurii. 

După Iliada, împărăţia lui Hades şi a soţiei sale Persefona, unde ajung 
sufletele celor decedați, este situată sub pământ, pe când după Odiseea, 
undeva în vest, la marginile oceanului. În cântul al XI-lea din Odiseea, 
acest loc primeşte numele de Nekyia. 'Tot aici se arată cum Odysseus vine 
într-o țară de la capătul pământului — la ocean -— şi sapă în pământ, în 
timpul nopții, o groapă în care aduce o jertfă pentru cei morţi, constând 
din lapte cu miere, vin, apă și arpacaș. După aceea, se relatează mai 
departe, el a îngenunchiat și s-a jurat că, după ce se va întoarce acasă în 
Ithaka, va aduce jertfă o junincă şi va arde pe rug daruri de preţ, iar lui 
Tiresias — marele prezicător originar din Teba -— îi va jertfi un țap negru. 

Poemele homerice nu amintesc de recompense sau pedepse morale. 
Doar trei persoane sunt supuse chinurilor Infernului, anume Sisif, înte- 
meietor şi rege al cetăţii Corint, care şi-a atras mânia lui Zeus pentru că 
i-a dat în vileag răpirea Aeginei, apoi Tantalos, fie pentru că ar fi destăi- 
nuit secretele zeilor în fața muritorilor, fie pentru că le-ar fi dat acestora 
din urmă din ambrozia pe care o furase la unul din ospeţe, și, în fine, 
Titios, gigantul din Euboea, fiindcă a încercat s-o necinstească pe Leto. 
Unii cercetători sunt însă de părere că acest pasaj din Odiseea ar fi o 
interpolare. Tot la fel, doar într-un singur loc se aminteşte de un anume 
loc al fericirii după moarte, şi anume Câmpiile Elizee de la marginile 
pământului. Aici a fost trimis Menelau, dar nu ca o recompensă morală 
personală, ci pentru simplul fapt că era soţul Elenei și, astfel, ginerele 
lui Zeus. Fericirea de aici însemna, probabil, nemurirea pe care zeii o 
acordau doar unor favoriţi ai lor. 


5. Religia în perioada arhaică și clasică 


5.1. Divinităţi şi semnificaţii 


Prin opera sa, Homer a jucat un rol foarte important în unificarea 
credințelor religioase ale grecilor, foarte variate de altfel, în funcţie de 

răspândirea populațiilor greceşti. Vechile divinităţi, deseori având un 
caracter htnonian, devin divinităţi uraniene în poemele homerice și 
cuprind acum în ele, în anumite cazuri, mai multe zeități locale similare, 
cinstite sub numiri diferite; în rest, principalii zei homerici întrupează și 
acum idealurile religioase ale grecilor. 

Zeus (de la div-, „a străluci”) este, prin excelenţă, o divinitate urani- 
ană de origine indo-europeană. La început, el semnifica cerul, iar apoi 
pe zeul cerului. În calitate de zeu al cerului, el locuiește pe vârful mun- 
telui Olimp, despre care se credea că ar fi în cer, şi tot ca zeu al cerului 
el era socotit stăpânul norilor, ploii, zăpezii, tunetului și fulgerului, fiind 
reprezentat cu un fulger în mână. De altfel, foarte multe dintre epitetele 
sale reliefează calitatea sa de zeu al atmosferei: Ombrios şi Hyettios („Cel 
ploios”), Urios („Cel care trimite vânturi prielnice”), Bronton („Cel ce 
tună”), Astrapios („Cel ce trăzneşte”) etc. Dar, așa cum subliniază Mircea 
Eliade, ca fenomen cosmic, Zeus este chiar mai mult decât o personifi- 
care a cerului. La Homer deja el cumulează atributele unui veritabil zeu 
suveran indo-european. Era mai mult decât zeul „cerului nesfârșit”, el 
era „părintele zeilor şi al oamenilor” (Iliada I, 544). 

În Heliadele sale, Eschil îl caracterizează ca fiind „eterul”, „pămân- 
tul”, „cerul”, „cel mai presus de toate”. Ca zeu al atmosferei, el determină 
fertilitatea solului, fiind invocat atunci când încep muncile agricole, cu 
numele de Zeus Chtonios. Ca Zeus Ktesios, el era protectorul casei și 
simbolul belşugului, veghind și asupra îndatoririlor și privilegiilor de 
familie, asigurând respectul legilor, iar ca Polieus apăra cetatea. Într-o 
perioadă mai veche, Zeus era şi patronul purificării, Zeus Catharsios, 
după cum şi zeul divinaţiei, în special la Dodona, în Epir. 

Prin urmare, în pofida faptului că nu era creatorul lumii, al vieţii şi 
al omului - lucru care i-a determinat pe specialiști să-l distingă clar de 
acel Dyaus vedic -, Zeus era, totuşi, stăpânul incontestabil al zeilor şi 
Universului. Mulțimea sanctuarelor care-i erau consacrate arată carac- 
terul său panelenic. 

Forţa universală atribuită lui Zeus reiese foarte limpede dintr-o serie 
de simboluri şi reprezentări, dar mai ales din celebra sa statuie realizată 
de Phidias și descrisă atât de bine de Strabon (Geografia VIII, 3, 30): 
„Dar cea mai măreaţă din toate a fost statuia lui Zeus, pe care Phidias 

din Athena, fiul lui Harmides, a făcut-o din fildeș, de dimensiuni atât de 
uriașe, încât, cu toată înălțimea excesivă a templului, s-ar părea că meș- 
terul a neglijat proporţiile. Într-adevăr, deşi îl înfăţişează pe Zeus aşezat, 
statuia aproape că atinge cu creștetul capului tavanul, încât dă impresia 
că, dacă s-ar scula în picioare, ar sparge acoperișul templului” 

Divinitatea principală feminină a panteonului grecesc era Hera, 
soția și sora lui Zeus. La început, aceasta era zeița Argosului, de unde 
cultul său s-a răspândit în toată Grecia. Renumitul filolog elenist U. von 
Willamowitz-Mâllendorf explică numele ei ca fiind o formă feminină a 
lui heros şi având sensul de despoina, „Stăpâna Noastră”. Fidelă soțului 
ei, ea era protectoarea intransigentă a căsătoriei, a femeilor măritate şi a 
căminului conjugal. Pe de altă parte, asemenea majorităţii zeițelor ege- 
ene şi asiatice, Hera era o divinitate a fecundității universale și nu numai 
a căsătoriei. 

Împărţind tronul, dar nu şi puterea marelui ei stăpân și soţ Zeus, ea 
este înfățișată deseori ca o soție geloasă și deosebit de violentă, care se 
simte ușor jignită și nu ezită să se răzbune crunt pentru toate infidelită- 
țile săvârșite de soţul ei, despre care se știe că nu au fost puţine. Atributul 
conferit ei, de Hera Akraia, arată că zeiţa își avea reşedinţa pe vârfurile 
munților; astfel, într-un templu din Corint, ea era adorată ca ocroti- 
toare a marilor altitudini. Reprezentările plastice din perioada clasică 
o imaginau ca pe o tânără matroană, impozantă, frumoasă și gravă. În 
Antichitatea târzie însă, Hera a rămas doar o personificare a atmosferei. 

Athena este în mod cert cea mai semnificativă zeiță grecească după 
Hera. Ea s-a născut din capul lui Zeus, îmbrăcată în armură, fluturându-şi 
lancea şi scoțând strigătul ei de război. Numeroase epitete îi confirmă 
acest caracter războinic, similar zeului Marte de la vechii romani, între 
care: Promachos („cea luptătoare”), Sthenias („cea puternică”), Areia 
(„cea războinică”). 

Ca zeiță războinică, reprezentată cu un coif, lance și egida pe care 
era zugrăvit chipul Medusei, a cărei simplă vedere transforma pe orice 
muritor în stană de piatră, Athena a jucat un rol important în lupta 
împotriva giganţilor. De asemenea, ea participă la războiul troian alături 
de greci, pe care-i susține, neputând uita jignirea adusă de Paris, care 
o răpise pe Helena, fapt ce a constituit şi motivul izbucnirii războiului 

troian. Se cunoaște şi disputa dintre Athena şi Poseidon cu prilejul 
împărțirii diferitelor regiuni ale Greciei. Cu această ocazie, consiliul 
zeilor a făgăduit să dea Attica unuia dintre cei doi, şi anume celui care 
va oferi bunul cel mai de preţ. Astfel, Poseidon a dăruit calul, iar Athena 
măslinul, care avea să asigure prosperitatea locuitorilor. În felul acesta, 
ea a câştigat întrecerea şi a devenit patroana cetăţii Atena, care-i poartă 
de atunci numele. 

Athena era sfătuitoarea permanentă a areopagului atenian, protec- 
toarea statului şi a activităţilor politice şi sociale, ocrotind, de asemenea, 
artele plastice, literatura, agricultura și meșteşugurile. Înfăţişată cu sta- 
tură înaltă, cu ochi albaştri-verzui, mari şi rotunzi (Homer o numea în 
Odiseea, glaukopis - „cea cu ochi de bufniță”), ea avea ca emblemă buf- 
nița, pasăre care a rămas după aceea simbolul înțelepciunii. 

Atributul ei cel mai important era inteligenţa practică, metis. Athena 
nu era doar patroana meşteşugurilor feminine, cum ar fi torsul şi ţesu- 
tul; ea este — așa cum subliniază Mircea Eliade — mai ales „politehnici- 
ană, inspiratoare şi învățătoare a tuturor meşteșugarilor specializaţi. Ea 
îl învaţă pe fierar să făurească brăzdarul plugului, ea îmblânzește caii, a 
inventat zăbala calului și i-a învăţat pe oameni să folosească carul. 

Dacă alte divinităţi întruchipează diferite forme ale sacralităţii 
vieţii, fertilităţii, morţii etc., Athena descoperă, în schimb, caracterul 
„sacru” sau originea „divină” a anumitor meserii și vocaţii ce implică 
inteligență, abilitate tehnică, inventivitate practică, dar şi stăpânire de 
sine, încredere în coerenţa şi inteligibilitatea lumii. Tocmai de aceea, 
remarcă același autor, patroana acestei metis va deveni, în perioada filo- 
sofilor, simbolul ştiinţei divine şi înţelepciunii umane. 

Apollo este unul dintre cei mai importanţi zei ai grecilor. La înce- 
put, el era o divinitate pastorală, o dovadă în acest sens fiind faptul că în 
regiunile mai izolate, cum ar fi Arcadia sau Licaonia, el a rămas un zeu 
al păstorilor. Ulterior, atributele sale s-au înmulţit: era socotit o divi- 
nitate temută, răzbunătoare, care, justificat sau nu, răspândea molimi 
sau pedepsea cu săgeți aducătoare de moarte pe cei ce i se împotriveau. 
Totodată, el era considerat zeu vindecător, priceput în arta tămăduirii şi 
părinte al lui Asclepios, zeul medicinei. Apollo avea darul profeţiei, de 

care erau legate numeroasele sale oracole, dintre care cel mai renumit 
era cel de la Delphi. 

Mai târziu, el a devenit zeul muzicii, al poeziei şi artelor frumoase. 
În această calitate, el apare înconjurat de muze, pe muntele Parnassus. 
De asemenea, el era zeul invocat în timpul călătoriilor de către naviga- 
tori, fiind în acelaşi timp protectorul oraşelor şi construcțiilor noi. În 
fine, tot el era adorat ca zeu al luminii (de aici şi epitetul său de Phoe- 
bus), deseori fiind identificat cu Soarele însuşi. Centrele sale de cult 
erau numeroase: Delphi, Delos, Claros, Patara etc. Jucând un rol așa de 
important în mitologia greacă, Apollo a fost împrumutat încă de timpu- 
riu şi de alte popoare, cum ar fi etruscii, iar mai târziu chiar de romani. 
Aceștia din urmă au instituit la Roma în cinstea lui cunoscutele Ludi 
Apollinares şi tot acolo, pe vremea împăratului Octavian Augustus, i se 
aduceau onoruri deosebite. 

O altă divinitate principală, de această dată feminină, era Artemis. 
Numele său, atestat pe o inscripție din Lydia sub forma Artimis, arată 
originea sa orientală. Încă din vechime, ea reprezenta, prin excelenţă, 
pe „stăpâna animalelor” (nora 0np&v), adică iubitoare de vânătoare 
şi, totodată, protectoare a animalelor sălbatice. Homer o numea și Agro- 
tera, „a Sălbăticiunilor”, iar Eschil „Doamna munţilor sălbatici”. Vâna 
mai ales noaptea, leul și ursul fiindu-i animale favorite și heraldice, fapt 
ce aminteşte clar de prototipurile asiatice. În aceste atribute privind 
relaţia sa cu natura, în general, şi cu animalele, în special, se regăsește 
inclusiv simbolul uneia dintre primele intuiții omenești ale necesităţii 
echilibrului ecologic, întrucât era considerată ca ocrotitoare a câmpu- 
lui şi animalelor. Ea veghează natura, considerată ca un întreg viu, și 
este singura divinitate din panteonul grec îndreptăţită să stabilească și 
să controleze normele de vânătoare. 

Pe de altă parte, Artemis era, prin excelenţă, zeiţa fecioară, dar gre- 
cii au văzut în perpetua ei virginitate indiferenţă față de dragoste, ba 
chiar frigiditate. În tragedia lui Euripide, Hippolyta, Artemis îşi arată 
deschis ura faţă de Afrodita, zeiţa iubirii senzuale. Arta poetică, în gene- 
ral, a înnobilat-o mult pe zeiţă, iar arta statuară a reprezentat-o ca pe un 
prototip al frumuseţii virginale. 

Mircea Eliade remarcă faptul că această „Doamnă a munţilor” şi 
„Stăpână a sălbăticiunilor” a asimilat încă dintr-o perioadă foarte tim- 
purie însuşirile şi prestigiul zeițelor-mame, dar fără să-și piardă trăsă- 
turile ei cele mai vechi și specifice, respectiv de stăpână a vânătorilor şi 
a fetelor tinere, caste. După perioada homerică, ea va guverna sacrali- 
tatea vieţii sălbatice, care cunoaște fertilitatea şi maternitatea, dar nu și 
dragostea și căsătoria. De altfel, ea şi-a păstrat întotdeauna acest carac- 
ter paradoxal, în ea coexistând multe teme contradictorii, cum ar fi, de 
exemplu, castitate-maternitate. 

Hermes, fiul lui Zeus și al pleiadei Maia, s-a născut într-o peşteră, 
pe muntele Cyllene din Arcadia. Este posibil ca, la origine, Hermes să fi 
fost o divinitate protectoare a păstorilor nomazi, poate chiar un „Stăpân 
al animalelor”. Totuși, grecii i-au interpretat atributele într-un sens mai 
profund. În viziunea lor, el este stăpânul drumurilor, fiindcă merge cu 
mare iuţeală și, în plus, nu se rătăceşte noaptea, cunoscând foarte bine 
drumul. Din acest motiv, el era considerat călăuza şi protectorul tur- 
melor, dar şi patronul hoţilor. Tot din acelaşi motiv, Hermes era soco- 
tit şi curierul zeilor. Pe de altă parte, el era zeul negustorilor greci, dar 
şi oratorul arhetipal, fiind socotit de tradiţie descoperitorul elocvenţei; 
apoi era un zeu călător, atlet, patron al jocurilor şi exerciţiilor gimnas- 
tice, protector al şcolilor şi inventator al lirei, pe care ar fi confecționat-o 
dintr-o carapace de broască ţestoasă. 

În paralel, însă, Hermes era cinstit ca zeu falic, lucru care, deşi 
secundar, pare să divulge o origine cultică primitivă; ca pereche erotică 
a zeiţei Afrodita, el simbolizează împreună cu ea cele două principii, 
masculin şi feminin, ale succesiunii generaţiilor. În plus, va fi fost şi zeu 
al vântului, de unde derivă şi funcția sa de mesager al Olimpului. 

În cele din urmă, Hermes este conducătorul sufletelor în drumul lor 
spre lumea cealaltă (yvxo - roum6c). În concepţia lui Mircea Eliade, legă- 
tura dintre Hermes și sufletele morţilor se explică prin atributele sale. Acest 
zeu dovedeşte şiretenie, inteligență practică, inventivitate (el descoperă 
focul), capacitatea de a se face invizibil şi de a ajunge pretutindeni într-o 
clipă. Ca unul ce se orientează în întuneric, circulă cu iuțimea fulgerului şi 
se poate face deopotrivă văzut și nevăzut, Hermes este cel mai indicat spre 
a conduce sufletele spre lumea întunericului, spre împărăţia lui Hades. 


300 | a Preot Prof. Univ. Dr. Nicolae ACHIMESCU 


Pe de altă parte, datorită acestor însușiri, în epoca elenistică Hermes va 
deveni stăpânul gnozei şi al magiei, al ştiinţelor oculte în general. 

De altfel, Hermes este unul dintre puţinii zei olimpieni care va 
rămâne actual şi după criza religioasă clasică, dar și după triumful creş- 
tinismului. Fiind asimilat cu zeul egiptean Thoth şi cu Mercurius de la 
romani, €l se va bucura de o mare atenţie în epoca elenistică și, în cali- 
tate de Hermes Trismegistul, va rămâne în actualitate, prin intermediul 
alchimiei şi hermetismului, până în veacul al XVII-lea. 

Hefaistos, fiul lui Zeus și al Herei, era considerat de greci zeul focu- 
lui. Reședința sa preferată a rămas muntele Etna din Sicilia. Aici, în ateli- 
erele fierăriei lui divine, ucenicii săi, ciclopii, prelucrau fierul și celelalte 
metale. Prin iscusinţa sa, Hefaistos făureşte tot felul de obiecte minu- 
nate: un tron de aur dăruit Herei, armele lui Ahile, fulgerele lui Zeus, 
faimosul colier al Harmonei etc. El a fost cel care a ajutat la nașterea 
Athenei, pentru ca ea să poată ieși din capul lui Zeus, și tot el a modelat 
din țărână trupul Pandorei; de asemenea, Hefaistos a fost cel care l-a 
țintuit pe Prometeu de muntele Caucaz. 

Această divinitate personifică la maxim arta metalurgiei. Este un 
„zeu inginer” şi „artizan” iscusit, care fabrică în atelierele sale obiecte de 
uz divin, arme miraculoase etc. În interpretare simbolică, Hefaistos este 
personificarea focului teluric, subpământean, vulcanic, presupunându-se 
că e vorba de evoluţia unui zeu arhaic al focului. Deopotrivă, Hefaistos 
este patronul metalelor şi al focului complex, în cel puţin trei ipostaze: 
focul htonic - vulcanii, focul tehnic - flacăra domesticită în prelucrarea 
metalelor și focul atmosferic - fulgerele confecţionate pentru Zeus. 

O altă divinitate era Afrodita, soţia lui Hefaistos, după o altă vari- 
antă soția lui Ares, zeul războiului. Ea era zeița iubirii senzuale, ase- 
mănătoare lui Iştar de la asiro-babilonieni sau Astartei de la fenicieni. 
Numele ei este legat de cuvântul grecesc „spumă” (âppoc) şi se referă 
probabil la nașterea ei. Vechii greci credeau că Afrodita este cea care a 
născocit famecele dragostei. Unele atribute o arată ca protectoare a cur- 
tezanelor, ba chiar a impulsului senzual din lumea animală, a dragostei 
pasionale şi infidele, înțeleasă ca legătură strict trupească, ca erotism 
în sine. Cultul Afroditei era legat, însă, şi de idealul frumuseţii femi- 
nine, așa cum reiese din reprezentările plastice ale zeiţei, cum ar fi, de 

exemplu, statuia din Knidos, ale cărei copii le regăsim la Vatican și Miin- 
chen, sau statuia din Melos (Venus din Milo - Luvru). 

După perioada clasică, cultul ei cunoaşte un anume declin, deşi 
multă vreme fusese adorată, alături de zeul Eros, ca forță cosmică pri- 
mordială a iubirii. În perioada elenistică, cultul său cunoaște o revigo- 
rare spectaculoasă, menținându-și răspândirea până în vremea romană, 
când centrul ei de cult se stabileşte într-un templu din Corint, clădit pe 
o stâncă înaltă de 575 m. Caracterul cultului ei din Corint ilustrează 
fără putință de tăgadă originea ei orientală, zeiţa fiind slujită de 1.000 
de hierodule. În Corint, preotesele hierodule practicau prostituţia sacră. 
Un exemplu îl reprezintă templul Afroditei Pandemos - „Afrodita cea 
populară” - din Attica, care a fost construit cu fondurile rezultate din 
impozitele plătite de patronii caselor de toleranţă, înființate de arhontele 
Solon încă din anul 594 î.d.Hr. 

Poseidon era și el un zeu vechi care, din diferite motive, îşi pierduse 
suveranitatea universală primordială. Această suveranitate primordială o 
dovedeşte faptul că la Pylos, de pildă, în perioada aheeană, el se bucura 
de o poziţie mult superioară celei a lui Zeus. Se pare că la început a fost 
un zeu al câmpiei, apoi al mării, în această ultimă ipostază identificându- 
se cu însuşi destinul vechilor greci, care au emigrat de pe continent pe 
insulele din Marea Mediterană. În calitate de zeu al câmpiei, Poseidon 
era protectorul cailor, fiind chiar reprezentat sub formă de cal sau taur. 

Ca spirit masculin al fertilităţii câmpiilor - Willamowitz îi explică 
chiar numele ca însemnând „soţul Terrei” (Posis Das) - Poseidon poate 
fi comparat cu zeii suverani şi creatori, „stăpâni ai Pământului” din reli- 
giile mediteraneene și orientale. Devenind în exclusivitate un zeu marin, 
aşa cum arată Mircea Eliade, Poseidon şi-a păstrat dintre atributele sale 
primordiale doar pe acelea legate de mare, anume puterea capricioasă şi 
stabilirea soartei navigatorilor. 

Ca zeu al mărilor, el locuia într-un palat de aur situat pe fundul 
oceanului; semnul său simbolic era tridentul, cu care înfuria marea, sfă- 
râma stâncile şi atrăgea spre sine curenţii acvatici. El stârnea furtunile 
sau făcea apele mării să devină liniștite, el scotea insulele la iveală sau 
le cufunda, lovindu-le cu tridentul său, el făcea să izvorască râuri sau 
să apară lacuri. Întrucât era zeul navigaţiei, ocrotitorul ei, templele sale 

erau construite pe istmuri şi promontorii. Principalul său sanctuar era 
la Mykale, dar existau numeroase locașuri de cult ridicate în cinstea sa 
și în Thessalia, Beoţia şi Pelopones. 

Mitul său principal îl socotea Genethlios („zămislitorul”), stăpân al 
apei primordiale atotgeneratoare, și Asphaleios („neclintitul”), temei al 
lumii pământene, și adora în el un zeu violent, producător de catrastofe 
şi naufragii, ploi torențiale și chiar cutremure. 

De o cinste deosebită se mai bucurau, de asemenea, Dionysos, zeul 
vinului şi al viţei-de-vie, și Demeter, zeiţa agriculturii, dar asupra lor nu 
vom insista aici, ele fiind principalele divinităţi ale misterelor de la Ele- 
usis, pe care le vom trata într-un capitol ulterior. 

Existau și o mulțime de alţi zei mai puţin semnificativi, unii dintre ei 
având un caracter preponderent local. Amintim pe Ares, zeul războiului, 
care, spre deosebire de Athena, iubea lupta și omuciderea, indiferent 
de scopul urmărit prin acestea; apoi Hades, care stăpânea împărăția 
morţilor împreună cu soţia sa, Persefona, căruia i se mai spunea şi Pluton 
(riodToc - „bogăţie”), fiindcă din pământ se extrag tot felul de bogății 
vegetale şi minerale; Helios - „Soarele, Boreas - vântul de miazănoapte, 
Hestia - focul din vatra casei, Pan -— zeul pășunilor, turmelor și poeziei 
populare, Asclepios — zeul vindecărilor, Eros - zeul iubirii etc. 

De asemenea, vechii greci mai cinsteau o serie de zeități mai mărunte, 
cum ar fi: eriniile, numite și eumenide în mitologia greacă, pe care romanii 
le-au denumit furii, fiind genii răzbunătoare care pedepseau fărădelegile 
muritorilor; nimfele înzestrate cu darul profeţiei, care locuiau în grotele 
de pe vârfurile munţilor, în codrii deși, pe câmpii sau în ape, invocate ca 
genii protectoare; satirii, numiţi şi sileni, iar în mitologia romană fauni, 
genii câmpeneşti sau ale pădurilor, reprezentaţi fie cu coame, copite și 
înfățișare omenească, fie jumătate oameni și jumătate cai. 


5.2. Eroii 
Începând cu secolele VII-VI î.d.Hr. întâlnim la vechii greci un cult 


profund pentru eroi (îjpwec), care reprezentau fie oameni „îndumnezeiţi”, 
fie zei decăzuţi. In genere, se credea că aceștia s-au născut din căsătoria 

dintre un zeu și o pământeancă sau dintre un muritor și o zeiţă. 
Deosebirea dintre ei şi oamenii obișnuiți consta în părtășia lor la natura 
divină, motiv pentru care un „erou” era socotit şi „semizeu” (nuideoc). 

Nașterea și copilăria eroilor sunt neobișnuite. Uneori, ei sunt con- 
sideraţi ca având o „dublă paternitate” (de exemplu, Herakles se trăgea 
din Zeus și Amfitrion, Tezeu din Poseidon şi Egeu) sau nașterea lor este 
în afara oricăror reguli morale (Aegysthos se naște în urma incestului lui 
Thyestes cu propria sa fiică). Alteori, ei sunt părăsiţi la scurt timp după 
naştere, ca în cazul lui Olimp, Perseu, Rhesos etc., şi sunt alăptaţi de ani- 
male, cum ar fi Paris - hrănit de o ursoaică, Aegysthos de o capră etc. 

După cum remarca Mircea Eliade, eroii se caracterizează printr-o 
anume creativitate specifică. Astfel, ei inventează sau „întemeiază” dife- 
rite instituţii umane: legile cetăţii și regulile vieţii urbane, monogamia, 
cântecul, scrisul, tactica etc., și sunt fondatori de cetăţi sau colonii. De 
asemenea, tot ei sunt instauratorii jocurilor sportive, motiv pentru care 
una dintre formele de cult aduse lor o constituie concursul de lupte. Aşa 
se şi explică trecerea atleţilor celebri în rândul eroilor. 

O altă caracteristică principală a eroilor o reprezintă moartea lor. 
Majoritatea acestora sfârşesc printr-o moarte violentă în război, în lupte 
neobișnuite sau prin trădare, cum ar fi cazul lui Agamemnon, ucis de 
Clytemnestra, Laios de către Oedip etc. De altfel, moartea este cea care 
le confirmă condiţia supraumană. Deşi nu sunt nemuritori, asemenea 
zeilor, ei se deosebesc totuși de oameni prin aceea că sunt activi şi după 
moarte. Relicvele lor dispun de puteri magico-religioase. Astfel, mor- 
mântul unui erou devine heroon, centru de cult din care emană puterea 
acestuia, ale cărui relicve, chiar dacă sunt transferate în alt loc, acţio- 
nează ca talismane pentru comunitatea care le posedă. Exemplele cele 
mai cunoscute le reprezintă scheletul lung de şapte coţi al lui Oreste, 
dobândit de spartani, sau întoarcerea osemintelor lui Tezeu la Atena. 

Prin moartea sa, eroul devine un protector al cetăţii respective 
împotriva invaziilor, epidemiilor şi altor nenorociri. Plutarh îl arată pe 
Tezeu la Maraton, de pildă, în fruntea atenienilor, unde ucide taurul şi 
îi învinge pe verii săi, care aveau și ei pretenţia la tronul tatălui său din 
Atena. În plus, eroul se bucură și de o „nemurire” de ordin spiritual, 
respectiv de glorie, de perenitatea numelui său. Din această perspectivă, 

el devine un model pentru toţi muritorii care-și propun să supraviețu- 
iască în memoria oamenilor. Regii Spartei ori luptătorii căzuţi la Mara- 
ton sunt doar câteva exemple în acest sens, prin faptele lor excepţionale 
de vitejie ei trecând din categoria oamenilor obișnuiți în aceea a eroilor. 

Pe de altă parte, eroii sunt „buni” şi „răi”, posedând însușiri contra- 
dictorii; ei se disting prin forţa şi frumuseţea lor, prin spiritul lor de sacri- 
ficiu (Prometeu), dar şi prin trăsături monstruoase, cum ar fi în cazul lui 
Heracle, Ahile, Oreste etc., care au o statură uriașă; ei pot fi androgini 
(Cecrops) sau își schimbă sexul (Tiresias), ba chiar se travestesc în femei 
(Heracle); și, tot la fel de bine, pot fi deseori şchiopi sau orbi. 

În cinstea lor se aduceau tot felul de jertfe, libaţii etc. Acestea erau 
aduse noaptea sau spre apusul soarelui, cum ar fi cea adusă de Odysseus 
la intrarea în împărăția morţilor, sângele având rolul de a satisface setea 
eroului. Carnea nu era consumată, ci arsă. Se aduceau, de asemenea, şi 
jertfe nesângeroase (Xoai), constând din apă, lapte, miere, ulei și vin. 

De asemenea, aşa cum am mai amintit, în cinstea eroilor se ţineau şi 
unele concursuri sportive. Astfel, la înmormântarea trupului lui Patrocle 
sau Oedip au avut loc jocuri sportive cuprinzând alergări de care, box, 
lupte, alergări, lupta cu lancea, aruncarea discului, tragerea cu arcul şi 
aruncarea suliței. Marile jocuri panelenice, care se repetau în mod regu- 
lat, respectiv jocurile olimpice, cele pithice, nemaice şi istmice, despre 
care vom vorbi într-un subcapitol special, îşi au originea - în accepțiunea 
tuturor — în acele concursuri organizate cu prilejul înmormântării unui 
erou, chiar dacă mai târziu au început să fie ţinute în cinstea marilor zei. 


5.3. Mitologia 


Aşa cum se ştie, vechii greci au creat una dintre cele mai bogate și 
mai frumoase mitologii din câte există. Preluate de o serie de scriitori şi 
artişti greci antici, miturile vechii religii grecești au fost bine conservate 
în operele lor literare sau artistice, fiind cunoscute în toată lumea. 

Specialiştii în domeniu le-au împărţit, de regulă, în două categorii 
principale, şi anume mituri referitoare la zei şi cele referitoare la eroi. Ele 
sunt atât de numeroase, încât ar fi foarte dificilă o prezentare completă în 

lucrarea de față. Din acest motiv, vom aminti doar câteva din fiecare cate- 
gorie, făcând abstracţie, desigur, de cele pe care le-am amintit până acum. 

Între miturile despre zei amintim pe cel al lui Apollo, care ne vor- 
beşte despre nașterea zeului și isprăvile sale. Însărcinată cu Zeus, titana 
Leto, mama lui Apollo, caută disperată un loc unde să-l poată naște pe 
zeu, pentru că niciun ţinut nu îndrăznea s-o primească de teama intran- 
sigentei Hera, soţia lui Zeus. Aceasta aflase de infidelitatea soțului şi îl 
trimisese pe Python, balaurul din Delphi, să o urmărească permanent 
pe titană. În cele din urmă, Leto găseşte adăpost în insula Delos, unde 
va naşte doi gemeni: Artemis și Apollo. Isprăvile miraculoase ale zeu- 
lui încep chiar după naștere, pentru că unul dintre primele sale gesturi 
a fost pedepsirea lui Python. În continuare, el îl ucide şi pe gigantul 
Tityas, care încercase să-i violeze mama. De asemenea, el îi ucide pe 
cei șapte fii ai Niobei, care o umilise pe Leto, lăudându-se cu numeroșii 
săi fii şi numeroasele sale fiice, după care o ucide pe iubita sa, Coronis, 
deoarece îl înșelase cu un muritor. 

Aşa cum arată Mircea Eliade, mitul acesta „agresiv”, care avea să 
inspire vreme de mai multe secole literatura și artele plastice, reflectă de 
fapt istoria pătrunderii cultului lui Apollo în Grecia. Este vorba de istoria 
substituirii sale, mai mult sau mai puţin brutale, divinităților locale pre- 
elenice, un proces cararteristic, de altfel, pentru religia greacă în ansam- 
blul ei. Exemplul cel mai concludent în acest sens îl reprezintă instalarea 
sa la Delphi, unde îl înlocuiește pe stăpânul acestui loc sfânt, respectiv 
Python, după ce îl ucide. Pentru a ispăşi această crimă, el devine zeul 
purificărilor. 

Există, de asemenea, o serie de interesante variante mitice cu privire 
la zeul Dionysos. Cea mai răspândită dintre acestea îl arată ca fiind năs- 
cut din Semele şi crescut de nimfe pe muntele Nysa (probabil în India), 
într-o peșteră căptușită cu viţă și iederă și avându-l drept tutore, de la 
naştere, pe zeul Hermes. Descoperind de timpuriu gustul strugurilor, 
Dionysos se îmbată împreună cu nimfele şi aleargă cu ele prin păduri, 
într-un entuziasm continuu. Astfel, alaiul său parcurge, țară după ţară, 
un drum lung, răspândind cultura viței de vie şi întregul ritual sacru al 
vinificației. De altfel, delirul acesta vesel reprezintă o caracteristică a cul- 
tului dionisiac de la Eleusis, după cum vom vedea într-un alt capitol. 

Aşa cum se știe, Hades era unul dintre cei trei fii ai lui Kronos şi 
soțul Persefonei. Unul dintre fraţii săi era chiar Zeus. Cel mai semnifi- 
cativ mit referitor la Hades o vizează pe Persefona. Fiică a lui Zeus şi a 
zeiţei Demeter, Persefona era de o frumuseţe neobișnuită, încât mama ei 
O ţinea ascunsă, de teamă să nu fie răpită. Însă Demeter n-a luat în calcul 
jindul lui Hades după fiica ei; zeul a ieșit din împărăţia sa subpământeană 
şi a răpit-o pe Persefona în carul său de luptă. Pentru a potoli mânia lui 
Demeter, Zeus a dispus ca Persefona să petreacă o jumătate din fiecare an 
în lumea subpământeană, iar cealaltă jumătate pe pământ. 

Mult mai populare şi mai răspândite însă erau miturile despre 
eroi, care secole și milenii de-a rândul au constituit o sursă de inspi- 
rație nepreţuită pentru literatură și artele plastice. Fireşte, şi în cazul 
acestora nu ne vom putea opri decât asupra câtorva dintre ele. Dintre 
acestea, cel mai semnificativ rămâne, desigur, mitul lui Prometeu. 

Prometeu era un meşteșugar talentat. Potrivit mitului, el i-a creat 
pe primii oameni din lutul pe care l-a găsit în Beoţia de mijloc. Din 
motive necunoscute, Zeus nu putea suferi aceste creaturi. Astfel, el a 
decis să le ia focul şi să-i înfometeze, pretinzându-le numeroase ani- 
male de jertfă. Prometeu însă a avut grijă ca părintele zeilor să pri- 
mească doar viscerele, dar nu şi carnea jertfelor. Când Zeus a observat 
că fusese păcălit, s-a mâniat şi mânia sa s-a amplificat și mai tare când 
a descoperit că Prometeu dăduse înapoi focul oamenilor. Ca pedeapsă, 
Prometeu a fost „înlănţuit” în vârful unui munte și, în fiecare zi, un 
vultur venea să mănânce din ficatul său. Totuşi, întrucât Prometeu era 
nemuritor, în fiecare noapte ficatul său creştea din nou. 

Date fiind cele menţionate, dar mai ales spiritul de sacrificiu al lui 
Prometeu pentru binele umanităţii, unii specialiști aveau să-i confere 
elogii şi atribute dintre cele mai generoase: „ctitorul civilizaţiei umane”, 
„creatorul istoriei umane”, „Hristos păgân” „răstignit pentru mântui- 
rea și fericirea noastră” etc. Asemenea epitete se înscriu, de altfel, pe 
linia unei vechi tradiţii literare căreia îi aparține şi Tertulian, care-l 
aprecia astfel pe Prometheus: „Verus Prometeus Deus omnipotens blas- 
phemiis lancinatur” (Adversus Marcionem, I, 247). Alţi cercetători, în 
schimb, consideră abuzive analogiile dintre Prometeu şi Mântuitorul 
Hristos. Mircea Eliade merge chiar mai departe, apreciind că, departe 

de a fi binefăcătorul omenirii, Prometeu este responsabil de decăderea 
ei, întrucât prin gestul său a provocat separarea definitivă dintre zei şi 
oameni. Atât vicleşugul la care apelează atunci când, din „sacrificiul 
primordial”, îi oferă lui Zeus doar viscerele, cât şi răpirea focului au 
provocat, de fapt, supărarea lui Zeus şi intervenţia Pandorei, adică apa- 
riția femeii şi, odată cu ea, a tot felul de griji și nenorociri. Din această 
perspectivă, Prometeu nu numai că nu ajută lumea, dar face chiar să 
pătrundă „răul” în lume. 

Un alt mit interesant, legat de cel al lui Prometeu, este cel al Pan- 
dorei. Potrivit mitului, Hefaistos a creat-o pe Pandora din lut. Athena 
i-a insuflat viaţă iar Afrodita i-a dăruit frumuseţe. Hermes a învăţat-o 
viclenia și a aranjat căsătoria ei cu Epimeteu, fratele lui Prometeu. Așa 
cum am văzut mai sus, după ce titanul a dat oamenilor focul, Zeus şi-a 
ieșit din fire şi a trimis-o pe Pandora pe pământ, pentru a-i chinui pe 
oameni cu tot felul de rele. În ciuda avertismentelor lui Prometeu, Epi- 
meteu s-a căsătorit cu Pandora şi a acceptat ca zestre din partea ei cutia 
sigilată cu daruri divine - binecunoscuta cutie a Pandorei. În această 
cutie însă se aflau în realitate toate relele care există astăzi în lume, sin- 
gurul dar cu adevărat bun din ea fiind speranţa - aflată „dedesubtul” 
celorlalte daruri. Într-o bună zi, în ciuda sfatului primit din partea soţu- 
lui ei, Pandora a deschis cutia și a lăsat răul să pătrundă în lume. 

De fapt, Cutia Pandorei reprezintă o formă hesiodică a mitului, des- 
chiderea cutiei semnificând, cum spuneam, punerea în libertate, adică 
activarea răului, care în prealabil nu era decât o valoare negativă poten- 
țială; prin „cutie” (7i0oq), Hesiod ilustrează nerăbdarea femeii artifici- 
ale, Pandora, de a deschide drumul ispitelor nefaste, în timp ce speranța 
rămâne reținută în captivitate. În același timp, Pandora reprezintă etalo- 
nul ispitelor femeiești. 

Un mit constituit într-o bogată sursă de inspiraţie pentru literatură 
este mitul lui Herakles, pe care romanii l-au numit Hercule. Acest erou 
era fiul lui Zeus și al Alcmenei, regina de Tiryns, în Pelopones. Hera, soția 
lui Zeus, a încercat să împiedice nașterea lui Herakles, pentru ca acesta să 
nu ajungă rege în Tiryns. În ciuda opoziției Herei, Herakles a fost născut, 
dovedindu-şi foarte de timpuriu natura sa semidivină. Atunci când zeița 
trimite doi şerpi pentru a-l ucide pe copil în leagănul său, acesta îi răpune 

pe amândoi. Așa avea să înveţe el să se comporte foarte de mic ca un răz- 
boinic tenace şi luptător puternic. Însă Hera nu s-a descurajat așa ușor şi, 
în momentul în care eroul a atins apogeul triumfului său, a trimis o stare 
de demenţă asupra lui. În timpul unei crize, el îşi ucide soția şi copiii. 
După această nenorocire, Herakles nu şi-a mai găsit liniștea, apelând în 
cele din urmă la oracolul din Delphi. Aici i s-a spus să meargă la Tiryns 
și să se supună poruncilor regelui Eurystheus. Eroul a făcut întocmai 
şi regele i-a dat spre împlinire douăsprezece misiuni foarte grele. Între 
acestea, uciderea leului din Nemeea, care teroriza ţinutul din jurul cetăţii 
Tiryns, uciderea hidrei din Lerna - un monstru cu nouă capete, răpu- 
nerea câinelui cu trei capete - Kerberos din lumea subpământeană etc., 
toate fiind îndeplinite. În timpul ultimei sale misiuni, care consta tocmai 
în răpirea lui Kerberos, Herakles avea să-l învingă pe Hades, zeul lumii 
subpământene, şi să dobândească nemurirea. 

S-ar putea spune că Herakles reprezintă tipul eroului perfect, desă- 
vârşit; el este „eroul-zeu”, așa cum îl numeşte Pindar în Nemeienele sale 
(3, 22). Mircea Eliade arată că Herakles și-a dobândit condiţia divină 
în urma unor „confruntări inițiatice” — este vorba de cele douăsprezece 
misiuni pe care i le dă Eurystheus - din care a ieşit biruitor. Tocmai prin 
aceasta se distinge de un Ghilgameș de la asiro-babilonieni și de alți eroi 
greci, care au eşuat în eforturile lor de a ajunge la nemurire. 

Un ultim mit asupra căruia ne vom opri este cel al lui Castor și 
Polideukes, Pollux al romanilor. Ei erau gemeni cerești, fraţi cu Helena, 
a cărei răpire avea să declanșeze războiul troian. Ei i-au însoţit pe Iason 
și pe argonauțţi în căutarea lânii de aur din îndepărtata Colhidă, pe ţăr- 
mul Mării Negre, sprijinindu-l pe Iason, la întoarcere, în lupta împo- 
triva duşmanilor săi. De asemenea, ei au luat parte la salvarea Helenei, 
care fusese răpită în Attica de către Tezeu. Totuși, cea mai semnificativă 
ispravă a lor a fost o încercare de răpire. Cei doi gemeni voiau să se căsă- 
torească cu verișoarele lor, Phoebe și Hilaria, care fuseseră deja promise 
prinților Idas și Lynkeos. În ciuda acestui fapt, Castor și Polydeukes au 
reușit să le aducă la Sparta, ceea ce avea să provoace o dispută plină 
de amărăciuni. În ultima luptă, Idas şi Lynkeos au căzut, iar Castor a 
fost lovit mortal de o suliță. Polydeukes a fost așa de întristat din cauza 
despărțirii de fratele său, încât s-a oferit să împartă cu el propria sa 

nemurire. Văzând aceasta, Zeus s-a îndurat şi a hotărât ca eroul Castor 
să petreacă, alternativ, câte o zi în lumea subpământeană şi una în cer. 
Aşa cum s-a putut observa, mitul îşi propune, în primul rând, 
să scoată în evidenţă dragostea frățească ideală. Faptul că în cele din 
urmă ei ajung să dispună alternativ (la câte două zile) de nemurire are o 
semnificaţie aparte. Apariţia alternativă a celor doi Dioscuri, cum sunt 
numiţi cei doi fraţi, a fost transferată pe plan astral, ei ivindu-se pe rând 
în sfera zodiacală şi reprezentând cele două emisfere: boreală și australă. 


5,4. Cultul 
5.4.1. Locurile de cult 


În general, grecii au început să construiască temple pentru actele de 
cult spre sfârșitul veacului al VIII-lea î.d.Hr. Aceste temple, construite 
la început din lemn, iar ulterior din piatră, erau o copie extinsă a tipului 
de casă comună din lumea egeeană a acelor vremuri. Ele constau dintr-o 
încăpere centrală (naos), cu o singură ușă pe latura mică, flancată de 
pilaștri care susțineau acoperişul, iar în faţa uşii un portic cu doi stâlpi 
sau coloane. 

Templul era socotit „casa zeului”, pentru că în încăperea centrală se 
afla statuia zeului respectiv, iar în jurul ei şi pe pereți erau numeroase 
ofrande aduse zeului, statuete de preţ, vase etc. 

Templele mai mari dispuneau, pe lângă naos, şi de alte două încă- 
peri, respectiv un vestibul în față (pronaos) şi un altul în partea din spate 
(opistodom). Dimensiunile obișnuite ale unui asemenea templu erau de 
circa 30 m pe 60 m, deşi existau şi temple mai mari care depășeau lun- 
gimea de 100 m şi lăţimea de 50 m, cum ar fi, de pildă, cele de la Efes, 
Samos sau Agrigento în Sicilia. În apropierea clădirii templului mai 
erau plasate și alte clădiri asemănătoare, dar de dimensiuni mai mici, 
aşa-numitele tezaure, unde se depozitau „comoara” templului, ofran- 
dele preţioase aduse de cetăţeni, de oaspeţii străini etc. 

Cel mai interesant complex de temple şi sanctuare al Greciei antice 
se afla pe Acropole, compus din cele patru mari edificii: Propileele, 

Partenonul, templul Athenei Nike şi Erechteionul. Acest complex, prin 
poziţia și spaţiile sale, oferea un cadru ideal desfăşurării ceremoniilor 
dedicate zeiţei protectoare a orașului Atena, anume serbărilor Panatenee, 
instituite de Pisistrate în 566 î.d.Hr., asupra cărora vom reveni într-un 
subcapitol viitor. 

Propileele (mponviatov - „avanpoartă”) erau o intrare monumen- 
tală, construită în întregime din marmură, flancată de două corpuri de 
clădiri cu coloane dorice. 

Partenonul (napGevwv - „templul fecioarei”) era „marele templu” al 
Greciei antice. Incinta sacră avea două încăperi separate: în cea din față, 
naosul, se afla așezată statuia impresionantă a zeiţei Athena, înaltă de 
cinsprezece metri (inclusiv postamentul), lucrată de sculptorul Phidias 
în plăci de fildeș și aur aplicate pe un suport de lemn și cu incrustaţii de 
pietre semiprețioase. Cealaltă încăpere, aflată în spate, era folosită pen- 
tru depozitarea tezaurului zeiţei şi celui al statului. 

Templul Athenei victorioase (vikn) era ridicat pe locul unui altar 
mai vechi al zeiței, fiind plasat în vârful unei stânci din colțul drept al 
terasei Acropolei, în imediata apropiere a propileelor. 

Erechteionul ('EpExQerov), ultimul mare monument aflat pe Acro- 
pole, era dedicat cultului religios propriu-zis, având în vedere că Parte- 
nonul glorifica mai degrabă sensul civic al religiei grecilor şi era utilizat 
mai ales în cadrul marilor sărbători naţionale. Locul pe care era așezat 
Erechteionul era cel mai sfânt de pe Acropole, întrucât pe acest loc se 
afla stânca purtând urmele fulgerului cu care Zeus îl lovise pe Erech- 
teus, socotit a fi fost unul dintre primii regi ai Atenei, fondatorul serbă- 
rilor Panatenee; tot aici se afla măslinul pe care zeița Athena îl sădise, 
dăruindu-l cetățenilor a căror protectoare era, după cum tot aici era şi 
izvorul cu apă sărată pe care-l făcuse Poseidon în timpul disputei sale 
cu Athena. În total, în clădirea Erechteionului se aflau nouă sanctuare, 
dedicate lui Erechteus, Hefaistos, Poseidon etc. 


5.4.2. Sacerdoţiul și sacrificiile 
Preoții (iepeic) şi ceilalţi slujitori ai templelor nu erau organizați 


într-o structură ierarhică aparte, cum se întâmpla în Egipt, Mesopotamia, 
India sau Iran, deși preoţia era uneori ereditară. Ei erau simpli slujbaşi 

ai statului, delegaţi ai comunității pe lângă divinitatea pe care o slujeau. 
Preoţii nu aveau nevoie de o pregătire specială şi nici de o anume vocaţie 
religioasă. Orice cetăţean loial statului putea deveni preot prin simpla 
alegere sau prin tragere la sorți. Singura condiţie cerută era ca respectivii 
să nu prezinte defecte corporale şi să se ferească de impurități, în special 
cele de ordin sexual. Durata funcţiei se extindea, de regulă, pe perioada 
unui an, în alte cazuri pe un număr de ani, iar în situații mai speciale pe 
durata întregii vieți, cum ar fi în cazul sacerdoților cultelor misterice. 

De altfel, în cadrul cultului privat şi celui al morţilor, cu prilejul anu- 
mitor ceremonii colective sau sărbători, preoților nu li se pretindea să 
oficieze. Inclusiv sacrificiul sângeros putea fi oficiat de un laic, dar asistat 
de un preot care pronunţa formulele rituale și rostea rugăciunile. Capul 
familiei era automat şi preotul familiei, având rolul de a oficia toate actele 
de cult, ritualurile și ceremoniile (la naștere, căsătorie, adopţie etc.) legate 
de cultul privat. Tot astfel, demnitarii civili ai statului exercitau și ei anu- 
mite funcţii de cult în cadrul cultului public. În timp ce săvârşeau cultul, 
preoţii purtau haine curate de in, iar pe cap aveau o coroană. 

În cadrul riturilor sacrificiale erau jertfite oi, capre, vaci sau porci. 
Divinităţile aveau, în general, anumite preferinţe, așa încât lui Posei- 
don, de pildă, i se sacrificau cai sau animale negre, lui Dionysos țapi, lui 
Demeter porci, lui Asclepios cocoși, Afroditei porumbei, lui Herakles 
prepeliţe iar lui Artemis doar animale sălbatice. Animalele oferite spre 
sacrificiu trebuiau să fie curate şi fără defecte fizice. În cazul sacrificii- 
lor aduse unor divinități htoniene, sângele victimei era lăsat să curgă în 
totalitate iar carnea nu putea fi consumată, pe când în cazul celor oferite 
divinităților uraniene, o parte din carne era consumată de persoanele 
prezente a ritual. 

În afara jertfelor animale, mai puteau fi oferite ca sacrificii diferite 
alimente (legume și fructe, turtă dulce, prăjituri) sau lichide (vin, lapte, 
untdelemn, miere). 


5.4.3. Sărbătorile 


Acestea erau diferite, totdeauna în funcție de cetăţi și zei. Cel mai 
frecvent, ele erau ocazionate de schimbarea anotimpurilor, de muncile 

agricole, culesul viilor etc. Altele însă aveau un caracter istorico-poli- 
tic. În general, toţi zeii aveau consacrate anumite sărbători, dar cele mai 
renumite erau, desigur, cele în cinstea zeiței Athena, protectoarea cetă- 
ţii Atena, cunoscute sub numele de Panatenee. Ele simbolizau legătura 
celorlalte cetăţi greceşti cu Atena. Existau „Panatenee mici, comemorate 
în fiecare an, și „Panatenee mari”, care aveau loc din patru în patru ani. 

Panateneele mari îşi trag numele de la unirea Atticii într-un singur 
stat din perioada preistorică. Ele au început să fie organizate din anii 
566-565 î.d.Hr. cu mare fast, punctul culminant al ceremoniilor atin- 
gându-se pe data de 28 Hekatombaion (iulie-august), când se come- 
mora ziua de naştere a Athenei. 

În noaptea precedentă sărbătorii propriu-zise, atenienii organizau o 
petrecere cu dansuri, cântece, muzică instrumentală și alergări cu torţe, 
la care participau în primul rând tineri şi fecioare, care cântau și dansau 
toată noaptea. La răsăritul soarelui începea procesiunea solemnă pro- 
priu-zisă, care pornea din Kerameikos - cartierul olarilor, aflat pe locul 
vechiului cimitir al orașului. În fruntea cortegiului, pe un car împodo- 
bit, era adus darul zeiţei, lucrat timp de nouă luni de fetele nobililor 
din oraș, o broderie sau o mantie (nEmoc) care avea reprezentată pe 
ea o luptă între zei şi giganți. Urmau apoi fetele care lucraseră această 
broderie şi, în continuare, un alt grup de fete tinere cu daruri și obiecte 
sacre pentru zeiță; în urma lor veneau personalităţile statului, sacrifica- 
torii cu animalele de jertfă, delegaţii statelor aliate, atleţii învingători la 
concursurile trecute, delegaţii străinilor rezidenţi în oraș şi, în cele din 
urmă, ostașii călări, urmaţi de numeroșii cetăţeni atenieni, toți având 
cununi de lauri pe cap. După ce făceau mai multe opriri pe traseu în faţa 
altarelor şi templelor din drum, participanţii urcau pe un drum în ser- 
pentină, treceau prin faţa micului templu al Athenei Nike şi prin porţile 
Propileelor, ajungând în incinta sacră. 

Referitor la sacrificiile care aveau loc pe Acropole cu această ocazie 
găsim informaţii într-o inscripţie datând din anii 335-334 î.d.Hr. Con- 
form vechiului obicei — se spune acolo — acum se aduceau două sacrificii, 
unul pentru Athena Hygieia și altul pentru Athena Polias, în vechiul tem- 
plu. La ospăţul sacrificial luau parte, ca reprezentanţi ai poporului, func- 
ționarii profani și sacri ai statului, între care așa-numiții „conducători de 

sacrificii” (ieporotoi), apoi aşa-zisele „purtătoare de coşuri” (kavneopo.), 
care duceau în acestea instrumentele pentru săvârșirea sacrificiilor, şi 
ceilalți participanţi la procesiune; resturile rămâneau pentru mulțimea 
poporului. „Marea jertfă” — reprezentată pe friza sudică a Partenonului 
— era adusă, dimpotrivă, pe marele altar al Athenei, cu excepţia unui bou 
ales aparte, care era jertfit pe altarul Athenei Nike. Carnea de la aceste 
ultime jertfe era împărțită între participanţii din popor, în așa fel încât 
fiecare cetățean să primească o parte din aceasta. 

Între sărbătorile cu un caracter agrar celebrate în cinstea lui Zeus 
amintim mai întâi Dipolia care, aşa cum o arată şi numele, era consa- 
crată lui Zeus Polieus („protectorul oraşelor”), în cinstea căruia exista 
un sanctuar pe Acropole. În timpul lui Aristofan, ea apărea deja ca o 
reminiscență din perioada preistorică. Sărbătoarea avea loc la 14 Ski- 
rophorion (iunie-iulie). În centrul sărbătorii se afla bufonia, uciderea 
boului, descrisă foarte bine de Pausanias în Istoria sa (I, 24, 4 şi 28, 10). 
Cu această ocazie se așezau grăunţe pe altarul lui Zeus și, după ce boul 
adus pentru sacrificiu mânca din ele, era ucis de către „măcelarul de vite” 
(Bovpovos) care arunca asupra lui cu securea şi fugea. După aceea urma 
ritualul. Uciderea boului de la plug, ajutorul ţăranului, reprezenta o desa- 
cralizare, o profanare, dar şi o necesitate care trebuia îndeplinită în fie- 
care an, pentru ca în acest mod să aducă binecuvântare asupra muncilor 
agricole. În cazul de față este vorba de un sacrificiu care are un cu totul 
alt caracter faţă de sacrificiul sângeros adus de crescătorul de animale. 

Consemnăm, de asemenea, o sărbătoare consacrată semănatului, 
când avea loc un semănat ritualic, cunoscută sub numele de tesmoforii. 
Aceasta era celebrată de la 11 până la 13 Pyanopsion (octombrie-noiem- 
brie). Potrivit unor informaţii oferite de Lucian de Samosata, se pare că 
tesmoforiile erau legate de o sărbătoare precedentă, Skira, care era cele- 
brată la 12 Skirophorion (iunie-iulie), după sărbătoarea de toamnă. Cu 
ocazia skirelor erau aruncaţi porci în „locuinţele” (ueyapa) lui Demeter și 
lui Kore, fiica ei, indiferent unde s-ar fi aflat aşezate aceste locuri de cult. 
Patru luni mai târziu, cu prilejul tesmoforiilor, resturile din porci erau 
luate din nou, puse pe altare și amestecate cu grăunţe, ritual prin care 
se conferea rodnicie semănatului. La această sărbătoare bărbaţii erau 
excluși, femeile se adunau și petreceau zilele de sărbătoare în colibe din 

frunziș. A doua zi posteau iar a treia zi o invocau pe zeița Demeter sub 
numele de „Kalligeneia', adică „aceea care dăruiește urmași frumoși” 
În cinstea lui Dionysos se celebrau Dionysiile mari şi mici, cu un 
caracter foarte zgomotos, din care a apărut teatrul antic. În cinstea zeiţei 
Artemis se celebrau brauroniile - din cinci în cinci ani - când fetele, 
costumate în ursoaice, executau un dans ritualic în cinstea zeiţei. 


5.4.4. Jocurile 


O formulă deosebită de manifestare religioasă, specifică greci- 
lor antici, o reprezentau celebrele ceremonii cunoscute sub numele de 
„jocuri'. Acestea erau organizate în mod consecvent la un anumit număr 
de ani, fiind ocazionate de marile sărbători religioase și constau în proce- 
siuni religioase, sacrificii, nenumărate acte de cult, urmate de concursuri 
atletice, alergări de care, spectacole și întreceri între rapsozi şi recitatori. 

Cele mai vechi au fost, desigur, cele de la Olympia, datând din vea- 
cul al VIII-lea î.d.Hr., dacă nu chiar cu un secol mai înainte. Oricum, în 
anul 776 î.d.Hr., când începe cronologia greacă, organizarea lor apare 
deja consemnată, aşadar n-a fost anul primelor jocuri olimpice, ci doar 
anul din care a început să se țină o evidenţă clară a învingătorilor. 

Jocurile olimpice durau timp de o săptămână, perioadă în care erau 
suspendate absolut toate conflictele și neînțelegerile dintre orașele-state 
grecești. În cele șapte zile consacrate acestei mari sărbători, pelerinii 
sosiți din întreaga Grecie antică vizitau sanctuarele din Olympia, adu- 
ceau ofrande și sacrificii, îi ascultau pe rapsozii care interpretau vechile 
cântece eroice, pe poeţi şi pe istorici, pe filosofii care ţineau prelegeri 
publice ori pe sofiștii specializați în tot felul de dispute oratorice etc. 

Fiecare polis își organiza, însă, propriile jocuri - și fiecare cu un anu- 
mit număr de probe - la intervale diferite, respectiv de 1 an, 2, 3 sau 4, 
conferindu-le o amploare în concordanţă cu importanţa și posibilităţile 
materiale de organizare ale respectivei cetăţi. Cele mai importante erau: 
jocurile pithice, care iniţial erau organizate din 8 în 8 ani, iar mai târziu 
a fiecare 4 ani, la Delphi, în cinstea zeului Apollo; jocurile istmice, care 
aveau loc la fiecare 2 ani în cinstea lui Poseidon, în istmul corintian și, nu 

în cele din urmă, jocurile nemeice, organizate în cinstea lui Zeus la fie- 
care 2 ani, iniţial în Nemeea din Argolida, iar mai târziu chiar în Argos. 
Aceste jocuri au rămas pentru greci o instituţie religioasă şi naţională 
până spre sfârşitul perioadei clasice, având rolul de a le stimula dorinţa 
de a se distinge individual, dar şi de a le cultiva sentimentul mândriei, 
unităţii și solidarităţii de neam. Semnificaţia lor civică s-a diminuat 
începând cu veacul al IV-lea î.d.Hr., când au început să apară atleţii 
profesionişti. În perioada romană, iniţial aceste jocuri au fost dispreţuite 
de cuceritorii romani, dar ulterior şi-au redobândit cinstea de odinioară, 
mai ales în epoca imperială romană. În cele din urmă, în anul 393 d.Hr., 
ele au fost desființate printr-un decret al împăratului Teodosie 1 cel Mare. 


5.4.5. Mantica 


Ghicitorii (uâvreic) erau foarte apreciați de vechii greci, deoarece 
prin aceştia puteau descoperi viitorul, anumite evenimente viitoare legate 
de viaţa cetăţii, dar și diferite impurități care îi priveau pe fiecare în mod 
direct, putând şti ce fel de purificări le erau necesare. Mantica se exercita 
fie prin inspiraţie directă din partea zeilor, lucru realizat cu ajutorul cele- 
brelor oracole, fie prin semne exterioare interpretate de către mantici. 

Între vechile oracole grecești amintim, în primul rând, pe cel de la 
Dodona din Epir. În cadrul acestui oracol, preoţii „cu picioarele nespă- 
late” interpretau freamătul şi foşnetul frunzelor unui stejar, căutând 
anumite răspunsuri ale zeilor la diferite probleme. Cel mai celebru ora- 
col grecesc rămâne, însă, cel de la Delphi. Într-adevăr, arheologii au des- 
coperit resturi dintr-un templu de piatră la Delphi, datând din veacul al 
VII-lea î.d.Hr. În îndelungata sa istorie, acest templu - în care funcţiona, 
de fapt, oracolul - a cunoscut mai multe catastrofe, fiind reconstruit 
de fiecare dată. Potrivit documentelor, el a ars în anul 548 î.d.Hr., fiind 
reconstruit în urma strângerii unor colecte la care au participat, alături 
de întreaga Grecie, şi regii Egiptului și Lydiei din acea vreme. Acest lucru 
demonstrează renumele de care se bucura oracolul nu numai în Grecia, 
dar și în străinătate. Ultima dată când a suferit efectele unei catastrofe 
naturale a fost în anul 373 î.d.Hr., când a fost distrus în urma unui cutre- 
mur, fiind din nou restaurat. În anul 390 d.Hr. împăratul Teodosie cel 

Mare a decis închiderea lui, pentru ca sub urmașul său, Arcadius, să fie 
dărâmat pentru totdeauna. 

În perioada sa de glorie, oracolul era săvârșit de Pythia şi de pro- 
fetul care asista consultaţia. Iniţial, consultările aveau loc o dată pe an, 
cu ocazia aniversării zeului Apollo, ulterior o dată pe lună şi, în fine, 
de mai multe ori, exceptând lunile de iarnă când se credea că zeul lip- 
seşte. Înainte de realizarea profeţiei era sacrificată o capră. Amatorii de 
consultaţii puneau profetesei întrebările, de regulă în formă alternativă: 
dacă trebuie să facă un anumit lucru, dacă să întreprindă sau nu ceva. 
Răspunsul era dat prin tragere la sorţi: bob alb sau negru. 

În situaţii mai complicate şi mai grave, Pythia profeţea în cripta 
templului. Aşa cum subliniază și Mircea Eliade, începând de la Erwin 
Rohde s-a vorbit mult despre delirul pythic, despre enthousiasmos-ul ei, 
mai ales pe baza unor informaţii oferite de Platon, dar se pare că nimic 
nu indică transele isterice sau „posesiunile” de tip dionysiac. În pofida 
speculațiilor făcute, și anume că Pythia ar fi profeţit într-o stare de extaz 
provocată fie de frunzele de laur pe care le mesteca, fie de apa pe care o 
bea din izvorul Cassotis, fie de vaporii de acid carbonic pe care îi inhala 
stând pe un trepied deasupra unei crăpături în stâncă, prin autosugestie 
sau sugestionarea ei de la distanţă de către profetul care o asista, totul 
rămâne încă necunoscut. 

În același timp, grecii încercau să cunoască viitorul şi prin interpreta- 
rea unor semne exterioare. Astfel, manticii interpretau zborul, cântecele 
şi mișcările păsărilor, trăsăturile feţei şi liniile mâinilor, visele, aruncau 
zarurile, citeau în stele etc. Ca şi la alte popoare, ghicitorii apelau şi 
la examinarea măruntaielor victimelor sacrificate, cum ar fi ficatul. 
Inclusiv ţiuitul urechilor, strănutul, bătăile inimii, anumite întâmplări 
sau nașterea de copii monstruoși erau interpretate în nenumărate feluri. 


5.5. Cultul morților 
Spre deosebire de perioada homerică, în perioadele arhaică, dar mai 


ales clasică, concepţia grecilor despre moarte şi eshatologie a evoluat. 
Acum, moartea era privită ca un fel de „căsătorie” cu Hades, stăpânul 

împărăției morţilor. Împărăţia morţilor era plasată undeva sub pământ, 
accesul spre ea făcându-se pe o scară. Era un loc de mare suferință, întu- 
necos și posomorât. Exista însă şi o altă reprezentare, o altă perspectivă 
a lumii de dincolo, un fel de „grădină” a lui Hades, unde se dansează, se 
joacă şi se cântă. 

Defuncţii erau înmormântați, ca în toate religiile, conform unui 
ritual precis. Cadavrul era îmbrăcat în veşminte albe, având pe cap o 
cunună de flori, alături o turtă de miere, iar în gură o monedă pentru 
a-l plăti pe Charon, luntrașul care avea menirea de a-l trece peste râul 
morților, Styx; turta de miere era folosită pentru a-l potoli pe Kerberos, 
câinele-monstru care păzea palatul zeilor împărăției morţilor, Hades 
şi Persefona. Două zile la rând, cel decedat era jelit de rude şi prieteni, 
care în semn de doliu își zgâriau obrajii, se loveau cu pumnii în piept, 
îşi tăiau părul și își puneau cenuşă pe cap. Înmormântarea avea loc 
noaptea, pentru ca moartea să nu pângărească razele soarelui. În frun- 
tea cortegiului funerar se afla o femeie care purta un vas cu vin pentru 
libaţii, după care urmau o serie de bocitoare - cântând cântece de jale 
- şi cântăreţi din oboi. La mormânt se plantau diferiţi copaci, pentru ca 
sufletul celui decedat să-și găsească liniștea la umbra lor. 

Deasupra mormântului se vărsa vin și untdelemn, iar în cazul 
înmormântării unor oameni deosebiți, cum ar fi de pildă cei căzuţi în 
războaie, o anume personalitate din partea cetăţii trebuia să țină un 
cuvânt (Erurâqpioc). Mormântul era considerat sacru, pedeapsa cea mai 
aspră pentru cineva fiind aceea de a fi lipsit de înmormântare. Trădă- 
torii de patrie şi profanatorii de temple, de pildă, erau aruncaţi într-o 
groapă comună, fără un ritual de înmormântare. De asemenea, în unele 
cetăţi, cum ar fi Atena, nici sinucigașii nu aveau parte de ritualul de 
înmormântare. 

După înmormântare, la locuinţa celui decedat avea loc, înainte de 
ospăţul funerar, ceremonia purificării. În cadrul acesteia, casa era stro- 
pită cu apă adusă dintr-un izvor sacru, iar apoi toţi cei care asistaseră 
la înmormântare, începând cu rudele, se supuneau ritualului purificării. 
Pentru cel decedat se aduceau sacrificii de animale și libaţii de sânge, 
vin, apă, lapte şi miere. Resturile de la ospăţul funerar erau închinate 
sufletelor strămoșilor și duse la mormânt. În continuare, ritul funerar era 

comemorat în ziua a treia, a noua, a treisprezecea și la un an. Pe perioada 
de doliu, rudele trebuiau să se îmbrace în negru şi modest, fiind obligate 
să nu ia parte la niciun fel de banchete sau sărbători publice. 


6. Misterele 


Religia de stat, purtând amprenta unor trăsături antropomorfice 
pronunţate încă din perioada homerică, pe de o parte, ca şi raționalis- 
mul sec manifestat deseori, pe de altă parte, au ajuns să nu mai cores- 
pundă aşteptărilor poporului grec - foarte evlavios din fire — așa încât, 
începând chiar cu perioada arhaică, se simţea acut nevoia unei ieşiri 
din impas. Aceasta a fost găsită în așa-numitele mistere, culte şi comu- 
nități cu un caracter special, care au reușit să grupeze, totuşi, un cerc 
relativ redus de adepţi comparativ cu religia oficială de stat. 

Aceste mistere îşi propuneau, practic, să încerce să ofere un răspuns 
mai prompt şi mai precis decât reușea să facă religia de stat, privind 
destinul omului în general, dar în special privind destinul său dincolo 
de moarte. Este vorba, deci, în primul rând, de problema existenţei de 
după moarte, respectiv de o anume existenţă fericită urmând vieţii de 
pe pământ. Răspunsurile şi, în special, metodele recomandate în acest 
sens sunt diferite, chiar dacă scopul lor ultim este acelaşi, „mântuirea” 
celui iniţiat în misterul respectiv. 

Lumea antică desemnează, în general, ca „mistere” (uvornpia, 
respectiv &pyta) acele culte secrete născute din obiceiuri primitive, 
a căror acţiune se resimte în mod mai pregnant începând cu secolul 
al VII-lea î.d.Hr. şi până în secolul al IV-lea d.Hr. Constitutiv pentru 
aceste culte este, pe de o parte, disciplina „tăcerii” („arcană”), care 
protejează de profanare particularităţile ritualului, iar pe de altă parte 
promisiunea „mântuirii” (owrnpia) după moarte pentru cei inițiați. 
Mântuirea constă în eliberarea de sub puterea „destinului” (uoipa) a 
forțelor cosmice şi a morţii, în capacitatea de a răzbate cu bine prin 
împărăția lui Hades şi de a ajunge în comuniune cu divinitatea după 
moarte. Această „mântuire” este absolut garantată. În cadrul ritualului 

de iniţiere (uwnois), care cuprinde mai multe acte — între care, aproape 
în toate misterele, este vorba de o spălare —, neofitul experiază o purifi- 
care predominant ritualică. 

Aceasta reprezintă premisa pentru participare la ritul princi- 
pal (reAern), care are drept scop „îndumnezeirea” participantului. 
„Îndumnezeirea” propriu-zisă se realizează prin faptul că iniţiatul se 
împărtăşeşte de destinul divinității respective. La atingerea acestui scop 
contribuie săvârşirea actelor sacre (Spwueva), prezentarea simbolurilor 
de cult (Bewvvueva) şi comunicarea formulelor de cult (Xeyoueva). În 
aceste mistere, în genere, este vorba, iniţial, de divinităţi htonice ale 
căror mituri şi sărbători sunt, în mod clar, strâns legate de schimba- 
rea vegetației. Această schimbare se reflectă, mai întâi, în destinul plin 
de suferinţă, iar apoi în cel victorios al zeului, care se transferă asu- 
pra celui iniţiat şi îl ajută să triumfe asupra destinului şi asupra morții. 
Luate fiecare în parte, între mistere există însă deosebiri aşa de mari, 
încât cu greu poate fi vorba de o aşa-numită „teologie” misterică uni- 
tară. După originea lor, putem distinge mistere greceşti şi orientale. 
În cele ce urmează, ne vom ocupa numai de cele grecești, pe cele ori- 
entale urmând să le analizăm când vom vorbi despre religia greacă în 
perioada elenistică. Ar mai fi de consemnat faptul că izvoarele privind 
aceste mistere sunt reduse, dată fiind disciplina „tăcerii, păstrată cu 
multă stricteţe în ce privește conţinutul lor. 


6.1. Misterele eleusine 


Acestea aveau loc la Eleusis (23 km de Atena), având o obârșie pre- 
elenică. Conceput ca un cult agrarian, misterul provine din perioada 
miceniană şi și-a păstrat specificul său prin elemente minoice. După 
încorporarea Eleusis-ului în statul attic, misterul a intrat sub protecţia 
specială a regelui Atenei. În prima jumătate a secolului al V-lea î.d.Hr., 
potrivit documentelor, faima sa depăşise cu mult graniţele provinciei 
Attica. În acea perioadă, procesiunea anuală care avea loc cu acel prilej 

aduna deseori peste zece mii de oameni. Acest cult misteric avea să ia 
sfârşit abia în anul 395 d.Hr., când templul a fost distrus. 

De prin veacul al VII-lea î.d.Hr., când Eleusis-ul nu fusese încă 
încorporat, datează așa-zisul imn homeric dedicat lui Demeter, în cen- 
trul căruia se află, fireşte, Demeter, ca zeiţă a cerealelor şi a statului. 
Imnul povesteşte despre răpirea de către Hades a fiicei ei, Kore (Perse- 
fona), despre căutarea disperată din partea mamei și despre regăsirea, în 
cele din urmă, a acesteia, după care urmează reînvierea naturii moarte, 
ca un semn al reconcilierii dintre Demeter, zei şi oameni. Demeter dis- 
pune construirea unui templu și a unui altar sub el, anunțând introdu- 
cerea unor mistere care vor trebui sărbătorite anual. 

Cam din aceeaşi perioadă cu imnul lui Demeter s-au păstrat şi cele 
mai vechi vestigii ale telestirion-ului, ale templului de iniţiere din Eleu- 
sis. Sala susținută de coloane cuprindea singură pe treptele amplasate 
în jurul ei circa 3.200 de oameni. În mijlocul ei se înălța sanctuarul 
(&vâxropov) în faţa căruia se afla tronul hierofantului. Statuia cultuală 
reprezenta ambele divinităţi principale din Eleusis, respectiv pe Deme- 
ter stând pe un coş și alături de ea pe Kore ţinând o făclie. Făcliile, ca şi 
dansurile sacre, jucau un rol important în cult. După integrarea Eleu- 
sis-ului în statul attic, a fost construit un templu-filie mai jos de cetatea 
Atenei. În fruntea personalului de cult se afla hierofantul, cel care făcea 
să „apară” lucrurile sacre. 

Între neofiții acceptați anual se aflau bărbaţi, femei, copii, „barbari”, 
vorbitori de limbă greacă şi, probabil, și sclavi. Iniţierea (uwnoic) avea loc 
— cel puţin în perioada târzie - în cadrul aşa-numitelor mistere mici din 
Agra, o suburbie a Atenei, care se deosebeau de așa-zisele mistere mari, 
care aveau loc în Eleusis. În cadrul „misterelor mici”, la început se aducea 
o jertfă de purificare și ispășire, constând dintr-un purcel asupra căruia 
sacerdotul turna o ofrandă lichidă. În același timp, erau oferite ca jertfă 
măciulii de mac și prăjituri. După aceea, neofitul, care purta o făclie încă 
neaprinsă, trebuia să îngenuncheze pe o blană de berbec, să-și acopere 
capul şi să aștepte ca o preoteasă să mişte pe deasupra sa - probabil ca 
binecuvântare magică - o sită de cereale. În fine, el se juca în faţa lui 
Demeter şi a fiicei sale cu un șarpe, animalul sacru al zeiţei. 

6.2. Misterele dionysiace 


Al doilea zeu care domina religia populară a misterelor era Dionysos. 
E] apărea înconjurat de o ceată veselă și zgomotoasă de satiri şi menade 
care dansau pe ritmul unei muzici de flaut. Adoratorii lui Dionysos 
reconstituiau, cu prilejul sărbătorii lui, cortegiul imaginar al zeului. 

Există o serie de documente care fac referire la ritualul de inițiere 
în această privinţă. Mai întâi, neofitul era instruit de o preoteasă, pentru 
ca el să cunoască toate practicile necesare. După ce postea zece zile, evi- 
tând totodată orice act sexual, lua parte la un ospăț și se purifica printr-o 
îmbăiere. Apoi era condus în sanctuar, unde depunea un jurământ. Se 
pare că pentru această inițiere erau prevăzute, la început, trei zile pe an, 
iar mai târziu cinci zile în fiecare lună. Puteau fi inițiați, de asemenea, 
copii şi şcolari, ba chiar „barbari', dar în primul rând femei. 

De mai multe ori pe an, inițiaţii luau parte la riturile dionysiace 
principale, care se celebrau noaptea, pe culmi de munţi. Cu această oca- 
zie, adepţii se încoronau cu coroane de iederă, uneori își puneau simbo- 
lic coarne de ap, se încingeau cu șerpi vii sau şi-i strecurau în păr. După 
ce consumau o mare cantitate de vin, ei se excitau dansând într-un ritm 
sălbatic. Ajungeau astfel într-o asemenea stare de delir încât, mai ales 
femeile, prindeau și sfâşiau animale de vii, consumându-le apoi imediat 
carnea crudă în sânge, ca semn al comuniunii şi împărtășirii cu însuşi 
trupul zeului. O atare isterie colectivă şi dezlănțuire a simţurilor dădea 
inițiaților sentimentul că se unesc cu divinitatea, cu forţele vitale și cos- 
mice, că „renasc”, că încep o nouă viaţă. 

În anul 186 î.d.Hr, stăpânirea romană a interzis aceste mistere, 
adepţii fiind încarceraţi sau chiar uciși. Mai târziu, Cezar (100-44 î.d.Hr.) 
reintroduce cultul lui Dionysos, acesta purtând însă numele lui Liber 
Pater, adică al zeului Bacchus, zeul vinului și al viţei-de-vie la romani. 


6.3. Orfismul 


Orfeu, la origine numele unui zeu trac, era după tradiţie un cântăreţ 
de dinaintea lui Homer, care cu farmecul lirei lui îmblânzea fiarele. Poet 

şi cântăreţ, inventator al lirei şi al magiei, legendarul Orfeu era consi- 
derat şi fondatorul misterelor care-i poartă numele şi inițiatorul unei 
adevărate religii. 

Ca mişcare religioasă, orfismul exista deja în secolul VI î.d.Hr., fiind 
mult superior cultului dionysiac şi dispunând de o serie de asociaţii 
secrete, care exercitau o anumită influență şi asupra religiei de stat. 

Scrierile orfice s-au pierdut în cea mai mare parte a lor, dar doc- 
trina orfică poate fi reconstituită pe baza altor diferite izvoare, mai ales 
pe baza unor scrieri neoplatonice târzii. De asemenea, celebrele Imnuri 
orfice, datând din secolul VI î.d.Hr., scurte poeme asemănătoare într-un 
fel psalmilor din Vechiul Testament, ne ajută și ele în cunoașterea teo- 
goniei, cosmogoniei, antropologiei şi învăţăturii orfice despre eliberare. 

Conform acestei învățături, încă de la naștere, omul poartă în sine 
păcatul „strămoșesc” moştenit din timpurile Titanilor, pe care trebuie 
să-l ispăşească prin suferinţe. Sufletul este întemnițat în trup ca într-o 
închisoare. Pentru a-l elibera şi a pune capăt definitiv ciclului etern de 
reîncarnări succesive, inițiatul trebuie să apeleze la rugăciuni şi purifi- 
cări rituale, să ducă o viață morală, o viaţă de renunţări și abstinenţă de 
la orice hrană de origine animală. Chiar după moarte, sufletul este pân- 
dit la tot pasul de tot felul de ispite şi primejdii. Pentru a le evita, inițiaţii 
orfici trebuiau să cunoască anumite formule salvatoare. Aşa se face că, 
în Creta și în sudul Italiei, au fost descoperite adevărate ghiduri de com- 
portare morală, scrise pe mici plăci de aur, pe care defunctul înhumat le 
avea atârnate la gât ca nişte amulete, amintindu-ne într-un fel de Cartea 
egipteană a morţilor care avea aceeaşi destinaţie. 

Esenţa orfismului, ca şi a tuturor misterelor, de altfel, era extazul. 
Extazul de care erau cuprinși iniţiaţii prin posturi, dansuri, cântece şi 
multe alte practici oculte despre care astăzi nu se mai știe nimic, făcea — 
aşa cum subliniază Mircea Eliade — să le răsară în suflet noi simțăminte 
şi, probabil, noi stări de conştiinţă. În timpul extazului, aşa cum arată 
mulți scriitori vechi, sufletul părăsea trupul și colinda prin Infern, cobo- 
rând în Câmpiile Persefonei. 

Pornindu-se de la o serie de similitudini evidente, orfismul a fost 
comparat cu o religie a indienilor americani moderni, cu așa-numita 
the ghost-dance, Dansul Duhului, care a luat ființă pe la sfârșitul veacului 

al XVIII-lea în America și s-a extins repede printre triburile indiene. 
Trecând peste aspectul barbar al sectei indiene, care contrastează evi- 
dent cu puritatea desăvârşită a orfismului, este interesant modul cum 
se realizează extazul în cadrul acestei mișcări religioase indiene, care 
ne aminteşte de extazul orfic. La anumite răstimpuri, toţi credincioşii 
se întâlnesc într-o regiune şi încep să danseze într-un ritm și după o 
anumită melodie. Dansurile durează zile întregi și participanţii cunosc 
o stare de surescitare nervoasă deosebită. În acel moment, profetul 
mag începe să-i magnetizeze pe câțiva dintre dansatori, aceştia căzând 
într-un greu somn hipnotic. Trezindu-se, ei povestesc celorlalţi partici- 
panţi despre călătoria lor în lumea subpământeană şi despre conversaţi- 
ile pe care le-au purtat cu sufletele rudelor şi prietenilor morți. 

Orfismul a supravieţuit o lungă perioadă de timp, cel puţin până în 
secolul al VI-lea d.Hr. Pledând pentru o puritate spirituală deosebită, 
influenţa orfismului este vizibilă la Pindar, în poemul religios Purificări 
al lui Empedocle, la pitagoreici şi chiar la Platon. 

Multă vreme s-a discutat despre problema unor pretinse „influ- 
enţe” ale orfismului asupra creştinismului. Cercetători precum Vittorio 
Macchioro sau Mircea Eliade au încercat să acrediteze ideea existenţei 
unor „corespondenţe” între Orfeu şi Mântuitorul Iisus Hristos. Pornind 
de la faptul că Tarsul din vremea Sfântului Apostol Pavel era un oraș 
impregnat de un puternic sincretism religios — aici îşi aveau templele zeci 
de culturi mistice (cultul lui Attis, Osiris, Adonis etc.) —, cei doi autori 
susțin că aici au existat în acel timp şi aşezăminte orfice de a căror învă- 
țătură Sfântul Apostol Pavel s-ar fi lăsat influenţat. În viziunea lor, acest 
lucru ar fi limpede mai ales în Epistola către Romani, în care Apostolul 
vorbeşte de moartea credinciosului „împreună cu Hristos” şi renașterea 
sa, învierea sa „împreună cu Hristos” (Romani 6, 11) la o nouă viaţă 
veşnică. Repetând lăuntric această „moarte, această „înviere, actuali- 
zând-o, credinciosul se uneşte cu Hristos, asemenea inițiatului orfic care 
„moare” şi „reînviază” împreună cu propria sa divinitate. 

Pr. 1.G. Coman, W.K.C. Guthrie, dar mai ales A. Boulanger au ară- 
tat însă clar deosebirile fundamentale dintre orfism și creştinism. Între 
altele, cea mai importantă este că moartea lui Hristos a reprezentat o 
jertfă conştientă și voluntară, ceea ce nu este cazul în orfism. 

6.4. Pitagoreismul 


Într-o anumită legătură cu orfismul se află pitagoreismul, un curent 
filosofico-religios iniţiat de Pitagora (cca 582-500 î.d.Hr.), întemeietorul 
școlii care îi poartă numele. EI era originar din insula Samos, o insulă 
ioniană aproape de coastele Asiei Mici. Despre viața sa nu cunoaştem 
decât puţine date, pe care le avem din tradiţie. Se știe că era fiul lui Mne- 
sarchos, aparținând unei familii avute din Samos. Mai târziu, se mută la 
Crotona, unde înființează un fel de confrerie etico-religioasă, un fel de 
ordin filosofico-religios ezoteric, în cadrul căruia era considerat a avea 
o origine divină. Ordinul pitagoreic a ființat până pe la mijlocul seco- 
lului al V-lea î.d.Hr., când conducătorul politic al insulei a declanşat o 
prigoană cruntă împotriva pitagoreicilor, căreia i-au căzut victime mulți 
dintre aceştia. Unii dintre ei au reuşit să fugă în Grecia, unde au conti- 
nuat să răspândească ideile lui Pitagora. Astfel, pe la anul 100 î.d.Hr., 
ideile lui Pitagora au redevenit actuale, producând direcţia filosofică 
cunoscută sub numele de neopitagoreism. 

Membrii confreriei pitagoreice, în care erau admise și femeile, se deo- 
sebeau de ceilalți oameni printr-un fel specific de a se îmbrăca, prin faptul 
că erau vegetarieni şi, în general, prin rigiditatea concepţiilor lor morale. 

Divinitatea, spunea Pitagora, se identifică cu „sufletul lumii”; ea este 
omniprezentă şi poate fi percepută peste tot în Univers. Sufletul este de 
origine divină şi, de aceea, este nemuritor. După moarte, el peregrinează 
prin corpurile animalelor, pentru ca în urma unei lungi peregrinări să 
se întoarcă iarăși într-un trup omenesc. Legat de aceasta, Pitagora reco- 
manda cumpătarea şi un regim alimentar strict. Mai presus de toate 
însă, omul trebuie să-și cultive facultățile sufleteşti, rațiunea, memoria 
şi cunoaşterea. Şi mai presus de orice: el trebuie să practice filosofia, 
adică „dragostea de înţelepciune”. În viaţă, omul ar trebui să respecte 
„limita”, respectiv ordinea şi măsura. În acest sens, Pitagora ajungea la 
concluzia că numărul şi măsura reprezintă principiile guvernatoare ale 
lumii şi că acestea au o esenţă independentă. Ba mai mult, el susține că 
esenţa tuturor lucrurilor o constituie relaţiile matematice și că, tocmai 
din acest motiv, numărul ar fi principiul originar al tuturor lucrurilor. 

Totul își are obârşia în numere și totul constă din raporturi numerice. 
Numărul, care stă la baza matematicii, explică şi ordinea lumii. 

Dar Pitagora conferă teoriei sale şi o semnificaţie mistică și magică. 
Astfel, fiecare număr de la 1 la 10 reprezintă o anume proprietate par- 
ticulară a Universului; 10 reprezintă „cifra sacră, simbolizând armonia 
Universului; primele patru numere sunt, în fapt, cele mai importante, 
pentru că suma lor dă „cifra sacră”; cifra 5 simbolizează căsătoria; cifrele 
4 şi 9 - justiţia; cifra 7 - ocazia favorabilă. Însăși purificarea se realizează 
și prin contemplarea numerelor. 


7. Filosofia religioasă în perioada arhaică şi clasică 


Începând cu perioada arhaică, dar mai ales în cea clasică, para- 
lel cu religia populară, cu o adâncă încărcătură istorică şi tradițională, 
consemnăm tot mai pregnant - în special în cercurile poeţilor, filosofi- 
lor și bărbaţilor de stat — o serie de preocupări şi reflecţii cu un caracter 
moral şi filosofic, care relevă o anume descătușare de sub dominaţia 
constrângătoare a prescripțiilor ritualice exclusiviste şi, totodată, pre- 
ocuparea pentru o înţelegere mai profundă a îndatoririlor religioase 
şi morale ale omului, izvorâte din responsabilitatea în faţa zeilor și a 
destinului (uoipa). 

Pornind chiar de la filosofii presocratici, observăm o intensă pre- 
ocupare pentru pătrunderea tainelor complexe ale lumii mitologiei, în 
încercarea de a descoperi în spatele ei o realitate sau adevărul. Pentru 
filosofi şi istorici, zeii antropomorfici își pierd din importanţă; locul 
lor este luat de noţiuni abstracte, cum ar fi „destin” „divin, „bun, „fru- 
mos” etc. În același timp, reflecţia și cercetarea istoriei mitologice — așa 
cum mai apare încă în Istoriile lui Herodot — va începe să fie substitu- 
ită de una filosofico-religioasă sau pur filosofică. Promotorii acestei noi 
linii sunt, desigur, cei trei filosofi şi așa-numiţi fizicieni din Milet (Asia 
Mică): Thales, Anaximandru şi Anaximene. 

Thales din Milet (cca 624-546 î.d.Hr.) este socotit primul gânditor 
care se ridică de la observaţia senzorială a unor fenomene la intuirea unui 
principiu originar al tuturor lucrurilor. Acest principiu este, în opinia 

sa, apa, concepută ca origine naturală unică a tuturor lucrurilor. Un al 
doilea element nou în gândirea sa, comparativ cu gândirea mitologică 
de până la el, îl reprezintă concepţia potrivit căreia în spatele tuturor 
mutaţiilor şi schimbărilor succesive care au loc în natură (vară-iarnă, 
înflorire-veştejire, naştere-moarte etc.) se află „ceva” anume originar, 
mereu identic cu sine însuşi, neschimbabil, cel care produce lumea din 
sine, pentru ca apoi s-o primească din nou în sine, determinând astfel 
procesul etern al acesteia. Prin urmare, Thales din Milet revendică un 
temei originar (&pyXn]) al întregii existenţe, un temei care se vrea „înce- 
put” al tuturor lucrurilor, dar fără ca el însuşi să aibă vreun început, 
întrucât este etern. 

Fireşte, comparativ cu panteonul grecesc, compus dintr-o mulțime 
de zei imorali, supuși destinului, uneori chiar mai multor uoipar, cu un 
început cronologic şi cu un pronunţat caracter antropomorfic, Thales 
caută şi propune un nou temei al tuturor lucrurilor, dar acesta este doar 
unul senzorial-material, apa. De altfel, tocmai în aceasta constă eroarea 
sa, pentru că el identifică temeiul ultim al realității materiale tot în ceva 
material. 

Al doilea filosof milezian a fost Anaximandru (cca 611-545 î.d.Hr.), 
elev şi urmaș al lui Thales. Referitor la concepţia maestrului său privind 
apa ca temei al întregii lumi, Anaximandru este de părere că temeiul 
şi fundamentul originar (ăpyn) al tuturor lucrurilor nu poate fi decât 
necreat, neschimbabil, nemărginit și veşnic. De altfel, aici întâlnim pen- 
tru prima dată în istoria gândirii umane ideea Nemărginitului. Dar, 
pentru că toate elementele materiale sunt - în opinia sa - în imposibi- 
litatea de a îndeplini aceste condiţii, Anaximandru apreciază că princi- 
piul originar trebuie să fie nedeterminat. Astfel, el îl numește ămetpov, 
„Nedeterminatul”, vrând să arate că el este nedeterminat şi infinit. 

Este adevărat că, prin Anaximandru, gândirea umană se ridică 
pentru prima dată de la nivelul senzorial la cel raţional, dar, cu toate 
acestea, ea rămâne robită materiei. Aceasta pentru că Anaximandru 
înțelegea prin „Nemărginitul” său, ca temei originar al întregii lumi, doar 
o materie nemărginită, neschimbătoare, o materie subtilă, invizibilă. 
care, dintr-o pornire internă, iese din omogenitatea originară și, prin 

diferenţiere, produce elementele contrare, ca rece şi cald, umed şi uscat 
etc., din care s-au născut toate lucrurile şi lumea. 

Prin urmare, după cum se observă, concluziile lui Anaximandru 
privitoare la Nemărginitul, Nedeterminatul, veşnic, nemuritor, netrecă- 
tor şi neprodus, nu au nimic de-a face cu monoteismul iudaic sau creş- 
tin de mai târziu. În viziunea sa, viaţa şi existența sunt simple produse 
mecanice ale mișcării, iar divinitatea nu este implicată în vreun act al 
creaţiei, pentru că lumea în sine nu este decât un produs al unor reacţii 
fizice şi chimice. Asemenea reacţii au generat nu o singură lume, ci o 
infinitate de lumi care se succed, născându-se și apunând la infinit. Ca 
atare, legea naturii este cea care stăpâneşte viaţa şi existenţa în general. 

Al treilea filosof din Milet, Anaximene (582-528 î.d.Hr.), contem- 
poran şi prieten al lui Anaximandru, reprezintă pentru perioada arhaică 
un regres faţă de gândirea acestuia din urmă. În opinia sa, principiul 
tuturor lucrurilor îl constituie aerul. Motivul care l-a determinat pe 
Anaximene să considere aerul ca &pxn al întregii lumi a fost, probabil, 
faptul că aerul cuprinde toată lumea, pare a fi nemărginit şi constituie — 
în viziunea sa — chiar sufletul (wyvxn) omului, principiul care-i dă viață 
acestuia. Asemenea sufletului care constă din aer şi care ne conduce, tot 
astfel aerul umple întregul cosmos. 

De altfel, această concepție despre suflet era una comună tuturor 
grecilor antici. Ei credeau că sufletul reprezintă o materie fină, eterică, 
care în urma morții omului părăseşte trupul, pentru a merge într-o 
lume subterană, unde va trăi mai departe ca umbră. Această părere este 
împărtăşită de toţi filosofii antici, cu excepţia lui Platon. 

Aceşti primi trei filosofi amintiţi sunt, de fapt, primii gânditori 
greci care înlocuiesc, în Grecia Antică, gândirea mitologică anterioară 
cu cea rațională. Din păcate, însă, ei rămân cu toţii la o concepţie mate- 
rialistă despre lume. 

O altă figură importantă din perspectiva problemei pe care o abor- 
dăm o reprezintă Xenophon din Kolophon (cca 570-480 î.d.Hr.), care 
a fost mai mult un critic decât un creator de filosofie. Pe lângă multe 
elegii, el a scris şi o lucrare cu un caracter filosofic, Despre natură (Ilepi 
PUoewc). 

Ridiculizând așa-zisul „cult al mușchilor”, atât de apreciat la grecii 
antici, şi arătând că nu „mușchii” și „oasele” învingătorilor din Jocurile 
Olimpice, care entuziasmează poporul, ci doar înţelepciunea şi drepta- 
tea pot asigura bunăstarea, Xenophon ia, de asemenea, atitudine împo- 
triva vechilor concepţii religioase. El considera că Homer și Hesiod 
au poetizat la zei tot ceea ce la oameni era mai nedemn şi de rușine, 
respectiv hoţia, adulterul şi înșelătoria, condamnând cu multă indig- 
nare antropomorfismul religios naiv al acestora: „Zeii voştri nu există, 
căci zeii nu pot avea slăbiciuni omeneşti”. Aceşti zei au fost creaţi după 
chipul și asemănarea omului, iar „dacă boii, caii, leii ar avea mâini şi ar 
putea picta - sublinia Xenophon —, atunci caii ar picta zei care ar fi ase- 
menea cailor, iar boii ar picta zei asemenea boilor” (Fragm. 167). Tot la 
fel, etiopienii şi-i imaginează pe zeii lor negri, iar tracii cu ochii albaştri 
şi cu părul blond (Fragm. 16). 

În realitate, pentru Xenophon nu există decât o singură Divinitate, 
care nu se aseamănă muritorilor nici în ce priveşte chipul, nici în ce 
privește atributele. Arătând că zeii sunt doar simple creaţii ale omu- 
lui, el susține că temeiul ultim al tuturor lucrurilor trebuie să fie unul 
neschimbător, un „Unul” veşnic, netrecător, un Dumnezeu transcen- 
dent, de necuprins și de neasemuit, comparativ cu politeismul vulgar. 
Pentru această concepţie, Aristotel avea să-l laude și să-l numească pri- 
mul monist între filosofii eleați. 

Totuși, identificând Universul cu Divinitatea („Unul este Totul”), în 
istoria filosofiei s-a discutat mult în jurul problemei dacă el a fost pan- 
teist sau monoteist. Aşa cum subliniază N. Balca, o atare controversă 
n-are, practic, niciun obiect, întrucât Xenophon accentuează unicitatea 
lui Dumnezeu doar în opoziţie cu politeismul foarte popular din tim- 
pul său. Pe de altă parte, el este panteist, dar este vorba de un panteism 
metafizic, deşi unele afirmaţii lasă să se înţeleagă că Divinitatea ar putea 
fi şi o persoană. Dincolo de toate acestea, Xenophon rămâne prmul gân- 
ditor grec antic, care prin critica sa intransigentă la adresa politeismului 
şi prin înalta sa concepţie despre Unul-Divinitate a pus bazele înţelegerii 
existenţei metafizice a lui Dumnezeu, influenţându-i chiar pe unii din- 
tre Părinţii Bisericii în această privinţă. 

Trecând peste Pitagora din Samos (582-500 î.d.Hr.), despre a cărui 
concepţie și contribuţie am vorbit într-un capitol anterior, amintim mai 
departe pe Heraclit din Efes (cca 540-480 î.d.Hr.). Asemenea altor gân- 
ditori greci din această perioadă, Heraclit manifestă şi el o atitudine cri- 
tică faţă de credinţele religioase ale poporului, înfierând fără rezervă și 
misterele păgâne greceşti, cu simbolismul lor nebulos. 

Spre deosebire de Xenophon care afirma că temeiul întregii lumi, 
acel Unul-Universal, identic cu Divinitatea, se află departe de orice 
schimbare, într-un repaos veşnic, Heraclit susține, dimpotrivă, că esența 
lumii constă în eterna schimbare a lucrurilor. Nicăieri în lume nu există 
ceva care să rămână neschimbat. De la această curgere și schimbare nu 
face excepţie nici omul, nici corpul și nici sufletul. 

În viziunea lui Heraclit, această scurgere şi schimbare permanentă 
ne face să descoperim la unul şi acelaşi lucru însușiri contradictorii: 
„Recele devine cald, caldul rece, umedul uscat, uscatul umed” (Fragm. 
126), existenţa şi non-existenţa (Fragm. 49), unul şi toate (Fragm. 50, 
10), același și altul (Fragm. 12) etc. Propriu-zis, Heraclit vede peste tot o 
coexistenţă a contrariilor, atât în macrocosmos, cât şi în microcosmos, 
fapt ce conduce, în viziunea sa, la armonie; după cum fără luptă n-ar fi 
posibilă viaţa, tot la fel armonia n-ar fi posibilă fără contradicții. 

În acest haos aparent al contradicţiilor și disonanţelor, Heraclit 
descoperă o rațiune profundă sau „Logosul” (Adyos) care este teme- 
iul lumii, „esenţa” comună tuturor lucrurilor, principiul activ al miş- 
cării universale, elementul unic din care se dezvoltă întreg Universul, 
şi anume focul. Acest element existent dintotdeauna are la Heraclit 
menirea să fundamenteze unitatea Universului. Având și caracterul de 
ordine universală, „Logosul” lui Heraclit, numit uneori chiar cu epitetul 
de „înţeleptul” (16 ooqov), este identic cu Divinitatea, chiar dacă acest 
principiu primordial rămâne unul material, fizic, oferindu-i astfel posi- 
bilitatea filosofului să afirme în diverse rânduri că lumea n-a fost creată 
de niciun Dumnezeu, că ea a apărut spontan. 

Astfel, în mod paradoxal, Heraclit postulează, pe de o parte, exis- 
tenţa unei Divinități ca temei ultim al tuturor lucrurilor, iar, pe de altă 
parte, asimilează această Divinitate supremă unui principiu material 
veșnic - focul. Tocmai de aceea, el are posibilitatea să lase loc pe acest 

pământ şi zeilor, care au contribuit la alcătuirea naturii şi înfrumuse- 
țarea lumii. El arată că focul sau „Logosul” sunt supreme, dar în mit 
şi cult ele conferă atributele lor proprii lui Zeus. În concluzie, Heraclit 
nu face distincţie între un Absolut personal ori impersonal, pentru că 
focul originar, respectiv materia vie, trebuie înțeleasă ca fiind imperso- 
nală. În general, concepţia lui Heraclit despre lume se constituie într-un 
monism absolut panteist. 

În ordine cronologică, primul mare filosof al perioadei clasice a fost 
Socrate (471-399 î.d.Hr.). El este întemeietorul eticii filosofice, pe care 
încearcă să o fundamenteze pe temei științific, independent de tradiția 
mitologică și religia antropomorfică a vechilor greci. 

În istoria filosofiei, el este considerat a fi raționalist. Dar acest lucru 
este adevărat doar parţial. Faptul că nu este un raţionalist se poate vedea 
din concepţia sa despre religie, întrucât consideră că etica este strâns 
unită şi înrudită cu religia. 

Socrate considera zeii statului atenian niște puteri vii având o 
importanță majoră în viața poporului. EI a crezut chiar în mantică şi în 
oracole pe care le considera, asemenea contemporanilor săi, drept sfa- 
turi şi îndrumări divine, dându-le ascultare cu multă pioşenie. Totuşi, 
Socrate rămâne filosoful aflat în căutarea neîncetată a unor temeiuri 
raţionale în problemele religioase. În viziunea sa, oracolele şi prezicerile 
au însemnătate doar în problemele care depășesc puterea de înțelegere 
a omului. Însă ceea ce rațiunea umană poate să înţeleagă nu intră în 
domeniul acestei mantici. În fapt, prin aceasta filosoful reduce impor- 
tanţa prezicerilor şi oracolelor la minimum. 

Totodată, Socrate vorbeşte despre o singură Divinitate, de unde 
rezultă că a depăşit, totuşi, politeismul antropomorfic al concetăţenilor 
săi, pe care nu-l mai accepta din motive morale. Fără să se atingă de for- 
mele superioare ale religiozităţii poporului, el afirmă că în lume guver- 
nează o Raţiune supremă şi că rațiunea umană este o parte din această 
Raţiune universală care reprezintă temelia ordinii morale universale şi a 
adevăratei existenţe a omului. 

Tot ceea ce se petrece în lume este dirijat de o putere divină pe care 
Socrate o identifică cu Binele, Adevărul și Frumosul în sine. Aşa se şi 
explică faptul că Socrate crede în bunătatea originară a naturii umane, 

în sensul că toţi oamenii au datoria de a redescoperi natura și fiinţa lor 
originară divină. De aceea şi imperativul „Cunoaște-te pe tine însuţi!” 
are, la Socrate, sensul de „cunoaște divinul, cunoaște Logosul din tine!” 

Etica şi morala au fost scoase de Socrate de sub povara antropomor- 
fismului şi a politeismului şi au fost așezate pe temeiul legilor aflate în 
firea tuturor oamenilor. Este ceea ce Sfântul Apostol Pavel remarca după 
aproape 500 de ani de la fundamentarea conceptelor socratice: „Păgânii 
care nu au lege, din fire fac ale legii” (Romani 2, 14). Tocmai această lege 
imuabilă, prezentă în inimile tuturor oamenilor, scrisă pe lespezi ce nu 
se sparg și nu se pierd, a fost numită de Socrate „Logos” (A6yoc). Urma- 
rea Logosului îl conduce pe om spre adevărata fericire, iar omul apare ca 
liber, fără a fi marcat de voinţa unui destin implacabil (uoipa). 

În concluzie, pentru Socrate religia mitică și antropomorfică a 
poporului grec nu mai are valabilitate, el este monoteist. Iată motivul 
pentru care anumiţi Părinţi ai Bisericii l-au numit creștin, iar pictorii 
bisericilor noastre l-au reprezentat pe zidurile exterioare ale acestora, ca 
pe unul care s-a ridicat cu gândirea sa până în apropierea creştinismului. 

Dintre discipolii pe care şi i-a atras Socrate, cel mai reprezentativ 
a fost Platon (428-348 î.d.Hr.), cel care a înţeles adevărata concepţie 
socratică despre Divinitate, Logos şi viaţă. 

Pentru prima oară în istoria gândirii umane, Platon concepe ideea 
unei alte existenţe decât cea fizică-matematică, şi anume o existenţă ide- 
ală, care „există” prin faptul că este gândită. În viziunea sa, „ideea” repre- 
zintă o esenţă (ovoia), o existenţă reală care rămâne în veșnicie identică 
cu sine. Referindu-se la „Idei”, Platon le defineşte când „esențe divine” 
(vonua), când „reprezentări” (Evvoia), când temeiuri raționale sau „raţi- 
uni” (A6you) ale lucrurilor. Concepţia potrivit căreia există o entitate pur 
spirituală și că aceasta constituie rațiunea ultimă a tuturor lucrurilor o 
mai aflăm și la alți filosofi greci antici dinaintea lui Platon, dar numai ca 
presimţire. Între aceştia îi amintim pe Pitagora, care socotea că raţiunea 
şi temeiul ultim al tuturor lucrurilor ar fi „numărul, şi pe Anaxagora cu 
teoria sa despre „Nous”, care neamestecat cu altceva este gândire pură. 

În cazul lui Platon avem de-a face cu o viziune metafizică, potri- 
vit căreia lumea este ordonată în conformitate cu scopurile unei Raţi- 
uni universale. Binele și răul sunt considerate entităţi absolute. Răul își 

are originea în trup și în facultăţile inferioare ale sufletului, care se pot 
opune rațiunii şi, în consecință, produc răul. Așadar, singura origine a 
răului este omul, fiindcă Dumnezeu este bun şi nu poate fi cauza răului. 
Fiind înzestrat cu voinţă liberă, omul și numai omul îşi decide destinul 
în lume, prin faptul că el îşi poate alege binele sau răul. Virtutea sau 
viciul îşi poartă răsplata în ele însele. Alături de sufletul bun al lumii, 
Platon acceptă şi existența unuia rău, prin aceasta apropiindu-se de dua- 
lismul iranian. 

Pentru Platon, Divinitatea înseamnă Ideea de Bine, alături de care 
nu mai poate exista nicio altă divinitate și mai ales o divinitate perso- 
nală, pentru că uneori se pare că Platon gândea Divinitatea ca fiind o 
ființă personală. 

Concepţia lui Platon despre Divinitate trebuie privită însă şi dintr-un 
alt unghi, întâlnit de altfel și la Sfinții Părinţi. Este vorba despre numele 
lui Dumnezeu. Nimic din această lume nu îl exprimă pe Dumnezeu și 
nu putem găsi cuvinte care să ne spună ce este și cine este Dumnezeu în 
ființa Sa. „Inexprimabilu!” lui Platon este Cel pe care omul îl poate pre- 
simţi doar prin credinţă şi religie, ştiinţa fiind calea care îl conduce pe 
om doar până la o limită, pregătindu-l pentru drumul cunoașterii, dar 
neputând niciodată să-şi spună, în acest domeniu, ultimul cuvânt. Dacă 
este numit uneori „Nous”, pentru că a dat lumii un „suflet”, acest nume 
nu-L acoperă pe Dumnezeu integral, fiindcă nu-L defineşte, de fapt, pe 
Dumnezeu în ființa Sa. De altfel, acesta este unul dintre motivele care 
l-au determinat pe Sfântul Iustin Martirul și Filosoful să scrie în termeni 
elogioşi despre Platon. 

Interesantă este poziţia lui Platon despre zeii religiei antice gre- 
cești. E ciudat că, în pofida raționamentului său, el nu a înfierat religia 
strămoșilor săi, ci era convins că în cel mai bun stat, în „Statul” ideal, 
trebuie să fie cinstiți toți zeii și toți eroii poporului. Mai mult decât atât, 
Platon a recunoscut chiar autenticitatea celebrului oracol de la Delphi, 
deși a subliniat că acesta n-are nicio însemnătate pentru cunoașterea 
adevăratei existenţe. 

Un alt mare filosof din perioada clasică a fost Aristotel (384-322 
î.d.Hr.). Ela preluat marile „Idei” platonice pe care le-a „coborât, însă, în 
lumea sensibilă. Dacă, pentru Platon, imperiul transcendent al „Ideilor” 

reprezenta adevărata valoare a existenţei, lumea de aici fiind doar pre- 
gătirea pentru existenţa cea adevărată, la Aristotel sensul vieţii constă 
în aflarea fericirii aici, pe acest pământ. Această fericire înseamnă reali- 
zarea concordanţei între gândirea și viața personală a omului în această 
lume stăpânită armonios de Rațiunea divină. 

Pentru Aristotel, „Ideile” nu duc o existenţă liniştită în transcen- 
dent, cum credea Platon, ci ele sunt puteri active în această lume. Mai 
precis, ele reprezintă principii ale formării, imanente lumii, lucru care 
l-a determinat de altfel pe Aristotel să înlocuiască noţiunea de „idee” cu 
aceea de „formă” (ei6oc). Temeiul tuturor schimbărilor din lume îl con- 
stituie materia (5An). În afara materiei nu poate exista nimic, exceptând 
doar Divinitatea. 

În același plan, Aristotel susține că trecerea de la potenţial la real, 
de la posibilitate la realitate este dependentă de mișcare (Kivnotc) care 
nu înseamnă, însă, schimbarea exterioară a unui lucru, deci schimbarea 
locului, ci tocmai trecerea de la materie la formă. Din această perspec- 
tivă, mişcarea nu este altceva decât realitatea nedesăvârşită, neîmplinită, 
realitatea aflată încă pe drumul spre desăvârşire. 

Tot la fel, el susține că există și trebuie să existe și o cauză primordială 
a acestei mișcări, un „Prim mișcător” (Ilpârov Kivodv) nemișcat, imobil 
şi etern, fiindcă spaţiul și timpul sunt fără sfârşit. Acest „Prim mișcă- 
tor” este o Fiinţă desăvârşită, imaterială și raţională, ceea ce înseamnă 
o Fiinţă divină, un spirit divin. El conferă acestei Fiinţe atributele con- 
ferite de Platon Ideii de Bine. Ea este veşnică, neschimbabilă, în sine și 
pentru sine, distinctă de toate celelalte ființe, dar cauza supremă a aces- 
tora. Esenţa acestei Divinităţi este, în viziunea lui Aristotel, spiritul pur, 
gândirea pură, sau, mai precis, „gândirea gândirii” (vânois vonoewc), 
adică o gândire în care distincţia dintre subiect și obiect a fost anihilată. 
Spiritul acesta pur nu este dependent, în niciun fel, de om sau de lucruri; 
autocontemplaţia (0ewpia) este veşnica sa fericire. Lumea, însă, năzu- 
iește permanent după el. 

Aristotel nu numește niciodată Divinitatea cu epitetul de „Creatorul”, 
ci doar cu acela de „Primul mişcător” al lumii, în sensul că Divinitatea 
mişcă lumea. Această Divinitate supremă este ordonatoarea lumii, este 
autoarea ordinii cosmice. În fapt, prin aceasta, Aristotel evită panteismul 

de care ar putea fi acuzat. El are o concepţie teistă, în sensul că Dumnezeu 
se distinge totalmente de lume, El existând înaintea şi în afara acesteia. 


8. Declinul și sfârşitul religiei greceşti 


Perioada elenistică (323-31 î.d.Hr.) a însemnat pentru religia vechi- 
lor greci începutul declinului. Este foarte adevărat că, în această peri- 
oadă, această religie încărcată de istorie atrage de partea sa mulți adepţi 
noi în Orient şi mai ales în Alexandria, însă tot acum își fac apariţia în 
Grecia culte orientale, între care acela al zeiţei Isis și al zeului Serapis, 
nimeni altul decât zeul egiptean Osiris, asimilat de către greci şi denu- 
mit Asclepios. Asistăm acum la apariţia în Grecia a unui profund sin- 
cretism religios, care va lua ulterior o şi mai mare amploare mai târziu 
în Occident, în perioada romană (începând cu anul 31 î.d.Hr.) şi care va 
contribui masiv la decăderea şi sfârşitul religiei vechilor romani. 

Sfârşitul vechii religii grecești a fost pregătit însă, în aceeaşi măsură 
şi de unii filosofi, dar mai ales de renumiţii sofiști, între care amintim pe 
Protagoras, Gorgias, Prodicos etc. Alături de aceștia, unii scriitori, cum 
ar fi Euripide (cca 480-406 î.d.Hr.) şi Aristofan (cca 446-385 î.d.Hr.), ridi- 
culizau tot mai mult vechiul panteon homeric şi hesiodic, slăbind serios 
credinţa poporului în spectaculoasele practici de cult, încă prezente în 
viaţa sa, mai ales că acest cult presupunea un formalism ieșit din comun. 

În plus, în perioada elenistică, dar mai ales în cea romană, o contri- 
buţie decisivă şi-a adus-o şi cultul conducătorilor, întrucât, între timp, 
grecii se convinseseră tot mai mult de faptul că şi conducătorii lor erau 
doar simpli oameni, personaje de seamă, dar în niciun caz zei. De altfel, 
Euhemer, un mitograf grec din secolul al IV-lea î.d.Hr., prin curentul ini- 
țiat de el și cunoscut sub nuriiele de euhemerism, i-a ajutat mult în acest 
sens, susținând că personajele mitologice nu sunt altceva decât fiinţe 
omenești divinizate: conducători, regi de care popoarele s-au temut sau 
pe care i-au admirat. 

Este foarte adevărat că, în ultima perioadă a existenţei sale, religia 
greacă a cunoscut mai multe încercări de revigorare, între care se înscrie 
aceea iniţiată de filosofii stoici (de pildă Zenon, cca 336-264 î.d.Hr.) care 

promovau o interpretare alegorică a tradiţiilor populare. Pe aceeaşi linie 
se înscrie inițiativa neoplatonismului (Plotin, 204-270; Iamblic, cca 280- 
330; Porfir, 233-305; Proclu, 410-485), încercând să facă o îmbinare a 
idealismului platonic cu învăţătura pitagoreică, cu stoicismul și cultele 
orientale. Ba mai mult, Porfir a început să scrie împotriva creștinismului 
şi să facă o apologie a păgânismului grecesc. Dar, toate aceste încercări, 
ca şi inițiativele împăratului Iulian Apostatul (361-363), adept al neopla- 
tonismului, au eșuat fără vreun impact asupra răspândirii consecvente 
a creştinismului. 

Zorii dispariției vechii religii păgâne grecești apăruseră deja, în 
pofida unei încercări de rezistență explicabile. În anul 346 au fost inter- 
zise sacrificiile păgâne, în anul 386 împăratul Teodosie cel Mare închidea 
templele păgâne, iar în anul 416 împăratul Teodosie al II-lea îi îndepărta 
pe toți păgânii din funcţiile publice. În sfârşit, sub împăratul Justinian 
(527-565), au fost închise ultimele şcoli păgâne, ceea ce înseamnă nu 
numai declinul, ci şi sfârşitul religiei vechii Elade. 


9. Concluzii 


Dincolo de imoralitatea atribuită zeilor greci şi de anumite practici 
de-a dreptul ciudate ale cultului lor - subliniate şi condamnate de Sfinții 
Părinţi ai Bisericii — trebuie remarcată totuşi profunda gândire religi- 
oasă atinsă de mulţi filosofi, poeţi şi dramaturgi greci din epocile clasică 
şi postclasică. Cu o menţiune: curentul scepticismului, prin unii dintre 
reprezentanţii săi, a reuşit să producă ruptura dintre filosofie și teolo- 
gie. În acelaşi timp, spiritul grecesc a abandonat treptat preocupările 
religioase de profunzime, a umanizat divinul şi n-a mai reuşit să ridice 
umanul până la divin. În plus, estetica s-a detașat de morală, preocupă- 
rile artistice dobândind prioritate în detrimentul consecinţelor morale 
care au apărut. 

Deşi au intuit Absolutul, pe Dumnezeu, deşi au ajuns cu mintea 
lor omenească şi prin puteri proprii la unele licăriri de lumină, filoso- 
fii elini n-au avut parte de adevărul deplin descoperit prin Revelația 
divină supranaturală. 

Filosofia elină, cu toate meritele ei, nu putea săvârși caritatea, ea 
rămânând imperfectă. Grecii preţuiau eleganța hainei, a ținutei corpo- 
rale, a bărbii, a cuvântului rostit îngrijit, dar creștinii țin mai ales la cură- 
ţia inimii și la cugetul curat. 

În pofida acestor neajunsuri ale vechii spiritualităţi grecești, prin 
realizările vechilor greci în planul gândirii religioase s-au făcut pași 
decisivi spre momentul în care Sfântul Apostol Pavel, păşind pe tărâm 
european, se opreşte la Atena şi rosteşte inegalabila predică din Areopag 
(Faptele Apostolilor 17). 

Biserica Ortodoxă nu i-a uitat niciodată pe vechii filosofi greci, dar 
mai ales pe aceia ce pot fi consideraţi adevăraţi „creştini” înainte de creş- 
tinism, cum ar fi Socrate, Platon sau Aristotel. În catedrala patriarhală 
din Bucureşti, în unele biserici mănăstirești din nordul Moldovei, dar 
şi în alte părţi, pe pereţii exteriori apar pictaţi o serie de filosofi greci 
antici, ca semn al recunoaşterii contribuţiei lor pe calea pregătirii ome- 
nirii pentru primirea Evangheliei lui Hristos. Cei mai adesea pictaţi sunt 
Platon și Aristotel, datorită viziunii inovatoare proprii prin care au con- 
tribuit la dărâmarea politeismului păgân și la reconsiderarea persoanei 
şi vieții pământeşti. 

VILE 


RELIGIA ROMANILOR 


1. Consideraţii istorice 


Deși izolată de continent prin lanţul aproape inaccesibil al Munţilor 
Alpi, Peninsula Italică - spre deosebire de alte zone din Antichitate — a 
cunoscut nenumărate invazii ale unor populații din afară. Încă de pe la 
sfârşitul mileniului al II-lea î.d.Hr., peste populaţiile mediteraneene exis- 
tente deja aici se suprapun, în primul rând, siculii, venind de peste Alpi, 
care se stabilesc în Sicilia. Se presupune, de altfel, că ei ar fi dat şi numele 
Italiei, în memoria regelui lor Italos. Totuşi, invazia cea mai marcantă a 
fost cea a popoarelor italice, făcând parte din marea mișcare a populaţii- 
lor indo-europene aflate mai înainte în Europa Centrală. Italicii s-au așe- 
zat în centrul Italiei, ocupându-se mai mult cu păstoritul și agricultura. 

O altă populaţie care avea să pătrundă în peninsulă au fost etruscii. 
Originari din Asia Mică septentrională, ei erau unul dintre „popoarele 
Mării” care în secolul al XVIII-lea î.d.Hr. au invadat Egiptul; două secole 
mai târziu, împinşi de migraţia masivă a popoarelor indo-europene, 
aceştia aveau să debarce în grupuri succesive pe coasta vestică a Ita- 
liei Centrale. De aici - probabil chiar începând cu secolele X-IX î.d.Hr., 
când putem vorbi realmente de un „popor etrusc” — ei au început expan- 
siunea spre est, pentru ca după aceea să ocupe întreaga regiune a 'Tos- 
canei de astăzi, să asimileze populaţia indigenă (umbrii) și să fondeze 
mai multe orașe. Civilizaţia etruscă avea să reprezinte temelia culturii 
romane ulterioare și, în consecinţă, a întregii moşteniri culturale pe care 
romanii au lăsat-o Europei. Începuturile Romei ca oraș ţin, în fapt, de 

istoria etruscilor. Însuşi numele orașului — ca şi cel al Tibrului — pare să 
fie de origine etruscă, şi anume acela al unei ginţi etrusce: Rumlna. 

Un alt eveniment foarte semnificativ pentru istoria Romei antice 
avea să se producă prin secolul al VIII-lea î.d.Hr., când are loc începutul 
colonizării de către greci a Italiei de Sud şi a Siciliei. 

Ultimii care au migrat spre peninsulă, venind dinspre Europa 
Centrală în valuri succesive timp de un secol, începând de pe la 
jumătatea secolului al V-lea î.d.Hr., au fost triburile celților, triburi foarte 
războinice, care au ocupat câmpia Padului şi care, la începutul secolului 
al II-lea î.d.Hr., aveau să constituie o mare primejdie pentru romani. 

Dintre toate aceste populaţii venite aici, cei ce aveau să scrie, însă, 
marea istorie a Romei antice au fost romanii, întemeietorii Cetăţii 
eterne. Începuturile Romei au fost multă vreme învăluite în legendă, 
dar ulterior arheologii și istoricii au stabilit cu multă precizie adevărul 
istoric. În veacul al VIII-lea î.d.Hr. (753, după istoricii latini), anumite 
triburi de latini, sabini și etrusci aveau să pună bazele Romei, în urma 
unirii așezărilor fortificate aflate pe cele şapte coline de pe malul stâng 
al Tibrului. Iniţial, Roma a fost condusă de regi etrusci, dar ulterior ea 
s-a eliberat de sub dominaţia acestora, cucerind treptat întreaga Italie 
şi bazinul Mării Mediterane, care avea să fie transformată într-o mare 
interioară în întinsul teritoriu roman - Mare internum. 

Sub aspectul organizării politice, Roma antică avea să cunoască 
trei perioade distincte: Regalitatea (753-509 î.d.Hr.), Republica (509-31 
î.d.Hr.) și Imperiul (31 î.d.Hr. — 476 d.Hr.). 


2. Izvoare 


Comparativ cu religiile altor mari popoare din Antichitate, religia 
vechilor romani dispune de o literatură sacră săracă. Există, în schimb, 
scrieri ale unor autori, în general profani, dintre care vom aminti pe cele 
mai importante. Astfel, lucrarea De re rustica a lui Cato (234-149 î.d.Hr.) 
prezintă numeroase rituri și formule magice specifice religiei romane. 
Tot la fel, un izvor important îl constituie lucrarea lui Terentius Varro 
(116-27 î.d.Hr.), respectiv Antiquitatum romanarum humanarum et 


344 i Preot Prof. Univ. Dr. Nicolae ACHIMESCU 


divinarum libri XLI, din care s-a păstrat doar un rezumat succint în lucra- 
rea De civitate Dei a Fericitului Augustin. Un alt izvor pentru cunoaşte- 
rea religiei romanilor din cele mai vechi timpuri, deși informaţiile sunt 
relativ sărace, aparţine tot lui Terentius Varro, și anume De re rustica. 
Cicero oferă și el informaţii în diferite opere ale sale, cum ar fi De natura 
Deorum, De finibus, De divinatione şi De legibus. Alte informaţii ne sunt 
oferite de scrierile literare ale lui Virgiliu, Ovidiu şi Properțţiu. Astfel, în 
Eneida, Virgiliu ni-i prezintă pe eroii săi ca buni cunoscători și împlini- 
tori ai credințelor şi riturilor religioase romane. Poetul Ovidiu ne oferă 
și el informaţii despre calendarul roman, Fasti, deși acesta acoperă doar 
o jumătate de an, din ianuarie până în iunie inclusiv. Mai amintim pe 
Horaţiu, în a cărui lucrare Carmen saeculare descoperim un imn dedi- 
cat unei sărbători religioase desfășurate în anul 17 î.d.Hr. În scrierile lor, 
istoricii Pliniu cel Bătrân, Plutarh, Polibiu, Titus Livius, Dionysios din 
Halicarnas fac şi ei uneori referiri la religia vechilor romani. Prin veacul 
al IV-lea d.Hr., eruditul filolog Macrobiu oferă, de asemenea, o interpre- 
tare filosofică a păgânismului vechi roman aflat la sfârșitul său în opera 
sa, intitulată Saturnalia, tradusă şi în limba română. 

Desigur, au existat și scriitori creştini care s-au preocupat de 
vechea religie romană, făcând apologia creştinismului care pătrunsese 
în Imperiul Roman, între care amintim pe Tertulian, Arnobiu de Syca, 
Lactanţiu, în lucrarea sa Divinae Institutiones, şi Fericitul Augustin, în 
De civitate Dei. 

Alte izvoare prețioase pentru cunoaşterea religiei romanilor rămân, 
fireşte, inscripţiile, monedele, templele și altarele care au supravieţuit 
din acea vreme, basoreliefuri, statui, picturi, care ne redau scene religi- 
oase, sacrificii etc. 


3. Divinități şi semnificaţii 


Multă vreme s-a considerat că, la început, romanii ar fi cunoscut o 
fază „predeistă” sau „dinamică, în care ei n-ar fi avut o concepție clară 
despre divinităţile lor, n-ar fi avut mituri, explicându-și tot ceea ce se 
întâmplă în lume ca operă a forțelor naturii, denumite de ei numina. 

Aceste numina ar putea avea semnificaţia pe care o au astăzi la anumite 
populaţii tribale contemporane noţiunile de mana, orenda, wakan. O 
atare părere, împărtăşită, de pildă, de cercetătorul H.]. Rose şi de alţii, a 
fost corectată, însă, de prof. G. Dumezil care i-a catalogat drept „primi- 
tivişti” pe cei care fac o confuzie între ideea de numen şi cea de mana. 

Prof. G. Dumezil argumentează că, pentru romani, numen nu avea 
nici pe departe semnificaţia unei forțe difuze impersonale din Univers, 
ci reprezintă voinţa exprimată a unui zeu, numen dei. Zeii aveau un 
caracter bine conturat, erau adoraţi separat, însă nu erau concepuţi ca 
fiind căsătoriţi, având copii, dedându-se la aventuri, așa cum se întâm- 
plă în mitologia greacă. 

În fruntea panteonului roman se afla Jupiter, zeul cerului strălu- 
citor. El era socotit Optimus Maximus, adică „cel mai bun și cel mai 
mare”, protectorul divin al romanilor. În urma războaielor încununate 
de succes, conducătorii de oști îi aduceau permanent sacrificii în tem- 
plul său care domina Capitoliul, centrul Romei. 

Ca divinitate a cerului, Jupiter era responsabil, de asemenea, cu vre- 
mea, fiind în acelaşi timp zeul ploii (Jupiter pluvius), al tunetului (Jupiter 
tonans), al fulgerului (fulguralis) şi al luminii (lucetius). În timpurile mai 
vechi, el era socotit şi zeul podgoriilor şi al recoltelor. După ce Roma a 
ajuns oraş, Jupiter şi-a pierdut, desigur, atribuţiile în domeniul agricol, 
asemenea lui Marduk din vechiul Babilon, devenind treptat zeul oraşu- 
lui. Ulterior a devenit responsabil pentru toate problemele romanilor. 

Era căsătorit cu Junona, dar relaţia sa cu ea era mai puţin compli- 
cată decât aceea dintre Zeus şi Hera de la vechii greci. Ca Jupiter Opti- 
mus Maximus, el a fost impus şi celorlalte popoare cucerite de romani. 
În calendarul roman îi erau consacrate zilele de la mijlocul lunilor, idele. 

Junona, regina cerului şi soţia lui Jupiter, era corelată cu fertilitatea 
şi, în special, cu nașterea. Nu este improbabil ca ea să fi fost la început 
zeiţa Lunii. Ca divinitate protectoare a femeilor, Junona asigura con- 
tinuitatea familiilor. Luna iunie, care mai înainte se numea Junonius, 
era socotită cea mai bună pentru încheierea căsătoriilor. Devenită soția 
lui Jupiter, ea mai era numită şi Juno Regina, tronând alături de Jupiter 
în Capitoliu. Pasărea ei sacră era gâsca. Gâştele închinate ei au salvat 

Capitoliul în timpul invaziei galilor. Îi erau consacrate zilele de la înce- 
putul lunilor, calendele. 

Marte (Mars) a fost cel mai popular zeu roman. Iniţial, el era zeul 
vegetației de primăvară, fiindu-i consacrată luna martie, care îi poartă 
numele. De asemenea, el se afla într-o strânsă legătură cu Silvanus, zeul 
păstorilor. Chiar după ce a devenit marele zeu al războiului, Marte şi-a 
păstrat această veche relaţie cu agricultura. 

Cel mai mare dar pe care Marte l-a făcut romanilor a fost probabil 
Romulus, întemeietorul Romei. Zeul a violat-o pe Rhea Silvia, pe când 
aceasta se afla la un izvor, iar apoi aceasta i-a născut pe cei doi gemeni, 
Romulus şi Remus. După ce s-a aflat acest lucru, Rhea Silvia a fost alun- 
gată şi aruncată în închisoare ca preoteasă decăzută, dar a fost eliberată 
după ani de fiii săi. La scurt timp după aceea, Romulus a fondat Roma. 

Pe câmpurile de bătălie, soldaţii romani îşi sporeau puterea de luptă 
prin invocarea zeului Marte. La începutul oricărui război, generalul 
însărcinat cu comanda supremă intra în templul lui Marte şi zgâlțâia lan- 
cea zeului, strigând: Mars, vigila! De altfel, primăvara şi toamna, anotim- 
puri potrivite pentru începerea și terminarea războaielor, aveau loc mai 
multe sărbători în cinstea lui Marte: Equirria (27 februarie şi 14 martie), 
Tubilustrium (23 martie şi 23 mai) și Armilustrium (19 octombrie). 

Quirinus, zeu războinic, preluat de mitologia romană dintr-un mit 
sabin, a fost ulterior identificat fie cu Marte - a cărui dublură a fost 
iniţial — fie cu zeul Janus. Mai târziu, el a fost inclus în triada supremă 
romană, alături de Jupiter şi Marte. La origine, Quirinus ar fi însem- 
nat „mânuitor de lance”, deşi romanii arhaici îl adoraseră ca „geniu” al 
vegetației de primăvară. După ce a fost suprapus cultual lui Romulus, 
i-au fost consacrate sărbătorile anuale cunoscute sub numele de Quiri- 
nalia (17 februarie). 

Janus, cel mai vechi zeu al popoarelor italice, era zeul tuturor intră- 
rilor şi ieşirilor, personificarea începutului şi sfârşitului. După nume, 
înseamnă „ușa casei”. El era reprezentat cu două feţe care privesc în 
direcții opuse; arareori, era reprezentat şi cu patru feţe. Vechii romani îl 
corelau, în primul rând, cu biruinţa în războaie. Astfel, în timp de pace, 
ușile duble ale templului său erau permanent închise, iar în timp de răz- 
boi erau larg deschise. Ca divinitate a începuturilor (începutul anului, al 

zilelor şi al oricărei lucrări), lui Janus i-a fost consacrată luna ianuarie, 
prima lună a anului. Fiindcă în acest moment al anului oamenii privesc 
atât înainte cât şi înapoi, spre anul care a trecut, propunându-şi un nou 
început. Cultul acestui zeu a fost inaugurat de însuşi Romulus, fondato- 
rul Romei. Sărbătoarea lui era numită Agonalia (9 ianuarie). 

Vesta era zeița căminului casnic, protejând, aşa cum arată Vergiliu, 
focul vetrei. Socotită fiică a zeului Saturnus, ea era o veche divinitate 
italică a focului din vatră, fiind identificată mai târziu cu zeița Hestia de 
la vechii greci. 

În general, divinităţile focului din vatră erau necesare triburilor 
primitive pentru a menţine focul aprins chiar și mai târziu, evitându- 
se astfel dificultatea reaprinderii altui foc prin frecarea lemnelor. Satele 
romane din vechime aveau şi câte o vatră comună, cu foc constant, în 
centrul satului: focus publicus. Pe vremea regelui Numa Pompilius, focul 
sacru era aprins chiar de la soare, cu ajutorul unei oglinzi concave. După 
cum consemnează istoricul Plutarh, tot sub regele Numa a fost construit 
şi Templul Vestei, slujit la început de patru vestale; acestea erau preotese 
fecioare (Vestalis virgo), având între atribuţii şi grija întreţinerii focului 
sacru din templul zeiţei; vestala care, din neglijenţă, îl lăsa să se stingă, 
era biciuită. 

Minerva era zeița meşteşugurilor, ştiinţei, artelor și poeziei. Aseme- 
nea zeiţei Athena de la greci, care a apărut din capul lui Zeus, tot ast- 
fel şi Minerva a fost născută de Jupiter fără vreo contribuţie din partea 
mamei sale. Numele ei se corelează, probabil, cu termenul latinesc mens, 
„minte”, „rațiune”. Ea era reprezentată cu scut, coif și armură. Deşi cultul 
ei în Italia era larg răspândit și era, probabil, de origine etruscă, totuși ea 
apare doar la Roma ca simbol războinic al orașului. Ziua consacrată ei 
era cea de 19 martie, iar sărbătoarea în cinstea ei se numea Quinquatrus, 
la care participau mai ales meşteșugarii, artiştii şi tineretul. Cu această 
ocazie, tinerii aduceau banii pentru lecții (minerval), erau aduse sacrifi- 
cii şi se desfăşurau lupte de gladiatori. 

Venus (lat. venus - frumuseţe, graţie, farmec) era zeiţa frumuse- 
ţii, ocrotitoare în perioada arhaică a vegetației și fertilităţii. În această 
calitate, ea apare şi ca ocrotitoare a grădinilor și livezilor, patroană a 

abundenței florale şi vegetației naturii. Dintre plante îi era consacrat 
mirtul, iar dintre păsări lebedele. 

Diana, zeiță italică arhaică, era protectoarea maternității, dar 
patrona şi renașterea anuală a vegetației. Ca zeiţă a Lunii, avea epitetul 
Diana Candelifera („purtătoarea de torță”), fiind numită deseori Diana 
Lucina. La începutul erei noastre, consemnăm o nouă variantă a aces- 
tei vechi zeițe romane, sub numele de Diana Melifica, al cărei cult se 
răspândește în Dacia Romană, dobândind o nouă atribuţie: patronajul 
albinelor. Acest lucru este explicabil, de altfel, dacă avem în vedere că 
albinăritul era aici una dintre îndeletnicirile de bază. 

Fortuna, zeița abundenței şi norocului, era reprezentată cu ochii 
legaţi, spre a simboliza destinul orb. Ținea o mână pe destinele Univer- 
sului, iar cealaltă pe Cornul Abundenţei. De fapt, această imagine era 
gândită ca o alegorie a capriciilor destinului, norocului arbitrar, şansei și 
neșansei, întrucât Fortuna a ajuns ulterior să patroneze în cultul roman 
pe de o parte hazardul, indiferența şi nesiguranța destinului, iar pe de 
altă parte norocul şi manifestările bunăvoinţei divinității. 

În cultul roman popular, Fortuna era implicit şi zeiţa norocului 
dirijat, a şansei, a câştigurilor, dar şi o zeiță invocată în oracole. Cultul 
său este prezent și în Dacia Romană, aici fiind cunoscută sub numele de 
Fortuna Daciarum („Fortuna Daciilor”), fiindu-i consacrate numeroase 
temple, cum ar fi în Sarmizegetusa sau în alte oraşe. 

Desigur, mai erau cinstite și alte divinităţi de o importanţă mai 
mică. Astfel, amintim pe Vulcan, zeul focului, făuritorul armelor; Nep- 
tun, zeul mărilor şi protectorul cailor şi al exerciţiilor de cavalerie; Mer- 
cur, protectorul comerțului; Saturn, zeul semănăturilor și protector al 
săracilor; Faunus sau Lupercus, protector împotriva lupilor şi, mai târ- 
ziu, al păşunilor şi fecundității animalelor; Liber Pater (Bacchus), zeul 
vinului şi al viței de vie, o asimilare a lui Dionysos de la greci etc. 

De asemenea, vechii romani cinsteau şi o serie de divinităţi tutelare 
ale omului, între care amintim: penaţii, care supravegheau şi asigurau 
prosperitatea fiecărei case; geniile, care protejau pe fiecare om (fiecare 
om avea un genius şi fiecare femeie o juno); larii - tutelau locurile unde 
trăiau grupuri omenești; manii - sufletele strămoșilor. 

4. Eroii. Mitologia 


În Roma antică, cultul eroilor și mitologia n-au cunoscut amploarea 
pe care au avut-o, de pildă, în Grecia antică. Acest lucru s-ar putea explica 
şi prin faptul că mitologia romană a fost copleşită de mitologia greacă. 

Mitul întemeierii Romei este deosebit de important pentru înţelege- 
rea religiei romane, această summa mitologică, să-i spunem așa, reflec- 
tând totodată anumite realităţi etnografice şi sociale din acea vreme. 

Aşa cum am spus, Romulus şi fratele său geamăn, Remus, erau fiii 
zeului războiului, Marte, şi ai vestalei Rhea Silvia. Ca pedeapsă pentru 
faptul că rămăsese însărcinată, Rhea Silvia a fost închisă, iar cei doi fii 
au fost aruncaţi în Tibru. Aruncaţi de valuri la mal, ei au fost preluaţi 
și alăptaţi de o lupoaică, care era considerată animalul sacru al zeului 
Marte. Mai târziu, ei au fost găsiți de către păstorul regal, Faustulus, care 
i-a adus acasă şi i-a ocrotit împreună cu soția sa. Romulus și Remus au 
crescut şi au devenit războinici viteji, încât mulţi bărbaţi și-au exprimat 
dorinţa de a trăi sub conducerea lor într-un oraş nou. Acest oraş avea să 
fie Roma. În timpul fondării oraşului s-a ajuns la o dispută aprigă între 
cei doi fraţi, care avea să se soldeze cu moartea lui Remus. 

La fel ca în atâtea alte tradiţii, fondarea unui oraș reprezintă, în fapt, 
repetiţia cosmogoniei. În cazul de faţă, sacrificarea lui Remus de către 
fratele său Romulus ilustrează sacrificiul cosmogonic primordial de tip 
Puruşa, Ymir etc. Prin jertfa sa în vatra Romei, Remus avea să asigure 
viitorul fericit al Cetăţii Eterne, adică nașterea poporului roman și veni- 
rea lui Romulus la domnie. 

După 40 de ani de domnie, Romulus avea să dispară; în timp ce 
inspecta trupele sale pe Câmpia lui Marte, s-a stârnit vântul şi a fost luat 
de un nor pe parcursul furtunii care se dezlănţuise. 

Așa cum am amintit, mitologia romană a preluat multe mituri gre- 
cești. De pildă, Hercule - după numele său grecesc Herakles - a fost 
asimilat de romani şi s-a altoit, practic, pe tulpina unei vechi divinităţi 
italice a abundenței recoltelor şi vitelor. Semizeu binefăcător, el îi ajuta 
pe oameni în nevoile lor, fiind invocat totdeauna înaintea plecărilor la 
drum. De asemenea, se depuneau jurăminte pe numele său (me hercle) 
şi i se aduceau ca jertfe, în data de 12 august, un taur şi o junincă. 

Alți eroi împrumutaţi de la greci erau Castor şi Pollux (numiţi şi 
Castori sau Dioscuri). De un cult deosebit se bucurau mai ales din partea 
călăreţilor care, pe data de 15 iulie a fiecărui an, participau la o fastuoasă 
cavalcadă prin cetate, până la templul din forum, consacrat Castorilor. 
De fapt, cu acest prilej, avea loc o comemorare a impresionantei caval- 
cade a Castorilor care, după încheierea luptei de la Regillus, au venit în 
goană spre cetate ca să anunţe marea victorie. 


5. Morala 


În ansamblu, principiile morale reflectă întocmai stadiul de cultură, 
civilizație și, bineînţeles, cel religios dintr-o perioadă sau alta. Între altele, 
căsătoria, familia, dar şi relaţiile cu sclavii, atât de prezenţi în societatea 
romană, arată clar cât de morali sau de imorali erau vechii romani, cât 
de apropiată sau cât de îndepărtată era viaţa lor de zi cu zi de ceea ce le 
cereau zeii proprii sau de ceea ce cereau ei înşişi de la aceștia. 

Căsătoria n-a fost niciodată indisolubilă la romani. În primele secole 
ale Romei, dacă repudierea soțului de către soția pusă sub autoritatea 
lui era o absolută imposibilitate, în schimb repudierea soţiei de către 
soţ reprezenta un drept indiscutabil, înscris în puterea investită lui asu- 
pra ei. Numai că practica, desigur în interesul stabilității familiei, adu- 
sese unele corecturi în aplicarea acestui principiu. Chiar până în veacul 
al III-lea î.d.Hr., aşa cum o demonstrează multe exemple din tradiţie, 
repudierea era, în fapt, strict subordonată unei greșeli a femeii, judecată 
şi condamnată într-un consiliu ținut de familia soțului. Cu toate acestea, 
la sfârşitul perioadei Republicii, în timp ce bărbaţii uzurpaseră drep- 
tul de a anula după bunul lor plac căsătoriile pe care le încheiaseră, s-a 
ajuns ca mariajul să acorde acest drept şi femeii. 

În vechime, tatăl avea drept de viață şi de moarte asupra copiilor săi, 
pe care îi putea maltrata, ucide sau vinde ca sclavi. De asemenea, el avea 
dreptul de a-și repudia copiii nou-născuţi, expunându-i şi părăsindu-i 
în stradă. 

De la sfârşitul Republicii, mamei i se recunoscuse dreptul formal 
la respectul copiilor ei, asemenea celui datorat tatălui. De asemenea, 

pretorul îi atribuia dreptul de supraveghere a copiilor, atât în cazul unei 
tutele cât şi în acela al unei rele comportări din partea soțului. 

În privinţa copiilor săi, pater familias nu mai are acum dreptul de 
viaţă şi de moarte acordat de legile sacre, considerate regale. Desigur, el 
posedă încă oribilul „drept”, care nu va fi anulat decât în anul 374 d.Hr., 
sub binefăcătoarea influenţă a creştinismului, de a-și expune noii-năs- 
cuți pe rampele de gunoaie publice, unde mureau de foame şi de frig, 
dacă vreun trecător cu pietate nu venea să-i culeagă și să-i scape la timp. 

Ulterior situația se schimbă, având loc chiar o emancipare a copi- 
ilor. Sunt nenumărate exemplele taţilor de familie a căror autoritate nu 
se mai manifestă decât prin indulgență și ale copiilor care, în prezența 
părinţilor lor, trăiesc în voie, ca şi când ar fi proprii lor stăpâni. De pildă, 
Plinius cel Tânăr, având căsătorii sterile, îşi dorea ca fiii prietenilor săi să 
se bucure de o independenţă în comportare, așa cum el n-ar fi refuzat-o 
fiilor săi, întrucât o asemenea comportare devenise obișnuită şi fiindcă, 
pentru „oamenii cumsecade, ea ţinea de buna-cuviinţă. Din păcate, o 
asemenea emancipare a condus, de multe ori, şi la excese. 

O altă problemă care reflectă întocmai morala vechilor romani, dar 
şi evoluţia ei în timp, este aceea a sclaviei. Pe ultima treaptă a ierarhiei 
sociale se aflau sclavii, al căror număr a crescut enorm în urma războa- 
ielor de cucerire. La început, regimul acelor sclavi era foarte dur, mai 
ales că, în afara prizonierilor de război, rândurile acestora - de ordinul 
sutelor de mii — erau îngroșate de hoţii prinși în flagrant delict, incendi- 
atorii, dezertorii, debitorii insolvabili, copiii vânduți de părinţii lor etc. 

Sclavul putea fi vândut, dăruit sau lăsat moștenire prin testament 
de stăpânul său, care avea asupra lui drept de viaţă și de moarte. Sclavul 
nu avea acces în tribunale, nu putea poseda bunuri, iar căsătoria lui nu 
avea nicio valoare juridică. Totuși, spre sfârşitul Republicii și de-a lun- 
gul perioadei Imperiului, situaţia acestor dezmoşteniţi ai soartei se va 
îmbunătăţi simţitor. Sclavii publici, de stat, desfășurau activităţi publice 
sau lucrau în administraţie ca mici funcţionari, ca salariaţi. Cei parti- 
culari, în schimb, lucrau în agricultură, în atelierele meșteșugărești ale 
stăpânilor sau în gospodăriile acestora. Interesant este că acei ce apar- 
ţineau familiilor mai modeste duceau o viață suportabilă. Marii propri- 
etari aveau până la 500 şi chiar 1000 de sclavi. Existau, de asemenea, 

şi aşa-numiţi „sclavi de lux”, reprezentând medici, literați, oameni de 
ştiinţă, secretari, pedagogi, muzicanți etc. 


6. Cultul 
6.1. Locurile de cult 


Ca și în cazul altor popoare din Antichitate, la început vechii romani 
săvârşeau cultul prin păduri, peșteri şi, în general, prin locuri misteri- 
oase, acolo unde ei credeau că s-a făcut simțită prezenţa zeului respectiv. 
Amintim, astfel, grota lui Faunus, numită Lupercal, pe coasta de nord- 
vest a Palatinului, unde exista un loc de cult pentru preoţii luperci, în 
scopul protejării împotriva lupilor. Tot la fel, anumite pădurici şi bos- 
chete sacre erau consacrate unor divinităţi simple ale agriculturii. Pe 
parcurs, au fost construite altare și temple, mai întâi după modelul tem- 
plelor etrusce şi apoi după acela al celor greceşti. 

Templul roman era, în general, de dimensiuni mici, avea forma 
dreptunghiulară şi era construit pe un podium înalt de piatră. În faţă 
avea două sau trei rânduri de coloane, iar cela, încăperea rezervată sta- 
tuii zeului respectiv, era înconjurată de coloane încorporate pe jumătate 
în zidul ei. Un exemplu în acest sens este templul păstrat până astăzi al 
Fortunei Virile, aflat în anticul Forum Boarium din Roma, care are ală- 
turi un alt tip de templu, circular, închinat zeiţei Vesta. 

Una dintre cele mai mari capodopere ale Antichității o reprezintă 
Panteonul din Roma, „templul tuturor zeilor”, cel mai bine conservat 
și cel mai celebru loc de cult (alături de Coloseum) pe care l-au lăsat 
romanii. A fost ridicat de câtre Agrippa (ginerele lui Augustus) în 
anul 27 î.d.Hr., apoi distrus de un incendiu (80 d.Hr.) şi reconstruit de 
împăratul Domițian, reconstruit din nou de împăratul Hadrian după un 
alt incendiu (110 d.Hr.), pentru ca, în cele din urmă, să fie restaurat de 
către împărații Septimius Severus şi Caracalla. Acest templu se distinge 
complet de arhitectura templelor greceşti, are o formă circulară şi este 
precedat de un vestibul (pronaos) susținut de 16 coloane. Interiorul 

său prezintă o armonie şi o simplitate perfectă. Diametrul este egal cu 
înălțimea: 43,40 m. 


6.2. Sacerdoțiul 


a) Persoanele destinate cultului se grupau în colegii și confrerii. Cea 
mai înaltă instituţie colegială era cea a pontifilor, întemeiată, după tra- 
diție, de către regele Numa Pompilius. Iniţial, pontifii erau aleși prin 
cooptare, apoi prin avizul unor comisii speciale, dintre oamenii cei mai 
învăţaţi. Acest colegiu era compus, la început, dintr-un număr de 4, 
apoi 8 şi, în sfârşit, 15 membri, ei îndeplinind funcţii teologice, dar şi 
de jurişti şi istoriografi. Pontifii întocmeau calendarul și toate ritualurile 
de cult; ei consacrau edificiile publice, vegheau ca toate legile civile sau 
penale să nu vină în contradicţie cu cele religioase, stabileau formulele 
rugăciunilor şi invocaţiilor, conduceau și supravegheau toate celelalte 
colegii și confrerii religioase, hotărau admiterea sau nu a unor zei străini 
în panteonul roman etc. 

Colegiul pontifilor era prezidat de către pontiful suprem (Pontifex 
Maximus) ales pe viaţă de către ceilalți pontifi. EI locuia în For şi, ase- 
menea consulilor, avea dreptul la o escortă de lictori. Sub autoritatea sa 
directă se aflau sacerdoții flamini și fecioarele vestale. 

b) Flaminii (flamines) erau preoţii unor anumite divinităţi, ei se 
îngrijeau de aducerea jertfelor pentru zeii respectivi. Existau, în această 
categorie, 15 flamines, cei mai importanţi fiind flamines majores: cei ai 
lui Jupiter (flamines Dialis), ai lui Marte şi ai lui Quirinus. Ca semnifica- 
ție, flaminii se apropie de brahmanii din vechea Indie, cu deosebirea că 
ei nu formau o castă. Se distingeau prin costumul lor ritual și printr-un 
mare număr de interdicții la care erau supuși: un flamin nu avea voie 
să se îndepărteze niciodată de Roma, nu trebuia să poarte niciun nod 
în îmbrăcăminte sau asupra sa (dacă un om în lanţuri intra în casa sa, 
el trebuia să îl elibereze), nu trebuia să apară gol în aer liber, să vadă 
armate, să călărească; trebuia să evite atingeri care l-ar fi putut murdări, 
ori contactul cu morţii sau cu ceea ce evoca moartea etc. 

În schimb, pentru flaminii lui Marte şi Quirinus interdicțiile nu 
erau aşa de dure. Se presupune că flamen Martialis oficia în cadrul 
sacrificiului calului, oferit zeului Marte la 15 octombrie, iar flamen Qui- 
rinalis în cursul a trei ceremonii, dintre care primele două - sărbătorile 
Consualia de vară, la 21 august, şi Robingalia, la 25 aprilie — erau legate 
de grâne. 

c) Tot în subordinea și supravegherea lui Pontifex Maximus se aflau 
şi vestalele, fecioarele consacrate templului zeiţei Vesta. În număr de 6, 
ele erau alese de marele pontif dintre fete nobile sub vârsta de 10 ani. 
Pe parcursul celor 30 de ani, cât dura sacerdoţiul lor, vestalele trebuiau 
să-și păstreze necondiţionat castitatea; în caz contrar, ele erau îngropate 
de vii. Ele trebuiau să se supună la nenumărate interdicții, dar se bucu- 
rau totodată de multe privilegii şi de o mare autoritate. Cel ce ofensa o 
vestală era pedepsit cu moartea, iar un condamnat la moarte care avea 
şansa să întâlnească o vestală pe drumul spre locul de execuţie era ime- 
diat grațiat. De asemenea, ele primeau totdeauna bogate daruri de la 
împărați și locuiau în apropierea Forumului într-un fel de „mănăstire” 
cu grădini splendide. Sacerdoţiul vestalelor avea să fie desființat abia în 
anul 382 d.Hr. 

d) Un alt colegiu sacerdotal era cel al epulonilor. La început ei erau 
în număr de 3, apoi de 10, având ca principală sarcină organizarea cere- 
moniilor religioase publice, a banchetelor sacre şi, în fine, a celebre- 
lor jocuri publice (Ludi Romani), marile spectacole teatrale, de circ și 
amfiteatru. 

e) Un colegiu important era acela al augurilor (augures), la fel de 
vechi și independent ca şi colegiul pontifical. Secretul disciplinei augu- 
rale era foarte bine păstrat. Rolul augurului se limita, în general, la a 
descoperi dacă un anume proiect (de pildă, alegerea unui loc de cult sau 
a unui sacerdot etc.) era pe placul zeului respectiv. Cu timpul, însă, deja 
de pe la sfârşitul Regalităţii, au fost introduse la Roma și diferite tehnici 
divinatorii de origine grecească sau etruscă. 

f) Alături de auguri consemnăm colegiul haruspicilor (haruspi- 
ces) ai cărui sacerdoţi făceau preziceri cercetând măruntaiele animale- 
lor aduse jertfă, în special ficatul. În același timp, haruspicii apelau la o 
mai veche tehnică etruscă, de origine babiloniană, consultând diferite 

cărți care conţineau interpretări şi reguli precise. În perioada Imperiu- 
lui, acest colegiu avea în componenţă un număr de 60 de experţi, care 
s-au bucurat de multă simpatie şi consideraţie din partea împăraţilor 
până în secolul al IV-lea d.Hr. Tot colegiului haruspicilor poate fi asimi- 
lat și un alt colegiu, compus din 16 bărbaţi învățați, care avea menirea 
de a controla toate cultele străine infiltrate în Roma şi de a consulta, în 
împrejurări excepționale pentru statul roman, renumitele Cărţi sibiline. 
Ele conţineau în fapt oracolele legendarei profetese din colonia greacă 
Cumae, singura formă de oracol admisă la Roma. 

g) Pe lângă aceste colegii mai existau şi 4 confrerii religioase. Prima, 
cea a fețialilor (fetiales), număra 20 de membri, buni cunoscători ai rela- 
țiilor cu alte popoare, ai problemelor juridice şi sacre legate de acestea 
şi ai problemelor privind războaiele şi tratatele de pace. În atribuţiile lor 
intrau primirea, găzduirea şi protecția ambasadorilor, extrădarea crimi- 
nalilor, atribuţii care aveau nu doar un caracter juridic, ci şi religios. De 
pildă, unul dintre aceşti feţiali avea în atribuţie oficierea unor ritualuri 
religioase legate de o declaraţie de război. 

h) Salii, preoţii zeului Marte, totalizau 24 membri, împărțiți în 
două grupe de câte 12 persoane: palatini şi collini. Ei se ocupau de 
jocurile și cântecele care însoțeau marile sărbători religioase. La calen- 
dele lunii martie, de pildă, când însuşi Pontifex Maximus aducea un 
sacrificiu pe Câmpul lui Marte, ei străbăteau oraşul în pas de dans, 
echipați în costume de războinici, cântând cântece vechi și lovind în 
scuturi cu mici sulițe. 

i) Lupercii, preoţii zeului Faunus (Lupercus), reprezentau o confre- 
rie din timpuri străvechi, când membrii ei alergau goi, dar înarmaţi, în 
jurul turmelor de oi spre a le păzi de lupi. Ei înconjurau colina Palati- 
nului cu prilejul sărbătorii Lupercilor din 15 februarie, lovind cu curele 
de piele femeile întâlnite în cale, ceea ce voia să însemne că acestea erau 
ferite de sterilitate. 

k) Fraţii arvali (fratres arvales) erau o confrerie consacrată zeiţei 
Dea Dia, zeița productivităţii agricole, numărând 12 membri. Condusă 
deseori chiar de împărat, confreria organiza în luna mai ceremoniile 
agrare în cinstea zeiței amintite, ceremonii însoţite de rugăciuni și cân- 
tece religioase. 

6.3. Riturile publice 


Cultul public consta iniţial din rugăciuni, voturi, lustraţii şi sacrificii. 

a) Rugăciunea (precatio) avea un caracter magic, motiv pentru care 
ea trebuia rostită totdeauna fără greșeală, fără a schimba ceva din con- 
ţinutul ei. Stând în picioare, cu capul acoperit de marginea togii, ofi- 
ciantul rostea cu glas tare rugăciunea, iar ceilalți o repetau cu atenţie 
maximă. Luată în sine, rugăciunea romană era una formalistă, seacă, 
lipsită de trăire autentică, mizându-se pe efectul magic automat. 

În afară de precatio exista și o formă de rugăciune specială, o rugă- 
ciune solemnă, supplicatio, impusă poporului de către Senat în situaţii 
excepţionale, când romanii se confruntau cu calamități publice, epide- 
mii, foamete etc. La această rugăciune lua parte întreg poporul, ea dura 
mai multe zile, prilej cu care romanii intrau cu ramuri de laur în tem- 
plele deschise, făceau libaţii de vin şi ardeau tămâie. 

b) Votul (votum) reprezenta cel mai bun mijloc pentru a putea fi 
câștigate bunăvoința și ajutorul zeilor. Cei ce depuneau votul promiteau, 
în schimbul acestora, ofrande, sacrificii etc. Voturile publice erau ofici- 
ate de către magistrați asistați de pontifi, constând îndeosebi în angaja- 
mentul celor ce și le asumau de a oferi zeilor victime pentru sacrificii, 
pradă de război, construcţii de noi temple, jocuri ceremoniale etc. Votul 
public se depunea în cazuri excepționale: războaie, crize în viața popo- 
rului, momente de cumpănă în viaţa unor personalități consacrate etc. 
Cele private, în schimb, erau ocazionate de diferite momente mai dificile 
din viaţă: călătorii cu un mare grad de risc, boli deosebite, naştere etc. În 
general, voturile erau înscrise pe tăblițe, fiind depuse pe genunchii zeului. 

Votul public cel mai semnificativ era denumit „primăvara sfântă” (ver 
sacrum), în baza căruia erau consacrate zeilor toate fructele de primăvară, 
animalele și oamenii născuţi primăvara. Atunci când se punea problema 
unei reușite foarte importante în viaţă, se apela la un vot special, devotio, 
care însemna sacrificarea propriei vieţi în scopul acestei reușite. 

c) Lustraţiile (lustrationes) reprezentau un ritual constând din cre- 
area unui cerc magic, în cadrul unei procesiuni speciale. Oficiindu-se 
diferite ritualuri, se contura un anumit cerc magic în jurul unei regiuni 
sau zone, cerându-se protecţia zeilor pentru aceasta. De pildă, Roma era 

înconjurată de o zonă sacră, a cărei graniţă coincidea cu zidurile oraşu- 
lui, purtând numele de pomerium. Atunci când romanii fondau o colo- 
nie, mai întâi trăgeau o brazdă de delimitare, conform unui ritual precis, 
reprezentând viitorul pomerium, pământul brăzdat şi aruncat în interior 
având, totodată, semnificaţia zidurilor aşezării sau coloniei. Când plu- 
gul ajungea în locul unde, după aceea, avea să fie plasată o poartă a ora- 
şului, el era ridicat pe sus, întrerupându-se brazda şi semnificând faptul 
că pe această poartă puteau circula și profanii. Protecția regiunii Romei 
era reactualizată permanent cu prilejul unei sărbători numite Ambarva- 
lia, ţinută în luna mai, dar fără a avea o dată fixă. 

d) Sacrificiile erau şi la romani punctul central al cultului. „A sacri- 
fica” avea în latină semnificația de mactare, un cuvânt care, încă din 
vechime, însemna „a spori”, „a înmulți”. 

Celui căruia i se aduce sacrificiul este divinitatea, iar ceea ce pro- 
cură acest „spor” este animalul de jertfă, sacrificiul în sine. O a doua 
noţiune pentru „a sacrifica” era immolare, care provine din mola salsa, 
făina de grâu amestecată cu sare care se presăra pe capul animalelor 
pentru sacrificiu. Actul sacrificial avea caracterul unui ospăț comun 
pentru zei şi oameni. 

La vechii romani existau sacrificii de cerere (postulationes), de ispă- 
şire (hostiae piaculares) şi consultative (hostiae consultativae). Excep- 
tând sacrificiile primiţiale (primele fructe, primele cereale etc.) care erau 
aduse ca ofrande, existau sacrificiile propriu-zise, sângeroase şi nesân- 
geroase, constând din animale, păsări, cereale, lapte, miere etc. Anima- 
lele aduse pentru a fi sacrificate zeilor trebuiau să nu aibă defecte fizice, 
să aibă o anumită vârstă şi o anumită culoare. Vechii romani au adus 
zeilor într-o perioadă şi sacrificii umane, dar Senatul a interzis această 
practică în anul 79 î.d.Hr. 


6.4. Riturile particulare 
Până la sfârșitul păgânismului, cultul particular, condus de pater 


familias, şi-a păstrat autonomia şi importanţa alături de cultul public. 
Însă, spre deosebire de acesta din urmă, care a cunoscut mai mereu 

mutații și schimbări, cultul particular, oficiat în jurul căminului, n-a sufe- 
rit modificări majore timp de douăsprezece veacuri de istorie romană. 

Ca şi în India ariană, focul din vatră reprezenta centrul cultului: i se 
ofereau alimente zilnic, flori de trei ori pe lună etc. 

Cultul se adresa penaților şi larilor, personificări mitico-rituale ale 
strămoșilor, dar și lui genius, un fel de „înger păzitor” al fiecărei persoane. 

În situații deosebite, cum ar fi nașterile, aniversările etc., casa era 
împodobită cu ghirlande, obiectele de cult cele mai frumoase erau 
scoase afară și era adus un sacrificiu sângeros. Oficiantul sacrificiului 
îmbrăca, obligatoriu, o togă albă. 

La opt sau nouă zile de la nașterea copilului, după ce (şi dacă) tatăl 
îl recunoscuse ca fiul său, avea loc ceremonia purificării. Cu această oca- 
zie, copilului i se dădea un nume și i se atârna de gât o amuletă (bulla) 
spre a-l proteja de puterile răului. Băieții purtau această amuletă până la 
vârsta de 17 ani, iar fetele până când se căsătoreau. 

Când împlinea 7 ani, băiatul își urma tatăl, iar fetele mama în activi- 
tățile gospodărești. Când împlinea vârsta de 17 ani, în cadrul unei cere- 
monii religioase, tânărul era dus în Forum și înscris în listele cetăţenilor; 
cu acest prilej, el îmbrăca „toga virilă” (toga virilis), mărturie a faptului 
că devenise deja cetățean roman, dându-i-se numele complet. De acum 
avea drept de vot şi era apt pentru serviciul militar. 

Un alt ceremonial religios era ocazionat de căsătorie. Căsătoria și 
alegerea viitoarei soții, respectiv a viitorului soț, era hotărâtă de părinți, 
între cele două familii se încheia un contract prin care se prevedea data 
căsătoriei, de regulă cu o mare anticipație. Această căsătorie trebuia să 
aibă loc înainte ca soțul să fi împlinit 17 ani, adică înainte de a fi deve- 
nit cetățean roman. Ceremonialul căsătoriei propriu-zise era însoţit de 
numeroase ritualuri religioase, în centrul cărora se aflau momentele 
semnării contractului și împreunării rituale a mâinilor celor doi tineri. 


6.5. Magia 


La început, romanii erau un popor de țărani agricultori, ca toate 
celelalte populaţii indo-europene. Ei practicau nenumărate ritualuri 

cu un caracter apotropaic şi purificator-lustrativ în scopul conservării 
vieții semănăturilor cultivate, pentru alungarea răului din case, graj- 
duri sau de pe ogoare, pentru înlăturarea forțelor demonice. Existau 
tot felul de rituri magice particulare, jertfe, formule de rugăciune, 
dar şi tot felul de alte acte magice utilizate la pregătirea câmpurilor 
și ogoarelor, la însămânţat și recoltat, în protejarea caselor, curților, 
sau la așezarea unei pietre de hotar (terminus). Înainte de lucrările 
de însămânţare, Jupiter primea în cadrul unui ritual magic ofrande 
constând în mâncare şi băutură. La curăţitul pomilor se sacrifica un 
porc, iar la recoltatul fructelor erau aduse ca jertfă un purcel, fructe, 
prăjituri şi vin, toate aceste sacrificii având un strict caracter magic. 
Și în cazuri de boală sau alte nevoi se aduceau sacrificii cu un carac- 
ter magic. Anual aveau loc multe sărbători cu un caracter purifica- 
tor şi care, la început, nu erau altceva decât rituri magice. Amintim 
aici Parilia (21 aprilie) şi Lupercalia (15 februarie), sărbători ale păs- 
torilor, consacrate începutului păşunatului, curățitului grajdurilor 
şi protecţiei împotriva lupilor; apoi Robingalia (25 aprilie), pentru 
protecția împotriva unei boli care, în termeni botanici, se cheamă 
rugina grâului; Augurium Canarium (aprilie), când erau sacrificați 
câini roşii pentru a fi protejate razele solare care aduceau binecuvân- 
tarea seminţelor. 

Pe lângă această formă de magie, predominant agrară, consemnăm 
şi aşa-numita magie „politică”, resimţită mai ales în planul vieţii social- 
politice, condiţie indispensabilă pentru prosperarea în acest domeniu. 
Actele magice de acest fel presupuneau o acrivie împinsă la extrem din 
partea oficianţilor. Anumite erori din partea acestora puteau compro- 
mite nu numai ritul în sine, ci puteau periclita chiar viaţa statului roman. 
De pildă, din relatarea lui Valerius Maximus (Exempla Memorabilia, |, 
4) aflăm că un preot pe nume Suplicius a fost destituit din funcția sa 
sacerdotală, întrucât i-a căzut boneta pe care o purta în timpul aducerii 
unui sacrificiu. 'Tot la fel, o alegere de consuli a fost invalidată fiindcă 
principalul oficiant, respectiv Q. Tiberius Gracchus, a declarat că, din 
greşeală, în timpul ritualului sacru n-a folosit cortul prescris ritualic 
(Ibidem, I, 3). 

Tot de magia „politică” țineau și nenumărate obiecte sacre, cu o 
semnificație aproape fetișistă, între care: arme (lănci, scuturi), steaguri 
sau chiar pietre. 


6.6. Mantica 


Dacă la vechii greci cercetarea oracolelor avea un caracter mai mult 
sporadic, la romani, în schimb, mantica a luat o înfățișare tehnică, așa 
cum era la babilonieni. Exista un colegiu special consacrat manticii, 
augures, după cum am mai amintit, având ca sarcină interpretarea unor 
semne considerate ca divine: fenomene cereşti, cântecul păsărilor etc. 

Cuvântul augurium provine de la verbul augere - a înmulţi, a spori, 
a creşte, reprezentând o cerere pentru binecuvântarea recoltei şi pentru 
pace. Astfel, Cicero, în lucrarea sa De legibus (II, 21), consemnează fap- 
tul că sacerdoţii trebuiau să împlinească un gugurium pentru vii, pășuni 
şi sănătatea (salus) poporului. Mai târziu, colegiul augurilor reprezenta 
instanța supremă în toate problemele legate de auspicia, adică de sem- 
nele transmise de zei privind un act care trebuia săvârșit sau nu. Aceste 
auspicii, de care funcționarii romani ţineau seama în tot ceea ce ini- 
țiau mai important, îşi au prototipul în zborul păsărilor pe cer, urmărit 
de către Romulus ca semn trimis de zei (de fapt, cuvântul auspicium 
înseamnă observarea zborului păsărilor). Titus Livius povestește că atât 
Romulus pe Palatin, cât şi Remus pe muntele Aventin au delimitat teh- 
nic un loc consacrat, un templum, „pentru a examina zborul păsărilor”, 
pentru că zeii, sub a căror protecţie se aflau locurile respective, puteau 
alege prin semnele lor pe acela dintre ei care va conferi numele său nou- 
lui oraş şi va deveni regele său. Se relatează că „Remus a primit primul 
augurium, primul semn: şase vulturi, şi semnul a fost deja comunicat 
definitiv atunci când lui Romulus i-a apărut pe cer un număr dublu” (|, 
6 sq.). După aceea, Romulus a fost consacrat ca rege. 

În timpul regelui Tarquinius Superbus (sec VI î.d.Hr.) au fost aduse 
la Roma din sudul Italiei, de la Cumae, Cărțile sibiline, cărţi de ghi- 
citorie, consultate de quindecemviri în cazuri de calamităţi, expieri şi 

purificări. De altfel, interpretările date de aceștia Cărților sibiline au avut 
o puternică înrâurire asupra vieţii statului roman. 


7. Cultul morţilor 


În credința romanilor, sufletele celor răposaţi (lares, manes) duceau 
pe mai departe o viață asemănătoare celei de pe pământ, fie în mormânt, 
fie într-o regiune subterană obscură al cărei stăpân era monstruosul zeu 
Orcus. Această împărăție a morţilor comunica cu lumea pământeană 
printr-o groapă făcută în pământ (mundus), aflată totdeauna în apropi- 
erea orașului sau satului respectiv şi astupată cu o piatră (lapis manalis). 
În fiecare an, la 24 august, 5 octombrie şi 8 noiembrie, această piatră 
era ridicată, pentru a se oferi posibilitatea sufletelor decedaţilor de a-şi 
vizita rudele. 

Romanii practicau un cult regulat al „strămoşilor morți” (divi 
parentes) sau manilor (manes). Acestora le erau consacrate două sărbă- 
tori principale, anume Parentalia, în luna februarie, și Lemuria, în mai. 
Cu ocazia celei dintâi, magistraţii nu-şi mai purtau însemnele, templele 
erau închise, se stingeau focurile la altare şi nu se oficiau nunţi, după 
cum arată Ovidiu (Fasti, II, 533, 557-567). Acum morţii se întorceau pe 
pământ şi se hrăneau cu hrana de pe morminte (II, 565-576). 

Lemures erau sufletele morţilor deveniți strigoi şi veneau printre cei 
vii ca să le facă rău. Cu ocazia sărbătorii Lemuria (9, 11, 13 mai), ei se 
întorceau și vizitau casele rudelor lor. Pentru a-i împăca şi a-i opri să-i 
răpească pe unii dintre cei vii, pater familias lua seminţe negre de bob 
în gură, apoi, azvârlindu-le imediat, rostea de două ori formula: „Mă 
răscumpăr, pe mine şi pe ai mei, cu bobul acesta. După aceea, lovind 
puternic un obiect de bronz, repeta de două ori: „Mani ai părinţilor mei, 
plecaţi!” (V, 429-444). Romanii credeau că strigoii veniți să sugă sângele 
urmaşilor se repezeau la seminţele de bob şi, datorită puterii magice a 
cuvintelor repetate de două ori, se depărtau de casă. 

Riturile de înmormântare nu se deosebeau, în genere, de acelea 
ale altor popoare din Antichitate. Existau, totuși, şi anumite particula- 
rități. Astfel, muribundul era aşezat pe pământ, un membru al familiei 

îl săruta pe gură când îşi dădea ultima suflare, iar apoi cei din casă îl 
strigau pe nume. În continuare, era spălat cadavrul, uns cu mirodenii, 
îmbrăcat şi așezat pe un pat funebru în jurul căruia ardeau făclii şi se 
aprindeau candelabre, după ce focul din vatră fusese stins, în semn de 
doliu. Acoperit cu flori şi coroane, trupul era apoi expus timp de 2-3 
zile (împărații erau expuși 7 zile); oamenii săraci erau înmormântați 
chiar în noaptea următoare. Funeraliile celor bogaţi sau ale demnitari- 
lor aveau parte de o pompă cu totul specială: cortegiul funerar avea în 
faţă cântăreţi din flaut, corn şi trompetă, purtători de făclii şi bocitoare 
de profesie. Grupul următor era al celor care purtau măștile strămoşilor 
celui răposat, măști păstrate în locuinţa sa. Apoi venea sicriul, cu mor- 
tul expus vederii tuturor, și familia. Femeile, îmbrăcate foarte sobru, își 
smulgeau părul în semn de durere. 

După înhumare sau incinerare, cei prezenţi gustau ceva, invitând 
şi pe mort să ia parte la masă, îi cereau binecuvântarea şi, înainte de a 
pleca, îşi luau rămas bun de la el prin cuvintele: „Salve, Sancte parens!” 
De obicei, pe pietrele de mormânt se inscripționau fraze augurale, cea 
mai obișnuită fiind: „Sit tibi terra levis”, pentru a ușura ieșirea sufletului 
din mormânt și a lua parte la mesele date de rude în memoria sa. 

Sclavii și oamenii săraci erau înmormântați în gropi comune. Cimi- 
tire comune erau și clădirile cu pereţi având felurite nișe pe care se 
păstrau urnele cu cenușa celor incineraţi (columbaria). În genere, toate 
corporaţiile își construiau un columbariu propriu. Marile familii nobile 
sau de mari bogătași dispuneau de mausolee impunătoare, al căror inte- 
rior era în așa fel amenajat încât să poată fi utilizat și pentru diferite 
reuniuni familiale. În jurul lor se aflau grădini, unde se adunau rudele şi 
prietenii decedatului pentru banchetele funerare. Principalele drumuri 
care porneau din toate marile oraşe aveau înşirate pe margine morminte 
și mausolee fastuoase. Astfel, primul loc îl ocupa Via Appia, ale cărei 
ruine de mausolee impresionează până astăzi. De asemenea, pe mari 
suprafeţe din interiorul și exteriorul Romei se întindeau celebrele cimi- 
tire subterane (catacombe), dispunând de capele şi biserici din perioada 
creştină timpurie, cât şi de numeroase picturi murale. De prin secolul II 
d.Hr., romanii creştini asistau aici la slujbele divine. 

8. Asimilarea elementului religios grecesc 


În general, contactul cu religia şi cultura grecească s-a făcut prin 
sudul Italiei şi Sicilia. Poporul roman nu putea ignora trăsăturile supe- 
rioare ale religiei greceşti. Astfel, încă de timpuriu, chiar din perioada 
Regalităţii, s-a ajuns la asimilarea unor elemente religioase greceşti, lucru 
care avea să joace un rol important în cadrul religiei romane ulterioare. 
Se pare că romanii s-au regăsit pe ei înşişi în lumea zeilor greci, mai ales 
că aici moştenirea religioasă indo-europeană comună era clar formulată 
şi li se potrivea de minune. Odată cu introducerea Cărților sibiline, au 
fost introduse în listele de divinităţi romane (indigitamenta) şi divinităţi 
greceşti. Așa se face că pentru Ceres, Liber și Libera au fost preluate for- 
mele greceşti de nume Demeter, Dionysos şi Persefona. Treptat, nenu- 
măraţi zei romani s-au contopit cu divinităţile greceşti corespunzătoare. 
Totodată, multe însușiri ale zeilor greci au fost transferate asupra celor 
romani. În fine au fost adoptați în Roma sub nume latinizate zei care, 
mai înainte, nu existaseră niciodată aici. Mai mult decât atât, în capitală 
au ajuns şi forme de cult specific greceşti, mai ales că unor divinităţi 
grecești li se ridicaseră altare la Roma. 

Elenizarea oficială a religiei romane a început, practic, după bătălia 
de la Cannae (216 î.d.Hr.), când romanii, în urma consultării Cărților 
sibiline, au recurs pentru salvarea patriei la ceremonii de rit grecesc. 
Astfel, au ridicat în forul din Roma statui aurite pentru cele 12 divini- 
tăți principale greceşti, statuile fiind aşezate două câte două după siste- 
mul grecesc. Această grupă de 6 perechi, reprezentând cele 12 divinităţi 
greceşti, a asimilat acum divinităţile corespunzătoare romane: Jupiter 
- Zeus şi Junona - Hera, Neptun - Poseidon şi Minerva - Athena, Marte 
- Ares şi Venus - Afrodita, Apollo - Apollon (Helios) și Diana - Artemis, 
Vulcan - Hefaistos şi Vesta - Hestia, Mercur - Hermes şi Ceres - Deme- 
ter. Tot după obiceiul grecesc, au început să fie poleite cu aur coarnele 
victimelor aduse ca sacrificiu. Poporul asista la jocuri purtând coroane 
de flori, iar matroanele aduceau zeilor rugăciuni stând cu părul desple- 
tit, tot după modelul grecesc. 

Asimilarea elementului religios grecesc a continuat pe măsură 
ce relaţiile culturale şi politice cu Grecia au devenit mai strânse, iar 

în timpul Imperiului, când Grecia a devenit parte integrantă a statu- 
lui roman, elementul religios grecesc a devenit foarte puternic în viața 
religioasă romană. Totodată, acest element şi-a adus contribuţia sa la 
păstrarea şi chiar revigorarea panteonului şi vechilor credinţe religioase 
romane, a căror autoritate scăzuse consistent. 


9. Infuzia elementului religios oriental 


Alături de elementele religioase greceşti pătrund în Italia, în special 
în sud şi la Roma, și cultele orientale, care răspundeau mai bine nece- 
sităților sufleteşti religioase ale romanilor din acea vreme decât vechea 
religie romană, rigidă, formalistă, seacă şi rece. 

Fireşte, rezistența împotriva acestora la Roma era mai mare decât 
în Grecia, dar cu timpul unii dintre împărați au cedat presiunii, iar alții 
chiar aveau să încurajeze pătrunderea acestor noi culte. Astfel, în anul 
204 î.d.Hr., după sfatul unui oracol sibilin, a fost adusă din Pergam la 
Roma, pe cheltuiala statului, statuia zeiţei Cybele din Frigia, Magna 
Mater, Zeița Mamă a Asiei Mici. Mai mult decât atât, în anul 191 î.d.Hr. 
avea să-i fie consacrat chiar un templu pe Palatin, deschizându-se astfel 
calea sincretismului religios profund, care va marca serios de acum îna- 
inte viaţa religioasă a poporului roman. 

În continuare pătrunde în Roma cultul zeilor egipteni Isis şi Osi- 
ris. Cultul zeiţei Isis apăruse la Roma încă din secolul 1 î.d.Hr. În ciuda 
interdicţiilor Senatului şi ale lui Octavianus Augustus personal, acesteia 
i-a fost consacrat primul templu în anul 38 d.Hr., chiar pe Câmpul lui 
Marte. Ulterior, cultul zeiţei egiptene s-a răspândit în multe dintre pro- 
vinciile Imperiului, bucurându-se de favoarea împăraţilor. 

Cultul zeiței siriene Attargatis s-a răspândit mai puţin, deşi într-o 
vreme împăratul Nero îl susținuse cu mare entuziasm. Un alt împărat, 
Elagabal (sec. III d.Hr.) era chiar preot al zeului canaanean Baal, care se 
bucura de o mare cinstire din partea soldaţilor romani din Africa, Ger- 
mania și Britania. Acest împărat intenţionase, la un moment dat, să-l 
ridice chiar la rangul de divinitate supremă a Imperiului. 

De cea mai mare răspândire s-a bucurat însă cultul războinicului 
zeu Mithra. Ba mai mult chiar, câțiva împărați romani au fost iniţiaţi 
în misterele mithraice. Adorat de iranieni ca zeu al luminii nocturne, 
acest zeu nu avea o importanță deosebită în zoroastrism, dar cultul său, 
devenit popular, va lua o mare amploare alături și independent de reli- 
gia oficială a iranienilor. Ca zeu al luminii, Mithra era zeul care lupta 
împotriva întunericului, a neştiinţei, a minciunii, a demonilor și răului 
în general. Pe parcurs, el a devenit zeul jurământului, al ţinerii legămin- 
telor, fiind foarte iubit de militari. Romanii l-au cunoscut în Asia Mică, 
unde fusese adus de către stăpânirea iraniană, după care cultul său s-a 
răspândit, prin militari, negustori şi meşteşugari şi în multe alte provin- 
cii romane: Dacia, Panonia, Germania, Galia, Britania, Spania și Africa. 
Până în veacul al IV-lea d.Hr., mithraismul a rămas principalul cult al 
păgânismului roman. 

Fie că vin din Anatolia sau din Iran, din Siria sau din Egipt, că sunt 
masculine sau feminine, adorate după rituri sângeroase, fie că sunt ino- 
fensive, aceste divinităţi orientale întâlnite în Imperiul Roman prezintă 
trăsături identice: aduc în spatele lor concepţii care se intersectează şi, 
uneori, par a fi, dacă nu identice, cel puţin foarte apropiate. Sunt zei 
care, departe de a fi impasibili, suferă, mor şi înviază, zei ale căror mituri 
îmbrățișează cosmosul și încearcă să-i explice misterul. 

De asemenea, este interesant că niciunul dintre aceste culte orien- 
tale n-a venit pe pământ italian înainte de a fi poposit o perioadă mai 
îndelungată de timp într-o ţară grecească sau grecizată. Importate de 
elenism îndată după cucerirea lui Alexandru Macedon, ele n-au trecut 
frontierele elenismului decât după ce s-au debarasat de „bagajul” lor cel 
mai grosolan și s-au încărcat, în schimb, cu filosofia lui cosmopolită. 


10. Cultul imperial 


Începând cu împăratul Octavianus Augustus (27 î.d.Hr.) asistăm la 
un proces de revigorare a vechii religii romane, la o restaurare a aces- 
teia, fapt care a făcut ca aceasta să mai poată supravieţui încă vreo 300 
de ani. Între timp, teritoriul ocupat de romani se extinsese foarte mult, 

incluzând o sumedenie de popoare, de culturi și religii diferite. Se impu- 
nea o formă de guvernământ capabilă să confere statului roman autori- 
tatea necesară. Această formă de guvernământ avea să fie Imperiul. Pe 
de altă parte, acest Imperiu trebuia să devină și să rămână solid. Sufi- 
cient de abil, împăratul Octavianus Augustus s-a adresat, în acest sens, 
mai întâi religiei, inițiind o operă de mare amploare în direcţia restaură- 
rii cultului public și particular. 

Împăratul a început această activitate prin restaurarea tuturor tem- 
plelor romane căzute în ruină în urma războaielor civile și din cauza 
indiferenţei religioase în care ajunsese o mare parte a poporului. Tot- 
odată, au fost reintroduse vechile sărbători religioase, întrerupte din 
cauza războaielor civile sau abandonate din pricina pierderii în ochii 
poporului a semnificației iniţiale, redându-li-se în același timp splen- 
doarea și prestigiul de altădată. Nu în ultimul rând, împăratul Octavian 
a sporit numărul preoţilor, a reînfiinţat, de pildă, postul de flamen Dia- 
lis, vacant de aproape 80 de ani, a restabilit demnitatea sacerdotală de 
rex sacrificiorum etc. 

Poporul roman era foarte entuziasmat de măsurile adoptate și îl 
răsplătea cu prețuirea sa, împinsă până la religiozitate. Următoarea fază 
a fost aceea a introducerii sărbătorii „geniului” lui Augustus, genius 
Augusti, legată de cultul larilor, atât de popular la romani. Poporul nu 
s-a împotrivit la aceasta, mai ales că era obișnuit cu cultul lui Cezar 
(100-44 î.d.Hr.) care, fiind încă în viaţă, a primit onoruri divine și, după 
moarte, a fost trecut în rândul zeilor, înălțându-i-se altare și aducându- 
i-se un cult special. Astfel luase practic naştere cultul împăratului, care 
în Orient şi la greci făcuse deja istorie. La greci începuse cu Alexandru 
cel Mare, care descoperise cultul suveranului puternic înrădăcinat în 
Egipt, Asia Mică şi Persia. 

Potrivit modului de gândire și mentalităţii sale, Orientul își divini- 
zează acum noii stăpâni: Cezar, Antonius şi, apoi, Octavianus Augustus 
sunt proclamaţi aici fii ai zeilor. În Asia Mică, alături de zei, i se ridică 
temple şi împăratului Octavianus, iar în Spania i se înalță altare. E foarte 
adevărat că împăratul a interzis cetățenilor romani să participe la cultul 
consacrat lui, cult pe care nu l-a admis a fi introdus la Roma. Dar Octa- 
vianus a fost divinizat după moarte. 

După săvârşirea ritului funerar consacrat lui, la Roma a fost con- 
stituit un colegiu special de sodales augustales, compus din 21 de mem- 
bri, care să se îngrijească de cultul împăratului. Totodată i-au fost con- 
sacrate două temple pe Palatin, unul public şi altul privat, iar soţia sa, 
Livia, a devenit prima preoteasă a acestuia din urmă. Cei care refuzau 
să participe la cultul imperial erau persecutați, așa cum s-a întâmplat cu 
creştinii în primele secole, socotindu-se că nu dau dovada loialității lor 
față de Imperiul Roman. 

Mult mai târziu, împăratul Aurelian (270-275 d.Hr.) s-a autoprocla- 
mat dominus et deus („domn şi dumnezeu”). Fiind un adorator fervent 
al zeului sirian al Soarelui, el purta pe cap, asemenea altor împărați de 
mai târziu, o coroană cu raze din metal, pentru a demonstra legătura 
sa cu zeul respectiv al Soarelui. Cultul împăraţilor avea să sfârșească în 
forme extrem de mitologizate și ridiculizate, pornind de la acel zeu sub 
care Octavianus Augustus își începuse domnia. Desigur, diferenţa sensi- 
bilă dintre „geniul” împăratului în viaţă şi însăşi persoana sa divinizată 
n-a fost niciodată accesibilă maselor largi ale poporului. 

„Soarele invincibil” (Sol invictus), corelat cu diferite divinităţi supe- 
rioare ale panteonului greco-roman, dar în realitate o divinitate de pro- 
venienţă orientală, a devenit unul dintre simbolurile religioase cele mai 
importante ale păgânismului roman aflat la apusul său. 


11. Decăderea și sfârşitul religiei romane 


Politeismul greco-roman avea să se topească încetul cu încetul 
într-un fel de panteism solar, ajungându-se la un pronunţat sincretism 
religios, un amalgam de credinţe și rituri orientale cu credinţe şi rituri 
greco-romane, predominante fiind însă elementele astrale din religia 
siriană, pe care mithraismul, care pătrunsese în spaţiul roman și rămă- 
sese aproape unic spre sfârșitul religiei romane, și le impropriase. 

În aparenţă vechiul panteon roman mai subzista încă, iar ceremo- 
niile desfășurate de secole după același ritual, la datele prescrise de pon- 
tifi în calendarul lor sacru, continuau să fie îndeplinite după obiceiul 
moştenit. Dar spiritul oamenilor nu mai concorda deja cu acest obicei. 

Templele romane mai păstrau încă slujitori, dar începeau să nu mai aibă 
credincioși. 

Mulţi oameni din popor nu încetaseră să se arate foarte dornici de 
sărbătorile zeilor subvenţionate din finanțele publice, dar acest lucru nu 
mai avea acum prea mult de-a face cu pietatea. Păturile de jos veneau 
la aceste sărbători mai mult pentru că le ofereau un prilej de veselie şi 
pentru că erau „zgomotoase, şi nu neapărat dintr-o puternică credință 
în zeii sărbătorii oficial. 

Practic, scepticismul poetului Juvenalis (60 - cca 130 d.Hr.), manifes- 
tat în celebrele sale Satire, se generalizase acum. E] îi câștigase pe oamenii 
de rând, iar cei mai bine intenţionaţi dintre aceștia manifestau, deplân- 
gând-o, indiferenţă față de zeii romani care au acum „picioarele niche- 
late” (pedes lanatos). Doamnele de vază (stolatae) ale societăţii romane, 
aşa cum arăta Petronius, „nu se sinchiseau de Jupiter mai mult decât de 
o ceapă degerată.. 

Chiar și exaltarea provocată de cultul imperial la începuturile sale 
se pierduse. Căderea lui Nero, echivalentă cu stingerea familiei marelui 
împărat Augustus, dăduse o lovitură iremediabilă cultului imperial, 
credinţei imperiale în sine, privând-o de sprijinul dinastic de care era 
legată în timpul monarhiilor Diadohilor divinizarea puternicilor basileis. 
Vespasian însuși, care sperase să întemeieze o dinastie nouă și care, 
în Egipt fiind, simulase o putere de taumaturg aflat în agonie, a făcut 
o glumă prin care ridiculiza clar viitoarea sa apoteoză de după moarte: 
„Simt, spuse el râzând, că sunt pe cale să devin zeu”. 

În curând, cultul imperial avea să mai apară doar ca un simplu pri- 
lej pentru petreceri. Acum, persoana și istoria împăratului coborau pe 
pământ. Dacă, prin forța obișnuinţei şi în urma exigenţelor ceremonia- 
lului, unii supuși umili invocau totdeauna „casa divină” (domus divina), 
adică a împăratului, și „hotărârile cereşti” ale lui Cezar, cei mai mulţi îşi 
dădeau totuși seama că nu mai există, la drept vorbind, o „casă” imperi- 
ală, că totul ținea de o lume deja apusă. 

Este foarte adevărat că unii împărați, în primul rând Iulian 
Apostatul (361-363 d.Hr.), au încercat să reacționeze împotriva decli- 
nului vechii religii romane, dar rezultatele au fost de scurtă durată şi 
aproape nesemnificative. Aceeași soartă au avut-o şi încercările unor 

filosofi neoplatonici de a conferi religiei păgâne un fundament moral 
mai sever şi dogme. Noua religie a Mântuitorului Hristos, având o 
morală superioară şi un duh nou, avea să pună capăt definitiv păgâ- 
nismului greco-roman. Persecuţiile îndreptate împotriva creştinilor au 
avut un efect de bumerang: ele n-au distrus creştinismul, ci au contri- 
buit la răspândirea lui. Edictul de la Mediolanum (313 d.Hr.) recunoştea 
creştinismul ca religio licita (religie permisă), iar în timpul lui Constan- 
tin cel Mare (306-337 d.Hr.) acesta devenea religia dominantă în Impe- 
riul Roman. 


12. Concluzii. Răspândirea creştinismului 


În genere, religia romanilor a urmat exact linia de evoluţie a aces- 
tui popor. Iniţial, ea prezintă forme mai simple, apoi a asimilat dife- 
rite elemente etrusce şi greceşti, iar în cele din urmă s-a pierdut într-un 
mozaic de culte şi credinţe orientale, pentru a apune definitiv în faţa 
creştinismului. 

Desigur, nu există nicio statistică istorică privind numărul conver- 
tiților la creştinism din Roma acelei perioade. Dar este clar că acești noi 
creștini nu proveneau doar din rândurile poporului de rând. În episto- 
lele sale, Sfântul Apostol Pavel arată că fuseseră recrutaţi cu uşurinţă 
discipoli din personalul împăraţilor, printre acei sclavi și liberţi ai săi, 
socotiți cei mai puternici slujitori ai regimului. Câţiva ani mai târziu, 
Biserica creştină începuse să aibă acces chiar la clasele conducătoare ale 
Imperiului. Astfel, de la Tacitus aflăm că Pomponia Graecina, soţia con- 
sulului Aulus Plautinus, învingătorul britanicilor, care a trăit sub Nero 
şi a murit sub Flavieni, era suspectată a aparține unei „religii străine 
periculoase”, așa cum era socotit creştinismul în acea vreme. Şi situaţii 
similare erau mult mai multe. Multe nume mari din viața publică, chiar 
din timpul domniei împăratului Hadrianus (117-138), începuseră să 
îngroaşe rândurile Bisericii lui Hristos. 

Forţa credinţei lor şi puritatea morală în care își trăiau viaţa, apoi 
sângele martirilor, care s-a dovedit a fi „sămânţa creştinismului”, au con- 
dus permanent la întărirea Bisericii creştine. Fiindcă, în ultimă instanţă, 

chiar şi cei ce revendică anumite asemănări între misterele păgâne și 
creştinism sunt de acord că noua religie creştină nu li s-a conformat, 
decât depăşindu-le. Și încă cum! Politeismului greco-roman, ai cărui zei 
erau reduși deja la starea de simboluri, ca şi henoteismului difuz al reli- 
giilor orientale, noua religie le-a opus învăţătura şi statura Dumnezeului 
unic, revelat şi întrupat. Tuturor idolatriilor confuze, ea le-a opus un cult 
spiritual, degajat de aberaţiile lor astrologice, de sacrificiile sângeroase 
şi de iniţierile dubioase, înlocuindu-le cu Taina Botezului, a apei curate, 
cu rugăciuni etc. Asemenea lor, şi creştinismul garanta mântuirea după 
moarte, dar nu printr-o prăbuşire în abisul tăcut al veşniciei siderale, ci 
prin reînvierea personală prefigurată de Învierea lui Hristos. În sfârșit, şi 
el impunea credincioşilor săi reguli precise de viață, dar fără să excludă 
contemplaţia, nici ascetismul, nici extazul mistic; el nu abuza de toate 
acestea, concentrându-şi morala în iubirea față de Dumnezeu și față de 
semeni, potrivit învăţăturii Mântuitorului. 

De fapt, tocmai în aceasta consta punctul de atracţie al creştinis- 
mului. Creștinii se numeau cu toții fraţi, se ajutau mereu unii pe alţii, 
în smerenie şi bună-cuviință. În numele unui ideal nou, învățătura creş- 
tină reînvie vechi virtuţi compromise sau pierdute: demnitatea și cura- 
jul oamenilor, coeziunea familiilor, sensul adevărurilor morale în viața 
adulţilor și în educaţia copiilor; și, mai mult decât atât, aduce în rela- 
ţia dintre oameni o comuniune interioară nemaiîntâlnită în societatea 
antică păgână. 

LD. 


RELIGIA GETO-DACILOR 


1. Scurt istoric 


Ramură a marelui popor indo-european al tracilor, geții și dacii 
erau unul și același popor, vorbind aceeași limbă. Dintre cele peste 100 
de formaţiuni tribale și gentilice ale tracilor, triburile geților și dacilor 
erau cele mai mari și mai puternice. Erau răspândite în spaţiul cuprins 
între Munţii Balcani (Haemus) și Munţii Slovaciei, între litoralul apu- 
sean al Mării Negre și partea vestică a bazinului Tisei. Triburile denu- 
mite „dacice” locuiau pe teritoriul actualei Transilvanii şi în Banat, iar 
ale „geţilor” în Câmpia Dunării - inclusiv în partea sudică a fluviului -, 
în Moldova şi Dobrogea de astăzi. În general, geto-dacii apar consem- 
naţi în operele scriitorilor greci antici cu numele de „geţi, iar la autorii 
romani cu denumirea de „daci”. 

Începuturile individualizării civilizaţiei geto-dacice ca civilizaţie 
distinctă de marea masă a populațiilor tracice datează de prin prima 
jumătate a mileniului ] î.d.Hr. Astfel, Herodot (484-425 î.d.Hr.) amin- 
teşte de expediţia regelui persan Darius (514 î.d.Hr.) împotriva sciţi- 
lor din nordul Mării Negre, prilej cu care a trecut prin Dobrogea, unde 
s-a lovit de o rezistenţă înverşunată din partea geților. Regele persan i-a 
învins pe aceștia, „cu toate că geții sunt cei mai viteji şi mai drepți dintre 
traci” (Istorii IV, 93). În anul 339 î.d.Hr., geții dobrogeni i-au înfruntat 
pe sciți, iar în 326 î.d.Hr. l-au biruit pe Zopyrion, generalul lui Alexan- 
dru Macedon, care în timpul retragerii dintr-o expediţie împotriva sci- 
ților avea să fie atacat de către geţi, el însuși căzând pe câmpul de luptă 
împreună cu aproximativ 30.000 de ostaşi ai săi. De altfel, şirul luptelor 

dintre geţi şi macedoneni nu s-a sfârşit aici. În jurul anului 300 î.d.Hr., 
după moartea lui Alexandru Macedon, generalul macedonean Lisimah, 
devenit rege al Traciei, avea să fie și el înfrânt în două rânduri de către 
regele geților, Dromihete. 

Procesul acesta de individualizare, prin rezistenţa împotriva unor 
invadatori străini, este evident şi în părţile Transilvaniei de astăzi, unde 
dacii s-au confruntat cu celții, care pătrunseseră aici în jurul anului 350 
î.d.Hr. Confruntările au sfârşit, însă, printr-o convieţuire pașnică a celor 
două populaţii vreme de vreo două secole, timp în care celții au fost asi- 
milaţi de către dacii autohtoni. 

Geţii din Moldova n-au fost scutiţi nici ei de asemenea probleme, 
trebuind să facă faţă, între altele, atacurilor venite din partea bastarnilor, 
o populaţie de origine germanică, în decursul secolului al III-lea î.d.Hr. 

Centralizarea şi organizarea statului geto-dac s-a făcut în anul 70 
î.d.Hr. de către regele Burebista (82-44 î.d.Hr.). În vârstă de aproape 
30 de ani, Burebista ajunge conducătorul unei puternice uniuni de tri- 
buri, obținând numeroase victorii împotriva altor triburi invadatoare şi 
unindu-i în cele din urmă pe toţi geto-dacii într-un stat mare și puter- 
nic, cu capitala la Sarmizegetusa (Grădiştea Muncelului). Într-un decret 
din cetatea grecească Dionysopolis, Burebista era numit: „cel dintâi şi 
cel mai mare dintre regii Traciei”. Deşi pare puţin exagerat, vechi docu- 
mente amintesc că armata sa număra aproximativ 200.000 de soldaţi. 

Burebista n-a fost, însă, doar un mare militar, rege şi strateg, ci şi 
un bun diplomat și un mare legislator. EI a știut să profite de conflictul 
grav declanșat între Cezar şi Pompei, între anii 48-44 î.d.Hr. Pe acesta 
din urmă Burebista l-a sprijinit chiar cu un corp de oaste, în urma unor 
tratative și înţelegeri care satisfăceau ambele părţi. Din păcate, în lupta 
de la Pharsalos armata lui Pompei a fost învinsă de cea a lui Cezar; Pom- 
pei se refugiază în Egipt, unde va fi asasinat. Cezar însuși, deşi ajunsese 
stăpânul Romei, a fost asasinat în anul 44 î.d.Hr., an în care cade victimă 
unui complot şi marele rege al geto-dacilor, ucis de către un grup de 
nobili, adversari ai autorităţii statale centralizate. 

După moartea lui Burebista, unitatea statului geto-dac s-a destră- 
mat. Cetățile greceşti de pe ţărmul nord-vestic al Pontului Euxin, supuse 
de acesta, nu-i mai recunosc autoritatea; tot astfel, triburile dintre cursul 

superior al Tisei şi Dunăre, dar cu precădere cele celtice, își proclamă 
independenţa. Vechile căpetenii împart stăpânirea din vremea lui Bure- 
bista în patru și apoi cinci regate, mai slabe din punct de vedere militar. 

Cu toate acestea, aşa cum subliniază Pliniu cel Bătrân şi alți con- 
temporani ai săi, în pofida condiţiilor de fărâmiţare politică, se menţine 
pe mai departe unitatea etnico-lingvistică şi spirituală a geto-dacilor, 
corespunzând acelei entități istorico-geografice denumite Dacia. 

Urmașul lui Burebista este Deceneu, care îndeplinea funcţia de rege, 
judecător suprem și Mare Preot. În timpul său, Muntele Sfânt, Cogaio- 
non, devine reşedinţă regală, deși nici astăzi nu s-a putut clar identifica 
locul exact al acestuia; cu probabilitate, ar putea fi Dealul Grădiştei din 
Munţii Orăştiei. 

Alţi mari regi geto-daci au mai fost: Comosicus, Coryllos (Scorilo), 
Thiamarcos, Dicomes, Cotiso, Roles, Duras şi, în fine, Diurpaneus, care 
din cauza faptului că era prea bătrân, iar pregătirile romanilor pentru a 
ataca Dacia nu conteneau, avea să cedeze tronul nepotului său, Decebal. 

Unitatea statului geto-dac avea să fie refăcută temporar abia pe tim- 
pul domniei acestui mare bărbat de stat care a fost Decebal (87-106). Din 
nefericire, el este înfrânt în timpul luptelor cu romanii din anii 101-102, 
fiind obligat să ceară pace. Încercările sale de a-i birui pe romani se vor 
solda cu o înfrângere definitivă în urma celui de-al doilea război daco- 
roman (105-106), când trupele romane conduse de însuși împăratul 'Tra- 
ian (98-117) cuceresc, devastează și incendiază cetăţile dacice din Munţii 
Orăştiei. Retrăgându-se în munți împreună cu un grup de războinici pen- 
tru a nu cădea prizonier, Decebal se sinucide, iar Dacia ajunge provincie 
romană. Simbolic vorbind, era într-adevăr un sfârșit, dar şi premisă pen- 
tru un nou început. Sacrificiul marelui Decebal avea să aibă peste veacuri 
o dublă semnificaţie: moarte şi înviere. Moartea sa s-a dovedit o moarte 
necesară: prin aceasta și prin transformarea Daciei în Dacia Traiana avea 
să se nască peste câteva secole poporul român. 

Spaţiul geto-dacic a fost marcat în istoria sa, însă, și de un alt moment, 
la fel de semnificativ pentru specificul şi identitatea sa: pătrunderea creș- 
tinismului. Începuturile acestuia sunt legate, în primul rând, de activitatea 
misionară a Sfântului Apostol Andrei, care a predicat Evanghelia lui Hristos 
în Dacia fie între anii 33-60 d.Hr, fie între 33-87 d.Hr. În urma înrăutățirii 

relaţiilor daco-romane, Sfântul Apostol Andrei s-a retras în anul 87 d.Hr. 
în sudul Dunării, iar în cele din urmă a murit martirizat în Grecia, la Patras 
(30 noiembrie 87 d.Hr.). Tradiţia creştină dobrogeană ne aminteşte despre 
minunile pe care le-a făcut cu toiagul său, iar folclorul din aceeaşi zonă îl 
prezintă ca pe un păstor bun, cu barbă, păstorind oile sale. 

De asemenea, o serie de toponime şi hidronime, cum ar fi: „Peştera 
Sfântului Andrei”, „Pârâul Sfântului Andrei”, „Apa Sfântului, atestă şi 
ele din plin urmele creștine ale activităţii misionare a Sfântului Andrei 
pe tărâmurile dobrogene. 

În plus, după cucerirea Daciei de către romani, negustorii, sclavii, 
coloniștii şi soldaţii romani aduși în Dacia de către împăratul Traian, 
prin căsătoria lor cu femei dace, au pus bazele primelor familii creştine 
din acest spaţiu, constituind în secolele II-VI d.Hr. principalii factori de 
răspândire ai creştinismului aici. 

Izvoarele vremii confirmă din plin acest lucru. Astfel, apologetul 
și filosoful creştin Tertulian (160-240 d.Hr.) scria: „Hristos stăpânește 
în ţinuturile sarmaților, dacilor și sciţilor”. De asemenea, Sfântul Justin 
Martirul şi Filosoful (101-165 d.Hr.) şi Origen (185-260 d.Hr.) amin- 
tesc, în operele lor, despre procesul de răspândire a creștinismului în 
Dacia, între secolele II-III d.Hr. 

Mai mult decât atât, foarte numeroasele descoperiri arheologice 
demonstrează atât vechimea creştinismului românesc cât şi continui- 
tatea neîntreruptă a poporului român pe aceste meleaguri. Pe le anii 
600-602 d.Hr., odată cu etnogeneza poporului român, cele două procese 
de romanizare şi de încreștinare a geto-dacilor erau încheiate. Se „năş- 
tea” un popor nou, respectiv poporul român, legat de Roma prin limba 
latină (vorbită popular) — o adevărată oază latină în mijlocul unei lumi 
slave —, şi de Bizanţ prin credinţa sa creştină ortodoxă. 


2. Izvoare 
Informaţiile scrise despre religia geto-dacilor sunt foarte sărace 


şi confuze. Din păcate, nu posedăm mărturii scrise moștenite de la 
geto-dacii înșiși, iar descoperirile arheologice făcute până acum, deși 

semnificative, nu oferă suficiente elemente pentru reconstituirea acestei 
religii în ansamblul său. 

Cele mai multe izvoare provin de la scriitorii greci şi latini din Anti- 
chitate, dar cele mai importante și mai extinse s-au pierdut de-a lun- 
gul timpului. De pildă, s-au pierdut Comentariile lui Traian legate de 
războaiele duse de el în Dacia şi Getica medicului grec Criton, care l-a 
însoţit pe împăratul roman în aceste războaie, surse care ne-ar fi oferit 
foarte importante elemente mitico-religioase geto-dacice. De asemenea, 
s-au pierdut operele retorului roman Dion Chrysostomos (cca 40-120 
d.Hr.), care ofereau multe date despre geţi. Cu toate acestea, s-au mai 
păstrat încă până astăzi anumite informaţii, din păcate lacunare, oferite 
sporadic de diferiţi scriitori greci şi latini, după cum spuneam. 

Între aceştia, cel mai important rămâne părintele istoriei, Herodot 
din Halicarnas (484-425 î.d.Hr.), care în timpul multelor sale călătorii 
a luat contact şi cu religia vechilor geto-daci. Deşi sumar, Istoriile sale, 
scrise în nouă cărţi, oferă câteva date și despre geto-daci. Dintre aces- 
tea, primele patru cărți sunt consacrate cuceririlor persane, iar cărţile 
V-IX războaielor greco-persane. Relatând campania regelui Darius din 
514 î.d.Hr. împotriva sciţilor de la nordul Mării Negre, în cartea a IV-a 
Herodot face un excurs (cap. 93-96) privitor la geţi, scoțând în relief 
câteva caracteristici ale spiritualităţii şi religiei acestora. 

Desigur, unele informaţii sunt discutabile, dar, în principiu, ele sunt 
foarte importante, mai ales cele legate de caracterul geților, de credinţa 
lor în nemurire și de divinităţile lor. De remarcat că aceste informaţii 
despre geţi au fost culese de Herodot, după cum el însuși o afirmă, de la 
grecii care locuiau în Hellespont (Dardanele) și de la cei din Pont. 

Alte date ne sunt oferite de către Hellanicos din Mitilene, contem- 
poran în parte cu Herodot, în lucrarea sa Obiceiuri barbare. În general 
însă, acesta reproduce spusele lui Herodot, adăugând că aceeaşi credinţă 
în nemurire poate fi întâlnită și la triburile terizilor şi crobizilor de pe 
teritoriul de azi al Dobrogei. Autorul considera însă că Zalmoxis ar fi 
fost grec, învățându-i pe geţi ritul iniţierii religioase. 

Filosoful grec Platon, în dialogul său intitulat Charmides (156- 
157), îl înfăţişează pe Zalmoxis ca zeu, rege şi medic, care vindecă bolile 
printr-o metodă specială. 

În afară de Herodot, cele mai multe date despre credinţele geto- 
dacilor ne sunt oferite de către Strabon în lucrarea sa Geografia. Acesta 
ne relatează despre Zalmoxis, pe care îl considera sclav şi discipol al lui 
Pitagora, despre Burebista, Deceneu, Marele Preot și despre sacerdoţii 
geto-daci. 

Alte informaţii mai consistente descoperim în opera Getica a istori- 
cului got Iordanes. Deși dense, multe dintre acestea sunt false, pură ima- 
ginaţie. Astfel, el afirma că Zalmoxis ar fi fost rege al goților și filosof; în 
continuare, aminteşte despre regele geto-dac Zeuta, despre Burebista și 
Deceneu, căruia Burebista i-a conferit „o putere aproape regală, despre 
Comossicus, „considerat” de către geto-daci „ca rege şi ca preot suprem 
şi ca judecător”. 

Cu mici excepţii, aceleași date, dar într-o formă mai succintă, reapar 
şi în alte texte aparținând altor autori decât cei amintiţi până aici, cum 
ar fi: Ovidiu, Lucian de Samosata, Clement Alexandrinul, Porphyrios, 
Iamblichos, Enea din Gaza, Hesychios din Alexandria, Suidas etc. 


3. Divinităţi şi semnificaţii 


În urma cercetărilor mai noi s-a constatat că geto-dacii credeau 
într-o divinitate supremă, într-un Mare Zeu. Acesta era reprezentat printr- 
o ființă bărbătească, având uneori barbă. În unele reprezentări, zeul apare 
aşezat pe tron, iar în altele în chip de călăreț, având în mâna stângă un arc. 
Spre capul calului coboară un șarpe. Uneori apare însoţit și de un vultur 
cu corn. Vulturul ţine în cioc un pește, iar în gheare are un iepure. 

Atributul principal al zeului este cerul reprezentat de vultur. Marele 
Zeu este un zeu al cerului prin excelenţă, zeul părinte, creatorul cosmo- 
sului şi al lumii, aşa cum apare la toate popoarele indo-europene încă 
din prima lor fază. Este un zeu similar lui Zeus de la greci, Jupiter de la 
romani, Varuna de la indieni ori Odin Wodan de la vechile populaţii 
germanice etc. 

Se pune întrebarea, desigur, care era numele acestei divinităţi 
supreme a geto-dacilor. Singurul text care ne stă la îndemână este cel al 
lui Herodot, în care se amintește de Gebeleizis sau Nebeleizis, indentificat 

cu Zalmoxis. Cu toate acestea, textul în sine prezintă multe neclarități. 
De la același autor aflăm că geto-dacii, atunci când tuna și fulgera, tră- 
geau cu arcul spre cer, de unde s-a tras concluzia că ar fi vorba despre o 
divinitate a furtunii și fulgerelor. 

Potrivit etimologiei numelui său, Nebeleizis ar i fost „zeul cerului 
(furtunos)”, făcând parte din categoria divinităților urano-solare, indo- 
europene, aşa cum era la greci Zeus, la romani Jupiter (în latina popu- 
lară - Diu-piter), în sanscrită Dyaus Pitar, zeul cerului la celți, ori zeul 
fulgerelor Perun - Perkunas la balto-slavi etc. 

Mircea Eliade consideră că Nebeleizis-Gebeleizis era vechiul zeu 
uranian al geto-dacilor, patronul aristocrației militare. Legat de evoluția 
sa, acelaşi autor lansează două ipoteze: potrivit celei dintâi, este posibil 
ca divinitatea să fi cunoscut procesul obișnuit ca din zeu uranian, de tip 
Dyaus, să fi devenit ulterior zeu al furtunii și al fertilităţii, asemenea lui 
Zeus sau Baal din Orientul Apropiat; potrivit celei de-a doua ipoteze, se 
presupune că, începând cu o anume perioadă, s-ar fi produs un anume 
sincretism, încurajat de Marele Preot și de către cler în general, care va 
sfârși prin a-l confunda pe Nebeleizis - Gebeleizis cu Zalmoxis. 

Când anume și dacă, într-adevăr, Marele Zeu s-a transformat în zeu 
al furtunii, nu se poate spune cu precizie. Este evident doar că această 
divinitate supremă avea funcţii uraniene şi htoniene. Funcţiile htoniene 
ale Marelui Zeu al geto-dacilor sunt confirmate de prezenţa în reprezen- 
tări a șarpelui ori a altui animal care simbolizează pământul. Divinitatea 
stăpânea atât cerul cât și pământul. 

Ceea ce este foarte sigur, însă, este faptul că totdeauna Marele Zeu 
era însoțit de o divinitate feminină, asemenea altor zei de acest fel de la 
alte popoare indo-europene: Hera era soţia lui Zeus, Junona era soţia lui 
Jupiter etc. 

Reprezentările vechi descoperite în ultima vreme ne-o înfățișează pe 
Marea Zeiță sub chipul unei femei cu faţa rotundă, bucălată, cu pomeţii 
proeminenţi şi cu părul lung împletit în două cosiţe ori împărțit în două 
bucle mari ce-i încadrau faţa. În multe ipostaze, zeiţa apare încadrată de 
două animale sacre, cervidee, sau de un cerb și un șarpe. În alte situaţii, ea 
este reprezentată în poziţie de invocare cu mâinile ridicate până la nivelul 
umerilor, ţinând în dreapta un șarpe al cărui cap atârnă la picioarele ei, 

iar în stânga un vas cu două torţi, având forma unei mici amfore. De ase- 
menea, uneori mai apare încadrată și de două păsări (porumbei). 

Marea Zeiţă a geto-dacilor, al cărei nume nu-l cunoaștem, își găsește 
analogii nu doar în lumea tracilor sud-dunăreni, ci și la germani, unde 
zeița Nerthus era considerată Mama pământului, divinitatea protectoare 
a recoltelor și belșugului. Tot astfel, la greci, la romani şi încă la multe 
alte popoare indo-europene întâlnim o zeiţă feminină similară. 

Mai târziu, în Dacia Romană, cultul Marei Zeiţe geto-dacice nu va 
sucomba, ci se va perpetua sub numele de Diana Libera Mater, Terra 
Mater, alături de cel al lui Liber Pater (Marelui Zeu). Va dispare însă 
cultul lui Zalmoxis. 

În ciuda tuturor controverselor, Zalmoxis este considerat de către 
marea majoritate a cercetătorilor drept zeitate supremă a geto-dacilor, 
dacă nu unica. 

Istoricul Herodot îl considera, după cum am văzut, pe Zalmoxis fos- 
tul sclav eliberat al filosofului Pitagora din Samos (582-500 î.d.Hr.); odată 
eliberat, acesta s-ar fi reîntors în Dacia, pe la anii 510-500 î.d.Hr. Această 
ipoteză este însă greu de acceptat. Cercetările istorice mai recente au 
demonstrat că Zalmoxis a trăit aproximativ în perioada anilor 1000-940 
î.d.Hr,, deci cu mult timp înainte de Pitagora (sec. al VI-lea î.d.Hr.). 

Pornind de la faptul că textul herodotian, în primul rând, dar și alte 
texte literare ajunse până la noi îl prezintă pe Zalmoxis ca pe o perso- 
nalitate istorică, un preot-reformator, un legiuitor, numeroși specialiști 
îl consideră pe acesta un profet divinizat. Astfel, C. Cless, N. Iorga, I.G. 
Coman, E.L. Minar, L.H. Crișan, ca să amintim doar câteva nume, îl 
consideră pe marele Zalmoxis Mare Preot şi profet, devenit apoi zeu 
şi rege. Există însă și voci care îl încadrează în același tip cu Orfeu, un 
șaman mitic sau prototipul șamanului. 

În concluzie, se poate spune că Zalmoxis n-a fost zeul suprem și 
unic al geto-dacilor, ci un preot, un profet-fondator, care a sfârșit prin a 
fi el însuși divinizat. Aşa s-a întâmplat şi cu alți mari preoţi ai geto-daci- 
lor, cum a fost Deceneu, după cum arată Strabon. Al cărui zeu era preot 
Zalmoxis? Răspunsul ni-l oferă, probabil, tot Herodot: „unii dintre ei 
(dintre geţi) socotesc că acesta este Nebeleizis'. Prin urmare, este vorba 

despre Marele Zeu al cărui nume exact, așa cum am spus, rămâne necu- 
noscut sau, cel puţin, discutabil. 

Cu certitudine, din panteonul geto-dacilor făcea parte şi un zeu al răz- 
boiului, care corespundea lui Ares - Marte din mitologia greco-romană, 
însă, din păcate, nu-i cunoaștem numele sub care aceştia îl adorau. 

De asemenea, Diodor din Sicilia afirmă că Zalmoxis susținea „că 
a intrat în legătură cu zeița Hestia” (Biblioteca istorică, 1, 94, 2). Prin 
urmare, este de presupus că geto-dacii cinsteau şi o divinitate asemănă- 
toare cu Hestia-Vesta. De altfel, multe dintre descoperirile arheologice 
confirmă că la geto-daci a existat un cult al vetrei; totuși, nu se poate 
preciza dacă a fost vorba de cinstirea unei zeițe ori a unor protectori 
ai casei şi animalelor. Oricum, este posibil ca în panteonul geto-dac să 
fi existat o divinitate feminină în atribuţiile căreia intrau vatra şi focul, 
similară zeiței Hestia-Vesta din panteonul greco-roman. Numele ei 
rămâne necunoscut, ca şi în cazul altor divinităţi. 

În cadrul tuturor culturilor aparţinând epocii bronzului specifice 
spaţiului geto-dacic întâlnim dovezi clare ale existenţei unui cult al Soa- 
relui. Simbolurile solare sunt prezente pe ceramică, pe obiecte de aur ori 
de bronz. Este vorba de cercuri, cercuri cu cruce (roată solară), spirale, 
spirale continue etc. 

Multe sanctuare din epoca bronzului, dar şi de mai târziu, au fost 
consacrate Soarelui. De pildă, sanctuarul de la Sărata Monteoru, înconju- 
rat cu pietre, cu diametrul de 20 m, era orientat spre apusul soarelui, având 
mici „altare” de lut şi ofrande constând din cereale și carne de animale. 

Cultul zeului Soarelui avea să se menţină la geto-daci cel puţin până 
în secolele II-III d.Hr. Este posibil ca la început să nu fi existat o dife- 
renţiere între Marele Zeu şi zeul Soarelui, în atribuţiile celui dintâi, în 
calitate de divinitate uraniană, să fi intrat şi soarele, iar apariția unei 
divinități speciale a Soarelui şi a luminii, poate fiu al Marelui Zeu, să fi 
apărut mai târziu. 

În întreg spaţiul tracic, divinitatea care cunoaşte cel mai mare număr 
de reprezentări este cea a Cavalerului trac, Heros sau Heron. Practic este 
vorba despre un tânăr călăreț tuns scurt, fără barbă şi mustăţi, o repre- 
zentare grecească din Asia Mică, unde avea ca scop eroizarea defunctu- 
lui, exprimată prin imaginea călăreţului. 

Cavalerul trac poate fi echivalent cu Esculap, Silvanus, Sabasios, 
Mithra, Ares, Apollo, Zeus etc., dovedindu-se a fi un zeu universal. 
Reprezentările sale se întâlnesc şi în lumea geto-dacică, atât în Moesia 
cât şi în Dacia romană. 

În afară de acesta, în provinciile dunărene şi în Dacia apare repre- 
zentată destul de frecvent și imaginea așa-numiţilor Cavaleri danubi- 
eni. Reprezentarea apare pe tăblițe de marmură ori de plumb, pe care 
este înfăşurată o figură feminină flancată de doi călăreţi, iar în colţuri 
având Soarele şi Luna. Este posibil ca acești cavaleri să fi fost divinități 
ecvestre de origine dacică, cu nume necunoscut, care erau adorate ca 
forțe uraniene, terestre şi subterestre, iar cultul lor să fi avut un caracter 
misteric şi inițiatic. 


4. Cultul 


Referindu-se la relaţia dintre Zalmoxis și Pitagora, Herodot ni-l pre- 
zintă pe marele profet şi rege geto-dac construindu-şi o cameră de pri- 
mire pentru cetăţenii de frunte, cărora le vorbea despre nemurire, apoi 
stând ascuns într-o cameră subterană vreme de trei ani şi în al patrulea 
an apărând iarăși printre oameni. De aici, Mircea Eliade a tras concluzia 
privind caracterul „misteric” al cultului lui Zalmoxis, cult care presu- 
punea diferite rituri iniţiatice, similare celor din religiile de mistere gre- 
ceşti. Este cert că cel puţin „fruntaşii” geto-dacilor, elita țării, participau 
la asemenea iniţieri, în genul celor pitagoreice sau orfice. Lucrul acesta 
se poate justifica nu neapărat pe relația dintre Zalmoxis şi Pitagora, la 
care face aluzie Herodot, pentru că, așa cum am văzut, Zalmoxis a trăit 
cu mult timp înainte de filosoful grec, cât pe relaţiile geto-dacilor cu 
grecii de pe ţărmul apusean al Mării Negre şi chiar cu aceia din Grecia. 


4.1. Locurile de cult 


Izvoarele scrise nu amintesc aproape nimic despre locurile de cult 
ale geto-dacilor. Doar Strabon afirmă că Marele Preot al acestora, devenit 

mai târziu zeu, îşi avea reședința pe muntele sfânt Cogaionon, munte 
care ar putea fi identificat probabil astăzi cu Dealul Grădiştei din Munţii 
Orăştiei. Cu toate acestea, săpăturile arheologice mai recente confirmă 
existența unor locuri de cult consacrate. 

Între acestea, amintim în primul rând renumitele gropi de cult, pre- 
zente pe parcursul tuturor perioadelor istoriei geto-dacilor. Asemenea 
gropi rituale au fost descoperite, aproape fără excepţie, în toate așezările 
situate în diverse forme de relief, dar mai cu seamă în zonele de câmpie. 
Ele sunt de dimensiuni şi forme diferite, cele mai numeroase fiind cilin- 
drice. Unele se îngustează spre gură, căpătând astfel aspectul de pară, 
iar altele pe cel al unei pâlnii. În general, acestea au diametrul în jur de 
1 m, iar adâncimea de 1,20-1,50 m. Au fost descoperite însă şi gropi mai 
mari, cu un diametru de până la 2,10-2,50 m. Aspectul lor dovedește că 
erau lucrate cu multă grijă, multe dintre ele având fundul şi pereţii arși. 
De regulă, ele conțin multă cenușă, oase de animale, fragmente cera- 
mice şi alte obiecte, ceea ce dovedește caracterul lor ritual. 

Astfel de gropi rituale de cult sunt foarte numeroase în epoca fieru- 
lui şi vor continua să existe și după ocupaţia romană. Este foarte dificil 
de precizat însă căror divinităţi ale panteonului geto-dacic erau consa- 
crate ritualurile ce se săvârşeau în ele. Probabil ele aveau funcția de a 
spori recoltele ori de a mulțumi zeilor pentru cele obţinute. De aseme- 
nea, nu este exclus ca unele ritualuri să fi fost adresate unor protectori ai 
familiei sau comunităţii. 

De altfel, aceste gropi rituale de cult nu reprezintă o particularitate 
a geto-dacilor. Ele sunt prezente şi în religia altor popoare, cum ar fi, de 
pildă, celții. La aceștia, însă, ele au un alt caracter. Celţii depuneau în 
gropi săpate în pământ diverse ofrande păstrate în vase, la care se adaugă 
diferite obiecte de aur sau argint. Aceste gropi rituale aveau menirea de a 
asigura comunicarea cu divinitățile lumii subterestre. 

Totuși, locurile de cult geto-dacice nu se rezumă doar la aceste 
gropi rituale. Astfel, altarele de piatră sau de lut sunt prezente și ele 
ca locuri de cult încă din epoca bronzului. Vetrele cultuale patrula- 
tere, rotunde sau ovale amplasate înlăuntrul unor edificii sau locuinţe 
ori pur și simplu în aer liber sunt bine cunoscute în cadrul așezărilor 

geto-dacice. Acestea au suprafaţa bine netezită cu lut, în straturi suc- 
cesive, suprafaţă care datorită arderilor repetate se prezintă sub forma 
unor cruste pronunţate. Unele asemenea vetre-altare au fost construite 
pe o platformă de pietre, iar altele au la margine un gărduleţ format din 
bolovani de râu. 

La Grădiştea Muncelului, de pildă, au fost descoperite două aseme- 
nea vetre rituale. Una dintre acestea avea suprafața împodobită cu două 
cercuri concentrice adâncite şi în jurul ei s-au găsit fragmentele vasului 
cu celebra inscripție „Decebalus per Scorilo”. Atât vasul cât și vatra au 
avut, probabil, un rol cultual. 

În genere, pe altarele din interiorul locuinţelor se puteau aduce 
sacrificii zeilor protectori ai casei și familiei, pe când pe altarele-vetre 
din piețele publice se oficiau, probabil, diferite ritualuri consacrate 
diverselor divinități. 

Celebrul altar descoperit în incinta sacră de la Grădiştea Munce- 
lului este unic în felul său, până acum, în întreg spaţiul geto-dacic. Este 
plasat pe terasa a XI-a, în apropierea zidului cu diametrul de 7,10 m și 
0,30 m grosime. Pentru construcţia lui a fost săpată o groapă cu 0,40- 
0,50 m mai largă decât diametrul pavajului, al cărui fund a fost umplut 
cu lut bine bătătorit din două rânduri de blocuri de calcar. În centrul 
edificiului este plasat un pătrat construit din patru blocuri masive din 
calcar, pe care se sprijinea nucleul central, rotund, al pavajului și marile 
dale care-l alcătuiesc, măsurând 2,80 m lungime. 

Mai trebuie menționat că altarul era prevăzut și cu un jgheab, iar la 
mijlocul acestuia a fost descoperit un bloc de calcar săpat în formă de 
lighean cu un orificiu (astupat cu un dop din calcar), îndreptat spre canal. 
Se presupune, astfel, că în acest canal se scurgea un anume lichid. Este 
foarte probabil ca pe marele disc de andezit să se fi executat sacrificiile 
unor animale, al căror sânge se scurgea prin ligheanul amintit în jgheab. 
Dar tot la fel de bine este posibil să fi fost vorba de diverse ritualuri care 
comportau utilizarea apei. 

Există de asemenea și vase-altare portative încă din epoca mijlocie 
a bronzului, constând din discuri mari din lut ars, uneori cu suprafața 
ornamentată, pe care se aduceau diferite jertfe în cinstea unor divinităţi. 

4.2. Sacerdoţiul 


Două sunt categoriile sacerdotale care se impun în lumea geto- 
dacică: asceţii„călugări”, despre care ne relatează Strabon și Iosif Flaviu, 
şi preoţii obişnuiţi. 

a) Asceţii - „călugări', numiţi figurativ şi „monahii lui Zalmoxis”, 
erau oameni evlavioși, socotiți sacri, care duceau o viaţă izolată şi liniş- 
tită. Aceştia nu consumau niciun fel de carne, hrănindu-se cu miere, 
lapte și brânză; în plus, ei evitau orice relaţii trupești cu femeile, practi- 
când castitatea desăvârșită. Din aceste motive, Iosif Flaviu îi compara cu 
secta esenienilor, despre care se ştie că aveau bunurile în comun și nu se 
căsătoreau (Antichități iudaice XVIII, 1, 5). 

Desigur, există mai multe opinii privind delimitarea exactă a aces- 
tei categorii sacerdotalo-ascetice şi atribuţiile caracteristice membrilor 
ei, dar importantă rămâne existenţa în sine a acestei instituţii. De pildă, 
V. Pârvan este de părere că modul de viață descris de către Strabon - pe 
baza mărturiei lui Poseidonios, pe care îl citează (Geografia VII, 3, 3) 
- era propriu întregii preoţimi geto-dacice (în frunte cu Marele Preot), 
în care vede un adevărat ordin călugăresc; la rândul său, Mircea Eliade 
apreciază că ar fi vorba de o clasă sau de mai multe clase de „specialişti 
ai sacrului”, iar |. Banu consideră că ar fi vorba despre o anume sectă, 
parte componentă a unei numeroase familii de congregaţii răspândite 
la începutul sec. I î.d.Hr. pe o vastă arie, cuprinzând spaţiul tracic şi 
Orientul Apropiat. 

Conform aceloraşi informaţii oferite de către Strabon, asceţii „călu- 
gări” se constituiau în patru mari grupe, a căror semnificaţie exactă a 
comportat și comportă încă multe discuţii: theosebeis, ktistai, pleistoi 
(polistai?) şi kapnobatai. 

Theosebeis nu comportă comentarii; numele lor însemna „adorato- 
rii zeilor”, deşi izvoarele nu consemnează nimic mai mult. 

Ktiştii (ktistai) este un nume grecesc. Istoricul V. Pârvan îl deduce 
de la ktistes, „fondator”, şi-l asociază cu termenul polistai din textul lui 
Iosif Flaviu. El susținea că geto-dacii de pe ambele maluri ale Dunării 
foloseau, în fapt, cuvinte deosebite pentru a-i desemna pe asceţi: cei de 

pe malul drept le spuneau ktiști (ktistai), iar cei de pe malul stâng poliști 
(polistai). 

Cercetările ulterioare au dovedit însă că este vorba de pliști (pleis- 
toi), şi nu de poliști (polistai), care nu au nimic de-a face cu ktiștii (ktis- 
tai) şi cu „fondatorii de oraşe”, cum a afirmat V. Pârvan. 

Termenul de kapnobaţi (kapnobatai) are, în opinia unor cercetători, 
semnificaţia de „călători prin nori”, „călători prin fum” sau „umblători 
prin fum”, exprimând o funcţie legată de prezicerea viitorului prin prac- 
tica răspândirii fumului exercitată de preoții geto-daci. 

Mircea Eliade susține că „umblătorii prin fum” se referă la exta- 
zul provocat de fumul rezultat din arderea seminţelor de cânepă, despre 
care ne vorbește Herodot (IV, 73) în legătură cu sciţii și, eventual, Pom- 
ponius Mela (II, 21), care afirmă că tracii, în timpul ospeţelor, aruncau 
în foc seminţe „al căror miros provoacă comesenilor o veselie asemănă- 
toare cu beţia”. În această ipostază, kapnobaţii, afirmă Eliade, n-ar fi alt- 
ceva decât „dansatori și vrăjitori (şamani) misieni și geţi”, care foloseau 
fumul de cânepă în provocarea transelor extatice. 

Pornind de la aceeaşi semnificaţie a cuvântului, „călători prin nori”, 
alți cercetători au făcut o corelaţie între kapnobaţii geto-daci şi solomo- 
narii din tradiţia folclorică românească. În opinia acestora, solomonarii 
ar continua într-o formă populară, țărănească, vechile ordine ale preo- 
ților-magicieni geto-daci. Cu toate acestea, s-a demonstrat că asemenea 
speculaţii nu au niciun temei real. 

b) Preoţii geto-daci pot fi comparaţi cu druizii celților, despre care 
se ştie că aveau o mare însemnătate şi se bucurau de o mare cinste. Ei 
oficiau cultul, săvârşeau sacrificiile publice şi private, explicau practi- 
cile religioase şi îi instruiau pe tineri. De asemenea, ei erau judecătorii 
poporului, împărțind dreptatea. Pregătirea sacerdoților geto-daci era 
complexă: pe lângă cunoştinţele legate de cult, aceştia aveau cunoștințe 
ştiinţifice şi medicale; de asemenea, având preocupări astronomice, ei 
făceau preziceri prin interpretarea unor semne cerești. După toate pro- 
babilităţile, ca şi druizii, preoţii geto-daci erau scutiţi de impozite şi nu 
participau la războaie. 

După cum ne relatează Iordanes, preoţii geto-daci erau constitu- 
iţi într-o corporație. Referindu-se la Deceneu, acesta afirmă că Marele 
Preot geto-dac „a ales dintre ei (dintre geţi) pe bărbaţii cei mai de seamă 
şi cei mai înţelepţi, pe care i-a învăţat teologia, i-a sfătuit să cinstească 
anumite divinităţi şi sanctuare, făcându-i preoţi, şi le-a dat numele de 
pileați (s.n.), fiindcă, după cum cred, având capetele acoperite cu o tiară, 
pe care o numim cu un alt nume pilleus, ei făceau sacrificii” (Getica, 71). 

În fruntea acestei corporaţii se afla Marele Preot. Un asemenea Mare 
Preot a fost însuși Zalmoxis, despre care Strabon ne spune că îl sfătuia 
pe rege, colaborând împreună foarte bine. În vremea regelui Burebista, 
această demnitate revenea lui Deceneu, despre care acelaşi Strabon ne 
spune că învățase în Egipt, ca și Zalmoxis, unele semne profetice. În cali- 
tatea sa de Mare Preot, Deceneu l-a ajutat mult pe Burebista în opera 
lui de unificare a triburilor geto-dacice şi în construirea statului centra- 
lizat geto-dacic. Alți Mari Preoţi ai geto-dacilor au mai fost: Comosi- 
cus, Vezina şi Zeuta, deși în legătură cu acesta din urmă părerile sunt 
împărțite. 

Fireşte, numărul Marilor Preoţi geto-daci a fost cu mult mai mare 
decât cel prezent în izvoarele păstrate. De asemenea, este cert faptul că ei 
au jucat un rol foarte important în conducerea statului geto-dac, alături 
de regi, după cum spuneam, dar de aici nu trebuie trasă concluzia că 
statul geto-dac ar fi avut o structură teocratică, ca în cazul altor popoare 
antice. O asemenea ipoteză este exclusă. 


4.3. Sacrificiile 


Geto-dacii sacrificau în cinstea divinităţilor atât animale cât şi 
oameni. Descoperirile arheologice au scos la iveală faptul că în cadrul 
unor ritualuri de cult se sacrificau în special viței, mânji, pui de căpri- 
oară, câini şi iepuri. S-a constatat că sacrificarea câinilor și a iepurilor se 
făcea în cadrul unor manifestări cu un caracter cultual-magic, însoțite 
uneori de banchete rituale. 

Sacrificiile umane sunt confirmate de diferite texte literare antice și 
vizează soția sau soțiile celui decedat, iar în alte cazuri mesagerul trimis 
la Zalmoxis. Pe lângă acestea se mai cunosc şi alte sacrificii umane având 
diferite rosturi în cult, dar din păcate nu se cunoaște clar adevărata lor 
semnificație. Astfel de sacrificii sunt atestate încă din epoca bronzului, 
extinzându-se până prin secolul al III-lea d.Hr. 

Cărora dintre divinităţi le erau consacrate aceste jertfe şi în ce consta 
ritualul care le însoțea este un lucru dificil de lămurit pe baza descoperi- 
rilor de până acum, exceptând sacrificiul solului trimis zeului Zalmoxis 
în numele poporului. Oricum, asemenea sacrificii umane aduse divinită- 
ților nu-i caracterizează doar pe geto-daci, după cum am putut observa. 
Ele sunt prezente şi la vechii greci, romani, germani, celți, slavi etc. 

Herodot ne relatează despre obiceiul geto-dacilor de a trimite la 
Zalmoxis un sol, o dată la cinci ani, pe care îl alegeau prin tragere la 
sorți. Cel pregătit pentru aceasta era aruncat în vârful a trei sulițe. Dacă 
murea, însemna că jertfa a fost bine primită de către zeu; dacă nu, îl 
considerau nevrednic, trimițând în locul acestuia pe un altul. Menţi- 
uni similare în această privință găsim şi la Lucian de Samosata (sec. al 
II-lea d.Hr.), Clement Alexandrinul (sec. II-III d.Hr.) și Enea din Gaza 
(sec. al II-lea d.Hr.). 

Referindu-se la mobilurile unor sacrificii similare (fertilitatea ogo- 
rului - în India, revigorarea puterilor şi vieții zeului - la azteci etc.), Mir- 
cea Eliade arată, în final, că sacrificiul geto-dacic menţionat de către 
Herodot avea un cu totul alt scop: facilitarea transmiterii unui mesaj 
către zeu, sau mai precis reactualizarea legăturilor directe dintre geţi şi 
Zalmoxis; din această practică deducem speranţa omului, a umanului în 
general, în posibilitatea reactualizării situației primordiale, când uma- 
nul putea comunica direct cu divinul. 

Foarte semnificativ este şi obiceiul de a-l alege pe sol. Făcându- 
se prin tragere la sorţi, alegerea era lăsată, aşadar, până la un punct pe 
seama hazardului. Acelaşi autor consideră însă că mesagerul nu putea 
face parte decât din categoria celor iniţiaţi în cultul misteric al lui Zal- 
moxis, fapt normal, de altfel, pentru ritul prin care se încerca stabilirea 
unei legături directe cu zeul. 

Strabon subliniază marea diferență între această jertfă adusă de 
geto-daci şi cele aduse de sciți: dacă sciţii îi jertfeau pe străini și-i mân- 
cau, iar ţestele lor le foloseau drept cupe, geto-dacii în schimb trimiteau 
zeului lor ceea ce era mai bun, mai curat; se jertfeau pe ei înșiși. Fireşte, 
această concepţie despre sacrificiu se explică şi prin faptul că era core- 
lată cu credinţa lor puternică în nemurire. 

Aşteptând hotărârea sorţilor, tinerii voluntari își riscau nu numai 
viaţa, ci şi reputaţia de oameni integri, de buni luptători, de oameni vir- 
tuoși, de aleși ai lui Zalmoxis. Foarte sugestiv, N. Iorga afirma că solul 
trimis de către geţi lui Zalmoxis nu reprezintă altceva decât o „pregătire 
pentru martiriul creştin” de mai târziu. 


5. Eshatologia. Cultul morților 


Un aspect deosebit de important al religiei geto-dacilor îl repre- 
zenta modul cum concepeau și trăiau ei credința în nemurire. Aproape 
pretutindeni unde amintesc despre geto-daci, scriitorii antici nu uită să 
adauge calificativul de nemuritori. Desigur, ideea de nemurire carac- 
terizează, cu diferenţele și nuanțele de rigoare, toate popoarele lumii, 
dintotdeauna şi de pretutindeni, dar la geto-daci ea devine principiul 
ordonator al vieţii. 

Ceea ce rămâne încă neclar, însă, este dacă geto-dacii se conside- 
rau nemuritori în spirit sau în trup, întrucât izvoarele antice indică cer- 
titudinea lor că se strămută vii la Zalmoxis, dar nu prin reîncarnare 
și nici într-o existență purificată, ca suflete imateriale. Cei decedați 
merg la Zalmoxis, zeul suprem, în compania căruia vor vieţui veşnic, 
bucurându-se de întreaga fericire. Potrivit documentelor antice, vitejia 
soldaților geto-daci se baza tocmai pe credinţa lor în nemurire. Ast- 
fel, împăratul Iulian Apostatul (361-363) pune pe seama împăratului 
Traian (98-117) următoarele cuvinte referitoare la nemurirea geților 
şi vitejia lor: „Am nimicit neamul geților, care au fost mai războinici 
decât oricare oameni ce au trăit cândva - şi aceasta nu numai datorită 
tăriei trupului lor, dar şi pentru că îi convinsese să fie astfel slăvitul 
Zalmoxis. Crezând că nu mor, dar că îşi schimbă doar locuinţele, ei 

sunt mai porniţi pe lupte decât ar fi înclinați să întreprindă o călătorie” 
(Împărăţii, 22). 

Credinţa atât de puternică în nemurire îi făcea pe geto-daci să fie 
fermi şi netemători în fața morţii nu numai în vreme de război, ci şi 
de pace. Mai mult decât atât, credinţa aceasta îi determina să fie foarte 
fericiți cu prilejul înmormântărilor, pe care le săvârşeau prin cânt, joc 
şi într-o atmosferă de mare veselie; naşterea cuiva, în schimb, atră- 
gea după sine întristare, pentru că geto-dacii trăiau anticipativ neca- 
zurile şi suferinţele vieții care abia începea. Iată ce spune Herodot în 
această privinţă, referindu-se la traci în general: „Rudele stau în jurul 
nou-născutului și plâng nenorocirile ce va trebui să le îndure nou-năs- 
cutul, odată ce a venit pe lume. Sunt pomenite atunci toate suferințele 
omenești. Când moare cineva (...) îl îngroapă glumind şi bucurându-se. 
Cu acest prilej, ei amintesc nenorocirile de care scapă omul şi arată cât 
este el de fericit în toate privinţele” (Istorii V, 4). 

O altă problemă legată de nemurire este și cea privind locul unde 
mergeau cei decedați. Un lucru pare sigur: acolo unde este zeul suprem, 
acolo este şi paradisul. După cum Zalmoxis se afla în cer sau sub 
pământ, acolo se considera că ar fi raiul geto-dacilor. V. Pârvan susține 
că raiul nu s-ar afla sub pământ, ci în aer, în ceruri. I. |. Russu, în schimb, 
afirmă că geto-dacii nu puteau face excepţie de la norma arhaică şi gene- 
rală, având credinţa într-un paradis uranian, propriu şi original, câtă 
vreme cei decedați mergeau la „Zalmoxis, zeul pământului”: „Partea 
care rămâne din om ori se continuă după moartea trupească sălășluia 
undeva în adâncurile pământului”. În fine, n-a lipsit nici varianta unui 
paradis terestru, susținută între alţii şi de I.G. Coman, a unui rai în acel 
andreon ritual pe muntele sfânt, Cogaionon. 

În folclorul românesc, ecouri ale nemuririi geto-dacice, desigur 
transfigurată, se observă mai ales în celebra baladă populară Mioriţa, 
care — după cum observă specialiştii — nu conține doar trăsături ale unui 
creştinism cosmic, ci şi elemente precreştine. 

Izvoarele antice ne oferă date şi cu privire la diferitele practici rituale 
care aveau loc cu prilejul înmormântărilor. Astfel, Herodot menţionează 
că înhumarea oamenilor era însoțită de tot felul de ritualuri, riguros 
respectate: „Expun timp de trei zile cadavrul; apoi jertfesc tot felul de 

animale şi, după un mare ospăț, înainte de care îl jelesc pe cel mort, îl 
înmormântează pe cel răposat, fie arzându-l, fie îngropându-l. Ei ridică 
apoi o movilă şi statornicesc felurite întreceri, la care răsplăţile cele mai 
însemnate se dau luptelor în doi, cum este şi firesc lucru” (Istorii V, 8). 

Ca şi Herodot, Pomponius Mela (sec. | d.Hr.), amintește chiar de 
practica sacrificiului soției sau soțiilor celui decedat pe mormântul aces- 
tuia, dar şi de alte ofrande aduse în cinstea acestuia: „femeile (...) doresc 
din cale afară de mult să fie omorâte deasupra trupurilor bărbaţilor 
morți şi să fie îngropate împreună. Deoarece un bărbat are mai multe 
soţii, pentru a dobândi această cinste ele dau o mare luptă în faţa celor 
care trebuie să hotărască aceasta. Ea se acordă aceleia care are moravu- 
rile şi conduita cea mai bună, iar cea care învinge în această întrecere 
este în culmea bucuriei. Celelalte jelesc cu glas tare şi îşi arată deznădej- 
dea prin plânsete foarte puternice. Iar cei care vor să le liniștească aduc 
lângă rug arme și daruri, spunând că sunt gata să trateze sau să se lupte 
cu sufletul celui mort, spre a şti dacă acesta permite căsătoria” (Descrie- 
rea pământului, IL, 18-20). 

Datele oferite de izvoarele scrise sunt confirmate, într-o anumită 
măsură, și de cercetările arheologice. Astfel, în ceea ce priveşte ritul 
funerar, arheologii au ajuns la concluzia că geto-dacii practicau, cu pre- 
cădere, incinerarea, mormintele de înhumaţie fiind destul de rare. În 
general, cele din urmă au fost folosite mai mult de către aristocrație. Este 
vorba de morminte tumulare, înzestrate cu un inventar foarte bogat, 
format din coifuri şi vase de argint, piese de harnaşament etc. 

Începând cu secolul al IV-lea î.d.Hr., asemenea morminte tumulare 
aparţin în special războinicilor care dețineau ranguri înalte în ierarhia 
socială geto-dacică. Un exemplu semnificativ îl reprezintă mormân- 
tul descoperit la Agighiol (com. Valea Nucarilor, jud. Tulcea), datând, 
conform ultimelor cercetări, de pe la mijlocul secolului al IV-lea î.d.Hr. 
Acesta este prevăzut cu un coridor de acces (dromos) şi trei încăperi: 
două funerare şi una rezervată cailor, construite din piatră. În camera 
principală a fost îngropat un bărbat, iar în cea secundară o femeie, înso- 
țiți de multe obiecte funerare, între care: un coif de argint, perle de argint, 
cercei ori pandantive de aur, cinci vase de argint, două pocale, tot din 

argint, numeroase piese de harnașament, circa o sută vârfuri de săgeți, 
vârfuri de lance, pumnale ori cuțite de fier, pietre de praştie şi ceramică. 

Din epoca clasică a civilizaţiei geto-dacice (mijlocul sec. al II-lea 
î.d.Hr. - sec. | î.d.Hr.), înhumaţia a fost rezervată doar copiilor. Practica 
este prezentă şi la dacii liberi respectiv în Moldova și în Bucovina. 

Faptul că erau înhumați doar copiii se corelează cu anumite credinţe 
ale populaţiei geto-dacice despre moartea prematură și despre statutul 
social al copiilor şi adolescenților. În acest sens, se ştie că şi la romani 
copiii decedați înainte de apariţia dentiţiei erau înhumați, iar la greci 
exista o practică similară. Concret, explicaţia este următoarea: copiii nu 
fuseseră supuși anumitor rituri de iniţiere care să le schimbe statutul, nu 
erau încă suficient de „păcătoşi, pentru ca trupul lor să fie incinerat şi, 
astfel, sufletul să fie purificat. 

Incinerarea, despre care am amintit, nu avea loc într-o formă uni- 
tară, ci în diferite feluri. Două sunt însă modalitățile cele mai frecvent 
întâlnite în urma descoperirilor arheologice: a) pe loc; b) în altă parte, 
pe ruguri special amenajate (ustrinum). Din prima categorie fac parte 
aşa-numitele morminte „cu cuptor”, adică defunctul era introdus în 
interiorul unui cuptor cu calotă de lut, unde era incinerat. Din cea de-a 
doua categorie fac parte mormintele cu urnă, depusă într-o groapă sim- 
plă, rectangulară, cilindrică sau într-un locaş din piatră. 

Descoperirile unor oase umane neincinerate în diferite contexte 
nefunerare i-a determinat pe unii istorici să considere că pentru o parte 
a populaţiei geto-dacice se practica expunerea sau părăsirea cadavrelor, 
ipoteză justificată de diferite argumente: prezenţa osemintelor în afara 
unei necropole, loc rezervat special defuncţilor; poziţia foarte chircită 
a cadavrelor, aproape pliate; lipsa urmelor de violenţă, care să poată fi 
pusă pe seama sacrificării sau a morţii survenite în timpul unor răz- 
boaie; lipsa inventarelor funerare. 

Explicaţia oferită de către unii istorici este, aşadar, următoarea: tra- 
tamentul neglijent aplicat trupurilor defuncţilor arată faptul că acestea 
erau considerate impure din cauza statutului lor mai aparte din timpul 
vieţii în cadrul comunităţii, drept pentru care nu-și găseau locul în rân- 
dul defuncţilor obişnuiţi, înmormântați în necropole. 

6. Sfârșitul religiei geto-dacice. Zorii creștinismului 


După transformarea Daciei în provincie romană, asistăm la nenu- 
mărate schimbări atât în planul politic, cât și în cel spiritual în viaţa geto- 
dacilor. Împăratul Traian (98-117) va duce o politică cu totul specială și 
neobișnuită față de acest spaţiu. Este vorba de o politică preventivă, lipsită 
de precedent în analele Romei. De regulă romanii manifestau în teritori- 
ile cucerite multă toleranță faţă de sanctuarele şi divinităţile locale. Mai 
mult decât atât, după cum se ştie, multe culte orientale se implantaseră 
chiar în inima Romei, unde li se ridicaseră temple pe cheltuiala Impe- 
riului. Pe de altă parte, paradoxal, deşi împăratul Traian nu era nici pe 
departe un fanatic religios, el însuși a fost cel care a dispus să fie distruse 
nu numai cetăţile, ci şi sanctuarele geto-dacice. 

Dar de ce oare a considerat Traian necesară o atare hotărâre? Moti- 
vaţia nu putea fi decât una de ordin politic: prin reprezentanţii săi în 
această nouă provincie, el aflase că sanctuarele geto-dacice, religia zal- 
moxiană în general, reprezentau fundamentul unității morale şi politice 
a acestui popor. Ca atare ele trebuiau distruse, contribuind astfel la o 
integrare cât mai bună a provinciei în marele Imperiu. 

Distrugerea sanctuarelor religioase a fost secondată de desfiinţa- 
rea confreriilor religioase. În plus, treptat, din cauza pierderilor umane 
suferite, a multelor strămutări forțate ale populaţiei autohtone cât şi 
noului climat social creat de către cuceritori, se va ajunge chiar până 
la destrămarea ethosului zalmoxian, ceea ce echivala cu sfârșitul vechii 
religii geto-dacice. 

La acest deznodământ au contribuit şi coloniștii care, aducând cu ei 
propriii lor zei, au favorizat, între altele, apariţia unui sincretism religios, 
factor ce a afectat serios unitatea religioasă a geto-dacilor. Astfel, peisa- 
jul religios al Daciei a fost modificat radical: în primul rând, vor apare 
temple noi, consacrate lui Jupiter Optimus Maximus, lunonei, cât și altor 
divinități romane. Cultul imperial era celebrat cu mult fast în templele 
special consacrate acestuia. În același timp au pătruns și diferite culte 
orientale, cum ar fi: iraniene (mithraismul), frigiene (Cybele), siriene 
(Attargatis, Astarte), egiptene (Isis, Serapis), celtice (Epona) etc. 

Această diversitate religioasă de pe cuprinsul Daciei romane a 
generat o stare de anemie religioasă, de care va profita foarte benefic 
creştinismul. Totodată, în condiţiile absenței oricăror drepturi politice, 
daco-geţii fiind înlăturați de pe scena vieţii politice a Daciei, alături de 
revoltă s-a născut „un sentiment de alienare și indiferenţă în raport cu 
valorile tradiționale”, aşa cum subliniază un istoric român. 

Creştinismul avea să pătrundă relativ uşor în sufletul geto-dacilor 
şi datorită unor elemente zalmoxiene favorizante, între care amintim: 
puternica credinţă în nemurire, ideea de jertfă, relaţia dintre aceasta şi 
mântuire (cu referire specială la relația dintre solul care se jertfește pen- 
tru popor şi Hristos), ascetismul și „ordinele” ascetice etc. 

Toate aceste elemente, care până aici făceau parte din tezaurul 
religios geto-dacic, au fost valorificate din plin, conştient sau inconștient, 
de către primii misionari creştini sau de către noul context creștin în 
ansamblul său. 


7. Concluzii. Reminiscenţe geto-dacice în credinţele populare 
româneşti 


Desigur, religia geto-dacică a dispărut demult, având același destin 
al multor alte religii din Antichitate. Cu toate acestea, multe credinţe, 
elemente, practici și obiceiuri religioase au continuat să supraviețuiască 
până astăzi, fiind prezente în tezaurul credințelor populare româneşti. 

După cum am observat, în mitologia geto-dacică se regăseşte 
Marele Zeu, care însuma atât funcții urano-solare, cât şi htonice. Remi- 
niscenţe ale cultului acestuia sunt prezente încă și astăzi într-o serie de 
ritualuri românești, cum ar fi în obiceiul Caloianului, legat de fertilitate, 
care în unele variante poartă denumirea de „Iata Soarelui” și presupune 
îngroparea şi dezgroparea unui asemenea personaj, având semnificaţia 
de moarte simbolică. 

Un alt obicei legat atât de cultul Soarelui cât şi de fertilitate este 
jocul călușarilor. Este vorba de un ritual coregrafic sacru corelat şi cu 
vechea concepție geto-dacică potrivit căreia demonii ar proveni din 

sufletele oamenilor răi, după moartea acestora. Oamenii aceștia răi pot 
fi eliberaţi prin ritualul purificator al călușarilor. Instruirea căluşarilor 
se face timp de 2-3 săptămâni, în păduri sau locuri izolate, după care 
pe parcursul a 3 zile merg prin sate şi cătune pentru a-i vindeca pe cei 
bolnavi. În cadrul ritualului, unul dintre călușari „moare” şi „reînvie” 
simbolic, ca semn al biruinţei asupra morții. 

Unii cercetători susțin că multe elemente legate de cultul Marelui 
Zeu au supravieţuit și în obiceiurile legate de sărbătoarea Sfântului 
Gheorghe. În toată ţara, în jurul zilei Sfântului Gheorghe s-au păstrat 
practici rituale care implică folosirea ramurilor verzi și a apelor. În acest 
sens pot fi amintite armindenii ori udatul de Sângeorz. 

Străvechiul cult traco-geto-dacic al fecundității pământului și fertili- 
tăţii ogoarelor se regăsește şi în dansul paparudelor, practicat la anumite 
date ale primăverii, de obicei între Paşte şi Rusalii, în zilele de marţi și 
joi, sau imediat după Rusalii, în vreme de secetă. Este vorba de un ritual 
coregrafic sacru la care participă 3-5 persoane, între 12-14 ani, tineri și 
tinere, acoperiţi cu salcie şi mascaţi în paparude, căci „Paparuda” este 
zeiţa patroană a ploii în panteonul geto-dacic. Ritualul în sine are la bază 
magia prin analogie, având drept scop aducerea ploii. „Paparuda” se 
opreşte la fiecare casă, întrucât fiecare gospodar îi dăruieşte făină sau ouă 
- daruri simbolice pentru fecunditatea pământului şi fertilitatea ogoare- 
lor —, mai rar bani. Cu acest prilej, „paparuda” cântă anumite versuri, în 
timp ce gospodarul rosteşte formula magică: „Ploaie! Ploaie!” 

O altă reminiscență a riturilor coregrafice sacre geto-dacice o 
reprezintă jocul Sânzienelor sau Drăgaica, care se practică la 24 iunie în 
fiecare an, având drept scop asigurarea prosperității holdelor. Acest joc 
este interpretat ritualic doar de către fete, în mod variabil ca număr. Una 
dintre ele este împodobită cu spice, numită „Drăgaica”, pe când celelalte 
sunt îmbrăcate în alb, cu fața ascunsă în văl, culoarea albă simbolizând 
puritatea morală şi candoarea tinereţii. Fetele străbat în cântece şi 
dansuri satele, invocând „Drăgaica” — zeița-zână care protejează holdele 
de secetă și grindină. În Moldova, dar mai ales în Bucovina, ele sunt 
cinstite de locuitori cu bani. 

Tot legat de cultul fecundității ogoarelor este şi obiceiul maramure- 
şan de origine dacică denumit Tânjaua, în centrul căruia se află cel mai 
harnic gospodar al satului, primul care iese la arat. Ritualul are loc în 
ziua de Sfântul Gheorghe (Sângeorz), pe 23 aprilie. Cu această ocazie, 
un grup de 12-16 tineri merg la casa gospodarului respectiv, însoţiţi de 
un mare alai şi lăutari, îl aşează pe acesta într-o teleguţă, la care se înjugă 
câte doi săteni, formându-se cortegiul care iese în stradă şi se îndreaptă 
spre un râu. Ajunşi aici, feciorii îl aruncă pe gospodar în râu și îl spală, 
după care se reintorc la casa acestuia pentru a-l sărbători. 

„Primul arător” este numit „crai”, având dreptul de a judeca litigiile 
agricole. De asemenea, el joacă rolul „ţapului ispăşitor”, dar odată cu 
pătrunderea creştinismului „jertfa ritualică” a „primului arător” este 
substituită de către Sfântul Gheorghe, stârpitorul balaurilor şi patronul 
fertilităţii ogoarelor. 

În unele obiceiuri româneşti şi în anumite colinde există diferite 
reminiscenţe geto-dacice legate şi de Marea Zeiţă. Astfel s-a păstrat cul- 
tul unei Zeiţe-mame, corespunzând unei mume primitive a pădurii, 
care în mitologia românească trăieşte prin păduri ascunse, iar fiarele 
pădurii îi acordă supunere. 

Anumiți cercetători consideră, de asemenea, că multe elemente 
geto-dacice legate de Gebeleizis — zeul fulgerului — au fost asimilate şi se 
perpetuează în credinţele populare românești cu privire la Sfântul Proroc 
Ilie. Asemenea credinţe populare au la bază teama de fulgere, numite în 
unele zone „şarpele din nori”. Tot astfel, fulgerul este prezent în multe 
descântece practicate în anumite regiuni. Ritualul dacic de a trage cu 
arcul în nori pe timp de furtună, menţionat de Herodot, se regăsește şi el 
în diferite credințe populare, cum ar fi cele din jud. Vâlcea, unde se crede 
că săgețile ce se găsesc în pământ ar fi căzute din trăsnet. 

Desigur, nici Zalmoxis nu lipseşte din acest tezaur al credințelor 
populare românești. Urme ale cultului său se regăsesc şi astăzi în măștile 
în formă de cap de urs prezente în anumite obiceiuri, precum jocurile 
rituale de Anul Nou. Este însă la fel de posibil ca aceste obiceiuri să-şi 
aibă originea şi în cultul zeiţei vânătorii sau cultul local al ursului. 

Însăşi Sânziana - atât de prezentă în folclorul românesc - nu este 
altceva decât Diana romană, San(cta) Diana, divinitate care în spaţiul 
geto-dacic reprezenta sincretizarea unei străvechi zeițe autohtone. După 
cum arată V. Pârvan, „dianaticii” (cei stăpâniţi de Diana) a dat în româ- 
neşte cuvântul „zănatici” (nebuni, rătăciţi). De asemenea, între „zânele” 
din mitologia noastră populară şi între Diana nu există doar o relaţie 
etimologică, ci şi una care privește atribuţiile, preluate de către „zâne” 
tocmai de la Diana. 

Multe reminiscenţe geto-dacice se regăsesc, de asemenea, și în obi- 
ceiurile populare prilejuite de naștere, botez, căsătorie şi înmormântare. 
Să luăm, de pildă, nunta. Momentul jocului Nuneasca din curtea gos- 
podarului arată integrarea deplină a omului în viața comunităţii în care 
trăieşte. Pana mirelui şi cununa miresei din Ţara Oașului au o simbo- 
listică magică, de origine dacică, care se înscrie în cadrul complex al 
„registrului nupţial'. 

Gestul lovirii mirilor şi nuntaşilor cu boabe de cereale simboli- 
zează atât rodnicia viitoarei gospodării, cât şi bucuriile și necazurile 
vieţii. Intrarea mirilor în casă, cu capetele într-un şervet sau frâu, sem- 
nifică iubirea şi dăruirea reciprocă, pe când chiotele nuntaşilor - alun- 
garea demonilor; mâncarea dintr-o singură farfurie simbolizează și ea 
faptul că cei doi vor depinde unul de celălalt de acum înainte. Obiceiul 
ruperii „colacului” deasupra capului miresei ţine şi el de un ceremo- 
nial ritualic, în care mireasa se manifestă ca o adevărată „preoteasă”, 
iar aruncarea colacului în patru direcții semnifică aspiraţia nuntaşilor 
necăsătoriți la împlinirea omului prin căsătorie. De asemenea, „vor- 
nicii”, substituiți uneori de lăutari, îndeplinesc funcţiile ritualice ale 
vechilor preoţi geto-daci. 

Foarte interesante și numeroase sunt şi reminiscenţele geto-dacice 
legate de înmormântare. Moartea era şi este considerată o „mare tre- 
cere” dintr-o lume într-alta. Lucrul acesta îl ilustrează foarte bine „cân- 
tatul zorilor”, interpretat în perioada premergătoare înmormântării și 
în momentul scoaterii mortului din casă, obicei păstrat în unele regiuni 
din ţară, precum în Oltenia. La fel, „datul găinii” peste sicriul mortului 
la groapă (în Moldova) este o veche practică geto-dacică, simbolizând 

deschiderea căii decedatului spre lumea de dincolo. Tot în Moldova se 
trece găina peste sicriul mortului, în credinţa că la înviere găina sau 
cocoşul îl va ajuta pe defunct să se întruchipeze, iar trecerea cocoşului 
îi va înspăimânta pe diavolii care ţin calea sufletului la vămile văzduhu- 
lui prin care acesta va trebui să treacă. 

După cum am arătat, în cadrul ceremonialului funerar geto-dacic 
se practica sacrificiul soţiei sau soțiilor celui decedat. La români, în 
anumite zone, există astăzi obiceiul ca în groapă să coboare, cu această 
ocazie, o femeie (soţia, mama sau sora mortului), ca o reminiscență a 
vechiului ritual sacrificial, renunțându-se la sacrificiul în sine. 

După cum subliniază anumiţi cercetători, sulița de brad fixată 
la capătul mormintelor unor flăcăi, fete şi neveste tinere în regiunea 
sud-vestică a Carpaţilor Meridionali se corelează cu cultul zalmoxian, 
avându-se în vedere diverse momente din desfășurarea ceremonialului, 
care începe cu tăierea bradului din pădure şi se încheie cu aşezarea lui 
pe mormânt. Romulus Vulcănescu crede că această suliță de brad ar 
reprezenta simbolul coloanei cerului și, prin aceasta, al arborelui cos- 
mic, bradul fiind considerat „arborele vieţii”. 

În anumite cazuri, străpungerea inimii din pieptul celui decedat cu 
un cui (de pildă în anumite părţi din Oltenia) reprezintă un vechi ritual 
de „destrigoizare', adică de alungare a puterii nefaste a strigoiului. Mai 
ales în Bucovina este făcută o gaură în sicriu, acest lucru reflectând stră- 
vechea concepţie religioasă potrivit căreia mortul pricepea parţial ce se 
petrece în jurul său, sau poate reprezenta ieşirea sufletului. 

În fine, atât de rostita formulă de la înmormântare „Să-i fie țărâna 
uşoară!” este o formulă de origine daco-romană, mai precis o formulă 
romană preluată de către daci. Ea avea la romani un caracter magic, 
semnificând invitaţia adresată sufletului celui decedat de a ieși din mor- 
mânt pentru a participa la mesele rituale date de rude în amintirea sa. 
Odată încreştinată însă, formula are un caracter de invocare a bună- 
tăţii lui Dumnezeu, pentru a dezlega de orice păcate și de orice bles- 
tem nu numai sufletul celui mort, ci şi trupul acestuia care, eliberat, se 
descompune, întorcându-se în pământul din care a fost creat de către 
Dumnezeu. 

RELIGIILE SINCRETISTE ELENISTE 


1. Consideraţii generale 


Sincretismul religios orientalo-elenist este strâns legat de istoria 
statelor eleniste succesoare Imperiului lui Alexandru cel Mare (336- 
323 î.d.Hr.) şi, în fine, Imperiului Roman, care cuprindea anumite părți 
din vechiul imperiu macedonean din Europa Apuseană, din diferite 
părţi ale Africii sau din țările dunărene. În acest spaţiu au apărut nenu- 
mărate comunități religioase dar și literaro-filosofico-religioase, care ar 
putea fi desemnate ca trepte premergătoare pentru acele așa-numite 
religii „universale” sau „imperiale”. Aceste religii se disting clar de reli- 
giile autohtone din cadrul imperiului, deşi au multe lucruri comune cu 
acestea. Toţi cei care au aderat la ele au făcut-o în mod liber. Sfârșitul 
imperiului a însemnat și sfârşitul lor, întrucât ele erau strict dependente 
de cultura și spiritualitatea acestuia. 

La moartea lui Alexandru cel Mare, survenită în Babilon, când 
împăratul avea mai puţin de 33 de ani, imperiul său se întindea din 
Egipt până în India, în statul Pundjab. În timpul campaniilor sale, el 
cucerise orașele-cetăţi din Grecia, Asia Mică şi Fenicia, supusese Impe- 
riul Ahemenizilor, dar în cele din urmă, armatele sale refuzaseră să mai 
continuie înaintarea lor în India. Oricum, viitorul istoriei lumii în gene- 
ral fusese deja trasat. De acum înainte Asia avea să fie deschisă unor 
influențe mediteraneene, iar contactele dintre Orient şi Occident vor 
continua permanent. 

De fapt, moartea lui Alexandru cel Mare însemna și schimbarea 
radicală a profilului istoric al lumii: toate structurile politice şi religioase 

anterioare, cum ar fi cetăţile-state şi instituţiile lor de cult, apoi vechiul 
polis grecesc ca şi „centru al lumii” se prăbușesc definitiv. Locul lor este 
ocupat de oikumena - comunitatea universală, recunoscută prin ten- 
dinţele ei „cosmopolite” şi „universaliste”. 

Unificarea lumii istorice inițiată de Alexandru Macedon se va rea- 
liza, într-o primă fază, prin emigrarea masivă a elenilor spre regiunile 
orientale şi, totodată, prin răspândirea limbii greceşti și a culturii elenis- 
tice. Astfel, limba greacă comună (koine) era vorbită şi scrisă din India 
şi Iran până în Siria, Palestina, Italia şi Egipt. În orașele mai vechi sau 
mai noi, grecii au început să înalțe temple și teatre și să înființeze ves- 
titele gymnasia. Educaţia specific grecească a început să fie asimilată 
de numeroşi bogaţi și sus-puși din toate țările asiatice. Instrucţia de tip 
grecesc, fundamentată totdeauna pe filosofie, se bucura de un prestigiu 
aproape religios. 

Cu toate acestea, de prin anul 212 î.d.Hr. Roma a început să inter- 
vină în problemele regatelor, absorbind treptat întreaga lume meditera- 
neeană. În jurul anului 30 î.d.Hr., când împăratul Octavianus Augustus 
avea să cucerească Egiptul, noua oikumenă se întindea din Egipt și Mace- 
donia până în Anatolia şi Mesopotamia. Totodată, Imperiul Roman a 
marcat sfârşitul civilizaţiei eleniste. 


2. Religia în evlavia populară 
2.1. „Terapia” religioasă 
2.1.1. Zeii „terapeuţi” 


Niciun alt zeu din întreaga lume antică nu s-a bucurat de o popula- 
ritate mai mare datorită calităților sale „terapeutice” ca zeul Asklepios. 
Această popularitate a durat de la sfârşitul secolului al V-lea î.d.Hr. până 
în secolul al III-lea d.Hr. Cultul zeului a fost asimilat de atenieni chiar 
în anul 420 î.d.Hr., când i-a fost consacrat un sanctuar pe versantul 
sudic al muntelui. În anul 293 î.d.Hr., cultul lui Asklepios s-a răspândit 
până la Roma, unde i-a fost consacrat un alt sanctuar. În cultul care i se 


406 Preot Prof. Univ. Dr. Nicolae ACHIMESCU 


aducea, zeul era desemnat frecvent ca „mântuitor” (Zwrnp). Mijlocul 
„terapeutic” principal îl constituia somnul în templul zeului, așa-numita 
„incubaţie”. În acest scop existau terase largi pe care erau aşezaţi bolna- 
vii pregătiți pentru vindecare. Fiecare bolnav visa aici la extraordina- 
rele acţiuni „terapeutice” ale zeului Asklepios, imaginându-și că în ziua 
următoare va putea pleca însănătoșit acasă. Astfel, Asklepios vindeca, 
aparent, orbi, paralitici, hidropici şi surzi etc. Ca elemente „terapeutice” 
erau utilizate mai ales apa de izvor și şarpele sacru. 

În credința poporului, Asklepios executa şi operaţii chirurgicale 
care depășeau cu mult standardele medicinei contemporane, cum ar fi 
de pildă deschiderea cavității abdominale. Uneori o asemenea chirurgie 
căpăta chiar trăsături grotești: unui hidropic i se tăia capul şi apoi îi era 
așezat la loc, după ce se scurgea lichidul. 

Alături de Asklepios merită a fi amintiţi și alți zei aşa-numiţi „tera- 
peuţi”, între care sis şi Serapis. Astfel, se credea că şi zeiţa [sis îi poate 
însănătoşi pe cei bolnavi, cu condiţia ca aceștia să se conformeze pre- 
scripțiilor făcute de ea prin intermediul viselor. Tot mai mulţi bolnavi 
care nu-și găseau vindecarea la medici socoteau că vor fi salvaţi de zeiţă. 
În sanctuarul lui Serapis de la Kanopos, de pildă, erau consemnate toate 
mijloacele „terapeutice” folosite de zeu, curele „terapeutice” etc. Inter- 
preţii viselor „terapeutice” aparțineau personalului permanent al tem- 
plului lui Isis şi Serapis. 

Desigur, în perioada elenistă n-au lipsit nicidecum criticii unor ase- 
menea zei „terapeuţi”, cum ar fi: Aristofan, Plutarh sau cinicul Diogene. 


2.1.2. Statui şi chipuri „terapeutice” 


Anticii atribuiau puteri teurgice chipurilor și statuilor unor divi- 
nități şi eroi, fiindcă ei credeau că zeii şi eroii respectivi erau realmente 
prezenţi în ele, ba chiar identici cu acestea. În Antichitate exista ferma 
convingere că un zeu care răneşte poate tot la fel de bine să și vindece. 
Astfel, în secolul al II-lea d.Hr. delegaţii oraşelor lovite de ciumă au pri- 
mit de la oracolul zeului Apollo recomandarea de a așeza la porţile ora- 
şului statuia zeului pentru a alunga boala. Tocmai de aceea și romanii 
au văzut în ridicarea statuilor Dioscurilor - zei „terapeuţi” — în Cetatea 

eternă o modalitate de alungare a ciumei. De asemenea, tot la fel se 
explică şi faptul că nu arareori divinitatea „terapeută” respectivă se arăta 
bolnavilor în vis sub chipul statuii ei. 

Puteri „terapeutice” erau atribuite însă și statuilor unor eroi. De 
pildă, statuia generalului Pelichos din Corint îi vindecă de un atac de 
friguri atât pe Eukrate, cât și pe alții aflaţi în aceeași situație. Datorită 
puterilor ei miraculoase, statuia era împodobită tot timpul cu coroane, 
monezi de argint și plăci votive. Puteri „terapeutice” similare îi erau atri- 
buite și statuii eroului Iatros. Apologetul creștin Atenagora relatează des- 
pre multele statui ale eroului Neryllinos, care erau încoronate și aurite, 
socotindu-se că ar avea puteri miraculoase. Contrar credinţei aproape 
generale din acea vreme în așa-numitele lor puteri „terapeutice, Atena- 
gora le socotea acţiuni ale diavolului. Chiar și unor statui reprezentând 
atleți renumiţi li se atribuiau puteri terapeutice”. 

Mai mult decât atât, anticii credeau chiar că anumite statui îşi puteau 
dovedi forma lor de viață - faptul că sunt vii, ci nu simple obiecte inerte: 
ele râd, vorbesc, închid ochii pentru a nu vedea anumite fapte reproba- 
bile sau se întorc în altă parte, glumesc, se mișcă etc. 


2.1.3. „Făcătorii de minuni” 


Anticii atribuiau asemenea aptitudini miraculoase nu numai zeilor 
şi anumitor eroi divinizaţi, ci și unor personalităţi cu totul excepţionale, 
desemnate cu denumirea de „bărbaţi divini” (Geio. ăv6pec). 

Din această categorie făceau parte, între alţii, anumiţi vizionari, 
prezicători, sacerdoţi ai oracolelor, magicieni „ făcători de minuni”, pro- 
feţi şi cântăreți, conducători şi regi, fondatori de oraşe și state, legiui- 
tori etc. Stoicii au rezervat noțiunea de „bărbaţi divini” exclusiv pentru 
„înţelepţi”, sacerdoţi și vizionari, fiindcă sunt „puri” (&yvoi). „Înţelep- 
tul” transcende răul, el vieţuiește pe pământ ca o ființă asemănătoare 
zeilor. Grecii antici îi cinsteau ca „bărbaţi divini”, între alţii, pe Socrate, 
Platon, Epicur și Diogene. 

Fireşte, alături de aceştia mai existau și alți „bărbaţi divini”, în jurul 
cărora tradiţia a ţesut o întreagă mitologie. Ca prototip este considerat 
Pitagora, a cărui naștere era corelată cu zeul Apollo. El a început să-și 

răspândească învățătura şi să săvârşească „minuni” după ce a fost inițiat 
în misterele greceşti şi orientale. Toată lumea îl numea, pur și simplu, 
Qeioc, adică „divin'. El urma cu stricteţe o dietă sacră, purta veșminte 
sacre și săvârşea „minuni”. 

Un alt „bărbat divin” era socotit Empedocle, discipolul lui Pitagora. 
Asemenea maestrului său, şi el purta veşminte speciale şi era filosof, 
politician şi „făcător de minuni”. În această din urmă calitate i se atri- 
buie salvarea unei femei care zăcuse timp de 30 de zile fără puls și fără 
respiraţie. Chiar vântul şi ploaia ar fi ascultat de el. De altfel, el însuși 
îşi expune „minunile” și arta sa „terapeutică” în lucrarea sa, Physika. 
Empedocle ajunge până acolo încât nu se sfiește să se numească pe sine 
„zeu nemuritor” şi să vorbească despre cultul său divin. 

O figură similară lui Empedocle a fost medicul Menecrates din 
Siracuza. Acesta se considera ființă divină şi se numea pe sine „Zeus. 
Forţa sa „terapeutică” se îndrepta mai ales spre epileptici. Cei vindecaţi 
intrau în suita sa, primind de la el nume și demnități specifice zeilor. 

Corelat mai ales cu Pitagora și Empedocle, în această calitate de 
„bărbat divin” şi „făcător de minuni” apare şi un contemporan al Sfân- 
tului Pavel, anume Apolonius din 'Ihyana, a cărui viață a fost scrisă 
de Philostratus din însărcinarea împărătesei lulia Domna. În realitate, 
Apolonius făcea parte din mișcarea neopitagoreică. Tradiţia mai veche 
îl privea ca pe un magician şi vrăjitor. În lucrarea sa însă, Philostratus 
îi ia apărarea împotriva unor asemenea acuze şi îl prezintă ca trimis de 
zei (Saiuovioc) şi divin (Qeioc). El este divin, spune Philostratus, pentru 
că are o putere şi o cunoaştere asemănătoare celei a zeilor. Divinitatea 
sa este confirmată, pe de o parte, de darul său de a profeţi, iar pe de altă 
parte de puterea sa de a vindeca bolnavi și de a învia pe cei morţi. Astfel, 
spune Philostratus, la Atena Apolonius a scos un demon dintr-un tânăr, 
iar la Roma a readus la viaţă o mireasă. La sfârşitul vieţii, spune mai 
departe Philostratus, Apolonius se va apăra în fața împăratului Domi- 
țian la Roma, iar apoi a dispărut pe ascuns din sala de judecată, pentru 
ca mai târziu să se arate din nou prietenilor săi, cu care va mai rămâne 
împreună 40 de zile. După aceea se va înălța la cer, în lumea zeilor. Legat 
de aceasta, reținem că mult discutata problemă dacă aici Philostratus nu 
cumva dorea să facă o paralelă între Apolonius și Hristos a primit un 

răspuns negativ din partea a mai tuturor cercetătorilor moderni, ea fiind 
lipsită de un suport real şi serios. 

Un alt mare „făcător de minuni” — de altfel, ultimul la care ne vom 
referi — era socotit pseudo-profetul Alexandru de Abonuteichos. În 
secolul II d.Hr., acesta întemeia în orașul său natal de pe coasta nor- 
dică a Asiei Mici un cult consacrat zeului-șarpe Glycon, pe care el îl 
numea „lumina oamenilor” sau „noul Asklepios”. Acest zeu-oracol, al 
cărui profet, Alexandru, se considera, a dobândit în curând o foarte 
mare popularitate. Profetul se considera și un mijlocitor al rugăciunilor 
credincioşilor către zeu. Mai mult decât atât, în cadrul unui oracol „tera- 
peutic”, Alexandru pretindea chiar că el ar fi o reîncarnare a lui Pitagora. 
La întrebările adresate zeului, el răspundea fie în scris, fie îl lăsa pe „zeu” 
însuși să comunice răspunsurile printr-un tub de comunicare. 


2.2. Magia 


Magia era practicată deja în Grecia clasică. Platon, Teofrast, dar și 
Hipocrate sau oricine altul ar fi autorul lucrării despre „Boala sacră” (epi- 
lepsia) oferă dovezi clare în această privinţă. În urma războaielor per- 
sane, în Grecia a pătruns magia asiro-babiloniană. La aceasta se adaugă 
diferite influenţe egiptene. Perioada de glorie a magiei greceşti o repre- 
zintă însă perioada romană, respectiv primele două veacuri creştine. 

Încă din vechime, magia în sine se fundamenta, teoretic, pe credința 
în existența demonilor și pe credinţa în existenţa unei simpatii, respec- 
tiv antipatii în cosmos, de unde cunoscuta magie simpatică sau sim- 
patetică. Grecii antici credeau în existenţa a nenumărate stafii, duhuri 
necurate, la care avea să se adauge - de prin secolul al IV-lea î.d.Hr. 
- credința orientală în demoni, care pătrunsese în spaţiul vechii Elade. 

Arta magiei consta, nu în cele din urmă, în izgonirea demonilor răi 
şi în câștigarea bunăvoinţei celor buni. O atare acțiune magică asupra 
zeilor, demonilor și oamenilor era posibilă tocmai datorită faptului că în 
întregul cosmos ar exista o simpatie, respectiv antipatie reciprocă. Învă- 
țătura despre simpatie, de origine asiro-babiloniană, a fost desăvârșită 
şi fundamentată filosofic de către stoici și de neoplatonism. Astfel, au 

fost urmărite cu grijă simpatiile și antipatiile existente între aştri, faună, 
floră şi oameni. Magicianul se impune, în primul rând, prin faptul că 
el cunoaşte şi utilizează corect mijloacele simpatetice corespunzătoare 
pentru cazul respectiv. Oricine cunoaște mijlocul simpatetic propriu 
unui demon poate exercita asupra acestuia o influență magică. În acest 
punct, observaţiile fizice şi chimice se corelează cu forma cea mai crasă 
de superstiție. 

Ca mijloace simpatetice utilizate în magie amintim, mai întâi, pe 
cele materiale, dobândite din domeniul animalelor, plantelor şi minera- 
lelor. Folosirea simultană a mai multor mijloace oferea mai multă forță 
actului magic. De regulă aceste mijloace erau prelucrate ca unguente, 
băuturi, mirodenii, cerneluri etc. De asemenea, erau utilizate anumite 
părți componente ale asinului, cum ar fi: pielea, părul, laptele, bălegarul 
și sângele său. Mai erau folosite şi anumite pietre prețioase și semipre- 
țioase. Dintre metale erau preferate fierul, cuprul și plumbul. De pildă, 
fierul era socotit ca inamic al demonilor. Tot la fel, astrologia atribuia 
fiecărei planete un metal special, dar și un anumit animal, o anumită 
plantă și o anumită piatră. Fiecare zeu-planetă conferă metalului său 
puterile sale demonice. 

Pe de altă parte, alături de aceste mijloace materiale era indispen- 
sabil şi elementul imaterial în actul magic. Niciun act magic nu putea fi 
imaginat fără anumite formule și rugăciuni, dar mai ales fără invocarea 
autentică a divinității, respectiv a demonului, prin care se exercita o pre- 
siune irezistibilă asupra forțelor superioare. Tocmai de aceea Clement 
Alexandrinul îi numea pe demoni „slujitori” (6obAo.) ai magicienilor. 

Un alt mijloc magic îl reprezentau, de asemenea, statuetele sau 
figurinele magice, consacrate printr-un ritual magic şi reprezentând 
divinităţile sau ființele spirituale superioare invocate în actul magic. 
Vrăjitorul avea misiunea de a lua în captivitate spiritul respectivilor 
zei sau demoni și de a-l încarcera în aceste statuete sau figurine. 
Neoplatonicii au numit aceasta teurgie şi au scris cărţi întregi despre 
ea. Pentru intrarea divinității sau demonului în statuetă, decisivă era 
recitarea formulei teurgice. Figurinele însufleţite respective protejau în 
primul rând ţara, orașul, templul unde se aflau, dar şi pe individul care 
purta permanent o asemenea figurină magică cu sine. 

Alte mijloace folosite în magie erau așa-numitele „tăblițe ale bles- 
temului” și amuleta. Pe anumite tăblițe confecționate din plumb era 
inscripționată nenorocirea dorită a i se întâmpla, de pildă, rivalului cuiva 
într-o competiţie sau adversarului într-un proces. Asemenea „tăblițe ale 
blestemului” erau așezate în morminte, socotindu-se că astfel ele vor 
ajunge în posesia divinităților şi spiritelor subpământene. Dimpotrivă, 
amuletele aveau rolul de a proteja pe cei care le purtau împotriva unor 
eventuale stricăciuni. Exista credința că demonii se supun lor. Înrudite 
cu amuletele erau și aşa-numitele telesmata, gravuri expuse, după prin- 
cipiul magiei analogice, în scopul înlăturării anumitor nenorociri. În 
Tripoli, de pildă, un vrăjitor expunea portretele unor scorpioni pentru 
alungarea acestor animale periculoase. 

Sigur, orice act magic cunoştea nişte reguli foarte precise. Înainte 
de orice, vrăjitorul respectiv trebuia să respecte anumite condiţii foarte 
precise, între care prescripţiile de purificare şi abstinenţă. De asemenea, 
existau indicaţii exacte privind locul şi timpul propice pentru desfăşu- 
rarea ritualului magic. Existau zile favorabile şi nefavorabile pentru ritu- 
alul respectiv. 


2.3. Astrologia 


Încă din perioada lui Alexandru cel Mare, astrologia a început să ia 
locul credinţei în vechii zei și în vechile oracole. Sistemul ei perfecţio- 
nat reprezintă un rezultat al sincretismului, care are rădăcini caldeene, 
egiptene şi greceşti. Din Babilon provine ideea fundamentală a legăturii 
existente între orice astru ceresc, dar mai ales între orice planetă și un 
zeu special, ale cărui însușiri sunt atribuite astrului sau planetei respec- 
tive. O altă concepţie, potrivit căreia fenomenele cereşti ar reprezenta 
semne prevestitoare pentru evenimentele de pe pământ, ba chiar că le-ar 
produce pe acestea, poate fi corelată cu vechea credință grecească că, de 
pildă, schimbările atmosferice ar fi cauzate de aștrii cerești. Astrologia 
a primit aspectul său aparent ştiinţific prin relația sa cu matematica şi 
astronomia, mai ales dacă avem în vedere că vechii romani îi desemnau 
pe astronomi ca mathematici. 

Ajunsă la apogeul său în perioada imperială, astrologia nu repre- 
zenta totuşi o structură unitară. A rămas pe mai departe valabilă 
distincţia dintre astrologia strict ştiinţifică şi astrologia populară. Astro- 
logii se considerau în general sacerdoți „iniţiaţi într-o știință divină, 
consemnând toate acţiunile celor mai importanţi aștri în texte de învă- 
țătură inaccesibile celor neiniţiaţi. Fiecărui astru i-au fost repartizate 
anumite regiuni, perioade de timp, animale, plante, oameni, însușiri, 
acţiuni şi multe altele. În concepția astrologilor, între macrocosmos şi 
microcosmos ar exista o solidaritate universală, aşa încât orice întâm- 
plare sau eveniment poate fii prognozat cu exactitate. Desigur, în spatele 
unei asemenea concepții se află învăţătura de origine asiro-babiloniană 
despre „simpatia” cosmică. 

Trebuie făcută însă o distincţie clară între astrologia universală și 
cea individuală. Cea dintâi ne oferă informaţii legate de diferite regiuni, 
popoare, orașe etc. Ea se preocupă, în principal, de catastrofe natu- 
rale și războaie, dar şi de prognozarea vremii, deşi într-o măsură mai 
mică. Astrologia individuală, în schimb, este preocupată de tot ceea 
ce-l priveşte pe om ca individ. În baza horoscopului întocmit chiar din 
momentul nașterii, această astrologie face preziceri privind structura 
trupului şi sufletului, privind fizicul şi caracterul individului respectiv, 
privind durata de viaţă, părinţii şi fraţii, avere, căsătorie, copii, prieteni, 
profesie etc. 

Atitudinea statului față de astrologie n-a fost unitară. La Roma 
a existat aproape totdeauna o atitudine critică față de aceasta. Astfel, 
împărații Augustus, Tiberius, Nero, Domițian și aproape toți ceilalți 
cezari până la Constantius și Valentinian au reînnoit vechiul edict din 
anul 138 î.d.Hr., prin care astrologilor chaldeeni li se ordonase să pără- 
sească Roma şi Italia în termen de 10 zile. O asemenea atitudine critică 
față de astrologie era fundamentată, desigur, politic. Informaţiile astro- 
logice privind viaţa împăratului puteau periclita chiar viața imperiului. 

Astrologia n-a răspândit doar o nouă imagine. despre lume, ci a 
modificat şi vechiul panteon greco-roman. Îndată ce zeii Olimpului 
au fost absorbiți de către aştrii cereşti, iar Saturn și Jupiter au devenit 
planete, ei şi-au pierdut, desigur, caracterul lor primordial. Divinită- 
ile strict astrologice nu s-au bucurat, indubitabil, niciodată de un cult, 

exceptând cazul mithraismului. O excepție pot fi considerate doar cultul 
Soarelui şi cultul zeului Aion, strâns corelate cu zeul Mithra. 

Ziua întemeierii templului roman al Soarelui, respectiv 25 decem- 
brie, avea să devină pe mai departe sărbătoarea de naștere a lui Sol Invic- 
tus, pe care împăratul lulian avea s-o decreteze drept dies natalis Solis 
Invicti („ziua de naştere a Soarelui neînvins”). Mult mai abstract decât 
zeul Soarelui era zeul Aion, o personificare a noțiunii de „timp” şi „veş- 
nicie”. Acest nou zeu apare mai întâi în Siria şi Fenicia, unde se ascundea 
în spatele zeului Chronos, cinstit ca zeu întemeietor al oraşelor Byblos şi 
Berytos. După aceea, în timpul Ptolemeilor, Aion apare ca zeu protector 
al oraşului Alexandria. Aici, punctul central al cultului său îl reprezenta 
sărbătoarea anuală din noaptea de 5-6 ianuarie. De la Alexandria, cultul 
zeului Aion a ajuns la Roma, unde începând cu secolul I î.d.Hr. acest zeu 
a fost identificat cu vechiul zeu roman, Ianus, zeul începutului şi sfârși- 
tului. De altfel, corelat cu acest zeu a și apărut ideea despre stăpânirea 
eternă a Romei, într-un nou saeculum, într-un nou dion, într-o nouă 
eră marcată de pace, de fericire, despre care vorbesc mai ales Vergiliu și 
Horaţiu. 


2.4. Mantica 


Vechii greci credeau că mantica ar fi un dar făcut de zei oamenilor 
încă din timpurile primordiale. Mai târziu, filosofii ionieni ai naturii au 
respins mantica, ca și epicureenii, dar aceasta a fost susținută de către 
Pitagora, Empedocle, Socrate și Platon. 

Asemenea magiei, și mantica presupunea îndeplinirea prealabilă a 
unor condiţii de către cei ce o practicau. De obicei, oracolele puteau fi 
săvârşite doar în anumite zile şi locuri, cel mai frecvent în apropierea 
unor izvoare sau cratere. Tot astfel, aptitudinile divinatorii erau apanajul 
strict al anumitor familii de prezicători şi al unor categorii sacerdotale. 
Ca o condiţie individuală, pretutindeni manticul trebuia să se supună 
unor ritualuri precise de purificare, să evite anumite mâncăruri şi să res- 
pecte un regim aspru de abstinenţă sexuală. În templele oraculare trebuia 
adusă mai întâi o jertfă. Pentru divinația privată, momentele cele mai 


414 Preot Prof. Univ. Dr. Nicolae ACHIMESCU 


potrivite erau socotite acelea când sufletul se desprinde de trup, adică 
momentul morţii sau, la fel de bine, în timpul somnului de noapte, dar 
mai ales după miezul nopţii. Ca mediumi mantici erau folosiți în special 
copii şi tineri aflaţi la vârsta pubertăţii, aceştia fiind consideraţi încă puri. 

Zeul propriu-zis al oracolelor greceşti nu era, după cum se ştie, 
Zeus, ci Apollo, ale cărui oracole erau răspândite în întreaga lume gre- 
cească. În Delphi, principalul său loc de cult, zeul Apollo, venit, pro- 
babil, din Asia Mică, a înlocuit cultul zeiței pământului Geea. Pythia, 
renumitul medium de la oracolul din Delphi, a fost adusă, probabil, şi 
ea tot din Asia Mică. 

Pe parcurs, după ce vechile oracole şi-au pierdut mult din renu- 
mele de odinioară, s-au impus tot mai mult colecţiile de oracole scrise, 
care aveau să devină și mijloc eficace de propagandă religioasă şi politică 
în toate părțile. Reamintim aici, firește, vestitele Cărţi sibiline care s-au 
răspândit, treptat, ajungând în cele din urmă şi la Roma. Mulţi profeţi 
anonimi pretindeau că vorbesc în numele străvechii Sibylle. Pentru 
orientali, oracolele sibiline reprezentau cea mai potrivită formă de lite- 
ratură prin care îşi puteau exprima propriile lor idei religioase, dar şi 
rezistenţa lor ascunsă împotriva Romei. Din păcate, s-au păstrat doar 
Sibilinele iudeo-creştine, a căror vechime nu trece însă de secolul al II-lea 
î.d.Hr Ele sunt dominate de idei apocaliptice, culminând cu prezicerea 
căderii Romei. În perioada imperială târzie, alături de Sibiline au mai 
existat şi aşa-numitele Oracula Chaldaica, din timpul împăratului Mar- 
cus Aurelius. S-au păstrat în scrierile neoplatonicilor, fiind socotite, nu 
fără dreptate, drept „Biblia” acestora. Scopul lor era de a justifica teurgia. 
Ar putea fi desemnate ca o formă de gnoză păgână. 

O altă formă de mantică, larg răspândită, era mantica onirică. Însuşi 
Cicero, invocându-i pe Socrate, Platon, Aristotel etc., făcea referire la 
caracterul divin al viselor. De asemenea, Plinius susținea că în timpul 
viselor sufletul părăsea pe cel adormit şi migra prin cele mai îndepărtate 
locuri. După cum remarca Apollonius din 'Ihyana, interpreţii viselor 
obişnuiau să selecteze doar acele vise pe care cel adormit le avea spre 
dimineaţă, când nu se mai afla sub influenţa vinului consumat seara. De 
asemenea, cel ce dorea să aibă un vis mantic trebuia să se abţină de la 
orice mâncăruri greu digerabile. 

Dar şi sufletele morţilor puteau dărui anumite vise mantice. Pen- 
tru a avea parte de ele, unii dormeau pe morminte sau la așa-numitele 
„intrări în Hades”, ori zăboveau acolo în stare de veghe pentru a fi 
inspirați. 

Fireşte, mai existau și alte multe mijloace utilizate în mantică. De 
pildă, manticii apelau frecvent la arta interpretării a tot felul de semne 
exterioare pentru a prezice viitorul. Încă din vremea lui Homer, dar şi în 
perioada la care ne referim, erau studiate și interpretate multe fenomene 
ale naturii: tunetul, fulgerul şi curcubeul, mai târziu eclipsele de soare 
și lună, constelaţiile de aștri, cometele, meteorii etc. De pildă, fulgerele 
şi tunetele venite din partea dreaptă însemnau noroc, pe când cele din 
partea stângă, nenorocire. De asemenea, erau interpretate şi o mulțime 
de semne legate de flacăra focului și fumul care se răspândea, de creşte- 
rea rapidă sau ofilirea unor plante, de zborul şi țipătul vulturului sau al 
anumitor păsări răpitoare de noapte. Anumite animale, cum ar fi păian- 
jenii, iepurii şi pisicile însemnau nenorocire, pe când cerboaica, albinele 
şi furnicile aduceau noroc. 

În afară de acestea, un rol important în mantică îl juca și interpre- 
tarea anumitor fenomene ce apăreau la şi în lumina lămpii în apă sau 
în diferite oglinzi magice. Insistând îndelung, manticii credeau că văd 
acolo zei, demoni sau suflete ale morţilor. În viaţa privată se practica 
aşa-numita hidromantică, constând în aruncarea unor alune în apă și în 
observarea şi interpretarea felului cum acestea pluteau sau se scufundau. 


2.5. Cultul eroilor şi morților 


Rădăcinile cultului grecesc se află chiar în cultul morţilor din peri- 
oada miceniană, un cult adus pentru membrii decedați ai familiilor con- 
ducătoare. "Toate oraşele sau coloniile nou întemeiate îşi primeau eroii 
lor fondatori, care se bucurau de un cult deosebit. În perioada clasică, 
eroi erau consideraţi a fi apărătorii justiției şi cei care-i pedepseau pe cei 
ce încălcau legea. Treptat, profilul eroului s-a schimbat: erou era acela 
care avea puteri „terapeutice, cel care îi proteja pe agricultori şi pe cres- 
cătorii de animale. 

Orice oraș avea voie să „eroizeze” (ăenpuilew) anumiţi cetățeni cu 
merite deosebite după moartea acestora. Eroii erau consideraţi a fi în 
același timp oameni şi zei. 

Cultul eroului se concentra, în mod firesc, asupra mormântului 
acestuia. Deseori, mormântul se afla în templu sau în jurul templului 
unei divinități cunoscute. În eventualitatea în care mormântul se afla 
în câmp liber, deasupra sa se construia o capelă mică, un așa-numit 
heroon sau un templu în toată complexitatea sa, dispunând de o statuie 
a eroului respectiv şi de un altar. Spaţiul sacru al eroului (r&uevos) era 
plantat, de regulă, cu arbori şi înconjurat de un zid. Cel mai impor- 
tant lucru pentru cultul eroului respectiv îl reprezenta indispensabila 
groapă sacrificială, în care se scurgea sângele animalelor sacrificate şi 
erau aruncate celelalte ofrande sacrficiale. De menţionat este faptul că, 
din carnea animalelor sacrificate nu se consuma nimic, pentru că era 
consacrată ființelor htonice. Ulterior, locul jertfelor a fost luat de fructe, 
prăjituri etc. 

În perioada elenistă, nenumăratele obiecte puse în mormânt din 
averea celui decedat au devenit formalități nesemnificative; în locul 
jertfei sacrificate a apărut un cult spiritualizat al morţilor, asigurat și 
îndeplinit de anumite fundaţii şi asociaţii. Mulţi oameni avuţi donau un 
capital în bani sau pământ, ale cărui dobânzi sau venituri erau folosite 
de urmaşi sau de asociaţia respectivă pentru îngrijirea mormântului şi 
pentru comemorarea celui decedat. În acest fel s-a ajuns la constitui- 
rea unor asociații familiale independente. Asemenea asociaţii existau 
în Grecia încă din secolul IV î.d.Hr. Perioada de glorie a unor astfel de 
asociaţii private a fost atinsă în timpul Imperiului, pe pământ roman. 
Din asemenea asociaţii făceau parte, cel mai frecvent, membrii claselor 
sociale inferioare, dar mai ales cei proveniţi din ţări străine. Pe acestea 
le uneau nenumărate interese comune: cinstirea aceluiași zeu, aceeași 
profesie (meşteşugari, negustori, cântăreţi, actori etc.), aceeaşi şcoală 
etc. Aproape toate asociaţiile își alegeu un zeu sau un erou ca patron, 
căruia îi consacrau un cult mai mult sau mai puţin răspândit. Cel mai 
frecvent, în această ipostază este întâlnit Dionysos. Nu arareori asoci- 
ația respectivă poseda un loc comun de înmormântare sau un monu- 
ment comun pentru incinerare. Ea suporta, cel puţin parţial, costurile 

pentru înmormântare și pentru îngrijirea mormântului. În afară de 
aceasta, morţii erau cinstiţi prin ospeţe comemorative, care aveau loc 
aproape anual în localul asociaţiei. 


3, Misterele eleniste orientale 
3.1. Misterele frigiene 
3.1.1. Cybele și Attis 


Marea zeiță- Mamă Cybele şi acolitul ei, tânărul zeu Attis, sunt ori- 
ginari din Asia Mică, cultul lor fiind larg răspândit în Frigia, Lydia şi 
Galatia. Centrul acestui cult se afla în oraşul Persinunt. 

Sărbătorile de iniţiere aveau loc către echinocțiul de primăvară, între 
17 şi 27 martie. Pe data de 15 martie, consemnată în calendarul roman 
sub numele de „intrarea trestiei” (canna intrat), confreria cannoforilor 
aducea, cu mare pompă, la templul zeiței Cybele de pe Palatin trestii 
tăiate de pe malul râului Almo, un afluent al Tibrului. Ceremonialul 
prevedea și sacrificiul unui taur de şase ani, executat de arihigall, Marele 
Preot al zeiţei, pentru belșugul câmpurilor. După şapte zile, membrii 
confreriei dendroforilor săvârşeau ceremonia „intrării arborelui” (arbor 
intrat), aducând din pădure un pin tăiat. Trunchiul acestuia era acoperit 
cu bandaje, ca un cadavru, având prinsă la mijloc o imagine a lui Attis. 
Desigur, arborele îl reprezenta pe zeul Attis mort. Semnificaţia celor 
două „intrări” ar fi următoarea: pe timpul iernii, în trestie și mai ales în 
pin se concentrau forțele vii ale naturii, spiritul vegetației; în ele trebuia 
căutat principiul vieţii spre a fi răspândit prin intermediul sacrificiului 
și pentru a fi stimulată astfel fecunditatea pământului. Aşa se și explică, 
de altfel, de ce se spunea despre zeu că murise sub un pin sau că se 
metamorfozase în pin. 

Pe 24 martie, „ziua sângelui” (dies sanguinis), avea loc marea iniţiere 
sacerdotală, când zeița Cybele își recruta preoţii (galli). Pentru această 
zi, neofiții trebuiau să se supună unor restricţii speciale timp de nouă 
zile: abstinenţă sexuală, interdicția consumării pâinii și a mai tuturor 

produselor vegetale, dar mai ales a cerealelor şi preparatelor din ele etc. 
Explicaţia este simplă: ei se abțineau să consume produse vegetale în 
general și cereale în special fiindcă, din clipa în care trestiile și pinul au 
fost tăiate, zeul vegetației - Attis era considerat mort din punct de vedere 
mistic iar, pe de altă parte, el era identificat cu spicul secerat. 

„Ziua sângelui” pare să fi fost o ceremonie de doliu desfășurată 
cu mare zarvă. Preoţii şi candidaţii la iniţierea sacerdotală se întărâtau 
împreună, ajungându-se până la o criză de nebunie colectivă. Într-un 
zgomot infernal de fluiere, chimvale şi tamburine, ei se lăsau pradă unor 
dansuri frenetice, se biciuiau până la sânge, îşi crestau braţele cu cuțite, 
furia lor făcându-i, într-o măsură mai mică sau mai mare, să nu mai 
simtă loviturile pe care şi le aplicau. În acest vacarm infernal, unul din- 
tre neofiți, slujindu-se de un cuţit din piatră, îşi amputa cu iuţeală orga- 
nele bărbătești, care erau aduse ca ofrandă zeiţei. Semnificaţia acestui 
act era aceea că galli-i sunt preoții zeiței- Mame şi că ea îi aduce în slujba 
sa prin castrare. 

După încheierea acestor rituri sângeroase, pinul-Attis era coborât 
în cavoul din templu și rămânea acolo până anul următor. Urma „ziua 
veseliei” (Hilaria). După lamentaţiile funebre din noaptea de 24 spre 25 
martie, în zori urma brusc o explozie de bucurie când era anunţată învi- 
erea zeului. Pe 26 martie nu avea loc nicio ceremonie, aceasta fiind ziua 
„odihnei” (requietio), iar a doua zi avea loc marea procesiune a Cybelei 
la râul Almo, pentru îmbăierea sacră: lavatio. În fruntea procesiunii se 
aflau quindecemvirii, iar personalităţile romane de vază erau mândre să 
meargă desculţe înaintea carului pe care era așezată statuia din argint 
reprezentând-o pe Cybele. După îmbăiere, zeița se întorcea în cetate şi 
se îndrepta spre templu sub o ploaie de flori. 

După unii autori, iniţierile aveau loc pe 28 martie; atunci, neofitul 
era sanctificat cu sângele unui taur (faurobolium) sau berbec (cribolium) 
jertfit. "Textele epigrafice dovedesc că taurobolium-ul şi criobolium-ul se 
celebrau fie pentru credincioşii asupra cărora sângele victimei era vărsat 
direct, fie în cinstea unor persoane absente, așa cum se întâmpla când era 
vorba de împărat. Probabil jertfa înlocuia ritul de automutilare a inițiatu- 
lui, deoarece acesta oferea organele genitale ale jertfei zeiței Cybele. Atât 
taurobolium-urile cât şi criobolium-urile erau niște rituri ale regenerării, 

ale renașterii întru eternitate. Cu toate acestea, anumite taurobolium-urile 
private erau reînnoite la capătul a douăzeci de ani, ca şi când eficacitatea 
lor nu depășea această durată sau trebuia să fie întărită atunci. 


3.1.2. Sabazios 


Tot din Frigia şi înrudit, de altfel, cu cultul lui Cybele-Attis, pro- 
vine şi cultul misteric al lui Sabazios, numit şi Savazios sau Sabos. Prin 
secolul al V-lea î.d.Hr. acest cult a ajuns la Atena, iar mai târziu s-a răs- 
pândit în Imperiul Roman, fără însă a se bucura de prestigiul cultului 
Cybele-Attis. Iudeii din Asia Mică îl indentificau pe Iahve ca Dumnezeu 
al sabatului cu Sabazios, un sincretism întâlnit şi la Roma deja în anul 
139 î.d.Hr. Iniţierile aveau și ele un caracter sincretist, aşa cum reiese 
dn picturile de la Roma, datând de la mijlocul veacului al III-lea d.Hr. 
Astfel, un înger bun (angelus bonus) îi conduce pe cei iniţiaţi la ospăţul 
festiv al celor „fericiți” după moarte, în lumea de dincolo. Dar inițiatul 
în misterele lui Sabazios avea parte de o „pregustare” a acestei atmosfere 
din lumea de dincolo cu prilejul ospăţului sacru, care marca sfârşitul 
inițierii nocturne la care participase. În centrul riturilor misterice se 
afla şarpele, ca reprezentant al zeului. Cel ce se iniţia îşi punea şarpele 
în sân, simbolizând prin aceasta unirea sa în iubire cu divinitatea. De 
asemenea, riturile de purificare jucau un rol însemnat. În cadrul unor 
procesiuni festive, acompaniat de muzică, dansând frenetic şi cu strigăte 
extatice („Evoi, Saboi!”), cel ce se iniţia purta cu sine într-o ladă şarpele 
sacru şi liknon-ul, coşul sacru cu primiţiile cerealiere. 


3.2. Misterele siriene 
3.2.1. Adonis 


Prezenţa zeului fenician al vegetației, Adonis, al cărui loc principal 
de cult se afla în orașul fenician Byblos, este atestată în Grecia antică 
chiar din secolul al VII-lea î.d.Hr. Aici, mitul său primeşte trăsături 
pregnant greceşti. Există, practic, două variante ale mitului grecizat ale 

acestui zeu oriental. Într-o primă variantă, se arată cum Persefona nu 
mai vrea să renunţe la Adonis, care îi fusese încredinţat de cărte Afro- 
dita, aşa încât Zeus însuși va trebui să aplaneze conflictul. El hotărăște ca 
Adonis să aparțină, în egală măsură, fiecăreia dintre cele două zeițe câte 
o jumătate de an. Mai frecvent prezentată însă este cea de-a doua vari- 
antă, care are trăsături mult mai vechi şi potrivit căreia Adonis, iubitul 
Afroditei, este rănit la vânătoare de către un mistreţ. 

Pentru cultul consacrat zeului, importante sunt doar moartea şi 
doliul după moartea acestuia, la care participă întreaga natură. Sărbă- 
toarea consacrată zeului, Adoniile, dura două zile şi avea loc în fiecare 
an vara. În prima zi avea loc o reprezentare în cadrul căreia mulţimii 
adunate îi era arătată nunta lui Adonis cu Afrodita. Pe covoraşe purpu- 
rii, înconjurate de aur, fildeș și fructe specifice sezonului de vară, se aflau 
două păpuși din lemn, deasupra cărora fluturau amoraşi. Această zi era 
una de bucurie pentru femei, care erau adoratorii propriu-ziși ai tână- 
rului zeu. A doua zi urma jelirea zeului decedat. Cu gesturi disperate, 
femeile îl purtau pe Adonis mort spre malul mării. Totuși, bocetele lor 
nu aveau doar o notă de jale adâncă, ci şi de rugăciune, pentru ca zeul 
iubit să se întoarcă după trecerea unui an. 

Mult mai târziu, deja în perioada creştină, în prima zi a Adoniilor 
aveau loc bocetele și se aduceau jertfele respective, pentru ca a doua zi să 
se sărbătorească ziua învierii zeului - ca o zi a regenerării și revigorării 
naturii —, când femeile trebuiau să apară cu părul tuns. 


3.2.2. Dea Syria 


Pe Eufrat, în Hierapolis, străvechea zeiţă tribală Attargatis avea un 
renumit sanctuar. Ca soţie a lui Hadad, ea era o divinitate a procreerii şi 
fecundității. Falusul, ca semn al forței virile, făcea parte dintre simbo- 
lurile ei de cult. Datorită acestei însuşiri, ea a devenit încă de timpuriu 
o zeiţă a naturii, ba chiar o zeiţă panteistă a destinului care conduce 
viața oamenilor și cursul lucrurilor. În această calitate, în secolele III-II 
î.d.Hr., ea a fost adusă de anumiţi sclavi sirieni în porturile greceşti, la 
Delos, în Sicilia și la Roma, ajungând în cele din urmă, prin intermediul 
trupelor orientale, sub numele de Dea Syria, până în Britania. 

Misterele consacrate zeiţei sunt confirmate prin documente datând 
doar de prin secolul I î.d.Hr., dar este sigur că ele aveau loc încă cu mult 
timp înainte la Delos, unde sanctuarul ei dispunea de un teatru. De ase- 
menea, există informaţii despre preoţii cerşetori ai zeiţei, care peregrinau 
cu o statuie a acesteia purtată de un asin prin sate, încasând de la specta- 
tori bani pentru dansurile lor extatice sângeroase şi pentru oracolele lor. 

Între altele, cultul consacrat zeiţei încearcă să promoveze ca experi- 
enţă religioasă senzualul, actul sexual prin prostituţia sacră şi prin auto- 
castrarea orgiastică, promițând adepților fericirea şi protecţia zeilor. 


3.2.3. Jupiter Dolichenus 


În Doliche, un orăşel din nordul Siriei, era adorat în perioada 
romană un zeu reprezentat de obicei aşezat pe un taur care alerga spre 
dreapta. El ţinea în mâna stângă un trăsnet, în mâna dreaptă ridicată o 
secure cu tăiș dublu, purtând pe cap o bonetă frigianăşi fiind bine înar- 
mat. Încă de pe vremea lui Vespasian, acest zeu a fost dus de către solda- 
ţii, negustorii şi sclavii sirieni în Occident, unde a pătruns sub numele 
de Jupiter Dolichenus până în regiunea Rinului, ba chiar până în Galia 
şi Britania. Adoratorii săi, în general soldaţii din legiunile romane, se 
numeau între ei „fraţi” (fratres) şi se considerau „aleşi” ai zeului Jupiter 
Dolichenus. De regulă, templele sale dispuneau de o fântână sau de o 
cisternă, utilizată pentru purificările cultice. De asemenea, ele dispu- 
neau și de un fel de cristelniță. În cadrul procesiunilor festive era purtată 
cu mare pompă statuia zeului. 


3.3. Misterele egiptene. Isis şi Serapis 


Propagat la început în Asia Mică şi în Grecia, cultul misteric al lui 
Isis şi Serapis (numele acestuia din urmă este derivat, în general, de 
la Oserapis, adică „Osiris-Apis”) a pătruns în Italia în secolul al II-lea 
î.d.Hr. şi la Roma la începutul secolului I î.d.Hr. Acest cult egiptean a 
dobândit o așa mare popularitate, încât de mai multe ori romanii s-au 
opus violent hotărârilor Senatului de a demola templele consacrate lui. 

Aidoma celorlalte mistere ale perioadei elenistice și imperiale, misterele 
egiptene dispuneau de sărbători publice, un cult zilnic şi rituri secrete. 
În ce priveşte iniţierea, pe bună dreptate mărturia lui Apuleius din car- 
tea a XI-a a Metamorfozelor este socotită cel mai serios document din 
literatura antică cu privire la mistere. 

În Egiptul antic, așa cum am mai văzut, exista o credință puternică 
în posibilitatea identificării cu Osiris (Serapis) a celui decedat. Prin ini- 
țierea sa în mistere însă, neofitul putea dobândi încă din viaţa actuală 
această identificare mistică cu zeul; după cum Osiris a fost „înviat” de 
zeița Isis, tot la fel și cel ce se iniţia putea fi „divinizat” și astfel „înviat” 
de către aceeași zeiță. 

Templele isiace aveau niște încăperi unde locuiau cei ce se pregăteau 
pentru inițiere, ducând o viață de-a dreptul monastică, până în momen- 
tul în care zeița însăși îi chema la iniţiere. Sub Ptolemei, neofiţii trăiau 
în Serapeum ca niște adevăraţi pustnici, iar „captivitatea” lor, desigur 
voluntară, putea dura chiar ani la rând, dacă Isis nu considera că nu este 
momentul să-i cheme la inițierea dorită. 

Când era chemat, candidatul, însoţit de cohorta sacră a iniţiaților, 
era condus mai întâi de Marele Preot până la băile aflate în apropierea 
imediată a templului; acolo era cufundat în apă, iar Marele Preot turna 
peste el apă din toate părțile, invocându-i pe zei. Era vorba, fireşte, de un 
rit de purificare, dar şi de regenerare. În continuare, preotul îi făcea can- 
didatului o admoniţiune secretă şi, în fața asistenţei, îi impunea cu voce 
tare o abstinenţă de la carne şi de la vin pentru zece zile. După aceste 
zece zile, la apusul soarelui, se celebra iniţierea propriu-zisă. 

Ritualul inițierii era, în fapt, străvechiul ritual osirian al funeralii- 
lor, ritual ce se aplica faraonului în viață. De data aceasta, el era aplicat 
celor ce se inițiau, pentru ca ei să intre în comuniune cu Osiris şi să se 
împărtășească din nemurirea sa. Cu acest prilej, candidatul la iniţiere 
era plimbat, cu certitudine, prin încăperi în care lumea celor morţi era 
reprodusă în picturi sau sculpturi, acesta fiind ferm convins că se află în 
lumea subpământeană stăpânită de însuși Osiris. 

Dimineaţa, candidatul reapărea în templu, unde erau celebrate ritu- 
rile obişnuite ale cultului, celelalte acte ale ceremonialului iniţierii nemai- 
fiind secrete. Acoperit cu douăsprezece veșminte sacre (figurând probabil 

mersul anual al Soarelui și cele douăsprezece luni ale anului), el venea în 
mijlocul templului, unde era pregătită o estradă din lemn, în faţa statuii 
lui Isis. Era vorba de ceremonia „întronării regale, transformată într-o 
apoteoză a inițiatului. „Renaşterea” sau „învierea” celui ce „murise”, ase- 
menea lui Osiris, se încheia printr-un ospăț cu mâncăruri alese. 


3.4. Misterele persane. Mithraismul 


Cultul zeului Mithra datează de la începuturile poporului indo-ira- 
nian. În străvechiul panteon vedic din India, cât şi în religia persană, 
Mithra apare când alături de zeul Varuna, când alături de Ahura Mazda, 
ca zeu al luminii şi adevărului. În forma în care a pătruns şi s-a răspândit 
în Imperiul Roman, cultul lui Mithra nu avea nimic comun cu o religie 
naţională. Spre deosebire de alte culte orientale prezente în epoca ele- 
nistă, el reprezenta un cult absolut de misterii, cu alte cuvinte era cele- 
brat numai de inițiați și pentru inițiați. Într-un cuvânt, cultul mithraic 
era un cult absolut închis, era un cult de confrerie. Pe de altă parte, con- 
freriile sale îşi recrutau membri exclusiv din rândul bărbaţilor, femeile 
fiind excluse de la inițiere. 

Sanctuarele lui Mithra erau, prin definiţie, niște peşteri. Ele păstrau 
numele de peșteri şi încercau să păstreze deopotrivă caracterul, forma şi 
proporţiile acestora. Erau niște grote naturale, cavități la care era adap- 
tată o construcţie, niște beciuri şi, de asemenea, unele edificii nu prea 
înalte şi a căror încăpere principală era totdeauna o criptă, o cameră 
boltită care reprezenta firmamentul, dar care rămânea și se numea pe 
mai departe peşteră sau grotă. 

Fericitul leronim şi numeroase inscripții ne prezintă numele 
celor şapte grade de iniţiere în misterele mithraice: Corb (corax), Soţie 
(nymphus), Soldat (miles), Leu (leo), Persan (perses), Sol al Soarelui (heli- 
odromus) şi Părinte (pater). E. Cumont presupune că cele șapte grade ale 
inițierilor mithraice fuseseră stabilite pornindu-se de la cele șapte planete 
ocrotitoare ale lor şi că ele corespundeau „celor șapte sfere planetare pe care 
sufletul era nevoit să le traverseze spre a ajunge la sălașul preafericiţilor”, 
adică al celor pe deplin iniţiaţi. Cele șapte planete ocrotitoare ale treptelor 

de iniţiere erau următoarele: Mercur-Corb, Venus-Soţie, Marte-Soldat, 
Jupiter-Leu, Lună-Persan, Soare-Sol al Soarelui şi Saturn-Părinte. 

Admiterea în primele grade inițiatice era acordată inclusiv copiilor, 
începând de la vârsta de şapte ani. Aceștia primeau în prealabil o anu- 
mită educaţie religioasă și învățau imnuri şi cântece. Comunitatea celor 
inițiați cuprindea două grupări: „slujitori” și „participanţi”, din rândul 
celor din urmă făcând parte iniţiaţii de la gradul Leu în sus. 

Din păcate, nu se cunosc prea multe detalii despre iniţierile în fie- 
care treaptă. Tertulian aminteşte de o anume formă de „botez” care avea 
probabil menirea de a-l introduce pe neofit în noua viaţă. Este posibil 
ca acest ritual să-l fi vizat pe neofitul care se pregătea să devină Soldat. 
Apoi, Soldatului i se înmâna o coroană pe care el trebuia să o refuze, 
spunând că „Mithra este singura sa coroană”, după cum menţionează 
Tertulian. În continuare, el era însemnat pe frunte cu un fier roşu sau 
purificat cu o făclie aprinsă. Iniţierea în treapta de Leu prevedea turna- 
rea de miere în palmele candidatului, ungându-i-se totodată cu miere 
limba, pentru că mierea era considerată hrana celor sfinţi şi a nou-năs- 
cuţilor, aşa cum arată Porfir. 

Conform unei informaţii creştine furnizate de Pseudo-Augustin 
(Quaestiones veteris et novi Testamenti, 114, 12) din veacul al IV-lea, 
celor pregătiți pentru iniţiere li se legau ochii, fiind înconjurați de o ceată 
de dansatori frenetici, dintre care unii încercau să imite ţipătul corbilor, 
iar alții răgeau asemenea leilor. Alţii aveau mâinile legate cu intestine 
de găină și trebuiau să sară peste un șanț plin cu apă. În fine, apărea un 
oficiant cu o spadă, tăia intestinele și se declara eliberator. 

Aşa cum reiese din anumite scene de iniţiere pictate în mithraum- 
uri, cum ar fi acela de la Capua, este evident că în cadrul acestor mistere 
aveau loc şi anumite confruntări iniţiatice. Într-una dintre aceste scene, 
cel pregătit pentru inițiere apare gol, stând jos, legat la ochi şi, probabil, 
cu mâinile legate la spate. Mystagogul apare apropiindu-se de el pe la 
spate, parcă dorind să-l îmbrâncească înainte. În față este prezentat un 
sacerdot în veșmânt oriental, cu o bonetă frigiană pe cap şi cu o spadă 
în direcţia captivului. De asemenea, se ştie că respectivul candidat la 
inițiere trebuia să asiste la un omor simulat, după care i se arăta o spadă 
pătată de sângele presupusei victime. 

Deşi aceste imagini prezintă multe scene care contrastează 
realmente cu bunul simţ religios, totuşi Ernest Renan ţine să supra- 
evalueze mithraismul şi posiblităţile sale de universalizare, dacă 
contextul istoric i-ar fi fost mai favorabil: „Dacă creştinismul ar fi fost 
oprit în creşterea sa de vreo boală mortală, lumea ar fi fost mithraistă”. 
Fireşte, afirmaţia sa se corelează cu prestigiul şi popularitatea de care 
se bucurau misterele mithraice în secolele III-IV d.Hr.; el era foarte 
impresionat de răspândirea lor masivă în toate provinciile Imperiului 
Roman. Dar, aşa cum subliniază Mircea Eliade, trebuie reţinut foarte 
bine faptul că mithraismul, spre deosebire de multe alte mistere, nu 
admitea femeile la iniţiere. Or, o asemenea interdicţie făcea dificilă, 
dacă nu imposibilă convertirea lumii la mithraism și, cu atât mai puţin, 
ținerea pasului cu creştinismul. 

Unii Sfinţi Părinţi şi scriitori bisericeşti din primele veacuri creştine 
au înfierat puternic mithraismul pentru practicile sale. Astfel, Sfântul 
Grigorie de Nazianz se referea la „chinurile şi cauterizările mistice” (Ora- 
tio IV, Adversus lulianum, 70) la care erau supuşi cei ce se iniţiau în mis- 
terele lui Mithra, având în vedere treapta de Soldat, care presupunea ritul 
însemnării cu fierul înroşit pe frunte a neofitului; după aceea, Tertulian 
se referă şi el la „ofranda pâinii” și a „apei” din mithraism, pe care o soco- 
tea o imitație diabolică a „euharistiei” din creştinism. Sfântul Iustin Mar- 
tirul și Filosoful, într-una din apologiile sale, explică aceste asemănări 
aparente astfel: „E ceea ce, pe calea imitaţiei, demonii cei răi au prescris 
să se facă şi în misterele lui Mithra; căci în ceremoniile de iniţiere sunt 
înfăţişate pâinea şi o cupă cu apă, odată cu anumite formule pe care voi 
le știți sau le puteţi afla” (Apologia I, 66; cf. Dialogul cu iudeul Trifon, 70). 


4. Filosofia religioasă 


Încă de pe la începuturile înfloririi sale, gândirea grecească antică a 
abordat problemele religioase dintr-o perspectivă filosofică și a încercat 
să pătrundă în panteonul transmis prin mit şi cinstit prin cult cu ajuto- 
rul raţiunii și al speculației. Mai mult decât atât, filosofii şi-au însuşit tot 
mai mult problema religiei, ba chiar au devenit ei înșiși creatori de idei 

şi sisteme religioase, contribuind la dezvoltarea istoriei religioase antice. 
Răspândirea culturii greceşti şi amestecul ei cu elemente religioase ori- 
entale în perioada elenistică au stimulat acest proces. Între filosofii din 
această perioadă au existat critici şi adversari ai religiei, dar şi unii care 
şi-au adus o contribuţie considerabilă pozitivă pe această linie. Fireşte, 
ne vom referi doar la sistemele filosofice religioase mai importante. 


4.1. Epicureismul 


Epicur din Samos (341-270 î.d.Hr.) a întemeiat prin anii 307-306 la 
Atena o şcoală desemnată, uneori, şi ca o comunitate sau sectă, întrucât 
îşi baza comunitatea de viaţă pe un cult interior al prieteniei. Ca asocia- 
ție culturală, această școală epicureică dispunea de sărbători comune, în 
primul rând ziua de naștere a întemeietorului ei, de ospeţe comemora- 
tive şi acte de cult. Socotit un eliberator de îngrădirile religioase clasice, 
de iluzii şi teamă, Epicur însuși a început să fie cinstit în forme quasire- 
ligioase. În faţa adepților săi, el trecea drept un „mântuitor”. 

Din punct de vedere filosofic, Epicur explica apariţia lucrurilor 
lumii în urma formării unor adevărate „vârtejuri” ale atomilor, cărora 
le atribuia spontaneitate, libertate şi autodeterminare. În concepţia sa, 
există o infinitate de lumi, dacă avem în vedere că Universul este infi- 
nit şi că spaţiul şi numărul atomilor este infinit. Lumea noastră nu este 
decât o parte din acest Univers infinit. Pe de altă parte, spunea el, dacă 
Universul ca totalitate este veşnic, totuși nenumăratele lumi, cum este şi 
a noastră, sunt produse şi, în consecinţă, trecătoare. 

În baza unei asemenea concepţii mecaniciste, Epicur a ajuns, fireşte, 
la ateism. În viziunea sa, lumea este dominată de materie şi de legile 
acesteia care exclud din capul locului vreo creaţie din nimic, cât şi con- 
ducerea Universului de către o anume Providenţă divină. 

În privinţa sufletului, filosoful susținea că acesta ar consta din patru 
părți: o materie caldă, una similară aerului, alta similară suflării și, în 
fine, una dintr-o materie anonimă compusă, la rândul ei, din atomi 
foarte fini, deosebiți de atomii lumii fizice. O atare materie gândită ca 
suflet este răspândită, practic, în tot trupul. În acest fel însă, Epicur 

concepea sufletul ca o parte veritabilă a trupului, mai precis ca pe un 
organ al acestuia şi nu ca pe o entitate distinctă de acesta, autonomă. 
Care era destinul sufletului după moarte? În concepția sa, el se dezinte- 
gra, ca şi trupul, în atomii din care era compus. Prin urmare, nu poate fi 
vorba de o nemurire a sufletului. 

Paradoxal, deși ateu, Epicur accepta zeii. Însă el afirma că aceştia ar 
fi ființe trupeşti, frumoase, compuse din atomi eterici și, în consecinţă, 
asemănători oamenilor. Mai mult, el le atribuie chiar și deosebiri de sex. 
Tot paradoxal este la Epicur și faptul că, deși sunt corporali, asemenea 
oamenilor, zeii săi sunt netrecători, trăind în spaţiile extramundane, 
departe de schimbările din lume şi fără a avea absolut nicio legătură 
cu destinul lumilor și al omului. El încearcă să evite această contra- 
dicție, susținând că zeii ar avea trup eteric, compus din atomi perfect 
transparenți. 

În plan moral, Epicur porneşte de la premisa că toate ființele, inclusiv 
omul, prin firea lor, tind să evite durerea și să trăiască plăcerea (n5ovn) 
care conduce la adevărata fericire. El era convins că orice plăcere în sine 
este un bun, pe când suferinţa este un rău. De aceea, el susținea că plăce- 
rea trebuie să devină pentru orice înțelept scopul ultim al existenţei sale, 
în timp ce suferința singurul rău de care trebuie să se ferească. În opinia 
sa, temeiul tuturor plăcerilor sau al sentimentelor de plăcere ar fi plăce- 
rea trupească, plăcerea senzorială. Unul dintre discipolii săi, Metrodor, 
mergea până acolo încât afirma în acest sens: „Fiecare început al valorii 
este plăcerea burţii, tot produsul plin de înțelepciune ajunge la sfârșit la 
aceasta. 

Cu toate acestea, Epicur preţuia și plăcerea spirituală, înţeleasă ca 
ataraxia, ca o plăcere provenită din starea de liniște interioară. Pentru 
aceasta este nevoie, în concepţia sa, de înţelepciune, de înţelegere, în ea 
avându-și originea toate virtuțile. 

Epicureismul a fost reînviat prin anul 200 d.Hr., în timpul Imperiului, 
de către Diogene, în provincia Licia. Acesta a fixat principiile epicureice 
pe o piatră redescoperită de curând. Dar cel ce a influenţat mult cultura 
antică şi pe cea modernă în sensul epicureismului a fost, desigur, poe- 
tul Lucretius Carus, mai ales prin lucrarea sa De rerum natura (Despre 
natura lucrurilor). 

4.2. Stoicismul 


Mişcarea filosofică elenistă cea mai considerabilă, care prin orien- 
tarea sa practică, legată de viaţă, a înlocuit sistemele metafizico-specula- 
tive ale lui Platon şi Aristotel, a fost stoicismul. 

Şcoala stoică a fost întemeiată de către Zenon din Kition (333-262 
î.d.Hr.), care s-a născut în insula Cipru. Potrivit concepţiei stoice, tot 
ceea ce există este corporal, şi anume fie ca principiu „suferind” (mate- 
ria), fie ca principiu „activ” (fizica), respectiv focul creator, identic cu 
Logosul - Dumnezeu - Zeus. Logosul a creat tot ceea ce este individual 
din unitatea existenței primordiale, în sensul că materia (bAn) ca sub- 
strat a primit o anume calitate, o formă, dar în primul rând a primit 
calităţile sau formele primordiale ale celor patru elemente (focul, aerul, 
apa şi pământul), care se pot întrepătrunde reciproc. Suportul material 
al focului este Logosul, ca element creator de viaţă, care conservă viaţa 
de pe pământ şi penetrează întreg cosmosul. 

Lumea este un cosmos unitar, continuu şi bine organizat, un orga- 
nism determinat de Logos (Iov Aoyik6v), veşnic ca substanţă dar care, 
în calitate de produs al Logosului, este supus și el dispariţiei: după o 
perioadă cosmică, ordinea cosmică degenerează și e reabsorbită de sub- 
stanța primordială a focului, pentru ca, după aceea, prin Logosul creator, 
care acționează prin puterile sale seminale (orepuarikoi A0you) în toate 
componentele materiei să fie restabilită, şi anume conform unei legături 
indestructibile, exact aşa cum a fost şi mai înainte; fiindcă, indiscutabil, 
ordinea cosmică actuală, ca lucrare a Raţiunii cosmice desăvârşite, este 
cea mai bună dintre câte sunt posibile. 

Pentru stoici, Divinitatea este ceva material, motiv pentru care fizica 
şi teologia nu reprezintă decât două modalităţi distincte de a privi spre 
acelaşi obiect. Evident, Divinitatea n-ar mai fi divinitate dacă n-ar dis- 
pune de rațiune. În concepţia stoică însă, rațiunea este și ea ceva mate- 
rial. Prin aceasta, divinitatea-rațiune guvernează, în fapt, atât lumea 
însuflețită cât şi pe cea neînsuflețită. În cazul stoicilor, ea poate fi identi- 
ficată cu ceva ce însemnează „destin”, o forță căreia se supun chiar şi zeii. 

Aşa cum s-a văzut, Zenon identifica Divinitatea cu focul creator, 
cu Zeus, cu Rațiunea lumii etc., dar la toate aceste epitete mai adaugă 

unul foarte important: Providența conștientă de un scop. De pildă, zeii 
lui Epictet nu sunt altceva decât conducătorii destinului uman, dar şi 
ai Universului. Ei hotărăsc destinul fiecărei plante, fiecărui animal şi al 
fiecărui om. 

Tocmai cu aceasta se corelează și credinţa stoicilor în mantică. 
Zenon a scris chiar o carte întreagă despre mantică. Stoicii erau con- 
vinși că fenomenele lumii se influențează reciproc, așa încât mişcările 
planetelor influenţează tot ceea ce se întâmplă pe pământ, inclusiv viaţa 
oamenilor, bucuriile şi suferințele lor. 

În ceea ce priveşte sufletul, filosofii stoici, potrivit concepției lor psi- 
hologice materialiste, susțin că materia obişnuită a sufletului este supusă 
morții, pe când raţiunea, materia spirituală cea mai fină, ca parte a Divi- 
nităţii, este nemuritoare. De pildă, Posidonius (135-50 î.d.Hr.), stoic 
convins, afirma că sufletul trebuie să fie nemuritor, pentru că este cauza 
mișcării care nu are sfârşit. El nu se poate dezintegra, așa cum afirmau 
epicureii, pentru că este o unitate şi este ceva simplu. Sufletul nu apare 
simultan cu trupul, el vine în trup de undeva din exterior, fiind preexis- 
tent, iar după moartea trupului se ridică în zonele astrale, unde va avea 
parte de aceeaşi hrană ca și planetele. 

În plan moral, toți filosofii stoici susţin că a fi virtuos înseamnă, 
în fond, a trăi în concordanţă cu principiul naturii, adică natura sau 
rațiunea individuală trebuie să fie în concordanţă cu natura sau rațiunea 
universală; trebuie respectată ordinea rațională a lumii, trebuie respectată 
armonia cosmică. Stoicii sunt critici foarte severi la adresa celor care 
strică sau fac imposibilă această armonie. Cine strică această armonie 
cosmică? Instinctele sau afectele omului. De aceea, libertatea față de 
instincte și afecte reprezintă o premisă esenţială a moralității. Ele trebuie 
subordonate raţiunii, fiindcă doar raţiunea îl distinge pe om de celelalte 
făpturi, dar mai cu seamă de animale. 

Avuţia, onorurile şi gloria, iubirea și prietenia reprezintă un impe- 
diment foarte serios spre viața virtuoasă, motiv pentru care orice „înţe- 
lept” stoic renunţă la toate acestea și trăiește într-o deplină simplitate. 
Pentru stoici, comparativ cu cel „înţelept”, ceilalți oameni, dominați de 
instincte și pasiuni, sunt niște „nebuni”, pentru că nu sunt conduși de 
rațiune. De fapt, acolo unde rațiunea nu domină, ea este inexistentă. 

În pofida unor aspecte cu totul pozitive ale moralei stoice, totuși 
n-au întârziat să apară multe critici legate de ea, mai ales în ce pri- 
veşte valoarea ei pentru viaţa în sine. Opoziția radicală între raţional și 
instinctual, discrepanţa între „înţelepți” și „nebuni” arată mai degrabă 
defectele unui rigorism extrem și exacerbat. 

Cicero (106-43 î.d.Hr.) a transmis mai departe romanilor concepţia 
şi atitudinea stoică față de lume și viaţă. Între adepţii romani ai stoi- 
cismului de mai târziu se numără Seneca (4 î.d.Hr. - 65 d.Hr.), Epictet 
(cca 50-120 d.Hr.), despre care am amintit, şi împăratul-filosof Marcus 
Aurelius (121-180 d.Hr.). La aceștia se adaugă, fireşte, şi nenumărați 
predicatori în materie de morală şi religie, întrucât a existat și o variantă 
populară a acestei învățături şi filosofii. 


4.3. Neopitagoreismul 


Principalii reprezentanţi ai neopitagoreismului sunt: Apolonius din 
Thyana, contemporan cu Sfântul Apostol Pavel, după cum am mai spus, 
Moderatus din Gades, din aceeaşi perioadă, şi Nichomachus din Gerasa, 
născut în Arabia, care a trăit în jurul anilor 140 sau 150 d.Hr. 

Caracteristică pentru neopitagoreici este concepția lor dualistă, 
relația cu lumea divinului în acte ritualice și revelații, speranţa într-o 
continuare a vieţii într-o lume mai bună dincolo de mormânt şi o inter- 
pretare alegorico-moralizatoare a cultelor tradiţionale. Însuşi Pitagora 
este considerat o ființă superioară, care se revelează. De asemenea, neo- 
pitagoreicii acceptau prezicerile, interpretarea viselor şi a numerelor, 
promovând totodată o viață morală ascetică. 

În concepția lui Apollonius din Thyana, „Unul”, adică „Dumnezeu”, 
era distinct de toate cele existente, inclusiv de ceilalţi zei. El nu poate 
fi definit prin noţiuni, ci doar prin conceptul de nous. Toate lucrurile 
pământeşti există doar pentru ele însele, sunt impure și fără valoare, 
motiv pentru care nu pot intra în contact cu Dumnezeu. 

O personalitate apropiată neopitagoreismului a fost Plutarh din 
Cheroneea (cca 50-125 d.Hr.), discipol al filosofului peripatetician 
Ammonius, care a profesat filosofia la Atena sub Nero și Vespasian. 

Lucrările lui Plutarh sunt uneori foarte apropiate de spiritul lui Platon, 
deși uneori se îndepărtează de acesta. Unele dintre acestea au un carac- 
ter pedagogic şi filosofico-religios. 

În general, el combate monismul stoic şi, asemenea lui Platon, sus- 
ţine existenţa a două principii cosmice: pe de o parte Dumnezeu, ca 
origine a binelui, iar pe de altă parte, materia, ca o condiţie a existenţei 
răului. În viziunea lui Plutarh, lumea reprezintă o parte a lui Dumnezeu, 
o emanaţie din acesta. Între Dumnezeu şi materie, filosoful plasează 
„ideile, temeiul veșnic al tuturor lucrurilor, care sunt în același timp 
numere. În fiinţa sa, Dumnezeu rămâne incognoscibil; el vede totul, dar 
este invizibil; el este unitar și liber de orice alteritate; el nu este născut, 
pentru că este însăși Existenţa în sine; de aceea, noi putem percepe doar 
acțiunile sale. 

Totodată, Plutarh mai susține că materia (VAn) în sine nu este rea, 
ci indiferentă; ea este locul comun atât pentru bine, cât și pentru rău. 
El este adeptul politeismului, întrucât crede că există zei inferiori şi 
demoni. În parte, zeii sunt buni, dar și răi, după cum și sufletul omenesc 
este simultan bun şi rău. Omul are în sine trei părți componente: trup, 
spirit şi suflet. Sufletul este nemuritor. 


4.4. Neoplatonismul 


Filosofia neoplatonică reprezintă cea mai semnificativă creaţie filo- 
sofică a primului mileniu de după Hristos; ea a fost în același timp filo- 
sofie religioasă, ba chiar religie, în sensul de religiozitate mistică. Ca şi 
alte sisteme filosofice, neoplatonismul se bazează pe filosofia lui Platon, 
deoarece comportă trăsături dualiste şi accentuează ontologicul. 

Locul său de naștere este orașul Alexandria, oraș aflat în punctul 
de intersecție a trei continente: Asia, Africa şi Europa. În acest punct 
a căpătat practic contur una dintre ideile fundamentale ale întemeie- 
torului acestui oraş, respectiv Alexandru cel Mare, întrucât în vremea 
sa s-au întâlnit aici aproape toate religiile și concepțiile filosofice. Dar 
acestea nu au interacționat doar, ci s-au și amestecat în formele cele mai 
diverse posibil. În urma întâlnirii dintre spiritul antic grecesc şi spiritul 

Orientului, prin neoplatonism, aici avea să se nască mistica grecească, 
aproape inegalabilă. De fapt, spun unii istorici ai filosofiei, neoplatonis- 
mul avea să apară pe fondul discreditării vechilor sisteme filosofice gre- 
cești, pe fondul respingerii categorice a dominaţiei raţiunii și, totodată, 
a creşterii credinţei în puterea intuiției ca experienţă. Acum se naşte o 
nouă viziune despre lume și viaţă, în baza căreia adevărul nu mai era 
așteptat să apară decât printr-o revelaţie mai înaltă. 

Personalitatea de numele căreia se leagă neoplatonismul este Plotin 
(203-270 d.Hr.), care dispunea de o uriaşă putere de sinteză și care este 
cel mai mare gânditor al Antichității târzii. La rândul său, el era disci- 
polul nu mai puţin cunoscutului filosof Ammonius Saccas (cca 175-243 
d.Hr.) din Alexandria, despre care unii istorici afirmă că ar fi de origine 
indiană, provenind din celebra dinastie Shakya din nordul Indiei, ace- 
eași dinastie din care se trăgea şi Buddha. 

În concepţia lui Plotin, Dumnezeu este transcendent; El se află 
deasupra lumii și, în consecință, nu poate fi definit sau cuprins în sim- 
ple concepte. El este „Unul” (70 tv), fiind numit — deși orice atribut nu 
poate surprinde exact ceea ce Dumnezeu este în Sine - şi „Principiul” 
(âpxn) sau „Cel Dintâi” (r0 np&rov), întrucât în El își găsesc fundamen- 
tul unitatea ființei noastre, a întregii vieţi, a tuturor fenomenelor şi chiar 
a materiei. Dumnezeu este Absolutul, El este nu numai unitatea tutu- 
ror lucrurilor, dar și valoarea supremă a acestora. El nu este existența, 
ci temeiul întregii existenţe, este centrul Universului lucrurilor, izvorul 
etern al virtuţii şi obârşia iubirii divine; în jurul Său se mișcă totul şi spre 
EI se îndreaptă totul. Tot ceea ce există este produsul Său, pentru că, deși 
este transcendent, totuşi întrepătrunde totul. 

Totul se naște din El prin emanaţie; toate formele de viaţă emană 
din acel „Unul” - Dumnezeu din veșnicie, din fundamentul existenţei și 
al vieții, spre care se întorc mereu. Nu este vorba, firește, de o emanaţie 
cu un caracter istoric sau fizic, ci de una supranaturală. 

În viziunea neoplatonică, Dumnezeu este prezent permanent în 
lume, dar aceasta nu înseamnă că EI S-ar împărţi, fiindcă tot ceea ce este 
spiritual nu se divide şi nu poate fi divizat. Cum este EI atunci prezent în 
lume? Prin forțele Sale spirituale, numite de Plotin wnooraoic. Şi, dacă 
Dumnezeu este prezent în lume, înseamnă că şi omul se poate împărtăși 

de Dumnezeu, în viziunea lui Plotin, dar numai cu condiţia eliberării 
propriului interior, în care să fie primit însuși Dumnezeu. La unirea, ba 
chiar la unitatea cu Dumnezeu - „Unul', omul poate accede doar prin 
extaz; în niciun caz însă prin dialectică, prin intermediul gândirii dis- 
cursive, ci într-o stare extatică, în care omul Îl intuieşte pe Dumnezeu, îl 
experimentează, după care se uneşte cu El. 

Treapta supremă a existentului este Spiritul, identic cu Existenţa 
supremă și cu „ideile” din platonism, cu acele „Idei” - prototip din sis- 
temul idealist platonic, ce se regăsesc și în conceptul lui Aristotel des- 
pre „gândirea gândirii” (vonois vonoewc), Rațiunea care transcende și, 
simultan, cuprinde totul. Spiritul acesta universal este unul și, totodată, 
o diversitate (£v noAAa), prin faptul că el conţine în sine întreaga lume 
inteligibilă. EI reprezintă, de fapt, o pură activitate şi actualitate. Pen- 
tru Plotin, Spiritul apare ca un principiu absolut creator, comparativ 
cu sufletul care este un principiu pasiv. Sufletul are o natură feminină, 
este imanent lumii şi contrar Spiritului, conceput ca o entitate veşnică şi 
aflată permanent deasupra lumii. 

De fapt, Spiritul lumii constituie izvorul energiilor sufleteşti ale 
divinităților, demonilor, oamenilor, animalelor şi plantelor, al tuturor 
fiinţelor individuale. EI dă suflet acestor fiinţe, fără să se divizeze însă în 
ele, ci rămânând pentru totdeauna o unitate. Spiritul universal cuprinde 
în sine toate aceste suflete individuale. După cum spaţiul reprezintă 
locul unde se regăsesc toate corpurile, tot astfel Spiritul universal este 
Jocul unde se regăsesc toate sufletele individuale. În viziunea lui Plotin, 
Universul este trupul în care se regăseşte Spiritul lumii, în timp ce acesta 
din urmă penetrează întregul Univers, fără însă să se simplifice sau să se 
dividă în funcţie de lucrurile pe care le întrepătrunde. 

Totodată, Plotin este de părere că sufletul individual este calea pe 
care omul, fiecare om, trebuie s-o urmeze pentru a ajunge la Spirit, iar 
prin Spirit se uneşte cu Dumnezeu. 

În concepţia neoplatonică, sufletul este o substanță imaterială, 
separabilă de trup, neîmpărțită, simplă şi întreagă. Aceasta înseamnă 
că sufletul este întreg în fiecare parte a trupului, deși începutul activită- 
ţii sale se află în creier. Ciudat este faptul că, pentru Plotin, nu sufletul 
este cel care sălășluieşte în trup, ci trupul în suflet, ca organ al acestuia, 

întrucât sufletul este coordonatorul funcţiilor trupului. Orice suflet își 
formează trupul său, fără de care acesta din urmă nici nu poate exista. 

Urmașii și adepţii lui Plotin au urmat linia sa, ba chiar au 
intensificat-o. Întreaga teologie şi demonologie a Antichității apusene 
şi a Orientului, împreună cu cultele religioase populare, cu practicile 
ceremoniale, oraculare și magice inferioare, au fost valorificate în cadrul 
unui mare sistem mitologico-teologic speculativ, aflat sub auspiciile 
maestrului Plotin. Acest lucru l-a făcut, în primul rând, sirianul 
Iamblichos (secolul IV d.Hr.), un discipol al lui Porfir din 'Tyr care era, la 
rândul său, discipol al lui Plotin. De asemenea, până în secolul al VI-lea 
d.Hr., a existat o puternică școală neoplatonică la Atena, după cum 
au existat, la fel de bine, și neoplatonici occidentali, cum ar fi Marius 
Victorinus (275 - cca 362 d.Hr.), care au influenţat, spun unii cercetători, 
chiar evoluţia religioasă a Fericitului Augustin. 


4.5. Hermetismul 


În general, prin hermetism înţelegem o multitudine de credinţe, idei 
şi practici religioase cuprinse în textele hermetice, redactate între seco- 
lele III î.d.Hr. și III d.Hr. Există, practic, două categorii de texte: unele 
aparțin hermetismului popular (astrologie, magie, ştiinţe oculte, alchi- 
mie) şi altele ţin de hermetismul savant, fiind reprezentate, în primul 
rând, de cele șaptesprezece tratate din Corpus Hermeticum. Aceste texte 
vizează, înainte de orice, sincretismul iudeo-egiptean, deşi se resimte și 
influența platonismului; începând cu secolul al II-lea d.Hr., dualismul 
gnostic devine prioritar. Textele hermetismului popular s-au impus mai 
ales în epoca Imperiului, revelând „secretele naturii” (de pildă doctrina 
analogiei, relaţiile de „simpatie” existente între diferitele nivele cos- 
mice). Cunoscând aceste „secrete, magicianul reușea să le stăpânească 
şi, în plus, să dispună de forțele lor. „Ştiinţa” hermetică nu era doar un 
mister, ci și o transmitere inițiatică a acestui mister; „secretele naturii” 
puteau fi cunoscute atât prin rugăciune și acte de cult, cât şi — la un nivel 
inferior — prin magie. 

Textele hermetice savante, ca şi cele populare de altfel, sunt consi- 
derate a fi revelate de către un zeu, cunoscut sub numele său grecesc ca 
Hermes Trismegistul („cel de trei ori foarte mare”). Ele se deosebesc însă 
de cele populare mai ales prin doctrina lor. Descoperim aici două con- 
cepţii diferite: una de tip monist-panteist şi alta dualistă. Conform celei 
dintâi, cosmosul este bun și frumos prin sine însuși, întrucât este pătruns 
de Dumnezeu, numit în Corpus Hermeticum (V, 2) „zeu”, „Marele Zeu”, 
„Zeul invizibil” care se manifestă prin intermediul lumii. La Dumnezeu 
se poate ajunge prin contemplaţia cosmosului. Divinitatea este în ace- 
laşi timp „Unul” şi „Totul. Omul ocupă a treia treaptă în această triadă, 
după „Marele Zeu” şi cosmos. Potrivit celei de-a doua concepţii, însă, 
lumea este una fundamental rea, ea nu poate fi opera „Marelui Zeu”, a 
divinității, pentru că divinitatea primordială transcende materia, este 
mai presus de aceasta, fiindcă „Marele Zeu” rămâne ascuns în miste- 
rul propriei sale fiinţe. Calea pe care se poate accede la Dumnezeu este 
fuga de lume, înstrăinarea de ea, fiindcă lumea este „totalitatea răului . 
Înstrăinat de lume, iniţiatul nu face altceva decât să săvârșească „naş- 
terea divinității”, după cum se arată în Corpus Hermeticum (XIII, 7), şi 
să „renască” el însuşi; de acum înainte, el are un trup nemuritor, el este 
„Fiul lui Dumnezeu, Totul în Tot” (XIII, 2). În acest sens, textele herme- 
tice savante presupun existenţa unor grupări închise, participând la acte 
iniţiatice comparabile cu acelea ale alchimiştilor și tantricilor. 


5. Concluzii. Misterele eleniste și misterul creștin 


Aşa cum s-a putut observa din prezentarea misterelor greceşti și 
eleniste, prin iniţiere neofitul atingea un alt mod de a fi: el devenea egal 
cu zeii, se identifica cu aceştia. În general, anticii păgâni credeau şi ei cu 
tărie în divinizarea omului prin asemenea mistere cultice: „Să ştii, aşa- 
dar, că tu eşti un zeu”, afirma Cicero în lucrarea sa De Republica (VI, 17). 
Tot la fel, într-unul din textele hermetice se spune: „Te cunosc, Hermes, 
şi tu mă cunoști: eu sunt tu și tu eşti eu”. 

Credinţa că cei inițiați urmau să aibă parte de o situaţie cu totul 
privilegiată nu numai în timpul vieții actuale, dar și după moarte, a 

cunoscut o largă răspândire în perioada elenistă. Prin iniţiere, candi- 
dații urmăreau, în fapt, să-şi asigure supraviețuirea după moarte, ba 
chiar nemurirea. În acest scop, toate misterele păgâne folosesc un „sce- 
nariu” comun, după cum s-a văzut: moartea mistică a celui ce se iniţia, 
iar apoi renașterea sau „învierea” spirituală. Această „înviere” personală 
nu putea avea loc decât în cadrul unor mistere de iniţiere particulară, 
fiindcă cultele publice își propuneau, în primul rând, sacralizarea vieţii 
publice și continuitatea statului. 

Ulterior, „scenariul” unor asemenea mistere avea să pătrundă, în 
cele din urmă, într-o vastă literatură spirituală și filosofică, începând cu 
Antichitatea târzie, deși filosofia și inițierea au devenit un fel de laitmo- 
tiv de pe la începuturile pitagoreismului și platonismului. Şi mai intere- 
sant este însă faptul că anumite aspecte ale acestei „misteriosofii” aveau 
să supravieţuiască chiar până în Evul Mediu. Astfel, doctrina misterio- 
sofică a fost revigorată în unele cercuri literare şi filosofice prin redesco- 
perirea neoplatonismului în Italia din perioada Renașterii. 

Multă vreme, încă de pe la sfârşitul secolului al XIX-lea, numeroși 
savanţi au încercat să explice originile creştinismului pe baza unei pre- 
tinse influenţe directe sau indirecte, venite din partea misterelor greco- 
orientale. Cercetările recente au infirmat însă clar toate aceste teorii. De 
pildă, s-a pretins că multe elemente de iniţiere din misterele eleniste au 
fost preluate de creștinism. În acest sens, spuneau ei, botezul creştin n-ar 
fi altceva decât „botezul” mithraic. Lucrurile nu stau însă așa. Este ade- 
vărat că botezul creştin poate fi socotit un fel de „iniţiere, pentru că-l 
integrează pe catehumen în noua comunitate religioasă, deschizându-i 
drumul spre viaţa veşnică. Dar, spre deosebire de aşa-numitele „bote- 
zuri” păgâne, botezul creștin a devenit şi a putut deveni un sacrament, 
o taină, tocmai pentru că a fost întemeiat de Hristos. Așadar, valoarea 
sacramentală a botezului se datorează faptului că primii creștini au văzut 
în lisus pe Mesia, Fiul lui Dumnezeu. Botezul creştin este, în fond, un dar 
gratuit conferit de Dumnezeu omului, care face posibilă renașterea prin 
apă şi prin Duh (loan 1, 5), după cum subliniază şi Mircea Eliade. Tot 
astfel, Euharistia creștină a fost bănuită de unii cercetători a-şi avea origi- 
nile în mesele rituale din mistere, cum ar fi, de exemplu, „ofranda pâinii” 
din mithraism, despre care amintesc inclusiv Sfântul Iustin Martirul şi 

Filosoful ori 'Tertulian. Dar, aşa cum afirmă și Eliade, aceşti cercetători 
ignoră lucrul cel mai fundamental atunci când vin cu această ipoteză: 
pentru creştini, Euharistia era și este legată de o persoană istorică și de un 
eveniment istoric (Hristos şi Cina cea de Taină), pe care le reactualizează 
până la sfârşitul lumii, şi nicidecum de persoane şi evenimente mitico- 
imaginare, aşa cum se întâmplă în misterele eleniste păgâne. 

S-a mai încercat, de asemenea, acreditarea ideii că misterele iniția- 
tice eleniste şi creștinismul ar pendula, în fapt, în jurul aceluiași punct 
comun: „moartea” și „învierea” divinității, de care se poate împărtăși şi 
cel ce se inițiază prin ritualuri inițiatice speciale. Însă, aşa cum se ştie, 
ceea ce distinge, în primul rând, creştinismul de cultele misterice și 
ezoterice, în general, este sentimentul de bucurie și de noutate pe care 
acesta îl aduce în lume. Noutatea creştinismului — subliniază foarte fru- 
mos același Eliade - a constat și constă în istoricitatea lui lisus Hris- 
tos, ca om şi Dumnezeu, iar bucuria izvorăşte din certitudinea Învierii 
Sale. Pentru primii creştini, Învierea lui Hristos nu putea fi asemănată 
„morţii'şi „învierii” periodice a divinităților din mistere: Attis, Adonis, 
Serapis etc. Asemenea vieţii, patimilor şi morţii Sale de pe cruce, Învie- 
rea lui Hristos a avut loc în istorie, „în timpul lui Ponţiu Pilat”. Învierea 
Sa a fost un eveniment ireversibil; ea nu se repetă în fiecare an, precum 
cea a zeului Adonis, de pildă. Învierea lui Hristos a deschis o nouă eră 
în istorie, prin reînnoirea totală a lumii din punct de vedere spiritual. 
Fireşte, aceasta constituia și pentru primii creştini un „mister”, dar un 
„mister” care urma să fie propovăduit „în gura mare” tuturor popoare- 
lor. „Iniţierea” în misterul creştin era deschisă tuturor. 

Este foarte adevărat că, în triumful său, creștinismul şi-a însușit câte 
ceva din acea lume păgână aflată la apogeu: nu elemente iniţiatice din 
misterele eleniste, ci noţiuni, terminologii, idei etc. din filosofia greacă, 
dar și ceea ce era esenţial din unele instituţii juridice romane. Ca religie 
universală, creştinismul a trebuit să găsească un numitor comun pentru 
toate expresiile „regionale”, religioase și culturale ale lumii cunoscute. 
Această unificare delicată, dar măreaţă, s-a putut realiza traducând în 
termeni creștini forme, figuri și valori cărora trebuia să li se găsească, 
neapărat, corespondențe. 


438 Preot Prof. Univ. Dr. Nicolae ACHIMESCU 


Şi, dacă misterele păgâne n-au fost asimilate de creștinism, ele au 
„supravieţuit”, totuşi, într-un fel sau altul, pe cu totul alte căi până în 
epoca modernă. Desigur, ele nu au supravieţuit totdeauna ca rituri iniți- 
atice propriu-zise, ci mai ales sub forma unor obiceiuri populare, a unor 
jocuri și motive literare. De pildă, în întreaga Europă rurală de până 
la sfârşitul secolului al XIX-lea, integrarea băieţilor în grupul tinerilor, 
la pubertate implica un „rit de trecere” și unele încercări iniţiatice. Tot 
astfel, reminiscenţe ale unui „scenariu” inițiatic pot fi văzute şi în cere- 
monialul breslelor de meșteșugari, în special în Evul Mediu, în balurile 
mascate, carnavaluri, ba chiar în festivitățile și sărbătorile profane, cere- 
moniile publice, spectacole, competiţiile sportive etc. Deşi mult desacra- 
lizată, societatea zisă „modernă, omul „modern', omul chiar nereligios 
- aşa cum arată Mircea Eliade -, conștient sau inconștient, voit sau fără 
voie, continuă tiparele de comportament, credinţele și limbajul omului 
religios (homo religiosus), deşi le desacralizează totodată, golindu-le de 


semnificaţiile lor originare. 

XI 


GNOSTICISMUL 


1. Consideraţii generale 


Cuvântul „gnosticism” reprezintă o noțiune modernă privind o 
serie de mișcări religioase care aveau în comun, în primul rând, accentu- 
area semnificației unei cunoașteri specifice, numită în grecește „gnoză” 
(yv&o!c). Fireşte, asemenea mișcări religioase aveau şi alte trăsături 
comune, dar tot la fel de bine se şi deosebeau în foarte multe alte pri- 
vinţe. Adepții acestor mișcări se numeau ei înșiși „gnostici” (yvworikoi), 
gnoza nefiind doar deviza lor, ci mijlocul propriu-zis, ba chiar singu- 
rul mijloc posibil pentru dobândirea mântuirii. Pentru apologeţii creş- 
tini, însă, aceasta reprezenta desigur o „pseudo-gnoză” (Wev6wvvuoc 
YVW01G), opusă adevăratei gnoze creştine. 

Mai concret, gnosticismul vizează diferite persoane, grupe şi con- 
cepții din istoria religioasă a Antichității târzii, între care putem aminti: 
Simon Magul, Menandru, Cerint, Saturnin, Vasilide, Valentin, Marcion, 
Mani, fiecare cu discipolii, adepţii şi învăţătura lor. Între cele mai impor- 
tante grupări gnostice menţionăm: carpocraţienii, naasenii, setianii, 
nicolaiţii, socratiții, borboriţii, ofiţii, arhonticii, mandeii etc. 

În general, este greu de spus când au apărut primele cercuri gnos- 
tice. Totuși, se ştie că diferitele religii şi şcoli gnostice au cunoscut o largă 
răspândire în secolele II-IV d.Hr. Mai mult decât atât, unele dintre aces- 
tea au cunoscut și mai târziu, în anumite regiuni, perioade mai scurte 
sau mai lungi de înflorire, cum ar fi, de pildă, maniheismul care a fost 
acceptat în anul 763 de către principele uigurilor în Turkmenistanul de 
răsărit şi care a fost predominant aici până în anul 840, când kirghizii au 

distrus Imperiul uigurilor. De asemenea, puternice influenţe gnostice se 
resimt și mai târziu, de pildă, în secolul al X-lea, în rândul bogomililor 
din Bulgaria și în secolul al XII-lea în rândul catarilor şi albigenzilor 
din sudul Franţei. Tot influenţe gnostice se resimt şi în rândul misticilor 
iudaici din Evul Mediu și în mistica arabă. Din punct de vedere geogra- 
fic, atât Orientul cât şi Apusul reprezintă, pentru perioade mai scurte sau 
mai lungi de timp, spaţiul unde au fost prezente anumite mișcări gnos- 
tice atât în Antichitate, cât şi în Evul Mediu. Chiar în secolele XIX-XX 
au existat diferite cercuri numite gnostice și având un caracter esenţial- 
mente mistico-filosofic, deşi în cazul lor nu poate fi vorba de vreo legă- 
tură istorică cu trecutul gnostic, ci mai degrabă de un anume interes în 
a descoperi idei utilizate în literatura gnostică antică şi medievală sau în 
a introduce asemenea idei în sistemele de gândire din secolele XIX-XX. 

În cele ce urmează, vom avea în vedere gnosticismul în general, mai 
puțin maniheismul și mandeismul, care vor face obiectul unor capitole 
separate; de asemenea, nu ne vom ocupa de gnosticismul creştin, studiat 
pe larg în cadrul Istoriei Bisericii Universale. 


2. Izvoare 


Trebuie spus încă de la început că, exceptând maniheismul, nu dis- 
punem de vestigii arheologice, cum ar fi ruinele unor temple, reminis- 
cenţe ale unor locuri de cult sau locuri de adunare privind gnosticismul. 
Singurele izvoare de această factură sunt imagini ale unor amulete, sta- 
tuete, desene descoperite în aşa-numitele texte magice, deşi şi acestea 
sunt uneori incerte în ce privește originea lor. 

În schimb, s-au păstrat diferite texte gnostice în limba coptă, gru- 
pate în cărți scrise pe pergament şi pe papirus, având o vechime destul 
de mare. Una dintre cele mai importante astfel de scrieri datează de prin 
anii 330-340 d.Hr. Asemenea texte în coptă sunt foarte diferite în ce 
priveşte conţinutul și originea lor. Cercetătorii se plasează, în general, 
pe poziţii foarte diferite atunci când încearcă să le atribuie diferitelor 
cercuri gnostice cărora au aparținut. 

Primul dintre aceste texte foarte vechi, un codice pe pergament cu 
lucrarea Pistis Sophia („Credinţă - înţelepciune”), a fost descoperit în 

secolul al XIII-lea de către medicul englez Anthony Askew și preluat în 
anul 1785 de către British Museum. În anul 1812 au fost publicate pri- 
mele extrase din această scriere, respectiv Odele lui Solomon, pentru ca 
abia în 1851 lucrarea să fie publicată în întregime. 

O perioadă îndelungată acest text a fost singurul text gnostic acce- 
sibil. Lucrarea, caligrafiată foarte frumos, are 356 de pagini, dintre care 
lipsesc doar paginile 337-344, deci opt pagini; ultimul ei editor consi- 
deră că lucrarea a fost redactată prin a Il-a jumătate a secolului al IV-lea. 
Ea cuprinde patru cărţi, despre care se crede că ar fi toate părţi ale unei 
singure lucrări, al cărei titlu este consemnat în cartea a II-a, şi anume 
Pistis Sophia. Scrierea apare ca o apocrifă, cu o povestire-cadru în care 
lisus vorbeşte cu ucenicii Săi. Totuşi, această povestire-cadru nu joacă 
niciun rol pentru caracterul lucrării în sine, iar influenţa creştină este 
slabă și trebuie privită ca secundară. 

Ulterior au fost publicate şi alte texte gnostice în coptă. Astfel, un 
manuscris pe papirus, descoperit de un turist scoțian în 1769 în Egipt, a 
fost publicat în anul 1891. Acest codice, Codex Brucianus, după numele 
descoperitorului său, conţine un tratat gnostic fără titlu și, în plus, Cele 
două cărți ale lui Jei, în care se resimte puternic concepţia despre mis- 
tere şi semnificația lor pentru cel ce se iniția. Cam în aceeaşi perioadă 
cu publicarea acestui manuscris, Berliner Museum intra în posesia unui 
codice coptic pe papirus ce conţine un foarte important text gnostic, 
Apocrifa lui Ioan, respectiv o carte cu un caracter secret atribuită Sfân- 
tului Evanghelist loan. Acest codice conţine și alte texte gnostice, după 
cum şi un text negnostic. Manuscrisul a fost achiziţionat în 1896 dar, 
din anumite motive, a fost publicat abia în 1955. 

Apocrifa lui loan a fost descoperită în patru exemplare; unul dintre 
acestea este foarte deteriorat, dar celelalte trei, inegale, arată că acest text 
a jucat cândva un rol esenţial în viața unui anumit cerc gnostic. Având 
în vedere una dintre figurile principale din lucrare, cercetătorii au ajuns 
la concluzia că acest cerc gnostic nu era altul decât acela al setianilor; 
de asemenea, pornind de la unele informaţii furnizate de către Plotin şi 
Sfântul Irineu, specialiştii socotesc că aceşti setiani şi textul amintit ar 
face referire la o foarte veche mișcare, ai cărei adepţi erau desemnaţi ca 
gnostici. Denumirea viza iniţial o singură grupare, dar ulterior avea să 
devină o denumire generală pentru toate cercurile şi grupările gnostice. 

Lucrarea aceasta este interesantă nu doar pentru conţinutul ei gnos- 
tic, ci şi din motive istorice. Astfel, s-a putut dovedi că Sfântul Irineu, 
episcopul Lyonului, a cunoscut o versiune grecească a textului și a inclus 
în lucrarea sa, Adversus Haereses („Împotriva ereziilor”), scrisă în jurul 
anului 185, un extras destul de cuprinzător din acest text. Cel mai vechi 
dintre manuscrisele coptice care includ acest text datează de prin anii 
330-340. În fine, după toate aparențele, această scriere pare să fi fost încă 
prezentă în Mesopotamia prin secolele VII-VIII. Aceasta înseamnă, 
practic, că lucrarea şi-a făcut simțită prezenţa vreme de o jumătate de 
mileniu, fiind cunoscută pe trei continente. Timpul când a apărut scrie- 
rea este incert, deşi unii cercetători socotesc că acest lucru ar fi avut loc 
pe la începutul secolului al II-lea d.Hr. 

Un alt document pentru cunoașterea gnosticismului îl reprezintă, în 
fapt, o întreagă bibliotecă gnostică, cuprinzând aproape 50 de scrieri des- 
coperite în Egiptul de Sus, în apropiere de Nag Hammadi, între anii 1945- 
1947. Publicarea acestei biblioteci a început în anul 1956. În ce priveşte 
conţinutul, această colecție de scrieri este foarte amplă. În afară de scrieri 
gnostice necreştine, ea cuprinde și scrieri având o amprentă creştină. Din 
colecţie nu lipseşte nici Apocrifa lui loan, prezentă aici chiar în trei exem- 
plare, pe care am întâlnit-o și în papirusul de la Berliner Museum. 

Informaţii indirecte despre gnosticism avem, firește, şi din diferitele 
atacuri polemice la adresa gnosticilor, consemnate în scris şi păstrate 
până astăzi. În acest mod s-au putut păstra şi recupera diferite nume ale 
unor personalităţi gnostice. Asemenea atacuri polemice, însoţite uneori 
şi de referate sau citate directe, le găsim în scrierile unor autori precum 
Sfântul Irineu, Tertulian, Ipolit, Origen, Plotin, Sfântul Epifanie și alții. 
De pildă, Plotin (m. 270) a scris un întreg tratat împotriva anumitor 
gnostici, tratat cunoscut sub numele Împotriva gnosticilor. 


3. Doctrina 
Concepţia gnostică despre lume este prezentată pe larg într-o multi- 


tudine de sisteme gnostice. Un astfel de sistem înseamnă, de fapt, o repre- 
zentare mitologică a teologiei, cosmologiei, antropologiei, soteriologiei și 

eshatologiei corespunzătoare, de regulă în această succesiune. În loc de 
„sistem, am putea vorbi chiar de un „mit” gnostic. Dar trebuie avut în 
vedere faptul că în cazul „miturilor” gnostice este vorba de mituri artifi- 
ciale, întrucât nu avem de-a face cu mituri dezvoltate organic. Mai mult 
decât atât, gnosticii şi-au compus sistemele proprii dintr-un material mito- 
logic foarte variat, provenind din spaţiul religios şi spiritual din afara lor. 

Pentru gnostici, Dumnezeu este unul necunoscut, absolut trans- 
cendent, aflat deasupra lumii și dincolo de lume. Din acestă perspectivă, 
E este descris mai ales în termenii proprii teologiei negative, aşa cum ÎI 
descoperim în anumite forme de mistică. 

Lumea a apărut prin Sofia (înţelepciunea) lui Dumnezeu, respectiv 
printr-o greşeală a acesteia. Gnosticii susțin că Sofia I-a creat, împotriva 
voii lui Dumnezeu, pe Demiurgul cel rău, care creează la rândul său 
lumea, la fel de rea în sine. Această lume este guvernată de către șapte 
arhonți răi, în fruntea cărora se află Demiurgul deja amintit. Între cei 
șapte arhonţi şi cele șapte planete conducătoare există o relaţie bine- 
cunoscută gnosticilor, ceea ce arată că aici avem de-a face cu o moş- 
tenire preluată de ei din religia astrală şi astrologia elenistică. Fireşte, 
în acest caz elementele moştenite capătă un specific gnostic. Cele şapte 
planete predetermină destinul oamenilor, care năzuiesc să se elibereze 
din imperiul acestuia. În fine, într-un sens mai larg, tot de această moş- 
tenire astrologică elenistică ţin şi speculaţiile multiple privind caracte- 
rul mistic al cifrelor 7, 12, 30, 72, 365: 7 planete - 7 zile ale săptămânii - 7 
arhonţi; 12 semne zodiacale - 12 lumi - 12 conducători ai lumii; 30 zile 
ale lunii - 30 eoni; 72 săptămâni - 72 îngeri; 365 de zile ale anului - 365 
de ceruri. 

În concepția gnostică, existența era percepută ca o combinaţie a 
două principii diametral opuse: pe de o parte lumea spirituală superi- 
oară, iar pe de altă parte lumea materială inferioară. În existenţa sa, omul 
se simţea ca un străin, pentru că eul său cel mai intim își avea originea în 
lumea spirituală superioară; în urma unei întâmplări nefericite, sufletul 
său cade în lumea materială inferioară și devine „prizonierul” unui văl 
sau înveliş pământesc, respectiv trupul. Uneori, sufletul este desemnat ca 
o scânteie cerească desprinsă din lumea superioară a luminii şi încorpo- 
rată în întunericul materiei. Desigur, în acest context sunt utilizate şi alte 

imagini cum ar fi, de pildă, aceea că trupul sau lumea materială nu sunt 
altceva decât „lanţuri” ale sufletului, „închisoare” sau „mormânt” pentru 
acesta. Faptul că omul se simţea ca un străin de lumea aceasta sau că se 
străduia să se elibereze din legăturile existenţei actuale a fost privit ca o 
dovadă a originii superioare a sufletului. În anumite texte se vorbeşte de 
faptul că omul trebuie să devină, în primul rând conştient de originea sa 
superioară; el trebuie trezit ca dintr-un „somn” În această privinţă însă 
imaginile variază: în loc de „somn” se vorbește de faptul că omul „s-a 
îmbătat” şi abia când se trezeşte îşi aminteşte că locul său natal se află în 
altă parte; de asemenea, se poate vorbi de o „amnezie, care i-a acope- 
rit conștiința ca un voal, şi abia atunci când aceasta dispare el își poate 
cunoaște realmente fiinţa sa propriu-zisă şi originea sa superioară. 

Această eliberare, asimilată mântuirii, înseamnă de fapt eliberarea 
de acele forţe care-l încătușează pe orice om. Mântuirea poate fi perce- 
pută în mod diferit. Deseori, ea este concepută în sensul că se realizează 
tocmai în momentul în care prezenţa sufletului în trupul pământesc 
încetează; sufletul îşi începe după aceea călătoria sa „în sus”, o ascensiune 
ad originem, spre originile sale cereşti, astrale, călătorie în timpul căreia 
va trebui să treacă prin mai multe „posturi de gardă, simbolizate sau 
înţelese cel mai frecvent ca stăpâni ai celor șapte sfere planetare; pentru 
ca să treacă prin aceste „posturi de gardă, sufletul trebuie să cunoască 
anumite „parole”, respectiv anumite formule secrete. Uneori, această 
călătorie este percepută ca o eliberare progresivă, etapizată, din toate 
„lanţurile” pământești, întrucât se crede că, pe parcursul acestui suiș spre 
lumea sferelor, sufletul s-ar elibera de toate legăturile sale pământeşti 
(patimi, instincte etc.). Totuşi, apare şi o altă concepție gnostică, potrivit 
căreia eliberarea propriu-zisă ar surveni abia după ce omul își recunoaște 
originea superioară, „casa” sa cerească, astrală; abia după aceea el ştie 
de unde a venit şi încotro va merge. Acum el înţelege întreaga existență 
pământească ca pe o iluzie, ca pe o fantasmagorie, ca pe o sumă de vise 
neliniștitoare, care nici nu există în realitate. 

Concepţia despre om şi existența umană se corelează cu concepția 
despre lume și apariţia acesteia. După cum s-a văzut, pentru gnostici 
era de neimaginat ca supremul, singurul și adevăratul Dumnezeu să fi 
creat o lume imperfectă, cu suferinţele și adversitatea ei față de om; acest 

Dumnezeu nu putea avea vreo legătură cu lumea materială; distanța 
dintre EI și lume era percepută ca fiind extrem de mare. De aceea, lumea 
nu apare ca o creaţie a Sa, ci a unui aşa-numit „Demiurg”. Între Dum- 
nezeu și acest Demiurg se interpun o serie de ființe de rang inferior, 
într-o regresie treptată până la lumea materială inferioară. Însăşi crearea 
lumii provine, practic, dintr-o „cădere, dintr-o ruptură în ordinea pri- 
mordială, lumea creată fiind percepută ca un mijloc care slujeşte exclu- 
siv „încătuşării” acelei scântei cereşti din lumea spirituală luminoasă, 
şi anume sufletul uman. Această „încătuşare” a sufletului este înțeleasă 
fie ca o „cădere” nefericită, fie ca o consecinţă a unui atac venit din par- 
tea forțelor întunericului, în timp ce eliberarea este corelată cu o con- 
tra-lovitură a forțelor luminii sau cu venirea unui mântuitor. Legat de 
aceasta, religiile gnostice au cunoscut un cult în cadrul căruia imnurile 
şi actele ritualice au jucat un rol extraordinar. 


4. Cultul misteric gnostic 


După cum s-a văzut, cunoașterea gnostică încearcă să pătrunde acele 
relații cosmice tainice, analogia dintre anumite fenomene existente în cos- 
mosul astralo-eshatologic și cel terestru, dar și propriul ei mister soterio- 
logic. O asemenea gnoză este similară cultelor misterice. O bogată lume 
a imaginilor mitologice ilustrează ideile. Diferite speculaţii legate de anu- 
mite cifre și semnificaţia lor, dar și o mistică a literelor încearcă să readucă 
structura mentală, de gândire, într-un sistem aparent abstracto-logic. Pe 
de altă parte, se încearcă o reconsiderare a omului în relaţia sa cu lumea 
astrală, cu sferele cerești, cu măsurarea timpului şi unitățile de cronome- 
trare, pentru a se scoate în evidenţă caracterul cosmic. 

În același timp însă, gnosticismul prezintă anumite ritualuri magice 
şi tot felul de acte de cult care îşi propun, în cele din urmă, asemenea mis- 
terelor elenistice, să actualizeze pentru comunitatea religioasă respectivă 
mesajul de mântuire într-o formă perceptibilă, mai precis să aducă această 
comunitate religioasă la participarea chiar trupească la adevărurile reli- 
gioase respective. Această coborâre a speculaţiei într-o comunitate de 
cult, organizată pe principii de tip misterico-iniţiatice, este caracteristică 


ISTORIA ŞI FILOSOFIA RELIGIILOR 451 


gnosticismului, ca și religiilor misterice orientalo-elenistice, motiv pen- 
tru care nu vom intra prea mult în amănunte. O atare comunitate cuprin- 
dea în rândurile sale pe acei oameni destinaţi mântuirii, pe cei care erau 
socotiți „pnevmatici”, „iluminaţi” și care se deosebeau de oamenii „mate- 
riali”, de masa mare a celor socotiți încă „ilici”. 

Asemenea ritualuri misterice ocupă un loc important în lucra- 
rea Pistis Sophia. Misterele de aici au rolul de a conferi putere şi de 
a comunica ceva. Astfel, în capitolul 91, de pildă, se spune textual: 
„Oricine a primit misterele luminii rămâne pe loc până ce a primit 
misterele (...) și cel ce primește cel dintâi mister, reprezentând miste- 
rul al 24-lea din exterior şi călăuza spre primul spaţiu exterior, acesta 
are puterea de a merge în toate părţile din afară, dar nu spre locurile 
aflate deasupra sa” etc. Mai departe se spune: „Cine primește miste- 
rul cel inexprimabil (...) ştie de ce au apărut întunericul şi lumina; 
şi misterul cunoaşte de ce a apărut haosul şi de ce a apărut comoara 
luminii”. Din aceste scurte texte deducem că misterele aveau o funcţie 
decisivă, aproape magică. 

Diferite imnuri și rituri sunt pomenite atât în Pistis Sophia, cât şi 
în Cele două cărţi ale lui Jeu, cuprinse în Codex Brucianus. Acest lucru 
ne duce la concluzia că gnosticismul n-a reprezentat doar o direcţie pur 
„învăţătorească”, ci dispunea şi de un cult bogat. Tradiţia imnologică 
era veche în gnosticism: însuşi cunoscutul eretic gnostic creştin Valen- 
tin (cca 140 d.Hr.) era poet. Funcţia aproape magică a riturilor, aşa cum 
rezultă ea din Pistis Sophia şi din Cele două cărți magice ale lui Jeu, era 
în bună concordanţă cu sincretismul orientalo-elenistic. 


5. Concluzii 


În general, gnosticismul îşi propunea să ofere răspuns la o pro- 
blemă care devenise fundamentală și decisivă pentru elenism și Anti- 
chitatea târzie. Toate sistemele gnostice, pe care noi nu ne-am propus să 
Je tratăm separat, se străduiau să anihileze - prin eliberare - sciziunea 
omului în trupesc şi spiritual, schițând o anume imagine despre lume și 
om cu ajutorul unor elemente preluate ca auxiliar din mitologia antică, 

orientală, din iudaism şi creştinism; toate erau transpuse în acte cultico- 
religioase care aveau ca scop să-l scape pe om de necazurile inerente 
vieții şi de teama de viață, să-i ofere o existenţă satisfăcătoare, pe care 
credinţa veche în zei nu i-o mai putea asigura. În fapt, atitudinea dua- 
listă se plasează în planul al doilea, urmând a fi depășită. Soluţiile, ca şi 
punctul de plecare, de altfel, sunt moniste. Erezia creștină a lui Marcion 
şi sistemul mixt iraniano-creștin al maniheismului — despre care vom 
vorbi mai departe — reprezintă, din punct de vedere istoric, mlădiţele 
devenite laterale pe trunchiul vânjos al mișcării gnostice. Şi tot astfel, 
mandeismul — la care ne vom referi puţin mai târziu — poate fi privit ca 
o formă de reprezentare comună, o reprezentare ritualistă a gnozei. 

În ce priveşte impactul mișcărilor gnostice asupra creştinismului, 
trebuie spus foarte clar că, în anumite perioade, acestea au reprezentat 
realmente un pericol pentru unitatea Bisericii: în primul rând un peri- 
col doctrinar, constând mai ales în exaltarea științei în detrimentul cre- 
dinţei şi în denaturarea principalelor învățături şi dogme creștine; apoi 
un pericol moral, vizând suprimarea responsabilității umane, pentru că 
supunea omul unui destin astral orb și, în fine, un pericol social, întru- 
cât semăna dezbinare în cadrul comunităților creştine din acea vreme, 
atentând la unitatea Bisericii. 

Pericolul acesta pe care îl reprezenta gnosticismul pentru viaţa 
Bisericii creştine a putut fi evitat mai ales datorită vigilenţei și activităţii 
unor mari Părinţi şi scriitori ai Bisericii, care au știut cum să contracareze 
acțiunile diferitelor sisteme, prezentând inconsecvenţa și absurditatea 
lor: Sfântul Irineu, Tertulian, Ipolit, Clement Alexandrinul, Origen, 
Herma etc. 

Aşa cum sublinia un teolog român, „gnosticismul a fost în realitate 
numai speculație. S-a suprimat realitatea lui isus cel viu și ni s-a lăsat un 
lisus fantomă, fără puterea de a converti inima; s-a înlocuit efortul moral 
cu pretinsa știință (astrologia, n.n.); s-a introdus iluzia în locul realităţi- 
lor creștine; fiecare și-a croit după placul său un creştinism de fantezie”. 

Fireşte, gnosticismul acesta cu amprentă creştină, la care se face 
referire aici, reprezentat în primele trei secole creştine prin diferite secte, 
cum ar fi cele ale valentinienilor, marcioniților, elchesaiţilor, adepților lui 
Vasilide, cerentienilor sau adepților lui Simon Magul, a fost, în cele din 

urmă, biruit de creștinism, dar între timp au apărut alte şi alte asemenea 
secte şi sisteme cu un caracter gnostic; dintre acestea amintim manihe- 
ismul și mandeismul, acesta din urmă supraviețuind în Irak chiar până 
în zilele noastre. 

XII 


MANIHEISMUL 


1. Scurt istoric 


Deşi are un profil distinct, maniheismul aparține și el aceleiaşi 
grupe de mişcări religioase larg răspândite și foarte populare din Anti- 
chitate, cunoscute de regulă sub numele de religii gnostice. Cu toate că 
nu avem un răspuns definitiv şi unanim în privința perioadei apariţiei 
acestora, totuși se pare că ele își au originile încă din vremurile precreş- 
tine; specificul și caracterul propriu şi-l conturează însă abia odată cu 
venirea creştinismului, odată cu cunoaşterea învăţăturii acestuia despre 
lisus, Mântuitorul ceresc. 


1.1. Mani 


Întemeietorul şi organizatorul acestei religii a fost Mani, născut la 
14 aprilie 216 d.Hr. (anul 527 după era seleucidă) în provincia Babilonu- 
lui, mai exact în apropiere de Ctesiphon din Seleucia, reşedinţa parţilor. 
Tatăl său, Patek, era persan şi aparţinea unei mișcări „baptismale”, miș- 
carea elchisaită („cei care se spală”), o mișcare apărută în același spaţiu 
în care îşi are originile şi mai cunoscutul mandeism. Pe linie maternă, 
Mani era înrudit cu dinastia partică a Arsacizilor, dinastie înlăturată de 
către Sasanizi în anul 226 d.Hr. 

În primii douăzeci și cinci de ani ai vieţii sale, Mani a fost inițiat în 
mișcarea baptismală elchisaită de către tatăl său, care a reuşit să-i tre- 
zească sensibilitatea religioasă față de toate practicile zilnice ale sectei 

şi faţă de minunatele relatări cu privire la isus. Ulterior, însă, el intră în 
conflict cu elchisaiţii, mai ales din cauza practicilor baptismale, aplicate 
nu numai oamenilor, ci şi fructelor și legumelor, socotindu-le bizare şi 
neîntemeiate. 

Pretenţia unei revelații primite din partea unui înger va însemna, 
în fapt, sfârşitul apartenenţei la religia copilăriei sale, dar şi începutul 
activității sale misionare în calitate de fondator al unei noi religii. Ast- 
fel, el își începe activitatea publică printr-o călătorie în India, în timpul 
căreia îşi câștigă primii adepţi. Din anumite motive politice, a trebuit 
să se întoarcă în țară, dar aceste motive nu ne sunt cunoscute. Oricum, 
în perioada următoare se va bucura de protecţia regelui sasanid Şapur | 
(243-273), care îi va şi îngădui să-și propovăduiască propria sa învăţă- 
tură în Imperiul Persan. În ziua încoronării regelui Şapur, el apare pen- 
tru prima dată în public, firește în noua sa calitate, în Ctesiphon-ul natal. 
De o mare favoare din partea palatului regal se va bucura Mani şi în 
timpul regelui Hormizd (273-274), urmașul la tron al lui Şapur. În toată 
această perioadă de domnie a celor doi regi sasanizi, el va reuşi să-şi 
răspândească mai departe noua sa învățătură și va atrage noi aderenţi, 
avându-l ca model de propovăduire pe Sfântul Apostol Pavel. După cum 
reiese din una dintre lucrările necanonice maniheice, Mani a întreprins 
acum numeroase călătorii de propovăduire în tot Imperiul iranian, până 
la graniţa sa orientală. În plus, el a trimis numeroase misiuni în interi- 
orul Imperiului Sasanid şi în străinătate, în Egipt, Bactriana etc. Mai 
mult decât atât, în timpul regelui Hormizd dobândise chiar reînnoirea 
scrisorilor de protecţie şi autorizaţia de a merge în Babilonia. 

Însă, după numai un an de domnie, regele Hormizd moare, tronul 
revenind fratelui său, Bahram 1 (274-277); adept al renaşterii vechii reli- 
gii zoroastriene; Mani este somat să se prezinte la acesta, pentru a fi inte- 
rogat în legătură cu învăţătura pe care o propovăduia. Acuzat că încalcă 
şi nesocoteşte religia mazdeeană oficială, Mani îşi proclamă caracterul 
divin al misiunii, lucru care îl înfurie şi mai tare pe regele Bahram. Fiind 
condamnat, el este legat în lanţuri şi aruncat în închisoare, trecând prin 
multe suferinţe. După 26 de zile de chinuri, Mani moare la 26 februarie 
277, în vârstă de 60 de ani. În evlavia maniheică populară, patimile și 
moartea sa din închisoare sunt socotite o imitare a patimilor şi morţii 

lui lisus. Acest lucru reprezintă încă o confirmare a marii însemnătăţi 
a lui lisus pentru religia maniheică: dacă lisus - prototipul gnozei - a 
suferit moartea pe cruce în trupul Său aparent, susțin maniheii docheţi, 
atunci și Mani - ultimul și cel mai mare mântuitor - trebuia să aibă 
aceeaşi soartă. 


1.2. Evoluţia istorică a religiei maniheice după moartea lui Mani 


După moartea profetului, regele Bahram a ordonat o represiune 
necruțătoare a mişcării maniheice. Maniheismul părea că şi-a găsit sfâr- 
şitul. Cu toate acestea, el n-a încetat să se dezvolte în decursul secole- 
lor următoare, răspândindu-se în Apus până în Peninsula Iberică şi în 
Răsărit până în China. 

Un fapt determinant în răspândirea rapidă a maniheismului în 
primele veacuri după moartea lui Mani l-a constituit, în primul rând, 
solida sa structură ierarhică internă, despre care vom vorbi mai în amă- 
nunt într-un subcapitol viitor. În orice caz, în jurul urmașului direct al 
lui Mani la conducerea comunităţii, socotit un papă maniheic - până 
în secolul al X-lea, acesta îşi avea reşedinţa la Babilon, iar după aceea la 
Samarkand -, era grupată întreaga comunitate maniheică. Aceasta era 
constituită în cinci structuri distincte: cei 12 apostoli sau învăţători, cei 
72 de episcopi, cei 360 de preoți, mai precis „cei aleși” (electi), bărbaţi 
şi femei și, în fine, comunitatea „auditorilor” (auditores), de asemenea 
bărbaţi şi femei. 

Sub conducerea unor misionari plini de zel, între care în Apus Mar 
Sisin, succesorul lui Mani, iar în Răsărit Mar Ammo, învățătura mani- 
heică sau „dreptatea”, cum mai era numită, s-a propagat rapid în Siria, 
Palestina, nordul Peninsulei Arabice, Egipt, Africa de Nord, Armenia, 
Asia Mică, Dalmația şi Roma. Aşa se face că, în perioada antică târzie, 
această religie dispunea de nenumărați adepţi atât în Mesopotamia, Siria, 
Egipt şi Africa de Nord - în special la Cartagina, unde s-a menţinut chiar 
şi în timpul stăpânirii vandalilor (429-534) —, cât și în Spania şi sudul 
Galiei. La Roma, unde pătrunsese în timpul episcopului Miltiade (311- 
314), avea să devină chiar un pericol pentru Biserica creştină pe parcursul 

secolului al IV-lea, lucru care avea să conducă la o susținută campanie 
apologetică din partea scriitorilor creştini contemporani, ca și la unele 
persecuții venite din partea autorităţilor de stat. De altfel, încă de la 31 
martie 297 împăratul Dioclețian declanșase această acţiune de persecuție 
împotriva maniheilor prin edictul său de la Alexandria, trimis proconsu- 
lului roman pentru Africa, Iulianus; de asemenea, în Apus, începând cu 
anul 382, orice trecere la maniheism se pedepsea cu moartea. 

Maniheismul a supraviețuit însă o perioadă mai îndelungată de 
timp în Orient. În timpul dinastiei islamice a Omeiazilor (661-750), 
maniheismul avea statutul de „religie permisă”, în Mesopotamia cunos- 
când o mare perioadă de înflorire. Documentele arată că în veacul al 
VIII-lea această religie era răspândită în întreaga Asie Centrală, pentru 
ca în anul 763 să devină chiar religie de stat în cadrul Imperiului uigu- 
rilor. Având acest statut, maniheismul se bucura și de o protecţie diplo- 
matică la curtea imperială chineză. În pofida unei puternice persecuții 
din anul 843, în timpul lui Wu-tsung, conducător din dinastia T'ang, 
maniheismul avea să supravieţuiască totuși în China până în secolul al 
XIV-lea; în Asia Centrală, această religie va fi eradicată până la urmă de 
către Imperiul Mongol. 


2. Izvoare 


Cercetarea modernă a maniheismului s-a bazat, până nu demult, 
mai ales pe anumite izvoare secundare, în speţă pe diferite expuneri 
venite din partea unor contestatari ai învăţăturii maniheice sau pe 
unele citate din textele originale consemnate de autori din afara acestei 
religii. Polemistul creștin cel mai activ în această privinţă a fost Fericitul 
Augustin (354-430), care între anii 376-384 figura chiar ca membru 
„auditor” al comunităţii religioase maniheice şi care mai târziu a devenit 
autorul mai multor scrieri anti-maniheice. 

De pe la începutul secolului al XX-lea însă, au fost cunoscute deja 
primele scrieri maniheice originale. Acestea provin din cele mai dife- 
rite locuri — e adevărat, îndepărtate unele de altele din punct de vedere 
geografic —, aparţinând spaţiilor chinezo-turkmene și egiptene, unde 

învăţătura lui Mani se răspândise odinioară masiv. Este lesne de înţeles, 
de ce aceste scrieri apar redactate în mai multe dialecte și limbi, cum ar 
fi, de pildă, în dialectele iraniene (persan, partic şi sogdic) sau în limbile 
uigură, chineză şi siriacă. 

În ansamblul ei, literatura maniheică cuprinde două categorii mari 
de scrieri, anume scrierile aşa-zis „canonice, constând din operele scrise 
de însuși Mani, iar apoi scrierile așa-numite „necanonice”, „patristice”, 
reprezentând colecţiile de comentarii, istorii aghiografice, cântări și 
imnuri sacre, toate scrise de diferiți autori maniheeni. 


2.1. Scrierile lui Mani 


Cele mai importante lucrări din această categorie, deşi această apre- 
ciere poate fi foarte subiectivă, ni se par a fi următoarele: 

a) Șahpurakan („Cartea lui Şapur”), este o carte scrisă de Mani direct 
în persană şi dedicată regelui Șapur I, în dorinţa de a-l informa despre 
noua sa religie. În principiu, lucrarea are atât un caracter profetic, cât şi 
unul apocaliptic. Mani se autoproclama aici „pecetea profeților”, adică 
cel care, fiind în mod cronologic şi în mod absolut ultimul și cel mai 
mare profet, trebuie să fixeze o limită istoriei și să pregătească noul eon. 
Caracterul apocaliptic al scrierii reiese mai ales din prezentarea semnelor 
sfârşitului lumii, în sensul unui „mare război”, eră de conflicte şi tulburări 
în imperii, religii şi astre, apoi a parusiei „Dumnezeului înțelepciunii” şi, 
în fine, a judecății de apoi, în cazul căreia Mani citează întregul text al 
Evangheliei după Matei (15, 31-46) referitor la înfricoşata judecată. 

b) Evanghelia. A fost scrisă de Mani în siriacă şi împărțită de el 
însuşi în 22 de secţiuni, după cele 22 de litere ale alfabetului aramaic. 
În această lucrare, Mani afirma că el este „Paracletul” („Mângâietorul”, 
Duhul Sfânt) promis de Hristos. Plasată în fruntea canonului maniheic, 
Evanghelia a fost supranumită „regele scrierilor” lui Mani, „Noul său 
Testament”, pentru că în ea autorul își prezenta fundamentul biblic şi 
profetic al misiunii sale în lume. 

c) Comoara. Numele acestei lucrări scrise în siriacă provine din 
vocabularul biblic sapienţial, fiind numită, de asemenea, și „Comoara 

celor vii” sau „Iezaurul vieţii” Se pare că aici avem de-a face cu prima 
expunere teologică sistematică a învăţăturii lui Mani. 

d) Misterele. Ca şi Comoara, cartea Misterelor este o lucrare cu un 
caracter apologetic defensiv. Prezentarea unor elemente ale gândirii şi 
religiei maniheice este însoţită de diferite controverse referitoare la bar- 
desaniți, iudei şi „falsele religii”. Lucrarea foloseşte masiv mărturii din 
scrierile apocrife creştine şi necreștine, ale căror învățături și istorisiri 
erau atribuite de Mani lui lisus. Acest lucru, ca şi prezenţa controverse- 
lor antibardesanite, demonstrează că lucrarea a fost compusă undeva în 
apropierea comunităţilor creștine din Siria și Mesopotamia, probabil pe 
la sfârşitul activităţii misionare a lui Mani (260-270). 

e) Miturile. Scrierea ne prezintă un ciclu de mituri cu privire la originea 
lucrurilor și ființelor. Mani a compus această colecţie de mituri pentru 
a răspunde astfel curiozităţii şi interesului credincioşilor doritori să afle 
„cum s-au petrecut lucrurile la primul început al lumii . Ca întemeietor al 
unei noi religii şi pentru ca această religie să fie asimilată de popor, Mani 
i-a oferit acesteia un bogat „scenariu” mitologic, dar controlat şi coerent. 

f) Epistolele. Asemenea Sfântului Apostol Pavel, Mani a scris nume- 
roase epistole adresate unor persoane cu răspundere în cadrul unor 
comunităţi religioase sau chiar unor comunități. Unele aveau rolul de a 
reglementa o situaţie locală, altele aveau dimensiunea epistolelor doctri- 
nare, având rostul de a întări credința membrilor vreunor comunităţi; în 
fine, altele aveau un caracter disciplinar şi priveau organizarea internă şi 
materială a comunităţilor. 

g) Psalmi şi rugăciuni. Pentru a compune psalmii și rugăciunile, Mani 
a folosit metrica siriacă. Frumuseţea și ritmul versurilor făceau imposibilă 
orice traducere. De asemenea, el şi-a îndemnat discipolii să compună și 
ei în limbile lor proprii alți psalmi şi alte rugăciuni, care constituie în fapt 
marea literatură imnologică maniheică, păstrată până în zilele noastre. 


2.2. Scrierile necanonice 


a) Istorisirile aghiografice. Deşi se referă la viaţa lui Mani, acestea 
nu sunt „vieţi” sau „autobiografii”, în sensul curent al cuvântului. Ele 

sunt, în realitate, un fel de cateheze având ca scop istorisirea momente- 
lor mai importante din activitatea profetică a lui Mani. În această cate- 
gorie intră, mai întâi, Codicele manihean din Colonia (K5ln), un text 
care a fost tradus din siriacă în grecește cu titlul: „Despre evoluţia tru- 
pului său”, adică „Despre viaţa sa (a lui Mani)” În sine, lucrarea face o 
reconstituire moralizantă a conflictelor din tinereţe ale lui Mani, având 
ca bază mărturiile acestuia, reinterpretate de discipolii săi. Importanţa 
acestui document constă în faptul că ajută la înțelegerea evoluţiei spiri- 
tuale a lui Mani până în momentul despărțirii sale de mișcarea elche- 
saită şi întemeierii noii religii. 

Tot din categoria istorisirilor aghiografice amintim Omiliile copte, 
provenind din Egipt şi păstrate în prezent la Dublin. Papirusul conţine 
patru omilii meditative, compuse de discipolii imediaţi ai lui Mani, 
unde, între altele, este vorba despre moartea lui Mani, „crucificarea” sa, 
mai precis întemnițarea și patimile sale etc. 

b) Comentariile doctrinare. Un prim mare comentariu doctrinar îl 
reprezintă Kephalaia („Capete”), păstrate în coptă. Titlul general grecesc 
conferit colecției de compilatori maniheeni, Kephalaia, demonstrează 
că avem de-a face, de fapt, cu un fel de summa theologica maniheică. În 
faţa atacurilor venite din partea religiei persane şi creştinismului, repre- 
zentanțţii noii religii au acţionat în consecinţă, încercând să structureze, 
să precizeze şi să dezvolte prin această lucrare, în amănunt, învățătura 
lui Mani. 

Un alt comentariu doctrinar ar fi ceea ce a fost numit Tratatul chi- 
nezesc, în fapt un manuscris provenind din grotele de la Tuen-huang și 
păstrat până astăzi la Pekin (Beijing). Datează de pe la mijlocul secolului 
al X-lea şi nu este altceva decât o expunere a concepției cosmogonico- 
teologice maniheice, toate informaţiile fiind extrase din izvoare iraniene 
pentru ca apoi să fie adaptate mediului de cultură budistă. 

c) Cântările sacre, cuprinzând rugăciuni şi imnuri liturgice, ade- 
vărate antifoane, adaptate limbii şi spaţiului maniheic respectiv. Amin- 
tim Psaltirea coptă din Egipt (sec. IV), Imnurile iraniene, ca şi Imnarul 
chinez, aflat astăzi la Londra şi păstrat tot în manuscrisul provenit din 
Tuen-huang (China). 

d) Ghiduri practice. Este vorba de două texte apărute mai târziu, dar 
foarte importante datorită originalității lor în formă și conţinut. Primul, 
cunoscut în literatura de specialitate sub numele de Xwastwaneft, îşi are 
originea în Turkmenistanul secolelor X-XI. Este vorba, de fapt, de un 
fel de formulare, de o mărturisire de credinţă, în care erau proclamate 
punctele fundamentale ale acesteia. Această mărturisire de credinţă era 
recitită de un oficiant în numele credincioșilor în cadrul „liturghiei” fes- 
tive (Bema), la care ne vom referi puţin mai târziu. 

Un al doilea text cu un caracter practic este așa-numitul Compendiu 
chinez, un fel de „catehism”, cum a fost numit, tradus din limba partă 
în chineză de către un episcop maniheean familiarizat cu terminologia 
budistă. Era destinat, desigur, mai ales administraţiei chineze din guver- 
nul imperial de pe la anul 731, în intenţia de a-i familiariza pe guverna- 
torii chinezi budiști cu învățătura lui Mani. 


3. Mitul maniheic. Doctrina 


Fundamentul credinţei maniheice se află în „complexul” mitologic 
al acestei religii, care este pe cât de artificial constituit, pe atât de dificil. 
Potrivit acestui mit, la început, atunci când nu existau nici cerul nici 
pământul, existau totuşi două principii: Binele sau Lumina și Răul sau 
Întunericul, ambele la fel de puternice, deși nu aveau nimic comun. Ne 
aflăm, de fapt, în prima perioadă, despre care literatura maniheică vor- 
beşte atât de frecvent. În lumea Luminii trona Părintele Luminii (irani- 
ană: pydr rwsn), numit şi Părintele primordial sau Părintele cel Mare, 
pe când în lumea Întunericului domnea Principele Întunericului, Satan 
din creştinism sau Ahriman din vechea religie iraniană. Fireşte, pute- 
rile Întunericului nu puteau privi cu ochi buni strălucirea și măreţia din 
împărăția Luminii. Ele plănuiau deja ceva rău. Totuşi, Părintele Luminii 
încearcă să preîntâmpine acest lucru, creând prin emanaţie pe Mama 
a tot ceea ce este viu; aceasta, la rândul ei, îl creează pe Omul primor- 
dial, care în textele din Asia Centrală poartă numele Ohrmizd, Ahura 
Mazda. Acesta aşează în jurul său cele cinci elemente ale Luminii (aerul, 
lumina, vântul, apa și focul), cărora le dă el însuși naştere și care sunt 

numiţi fiii săi sau, pur şi simplu, Ohrmizd. Aceasta pentru că între el 
şi ei există o unitate desăvârşită. Avându-i ca apărători, Omul primor- 
dial începe din acest moment lupta pentru a distruge întunericul, dar 
rezultatul acesteia va fi o înfrângere fatală, în urma căreia Întunericul şi 
Lumina se amestecă. 

De fapt, această înfrângere se va constitui în momentul celei de-a 
doua perioade, în care Omul primordial urmează să fie eliberat. În acest 
scop, Părintele Luminii îl creează pe Prietenul luminilor, o figură des- 
tul de confuză, care îl procreează pe Meşterul cel Mare, din care, după 
aceea, apare Spiritul viu (Spiritus Vivens), adică Demiurgul. Ajutat fiind 
de către cei cinci fii ai săi (Cel plin de splendoare, Regele onoarei sau Rex 
honoris, Lumina lui Adam, Regele glorios sau Rex gloriosus şi Purtăto- 
rul său Atlas), care se constituie într-o paralelă la cei cinci fii ai Omului 
primordial, Spiritul cel viu scoate un strigăt strident către Omul pri- 
mordial, acesta îl aude și îi trimite răspunsul său. Strigătul şi răspunsul 
sunt îndumnezeite — de altfel, totul se constituie într-un Tot divin - și 
vor juca un rol important mai târziu în simbolistica maniheică. Desigur, 
Omul primordial este eliberat, dar apărătorii săi - cele cinci elemente 
amintite - rămân în stăpânirea adversarului. Ele sunt încă prizoniere 
ale Întunericului. Pentru eliberarea celor cinci părți sau elemente ale 
Luminii va avea loc o bătălie decisivă împotriva forțelor Întunericului, 
din trupurile acestora moarte, „deci, din neamul Întunericului” (Fer. 
Augustin, Contra Faustum, XX, 9) fiind create cerul şi pământul. Din 
părțile Luminii deloc atinse de Întuneric, acum eliberate, sunt create 
soarele şi luna, iar din cele puţin pătate astrele. De acum n-a mai rămas 
afectată decât o a treia masă de Lumină, aparent fără nicio speranţă. 

Urmează, în sfârşit, a treia perioadă, destinată tocmai acestei ultime 
eliberări. Astfel, acum apare în scenă „al treilea Trimis” (Tertius Lega- 
tus), după Omul primordial şi Prietenul luminilor (Spiritul viu), care 
pune lumea în mișcare, după ce cei cinci fii ai Prietenului luminilor 
şi-au primit atribuţiile proprii. Se instaurează acum, practic, o adevărată 
„maşinărie” cu un caracter permanent în vederea eliberării Luminii. 
Are loc un proces complicat de purificare, în cadrul căruia elementele 
Luminii se înalță etapizat, până ce, în final, odată purificate, vor intra 
în Paradis. Pe parcursul acestui proces evolutiv, forțele Întunericului îşi 

pierd treptat cumpătul, în încercarea lor disperată de a reţine particulele 
de Lumină aflate în prizonierat. Disperate şi dezorientate, aceste forțe 
creează prima pereche umană, Adam și Eva. Planul demonilor Întune- 
ricului este ca, prin cei doi creaţi şi urmașii lor, să poată păstra ceva din 
Lumină. Omul este creat după chipul celui „de-al treilea Trimis” (Ter- 
tius Legatus), aşa încât el să cuprindă în sine elemente atât din lumea 
Luminii, cât şi din cea a Întunericului, dar fără a fi conştient de acest 
lucru. Acum omului îi lipseşte gnoza necesară. De aceea, mântuirea tre- 
buie concentrată asupra omului. În acest moment, în seria mântuitori- 
lor apare lisus „Mântuitorul, Domnul lisus, Principele Bisericilor”, așa 
cum este numit într-un fragment sogdic din acea vreme. El este 155 Zivă, 
„Iisus cel plin de splendoare”, Nous-ul, lisus, aşa cum a fost perceput de 
Mani şi aşa cum avea să fie perceput de către maniheeni până la sucom- 
barea acestei religii. 

Desigur, făcând o retrospectivă a acestui mit, recunoaștem multe 
elemente esenţiale, caracteristice religiei iraniene şi gnozei elenistice. 
Ceea ce-şi propune aici Mani este, în primul rând, explicarea cauzelor 
decăderii umane, a procesului decăderii în sine și, în fine, „prizoniera- 
tul” sufletului divin în imperiul Întunericului, adică al Materiei. Întreaga 
teologie, cosmogonie şi antropologie maniheică încearcă să deslușească 
tainele existenţei, întrebările referitoare la „originea” omului. Într-un fel, 
maniheenii considerau că oferă cel mai „știinţific” răspuns la toate pro- 
blemele legate de existenţa lumii, în general, și omului, în special, întru- 
cât încercau să explice realitatea existenţei printr-o înlănţuire de cauze 
şi efecte. Concluzia ar fi, însă, că răspunsul acesta coincide cumva, para- 
doxal, cu răspunsul „materialismului științific”, mai vechi sau modern: 
atât în concepţia lui Mani, cât și în cea a „materialismului ştiinţific”, 
după cum sublinia foarte bine Mircea Eliade, lumea, viaţa şi omul nu 
sunt altceva decât rezultatul sau produsul hazardului. 

După cum s-a putut observa, această gnoză acosmică în fapt este 
caracterizată de un pesimism rar întâlnit. Omul este opera forțelor 
demonice în cea mai repugnantă formă a lor; existența umană, ca şi 
viaţa universală, nu sunt altceva decât rezultatul unei înfrângeri divine, 
al biruinţei, fie şi efemeră, a Răului, Întunericului, asupra Binelui, Lumi- 
nii. Cosmogonia este, pur și simplu, un gest disperat al lui Dumnezeu 

de a salva ceva din imperiul Luminii, adică din Sine însuși, la fel cum 
crearea omului reprezintă un gest la fel de disperat al Răului (Materiei) 
de a menţine acele părţi din Lumină. 

Mesajul maniheic poate părea pentru omul de astăzi cel puţin stra- 
niu, pentru că îşi propune, pe de o parte, să-l elibereze pe om din cap- 
tivitatea forțelor Răului iar, pe de altă parte, să contribuie la distrugerea 
definitivă a lumii, a vieţii şi a omului, ca operă a acestuia. 


4. Morala 


Principiile moralei maniheice sunt bine precizate şi vizează atât rela- 
țiile omului cu Dumnezeu, cât şi pe cele cu semenii. Ca și în cazul altor 
religii, există o morală specifică monahismului și o alta care se referă în 
mod special la mireni, laici. Este foarte adevărat însă că în multe puncte 
principiile morale specifice celor două comunităţi coincid perfect. 

După cum se arată în Imnul către apostoli, călugării aveau obliga- 
ţia de a respecta, în primul rând, cele cinci porunci (andarzan) care, 
prin prescripțiile lor, se intersectează cu cele trei așa-numite „sigilii” 
(muhran), formând împreună ceea ce a fost numit „codul” moral mona- 
hal. De fapt, toate cele trei „sigilii”, pe care laicii trebuiau să le respecte 
doar parţial, se regăsesc în cele cinci porunci. 

Prima poruncă maniheică se cheamă în sogdică „adevărul” 
(reshtyak), interzicând minciuna, adică orice atitudine care intra în 
contradicție cu „adevărul” religios al lui Mani. O a doua poruncă este 
„non-violenţa” (puazarmya), o regulă morală pe care o întâlnim și în 
spiritualitatea indiană (hinduism, budism, jainism, hinduism), dar care 
are aici un caracter mult mai restrictiv. Ea interzice monahului orice 
act violent prin care ar putea „răni” vreunul dintre cele cinci elemente 
(lumină, foc, apă, vânt şi aer) existente în creaturile animale ori vegetale 
şi în natură, în general. De fapt, această poruncă are un fundament 
cosmologic, pentru că, așa cum s-a văzut, maniheii credeau că orice 
creatură conţine în sine şi anumite particule de lumină pură, aflate 
într-o stare de „prizonierat” şi aşteptându-și eliberarea. Împreună, ele 

formează o imensă cruce de lumină întinsă peste lume, perpetuând 
într-un fel suferinţa lui Iisus (lat: Jesus patibilis). A răni sau a ucide un 
animal sau o plantă cât de mică echivala, din această perspectivă, cu a 
vătăma însăşi crucea de lumină şi chiar pe lisus înălțat la ceruri. Dacă, 
de pildă, cineva ucide fie şi un pui de găină, va deveni el însuşi un pui 
de găină, dacă omoară un şoarece, va deveni la rândul său un șoarece 
ş.a.m.d.; tot astfel, cine duce grâul la măcinat va fi el însuşi măcinat, 
cine coace pâine va fi şi el copt etc. Călugărul trebuia să respecte și cel 
mai mic fragment din natură: un bulgăre de pământ, un fulg de zăpadă, 
un strop de rouă. A treia poruncă, numită în sogdică „comportament 
conform religiei” (dentchihreft), impunea monahilor nu doar stăpânire 
de sine — castitate, în sens restrâns — prin interzicerea oricărui act sexual, 
ci şi interzicerea oricărui contact care ar putea procura vreo anume 
senzaţie de plăcere: atingerea zăpezii, a unei ţesături fine, delicate etc. 
„Puritatea gurii” (quatchizpartya), sau „sigiliul gurii” vizează, ca a patra 
poruncă, mai ales interdicțiile alimentare. Astfel, monahului îi erau 
interzise toate preparatele din carne, băuturile fermentate (bere, vin, 
alcool din orez) şi toate produsele lactate, întrucât prepararea lor ar fi 
necesitat diferite acte socotite violente, atentatoare la sufletele luminoase 
cuprinse în ele. Monahul maniheu era, aşadar, un vegetarian pur. Ultima 
poruncă era sărăcia sau „preafericita sărăcie” (dushtautch), cum mai era 
numită. Monahul nu avea voie să posede nimic pentru el însuși și nici 
să achiziţioneze bunuri, exceptând hrana pentru o zi şi îmbrăcămintea 
necesară pentru un an de zile. 

După cum subliniază un bun cunoscător al religiei maniheice, 
această morală, considerată de mulţi ca una diabolică şi nebunească, a 
contribuit în multe privinţe la eradicarea unor obiceiuri, practici şi chiar 
a unei mentalități de viaţă dintre cele mai nesănătoase: „Ţara cu mora- 
vuri barbare, unde fumega sângele, se preschimbă într-un ţinut în care 
oamenii se hrănesc cu legume; statul, unde oamenii se ucideau între ei, 
se transformă într-un regat unde aceiași oameni se îndeamnă la bine”. 

Îndatoririle morale ale laicilor sunt prezentate mai ales în textul 
cunoscut sub numele amintit de Xwastwaneft. Simple și clare, aceste 
obligaţii reprezintă cinci probleme morale fundamentale, care ne amin- 
tesc de cei cinci aşa-ziși „stâlpi” ai religiei islamice. Este vorba de cele 

zece porunci care coincid, în ansamblu, cu mărturisirea de credinţă (sha- 
hada) rugăciunea, milostenia și postul, prezente întocmai și în Islam și, 
în fine, mărturisirea păcatelor, care ar corespunde pelerinajului la Mecca 
şi semnificației acestuia, deşi în acest caz nu este vorba de un pelerinaj 
în sine, având ca finalitate iertarea păcatelor, ci de o simplă mărturisire 
a acestora. 

Poruncile pe care trebuia să le respecte orice laic erau următoarele: 
renunțarea la idolatrie, abţinerea de la orice forme de blesteme, min- 
ciuni, încălcare a jurământului, mărturii false, calomnii, abținerea de 
la consumul de cărnuri şi băuturi fermentate, respectarea monahilor, 
monogamia şi fidelitatea față de soţ, ajutoararea celor în nevoi, îndepăr- 
tarea de falșii profeţi şi impostori, adică de maniheii excomunicați sau 
renegaţi, non-violenţa, abţinerea de la orice formă de furt sau înșelătorie 
şi, în fine, respingerea oricărei practici magice. 

Rugăciunea trebuia făcută de patru ori pe zi (la răsăritul soarelui, 
amiază, apusul soarelui și la căderea nopţii). În timpul zilei, cel ce se 
ruga trebuia să se îndrepte în direcţia soarelui, iar noaptea în direcția 
lunii, pentru că soarele şi luna erau socotite calea şi poarta prin care se 
putea accede la adevărata existenţă în lumea cerească. În eventualitatea 
în care soarele şi luna nu erau vizibile, orientarea trebuia făcută spre 
nord, spre steaua polară. 

Milostenia era la fel de importantă pentru laic ca şi sărăcia pen- 
tru monah. Cel mai frecvent, milostenia consta în daruri: pâine, fructe, 
legume, haine etc. dar, în funcţie de rangul social al laicului respectiv, 
ea se putea materializa și în răscumpărarea unui sclav sau prizonier, 
împrumutarea pe o perioadă a unui slujitor etc. 

Postul avea un caracter săptămânal sau anual. Cel săptămânal se 
ținea duminica, când era ziua soarelui, iar cel anual dura 30 de zile şi 
era precedat, la intervale regulate, de posturi festive foarte scurte. Totul 
culmina cu sărbătoarea Bema, despre care vom vorbi puţin mai încolo. 
Încălcarea voluntară sau involuntară a postului, din comoditate sau 
neglijenţă, era un mare păcat. Interesant este că valoarea în sine a pos- 
tului, ca şi în creştinism, nu era doar una pur fizico-materială, ci şi una 
spirituală, constând în abținerea de la orice păcat. 

Mărturisirea păcatelor. Exista o asemenea mărturisire săptămânală, 
lunea, făcută în faţa unui monah atât de către auditori, cât și de cei aleși, 
iar apoi una anuală, cu un caracter colectiv, care avea loc la sfârşitul pos- 
tului de 30 de zile, când erau comemorate patimile lui Mani. Din acel 
moment se considera că toate păcatele făcute în acel an erau iertate. 


5. Cultul 


Cele mai importante locuri de cult erau mănăstirile (Khangah). Aici 
locuiau monahii în comunități distincte, bărbaţi și femei. Aceste mănăs- 
tiri erau plasate în orașe, constituind adevărate focare de viaţă spirituală 
şi de activitate culturală, cel puţin acolo unde învățătura lui Mani era 
recunoscută public și nu era obligată să supraviețuiască în clandesti- 
nitate. Orice așezământ monahal cuprindea un scriptorium şi o bibli- 
otecă, o infirmerie, o sală de consiliu destinată adunărilor comunităţii 
şi o clădire special consacrată actelor de cult şi mărturisirii păcatelor. 
Așa cum arată documentele, mănăstirile nu dispuneau, în schimb, nici 
de bucătării, nici de magazii pentru alimente, întrucât hrana era oferită 
zilnic de către mireni. 

Orice comunitate religioasă se compunea din două părţi distincte: 
laicii şi călugării, cei din urmă împărţiţi, la rândul lor, în patru catego- 
rii. Așa-zisa „Biserică” maniheică era condusă de un conducător spiri- 
tual, care era succesorul lui Mani. Urma clasa confesorilor sau doctorilor, 
învăţătorilor sau apostolilor, care aveau misiunea de a apăra învățătura 
lui Mani; apoi, oficianţii cultului și servitorii „Bisericii”, în sensul propriu 
de diaconi, asimilați episcopilor; a treia clasă era constituită din capii de 
familie ori intendenţii, asimilați preoților şi, în fine, o a patra clasă, repre- 
zentând pe toţi „aleşii, „drepţii”, „desăvârşiţii”, adică pe călugări, în sens 
restrâns, pentru că toate aceste patru clase erau constituite din călugări, 
inclusiv conducătorul spiritual suprem aparţinând cinului monahal. 

Numărul laicilor și al călugărilor din clasa a patra era nelimitat, 
de drept și de fapt. Numărul celorlalți, în schimb, începând cu clasa 
intendenților, era limitat. Astfel, intendenţii nu puteau fi mai mulţi de 

360, cifră corespunzând calculului mensual al lunii, multiplicat prin 
cele douăsprezece luni solare; diaconii erau în număr de 72, asemenea 
numărului discipolilor trimiși de lisus în misiune, iar doctorii din prima 
clasă erau 12, asemenea celor 12 Apostoli aleși de lisus. 

Accederea de la treapta de laic la treapta de monah atrăgea după sine 
o schimbare radicală de viaţă. Călugării, după cum am mai spus, erau 
atât bărbaţi, cât şi femei. Primii se numeau „fraţi, iar femeile „surori”; 
în schimb, accesul în următoarele trei clase superioare era rezervat 
exclusiv bărbaţilor. „Fraţii” și „surorile” laice își păstrau îmbrăcămintea 
obișnuită, în timp ce „fraţii” și „surorile” dintre călugări se îmbrăcau în 
veşminte albe şi purtau tichii de aceeași culoare. 

Ciclul sărbătorilor maniheice era centrat pe momentele cele mai 
importante, care reconstituiau, comemorativ, fondarea acestei religii: 
nașterea lui Mani, chemarea îngerului care i-a adus noua revelaţie, tri- 
miterea profetului, suferinţa şi moartea sa, chemarea primilor apostoli. 
Însă cea mai mare sărbătoare era Bema, nume grecesc având semnifica- 
ţia de estradă, tribunal, jilţ, amvon sau tron (siriacă: bima). În bisericile 
sau locurile de cult maniheice, estrada cu cinci trepte, acoperită cu stofe 
preţioase şi plasată la vedere, simboliza clasele ierarhiei. Partea de sus a 
ei rămânea în schimb goală, fiindcă Bemma servea, în fapt, păstrării amin- 
tirii lui Mani, care continua și după moartea sa să-i înveţe, să-i judece și 
să-i conducă pe manihei. 

Bema avea, practic, aceeaşi semnificaţie pentru manihei ca şi Paştile 
pentru creștini. În plus, Bema a preluat de la Sărbătoarea sărbătorilor 
creştine o serie de elemente esenţiale: data (echinocțiul de primăvară), 
pregătirile (privegheri şi posturi de lungă durată) etc. Deşi maniheii n-au 
încetat niciodată să sărbătorească Paștile, mai ales în teritoriile creştine, 
totuși acesta a pierdut, în scurtă vreme, din importanţă în faţa Bemei. 


6. Concluzii. Neomaniheismul 


După cum s-a putut observa, maniheismul avea ca idee centrală 
dualismul dintre bine și rău, lumină şi întuneric. Mani a propovăduit 

această învăţătură în timpul tuturor călătoriilor sale în Iran, Asia Mică, 
India şi China. În același timp însă, învăţătura sa a fost combătută atât 
de religia persană cât și de budism. Tot astfel, în pofida încercărilor lui 
Mani de a se apropia de învăţătura creştină, comunitatea maniheică 
avea să fie catalogată de către Părinţii şi scriitorii bisericești drept o 
sectă eretică (mai ales după secolul al V-lea); aceeași opoziție avea s-o 
întâmpine și din partea Islamului (sec. VIII-IX). Cu toate acestea, reli- 
gia maniheică a cuprins un spaţiu foarte larg, cuprins între Roma şi 
China, după cum s-a văzut. 

Spaţiul european nu rămâne nici el complet străin de ideile mani- 
heice. Astfel, în bogomilismul din Macedonia şi Bulgaria se resimt, 
categoric, anumite idei maniheice, în urma predicii legendarului preot 
leremia Bogomil. Ulterior, această erezie avansează tot mai mult spre 
Europa, căpătând nuanţe diferite: patarinii (Italia de Nord), catarii (Ger- 
mania), albigenzii (Franţa), dar şi spre Bizanţ, Serbia, Ţările Române și 
Rusia. Eutihie Zigabenul este unul dintre teologii creștini cei mai porniţi 
împotriva sectei bogomilice din secolul al IX-lea, scriind chiar un tratat 
împotriva lor: Despre bogomili sau Panoplia dogmatică. 

De altfel, bogomilismul supravieţuieşte în Bulgaria până în secolul 
al XVII-lea, iar în spaţiul românesc se regăsește mai ales în folclorul 
mitic; tot astfel, reminiscenţe bogomile apar în tot spaţiul Europei răsă- 
ritene, mai ales în miturile populare, în poveştile cu un caracter cosmo- 
logic și antropologic. 

Catarismul are la bază maniheismul dualist, fiind menţionat pen- 
tru întâia oară în 1163, ca derivând dintr-o ramură bogomilă. Avea să 
dispară pe la sfârşitul secolului al XV-lea. Secta medievală a albigenzilor 
din Franţa este pomenită pentru prima dată în 1181, având la bază tot o 
doctrină dualistă; fără a fi neutralizată, ea a fost totuși înfrântă în seco- 
lul al XIII-lea, în urma cruciadei inițiate de papa Inocenţiu al III-lea. 
Fireşte, ideile maniheice n-au putut fi eradicate nicidecum defini- 
tiv, pentru că ele au dăinuit pe mai departe în subconștientul multor 
oameni, sub diferite forme: opoziţie față de dogmele Bisericii, spiritu- 
alism accentuat, respingerea Sfintelor Taine şi a căsătoriei, anticlerica- 
lism, predispoziţie pentru sărăcie şi asceză etc. 

XII 


MANDEISMUL 


1. Consideraţii generale 


În anumite regiuni din sud-estul Irakului şi sud-vestul Iranului 
există o minoritate religioasă având câteva mii de adepţi, desemnată de 
obicei cu numele de mandei. O altă denumire pentru această comuni- 
tate religioasă este aceea de nașorei. 

Cuvântul „mandei” (mandaia) îşi are originea în noţiunea man- 
deică manda („cunoaştere”), având aceeaşi semnificaţie cu termenul 
grecesc yvâois („gnoză”), motiv pentru care „mandei” înseamnă 
„gnostici”. Cu toate acestea, încă de timpuriu, acest cuvânt a primit o 
semnificaţie aproape contrarie, anume de „laici”, o categorie distinctă 
de consacraţi, respectiv preoţii (farmida) şi nașoreii (naşuraia). De 
fapt, nașoreii reprezintă categoria celor mai iniţiaţi în religia mandeică 
şi în învățătura ei secretă. Însăși această învățătură se numeşte de ase- 
menea şi nașiruta şi, pentru că ea constituie nucleul mandeismului, 
unii cercetători moderni folosesc chiar denumirea de religie naşoreică 
în loc de mandeism. 

La o cunoaștere mai bună a existenţei şi importanţei acestei religii 
s-a ajuns abia de pe la începutul secolului al XX-lea, mai precis după 
ce anumiţi specialişti în materie au reuşit să descifreze cele mai impor- 
tante scrieri sacre mandeice, aduse încă cu multă vreme înainte de către 
misionari sau călători din spațiul de odinioară al mandeismului. Din 
păcate, încă de la începuturile sale, cercetarea mandeismului şi a litera- 
turii sale sacre a stârnit lot felul de controverse în rândul specialiștilor. 

Astăzi disputele nu mai sunt aşa de pătimașe, dar părerile rămân, totuși, 
foarte împărţite în multe privinţe. 

În mare, cele mai controversate probleme rămân două: 

a) Cât de vechi este mandeismul? Este el mai nou sau mai vechi 
decât creștinismul? 

b) Unde îşi are originile această sectă gnostică? Își are ea originile 
chiar în spaţiul actual, adică în Irak și în Iran, sau provine din Siria 
- Palestina? 

La aceste întrebări, cei mai mulți specialişti răspund cu următoarea 
ipoteză: ca sectă gnostică, mandeismul are aproximativ aceeași vechime 
ca şi creştinismul. EI își are originile în Siria - Palestina, unde secta man- 
deică a apărut dintr-un iudaism eretic. 

Încă din primul secol d.Hr. înainte de distrugerea Ierusalimului și 
a templului de aici, probabil chiar către sfârşitul domniei regelui part 
Artabanus al III-lea (12 - cca 38), mandeii au părăsit Siria - Palestina, 
îndreptându-se spre Mesopotamia. Este foarte probabil ca ei să nu fi ple- 
cat de bună voie, ci să fi fost obligaţi să emigreze din cauza persecuțiilor 
venite din partea iudeilor. De asemenea, este foarte greu de crezut că au 
emigrat în totalitate; unii au rămas probabil pe mai departe în locurile 
lor de baștină. Se pare că la început ei s-au aşezat mai mult în Babilonia 
Centrală însă, sub presiunea creştinismului, şi mai apoi a Islamului, ei 
s-au mutat în ținuturile mlăștinoase din sud, unde îi regăsim în cea mai 
mare parte şi astăzi. 


2. Izvoare 


Comunitatea mandeică posedă nenumărate scrieri sacre, izvoare 
prețioase pentru a putea cunoaşte învățătura și cultul ei. Aceste scrieri 
sunt redactate într-o limbă semită, o aramaică orientală, cunoscută astăzi 
sub numele de limba mandeică. Din nefericire, izvoarele nu ne oferă date 
privind timpul apariţiei lor. Tot ceea ce cunoaștem este perioada canoni- 
zării lor, adică secolele VII-VIII d.Hr., dar este cert că ele au fost redactate 
cu multă vreme înainte. De fapt, aproape toate scrierile mandeice exis- 
tente nu sunt altceva decât compilaţii ale unor scrieri cu mult mai vechi. 

În general, cercetătorii împart aceste scrieri în două categorii dis- 
tincte, şi anume: scrieri din perioada preislamică și scrieri din perioada 
islamică. 


2.1. Scrieri din perioada preislamică 


Aceste lucrări sunt dedicate celor iniţiaţi în tainele religiei mandeice 
- preoților, dar mai ales nașoreilor. De regulă sunt interzise laicilor şi 
cu atât mai mult celor din afara mandeismului, adepților altor religii. 
Sunt cu peste 350 de ani mai vechi decât restul scrierilor, fiind redactate 
către sfârşitul secolului al III-lea d.Hr. 

a) Cartea canonică de rugăciuni conţine 414 rugăciuni şi imnuri, 
adaptate pentru toate actele de cult, între care amintim: botez, proslă- 
vire, antifoane, „purificare zilnică” (rusma), „cele trei rugăciuni zilnice” 
(rahmia), rugăciuni comemorative, rugăciuni şi imnuri cu prilejul 
Anului Nou, nuntă, consacrarea sacerdoţilor, mesele ritualice prilejuite 
de înmormântare şi nuntă (zidka brika) etc. 

b) Cele 1012 întrebări (Alf trisar suialia) cuprinde şapte părţi în 
care este vorba despre anumite rituri și credinţe naşoreice. Pe tot par- 
cursul lucrării se subliniază caracterul secret al celor prezentate, dar şi 
faptul că cei ce le vor deconspira vor fi aspru pedepsiți. 

c) Diuar Abatur descrie destinul sufletului după moarte, faptul că 
acesta va trebui să treacă prin mai multe așa-numite „purgatorii” sau 
„posturi de gardă” (maţarta 's), pentru ca, în final, să ajungă la zeul 
Abatur, căruia îi revine sarcina de a-l cântări. 

d) Comentariul cu privire la încoronarea marelui Sislam (Sarh 
d-Trasa d-Iaga d-Sislam Rba) prezintă ritualul de încoronare căruia 
trebuia să se supună orice preot mandeic. „Marele Sislam” nu este 
altceva decât o personificare a lui Adakas („Adam cel mistic”), adică 
a sufletului divin al întregii umanităţi, după cum vom vedea mai pe 
larg într-un subcapitol ulterior. Și aici avem de-a face cu o învăţătură 
ezoterică. 

e) Botezul lui Hibil Ziua (Masbuta d-Hibil Ziua) relatează purificarea 
„divinității Hibil Ziua (Abel) — în mitologia mandeică, el apare ca fiu al 

lui Adam și al Evei după ce în prealabil a fost în cele şapte lumi ale Întu- 
nericului. Aceste ceremonii ale botezului (masbuta) „zeului” se consti- 
tuie în prototipuri sau arhetipuri pentru ceremonialul obișnuit. 

f) Prima mare lume (Alma Risaia Rba) este o scriere ilustrată, care 
prezintă misterele creaţiei și arhetipurile cultului din lumea eterică, iar 
apoi oferă diferite lămuriri privind conţinutul și semnificaţia cultului. 

g) Prima mică lume (Alma Risaia Zuta) reprezintă o învăţătură 
secretă privind săvârşirea corectă a diferitelor ceremonii şi semnifica- 
ţia acestora pentru sufletele oamenilor după moarte. În aceste două din 
urmă scrieri descoperim, de asemenea, multe speculaţii despre macro- 
COSMOS Şi MiCrOCOSMOS. 


2.2. Scrieri din perioada islamică 


În general, aceste lucrări nu au un caracter atât de secret precum 
cele din prima categorie, deși nici ele nu sunt dedicate celor din afara 
religiei mandeice. Sunt primele scrieri mandeice cunoscute în Europa. 
Ultima lor redactare datează de pe la începutul erei islamice, adică seco- 
lele VII-VIII d.Hr., deşi au fost concepute cu foarte multă vreme înainte. 

a) Comoara (Ginza) cuprinde două părți. Prima parte prezintă ele- 
mentele legate de cosmogonie, cosmologie, morală, evoluţia lumii până 
la decăderea ei, falsele religii, coborârea „divinităţii” Hibil Ziua în lumea 
Întunericului, învățăturile lui loan Botezătorul, psalmi, rugăciuni etc. 
Partea a II-a este mult mai restrânsă și se referă aproape exclusiv la 
sufletul omenesc şi la destinul acestuia după moarte. Tocmai din acest 
motiv, ea a fost desemnată drept Cartea mandeică a morților. 

b) Cartea lui loan Botezătorul (Sidra d-lahia) nu tratează atât de 
mult despre loan Botezătorul, după cum ne sugerează titlul. Un singur 
capitol, e adevărat lung, face referiri la nașterea sa, câteva episoade din 
viaţa sa şi unele mențiuni din învăţătura sa. În rest, este vorba despre 
cosmogonie, figuri de „mântuitori', probleme morale etc. 

c) Haran-ul interior (Haran Gauaita) este o lucrare dedicată exclusiv 
nașoreilor şi conţine tradiţii legate de foarte vechea lor istorie. Astfel, se 
istoriseşte că nașoreii ar fi fost supuși în Ierusalim la persecuții foarte 

dure din partea iudeilor. De aceea, ei au fost obligaţi să se refugieze în 
munții din teritoriile mezilor, probabil în Haran. Faptul că după aceea 
Ierusalimul a fost distrus este privit aici ca o pedeapsă pentru atitudinea 
iudeilor față de nașorei. Mai târziu, aceştia au emigrat spre sudul Irakului. 

d) Cartea zodiacală (Aspar Maluasia) nu este altceva decât o lucrare 
cu un caracter astrologic, apărută mai târziu, lucru confirmat între altele 
și de mulțimea cuvintelor împrumutate din arabă. 

Toate scrierile amintite mai sus au fost deja traduse în limbi euro- 
pene. Ele se constituie şi se vor constitui pe mai departe într-un mate- 
rial foarte preţios şi indispensabil cercetării în multele probleme încă 
nebuloase privind istoria şi învățătura mandeismului. Există însă, pe 
lângă acestea, şi anumite izvoare indirecte — din păcate, puţine —, între 
care am aminti, de pildă, informaţiile oferite de către ereziologul sirian 
Theodor bar Konai, care pe la anii 791-792 a scris o lucrare în care 
prezenta ceea ce consemnau izvoarele islamice cu privire la mandei. 
Anumite comparații cu Mihail Sirianul (m. 1199) și cu Actele martirice 
persane arată că informaţiile oferite de autorul amintit vizau sfârşitul 
secolului al V-lea d.Hr. 


3. „Divinităţi” mandeice. Semnificaţia lor 


Quasidivinităţile mandeice nu sunt, în principiu, divinităţi în sen- 
sul clasic al cuvântului, ele având mai mult semnificaţia unor principii 
cu un caracter divin. Datorită atributelor lor divine, ele apar în literatura 
de specialitate ca aşa-numite „divinități”. 

Marele Mana apare în câteva versiuni ca principiul primordial bun; 
el este originea și totalitatea tuturor sufletelor oamenilor (mana). 

Viaţa (plural: Hiia) sau Marea Viaţă (plural: Hiia Rbia) poate fi 
socotită și ea ca principiul primordial bun. Acest lucru devine cu atât 
mai evident cu cât multe dintre scrierile mandeice şi chiar anumite capi- 
tole încep cu una dintre următoarele formule: „în numele Vieţii”, „în 
numele Marii Vieţi” sau „în numele primei mari Vieţi sublime, lucru 
care ne aminteşte, fireşte, de o formulă similară prezentă frecvent şi în 
Islam: „în numele lui Allah, Dumnezeului milostiv”. 

De altfel, asemenea formule sunt folosite şi în Vechiul Testament, 
iudaism, creştinism și zoroastrism, așa încât este dificil de afirmat care 
dintre aceste religii va fi influenţat, în cele din urmă, mandeismul. 

Ca şi în cazul Marelui Mana, Marea Viaţă apare și ea uneori drept 
izvor al tuturor sufletelor (mana), cum ar fi, de pildă, în Imnul al 28-lea 
din Ginza, unde se spune: „Eu sunt un mana al Marii Vieţi”. 

În multe locuri, celelalte așa-zise „divinităţi” apar ca emanaţii, într- 
o ordine descrescătoare, din Marea Viaţă, ca trepte inferioare care, cu 
cât sunt mai departe plasate de acest principiu primordial bun, cu atât 
sunt mai imperfecte. Astfel, în Cartea canonică de rugăciuni consem- 
năm următoarea ierarhizare a acestor „divinităţi ”: 

+ Prima Viaţă, apoi un interval de 6000 de miriade de ani; 

+ A doua Viaţă, apoi un nou interval de 6000 de miriade de ani; 

+ Atreia Viaţă, apoi iarăși un interval de 6000 de miriade de ani; 

+  Utras (fiinţele spirituale cerești), apoi un interval de 770.000 de 

miriade de ani; 

+ Pământul și Cei Șapte Stăpâni ai casei (Planetele). 

A doua Viaţă sau Al Doilea este identificat în anumite texte cu Iusa- 
min, despre care se afirmă că ar avea diferite „greșeli şi lipsuri”. Tocmai 
de aceea el este plasat în seria „divinităților” cu o perfecţiune în scădere. 
El locuiește „în pârâuri”, la graniţa dintre Lumină şi Întuneric. Alteori 
este reprezentat ca prototip al preotului neînvățat și neglijent, care săvâr- 
şeşte greşeli în timpul actelor de cult, pe când marele Si3lamm (o dubletă a 
lui Adakas - Adam mistic) este arhetipul unui preot specialist. 

A treia Viaţă a fost identificată ocazional cu Abatur. Nici el nu este 
desăvârşit, pentru că i se impută trufia şi alte păcate. Alteori, el apare fie 
având ca sarcină principală cântărirea sufletelor aflate în ascensiune, fie 
ca părinte al lui Ptahil, treapta imediat inferioară lui. 

Ptahil apare totuși în anumite texte într-o ipostază chiar mai rea, și 
anume în calitate de creator al lui Ruha sau „Duhului Sfânt” şi al Plane- 
telor, forțe ale Întunericului. 

Cunoașterea Vieţii sau Gnoza Vieţii (Manda d-Hiia) este socotită 
în unele izvoare drept cea mai semnificativă dintre toate „divinităţile;, 

lucru care pare totuși exagerat. Oricum, după cum am văzut, numele 
mandeilor se corelează cu acesta. 

Potrivit numelui său, Manda d-Hiia este o personificare a învăţăturii 
mandeice şi, în această calitate, este în același timp Revelatorul și Revela- 
ţia în sine. Firește, revelaţia nu constă doar dintr-o cunoaștere abstractă, 
ci și dintr-o cunoaştere legată de cult, care are atribuţii mântuitoare. Când 
această „divinitate” aduce revelaţia cuiva, ea poartă numele de „Apos- 
tol”, „Irimis” (sliha), cum ar fi, de pildă, „primul Apostol”, „Apostolul 
Luminii”, „adevăratul Apostol” etc. În plus, revelaţia se corelează strâns 
cu mântuirea, ca o premisă a acesteia, motiv pentru care Manda d-Hiia 
mai poartă şi numele de Mântuitor, Eliberator al sufletului. 

Cele trei ființe spirituale cereşti adamitice ('utras) sau Cei trei 
„Adami” sunt: Hibil (Abel), Sitil (Set) şi Anu3 (Enoh). În legătură cu 
aceştia există mai multe tradiții privind originea lor, între care amintim: 
Sitil este fiul lui Adam Pagria, adică Adam cel trupesc; Hibil este fiul lui 
Adam şi al Evei, Sitil este fiul lui Hibil, iar Anus al lui Sitil; toți trei sunt 
fiii lui Adam Kasia, adică Adam ezoteric, ceresc, mistic; toţi trei sunt 
fiii lui Ptahil etc. Interesant este faptul că aproape întotdeauna aceştia 
apar laolaltă sub chipul celor trei „trimiși”, „apostoli” (sliha) care aduc 
revelaţia şi mântuirea; treptat, ei apar astfel concepuţi încât fiecare îşi are 
perioada sa în istoria omenirii. 

În particular, Hibil sau Hibil Ziua apare deseori identificat cu Manda 
d-Hiia (câteodată și cu îngerul Gavriil) şi tocmai de aceea are multe 
funcţii comune cu acesta: întemeierea cultului, transmiterea revelației 
primordiale lui Adam, mântuirea și coborârea în lumea Întunericului. 
Sitil a fost perceput ca exemplul cel bun şi pur pentru oameni. Totodată, 
el este şi primul om care a murit, debarasându-se de trupul material şi 
îmbrăcându-se în veșmânt ceresc. Anus este figura cerească a lui Enoh. 
Despre el se afirmă că ar fi trăit în Ierusalim în timpul lui Ponţiu Pilat, 
numit „regele lumii”, şi i se atribuie puteri miraculoase. În plus, i se atri- 
buie calitatea de a-l fi instruit şi botezat pe loan Botezătorul. După ce și-a 
încheiat lucrarea pe pământ, el s-ar fi înălțat pe un nor la locul său de 
obârşie (Msunia Kusta), adică în acea lume unde se găsesc ideile, idealu- 
rile, arhetipurile, alter ego-urile tuturor fenomenelor pământești. 

4. Mitul mandeic. Cosmogonie şi antropogonie 


Deoarece scrierile mandeice sunt compilaţii târzii, descoperim în 
ele mai multe aspecte care se contrazic. Să luăm un singur exemplu: 
numai în Ginza există un număr mare de concepții cosmogonice care 
se contrazic, cum ar fi, de pildă, în ce priveşte numele principiului pri- 
mordial bun. Acesta este numit când „Viaţa” (Hiia), când „Regele Lumi- 
nii” (Malka d-Nhura) sau „Domnul cel Mare” (Mara d-Rabuta), când 
„Marele Mana” (Mana Rba). 

Cu toate acestea, în ciuda acestor imprecizii, este limpede că 
avem de-a face cu o religie dualistă. Acest lucru reiese, în primul rând, 
din faptul că există o puternică opoziţie între Lumină și Întuneric, 
între Bine şi Rău, chiar dacă uneori se resimte și o anume tendinţă 
monoteistă, mai ales atunci când se încearcă explicarea apariției Rău- 
lui. Principiul primordial al Răului este desemnat ca Întunericul sau 
Apa Neagră, iar stăpânul acestui imperiu al Întunericului se cheamă 
„Regele Întunericului”, „Stăpânul întregii lumi”, supranumit câteodată 
şi „Monstrul” (bura) sau „Gigantul” (gabara). Acest stăpân este socotit 
fie o creatură a Apei Negre, fie fiu al „Duhului Sfânt” (Ruha d-Qudsa) 
și al gigantului Gaf. 

Lumea pământească (Tibil) a fost creată de A treia Viaţă sau Abatur, 
„divinitatea” cu cântarul, și de fiul acestuia Ptahil, Demiurgul propriu- 
zis. Ambii nu sunt nici buni, nici răi. Lumea terestră și oamenii sunt 
stăpâniţi, subjugaţi și seduşi însă de către Cei șapte Stăpâni răi (Plane- 
tele), care au fost creaţi de către Stăpânul Întunericului şi mama aces- 
tuia, Ruha („Duhul Sfânt”); Ruha și Cei șapte Stăpâni formează un tot. 
Cei Şapte au creat de altfel și trupul lui Adam, pe Adam cel material. Dar 
în același timp a fost creat și Adakas („Adam cel tainic”, „cel mistic”) din 
împărăţia Luminii, fiind apoi trimis ca element însufleţitor și iluminator 
în Adam cel trupesc. Pe de altă parte, „Irimișii” sau „Apostolii” impe- 
riului Luminii - în primul rând, „Gnoza Vieţii” (Manda d-Hiia), „Abel 
Iluminatorul” (Hibil Ziua) şi Enoh (Anus), toţi străini de lumea Mate- 
riei — încearcă să-i elibereze pe Adam, soția sa Eva (Haua) şi pe urmașii 
lor de sub stăpânirea lui Ruha și a Celor șapte Stăpâni (Planetele) cu 

ajutorul „Gnozei Vieţii”. De altfel, tot de numele acesteia și al lui „Abel 
Iluminatorul” (Hibil Ziua) se leagă şi un atac asupra „Regelui Întuneri- 
cului” din timpurile primordiale. 

După cum spuneam, încă de la creaţie Adam cel material (Adam 
Pagria) poartă în sine un element divin din imperiul Luminii, respectiv 
sufletul (mana) său. Trupul său este în schimb, de origine demonică și 
este privit ca o închisoare a sufletului. După cum se arată în textele man- 
deice, sufletul s-a opus încă de la început intrării sale în trup, dar a fost 
forțat s-o facă. Deşi prizonier al trupului, el năzuiește permanent după 
întoarcerea în imperiul Luminii, locul său de origine. De aceea, scopul 
principal al religiei mandeice, în special al cultului, nu este altul decât 
acela de a ajuta sufletul să se înapoieze în lumea Luminii. 

De fapt, după cum s-a putut observa, reîntoarcerea sufletului 
în împărăția Luminii înseamnă chiar reîntoarcerea lui Adam însuși, 
respectiv a lui „Adam cel ascuns”, ocult, tainic, care reprezintă nucleul 
misticii naşoreice, pentru că sufletul omului este identic cu acest Adam. 
Numele acestei fiinţe este Adakas, o prescurtare a numelui complet de 
Adam Kasia (, Adam cel ascuns”), care este desemnat deseori şi cu alte 
nume, precum „Lumina, „Strălucirea” (Ziua) sau „Sufletul” (mana). 

Prin urmare, Adakas sau Adam Kasia este simultan microcosmos şi 
macrocosmos. El este sufletul individual al lui Adam și sufletul fiecărui 
om în parte, dar şi Sufletul întregii umanităţi. Regăsim aici aceeaşi rela- 
ţie pe care o întâlnim și în hinduism între Sufletul cosmic, Brahman, şi 
sufletul individual, âtman. 

Paradoxal, el poate fi descris în același timp ca Sufletul care preia 
sufletul uman după moartea trupului, dar și ca sufletul care este pre- 
luat. EI este definit cel mai bine prin expresia Salvator salvandus, „Mân- 
tuitor mântuit”. 

Reţinem însă că această concepţie despre un Adam cosmic, tai- 
nic, nu reprezintă pentru mandei doar ceva teoretic, abstract, ci ceva 
concret, actual, prezent. Lucrul acesta se observă cel mai clar în cult, 
în cadrul ceremonialului botezului pentru ce: aflaţi pe patul de moarte 
(masiqta), unde are loc după cum vom vedea în capitolul care urmează, 
în fond, reactualizarea creării acestui Adam cosmic. 


5. Cultul 


Dincolo de întreg mitul și multele speculaţii în această privinţă, 
scrierile sacre mandeice oferă o multitudine de date referitoare la cultul 
acestei religii. Spre deosebire de alte mișcări religioase gnostice, mande- 
ismul prezintă o poziţie cu totul specială față de gnoză şi la acest lucru 
a contribuit şi contribuie tocmai serviciul divin mandeic. Acesta face ca 
această sectă, gnostică în sine, să apară mai ales ca o comunitate de cult, 
ca un fel de „Biserică”, fireşte nu în sensul creştin. Din punct de vedere 
istoric, lucrul acesta se explică prin faptul că în toate scrierile nașoreice 
gnoza ne apare subordonată cultului, care îşi are la rândul său propria 
sa istorie. 

Cele mai importante şi evident cele mai vechi acte de cult sunt bote- 
zul obişnuit (masbuta) şi botezul pentru muribunzi (mnasiqta), despre 
care am mai amintit mai sus. În viziunea unor cercetători avizaţi, primul 
dintre cele două pare să fie cel mai vechi, fiind practicat încă de la înce- 
puturile mandeismului. 

Făcând abstracţie de anumite amănunte preliminare şi finale, pre- 
zente desigur și ele în scrierile mandeice, masbuta ar putea fi împărțită 
în patru părți principale: 

a) actul central al botezului în „Iordan”, constând în principal din 
coborârea în apă a neofitului, cufundarea lui de trei ori, binecuvântarea 
lui de trei ori cu semnul Vieţii de către preot, simultan cu pronunțarea 
asupra lui a numelui Vieţii şi a numelui Manda d-Hiia, gustarea de trei 
ori a apei din palmă (cu acest prilej, preotul rostește din nou deasupra 
lui numele Vieţii şi cel de Manda d-Hiia), încununarea cu o coroană de 
mirt, punerea mâinilor, strângerea de mână (kusta), care are loc între 
preot şi cel ce se botează, ieșirea din apă; 

b) mirungerea; 

c) comuniunea cu pâine şi apă (pihta şi mambuha); 

d) urmează o serie de rugăciuni şi acte ritualice, între care amintim 
comuniunea însăși a preotului cu pâine şi apă etc. 

De remarcat că neofitul va primi botezul îmbrăcat; este vorba 
de veşminte noi pe care le îmbracă chiar înainte de botez, după care 
coboară în apă. 

În principiu, rostul acestui botez pentru neofit este ocrotirea sa de 
duhurile rele (de pildă, de demonii care aduc boli) şi de influenţa Pla- 
netelor asupra sa. Acesta este şi motivul pentru care botezul se repetă 
frecvent. În același timp însă, acest botez are o importanță deosebită și 
pentru viaţa de dincolo de mormânt, întrucât sufletul este binecuvântat 
prin botez cu semnul Vieţii, care îi va servi ca un fel de „paşaport” la 
trecerea graniței spre împărăția Luminii. 

Cu toate acestea, o importanţă excepțională pentru viaţa viitoare îi 
este atribuită botezului primit înaintea morţii (masiqta). Când cineva 
se află pe patul de moarte, el este stropit mai întâi cu „apa Iordanului” 
din cap până în picioare. După aceea urmează actul mirungerii, kusta, 
şi, în fine, după ce muribundul a fost întors cu faţa spre nord, primeşte 
un nou veșmânt (rasta) şi o coroană de mirt (Klila). În continuare, are 
loc așa-numitul act al „scrisorii” ('ngirta), un ceremonial constând în 
așezarea unei sticle cu ulei în buzunarul drept al muribundului. Sticla 
este, de fapt, „scrisoarea” care va ajuta sufletul acestuia pe drumul spre 
împărăţia Luminii să treacă prin toate „vămile”, „purgatoriile” (matarta) 
aflate din loc în loc. În cele din urmă are loc înmormântarea și ospăţul 
funerar (zidqa brika). 

De fapt, toate aceste acte cultice sunt doar preliminare, fiindcă cere- 
monialul propriu-zis masigta are loc trei zile mai târziu, când sufletul 
îşi începe, în credința mandeică, lunga sa călătorie de 45 de zile spre 
împărăţia Luminii. Între altele, în acest ceremonial este vorba de o nouă 
comuniune cu apă și pâine (pihta şi mambuha), încununare, mirungere 
şi o rugăciune pentru iertarea păcatelor celui decedat. Urmează apoi un 
ritual special, numit patira, în cadrul căruia preotul sfinţeşte 60 de pâini- 
şoare nedospite, simbolizând sufletele celor decedați care se înalță spre 
imperiul Luminii în urma acestui ceremonial. După ce consumă două 
dintre aceste pâinişoare, împreună cu pâinea şi apa pentru comuniune 
(pihta şi mambuha) şi cu puţină carne de porumbel, preotul începe să 
rostească rugăciuni pentru sufletul celui decedat, pentru a avea o călăto- 
rie liniştită spre imperiul Luminii. În final, are loc ritualul strângerii de 
mână (kusta) a celor prezenţi și comuniunea lor cu pâine și apă. 

Este de la sine înţeles, după cum arătam și puţin mai sus, că sem- 
nificaţia ritualului masiqta nu este alta decât de a reactualiza crearea şi 

naşterea lui Adam Kasia („Adam cel mistic”) şi de a face ca sufletul să 
fie eliberat din închisoarea trupului şi a accede în împărăţia Luminii, de 
unde a provenit. 


6. Concluzii. Sincretismul mandeic 


În îndelungata sa istorie, mandeismul a fost mult influenţat de alte 
religii, așa încât putem vorbi, în mare măsură, de o religie sincretistă. 
În mod surprinzător, religia care şi-a lăsat cel mai puţin amprenta asu- 
pra mandeismului a fost tocmai Islamul, deşi mandeii au supraviețuit în 
preajma acestei mari religii aproape treisprezece secole. 

a) Religia mandeică a fost marcată în primul rând de influenţe 
iudaice, care sunt evidente atât în ce priveşte diversele nume de persoane 
- incluzând aici şi numele Dumnezeului suprem din Vechiul Testament 
sau al unor demoni — cât şi în ce priveşte anumite delimitări geografice. 

Ca nume de persoane împrumutate de mandeism din iudaism amin- 
tim: Adonai („Domnul!” în Vechiul Testament, Adunai), El („Dumnezeu” 
şi „divinitate” în Vechiul Testament, '1]), „Duhul Sfânt” (Ruha d-Qud:a), 
Gabriel (Gabr'il); Leviathan (Liuiatan), Lilit; Adam, Eva (Haua), Abel 
(Hibil), Seth (Sitil), Enoh (Anus); Noe (Nu), Sem (Sum), Ham (lam), lafet 
(Iapit); Avraam (Abrahim), Ismael ('Smaiil), Israel ('Usraiil, Sraiil); Moise 
(Misa); David (Daud, Dauid), Solomon (Slimun) etc. 

Între numele geografice, cele mai importante sunt următoarele: lor- 
dan (Iardna) şi lerusalim ("Uraslam). 

Totodată, trebuie subliniat faptul că persoanele preluate de mande- 
ism din Vechiul Testament capătă aici o altă conotaţie decât cea originară. 
Astfel, anumiţi promotori ai Binelui devin în fapt promotori ai Răului, 
cum ar fi, de pildă, Dumnezeu din Vechiul Testament (Adonai) și „Duhul 
Sfânt”, dar şi profeţi precum Avraam şi Moise. Acelaşi lucru se întâmplă 
şi în cazul lui Ismael, asimilat lui Satan, iar acest lucru este explicabil prin 
prisma resentimentelor față de mahomedani, care îl socoteau pe Ismael 
strămoșul lor. De fapt, o situaţie similară întâlnim și în cazul lerusali- 
mului, orașul sfânt al iudeilor, pe care mandeii îl prezintă drept sălașul 
tuturor păcatelor, creat de către Planete și de „Duhul Sfânt”; din fericire, 


ISTORIA ŞI FILOSOFIA RELIGIILOR _ 489 


însă socotesc ei, acesta a fost distrus de către Enoh (Anu3) sau Abel (Hibil 
Ziua) în urma plecării mandeilor de acolo spre Mesopotamia. 

Dar exagerările în plan negativ sunt aproape perfect echilibrate cu 
cele în plan pozitiv, vizavi de împrumuturile făcute din iudaism: Abel, 
Set şi Enoh (Hibil, Sitil şi Anus) apar nu ca simple persoane istorice, 
ci ca „divinităţi” mântuitoare. ot astfel, râul Iordan (Iardna) apare în 
mandeism ca o denumire pentru apa sacră „vie” folosită pentu botez, 
indiferent de numele real al râului sau pârâului respectiv. 

Interesantă este şi istoria despre Sfânul Ioan Botezătorul, preluată 
de mandei tot din iudaism. Desigur, multe lucruri în această privință 
sunt dependente de Noul Testament, dar în niciun caz tot ceea ce apare 
în mandeism legat de contradicţia dintre loan Botezătorul şi lisus. Aici 
avem practic de-a face cu o influenţă islamică, dacă ne gândim la faptul 
că loan Botezătorul este numit Iahia. În plus, există evidente concor- 
danţe între esenieni și mandei. 

b) Influențele din partea creștinismului au venit mult mai târziu. 
Un exemplu foarte limpede îl reprezintă ceea ce se afirmă despre Anu, 
adică Enoh cel ceresc. Se spune că acesta ar fi trăit în Ierusalim, pe când 
Pilat (Paltus) era „regele lumii”. El vindeca bolnavi, între care orbi, muţi, 
surzi, paralitici și învia morţi; predica iudeilor și a câştigat adepţi în 
rândul acestora. Pe cei convertiți, se mai spune în scrierile mandeice, 
i-a condus departe de Ierusalim, după ce a distrus acest oraş păcătos. 
În același timp însă a apărut lisus, un Mesia mincinos, care a indus 
lumea în eroare. Acest Iisus este prezentat în aceste texte și cu numele 
de „Bizantinul” (Rumaia). EI ar fi introdus demoni în cei morţi și i-ar 
fi făcut să vorbească din trupurile acestora, încât să pară mulțimilor că 
i-ar fi înviat. În același context, lisus este prezentat ca unul dintre Cei 
şapte seducători, acele forţe ale Întunericului, mai precis ca o întrupare a 
uneia dintre Cele șapte Planete, respectiv Mercur (Nbu, corespondentul 
lui Nabu de la babilonieni), la fel după cum Mahomed era o întrupare a 
planetei Marte (Nirig, Nergal de la babilonieni). 

Astfel de influenţe se resimt însă nu doar legat de minunile lui Iisus 
Hristos, pe care scrierile mandeice le transferă asupra lui Anus, dar şi 
în diferite formulări clar preluate din Noul Testament: „Eu sunt viaţa” 
(loan 15, 5), „Eu sunt păstorul cel bun” (Joan 10, 11), „Eu sunt lumina 

lumii” (loan 8, 12). Alte idei nou-testamentare preluate ar mai fi: rugă- 
ciunea în ascuns (Matei 6, 6), când faci milostenie „să nu ştie stânga ce 
face dreapta ta” (Matei 6, 3), interdicția aruncării „mărgăritarelor înain- 
tea porcilor” (Matei 7, 6) etc. 

c) Influențele babiloniene se corelează în primul rând cu emigrarea 
mandeilor în Mesopotamia. Ele se regăsesc mai ales în numele unor 
Planete, dar şi în astrologie sau magie. Câteva exemple: Samis - Soa- 
rele (akkadiană: Sama3), identificat uneori cu Adunai, Dumnezeu din 
Vechiul Testament; Nbu - Mercur (akkadiană: Nabu), identificat, după 
cum am văzut, cu „Mesia mincinos”, lisus; Sin - Luna (akkadiană: Sin); 
Bil - Jupiter (akkadiană: Belu); Nirig - Marte (akkadiană: Nergal), identi- 
ficat uneori cu Mahomed etc. 

Desigur, ca şi în cazul celorlalte împrumuturi din alte religii, totul a 
fost răstălmăcit. Astfel, toate aceste Planete şi „divinităţi”-Planete repre- 
zintă în mandeism forţe ale Răului. 

d) Pe lângă cele de sus, religia mandeică este marcată și de o anumită 
influenţă iraniană care arată, ca și în cazul celorlalte religii, atitudinea de 
respingere a mandeismului față de ele. Astfel, cultul focului, purificarea 
cu urină de vită, căsătoria tribală, ca şi alte probleme atât de caracteris- 
tice religiei iraniene sunt aspru condamnate în mandeism. Referitor la 
influenţa iraniană în sine, aceasta se vădește mai ales în numele unor 
divinități iraniene preluate, care în mod ciudat și-au păstrat caracterul 
de divinităţi bune și n-au primit semnificația de demoni, ca în cazul 
altor religii: Bihram (=Bahram), Ram (=Ram) şi Rasna (=Rasn). De ase- 
menea, mandeii au păstrat și noțiunea generală pentru demonii iranieni, 
dev = daiua. Chiar anumite nume care desemnează diferite obiecte de 
cult sunt de origine iraniană; veșmântul ritualic (rasta), cununa sacer- 
dotală (taga), prapurul cultual (drabsa) etc. 

XIV 


RELIGIA POPULAȚIILOR GERMANICE 


1. Consideraţii istorice 


Pentru mulţi cercetători, ideea existenţei unei „religii germanice” 
unitare, cu o învățătură și practici religioase comune, rămâne deosebit 
de incertă. De aceea, încercările de reconstituire a unei asemenea religii 
rămân, în general, ipotetice. Cu toate acestea, este evident că anumite 
divinități cu nume similare erau cunoscute la început întregii lumi ger- 
manice, ca şi o serie întreagă de terminologii, noțiuni și credinţe religi- 
oase, lucru care dovedește din plin originile istorice comune ale acestor 
populaţii. 

Spaţiul originar al celui mai vechi popor germanic, apărut în urma 
fuziunii autohtonilor neolitici cu diferite populaţii indo-europene, se 
plasează în ţinuturile din sudul Suediei, Peninsula Iutlanda şi regiunea 
Germaniei Septentrionale dintre gurile fluviilor Weser și Oder. Ameste- 
cul populațiilor locale cu cele indo-europene se realiza între anii 1200- 
1000 î.d.Hr. Spaţiul acesta, de acum germanic, avea să se extindă un 
mileniu mai târziu până la Vistula în Răsărit, Rin în Apus, până la limi- 
tele Dunării Superioare în Sud - aici începea graniţa cu Imperiul Roman 
—, iar în Nord cuprindea aproape jumătate din Peninsula Scandinavă. 

Deşi purtau nume diferite, aceste populaţii se caracterizau prin 
omogenitate în ce privește limba, obiceiurile și foarte multe dintre 
credinţele lor religioase. Iniţial au existat trei mari grupuri de popu- 
laţii germanice care ulterior, în timpul expansiunii lor, s-au divizat în 
mai multe triburi și confederaţii de triburi, fiecare cu istoria sa. Din 
marele grup al germanilor din Nord au apărut treptat actualii danezi, 

suedezi şi norvegieni, aceștia din urmă ocupând și insulele din Marea 
Nordului şi Islanda (870 d.Hr.). Al doilea mare grup germanic, cel 
din Răsărit, avea să se constituie în cea mai importantă grupare de 
populaţii germanice, cunoscută în istorie sub numele de goți (vizigoți, 
ostrogoți şi gepizi) — singura grupare, de altfel, care a reușit să străbată 
Europa de la un capăt la celălalt, ajungând și în ţinuturile dacice, până 
la Marea Neagră. În fine, al treilea mare grup germanic, cel din Apus, 
care a ocupat şi teritorii stăpânite de celți și iliri, se va constitui în trei 
mari ramuri, după cum urmează: ingevonii, dintre care amintim tri- 
burile saxonilor şi anglilor, care vor ocupa actualul teritoriu britanic, 
fondând aici un regat, apoi bavarii şi alamanii, stabiliți în spaţiul sudic 
al Germaniei de astăzi; istevonii, dintre care cel mai important trib 
era acela al francilor, apăruţi abia prin secolul al IV-lea d.Hr., dar sin- 
gurii care vor exercita o profundă şi durabilă influenţă asupra istoriei 
Occidentului. De altfel, trebuie subliniat că, în genere, marele grup 
al germanilor din Apus a devenit în timp un mare creator de state 
importante și de durată, existente până astăzi: Germania, Regatul Unit 
al Marii Britanii și Irlandei de Nord etc. 


2. Izvoare 


Ca şi în cazul altor religii, şi în cazul acestor populaţii există un anu- 
mit material arheologic, datând chiar din epoca bronzului şi constând 
în diferite picturi sau desene rupestre, morminte etc. Totuși, elucidarea 
completă a acestui material, ca şi coroborarea lui cu informaţiile oferite 
în izvoarele scrise de mai târziu rămâne o problemă foarte dificilă, multe 
lucruri având pe mai departe caracterul unor simple ipoteze. 

Între izvoarele literare amintim mai întâi lucrarea Germania a lui 
Tacitus (cca 55-120), în care se oferă diferite informaţii privind cultura, 
viaţa comunitară şi religia vechilor germani. Cele mai multe nume ale 
populațiilor germanice sunt autentice, dar informaţiile cu un caracter 
geografic, ca şi multe alte informaţii privind divinităţile, de pildă, sunt 
confuze. 

Diferite izvoare legate de perioada de convertire la creștinism oferă 
și ele anumite date privind religia germanică precreştină. Atari infor- 
maţii le regăsim, direct sau indirect, într-o serie de documente despre 
convertire, formule de botez, mai târziu predici, cărți de pocăință şi 
porunci bisericeşti împotriva superstiţiilor şi obiceiurilor păgâne ger- 
manice. De asemenea, este foarte importantă și terminologia religioasă 
autohtonă, preluată ulterior în limbajul creştin, uneori pentru a fi con- 
vertită în noile noţiuni creştine iar alteori pentru a desemna păgânismul 
germanic combătut. 

Există şi diferite inscripţii din epoca romană târzie, care vădesc 
un îndelungat sincretism germanico-roman, cum ar fi, de exemplu, 
prezenţa anumitor nume de zei germanici într-o formă latinizată, dar 
această categorie de izvoare este încă dificil de interpretat. 

După cum se știe, goții au fost deja încreştinaţi în secolul al IV-lea. 
Din păcate, despre religia lor precreştină nu avem decât câteva scurte 
notițe ale unor istorici greci şi romani. Este foarte adevărat că în Biblia 
tradusă de Wulfila (sec. IV), găsim mai mulți termeni de origine pre- 
creştină, dar despre folosirea şi semnificaţia lor originară ne putem face 
o imagine doar indirect. 

Din spaţiul în care se vorbea vechea germană („althochdeutsch', 
dialectele din sudul Germaniei, mai ales între 750-1050) avem o lite- 
ratură mai complexă, constând din traduceri ale unor lucrări religioase 
din limba latină şi din comentarii care ne oferă echivalente autohtone 
pentru noțiunile religioase latine. Diferite idei precreșştine sunt prezente 
şi în Legile populare germanice; cea mai veche dintre ele datează din 
secolul al VI-lea şi este Lex Salica de la franci. Foarte interesante sunt 
şi aşa-numitele Descântece din Merseburg, socotite de unii cercetători 
ca unicul monument de poezie păgână care a supravieţuit pe pământ 
germanic continental, în care apar o serie de divinități germanice. 

Din nordul Italiei, unde se stabiliseră longobarzii germanici, avem 
câteva informaţii mai sărace din anumite izvoare bisericeşti, ca şi o isto- 
rie mitică pretins primordială, oarecum stranie, consemnată de istoricul 
Paul Diaconul (secolul al VIII-lea). 

Anglo-saxonii din Anglia au fost încreștinaţi în secolele VI-VII, din 
această perioadă existând informaţii privind religia precreştină, dar în 

special legat de alegerea tacticii corespunzătoare în vederea convertirii 
şi adaptării obiceiurilor păgâne la noua religie creştină. Beda Venerabi- 
lul, marele istoric din acea vreme, ne oferă câteva informaţii destul de 
interesante despre păgânismul anglo-saxon. 

În spaţiul nord-vestic germanic descoperim un nou gen de lite- 
ratură poetică, prezent doar în religia germanică, în poezia scaldică 
(a poeţilor de curte, scalzii) și în Arta poetică (Edda) precreştină. De 
asemenea, există câteva inscripţii runice (ca grafie, scrierea runică se 
aseamănă întrucâtva cu unele alfabete etrusce, de care unele populaţii 
germanice se foloseau încă din primii ani d.Hr.), parţial cu un caracter 
religios, cum ar fi, de pildă, cea de pe stânca de la Eggjum (Norvegia) 
din secolul al VII-lea sau cea de la R6k (Suedia) din secolul al IX-lea. 

În ce priveşte frumoasa Arta poetică (Edda), o colecţie de cântece 
şi poeme mitologice, în număr de 29, trebuie spus că ea a fost atribu- 
ită eruditului islandez Saemundr Sigfusson (1056-1133), dar în realitate 
aparține unor autori necunoscuţi. Acest codice mai este cunoscut sub 
numele de Saemundar Edda („Edda poetică”). Din ciclul acestor poeme 
mitologice din Edda, cel mai celebru rămâne Văluspa („Prezicerile Pro- 
fetei”), care este un text fundamental pentru cunoașterea concepțiilor 
cosmogonice şi eshatologice ale vechilor popoare germanice. 

În afară de această primă redactare a Eddei, în versuri, descope- 
rită în 1643 într-un manuscris al bibliotecii din Copenhaga, există și 
una mai nouă, în proză, intitulată Edda în proză, aparținând învățatului 
islandez Snorri Sturlusson (1179-1241), respectiv Snorra Edda, în care 
sunt citate fragmente din cealaltă Edda. În lucrarea sa, Snorri concepea 
zeii ca pe niște regi şi căpetenii care au trăit cu multă vreme înainte. 

Tot în spaţiul islandez, consemnăm și aşa-numitele Sagas („Poves- 
tiri”) din secolele XII-XIII, care cuprind naraţiuni despre regi şi alte per- 
sonaje, eroi ai mărilor nordice cântaţi, după cum spuneam, de poeţii 
de curte numiţi scalzi. Şi ele oferă informaţii despre religia germanică 
precreştină. 

Diferite mituri şi legende sunt consemnate şi de scriitorul creştin 
Saxo Grammaticus, în prezentarea sa destul de confuză în limba latină a 
preistoriei Danemarcei, Gesta Danorum, apărută la începutul secolului 

al XIII-lea. Însă un izvor foarte important privind religia germanică 
nordică este Istoria episcopilor de Hamburg a lui Adam von Bremen, 
scrisă în jurul anului 1070. 

De asemenea, mai amintim lucrările unor istorici arabi, între care 
cel mai important este Ibn Fadlan care, pe la începutul veacului al XI-lea, 
a făcut parte dintr-o delegaţie a califului de Bagdad venită la bulgarii de 
pe Volga. În comentariul făcut pe marginea acestei misiuni, el dedica un 
capitol special rușilor. Fireşte, catalogarea rușilor de către el ca „oameni 
nordici” este evidentă, dar este încă incert care ar fi celelalte elemente 
etnice și culturale care au mai exercitat influenţe asupra acestora. 


3. Divinităţi și semnificaţii 


Limbile germanice folosesc diferite noţiuni pentru a-i defini pe 
zei. O noţiune germanică comună este, în primul rând, guda (germană: 
Gott). Interesant este faptul că nu există nicio derivare etimologică a 
cuvântului „zeu” (Gott), care să fie recunoscută pretutindeni în spaţiul 
germanic. Oricum, din derivările existente în diferitele limbi germanice, 
dar în special în gotică, rezultă că acest cuvânt se corelează foarte strâns 
cu cultul. Astfel, gudja înseamnă „preoţi', aceeași semnificaţie având-o 
şi termenul nordic gode într-o perioadă mai veche. 

O altă denumire conferită zeilor o găsim în vechea limbă nord-ves- 
tică germanică, și anume tivar. Acest cuvânt este pluralul de la numele 
zeului Tyr și al lui -tyr, o a doua componentă obișnuită prezentă în unele 
cuvinte compuse. Termenul tivar - identic din acest punct de vedere 
lingvistic cu latinescul deus - are semnificaţia rădăcinii indo-europene 
„strălucitor”, folosită predominant cu privire la cer. Același lucru este 
valabil și pentru numirile indiene și iraniene conferite unor divinități, 
devas, respectiv daevas. Fireşte, numele de tivar există și în alte limbi 
germanice, dar nu la plural. 

În Nord, în afară de god, mai există şi alte multe denumiri similare 
pentru zei, cele mai semnificative fiind regin - „forţe salvatoare” şi bând, 
un plural de la band, având aproximativa semnificaţie de „forţe care 
leagă”, „care imobilizează” 

3.1. Divinităţi principale 


Dintre zeii nordici, cele mai multe informaţii le avem cu privire 
la Odin, cunoscut de către germanii de pe continent sub numele de 
Wodan- Wotan, iar la anglo-saxoni sub numele de Woden. Cel mai frec- 
vent apare reprezentat ca un cavaler cu lancea în mână, o imagine care 
ne aminteşte de cavalerii danubieni din Balcani, ceea ce ne face să cre- 
dem că modelul a fost preluat din spaţiul vechilor traci. 

Odin ar putea însemna, cu aproximaţie, „extaticul” sau „domnul 
extazului”. Și acest lucru arată legătura sa cu șamanismul nordic și cu 
alte fenomene similare. Odin este un magician extatic, care stăpâneşte 
înţelepciunea ocultă. Între actele magice atribuite lui amintim necro- 
manţia, arta de a învia morţii pentru a afla anumite secrete de la aceştia. 

El este, mai mult decât oricare alt zeu, un zeu al morţilor. Acest 
lucru se corelează și cu faptul că, prin propria sa jertfă, prin spânzurare, 
el a devenit zeul celor spânzurați, „domnul spânzurătoarei”. Copacul 
în care Odin apare spânzurat poate fi identificat cu Arborele cosmic, 
Yggdrasil, aşa cum este reprezentat în Uppsala. Pe de altă parte, Odin 
apare şi ca zeu al câmpului de bătălie și al celor căzuţi în luptă. EI este 
socotit „părintele celor căzuţi”, iar locuinţa sa în lumea zeilor se numeşte 
Walhalla. Potrivit poeziilor scalzilor din secolul al X-lea, acolo vitejii 
căzuţi dobândesc o viață mai bună și mai îndestulată decât cea pe care 
au trăit-o pe pământ. 

Un alt zeu cinstit de toţi germanii era 'Ihor (Donar). Cultul acestui 
zeu pare să fi fost dominant în Islanda și în coloniile nordice din Insulele 
britanice. Într-un foarte important izvor islandez, nordicii sunt numiţi 
„poporul lui Thor”. 

Multă vreme, Thor a fost privit ca zeu al furtunii şi ca o personificare 
a vuietului ceresc. Totodată însă, el apare și ca zeu al războinicilor. Din 
această perspectivă, toate analogiile făcute de unii cercetători între el și 
zeul Indra din India sunt justificate şi incontestabile. În mitologia ger- 
manică, el apare în primul rând ca un protector al lumii zeilor, Asgard, 
şi al lumii oamenilor, Midgard, ca un luptător împotriva forţelor răului, 
împotriva Uriaşilor și Şarpelui cosmic. În Nord era considerat și protec- 
torul familiei, al casei, al proprietăţii şi al poporului în general. Avea ca 

simbol un ciocan mare cu o coadă scurtă (7mjălnir), pe care-l folosea în 
lupta sa împotriva Uriaşilor şi Uriașelor, fiinţe extrem de viclene și rele. 
Ziua a patra a săptămânii, joia, îi este consacrată în întreg spațiul germa- 
nic, purtând numele lui Donar-Ihor (Donarestag, în vechea germană; 
Donnerstag, în germana actuală). 

O a treia mare divinitate, alături de Odin şi Thor, este zeul Frey, care 
în vechile izvoare nord-vestice apare cu numele de Freyr, având semni- 
ficaţia de „Domnul, Stăpânul”. Vechile izvoare îl plasează într-o relație 
specială cu teritoriul și poporul suedez, având ca reședință Uppsala și 
fiind socotit întemeietorul regalității. Era un zeu al fecundității, stăpân 
al ploii şi creşterii plantelor. Jertfa sa preferată era porcul. De asemenea, 
şi în Islanda cultul său a cunoscut o mare popularitate, așa încât mai 
multe căpetenii purtau numele zeului Frey. 

Cel mai vechi zeu al populațiilor germanice era însă Tiwaz (la scan- 
dinavi Tyr), zeul ceresc comun al tuturor popoarelor indo-europene. El 
era o divinitate a războiului, hotărând de partea cui să fie victoria şi apoi 
împăcându-i pe adversari; arma consacrată lui era spada. În cinstea sa şi 
a spadei, tineri goi executau „jocul spadei” printre diferite lame de săbii 
şi lănci amenințătoare. Pe de altă parte, Tyr era zeul cerului şi al lumi- 
nii, păstrătorul dreptăţii, apărătorul legămintelor, asemenea zeului ira- 
nian Mithra, cel care prezida adunările solemne ale triburilor, în cadrul 
cărora se luau deciziile importante. 

Un alt zeu al cărui cult a cunoscut o largă răspândire este Ull. Nume 
diferite de localități în componenţa cărora este prezent şi Ull se întâl- 
nesc frecvent, mai ales în Suedia. În izvoarele mai târzii, el este numit 
„zeul schiului”, „zeul bolții”, „zeul vânătoarei”. De regulă, numele UIl 
derivă dintr-un cuvânt folosit pentru a traduce grecescul creştin doxa, 
latinescul gloria, adică „slavă, mărire”. Întrucât acest cuvânt înseamnă și 
„strălucire”, a fost comparat cu numele Tyr. Probabil că UIl, ca şi Tyr, a 
fost un vechi zeu ceresc. 

Între divinităţile cu o istorie mai îndelungată se numără şi zeiţa 
Freya („soţie”) sau Frigg. Ea i-a transferat propriul nume zilei de vineri 
(Freitag) a săptămânii şi a fost cunoscută în mari părţi ale Germaniei. Ea 
apare mai întâi ca soție a zeului Tiwaz, iar apoi a lui Wodan. Era un fel 
de Hera a germanilor, despre care se credea că îl însoţeşte pe Wodan în 

timpul furtunii, mai ales în nopţile sfinte, intrând în colibele oamenilor 
și binecuvântând cele agonisite de către aceştia. 

O figură mai aparte din panteonul germanic nordic este Loki care, 
conform mitologiei, convieţuieşte cu zeii, dar se pare că provine din 
rândul Uriaşilor. În mai multe locuri el este numit părintele Şarpelui, 
adică al Şarpelui cosmic. În plus, este reprezentat ca fiind bisexuat sau 
homosexual şi se spune despre el că ar fi născut copii. 

Dintre zei are o legătură specială cu Odin, mai ales că el a acces în 
cercul zeilor în urma unui fel de frăţii cu acesta, în sensul că şi-a ameste- 
cat sângele cu acela al lui Odin. Deşi este practic adversarul zeilor, Loki 
reuşeşte să dobândească şi să păstreze bunăvoința acestora prin fermita- 
tea sa inteligentă dar malițioasă. 

Loki n-a avut niciun fel de cult, ci doar o semnificaţie pur mitică. 
Mai înainte, unii cercetători erau de părere că acest zeu ar fi preluat o 
serie de trăsături caracteristice diavolului din creștinism, mai ales că 
denumirea sa de „defăimătorul” ne aminteşte izbitor de mult de semni- 
ficaţia grecescului SafoAoc („diavol”). 

Cu toate acestea, în vechile izvoare Loki nu apare nicăieri desemnat 
ca „diavol”. Există o asemănare neîndoielnică între Loki şi acele figuri 
mitice cunoscute în multe religii și denumite de regulă trickster-i, un fel 
de personaje negative divine. Deseori, aceştia poartă aureola de „adu- 
cători de cultură”, creatori de anumite fenomene culturale. Asemenea 
trickster-i ne amintesc de Loki tocmai prin faptul că şi ei, ca și acesta, 
reprezintă deseori pe un anume „altul”, respectiv pe acela care imită sau 
foloseşte în chip negativ ceea ce zeii buni au creat. 


3.2. Destinul divinizat. Alte „divinități inferioare” 


Văluspa încearcă să unifice într-un tot mitologic unitar credința în 
destin şi credinţa în zei. Înşişi zeii vor fi supuşi unui anume destin la sfâr- 
şitul lumii. Anumite denumiri pentru „destin” (Schicksal) sunt comune 
spaţiului germanic şi, de aceea, de o foarte mare vechime. Între ele 
amintim mai întâi vechea noțiune nord-vestică orlog, care corespunde 

noțiunii din vechea germană urlag. Semnificaţia este de „Ceea ce s-a pus, 
probabil legat de imaginea aruncării zarurilor. O noţiune mai activă şi 
cu un caracter mai personificant pentru destin este miotudr, în anglo- 
saxonă-meotod, în vechea saxonă-metod, care însemnează „a măsura), 
adică destinul care-l „cântăreşte”, „îl măsoară” pe fiecare om. Cuvântul 
anglo-saxon a pătruns, de asemenea, şi în limbajul creştin ca denumire 
pentru „Creatorul”. 

Semipersonificat este și vechiul nume nord-vestic urdr, cel din 
vechea germană wurt şi anglo-saxonul wyrd. Noţiunea din spaţiul nord- 
vestic are uneori o semnificaţie impersonală, alteori pe cea a unei zeițe 
a destinului, şi nu de puţine ori apare ca una dintre cele trei ursitori, 
Nornele. 

În Văluspa, cele trei Norne sunt prezentate ca „trei fecioare care 
ştiu totul”, provenind din lumea Uriaşilor. Ele stabilesc destinele, „aleg 
viața pentru copiii oamenilor, destinul (orlog) bărbaţilor”. Ca unele care 
prestabilesc durata și felul de viață pentru fiecare om, Nornele ne amin- 
tesc de moira de la vechii greci. Cele trei „fecioare ale destinului”, pe 
care le regăsim la naşterea copilului pentru a o ajuta pe mamă la naştere 
şi a predestina drumul vieții pentru noul-născut, sunt foarte prezente 
în credința populară din nordul Europei; tot astfel, ele ne amintesc de 
zânele din basmele populare. 

În sfârşit, alte semi-divinităţi asemănătoare Nornelor erau Walkiri- 
ile; ele se îngrijeau de anumiţi luptători mai viteji, pe care îi însoțeau în 
război. Tot ele decideau care dintre luptători trebuiau să moară pe câm- 
pul de luptă, îi însoțeau apoi pe eroi în locașul zeilor, Walhalla, unde îşi 
petreceau tot timpul zilei luptându-se între ei; seara se adunau în jurul 
zeului Odin, ospătându-se cu cea mai bună carne de mistreț și consu- 
mând bere și hidromel. 

În afara acestora, dar în special în spaţiul nordic, existau şi nume- 
roase ființe de natură demonică, de sex masculin și feminin, socotite 
„divinităţi inferioare”. Amintim astfel Uriaşii sau Giganţii, personificări 
ale forțelor naturale, arareori binevoitori față de oameni. Apoi, mai amin- 
tim elfii, elfele şi silfidele, în genere ființe binevoitoare, având un regat 
propriu în munţi, sub pământ sau sub ape, unde duceau o viaţă foarte 
liniștită. Aveau și la suprafața pământului anumite locuri preferate, cum 

ar fi diferitele livezi sau păduri, unde se odihneau sau dansau noaptea 
până în zori. Se spunea despre silfide că ar fi cântat foarte frumos, dar 
cântecul lor era fermecat şi cine se lăsa atras de acest cântec și intra în 
dansul lor era pierdut. În fine, mai existau şi piticii, meșteșugari neîn- 
trecuţi. În nord li se aduceau sacrificii constând din pâine, lapte, miere, 
carne, bere, fructe etc. 


4. Mitologia 
4.1. Cosmogonia și teogonia 


Lumea locuită de oameni era numită de nordici Midgard, iar lumea 
zeilor Asgard. Cea mai completă istorie a creaţiei ne este transmisă de 
învățatul islandez Snorri Sturlusson, a cărui sursă principală este poe- 
mul Văluspa, compus pe la sfârșitul epocii păgâne. Potrivit acestui 
poem, în versiunea lui Snorri, la începutul timpului nu existau „nici 
pământul, nici bolta cerului”, ci doar un spaţiu gol, numit Ginnungagap. 
Așa cum o arată şi numele, acesta era plin de puteri magice. Înainte de 
a exista lumea, la Nord exista un ţinut friguros şi plin de ceţuri, numit 
Niflheim sau Niflhel, identificat cu lumea morţilor. Tot acolo se afla un 
izvor, Hvergelmir, din care luau naștere unsprezece fluvii; la Sud, se afla 
contrariul lui Niflheim, şi anume ţara arzătoare, Muspelheim, păzită de 
către Uriașul Surt („Cel Negru”). 

În urma înghețării celor unsprezece fluvii şi a întâlnirii focului cu 
gheaţa la mijlocul Universului, s-a născut un Uriaş antropomorf, Ymir. 
În timpul somnului, din transpiraţia de sub braţul acestuia s-au năs- 
cut un bărbat şi o femeie, iar din îngemănarea picioarelor lui s-a născut 
un fecior. Din gheața care se topea între timp a fost zămislită o vacă, 
Audhumla, din laptele căreia s-a hrănit Ymir. La rândul ei, vaca a mode- 
lat gheaţa sărată, dându-i forma unui om, Buri. Acesta s-a însurat cu 
fiica unui Uriaș, Bestla, şi au avut împreună trei fii: Odin, Vili şi Ve. Cei 
trei frați au decis să-l ucidă pe Ymir, în sângele căruia se vor îneca toți 
Uriaşii cu excepţia unuia singur, care va scăpa cu soţia sa. Astfel, cei trei 
fraţi taie mai întâi trupul lui Ymir în bucăţi, pentru a făuri lumea din 

acesta: din carnea sa au făcut pământul, din sângele său marea şi fluviile, 
din craniul său cerul, din oasele sale stâncile și din creierul său norii. 

Concluzia care se impune, în primul rând, este că întreaga creaţie 
a lumii este rezultatul unui sacrificiu sângeros, o idee religioasă foarte 
veche care, în cazul germanilor dar nu numai, încearcă să aducă argu- 
mente în favoarea sacrificiului uman. După cum subliniază și Mircea 
Eliade, un atare sacrificiu - repetiţie şi actualizare a actului divin pri- 
mordial - are rostul regenerării creaţiei, a lumii, asigură înnoirea vieții 
şi coeziunea societăţii. După cum se ştie, Ymir era bisexuat, pentru că a 
zămislit de unul singur, după cum am văzut, un cuplu uman. Este bine- 
cunoscut că bisexualitatea constituie expresia prin excelenţă a totalității. 
Or, la vechii germani ideea de totalitate primordială este confirmată şi 
prin alte tradiții mitologice. 

Specialiștii au găsit şi în alte religii paralele la aceste relatări despre 
crearea lumii. Astfel, de pildă, vaca Audhumla din cosmogonia germa- 
nică, despre care am amintit, în calitatea ei de mamă a zeilor şi oameni- 
lor, ne amintește de zeiţa egipteană a cerului, Hathor. În plus, mai există 
şi alte concordanţe cu mitologia iraniană, dar în special cu cea mani- 
heică. De pildă, comparaţia dintre Ymir şi Yama de la indieni, respec- 
tiv Yima de la iranieni este de asemenea probabilă din punct de vedere 
lingvistic. Oricum, cea mai puternică influenţă este cea a unor idei ira- 
niano-maniheice, resimţită de altfel nu numai în cosmogonia şi cosmo- 
logia germanică, dar și în folclorul şi credințele populare sud-europene. 

În continuare, din scânteile aruncate de tărâmul arzător, Mus- 
pelheim, cei trei fraţi - Odin, Vili şi Ve — au creat stelele şi corpurile 
cerești şi le-au rânduit mişcările, fixând astfel succesiunea zilelor şi nop- 
ților, dar și pe cea a anotimpurilor. De formă rotundă, pământul era 
înconjurat de Oceanul cel mare; pe laturi, zeii au fixat locașurile Uriași- 
lor iar în interior au constituit lumea oamenilor, Midgard. Odin a creat 
prima pereche umană pornind de la cei doi arbori, Ask și Embla, care 
amintesc de frasinul și ulmul cosmic, o temă foarte prezentă în mitolo- 
giile arhaice şi atestată şi la populaţiile indo-europene. 

Un alt mit aminteşte de două ființe umane răsărind din Arborele 
cosmic, Yggdrasill, şi populând lumea. Acest arbore, situat în Centru, 
simbolizează şi constituie Universul. Vârful său atinge cerul și ramurile 

sale cuprind lumea. Una din rădăcinile sale ajunge în regiunea morţilor 
(Hel), alta în regiunea Uriașilor și a treia în cea a oamenilor. Firește, aici 
avem prezentată cunoscuta imagine-simbol a Arborelui universal situat 
în Centrul lumii şi făcând conexiunea celor trei niveluri cosmice: Cerul, 
Pământul și Infernul. 

Însă nu trebuie uitat că, încă de la apariţia sa, Yggdrasill a fost ame- 
nințat cu distrugerea. Şi acest lucru se va și întâmpla, cândva în viitor, 
când Yggdrasil se va prăbuși, lucru care va atrage după sine și sfârșitul 
lumii (Ragnarăk). 


4.2. Ragnarâk. Mitul sfârşitului lumii 


După cum are un început, cosmosul are și un sfârşit. Caracteristic 
este însă faptul că acest sfârșit apocaliptic nu-i vizează doar pe oameni, 
ci şi pe zei. Tocmai de aceea, expresia folosită pentru sfârșitul lumii este 
Ragnarâk, pentru că ragna râk însemnează „destinul zeilor”, cu referire, 
în Arta poetică, la momentul „când zeii mor”. 

Descrierea cea mai completă a acestui eveniment o găsim tot în 
Văluspa, în reproducerea lui Snorri. Între semnele prevestitoare ale 
acestui moment sunt amintite: moravurile decad și se pierd, oamenii 
se ucid între ei, pământul se cutremură, soarele se întunecă, stelele se 
prăbușesc, monștrii năpădesc pe pământ, Șarpele cosmic iese din abi- 
sul oceanului, provocând multe inundaţii etc. Dar vor exista și eveni- 
mente mai concrete care vor anunţa sfârșitul lumii: o iarnă lungă de 
trei ani, numită „iarna Uriaşilor”, o hoardă de Uriași va apărea într-o 
corabie construită din unghiile morților; alți Uriași, sub conducerea lui 
Surt („Cel Negru”), vor năvăli pe pământ și se vor cățăra pe curcubeu 
ca să atace şi să distrugă lumea zeilor, Asgard-ul. În fine, va urma marea 
înfruntare între armata zeilor şi eroilor, pe de o parte, și cea a Uriașilor 
și a monștrilor, pe de altă parte, pe o câmpie întinsă, luptă în urma căreia 
vor cădea toți zeii şi toţi adversarii lor, cu excepţia Uriaşului Surt. Acesta 
va declanșa incendiul cosmic și orice urmă de viaţă va dispărea, pămân- 
tul va fi înghiţit de ocean iar cerul se va prăbuși. 

Cu toate acestea, sfârşitul acesta marchează doar sfârşitul unei peri- 
oade cosmice şi începutul alteia noi. Va apare astfel un pământ nou, 
verde, frumos, îmbelşugat, purificat complet de orice suferință. Fiii zei- 
lor uciși vor reveni în Asgard şi un nou soare, mai strălucitor decât cel 
dinainte, îşi va relua mersul pe cer. De asemenea, perechea de oameni 
protejată de Arborele cosmic, Yggdrasill, se va afla la originea noii 
omeniri. 

Motivele prezente în acest mit, pe care le regăsim și în alte izvoare 
vechi afară de Văluspa, sunt probabil autentic germanice, după cum 
arată diferiți specialişti, dar poetul Vâluspei a fost puternic influenţat de 
eshatologia creştină. 

Multe concordanţe însă, uneori chiar în amănunt, cu anumite con- 
cepții și idei iraniene au fost deja confirmate. Acest lucru s-ar explica, 
în viziunea multora, prin moştenirea comună religioasă a populațiilor 
indo-europene. Astfel de similitudini apar cel mai pregnant în descrie- 
rea luptei finale dintre Bine și Rău, dintre forțele Binelui şi Răului din 
mitul germanic despre sfârşitul lumii şi în descrierea „revenirii” lumii 
din lucrarea zoroastrică-persană Bundahis, deşi textul persan nu pare a 
fi mai vechi decât Voluspa. 


5. Cultul 
5.1. Locurile de cult 


În lucrarea sa Germania, Tacitus afirma că germanii din timpul său 
nu aveau temple. Această afirmaţie este privită însă astăzi cu rezerve. Este 
foarte adevărat că ceremoniile religioase aveau loc de regulă sub cerul 
liber: pe vârfuri de munţi, pe culmile unor dealuri, în dumbrăvi sau 
poieni, lângă anumite izvoare sau într-un spaţiu delimitat, socotit sacru, 
împrejmuit de un gard sau de pietre așezate în forma unui altar. Pre- 
zenţa unor asemenea locuri de cult foarte rudimentare nu exclude totuși 
şi existența unor sanctuare cât de modeste, construite din lemn. În plus, 
câteva secole mai târziu, la vikingi aflăm diferite clădiri speciale pentru 

ceremoniile religioase. Este vorba de construcţii rectangulare, similare 
locuinţelor regilor sau șefilor de trib, de dimensiuni mari, unele chiar de 
30 m lungime şi de 15 m lăţime, unde se săvârşeau diferite acte de cult la 
care participau multe persoane. 

Asemenea temple se constituiau dintr-o încăpere de mari dimensi- 
uni, având în centru o vatră imensă. În această încăpere se desfășurau 
mesele sacrificiale: animalul sacrificat pe altarul plasat alături de vatră 
era pregătit şi fiert în căldările care atârnau deasupra vetrei. Mai exista 
şi o mică anexă, rezervată fie sacerdotului care aducea sacrificiul, fie sta- 
tuilor divinităților. 

Cele mai măreţe temple s-au construit în nord, cum ar fi acela din 
Uppsala, despre care Adam von Bremen afirmă că era aurit în întregime. 


5.2. Sacerdoţiul 


Deși este cert că germanii nu aveau o castă sacerdotală bine struc- 
turată, ca în cazul altor popoare, totuși existau şi la ei preoţi care au 
exercitat o puternică influență asupra vieții particulare şi publice. De 
asemenea, existau şi preotese. Preoţii și preotesele se numeau godi sau 
gudi, purtau o îmbrăcăminte specială şi, mai ales în Nord, trebuiau să 
se supună anumitor interdicții: să nu poarte arme, să nu încalece nici- 
odată pe o iapă etc. 

Referitor la perioada mai veche, nu există date dacă asemenea func- 
jii sacerdotale erau cu un caracter permanent sau, ca în cazul vikingilor, 
doar ocazionale; nu se ştie nici în ce mod se transmitea cunoaşterea 
“egulilor legate de diferitele rituri, sacrificii etc. În cadrul familiei, func- 
iile sacerdotale erau îndeplinite de capul familiei, mai ales în cazul ritu- 
ilor legate de naştere, căsătorie, ghicirea viitorului etc. 

La nivelul cel mai înalt, funcţiile sacerdotale care priveau interesele 
statului sau ale întregului trib erau exercitate de rege sau de căpetenia 
ribului. Un exemplu oferit de documente în această privinţă este regele 
viarilor (normanzilor din Suedia), care răspundea de organizarea cere- 
noniilor religioase solemne ce se desfășurau la celebrul templu din 
Jppsala. 

5.3. Sacrificiile 


Prin intermediul acestora, vechii germani urmăreau, în principal, 
să le mulțumească zeilor pentru realizarea unui anume lucru, să le ceară 
o favoare, sau să stabilească o comuniune cu aceştia. Cu ocazia marilor 
sărbători se sacrificau bovine, cai, oi, porci. Cei care asistau la sacrifi- 
ciul respectiv erau stropiţi cu sângele animalului jertfit, socotindu-se că, 
prin aceasta, se apropiau mai mult de divinitatea prezentă la actul sacri- 
ficial. După aceea, o parte din animalul tăiat în bucăţi era adusă jertfă 
zeilor, iar restul era consumat de participanţi, care gustau şi dintr-un 
corn-cupă cu hidromel, ca semn al comuniunii lor. 

Alteori se aduceau şi jertfe umane - chiar și în epoca romană - mai 
ales zeului Odin: prizonieri, sclavi, delicvenţi condamnaţi, dar nicio- 
dată membri ai respectivului popor germanic. Jertfele mai plăcute zeilor 
erau cele constând în regi şi preoți. Victimele erau sugrumate, afundate 
în apă, decapitate sau spânzurate, aruncate de pe munţi. În colecţiile 
de Sagas întâlnim şi obiceiul de a zidi de viu un animal sau un om. În 
faimosul templu din Uppsala, în timpul echinocțiului de primăvară, se 
aduceau sacrificii timp de nouă zile: în fiecare din aceste zile erau sacri- 
ficaţi un om şi câte şapte animale. 

Dintre jertfele lichide, izvoarele pomenesc în special hidromelul și 
berea. 


5,4. Sărbătorile 


Singura sărbătoare care pare să fi fost comună tuturor populațiilor 
germanice este sărbătoarea lui Jul. Dovezile care confirmă acest lucru 
sunt de natură lingvistică. De pildă, o derivare din Jul o descoperim ca 
nume al unei luni în gotică, unde un calendar numește luna noiembrie 
fruma jiuleis, „prima perioadă a lui Jul”; o altă derivare o întâlnim în 
islandeză, ylir, având aceeaşi semnificaţie. Din păcate, informaţiile pri- 
vind conţinutul şi semnificaţiile sărbătorii în perioada precreştină sunt 
foarte nesigure. Așa cum remarcă specialiştii, această sărbătoare germa- 
nică s-a contopit repede, inclusiv în ce privește numele său, cu marea 

sărbătoare creştină a Naşterii lui Hristos. În același timp este evident 
că anumite obiceiuri și concepții din Antichitatea târzie, larg răspân- 
dite în interiorul Imperiului Roman, influenţaseră probabil deja înainte 
de creștinism şi anumite obiceiuri populare germanice. Este vorba, în 
primul rând, de procesiuni cu măști de animale și de anumite rituri ale 
focului, corelate cu sărbătoarea romană a calendelor din ianuarie. 

În tradiția populară legată de Jul există multe trăsături ale unei 
sărbători a strămoșilor. Morţii vin în vântul care şuieră precum „oşti- 
rea înfuriată” sau „alaiul lui Odin”. Hrănirea acestor strămoşi, când ei se 
reîntorc acasă în noaptea lui Jul, reprezintă unul dintre cele mai impor- 
tante momente ale sărbătorii. Idei precreştine despre ceata sufletelor care 
călătoresc din loc în loc şi despre jertfele aduse acestora au fost asimilate 
încă de timpuriu de ceremonialul creştin popular caracteristic mai mul- 
tor sărbători de toamnă şi de iarnă. Același lucru este valabil și pentru 
ziua morţilor de la începtul lunii noiembrie, ca și pentru sărbătoarea 
Crăciunului. 

Majoritatea cercetătorilor consideră această din urmă sărbătoare 
păgână ca un cult predominant al strămoșilor. Cu toate acestea, au fost 
aduse şi argumente suficient de convingătoare în sprijinul tezei că săr- 
bătoarea lui Jul ar fi fost o sărbătoare consacrată tăierii porcului și berii. 
În cel din urmă caz, nu va fi fost vorba de o sărbătoare de pe la mijlocul 
iernii şi nu va fi avut iniţial nimic de-a face cu solstițiul de iarnă, ci va 
fi avut loc mai devreme, în toamnă. Cea mai timpurie mărturie privind 
sărbătoarea lui Jul în Nord vorbeşte de „băutura lui Jul”. Însuşi Snorri, 
care oferă informaţii absolut contradictorii despre această sărbătoare, 
o desemnează, de altfel, ca o sărbătoare a berii. În cazul în care porcul 
de Crăciun din spațiul scandinav ţine de sărbătoarea păgână a lui Jul, 
atunci putem afirma cu certitudine că această sărbătoare veche era, de 
fapt, o sărbătoare a berii şi a tăierii porcului. 


5.5. Mantica 


Unele date despre vechea mantică germanică, seidr, le avem din 
câteva povestiri — sagas, dar în primul rând din Saga lui Erik cel Roșu, 

unde găsim prezentarea clară a unei prezicătoare şi a ritualului respectiv. 
După cum rezultă din prezentarea respectivă, există multe concordanţe 
cu şamanismul lapon, lucru pe care unii cercetători îl pun pe seama 
faptului că autorul acestei descrieri ar fi fost influenţat de şamanismul 
lapon medieval, pe care probabil îl cunoscuse. 

Anumite caracteristici principale sunt foarte evidente: transa exta- 
tică, provocată printr-un zgomot sau cântec ritmic; instrumentele folo- 
site în ritual şi vestimentația specială purtată de prezicătoare; faptul că 
prezicătoarea şedea pe un scaun sau pe o bancă specială; prezicerea 
putea fi făcută în cadrul unei adunări mai mari sau stând undeva sin- 
gură, afară. 

În anumite alte izvoare se menționează, de asemenea, faptul că 
mantica era profesată și de bărbaţi, nu doar de femei. În Nord, mantica 
se corela cu numele zeului Odin și, până la un anumit grad, cu acela al 
zeiţei Freya. În unele izvoare, mantica apare totuși corelată cu perver- 
siunea sexuală, cu „perversiunea asocială” (ergi), cu homosexualitatea 
la bărbaţi şi cu voluptatea trupească la femei. Din acest motiv se pare 
că n-a fost acceptată niciodată de societate, deşi s-a practicat. Desigur, 
întrebarea este următoarea: de unde această legătură între mantică și 
perversiunea sexuală, mai precis homosexualitate? Făcând abstracție de 
mantică, ergi are această semnificaţie de homosexualitate bărbătească 
pasivă iar la femei de voluptate sexuală în întreg spaţiul linvgistic ger- 
manic. Cea mai plauzibilă explicaţie pare să fie faptul că între mantică și 
homosexualitate sau schimbarea sexului a existat o relaţie primordială, 
similară aceleia existente la mai multe popoare siberiene, unde şamanul, 
după chemarea şi iniţierea sa, își putea schimba sexul și se putea căsători 
cu un bărbat. 

Din consemnările istoricului Tacitus reiese că vechii germani se 
foloseau în mantică și de nechezatul cailor albi, de cântecul și zborul 
păsărilor, de tragerea la sorţi ori de cercetarea măruntaielor adver- 
sarilor sacrificați. Tot el aminteşte, între altele, și de oracolele scoase 
cu ajutorul unor beţişoare din lemn de pomi fructiferi, pe care erau 
încrustate nişte semne speciale. Beţişoarele erau aruncate peste un 
veşmânt alb, apoi adunate la întâmplare și interpretate de către capul 

familiei în problemele particulare şi de către preotul cetăţii în cazul 
unor probleme publice. 


5.6. Magia 


După cum am observat, divinația, asemenea şamanismului, pre- 
zintă anumite trăsături care fac dificilă distincţia dintre magie şi religie. 
Totuși, în ce priveşte religia germanică, cercetătorii au renunțat tot mai 
mult la concepţia potrivit căreia cultul şi riturile sacrificiale ar fi avut 
inițial o obârşie magică şi „predeistă.. 

Concepții magice întâlnim, în primul rând, în legătură cu descrie- 
rea unor boli şi a mijloacelor indicate împotriva acestora. Asemenea boli 
şi traume erau deseori concepute ca fiind efectul unor acțiuni magice. 
O dovadă în acest sens o reprezintă încă expresia suedeză galen (bolnav, 
nebun), un participiu perfect de la gala, care are semnificaţia de „a cânta 
un cântec magic” Aceluia căruia i se contrafolosea un asemenea „cântec 
magic”, înnebunea. Un astfel de „cântec magic” se numeşte galdr, un 
cuvânt prezent, după cum arată lingviştii, în aproape toate limbile ger- 
manice, pe continent și în Anglia, şi în forma de galster, gealster. Sem- 
nificaţia sa corespunde grecescului Eunw6n şi latinescului incantatio, 
„incantaţie”. 

Prin magie, vechii germani încercau așadar să vindece boli. Un 
„cântec magic” (galdr) nu era doar o cauză a unor boli, ci şi un impor- 
tant mijloc pentru vindecarea acestora. În diferite formule cu putere 
magică şi cu un conţinut pur păgân, dar probabil din vremea creştină, 
un astfel de „cântec magic” joacă un rol important. Dacă în perioada 
păgână zeii - concepuţi deseori ca demoni - erau invocaţi împotriva 
anumitor boli, nu se ştie nici până astăzi cu certitudine. 

De asemenea, există o denumire germanică comună pentru magia 
medicinală cu plante, lubja. Această noțiune apare chiar în traducerea 
gotică a Bibliei în componenţa câtorva cuvinte, în legătură cu magia și 
cu diferite feluri de otrăvuri. 

Tot din spaţiul comun german sunt cunoscute și săgețile magice cu 
boli și concepţia potrivit căreia suferinţele erau cauzate prin tragerile cu 

asemenea săgeți. Credinţa cea mai veche și cea mai răspândită era aceea 
că elfii trăgeau asupra oamenilor cu boli, o idee cunoscută sub numele 
de „tragerea elfilor”, În Nord-ul medieval, finlandezii şi laponii erau 
considerați maeştri în magie, iar cuvinte precum „tragerea laponilor”, 
„tragerea finlandezilor” şi „tragerea strigoilor” au căpătat o semificaţie 
medicală, stând şi astăzi la originea denumirii unor boli. De altfel, tot 
astfel trebuie înţeles şi cuvântul din germana actuală Hexenschuss, care 
la origine avea semnificația magică de „tragerea vrăjitoarelor”, aceasta 
însemnând „lumbago', „durere de şale” 


6. Cultul morţilor. Eshatologia 


Vechile popoare germanice practicau atât înhumarea cât şi incine- 
rarea celor decedați. După cum se arată în anumite documente, lângă 
defuncţi erau aşezate în morminte: podoabe, arme, cai etc. Istoricul 
Procopiu de Cezareea (sec. al VI-lea) aminteşte chiar despre anumiţi 
bătrâni bolnavi, obligați să-și găsească sfârşitul zilelor prin ardere de vii 
pe rug şi despre femei constrânse să se spânzure lângă mormântul soți- 
lor, în credinţa că astfel îi vor însoți în viaţa de dincolo. În fapt, toate 
aceste mărturii, dincolo de tragismul pe care unele dintre ele ni-l inspiră 
astăzi, dovedesc clar credinţa vechilor germani în nemurirea sufletului. 

Vechile credinţe germanice despre suflet, duhuri sau supraviețuirea 
după moarte sunt astăzi foarte greu de sistematizat într-un întreg uni- 
tar. Într-adevăr, sagas-urile islandeze ne furnizează un material bogat în 
această privinţă, dar este foarte dificilă delimitarea a ceea ce este creș- 
tin de ceea ce este necreștin, ca şi de ceea ce reprezintă contribuţia sau 
interpretarea absolut personală a autorilor sagas-urilor pomenite. 

Din punct de vedere lingvistic însă, anumiţi termeni sunt totuşi 
comuni pentru mai multe limbi germanice şi dovedesc, prin aceasta, 
faptul că sunt mai vechi, aparținând terminologiei germanice precreş- 
tine. În acest context, amintim noțiunea sjael (germană: Seele, „suflet”), 
folosită în toate limbile germanice pentru a reda termenul grecesc de 
psyche sau latinescul anima, „suflet” Această noțiune desemnează ceea 
ce supravieţuieşte omului în împărăția morţilor dar care, paradoxal, n-a 

fost privit ca ceva prezent în om în timpul vieţii sale. Un termen comun 
germanic pentru principiul de viaţă al omului, care se separă de trup 
în momentul morţii, este însă acela nord-vestic fiărr, în anglo-saxonă 
feorh, în germana veche ferah etc. 

În vechea credinţă germanică, întreaga natură era populată de suflete 
care se puteau reîncarna după moarte în animale sau plante, dar despre 
care se credea de regulă că mergeau să locuiască în munţi, unde li se 
aduceau tot felul de jertfe. Exista și o împărăție subpământeană comună 
a morţilor (Hă5lle, „iad”, „infern'), împărăţia zeiţei Hel. Pentru cei căzuţi 
în lupte exista, de asemenea, o locuinţă comună - Walhalla — imaginată 
ca un fel de câmp de bătălie unde războinicii continuau să-și ducă viaţa 
exact în condiţiile în care i-a surprins moartea, sângerând și cu armele 
rupte. Ulterior însă, Walhalla a devenit un fel de tărâm luminos al cerului, 
unde sufletele luptătorilor aveau parte de o viaţă foarte fericită. 


7. Concluzii. Păgânism şi creştinism 


Așa cum reiese din diferite izvoare, religia vechilor populaţii ger- 
manice a fost una dintre cele mai complexe și originale din Europa. 
Se remarcă în primul rând posibilitatea ei de a îmbogăţi și de a înnoi 
moștenirea indo-europeană, dar și asimilarea de către aceasta a nenu- 
mărate elemente religioase de obârşie mediteraneeană, orientală sau 
nord-asiatică. 

Momentul crucial în existenţa acestei religii însă, ca și în cazul altor 
vechi religii păgâne, îl reprezintă întâlnirea cu creștinismul, după care 
treptat ea își va găsi definitiv sfârșitul. Firește, este vorba de un pro- 
ces mai complex, întrucât multe elemente vechi germanice vor reuși să 
supravieţuiască, prin asimilare ori încreștinare, dar semnificaţia lor nu 
va mai fi niciodată identică cu cea primordială. 

Prima populație germanică încreştinată va fi ramura gotică, care 
avea să primească creştinismul sub formă ariană chiar din secolul al 
IV-lea. Traducerea Bibliei de către Wulfila a reprezentat un eveniment 
extraordinar pentru acea vreme, mai ales dacă avem în vedere faptul că 
acest lucru s-a realizat la scurt timp după trecerea la creștinism a goților. 

Este vorba de prima traducere a Bibliei într-o limbă germanică. Deşi 
puţine, există totuşi diferite izvoare care relatează despre prezenţa unei 
misiuni creştine gotice la alte popoare germanice, în multe părți ale con- 
tinentului, fapt ce explică de ce, la început, și alte populaţii germanice au 
primit credinţa creştină sub forma ariană. 

Prima populaţie germanică care a primit creştinismul romano- 
catolic a fost cea a francilor, la sfârşitul veacului al V-lea. Anglo-saxonii 
au fost convertiți în cursul secolului al VII-lea, parțial în urma activităţii 
desfășurate de o misiune condusă de Roma papală, moment ce mar- 
chează, de altfel, începutul primelor iniţiative misionare papale. În fine, 
de pe la sfârșitul secolului al VII-lea Insulele britanice încep să trimită și 
ele, la rândul lor, misionari spre continentul european. 

Multă vreme activităţile misionare s-au desfășurat pașnic, dar au 
existat şi momente în care convertirea a căpătat un caracter sângeros. 
De pildă, la sfârşitul secolului al VIII-lea Carol cel Mare a nimicit rezis- 
tența militară a saxonilor, după care i-a încorporat în imperiul său și i-a 
încreștinat prin sabie. 

De altfel, veacul al VIII-lea este desemnat de către istorici drept 
„veacul întunecos”, lucru perfect justificabil. Instituţiile stăpânirii romane 
au fost distruse încă de prin jurul anului 600, apoi a apărut Islamul, 
care a despărţit creştinismul apusean de cel răsăritean şi a cucerit Spania 
vizigotă, ce trecuse în acea vreme de la arianism la credinţa romano- 
catolică. Spre sfârşitul secolului încep invaziile scandinavilor asupra 
Insulelor britanice, pentru ca treptat să aibă loc o amplă colonizare a 
acestor regiuni din partea nordicilor. Așa se face că în următoarele secole 
aceste colonii au devenit locul de întâlnire între creştinism şi coloniştii 
scandinavi. 

Deşi primele misiuni spre Peninsula scandinavică au pornit prin 
anul 830, fiind iniţiate de franci şi având o puternică încărcătură politică, 
încreştinarea Danemarcei a avut loc abia în cursul secolului al X-lea, iar 
cea a Norvegiei în anul 1030. 

Pe la sfârșitul secolului al IX-lea, când norvegienii au început să 
colonizeze Islanda, aici existau deja călugări irlandezi care locuiau pe 
diferite insule stâncoase. Oricum, în anul 1000 Adunarea poporului 
islandez a decis încreștinarea și a declarat drept acte condamnabile 

anumite practici din vechea religie păgână, cum ar fi: jertfele, abando- 
narea copiilor, consumul de carne de cal etc. 

În fine, Suedia s-a convertit la creștinism mai târziu. Este adevărat 
că primele misiuni creştine au sosit aici chiar pe la începutul secolului 
al IX-lea dar, aşa cum arată unele documente, vechiul și mărețul templu 
păgân din Uppsala mai funcționa încă pe la sfârșitul acestui secol. 

Trecerea acestor popoare la creștinism a avut desigur o serie de 
consecinţe și în plan social și cultural, dar mai ales religios. Astfel, bise- 
ricile creștine iau locul templelor și sanctuarelor păgâne, fiind deseori 
construite pe vechile amplasamente; cimitirele devin locuri de înmor- 
mântare unde acum se desfășoară noi practici funerare și de o cu totul 
altă semnificaţie; defuncții nu mai veghează viaţa și fericirea urmașilor 
rămași în viaţă, ci așteaptă învierea lor, potrivit noii învățături creştine. 

Biserica creştină aduce nu numai o nouă credinţă, ci şi o nouă înţe- 
legere a justiţiei, a principiilor de drept, aşa încât în legile scandinave 
din Evul Mediu se poate observa un compromis între dreptul germanic 
și canonic. De pildă, căsătoria primeşte un alt caracter, unul sacramen- 
tal, Biserica insistând ca aceasta să se încheie în baza înţelegerii celor doi 
tineri, fără vreo constrângere din partea familiilor. 

Pe de altă parte, regulile noi privind moştenirea, care facilitează 
donațiile către biserici și mănăstiri, anulează vechile reguli care preve- 
deau moştenirea pământului exclusiv în cadrul familiei respective. În 
Evul Mediu, când celibatul se impune tot mai mult, preoțimea creștină 
reprezintă o grupare de mare influenţă, care nu-și datorează poziția 
familiei ori succesiunii, ca în vechea religie păgână. Mănăstirea în sine, 
pe lângă altele, oferă şi o posibilitate de refugiu din închistata structură 
tribală anterioară, după cum și o comunitate familială alternativă. 

Însăşi regalitatea, după trecerea la creștinism, ca şi în cazul altor 
popoare, îşi schimbă fundamentul și conţinutul. În pofida originilor 
sale necreștine, încoronarea își primeşte legitimitatea ei creștină. Dacă 
în perioada precreştină toţi urmașii de sex bărbătesc ai regelui treceau 
drept pretendenți la tron, Biserica a impus ca doar primul născut dintre 
aceştia să aibă acest drept. 

Desigur, aşa cum aminteam, în afara acestor principii reglemen- 
tate deja juridic există încă și astăzi în viaţa acestor popoare de origine 

germanică anumite idei şi practici, mai ales în credinţele şi obiceiurile 
populare, ale căror rădăcini se regăsesc în vremea păgână precreştină, dar 
care au fost alterate, amestecate sau reinterpretate de-a lungul veacurilor. 

RELIGIA CELŢILOR 


1. Consideraţii preliminare 


Celţii reprezintă ramura cea mai vestică a marii familii de populaţii 
indo-europene. Prin mileniul al II-lea î.d.Hr., ei erau așezați în regiunea 
Rinului și a Dunării superioare, pentru ca în prima jumătate a mileniului 
I î.d.Hr. să se deplaseze spre sud și spre vest, ocupând în jurul anului 
600 î.d.Hr. Galia, Britania și Irlanda. În continuare, încă de prin secolul 
al VI-lea î.d.Hr. prezenţa lor este atestată documentar și în Catalonia, 
Spania Centrală și Occidentală și Portugalia. Din amestecul lor cu 
ibericii băştinași au rezultat celtiberii, recunoscuţi mai târziu pentru 
înverşunata lor rezistenţă, împotriva romanilor, timp de două secole. 

În secolul al IV-lea î.d.Hr., celții continuă expansiunea în direcţia 
sudică: mai întâi, ei îi înving pe etrusci, se stabilesc în câmpia Padului, 
întemeiază orașul Mediolanum (Milano) şi convieţuiesc paşnic cu 
ligurii autohtoni. Totuși, anumite triburi celtice îşi continuă invazia spre 
sud, unde cuceresc şi incendiază Roma (cca 390-385 î.d.Hr.), se retrag 
ulterior din cauza unei epidemii, dar revin nu după mult timp şi asediază 
din nou cetatea, în anul 367 î.d.Hr. Acest din urmă asediu s-a soldat 
cu un eșec pentru ei, fapt ce îi determină să-și îndrepte expansiunea 
spre Grecia, unde în anul 279 î.d.Hr. o armată celtă a învins trupele 
macedonene și a jefuit celebrul templu din Delfi. Invadând de asemenea 
Peninsula Balcanică, celții întemeiază orașul Singidunum (azi Belgrad). 
Aproximativ 20.000 de războinici celți, cunoscuţi sub numele de galati 
(în limba celtă: „războinici viteji”), vor desfășura pe mai departe aceste 
acțiuni de expansiune, ajungând până în Frigia, de unde porneau 

frecvente expediţii de jaf în întreaga Asie Mică. Mai mult decât atât, după 
ce au fost înfrânți de regele Pergamului (cca 230 î.d.Hr.), ei se stabilesc 
în centrul Asiei Mici, unde își întemeiază un regat propriu, cunoscut 
sub numele de Galatia, care va dăinui timp de două secole şi jumătate, 
mai precis până în anul 25 d.Hr., când devine provincie romană. 

Se pare că în acţiunile lor de cucerire spre răsărit anumite grupuri de 
celți au ajuns chiar prin părțile Mării Negre, până în Crimeea, unde au 
intrat în contact și cu sciţii din stepe. Cert este că după anul 500 î.d.Hr. 
celții dominau regiunile Austriei (sec. VI-V î.d.Hr.), Boemiei (sec. V 
î.d.Hr.), Panoniei (sec. IV î.d.Hr.) şi Transilvaniei (sec. IV î.d.Hr.). 

În Transilvania celții au pătruns şi s-au aşezat sub formă de enclave. 
Două secole mai târziu vor avea lor o serie de conflicte după care între ei 
şi băștinași se stabilesc relaţii paşnice, în urma cărora celții vor fi asimi- 
laţi, dispărând ca etnie distinctă în cursul secolului al II-lea î.d.Hr. 

Mărturiile arheologice de prin a doua jumătate a secolului al IV-lea 
î.d.Hr. au scos la iveală o serie de cimitire celtice cu toate obiectele fune- 
rare respective în podișul Transilvaniei. Vasile Pârvan arată că daco-geţii 
au deprins metalurgia de la celți, că roata olarului a pătruns în Dacia tot 
sub influenţa acestora și că, tot astfel, daco-geţii au învăţat foarte multe 
lucruri de la celți în ce priveşte majoritatea podoabelor: coliere, brățări, 
fibule, inele, lănţișoare etc. De asemenea, cercetătorii în materie atribuie 
o origine celtică mai multor toponime din spaţiul românesc, cum ar fi: 
Argeş, Arieş, Porţile de Fier (calc lingvistic celt), Galaţi etc. 

În general se poate spune că celții şi-au putut menţine de-a lungul 
istoriei (într-un fel, chiar până astăzi) fiinţa lor culturală - sub aspectul 
limbii, culturii şi tradiţiilor — în patru arii geografice principale: Irlanda, 
Scoţia, Ţara Galilor (Wales şi Cornwall), iar pe continent în regiunea 
Bretagne din Franţa. 

În Irlanda, din vechime și până târziu în Evul Mediu, s-a creat o foarte 
bogată literatură celtă în limba galeză sau gaelică. În anul 1494, Irlanda 
avea să-şi piardă independența după ce regele Henric al VII-lea al Angliei 
a impus Parlamentului de la Dublin să-l proclame şi rege al Irlandei, ţară 
care ulterior, în 1650, avea să devină colonie engleză. Mult mai târziu, în 
1937, ţara şi-a redobândit independența, deşi Irlanda de Nord (Ulster, 

după vechiul său nume celt) a continuat să rămână până astăzi parte com- 
ponentă a regatului Marii Britanii. 

Totuşi, vechea limbă și străvechile tradiţii celte au fost cel mai bine 
conservate în Țara Galilor (Wales), care şi-a păstrat independenţa până 
în anul 1282, când noul rege al Angliei, Eduard I, a rezervat fiului său 
titlul — păstrat de altfel până astăzi — de „Principe de Wales”. 

După o luptă îndelungată împotriva tendinţelor anexioniste ale 
Angliei, regatul Scoției avea să se unească şi el, în 1707, cu cel al Angliei; 
în fine, după revolta înăbușită de englezi în 1746, istoria Scoției avea să 
se integreze în cea a Angliei. 

În ce priveşte provincia celtică Bretagne din Franţa, mărturiile cele 
mai elocvente legate de elementele celtice impregnate în istoria acestui 
spaţiu nu sunt altele decât numele celtice pe care multe oraşe franceze 
de astăzi le poartă: Reims (Remi), Paris (Parisii), Beauvais (Bellovaci), 
Amiens (Ambiani), Bourges (Bituriges) etc. 


2. Izvoare 


Dat fiind faptul că druizii, casta sacerdotală dominantă în spaţiul 
celtic, şi-au transmis întreaga învățătură pe cale orală, nu putem vorbi 
de existența unei literaturi religioase propriu-zise a celților. Cu toate 
acestea, există unele vestigii materiale, ca și o literatură auxiliară, pe 
baza cărora se încearcă o înţelegere cât mai clară a credințelor, trăirilor 
şi gândirii religioase celtice. Mai mult decât atât, noii cercetători apu- 
seni sunt de părere că dificultatea înțelegerii cât mai exacte a religiei 
vechilor celți n-ar consta atât în sărăcia izvoarelor scrise, cât mai ales în 
incapacitatea de a folosi şi analiza metodic și corect aceste documente 
existente. 

Deşi sumare şi uneori nesigure, informaţiile oferite de diferiţi scriitori 
clasici greci şi latini asupra celților stăpâniți de romani rămân decisive. 
Între aceştia amintim pe Ammianus Marcellinus, Diodor din Sicilia, 
Strabon, Pliniu cel Bătrân, Tacitus, Dio Cassius, Plutarh ori Lucan. Însă 
cele mai complete informaţii le găsim în lucrarea De bello gallico, în care 
proconsulul roman pentru provincia romană Gallia, Caius Iulius Caesar 

arată, între altele, că învățătura sacră celtică se transmitea exclusiv pe 
cale orală, tocmai pentru a fi protejată de o anume profanare prin scris 
şi uitare. Astfel, ea era transmisă direct de la mentor către discipolul care 
era inițiat, caracterul ei sacru și secret fiind absolut protejat. 

De asemenea, multe alte informaţii se găsesc în diferitele izvoare 
epigrafice, constând din diferite inscripţii în limba latină provenite din 
provinciile romane cu populaţie celtică; în multe dintre acestea desco- 
perim numele unor zei celtici. Cercetările arheologice au scos și ele la 
iveală multe morminte cu obiecte funerare, sanctuare, reprezentări ale 
unor divinități sub formă de statui și basoreliefuri, toate la fel de impor- 
tante pentru cunoaşterea acestei religii. 

Mai târziu, după încreștinarea celților, a apărut o întreagă literatură 
care deşi suferă sub multe aspecte în ce privește ordonarea materialului, 
alteori primind chiar o amprentă creștină, oferă totuși multe date 
importante legate de mitologia celtică. În acest context, amintim: Căr- 
țile din Leinster, din Dun Cow şi din Ballymote, Cartea Galbenă din 
Lecan (sec. VIII), toate creaţii literare irlandeze. De asemenea, există 
şi o interesantă literatură din Țara Galilor (Wales), din care amintim: 
Mabinogion, păstrată în Cartea Albă din Rhydderch şi Cartea Roșie din 
Hergest (sec. XIV). 

În fine, pentru cunoașterea cât mai exactă a tuturor izvoarelor religiei 
vechilor celți, ]. Zwicker ne pune la dispoziţie lucrarea fundamentală 
Fontes historiae religionis celticae, publicată în seria Fontes historiae 
religionum ex auctoribus graecis et latinis collectae, editată de Carl 
Clement, V, 1-3, Berlin - Bonn, 1934-1936. 


3. Divinităţi 


În inscripţiile descoperite pe teritoriile cucerite de popoarele celtice 
au fost identificate peste 400 de nume de divinităţi, dintre care mai bine 
de 300 apar doar o singură dată. Explicaţia acestei abundenţe în nume 
de divinităţi ar putea fi următoarea: este vorba, probabil, de divinităţi 
locale, întrucât fiecare trib sau grup de triburi își avea divinităţile şi cul- 
tul său propriu. 

3.1. Mercur - Lug 


În lucrarea De bello gallico, Caesar ni-l prezintă pe Mercur ca pe o 
divinitate „politehnică”, care nu avea doar trăsături economice. Astfel, în 
Galia acest zeu nu apare numai ca protector al negustorilor, călătorilor 
etc., ci şi ca inventator al tuturor artelor, ca cel mai mare zeu al pante- 
onului. Pe continent au fost descoperite mai mult de 450 de inscripții 
şi 350 de reprezentări consacrate acestui zeu. Practic nicio altă divini- 
tate autohtonă nu dispune în Galia de atâtea monumente consacrate în 
memoria ei. 'Tot astfel există nenumărate nume de localităţi corelate cu 
Mercurius sau Mercuriacus. 

Sculptorii galezi l-au reprezentat deseori pe zeu gol. El poartă barbă, 
asemenea zeului Hermes de la vechii greci. Alteori el este reprezentat 
îmbrăcat într-o haină de călătorie, potrivit datinii autohtone: poartă o 
pălărie cu boruri largi, având ca semne distinctive toiagul şi punga cu 
bani iar ca tovarăși cocoşul, țapul, broasca ţestoasă și, câteodată, șar- 
pele cu cap de berbec. După cum ne relatează Pliniu cel Bătrân, cea mai 
cunoscută statuie a sa se afla pe vârful lui Puy-de-Dâme, operă a sculp- 
torului grec Zenodoros. Acesta a lucrat zece ani la această statuie, care 
măsura circa 100 de picioare înălțime, adică mai bine de 30 de m. Ea îl 
reprezenta pe zeu într-o poziţie socotită - în mod nejustificat - analogă 
poziţiei-lotus a lui Buddha. 

Foarte probabil numele galic al zeului Mercur era același ca şi al 
zeului Lug, care se bucura de o mare popularitate la celții insulari. Apro- 
ximativ 20 de oraşe din Occident purtau în vechime numele de Lugdu- 
num („orașul lui Lug”), cel mai cunoscut exemplu fiind actualul oraş 
francez Lyon, care în vechime purta numele de Lugdunum şi era capi- 
tala religioasă şi politică a Galiei. Textele irlandeze îl prezintă pe Lug 
drept conducător de armată care folosea magia pe câmpul de luptă, dar 
şi ca pe un maestru poet și strămoș mitic al unui important trib. După 
cum subliniază Mircea Eliade, aceste trăsături îl apropie de zeul Wodan- 
Odin de la popoarele germanice care, la rândul său, a fost asimilat de 
Tacitus cu Mercur. Prin urmare, Lug simbolizează suveranitatea mili- 
tară şi magică. Pe de o parte el este violent și de temut, iar pe de altă 
parte îi ocroteşte pe luptători, dar şi pe barzi şi magicieni. 

Deşi foarte confuz, poetul roman Lucan amintește trei nume de 
divinităţi celtice care se vor substitute pentru numele romane ale zeilor: 
Mercur, Jupiter și Marte. Este vorba de numele celtice: Teutates, Taranis 
şi Esus. Cel mai evident exemplu privind această confuzie, încă nelămu- 
rită pe deplin nici până astăzi, îl găsim în Școliile de la Berna - izvoare 
târzii, din secolul al IX-lea - unde Esus, Teutates şi Taranis sunt asimi- 
laţi confuz și fără consecvență zeilor Marte, Jupiter şi Mercur. 

Începând cu secolul al XVIII-lea, numele de Teutates a fost tradus 
prin „Părintele tribului”. Acest zeu a jucat un rol foarte semnificativ în 
viaţa tribului; deși era patronul războiului, totuși e sigur că atribuţiile 
sale erau mult mai complexe. Semificaţia numelui lui Taranis este în 
schimb clară, pentru că taran înseamnă „tunet”. Ca și Donar, zeul tune- 
tului la vechii germani, Taranis a fost asimilat cu Jupiter. În ce-l pri- 
veşte pe Esus, etimologia numelui său a rămas încă nefixată, deși acesta 
se regăseşte printre numele proprii. Pe anumite basoreliefuri Esus este 
reprezentat lovind un arbore; unii cercetători îl compară cu Odin de la 
scandinavi, căruia i se aduceau sacrificii umane prin spânzurare. 


3.2. Jupiter - Dagda 


Așa cum reiese din inscripțiile din perioada romană, numele cel 
mai frecvent conferit lui Jupiter în spaţiul galic este acela de Taranis, 
care corespunde numelui „tunetului” din limbile celților insulari. Acest 
„Jupiter” celtic este stăpânul împărăției cerului, în spaţiul galic el apă- 
rând reprezentat printr-o roată cu spiţe ce simbolizează, cel mai probabil, 
soarele. Totodată, mai trebuie amintită și o divinitate galică, îmbrăcată 
ca Jupiter şi reprezentată pe diferite monumente ciudate din perioada 
romană, mai precis pe așa-numitele „coloane ale lui Jupiter cu gigantul”. 
Este vorba de monumente ce reprezintă un călăreț. Calul se sprijină pe 
un gigant al cărui corp se aseamănă deseori cu cel al unui șarpe ori cu 
cel al unei sirene sau se sfârşeşte cu o coadă. 

Perechea irlandeză a lui Taranis din Galia este Dagda („zeul bun”), 
care posedă un cazan al abundenței din care se înfruptă toți flămânzii. 
La prima vedere, însă doar aparent, acest zeu are diferite trăsături de 
caracter, între care predominante sunt grosolănia și lăcomia. 

Pe lângă acestea însă, zeul are trăsături războinice, maiul său amin- 
tindu-ne de zeul galic Sucellus („cel care loveşte”). Din toate acestea 
rezultă că Dagda este totuși departe de demnitatea unui Zeus sau Jupiter. 
În pofida acestui fapt, druizii îl socoteau zeul lor suprem, Ruadh Rofhessa 
(„zeul roșu al marii științe”). De asemenea, el era considerat zeul juriștilor 
și al tratatelor. Ca și în cazul lui „Mercur”, celții i-au atribuit lui „Jupiter” 
mai multe epitete. Unul dintre acestea era foarte important pentru irlan- 
dezi, anume Eochaid Ollathir („părinte puternic”), corespunzând epite- 
tului Dis Pater, folosit de Caesar în lucrarea sa. Cu toate acestea, cel mai 
semnificativ epitet rămâne probabil acela de Sucellus („cel care lovește”), 
folosit pe continent, în Galia, deși a existat obiecţia potrivit căreia „cioca- 
nul” zeului galic nu poate fi comparat cu „maiul” lui Dagda. 

În Irlanda, o altă formă sub care apare acest „Jupiter” celtic este cea de 
Manannan Mac Lir („fiu al oceanului”, iar în Ţara Galilor Manawyddan), 
privit ca un „zeu al mării” şi reprezentat în analele istoriei irlandeze ca 
un negustor și marinar abil. Prin urmare, în această ipostază el se află 
în aceeași relație cu Dagda precum în Antichitate zeul Neptun vizavi 
de Jupiter şi Poseidon față de Zeus. Manannan este chiar un frate al lui 
Dagda. Irlandezii socoteau că el ar locui pe insula Man, situată între 
Irlanda și Marea Britanie. 

În sfârșit, o ultimă formă de apariţie o întrezărim în zeul Cernunnos 
(„cel care are partea superioară a capului ca un cerb”) din Galia. În mai 
toate reprezentările apare în formă antropomorfică, în poziţia-lotus a 
lui Buddha, cu picioarele încrucișate, purtând un sigiliu (lanţ cu un cerc 
pentru legat), iar pe cap având coarne de cerb. Într-o altă reprezentare, 
el apare ţinând în mâna dreaptă un şarpe cu un cap de berbec şi încon- 
jurat de multe animale, ca și cum ar fi „stăpânul animalelor”: 

Mircea Eliade, foarte recunoscut pentru analiza unor astfel de sim- 
bolisme, aduce unele completări interesante în această privinţă. Pe de 
o parte, în protoistorie, din China până în Europa Occidentală cerbul 
reprezenta „creația repetată”, un fel de renovatio, de reînnoire, dato- 
rită reînnoirii periodice a coarnelor sale. Pe de altă parte, el era socotit 
strămoșul mitic al celților şi germanilor; în plus, era unul dintre sim- 
bolurile cele mai semnificative ale fecundității și, simultan, un ani- 
mal funerar și călăuză a morţilor; fiind și vânatul predilect al regilor şi 

eroilor - omorârea sa era solidară simbolic cu moartea tragică a eroi- 
lor. Având în vedere toate aceste considerente, este de presupus că Cer- 
nunnos avea și alte funcţii în afară de aceea de „stăpân al animalelor”. 


3.3. Marte - Ogmios 


Zeul Marte, menţionat de Julius Caesar în De bello gallico este zeul 
căruia îi erau aduși ca sacrificii prizonierii şi prada de război. Procon- 
sulul roman scria că „Marte conduce războaiele” (Martem bella regere), 
ceea ce este perfect adevărat. 

Comparativ cu Dagda, care era stăpânul ştiinţei, „fratele” său, Ogme, 
apare în Cath Maighe Tuireadh ca reprezentant al forţei pure şi al mâniei 
războinice. Este astfel limpede că această nouă divinitate apare în urma 
separării sale de zeul druidic Ogme. Forţa este subordonată cunoașterii 
şi gândirii. În Irlanda, însăși scrierea este atribuită lui Ogme, întrucât 
aici, ca şi în Galia, literele scrierii autohtone, acele Ogamm, ajută la pre- 
lungirea unei acțiuni magice cu ajutorul fixării lor prin scriere. Pe con- 
tinent, zeul grec Ogmios este descris de scriitorul grec Lucian asemenea 
eroului grec Hercule. Dar acest zeu nu mai este frumos şi tânăr, ca în 
Grecia antică: el a devenit un moşneag copleşit de ani, cu părul cărunt, 
care trage după el o mulţime de bărbaţi și femei. Toţi sunt legaţi de limba 
sa cu lanţuri din aur sau chihlimbar. EI este îmbrăcat în blana sa clasică 
de leu şi ţine în mâna dreaptă maiul. 

Însă Ogmios nu este doar zeul războiului şi al magiei, nu doar zeul 
elocvenţei, ci şi călăuza celor decedați spre lumea de dincolo. Război- 
nicii celți, care se leagă unii de alţii cu lanţuri pentru luptă, acționează 
astfel nu din motive militare, ci pentru a-l imita pe zeul care-i conduce. 


3.4. Apollo - Diancecht - Mac Oc 
Funcţia tămăduitoare a zeului Apollo, pomenit de Caesar în De bello 


gallico, este preluată în Irlanda de zeul Diancecht. În legenda lui Cath 
Maighe Tuireadh, Diancecht redă viaţa soldaţilor din neamul Tuatha De 

Danann căzuţi în luptă afundându-i într-un izvor aducător de sănătate, 
care-şi datorează proprietăţile unor plante curative. 

Cu toate acestea, o asemenea funcţie curativă a zeului pare să fi fost 
secundară la celți. Pentru că, în afara puterii sale curative, acest Apollo 
celtic are multe alte proprietăţi, așa cum reiese din feluritele epitete ce 
i-au fost conferite: Amarcolitanus („cel ce priveşte departe”), Anextlo- 
marus („mare protector”), Atepomaros („mare cântăreţ”) etc. În ace- 
lași timp, este evident că acest Apollo era adorat de adepţii săi ca un 
zeu aducător de lumină, dacă nu chiar ca un zeu solar: epitetul Belenos 
(„strălucitor”) este confirmat foarte clar de documentele epigrafice cel- 
tice, dar şi de numele marii sărbători păgâne irlandeze din luna mai, 
Beltaine („focul lui Bel”), despre care vom vorbi mai târziu. 

În ciuda acestui fapt, ipostaza cea mai prezentă în care apare acest 
zeu este aceea de tânăr, adolescent, fapt ce ne aminteşte mai degrabă de 
zeul Lug (asimilat cu Mercur) decât de Apollo. În Irlanda, el poartă de 
asemenea numele de Mac Oc („fiu tânăr”). E este un fiu al lui Dagda, 
după cum Apollo este un fiu al lui Jupiter. 


3.5. Minerva - Brigit —- Goigniu 


În lucrarea De bello gallico, Caesar o prezintă pe zeiţa Minerva drept 
protectoarea artelor. În Galia, ea se numește Belisama („cea foarte stră- 
lucitoare”). Acest nume apare, de altfel, în mai multe inscripții care i-au 
fost consacrate, dar şi în numele mai multor localități: Blismes, Bell&me, 
Balesmes. Numele principal al divinității pare să fi fost însă Brigantia 
(„cea foarte înaltă”) sau Bricta („cea care strălucește”). Acest nume apare 
atât în inscripţii descoperite în Galia, cât şi în altele aparținând celților 
insulari. Alte mărturii care confirmă acest nume foarte popular al zeiţei 
sunt numele de localităţi (Bregenz, Briancon, Brigantia), ca şi un nume 
de popor, Brigantes, din Marea Britanic. 

Zeița este fiica zeului Dagda, după cum Minerva este fiica lui Jupi- 
ter, şi mama celor trei zei ai artelor (Dana): Brian, luchar şi lucharba. 
Era invocată şi adorată de către poeţi, făurari și medici. După conver- 
tirea celților la creştinism, ea devine o mare şi atotputernică sfântă, un 

fel de ocrotitoare a Irlandei, alături de Sfântul Patricius. În această cali- 
tate, ea conduce sărbătoarea Intrării Maicii Domnului în Biserică de la 1 
februarie din calendarul catolic, sărbătoare care a luat locul celei numite 
Imbolc sau „Sărbătoarea purificării” din calendarul celtic păgân. 

Cercetătorii sunt de părere că toate aceste divinităţi feminine celtice 
aparțin tipologiei Brigit, nefiind altceva decât ipostaze metamorfozate 
ale acesteia. Dar lucrul cel mai ciudat este faptul că celții n-au avut o 
zeiţă a „iubirii, cum ar fi, de pildă, Venus de la vechii romani sau Freya 
de la vechile popoare germanice. 

Totuși, această Brigit panceltică nu este singura protectoare a arte- 
lor şi meseriilor. În Irlanda, de exemplu, alături de ea apare și un alt zeu 
„meseriaș”, Goigniu, făurarul care prezintă funcţii şi atribute similare zei- 
lor Vulcan şi Hefaistos. Tradiţia populară îi consacră acestuia o masă fes- 
tivă, în cadrul căreia participanţii beau din hidromelul și din berea zeilor, 
pentru ca astfel să nu se mai îmbolnăvească şi să dobândească nemurirea. 


xXx 


Alături de divinităţi, celții adorau şi unele animale considerate sacre. 
Foarte popular era cultul cerbului, ale cărui acțiuni binefăcătoare se cre- 
dea că se manifestă în cele mai variate domenii; cultul taurului - al cărui 
nume s-a păstrat în multe denumiri de triburi şi de fluvii; cultul calu- 
lui — care deținea un loc semnificativ pentru aristocrația celtă în cultul 
morţilor; cultul mistreţului — care era simbolul vitejiei în războaie; cultul 
câinelui — animal sacru, în calitatea sa de paznic fidel al morţilor. 

De asemenea, pentru celți întreaga natură era pătrunsă de diferite 
forțe miraculoase. Așa se și explică credinţa lor în Marile Mume (Matres 
şi Matronae), torţe primordiale feminine evocând timpurile străvechi ale 
matriarhatului. Acestora le era dedicat un cult al fecundității şi fertilităţii. 

Pe de altă parte, celții credeau în puterea magică a unor elemente 
sau fenomene ale naturii, cum ar fi cea a aştrilor, a fulgerului, a tunetu- 
lui, a Lunii, a cursurilor de apă, a unor arbori (stejarul, fagul, scorușul, 
tisa, socul, alunul etc.), a unor stânci izolate, a unor menhiri, a unor 
crânguri sacre etc., toate personificate, între altele, de zânele munţilor și 

colinelor, de ondinele lacurilor, de delfinii mărilor şi insulelor fermecate. 
Fiecare trib își avea arborele său sacru, plantat pe locul unde avea loc 
alegerea regelui tribului. 


4. Cultul 
4.1. Locurile de cult 


La început, acestea erau simple incinte sacre aflate în aer liber, în 
poieni, păduri sau pe înălțimi. Caesar însuși aminteşte de un astfel de 
„loc sfinţit” (Jocus consecratus) pe fluviul Loara. După cum sugerează 
unii analişti, s-ar putea chiar vorbi de o adevărată „geografie sacră” în 
această privinţă, dacă avem în vedere existenţa a nenumărate astfel de 
loca consecrata, dacă avem în vedere etimologia numelui Mediolanum 
(„sanctuar central”), purtat de diferite localităţi şi confirmat în Europa 
Occidentală de aproape 50 de ori, sau a numelui provinciei irlandeze 
Mide („cerc”). Celţii dispuneau în întreaga Europă de multe asemenea 
centre sacre, între cele mai importante fiind cel de la Magdelenberg din 
Austria (în apropiere de Klagenfurt), cel de la Saint-Benoit-sur-Loire din 
centrul Franţei, Tara în Irlanda, insula Anglesey din Marea Britanie etc. 

Cu toate acestea, se pare că sanctuarul cel mai popular era pădu- 
rea, întrucât cultura celtică folosea în construcţii de regulă lemnul, în 
legende vorbindu-se frecvent de arborele sacru al vieţii. În multe acte 
de cult și practici magice, arborii erau foarte importanţi. Despre aceş- 
tia am amintit puțin mai sus: stejarul în Galia, scorușul-de-munte, alu- 
nul, frasinul, mesteacănul în Irlanda şi absolut pretutindeni arborele 
defuncților, tisa. Însă sanctuarul și centrul de cult prin excelenţă era, 
totdeauna, insula însăși, fie că era vorba de una de mici dimensiuni, 
cum ar fi Sein (bretonă: enez Sun), nu departe de coasta apuseană a regi- 
unii Bretagne din Franţa, fie una de mari dimensiuni, cum ar fi însăşi 
Irlanda sau Marea Britanie. Practic, insula în sine completează arborele 
(sau pădurea) în această geografie a sacrului: tribalii Tuatha De Danann 
din Irlanda, de pildă, şi conducătorii lor, zeii panteonului irlandez, au 

venit, conform propriei lor mitologii, din insule situate în nordul lumii, 
iar lumea de dincolo, cealaltă lume este imaginată aproape totdeauna 
sub forma unei insule. 

După cum rezultă din documentele vremii, însăşi adunarea anuală 
a druizilor avea loc într-un „loc consacrat”, care era socotit chiar centrul 
Galiei. Acest lucru, după cum subliniază Mircea Eliade, are o semifica- 
ţie profundă. Este vorba, fireşte, de un centru de cult considerat „Cen- 
trul Lumii”, aşa cum arată şi Francoise Le Roux Guyonvarc'h. Un astfel 
de simbolism, confirmat aproape pretutindeni în lume, se corelează cu 
conceptul religios al spaţiului sacru și cu tehnicile de consacrare a locu- 
rilor. În plus, aceste adunări anuale ale druizilor demonstrează unitatea 
ideilor lor religioase, în pofida inevitabilei multitudini de nume de zei şi 
de credinţe specifice diferitelor triburi celtice. 

În ultimele secole înainte de Hristos au apărut însă şi temple con- 
struite din lemn sau chiar din piatră. Tradițiile celtice în materie de con- 
strucție a templelor erau foarte diferite de acelea ale lumii clasice. În anul 
1950 au fost descoperite vestigiile unui asemenea templu în apropiere de 
Libenice (Boemia), datând probabil de pe la sfârșitul veacului al IV-lea 
sau începutul veacului al III-lea î.d.Hr. Construcţia fusese realizată din 
lemn, iar săpăturile arheologice au scos la iveală oase de animale și de 
oameni, care aduc mărturie despre înmormântarea cadavrelor și despre 
anumite practici sacrificiale. Sanctuarele galo-romane sunt, de regulă, 
succesoarele celor celtice; în marea lor majoritate, ele respectă același 
plan, fiind construite în formă pătrată, dreptunghiulară, circulară sau 
octogonală. Se pare că în jurul templelor existau chiar teatre şi amfitea- 
tre, unde se desfășura un cult complicat, implicând inclusiv manifestări 
artistice consacrate zeilor şi eroilor. 


4.2. Sacerdoțiul. Druizii, filizii şi barzii 
Rolul principal în organizarea şi săvârşirea actelor de cult îl aveau 


druizii (dru-vid, „cei prea-înţelepţi”), casta sacerdotală predominantă la 
vechii celți. În fruntea acestei caste se afla Marele Druid, ales pe viaţă. 

Erau structuraţi în diferite colegii, care cooptau noi adepţi, îndeosebi 
dintre nobili, pe baza unei instruiri corespunzătoare, validată de între- 
gul colegiu. Perioada de instruire şi inițiere a unui druid se întindea pe 
parcursul a 20 de ani, timp în care cel ce se iniţia trebuia să-şi însușească 
pe de rost manuale întregi, redactate în versuri, de istorie, geografie, 
cosmologie, astronomie, teologie, morală, filosofie, diferite tratate pri- 
vind natura lucrurilor și nemurirea sufletului. 

Pe lângă faptul că aveau în sarcină întocmirea calendarului, druizii 
din Galia şi Irlanda, după cum am amintit deja, se întruneau o dată pe 
an într-un locus consecratus, unde, între altele, judecau anumite litigii 
între particulari şi arbitrau diferendele existente între diferitele triburi. 
Dacă se întâmpla totuși ca unii dintre cei judecaţi de ei să nu se supună 
hotărârilor luate, atunci erau sancționaţi prin excluderea lor de la actul 
religios al sacrificiilor. 

Desigur, druizii se bucurau și de multe privilegii. Între altele, ei erau 
scutiți de impozite şi de obligaţia serviciului militar, iar dacă doreau 
neapărat să intre în armată puteau ocupa funcţii militare de comandă. 
În Irlanda, fiecare rege avea drept consilier un druid, fără avizul căruia 
regele nu putea lua nicio hotărâre importantă; în plus, el nu avea nici- 
odată dreptul să ia cuvântul înaintea acestuia. Predominante erau însă 
prerogativele cultuale. În primul rând, druizii asistau de fiecare dată și 
în mod obligatoriu la sacrificiile publice. În același timp, ei compuneau 
toate imnurile închinate zeilor şi cântările adiacente ritualurilor sacri- 
ficiale. De asemenea, ei aveau şi rolul unor profeţi: analizând mişcările 
aştrilor, observând zborul păsărilor şi măruntaiele animalelor sacrifi- 
cate, ei preziceau viitorul și stabileau zilele faste şi nefaste. 

Așa cum spuneam, învățământul druidic era secret, rezervat iniți- 
aților, iar gradul de pregătire al unui druid era clasificat pe nivele dis- 
tincte. Respingerea scrierii — care explică, de altfel, sărăcia izvoarelor de 
care dispunem privind învăţătura druidică — și importanţa extraordinară 
acordată memoriei şi transmiterii pe cale orală a învăţăturii se înscriu pe 
aceeaşi linie a binecunoscutei și străvechii tradiţii indo-europene. Învă- 
țătura druidică era secretă pentru că era ezoterică, adică inaccesibilă nei- 
niţiaţilor, aidoma ezoterismului Upanișadelor şi Tantrelor din India. 

În Antichitate, druidismul s-a impus ca o instituţie unică şi prin 
faptul că îndeplinea, prin excelenţă, funcții didactice. Dacă sacerdotul 
greco-roman nu îndeplinea în Antichitate asemenea atribuţii, druizilor 
le revenea în schimb și misiunea educării și instruirii tinerilor, cărora le 
predau noţiuni de geografie, astronomie, medicină etc. Remarcabil este 
faptul că în Galia druizii au asigurat, până la introducerea sistemului 
de învățământ roman, un învățământ de nivel superior, iar în Irlanda 
urmaşii druizilor, filizii, au reuşit să întemeieze şcoli care aveau să fiin- 
ţeze pe parcursul întregului Ev Mediu. 

În ciuda unor asemenea activități nobile, romanii i-au persecutat 
pe druizi din pricina puterii politice și juridice pe care o exercitau asu- 
pra celților și din cauza jertfelor umane și practicilor magice cu care se 
ocupau. Astfel, împăratul Octavianus Augustus avea să interzică tuturor 
cetățenilor romani apartenenţa la religia druidică, iar Tiberius a interzis 
deplin exerciţiul funcţiei druidice. Mai departe, în pofida persecuțiilor 
din timpul împăratului Claudius, druidismul a supravieţuit încă multă 
vreme, druizii înlocuind sacrificiile umane cu sacrificii simbolice. Ulte- 
rior, treptat, religia vechilor celți a fost romanizată, pentru ca, în cele 
din urmă autoritatea druidismului să dispară, iar şcolile druidice să fie 
înlocuite cu cele creștine. 

Ierarhia druidică cuprindea în Galia și o altă categorie de sacer- 
doţi, numiţi de autorii latini vates. Nu putem face o distincţie rigidă 
între funcţiile deținute de druizi și de vates. Potrivit unor autori, vates 
nu reprezentau o categorie separată, ci una subordonată druizilor. Con- 
form textelor şi tradiţiilor existente, aceștia erau specialiști în divinaţie 
şi îndeplineau actele sacrificiale. În același timp, ei întocmeau anumite 
acte civile (vânzări, contracte, procese etc.), dedicându-se și medicinii. 

În Irlanda, druidismul avea să supravieţuiască până în perioada 
creștină dar, începând cu secolul al VII-lea d.Hr, el a fost înlocuit de 
instituţia filizilor (filidh) care aveau să devină urmașii şi moștenitorii 
deplini ai atribuţiilor și privilegiilor druizilor. Deposedaţi în perioada 
creştină de funcţiile lor sacerdotale, filizii şi-au păstrat totuși pe mai 
departe atribuţiile lor de profeţi, ghicitori, învăţători, consilieri şi poeţi 
ai conducătorilor de triburi, cât şi de martori la perfectarea diferitelor 
contracte juridice etc. 

După cum subliniază mulţi specialiști în materie, din aceeași foarte 
influentă castă sacerdotală făceau parte și barzii, poeţi și cântăreţi în 
slujba nobililor şi regilor. Principala lor misiune era aceea de a glorifica 
în compoziţiile lor faptele măreţe ale strămoşilor și conducătorilor de 
trib. Cu toate acestea, barzii aveau să dispară pe la începutul secolului 
al II-lea d.Hr. 

În Irlanda şi Britania, în schimb, ei au supravieţuit chiar cuceririi 
romane și invaziei saxone; mai mult decât atât, în Ţara Galilor (Wales), 
întreaga literatură poetică celtică este opera vechilor barzi din secolele 
VI-VII d.Hr.; deşi au fost persecutați după cucerirea Tării Galilor de 
către englezi (1283), se pare că reuniunile poetice (eisteddfynn) ale bar- 
zilor au supravieţuit până în secolul al XVI-lea d.Hr. 

O altă caracteristică a religiei celtice constă în faptul că femeile 
au fost acceptate în casta sacerdotală, dar nu ca preotese care să poată 
săvârşi anumite acte de cult, ci ca ghicitoare, ale căror prevestiri se bucu- 
rau de o mare considerație. În Irlanda cât şi, probabil, în Galia, au existat 
multe poete şi profetese, numite în izvoarele scrise, în mod eronat, „dru- 


idese” (druyades). 


4.3. Sacrificiile 


Una dintre activităţile cele mai importante ale druizilor precreștini 
era legată de îndeplinirea sacrificiului ritualic, al cărui nume a supraviețuit 
în limbile neo-celtice (de exemplu: cimbrică — aberth; bretonă — aberzh). 
Celţii aduceau zeilor ca ofrande diferite obiecte și monede. Astfel, pen- 
tru a fi protejaţi de către aceştia de o epidemie, au fost aruncate comori 
întregi într-un lac sacru de lângă Toulouse. Jertfele sângeroase constau 
atât din animale cât și din oameni, mai ales cu prilejul războaielor. 

Conform datelor oferite de Posidonius şi utilizate de Diodor din 
Sicilia și de Strabon, celții practicau sacrificiile umane în moduri 
diferite: victima era lovită cu o spadă, prezicându-se viitorul după felul 
convulsiilor şi căderii sale, sau era străpunsă de săgeți ori trasă în ţeapă. 
De asemenea, Caesar afirmă că cei ce erau atinși de boli grave sau 

pândiţi de mari primejdii în război jertfeau victime umane sau făceau 
jurăminte că vor jertfi şi recurgeau în acest sens la sfatul druizilor. 
În războaie, luptătorii obișnuiau să taie capetele inamicilor pe care îi 
biruiseră şi, înapoiaţi acasă, aşezau aceste capete în casele lor ca pe nişte 
trofee, ba chiar le foloseau drept cupe din care beau la ospeţe. 

Unii cercetători afirmă că această practică a tăierii capetelor adver- 
sarilor n-ar avea un caracter și o semnificaţie religioase; dimpotrivă, ar 
fi vorba de un obicei cu o semnificație apotropaică: învingătorul îi tăia 
capul inamicului biruit în luptă, pe care apoi îl lua cu sine ca o mărturie 
concretă, materială a victoriei obţinute. În plus, procedând astfel, prin 
distrugerea măduvii spinării, a membrelor și a creierului, învingătorul 
putea fi sigur că cel biruit nu mai putea reveni la viaţă. „Puterea” (irlan- 
deză: nert) inamicului decapitat se autotransfera astfel învingătorului. 

Ulterior, romanii au interzis sacrificiile umane printr-un senatus- 
consultus din anul 79 î.d.Hr., lucru care avea să se impună mai târziu 
şi în Galia, în anul 40 d.Hr. În Britania, practica sacrificiilor umane a 
supravieţuit până în anul 97 d.Hr. 


4.4, Sărbătorile 


Informaţiile privind principalele sărbători ale celților provin din 
spaţiul irlandez. Este vorba în principal de patru sărbători, dintre care 
primele trei se bucurau de o importanță deosebită: Samain (1 noiem- 
brie), Beltaine (1 mai), Lugnasad (1 august) şi Imbolc (1 februarie). 
Samain şi Beltaine împart anul calendaristic în două părți egale: de la 
Samain până la Beltaine durează jumătatea întunecoasă a anului, iarna; 
apoi, de la Beltaine pînă la cealaltă Samain, jumătatea luminoasă, vara. 

Etimologic, Samain înseamnă „adunare” (cf. în germană: zusammen 
- „împreună”), dar irlandezii, printr-o anume interpretare a cuvântului, 
au înţeles „sfârşitul sau recapitularea verii”. Sărbătoarea aceasta de la 1 
noiembrie reprezenta nu numai începutul unui anotimp, ci şi începutul 
anului, pentru că în concepția celților noaptea precedă ziua. Înainte de 
toate, Samain era o sărbătoare a clasei războinicilor, un prilej pentru 

beţii și ospeţe, dar sub supravegherea druizilor. Sărbătoarea se plasează 
în afara cursului timpului. Este vorba de un timp intermediar, în care 
timpul „uman” încetează, este anulat, iese din funcţiune, ca să spunem 
aşa. Cele mai multe texte menţionează că acest interval durează trei zile 
şi trei nopți. Acum accesul la lumea de dincolo este fără excepție liber, 
dar în același timp, tot acum, și zeii sau alte ființe spirituale au accesul 
liber spre lumea oamenilor. De asemenea, foarte frecvent se întâmpla ca 
diferitele chefuri prilejuite de sărbătoare să degenereze în beţii crunte, 
certuri, conflicte sângeroase și incendii. Uneori, tot cu această ocazie, se 
ajungea până la moartea violentă a eroului principal sau a regelui. Destul 
de frecvent, Samain apărea ca un „rit sacrificial” sau ca o înscenare 
mitică, care reprezintă nu doar sfârșitul unui an, ci și acela al unei întregi 
lumi sau al unei regalități. În perioada creştină, Samain a fost asimilată 
de Sărbătoarea tuturor sfinților și de ziua pentru pomenirea morţilor. 
Tristeţea care caracterizează această zi de pomenire a rudelor decedate 
din calendarul creştin nu are însă nimic comun cu sărbătoarea celtică, 
deoarece la origine Samain era o sărbătoare a desfătării şi bucuriei. 

A doua mare sărbătoare celtică era, aşa cum spuneam, Beltaine, săr- 
bătoarea focului şi a druizilor, care avea loc la 1 mai, adică la începutul 
verii, anotimpul luminos şi călduros. Cu acest prilej, druizii aprindeau 
focuri mari, gonind vitele printre ele, pentru ca acestea să fie protejate 
împotriva bolilor care le amenințau. Caesar pomenește chiar de inci- 
nerarea unor vite și oameni, după ce fuseseră aduse ca jertfă cu acest 
prilej. Deşi unii cercetători contestă veridicitatea acestei informaţii, cu 
toţii sunt în schimb surprinşi de faptul că această sărbătoare — care în 
tradiție a supravieţuit atâta vreme corelată cu armindenii, acele crengi 
verzi așezate la 1 mai pe la porţi şi uși — a devenit în întreaga Europă 
Sărbătoarea „muncii. 

În fine, sărbătoarea Lugnasad înseamnă, etimologic, „adunarea în 
jurul zeului Lug”. Era o sărbătoare a recoltei, a pământului roditor, care 
era socotit distribuitorul bogățiilor şi bunurilor, mijlocitorul între cer și 
pământ, între zei şi oameni. Era de asemenea o sărbătoare a bucuriei, cu 
multe jocuri, curse de cai și întreceri de tot felul, cu prilejul cărora aveau 
loc adevărate demonstraţii în arta elocinţei: muzică, poezie și sport. 

4.5. Mantica şi magia 


Mijloacele de divinaţie întâlnite la celți sunt, în parte, cele întâlnite 
și la alte popoare din acea vreme. Cu toate acestea, unele le sunt absolut 
specifice. Astfel, după cum am mai amintit, ei jertfeau uneori oameni, 
mai ales prizonieri de război, prin împlântarea unui cuţit sau a unei 
spade în spate, după care analizau și interpretau ca semne prevestitoare 
modul cum țâșnea sângele, felul în care cădea victima, convulsiile aces- 
teia etc. Alți ghicitori consumau diferite alimente (carne roşie de porc, 
câine, pisică etc.), pentru ca apoi să săvârşească anumite ritualuri, să se 
culce cu mâinile pe obraji, să adoarmă și să rămână astfel un timp de 2-3 
sau chiar 9 zile, în încercarea de a-și provoca o serie de vise divinatorii. 
În Galia şi în Irlanda prezicătorul se culca pe un mormânt, în credința 
că astfel va primi revelații de la cel înmormântat acolo. 

În ce priveşte magia, toate practicile magice și ritualice sunt de ori- 
gine aproape exclusiv irlandeză. Druizii, se credea, aveau putere deplină 
asupra următoarelor elemente: pământ, apă, aer şi foc. De asemenea, 
ei aveau puterea de a impune oamenilor diferite geasa, adică restricţii, 
obligaţii şi prescripţii de tot felul. Despre practicile magice din spaţiul 
Galiei avem doar puţine elemente, transmise de Pliniu cel Bătrân, şi 
anume cu privire la culegerea vâscului şi la jertfirea taurilor albi. Vâscul 
era socotit un remediu universal și foarte eficace în cazurile de otrăvire 
și de sterilitate la oameni şi animale. Așa cum relatează autorul amintit, 
culegerea vâscului se făcea după un anumit ritual, prilej cu care erau 
sacrificați câţiva tauri tineri albi. Un preot îmbrăcat în alb urca în arbore, 
tăia vâscul cu un cosor de aur şi îl lăsa să cadă pe o pânză albă întinsă. 
În continuare, se sacrificau taurii şi se recitau rugăciuni pentru ca darul 
acordat de zeu să-i vindece pe cei cărora le era destinat. 


5. Eshatologia. Cultul morţilor 


După cum consemna odinioară scriitorul Lucan, în concepția 
celților același suflet din lumea aceasta ar conduce în lumea de dincolo 

un trup. Pomponius Mela şi Timagenes, citați de Ammianus Marcellinus, 
relatează şi ei că, potrivit învăţăturii druizilor, sufletele sunt nemuritoare 
şi revin pentru o anume perioadă de timp într-un alt trup. 

Analizând toate textele şi documentele existente, mulţi cercetători 
sunt convinși că druizii învățau nemurirea sufletului. Alții, dimpotrivă, 
sunt de părere că ei credeau în transmigrația sufletelor, în reîncarnarea 
acestora. Unul dintre cei mai buni cunoscători ai druidismului, Franco- 
ise Le Roux, susține că în realitate reîncarnarea la care se face referire în 
toate textele nu este decât o excepţie de care se bucură doar câteva fiinţe 
divine şi umane, în sensul că această reîncarnare se realizează în câteva 
animale sacre. Acele animale sunt determinante pentru tradiţia celtică: 
somonul, lebăda, mistrețul şi cerbul. Aceste reîncarnări au rostul de a 
permite perpetuarea în timp a obiceiurilor și tradiţiilor istorice şi reli- 
gioase, pentru că reîncarnaţii supraviețuiesc mai multe epoci. În acest 
sens, cercetătorul amintit aduce exemplul unui anume Tuan Mac Cairill, 
care ar fi trăit vreme de 300 de ani reîncarnat într-un porc mistreţ, după 
prima cucerire a Irlandei, după care s-ar fi reîncarnat într-un şoim şi, în 
cele din urmă, într-un somon, fiind pescuit și mâncat de regina Irlan- 
dei. Aceasta rămâne apoi gravidă și naște un fiu, Tuan. Acesta cunoştea 
toate evenimentele petrecute în Irlanda în vremea Sfântului Patricius, 
deci după convertirea la creştinism a irlandezilor. 

În absenţa unor mărturii directe este totuşi foarte greu de precizat, 
spune Mircea Eliade, dacă existenţa de după moarte a sufletului implica, 
în concepţia druizilor, „nemurirea” şi, în același timp, psihosomatoza 
(ca în Upanișade), sau dacă ea consta doar într-o „supravieţuire” nede- 
terminată a sufletului. Având în vedere că scriitorii antici amintiţi au 
evocat, cu privire la celţi, învăţătura orfico-pitagoreică a metempsihozei, 
mulți cercetători moderni şi-au exprimat convingerea că autorii greco- 
latini interpretau credința și învățătura celtică în sensul doctrinei lui 
Pitagora, ba chiar mai mult decât atât, ei au conchis că aceștia au „inven- 
tat” o credinţă necunoscută de celți, respectiv reîncarnarea. 

Dimpotrivă, nemurirea sufletului este în accepțiunea celtică un 
drept al tuturor oamenilor, care trăiesc veșnic tineri şi sănătoși în viaţa 
de dincolo. După convertirea celților la creştinism, această viață de 
dincolo s-a combinat cu lumea cealaltă şi a fost desemnată sub numele 

general de sid (etimologic, „pace”), având următoarele denumiri sino- 
nime: „tărâmul celor tineri” (fir na mBeo), „tărâmul făgăduinței” (tir 
tairngiri) etc. „Cealaltă lume” a celților nu era situată însă în afara Uni- 
versului, ci era localizată pe pământ, se afla alături de lumea celor în 
viaţă; mai exact, era o lume care transcende definițiile spațiale, o lume 
în care se ajungea străbătând cu barca un fluviu sau o porțiune de mare; 
o lume închipuită ca un tărâm care comunica într-un mod neînțeles cu 
lumea aceasta. Micile insule din vestul Irlandei erau închipuite ca fiind 
lăcașul sufletelor celor morţi, în timp ce dincolo de ocean se afla o altă 
lume, unde cei aleși pătrundeau pentru un timp sau puteau rămâne defi- 
nitiv după moarte; întrucât, de fapt, lumea morţilor nu era un loc trist, 
ci unul de pace, de armonie, de petreceri, de plăceri şi jocuri, o lume în 
care se organizau tot felul de întreceri și lupte între viteji. 

Referitor la riturile de înmormântare, celții practicau atât înhu- 
marea cât şi incinerarea cadavrelor. Funeraliile se desfăşurau cu mare 
pompă. Împreună cu morţii erau îngropate sau arse tot felul de obiecte 
necesare în lumea de dincolo, precum și sclavii cei mai iubiţi în tim- 
pul vieţii de către defuncţi. Pe parcursul ceremonialului erau așezate 
pe mormânt sau se aruncau pe rug tot felul de scrisori adresate rudelor 
decedate, în credinţa că defunctul respectiv le va înmâna acestora. 


6. Concluzii 


Prin numărul şi prin teritoriile ocupate de ei, celții reprezentau, prin 
secolele IV-III î.d.Hr., poporul cel mai numeros din Europa. Mărturii 
și vestigii ale civilizaţiei, culturii şi religiei lor s-au păstrat pe aproape 
toată această arie foarte vastă. În același timp, trebuie remarcat că celții 
au fost şi intermediarii procesului de difuzare a civilizației și culturii 
greco-romane în Europa Centrală. Chiar mai târziu, în primele secole 
ale Evului Mediu, călugării creştini irlandezi au impus Europei în for- 
mare cultul literaturii și filosofiei greceşti şi latine. 

Pe de altă parte, credinţele, obiceiurile şi practicile superstiţioase 
celtice s-au menţinut în timp, depăşind chiar limitele Evului Mediu. 
Nici stăpânirea romană, nici venirea creştinismului n-au putut elimina 

în totalitate această veche moştenire religioasă. O serie întreagă de ele- 
mente păgâne celtice avea să supravieţuiască până în zilele noastre, mai 
ales în tradiţiile folclorului popoarelor din unele zone vest-europene. 

XVI 


RELIGIA VECHILOR POPOARE SLAVE 


1. Scurt istoric 


Slavii sau sclavinii — acest din urmă nume este atestat pentru prima 
oară în secolul al IV-lea - reprezintă unul dintre ultimele popoare indo- 
europene care au pătruns în Europa. După ce au fost dominați pe rând 
de către sciți, sarmaţi și goți, ei au fost constrânși să se stabilească şi să 
locuiască mai bine de o mie de ani într-un teritoriu limitat între Nistru 
şi Vistula. Ulterior însă, începând cu secolul al V-lea, devastarea Europei 
de către huni, bulgari și avari avea să conducă la o adevărată revărsare 
a populațiilor slave și aşezarea lor treptată în Europa Centrală și Orien- 
tală. Mai concret, amintim că expansiunea slavă a atins în sud Marea 
Neagră și Grecia, în apus a ajuns până spre orașul Bamberg (Germania) 
și până la gurile fluviului Elba, în nord până la Golful Finlandei şi până 
la lacul Ladoga, iar în Răsărit până spre cursul superior al Volgăi. Acesta 
era aproximativ spaţiul locuit de slavi în jurul anului 900; până în anul 
1400, spaţiul ocupat de slavii apuseni și sudici s-a diminuat, legătura 
dintre ei s-a întrerupt, în vreme ce expansiunea slavilor răsăriteni a con- 
tinuat puternic spre Orient. 

Datorită marelui spaţiu pe care-l ocupau, slavii s-au diferențiat trep- 
tat, formând trei mari grupe de popoare: slavii răsăriteni (ruşii, ucraini- 
enii, bieloruşii); slavii apuseni (slavii din regiunea Elbei și Balticei, cehii, 
slovacii, polonezii etc.); slavii sudici (slovenii, croații, sârbii şi bulgarii). 
După îndelungate și tragice lupte de rezistenţă, slavii din zona Elbei şi 
de pe litoralul Balticei, numiţi polabi şi pomerani, au fost germanizați. 

Convertirea slavilor la creștinism s-a realizat pe parcursul mai mul- 
tor secole. Astfel, activitatea misionară creştină a început în Panonia, în 
secolul al IX-lea, apoi aceasta a pătruns în aproape întreg spaţiul slavilor 
sudici, extinzându-se şi la slovaci şi cehi. Polonezii și ruşii au intrat în 
contact cu creştinismul abia către sfârşitul secolului al X-lea. În fine, în 
secolele IX-XII au fost convertiți slavii nord-vestici dintre fluviile Elba 
şi Oder. Însă victoria creștinismului nu s-a înfăptuit nicăieri repede și 
pe deplin, după cum se crezuse; faptul că principii slavi s-au botezat şi 
s-au distanțat mai mult sau mai puţin de vechea religie păgână a avut 
la început mai degrabă o fundamentare politică şi n-a avut nicidecum 
efect imediat în schimbarea vieţii religioase a poporului. Mai mult decât 
atât, unii cercetători mai radicali susțin că efectul propriu-zis ar fi repre- 
zentat, pentru multă vreme, apariţia unei forme de sincretism religios, 
un fel de „religie dublă, rezultat al coexistenţei unor elemente păgâne şi 
creştine în noua religie constituită. Dar dincolo de aceste păreri, creşti- 
nismul biruise. 


2. Izvoare 


Cei mai mulți cercetători au ajuns la concluzia că cele mai vechi 
izvoare privind religia vechilor popoare slave ar data din perioada de 
confruntare între păgânism şi creştinism, de cele mai multe ori purtând, 
evident, o amprentă creştină. În plus, întrucât informaţiile din aceste 
izvoare vizează regiuni slave relativ restrânse și îndepărtate unele de 
altele, ele nu pot fi întotdeauna generalizate; doar în câteva cazuri, prin 
comparații și analogii, se pot trage anumite concluzii privind existenţa 
unei tradiţii religioase comune aparținând slavilor răsăriteni, apuseni 
şi sudici. 

În jurul anului 550, istoricul bizantin Procopius de Cezareea ne 
oferă câteva informaţii în lucrarea sa De bello gothico („Despre războ- 
iul goților”). Ca secretar al generalului Belizarie, Procopius a cunoscut 
mai multe triburi slave în timpul campaniilor de război. Referitor la 

informaţiile oferite de către acesta, unii cercetători moderni le socotesc 
de încredere, pe când alţii le consideră pur și simplu un „şablon retoric”. 

În principiu, se consideră că informaţiile din izvoarele datând de pe 
la începutul Evului Mediu referitoare la vechea religie slavă ar fi nesem- 
nificative atât cu privire la numărul cât şi cu privire la conţinutul lor; de 
pildă, istoricul got Iordanes nu consemnează nimic altceva de interes 
cu referire la această religie decât expresia strava, care desemnează un 
ospăț funerar. 

Cercetarea tradiţiei religioase a vechilor slavi este cel mai dificil de 
realizat în cazul slavilor sudici; acolo izvoarele lipsesc aproape cu desă- 
vârşire acest spaţiu fiind locul de întâlnire a nenumărate curente și tra- 
diții culturale; aşa încât orice încercare de identificare și reevaluare a 
vechilor elemente slave, pornindu-se de la anumite credințe populare 
balcanice mai noi, devine un lucru foarte greu de făcut. Este mai simplu 
în cazul slavilor apuseni şi răsăriteni, chiar dacă şi aici vechile izvoare, 
datând din a doua jumătate a Evului Mediu, sunt relativ periferice şi nu 
vizează întotdeauna cele mai reprezentative comunităţi slave. Mai multe 
lucruri se cunosc despre trei centre religioase şi de cultură, respectiv 
Arkona, Novgorod şi Kiev. Arkona era o periferie tipică în vecinăta- 
tea vikingilor, cercetătorii sesizând şi în Novgorod şi în Kiev o anumită 
influenţă a varegilor. Specialiştii s-au ocupat îndeaproape cu cercetarea 
religiei ultimelor popoare slave păgâne din Pomerania nordică. Institu- 
țiile lor religioase sunt ilustrate de unele documente din acea vreme, dar 
mai ales de cele legate de activitatea misionară din veacul al XII-lea sau 
de cele apărute la puţină vreme după aceea. 

Informaţiile cele mai bogate sunt consemnate în Cronica lui Thiet- 
mar, episcop de Merseburg (cca 1012-1018), apoi în Gesta Hambur- 
gensis Ecclesiae a lui Adam von Bremen (cca 1074-1076) şi, în fine, în 
Chronica Slavorum, realizată între 1167-1172 de către preotul Helmold 
von Bosau. 

Alte informaţii despre religia vechilor slavi ne-au parvenit prin 
episcopul Otto von Bamberg, care ne-a lăsat trei biografii (1146, 1150, 
1159), dar și prin diferite izvoare nordice: Saxo Grammaticus (cca 1188), 
Gesta Danorum (1208), în 16 vol., şi o istorie a danezilor între 950-1190, 
redactată în Islanda prin 1265 şi cunoscută sub numele de Knytlirgesaga. 

De asemenea, amintim şi Historia Polonica, scrisă pe la 1460 de 
către episcopul polonez Jan Dlugosz (1415-1480), care cuprinde însă un 
panteon slav mai mult de domeniul fanteziei. 

Izvoarele privind religia slavilor răsăriteni provin însă mai puţin de 
la anumiţi călători străini, aşa cum am putut observa în cazul celor- 
lalte ramuri slavice, ci constau preponderent din materiale oferite de 
cronicile rusești, predici îndreptate împotriva păgânismului, scrisori 
pastorale, legi bisericeşti etc. Sigur, și în cazul acestora există anumite 
critici din partea unor cercetători, asemenea critici acuzând în special 
o anume tendenţiozitate a unor autori creștini privind modul cum pre- 
zintă vechile credinţe slave păgâne. În plus, se pretinde faptul că, mai 
ales în cazul vechilor cronici, ar fi vorba de o serie de stilizări şi interpo- 
Jări din partea unor autori creştini. Un exemplu în acest sens l-ar repre- 
zenta descrierea modului în care a fost convertit la creştinism principele 
Vladimir al Kievului în Cronica lui Nestor, a cărei cea mai veche redac- 
tare datează de pe la 1111. 


3. Divinităţi 


Principalul zeu al vechilor slavi era Perun, zeul cerului în timpul 
furtunii, pe care slavii l-au cunoscut și adorat încă din perioada indo- 
europeană a existenţei lor. Atributul său de zeu al furtunii se justifică 
chiar din etimologia numelui (Perun - „cel care loveşte”). Este îndo- 
ielnic însă dacă numele zeului baltic al furtunii, Perkunas, ar putea fi 
corelat cu Perun; dimpotrivă, cei mai mulți cercetători sunt de părere că 
atributele şi semnificaţia acestui principal zeu slav ar fi primit anumite 
influenţe din partea tradiţiei legate de zeul scandinav Thor. 

Deseori, Perun este amintit şi ca zeu al jurământului, invocat de 
slavi în momentul în care încheiau pace cu adversarii lor. Astfel, Cro- 
nica lui Nestor consemnează faptul că la anul 907, în urma unui răz- 
boi, principele Oleg încheia pace cu bizantinii, prilej cu care era invocat 
zeul Perun: „...au depus împreună jurământul, aşa încât ei înşişi (grecii) 
au sărutat crucea, în timp ce Oleg și bărbaţii săi, dimpotrivă, au depus 

jurământul după obiceiul rusesc. Aceștia din urmă au jurat pe armele 
lor, pe Perun (s.n.), zeul lor, şi pe Volos, zeul vitelor, și au consolidat 
pacea”. 

Nu este exclus ca statuile zeului Thor să fi reprezentat un model 
pentru reprezentarea lui Perun dar, aşa cum subliniază chiar unii cer- 
cetători din spaţiul scandinav, aceasta nu înseamnă că întreaga tradi- 
ție religioasă a zeului Perun ar fi cumva de origine scandinavă. Există 
suficinete mărturii în acest sens (nume de locuri, de plante etc.) care 
demonstrează că, încă de timpuriu, atât slavii sudici cât şi cei apuseni 
aveau cunoştinţă de un zeu cu numele Perun. Prin urmare, ar putea 
exista ipoteza că cele două tradiţii, cea legată de zeul scandinav Thor şi 
cea legată de vechiul zeu slav Perun, s-au contopit şi au coexistat, pur şi 
simplu, în timp. 

Revenind la atributul său de zeu al furtunii, trebuie spus că el avea 
consacrat drept arbore sacru stejarul, la fel ca şi alţi zei ai furtunii din 
Europa precreştină. După cum menţionează istoricul bizantin Proco- 
pius de Cezareea, lui Perun i se jertfeau cocoși şi, cu ocazia marilor săr- 
bători, tauri, urşi sau țapi. În tradiţia creştină, Perun a fost înlocuit cu 
Sfântul Proroc Ilie, reprezentat în iconografia creştină ca un bătrân cu 
barbă albă, străbătând cerul într-un car de foc. 

După cum am observat în textul citat din Cronica lui Nestor, în cali- 
tate de zeu al jurământului, în afară de Perun, era invocat şi zeul Volos, 
zeul vitelor (skotij bog). Chiar în unele texte timpurii, numele său apare 
şi în forma Vlas, ceea ce demonstrează că unii autori l-au identificat pe 
zeu cu Sfântul Vlasie, protectorul turmelor şi păstorilor. Mai mult decât 
atât, unii cercetători sunt de părere că Volos a fost, în fapt, un sfânt creş- 
tin, care s-a bucurat de o mare cinstire la vechile popoare păgâne slave 
chiar înainte de pătrunderea creştinismului, fiind ulterior asimilat zeilor 
păgâni. 

De asemenea, s-a pus întrebarea de ce slavii depuneau jurăminte 
atât în numele lui Perun, cât şi în cel al lui Volos; unii cercetători au ajuns 
la concluzia că Perun ar fi un zeu al jurământului invocat de varegi, în 
timp ce Volos ar fi fost invocat în aceeași calitate de către slavi. O altă 
ipoteză ar fi că Perun ar fi fost zeul războinicilor, pe când Volos, dimpo- 
trivă, zeul negustorilor. 

O altă importantă divinitate la vechii slavi era Svarog, zeul soarelui 
strălucitor şi al focului. De fapt, însuși numele acestei divinităţi pare 
să semnifice „soarele sclipitor”, avându-și etimologia în rădăcina indo- 
europeană svar („arşiță”, „căldură, „strălucire”). Svarog, la slavii apuseni 
Svarozic, era considerat de către Ihietmar von Merseburg (încep. sec. 
XI) în Cronica sa drept un zeu suprem. Potrivit tradiției, focul - atât cel 
ceresc, cât și cel casnic — era fiul lui Svarog; slavii aveau un templu cu o 
deschidere în dom pentru a putea fi observat răsăritul soarelui. Cu toate 
acestea, în credinţele și obiceiurile popoarelor slave, luna juca un rol 
mai important decât soarele. Divinităţii selenare, numită „tată” şi „moș, 
i se aduceau rugăciuni pentru dobândirea de belșug și sănătate, ba chiar 
bocete cu ocazia eclipselor. 

Împreună cu Svarog era adorat şi fiul acestuia, Daibog („cel dătător 
de bogăţie”), considerat de asemenea drept soarele care fertilizează câm- 
piile şi determină coacerea grânelor. 

Singura divinitate feminină confirmată la vechii slavi este zeița 
Mokos (mokryj — „umed”), prezentă şi astăzi în folclorul rus ca o ființă 
magică sub numele de Mokusa, patroană a tunsului oilor și a torsului 
lânii. În anumite superstiții din nordul Bielorusiei, Mokusa apare în 
perioada Postului Mare, le supraveghează pe torcătoare și tunde oile. 
Femeile au credința că dacă vârtelnița scârţâie în timpul nopții, când 
ele dorm, toarce Mokusa. De aceea, ele obișnuiesc să lase lângă foarfeci 
puţină lână, aceasta reprezentând o ofrandă adusă zeiţei. 

În vechime, zeița Mokoă pare să fi fost mai degrabă o protectoare 
a fertilităţii şi naşterii, venerată foarte mult de către femei; mai târziu, 
după răspândirea creştinismului în spaţiul slav, anumite funcţii ale zeiței 
s-au interferat cu cele ale Maicii Domnului sau se regăsesc în venerarea 
spiritelor nașterii, aşa-numitele rojdanice (rozanica), ființe protectoare 
ale naşterii şi destinului. 

Ca şi în alte religii, și la vechii slavi se observă cum în tradiția reli- 
gioasă a unui popor o anume persoană istorică capătă caractere divine, 
devenind o figură mitică. În acest sens îl amintim pe Trojan, cunoscut 
la vechii ruși și la slavii sudici, care în Cântecul lui Igor apare alături 
de Khors (teonim împrumutat din iranianul Khursid), o personificare a 
Soarelui, alături de Svarog și Dazbog. La slavii balcanici, acest Trojan se 

prezintă ca un fel de stăpân al întunericului cu urechi de măgar. Iniţial 
era vorba de împăratul Traian (98-117), cuceritorul Daciei. 

De asemenea, mai avem consemnate, între altele, circa cincisprezece 
nume de zei din regiunile baltice, unde păgânismul slav s-a menţinut 
până în secolul al XII-lea. Cel mai semnificativ era Svantevit sau Svetovit 
(svet — „putere”, „a fi puternic”), protectorul insulei Riigen, care dispu- 
nea de un sanctuar la Arkona şi de o statuie înaltă de opt metri. Sveto- 
vit era în acelaşi timp un zeu războinic şi protectorul ogoarelor. Tot în 
insula Rigen mai erau adoraţi zeii Jarovit (jaro - „primăvară”), Rujevit 
(rueni — este numele lunii de „toamnă', când se împerechează animalele 
tinere) şi Porovit (pora - „mijlocul verii”). Despre primii doi se ştie că 
erau zei ai războiului, iar numele lor indică o funcţie calendaristică. 

Desigur, mai erau venerate nenumărate spirite ale morţilor și ale 
naturii, despre care vom vorbi mai pe larg în capitolul final, având în 
vedere mai ales faptul că majoritatea acestora se mai regăsesc şi astăzi în 


credinţele populare slave. 


4. Cultul 


Ca şi alte popoare, vechii slavi dispuneau de locuri de cult speciale, 
în jurul cărora se concentra întreaga lor viață religioasă. De menţionat 
ar fi, în primul rând, templele proprii slavilor nordici, cu o structură 
deosebită şi mai impunătoare decât cea a templelor aparținătoare celor- 
lalte ramuri slavice. Dintre templele spaţiului nordic cel mai cunoscut 
este cel din Arkona, situat pe coasta nord-estică a insulei Riigen. În 
anul 1921, C. Schuchhardt a reuşit să descopere temelia acestui templu, 
în urma săpăturilor arheologice efectuate aici, pentru ca după aceea, 
comparând datele arheologice obținute cu informaţiile oferite de Saxo 
Grammaticus, să realizeze schița planului templului. Templul fusese 
construit din lemn şi consta din două clădiri concentrice în formă de 
pătrat; așa cum rezultă din schița prezentată, în clădirea interioară se 
afla o statuie a zeului, înaltă de cel puţin 7 m. Un alt arheolog, T. Palm, 
a cercetat construcția pereților templului, ajungând la concluzia că un 
astfel de prototip structural se regăseşte şi astăzi în stilul arhitectural al 

porticurilor și bisericilor verticale nordice. Pe de altă parte, conform 
informaţiilor oferite de Saxo, pereţii exteriori erau împodobiţi cu relie- 
furi, iar cei interiori cu draperii. În realitate însă, un asemenea templu 
reprezenta o parte a cetăţii propriu-zise, protejată de pante abrupte și 
fortificaţii, în interiorul căreia se afla și un izvor. Cetatea respectivă nu 
era locuită, dar aici se aduna populaţia din împrejurimi în eventualitatea 
unor războaie şi în timpul unor ceremonialuri periodice de cult. 

În diferite documente sunt pomenite circa zece asemenea temple 
din spaţiul nord-vestic slav. Chiar în Cronica lui Thietmar se aminteşte 
că fiecare regiune își avea propriul templu și propriile statui ale zeilor. 
De asemenea, există dovezi care arată că existau mai multe zone sau cer- 
curi districtuale de cult. Aceasta nu înseamnă că un templu sau un zeu 
anume nu putea dobândi o poziţie dominantă, ceea ce presupunea că 
adepţii lor făceau parte dintre membrii cercului lor cu mult mai larg, dar 
simultan aparțineau şi anumitor cercuri locale mai restrânse. Să amin- 
tim astfel pe cei ce îl cinsteau în mod deosebit pe zeul Triglav („trice- 
falul”), un zeu al războiului foarte cunoscut în întreaga Pomeranie, ale 
cărui temple au fost identificate în orașul Stettin, la vărsarea Oderului, și 
în Brandenburg. Pereţii exteriori ai templului său erau ornamentaţi cu 
sculpturi, iar statuia aflată înăuntru avea trei capete de argint. Ca și în 
cazul zeilor altor popoare, policefalia aceasta este un atribut specific mai 
ales zeilor cerului, dar şi divinităţilor solare, exprimând atotvederea şi 
atotcunoașterea divină. 

Şi în spaţiul slavilor răsăriteni au fost descoperite temple. De pildă, 
în urma săpăturilor arheologice întreprinse în 1951 şi continuate în 
1952, la Perîni, localitate situată la 4 km sud de orașul Novgorod, au 
fost descoperite vestigiile unui templu consacrat zeului Perun, datat de 
către cercetători în secolele IX-X. Acest templu avea formă rotundă, dis- 
punea de opt abside perfect simetrice şi egale ca mărime, în formă de 
arc, având forma unei flori cu opt petale. În fiecare „petală” se aprindea 
focul sacru, iar în centru era așezată statuia lui Perun. Un templu similar 
a fost descoperit la Kiev, în apropiere de biserica Desiatinaia, la conflu- 
enţa râurilor Pskov și Velikaia. Așa cum se consemnează în cronicile 
vremii, distrugerea acestor temple, ca o renegare a zeului Perun, a avut 
loc în același mod atât în Novgorod cât și în Kiev, după convertirea la 

creştinism: în anul 989 arhiepiscopul Achim a sosit la faţa locului, dis- 
trugând mai întâi altarul de jertfă și apoi statuia zeului Perun, pe care a 
aruncat-o în râu. 

De altfel, statuia oricărui zeu reprezenta punctul central al fiecărui 
loc de cult. De cele mai multe ori aceasta avea nenumărate atribute și 
podoabe (unele din stofe şi metal: arme, cornul de băut, steagul sacru) 
şi era înconjurată de tot felul de obiecte sacre. Ca și la vechii germani, 
asemenea statui erau confecţionate în cele mai multe cazuri dintr-un 
stâlp de lemn. Între altele, ele serveau și în cadrul practicilor mantice, 
în oracole, și beneficiau de anumite sacrificii (treba sau jirtva), care 
cel puţin mai târziu erau privite ca mâncare și băutură a divinității, 
fiind însoțite de diferite prânzuri rituale. În plus, aceste sacrificii erau 
completate de o serie de rugăciuni (rusă — molenie; cehă —- modlitva). La 
marea sa sărbătoare anuală, zeului Svetovit din Arkona i se aducea ca 
jertfă o prăjitură imensă, aproape de înălțimea unui om, preparată cu 
miere. Ascunzându-se după ea, preotul se adresa apoi zeului, rugându-l 
ca în anul următor, la aceeași sărbătoare, să-l ajute să nu mai poată fi 
văzut de către asistenţă, adică anul următor să fie aşa de îmbelșugat 
încât prăjitura să fie cu mult mai mare. 

Alături de sacrificiile animale și vegetale se practicau și cele umane. 
Cei ce urmau să fie sacrificați erau aleşi prin tragere la sorţi, ca și la 
geto-daci, sau dintre prizonieri. Zeului Svetovit i se sacrifica în fiecare 
an un creștin. Documentele atestă chiar sacrificiul unui episcop creştin. 
Despre preoții care aduceau aceste sacrificii şi despre preoţi în general la 
vechii slavi se știu foarte puţine lucruri. Oricum, se pare că toţi sacerdoții 
erau supuși la tot felul de restricţii (de pildă interdicţia respirației în 
sanctuar). De asemenea, cronicarul Helmold, în a sa Chronica Slavorum, 
afirmă despre sacerdotul suprem al zeului Svetovit din Arkona că avea 
un rang superior regelui însuși. 

O altă misiune importantă a sacerdoţilor era şi aceea de a săvârși 
tot felul de ritualuri mantice şi magice. Ritualul mantic se îndeplinea cu 
ajutorul unor cai socotiți „sacri”, pe care preoții îi purtau de frâu printre 
niște lănci. Hotărârile care trebuiau luate în anumite situaţii erau consi- 
derate a fi favorabile sau defavorabile în funcţie de felul cum pășea calul 
peste lănci, cu piciorul drept sau cu piciorul stâng înainte. Dacă din 

întâmplare calul izbea cumva lăncile cu piciorul, acest lucru prevestea 
ceva rău. Desigur, întâlnim aici şi multe alte mijloace mantice caracte- 
ristice celorlalte popoare indo-europene. Caracteristice pentru mantica 
vechilor slavi sunt însă, în primul rând, auguriile interpretate din forma 
splinei unui porc sacrificat toamna sau înainte de Crăciun, în încercarea 
de a afla cum va fi iarna. 

Un alt ritual mantic interesant era legat de marea sărbătoare a recol- 
tei, dedicată zeului Svetovit, care avea loc anual pe insula Arkona. În 
mâna statuii acestui zeu se găsea un corn de băut, care cu acest prilej era 
umplut cu vin pentru încă un an. În timpul sărbătorii preotul controla 
dacă nivelul vinului din corn scăzuse în cursul anului care tocmai s-a 
scurs; în baza constatării pe care o făcea, acesta comunica poporului 
aflat în faţa templului ce avea de făcut pentru anul următor: fie să se 
aştepte la o recoltă bogată şi să rămână fără griji, fie că va urma un an 
neroditor şi, în consecinţă, să ecomonisească din recolta deja strânsă. 
După acest oracol, preotul vărsa vinul la picioarele statuii zeului, apoi 
umplea cornul, invoca zeul pentru rodnicie și victorii în războaie anul 
viitor, îl bea până la fund, după care îl umplea din nou şi-l reaşeza în 
mâna statuii până în anul următor. 

Vechii slavi practicau de asemenea atât magia (volusba) albă cât şi 
pe cea neagră. Din păcate, practicile magice au continuat să fie folosite 
şi după trecerea la creştinism, până astăzi. 

În afară de sărbătoarea amintită mai sus, lumea slavă veche CUunNoș- 
tea încă multe alte sărbători. Cea mai mare parte a acestora se corela cu 
diferitele anotimpuri şi cu feluritele munci agricole. Astfel, cu prilejul 
echinocțiului de primăvară (21 martie), vechii slavi sărbătoreau reînvi- 
erea vegetației, participând totodată la multe ritualuri legate de sufletele 
celor decedați. La solstițiul de vară se celebra moartea şi înmormân- 
tarea simbolică a unei păpuși făcute din pământ. Această ceremonie 
era practicată de către tinerele fete, manechinul sau păpuşa respectivă 
purtând diferite nume, în funcţie de regiunile slave respective: kupalo 
în Rusia, sobotka în Polonia, kupadlo în Boemia şi Slovacia, kres în Slo- 
venia, kolojan sau skalojan în Bulgaria etc. Acest rit a fost asimilat şi de 
către românii din părţile sudice. De asemenea, tot vara aveau loc 
aşa-numitele „sărbători ale rozelor” (Rusaliile, Risale, Rusalje, Rusalda), 

sărbători preluate de către slavi de la romani. Cu prilejul secerișului se 
desfăşurau sărbătorile lui Jarilo (jaro - „primăvară”). Se credea că Jarilo 
ar fi sosit odată cu însămânţările de primăvară și „murea” înainte de 
seceriș. Zeul mort era reprezentat de un manechin din paie adus la locul 
unde avea loc sărbătoarea, în momentul în care apunea soarele. Alături 
se aflau mulțimi de bărbaţi, femei și fete. Bărbaţii se apropiau de idol 
şi confirmau moartea acestuia, după care femeile ameţite de băutură şi 
înfierbântate de joc începeau să-l bocească. Apoi urma îngroparea ido- 
lului, după care ospăţul și jocul continuau. 

Principala sărbătoare a iernii era Kolenda. În fapt, este vorba de 
calendae-le romane, asimilate de vechii slavi înainte de convertirea la 
creştinism şi altoite pe trunchiul unei anumite sărbători locale a solsti- 
ţiului de iarnă. Același lucru este valabil şi pentru sărbătoarea Crăciunu- 
lui (Kracun), anumite obiceiuri legate de acesta păstrându-se încă până 
astăzi în tradiția anumitor popoare slave şi în tradiția românească. Astfel 
de obiceiuri însoțesc marea sărbătoare a Naşterii Domnului (25 decem- 
brie), cum ar fi: tăierea porcului înainte de Crăciun, colindatul etc. 


5. Cultul morţilor 


Vechii slavi își incinerau morţii. Ulterior însă au început să-i 
înhumeze, deși practica incinerării a continuat să fie folosită în anumite 
regiuni până în secolul al XIII-lea. Pentru ca sufletul celui decedat să nu 
se mai întoarcă printre cei vii și să le pricinuiască vreun rău, cadavrul era 
scos printr-o spărtură făcută special în zidul casei și nu pe ușă, după care 
deschizătura respectivă era zidită din nou. Indiferent de anotimp, morţii 
erau conduși spre mormânt pe o sanie, fiind înmormântați pe aceasta. 
Din acest motiv mulţi dintre cei bolnavi sau bătrâni îşi construiau 
încă din timpul vieţii o sanie pentru înmormântare, la fel după cum 
mulți dintre bătrânii din ţinuturile noastre îşi construiesc, fiind încă 
în viaţă, coşciugul pentru înmormântare. În unele locuri, cu prilejul 
înmormântării, văduvele acceptau să fie ucise pentru a-și însoți soţii în 
viața de dincolo. În cazul familiilor nobile erau uciși și slujitorii celui 
decedat sau chiar medicul acestuia. De asemenea, la înmormântarea 

tinerilor era sacrificată uneori logodnica acestuia sau o fată oarecare, 
pentru a fi alături de flăcăul decedat. După înmormântare urma ospăţul 
funerar şi un fel de serbare cu un caracter dramatic, în cadrul căreia 
se simula un fel de luptă cu arme, urale şi cântece de război, de unde 
rezultă, ca și în cazul popoarelor germanice, caracterul războinic al 
vechilor slavi. Cinstirea morţilor avea, în continuare, un calendar foarte 
precis. 


6. Concluzii. Reminiscenţe păgâne în credinţele populare 
slave de astăzi 


După convertirea la creştinism, clasele sociale superioare au renun- 
țat repede la practicile vechi păgâne, în timp ce la nivelul poporului de 
rând asemenea practici au continuat să supraviețuiască parțial, așa încât 
unele dintre acestea sunt prezente încă până în zilele noastre. Cele mai 
multe dintre acestea se regăsesc în mediul rural, unde este încă predo- 
minantă cultura agricultorului și cea a crescătorului de animale; în toate 
ritualurile păstrate cu stricteţe aici se reflectă, în principal, interesele 
agricultorilor și crescătorilor de animale, ca şi formele relativ uzuale ale 
vieții profesionale şi comunitare. Cultul morţilor este predominant, pre- 
zentând multe afinități cu cel existent la popoarele fino-ugrice; pentru cel 
decedat se organizau încă din vremea păgânismului slav mese de pome- 
nire, în afară de ziua înmormântării, în ziua a 3-a, a G-a,a 9-a și a 40-a 
de la înmormântare, practici preluate apoi de tradiţia creştină, care le-a 
conferit o semnificaţie strict creştină; în plus, există sărbători calendaris- 
tice destinate cultului morților, cum ar fi, de pildă, primăvara (radunica, 
semik) şi toamna, care au o bogată încărcătură păgână. Un exemplu în 
acest sens îl reprezintă diferitele elemente moștenite din vechiul păgâ- 
nism legate de vizita făcută de către rude decedatului la mormânt şi de 
masa de pomenire în cinstea acestuia, care are loc acasă: în Bielorusia, 
pentru a cinsti sufletele strămoșilor, despre care se crede că vin în vizită 
la rude, se încălzește baia şi se organizează o masă festivă. Ospăţul este 
însoțit de bocete; orice zgomot neașteptat reprezintă un semn care arată 
că a sosit un nou „oaspete, invizibil. După ce masa festivă se încheie, se 

spune: „Sfinți strămoși, aţi venit, ați mâncat, aţi băut, acum întorceţi- 
vă la locuinţele voastre!” Mai ales în cazul unor ritualuri cum ar fi cele 
ale înmormântării şi nunţii este accentuat rolul bocitoarei ca regulator al 
comportamentului religios. Materialul privind bocetele slave este deose- 
bit de bogat. 

O altă moştenire veche păgână este credința în anumite spirite 
ale naturii. Încă de la începuturile istoriei lor, slavii credeau că în fie- 
care gospodărie locuieşte un anume spirit al casei (rusă — domovoi); de 
regulă, acesta rămânea în apropierea sobei, pe prag sau în spaţiul din 
tocul uşii. 

În aceste locuri cehii așezau o statuie din argilă sau din piatră a 
spiritului casei (djadek) care reprezenta, de fapt, un bătrân în costum 
naţional. Acest spirit al casei intra în acțiune în cadrul procesiunilor 
sau atunci când casa sau familia respectivă era lovită de o nenorocire; 
el îi proteja și îi ajuta pe cei ai casei, dar în același timp se şi mânia pe 
aceştia când încălcau anumite reguli de comportament. De asemenea, 
se credea că inclusiv hambarele și băile își aveau propriile lor spirite. 
În anumite locuri cultul acestor spirite se împletește cu cel al sfinților, 
deși în cele mai multe cazuri acesta din urmă l-a suprimat pe cel din- 
tâi. Astfel, în Serbia, de pildă, fiecare familie își are sfinţii ei protectori 
(lucru întâlnit de altfel şi în anumite părți din ţara noastră), a căror 
cinstire se moștenește din tată în fiu, sărbătoarea acestora durând timp 
de trei zile (slava). Un alt exemplu îl reprezintă spiritul pădurii şi cel 
al apelor, care în mediul rural au devenit pentru locuitori figuri legen- 
dare sau fantome. Doar în regiunile păduroase din nordul Rusiei tra- 
diția mai păstrează încă anumite credinţe legate de așa-numitul „rege 
al pădurii”, de stăpânul pădurii şi de dătătorul de pradă, dar și aici 
acesta este invocat mai frecvent de către păstori, care îl roagă să le 
ofere păşuni îmbelșugate, decât de vânătorii aflaţi în căutarea vânatu- 
lui. Spiritul apelor se mai bucură și el încă de cinstire în rândul pesca- 
rilor, care-l invocă spre a le oferi pește, dar în foarte multe locuri el este 
cunoscut ca o ființă de temut, care îneacă oamenii. 

Tot în credinţele populare slave de astăzi mai întâlnim și anumite 
spirite ale morţilor, caracterizate ca strigoi și spirite rele în general, cum 
ar fi nav (sufletul unui copil nebotezat), mmora (spirit rău care bântuie 

noaptea; în anumite regiuni din țara noastră apare, de asemenea, sub 
numele de moroi), kikimora (spirit rău), rusalka (între altele, spiritul 
apelor) sau upyr (vampir). 

De asemenea, consemnăm și credinţa într-o serie de spirite supra- 
naturale feminine. De pildă, rușii și slavii apuseni cred în existenţa unui 
spirit al câmpurilor (poludnica), aşa-numita „femeie a amiezii”, care 
vine pentru a-i pedepsi pe cei care nu întrerup lucrul către amiază pen- 
tru o perioadă scurtă de timp. Ea îi năucește pe cei asupra cărora vine 
şi răpeşte copii. În tradiţia slavilor sudici apare, de asemenea, credința 
în existenţa unor spirite feminine superioare, cunoscute sub numele de 
vilyle, spirite ale cerului şi munţilor reprezentate ca fete tinere, foarte 
frumoase şi foarte primejdioase pentru dușmanii lor, dar protectoare 
ale prietenilor. Astfel, în credinţele populare bulgare se folosesc și numi- 
rile: Samovila, Diva, Samodiva, Juda. Aceeaşi tradiție mai aminteşte de 
aşa-numitele spirite protectoare ale nașterii şi destinului (rozanica, soje- 
nica), care vin în noaptea a 3-a sau a 7-a după naşterea copilului pentru 
a-i prezice soarta, prilej cu care li se oferă mâncare. 

Multe dintre aceste elemente prezente astăzi în credinţele popu- 
lare slave apar deja în izvoarele slave medievale şi nu sunt probabil 
foarte vechi. Același lucru este valabil şi pentru multe dintre riturile 
profesionale și sărbători, cum ar fi de pildă unele ceremonii legate de 
Crăciun, Rusalii sau alte sărbători de pe la mijlocul verii. Momentul 
întrunirilor publice coincidea cu acela al coacerii grânelor şi recoltării 
acestora; în acelaşi mod în care altădată locuitorii de pe insula Riigen 
se prezentau cu prăjiturile lor din miere în fața templului din Arkona 
pentru ospăţul și cheful care aveau loc aici, dar şi pentru a asculta 
mesajul oracolului sacru, tot astfel sârbii se mai îndreaptă încă astăzi 
în procesiune spre arborele-zapis pentru a participa la ora de rugă- 
ciune și la un ospăț sacru comun; tot astfel, țăranii ruși — după ce şi-au 
strâns recolta — taie barba (ultimele paie de grâu) zeului câmpurilor, 
în vechime probabil Volos, mai târziu Sfântul Ilie, pentru ca după 
aceea să conducă cu tot alaiul spre casă ultimul „snop al strămoşilor”. 

Fireşte, deşi toate aceste reminiscențe ale moștenirii păgâne reli- 
efează o anume continuitate structurală în conştiinţa religioasă a 

popoarelor slave, ele nu aruncă nicidecum vreo umbră asupra autentici- 
tății şi expresiei atât de vii a creştinismului acestor popoare. 

AVII 


RELIGIILE POPOARELOR PRECOLUMBIENE 
A. Religia aztecilor 


1. Consideraţii istorice 


Cu mai bine de 20.000 de ani în urmă, pe când strâmtoarea Behring 
de astăzi era încă un istm care lega Siberia de Alaska, mici grupuri 
de vânători nomazi şi-au început migraţia dinspre Asia spre America 
de Nord, iar mai târziu spre sudul acesteia. Se pare că acest proces de 
migraţie s-a desfăşurat în trei valuri. Primul val de nomazi a ajuns, în 
jurul anului 5000 î.d.Hr, până în regiunile Americii Centrale. Aproxi- 
mativ în aceeaşi perioadă, alte grupuri de asiatici — de această dată pe 
mare - aveau să pornească din Asia de Sud-Est, însoţiţi de alți nomazi 
din Oceania și să ajungă până în America de Sud. În sfârşit, un al treilea 
val de nomazi, constituit din triburi asiatice înrudite cu eschimoșii de 
astăzi avea să pătrundă în regiunile septentrionale ale Americii de Nord, 
aproximativ între anii 5000-3000 î.d.Hr. 

Spre începutul erei noastre creștine, nomazii veniţi în America 
deveniseră sedentari. Populaţiile sedentare își conturau deja propriile 
lor civilizaţii, trei dintre acestea atingând chiar nivelul de civilizaţii isto- 
rice: civilizaţia aztecă, mayaşă şi incaşă. Spaţiul în care s-au configurat şi 
dezvoltat civilizația şi cultura aztecă îl reprezintă partea meridională a 
Americii de Nord, aceasta însemnând aproximativ teritoriul Mexicului 
actual, dar depășindu-i graniţele spre sud; civilizaţia Maya s-a conturat 
în America Centrală, iar cea Inca în America de Sud. 

În general, mulți cercetători cataloghează toate civilizațiile din spa- 
țiul mexican sub denumirea generală de „civilizaţia aztecă, lucru care 
corespunde doar parţial realității. Spunem aceasta întrucât aztecii au 
fost doar ultimii veniţi și stăpâni ai podișului mexican, ei fiind precedaţi 
aici de alte populaţii şi culturi. Fireşte, venind ultimii în acest spațiu, 
ei au asimilat nenumărate elemente de cultură şi civilizație, dar și reli- 
gioase, pe care le regăsim înglobate laolaltă în ceea ce s-ar putea numi 
marea „sinteză aztecă” 

Astfel, prima civilizaţie şi religie centralizată și unitară din spaţiul 
mexican a aparţinut olmecilor, începuturile acesteia datând de pe la anul 
1250 î.d.Hr. Deşi nu au lăsat prea multe vestigii proprii, exceptând pro- 
babil marele centru religios din La Venta, în mijlocul căruia se afla o 
piramidă înaltă de 17 m, totuși olmecii au influențat aproape toate regi- 
unile mai civilizate din Mexic şi Guatemala. 

Cronologic vorbind, o altă civilizație proprie spaţiului mexican de 
odinioară a aparţinut unui popor încă necunoscut, dar despre care unii 
cercetători afirmă că s-ar fi numit xicalanca, al cărui centru cultural şi 
religios era orașul Teotihuacan, situat la 22 km nord-vest de actualul 
Ciudad de Mexico, pe malul lacului Texaco din apropiere (la 9 km). 
Datorită aptitudinilor şi bunei sale organizări militare, acest popor 
stăpânea prin secolele III-IV d.Hr. o mare parte din teritoriul actualu- 
lui Mexic, cuceririle sale extinzându-se şi dincolo de hotarele acestuia 
cuprinzând unele regiuni întinse din America Centrală. 

Încă de prin secolul al III-lea î.d.Hr., Teotihuacan („Locul unde 
oamenii devin zei”) arăta ca un adevărat oraş-sanctuar. Efigiile şi monu- 
mentele sale religioase acopereau o suprafață de aproape 8 km, dintre 
care unele se mai păstrează încă şi astăzi: „Piramida Soarelui” - cu baza 
patrată având latura de 220 m și înălțimea actuală de 65 m -, „Piramida 
Lunii”, înaltă de 42 m, şi templul principal consacrat zeului suprem 
Quetzalcoatl („Şarpele cu pene”), având tot o formă piramidală. După 
ce a cunoscut o perioadă de maximă înflorire prin secolele III-IV d.Hr., 
această civilizaţie avea să se stingă spre sfârșitul secolului al IX-lea d.Hr. 

O altă mare şi veche civilizaţie din spaţiul mexican, care avea să 
dăinuiască mai bine de un mileniu, până în sec. XVI d.Hr. în pofida 
agresiunii altor popoare, a fost aceea a zapotecilor, învinşi în cele din 

urmă de către azteci. Primele populaţii migratoare din Nord spre actu- 
alul Mexic au venit din partea statului toltec, un stat teocratic și mai 
bine organizat din punct de vedere militar, a cărui dominație în acest 
spaţiu a început prin anul 790 d.Hr. Capitala şi cel mai important centru 
religios al lor era 'Tollan (azi Tula), un oraș care abunda în nenumărate 
opere arhitectonice. În anul 1168 d.Hr,, în faţa invaziei foarte brutale 
din partea populaţiei numită chichimeca - probabil o ramură a aztecilor, 
Tollanul a căzut şi, împreună cu el, s-a prăbușit şi statul toltec. După ce 
s-a impus și a stăpânit vreme de două secole întregul Podiş mexican, 
civilizaţia chichimeca, fondatoarea marelui oraş 'Tenayuca („oraşul șer- 
pilor”), celebru prin piramida-sanctuar construită în jurul anului 1200 
d.Hr. şi împodobită împrejur cu figurile a 138 de şerpi de piatră, pictaţi 
în diferite culori, avea să cadă ea însăși (în jurul anului 1325 d.Hr.) în 
urma migraţiei aztece. 

Pornind dintr-o regiune îndepărtată din Nord-Vest - poate chiar 
de prin ţinuturile Californiei —, aztecii au continuat să migreze spre Sud, 
în jurul anului 1100 d.Hr., conduşi de zeul lor protector, Huitzilopo- 
chtli, despre care se crede că în realitate nu fusese altceva decât o căpe- 
tenie tribală. Ulterior, aztecii au cucerit Marele Podiş mexican, unde au 
fondat marele oraș și centru religios Tenochtitlan („piatra cactusului”), 
actualul Ciudad de Mexico. După numai 150 de ani de la întemeiere 
(fusese întemeiat către anul 1345 sau 1355 d.Hr.), acest oraş-capitală a 
aztecilor era, în fapt, unul dintre oraşele cele mai somptuoase din acea 
vreme, cu nenumărate temple, palate, pieţe şi cu o populaţie de circa 
750 000 de locuitori. Este limpede că această mare citadelă, ținând 
seama de perioada în care se impunea, reprezenta expresia unei mari 
civilizaţii, însă o civilizaţie care, din păcate, mai avea doar puţină vreme 
de supravieţuit. 

Marele regat al aztecilor avea să fie cucerit de către spanioli în urma 
expediției lui Hernân Cortes (1485-1547) care, însoțit de 508 soldaţi, 16 
cai şi 14 piese de artilerie, a pornit la 10 februarie 1519 dinspre Cuba 
spre actualul Mexic. În ofensiva sa, Cortes s-a aliat cu diferite populaţii 
autohtone supuse de azteci, pe care îi urau de moarte încă de secole. 
Ceea ce a mai contribuit la biruința asupra aztecilor era şi o veche tra- 
diţie religioasă care, în conformitate cu calendarul aztec, prevedea că 

anul 1519 d.Hr., asemenea altor ani, ar putea marca reîntoarcerea zeului 
Quetzalcoatl („Șarpele cu pene”). De altfel, la fiecare 52 de ani aztecii 
erau convinși că zeul ar putea oricând reveni pentru a-și lua în primire 
moştenirea şi pentru a redeveni căpetenia poporului. Documentele arată 
că regele aztec Montezuma Il (1503-1520) considerându-l pe Hernân 
Cortes drept zeul Quetzalcoatl, l-a primit la intrarea în oraș cu braţele 
deschise, fără să se opună, spunându-i: „Fii binevenit, stăpâne al nostru, 
în țara ta şi la poporul tău, ca să te aşezi pe tronul tău pe care eu l-am 
ocupat o vreme în numele tău”. Astfel, spaniolii s-au instalat în vechiul 
palat al regelui aztec la 8 noiembrie 1519. După numai opt luni, când 
demnitarii azteci și poporul au realizat ciudăţenia situaţiei, era deja prea 
târziu. Cu ajutorul aliaților săi autohtoni, Cortes a izolat capitala, după 
care a început să bombardeze laguna fără încetare. Foametea, lipsa de 
apă potabilă, însoţite de o epidemie de variolă, au contribuit mult la slă- 
birea forţei de rezistenţă a aztecilor. Montezuma însuși a pierit în timpul 
luptelor din iunie 1520, iar succesorii săi n-au mai reușit mare lucru. La 
13 august 1521, marele Imperiu aztec se prăbuşea definitiv. 


2. Izvoare 


Aztecii dispuneau de nenumărate lucrări consemnate în scrierea 
ideografică, în marea lor majoritate constând din registre contabile, dar 
şi anale ale templelor, cronici, memorii, observaţii asupra fenomenelor 
cereşti etc. Pe de altă parte, literatura propriu-zisă n-a fost fixată în scris, 
ci a fost transmisă pe cale orală, fiind memorizată mai ales în școlile 
care îi pregăteau pe sacerdoţi. După cucerirea spaniolă din păcate, multe 
dintre documentele scrise au fost arse din ordinul episcopului catolic 
Zumarraga, doar o mică parte dintre acestea fiind salvate din focul mis- 
tuitor. În pofida acestui fapt nefericit, tot după cucerirea spaniolă, o parte 
din literatura transmisă pe cale orală a fost reconstituită şi transcrisă în 
limba nahuatl, limba vorbită de azteci, păstrându-se până astăzi. 

Această bogată literatură la care avem acces şi în limba română, 
în principal prin lucrarea lui Francisc Păcurariu - Antologia literatu- 
rii precolumbiene — este ilustrată de prețioase elemente cosmogonice şi 


ISTORIA ŞI FILOSOFIA RELIGIILOR 563 


mitologice, cum ar fi Mitul Sorilor sau marele poem al lui Quetzalcoatl, 
care ne ajută să reconstituim vechea religie aztecă. 

Dintre manuscrisele indigene, consemnate de diferiţi cronicari 
autohtoni sau spanioli, amintim: Codex Azcatitlan, un manuscris 
figurativ reprodus în facsmil, Codex Borbonicus şi Codex Telleriano- 
Remensis, editate de către E.T. Hamy pe la sfârşitul secolului al XIX-lea, 
Codex Mendoza, editat de către ].C. Clark în prima jumătate a secolului 
trecut, Cronica Mexicayotl a lui Tezozomoc şi Obras historicas a lui 
Ixtlilxochitl etc. Printre lucrările importante scrise de misionari creștini 
din această epocă amintim, în primul rând, pe cea a preotului Fray 
Bernardino de Sahagun, tradusă şi în limba română și intitulată Istoria 
generală a lucrurilor din Noua Spanie (Bucureşti, 1989). 

De asemenea, un bogat material pentru reconstituirea cât mai 
exactă a civilizaţiilor şi religiilor precolumbiene ni-l oferă rezultatele 
obținute în urma săpăturilor arheologice efectuate în acest spaţiu în ulti- 
mii cincizeci de ani ai secolului trecut. La început, informaţiile istorice 
fiind total insuficiente, singura dată precisă era a Conchistei. Treptat, 
însă, îndelungata istorie precolumbiană a fost în mare parte clarificată, 
în acest sens un mare ajutor venind din partea unor metode moderne 
de cercetare, cum ar fi de pildă cea radioactivă, care permite o evaluare 
cât mai exactă a vârstei monumentelor descoperite. Cercetări metodice 
şi ştiinţifice au fost efectuate în multe părţi ale Mexicului de astăzi şi, în 
genere, în întreg spațiul vechiului regat aztec. Astfel, amintim săpătu- 
rile de la Teotihuacan, pe cele realizate de Alfonso Caso la Oaxaca, pe 
cele ale arheologilor Institutelor Carnegie şi Peabody și ale specialiștilor 
de la Universitatea din Pennsylvania în Yucatan, dar şi pe cele ale lui 
Georges Vaillant în Bazinul Mexico etc. 


3. Divinităţi 


Aşa cum reiese din documentele vremii, aztecii erau cei mai reli- 
gioși dintre toţi indienii din Mexicul de odinioară. Având un caracter 
preponderent astral, religia aztecă a asimilat treptat multe dintre divi- 
nităţile şi riturile unor triburi mai îndepărtate, așa încât pe la începutul 

secolului al XVI-lea d.Hr. ea nu reprezenta altceva decât o sinteză - e 
adevărat, încă imperfectă - a unor credinţe şi culte foarte diferite. 

Principiul care domina spiritualitatea aztecă era dualismul. În mito- 
logia aztecilor este evidentă lupta permanentă a zilei cu noaptea ori a 
soarelui cu luna; uneori, acest dualism se materializează în forme din- 
tre cele mai bizare: de pildă, vulturul se opune tigrului, întrucât primul 
simbolizează lumina, iar al doilea întunericul. Acelaşi dualism domină 
şi panteonul aztec, după cum vom observa mai pe larg analizând sem- 
nificația vechilor divinități adorate de azteci. Oricum, zeii înşişi au fost 
creați de către Ometecuhtli („2 mascul”) şi Omecihuatl („2 femelă”), 
după cum tot astfel şi omenirea are doi creatori, şi anume Tezcatlipoca 
și Quetzalcoatl, care luptă unul împotriva celuilalt şi despre care vom 
vorbi puţin mai târziu. 

Divinitatea care domina panteonul aztec era Huitzilopochtli („vră- 
jitor pasăre muscă”), care întruchipa Soarele de amiază. Tradiţia afirmă 
că, iniţial acesta ar fi fost „un simplu om”, probabil o căpetenie de trib, 
dar şi un magician. Din mitul său preluat de la tolteci reiese că zeul se 
născuse în chip minumat pe muntele Coatepec, nu departe de 'Tuia, din 
zeiţa terestră Coatlicue („cea îmbrăcată cu o fustă de şerpi”). Datorită 
faptului că fraţii săi, aştrii, şi sora sa, luna, îi erau potrivnici, el îi ucide cu 
arma sa proprie, xiuhcoatl („şarpele cu turcoaze”). În general, el era ado- 
rat ca un zeu al războiului, fiind socotit stăpânul lumii. Aztecii credeau că 
în fiecare dimineaţă zeul se naște din pântecele Pământului și moare în 
fiecare seară. Ca manifestare a Soarelui, el era mereu flămând şi însetat; 
de aceea avea nevoie permanent de jertfe sângeroase, dar numai carnea 
şi sângele dușmanilor reușeau să-i astâmpere foamea şi să-i potolească 
setea. Astfel i se aduceau în mod regulat jertfe dintre prizonieri. De 
altfel, aşa se şi explică faptul că istoria aztecilor nu este altceva decât un 
şir neîntrerupt de războaie, în timpul cărora erau capturați noi prizoni- 
eri pentru a fi sacrificați zeilor. Se spune că în vremurile de pace, când se 
întâmpla să nu fie prizonieri pentru ceremoniile religioase, regele aztec 
Montezuma 1 (1440-1469) organiza diferite turniruri numite „războaie 
cu flori” (xochiyaoyotl), prilej cu care cei învinși erau făcuţi prizonieri, 
preluaţi de către preoți și apoi sacrificați acestui zeu crud şi sângeros. În 
plus, astfel erau economisite şi cheltuielile de război. 

O importanţă aproape la fel de mare pentru azteci o avea şi zeul 
Tezcatlipoca („oglindă fumegândă”), cel puţin în speculaţiile teologice 
ale preoţilor. Simbol al Carului Mare și al cerului nocturn, „vânt al nop- 
ţii, acest zeu era atotștiutor și atoatevăzător, deşi totdeauna rămânea 
invizibil. Îi ocrotea deopotrivă pe războinici şi pe sclavi, cerceta toate 
faptele oamenilor, distribuind pe pământ binele şi răul. De asemenea, 
după cum am amintit, era considerat și creator al lumii şi, din această 
cauză, cele mai multe mituri cosmogonice ale aztecilor se referă la el. 

O divinitate care pe parcursul timpului a suferit multe şi profunde 
transformări a fost zeul Quetzalcoatl („şarpele cu pene”). Zeu al pla- 
netei Venus, care este atât Luceafărul de dimineaţă cât şi Luceafărul de 
seară, el corespundea, împreună cu fratele său Xolotl (zeul-câine), noți- 
unilor de moarte şi înviere. Era denumit şi „Stăpânul casei Aurorei”, zeul 
vântului, erou cultural şi inventator al scrierii, calendarului şi artelor, 
propovăduitor al moralității şi vieţii ascetice. Era prin excelenţă zeul 
preoţilor, dar nu accepta sacrificiile umane, ceea ce ne face să credem 
că a fost un zeu specific unei anumite epoci de pace și fericire, în care 
domnea bunăstarea generală. 

Revenind la dualismul caracteristic panteonului aztec, trebuie să 
amintim că se aducea un cult deosebit unui cuplu suprem (Pământ şi 
Foc) al zeului ploii şi zeiței apei. În secolul al XVI-lea, unele popula- 
ţii vechi ţărăneşti mai păstrau încă credința într-o divinitate terestră 
şi lunară și într-un zeu al focului și al Soarelui. Membrii acestui cuplu 
divin suprem, în fapt Stăpânul și Stăpâna Dualităţii, denumiți şi Stăpâ- 
nul şi Stăpâna hranei aztecilor, locuiau în cel de-al treisprezecelea cer, 
adică în piscul Universului. Menirea lor nu era alta decât de a-i „coborî” 
pe oameni, în sensul de a-i naşte și, prin aceasta, de a le predetermina 
destinul. Zeul focului era numit „Domnul de Turcoaze”, „Bătrânul Zeu”, 
statuile sale înfăţișându-l de altfel ca pe un bătrân cu faţa brăzdată de 
riduri. E] locuia în vatra fiecărei case, iar la începutul fiecărei mese i se 
aduceau ca jertfă câteva firimituri de turtă şi câteva picături de băutură. 
Era venerat în mod special de negustori. 

Tlaloc („cel care face să încolțească”), zeul ploii şi al ferilității, adorat 
la Teotihuacan în decursul mileniului 1 d.Hr., şi Chalchiuhtlicue („cea cu 
fustă de jad”), zeiţa apelor curgătoare, se bucurau de asemenea de o foarte 

mare cinstire, mai ales datorită faptului că, trăind într-un mediu extrem 
de arid, viața aztecilor depindea de bunăvoința acestor zei. Tlaloc putea 
aduce atât ploaia aducătoare de belşug cât și grindina sau trăsnetele. Dat 
fiind faptul că în anotimpurile ploioase norii se formează deasupra mun- 
ților, se credea că numeroase „dubluri” ale zeului, Tlaloque, locuiau pe 
culmi, iar cultul munţilor era foarte strâns legat de cel al ploii. 

Zeiţele terestre, numite „Mama Zeilor”, „Străbuna noastră”, „Cea 
îmbrăcată cu rochie de șerpi”, „Şarpele-Femeie”, „Mama Noastră Prea- 
cinstită” erau şi ele adorate și înfăţişate fie ca având atribute războinice, 
fie ca zeițe ale vegetației, chemând ploaia cu ajutorul unor clopoței 
magici. De asemenea, ele simbolizau și Pământul care absoarbe sângele 
şi înghite cadavrele sacrificiilor. O parte dintre aceste divinităţi a fost 
asimilată de azteci de la popoarele învecinate: Tlazolteotl, zeiţa iubirii, 
împreună cu cele patru surori ale sale, Femeile Sacre, numite şi „Prin- 
țesele”, despre care se credea că locuiesc în partea de apus a cerului etc. 

Întrucât porumbul era cea mai apreciată plantă de consum, acestuia 
îi erau consacrate mai multe divinități. Prima dintre ele era Chicome- 
coatl („Şapte-Şerpi”), denumită și „zeiţa Celor Şapte Ştiuleţi”. Călăuzit 
de zeul ploii, bătrânul porumb - credeau vechii azteci - pornea dinspre 
Tamoanchan într-o călătorie subterană și ajungea la Răsărit, unde apă- 
rea sub chipul lui Xilonen (xilot] — ştiuletele crud de porumb) şi al lui 
Cinteotl („zeul-porumb”). Aceşti doi zei tineri erau asociaţi cu cei ai 
tinereţii, ai dansului, muzicii şi jocurilor. 

Intrând în contact cu anumite triburi învecinate de agricultori, 
aztecii au preluat de la aceştia și o serie de divinităţi ale belşugului şi 
recoltei, numite Cei Patru Sute de Iepuri. Aceştia erau divinități locale, 
rurale, care patronau petrecerile organizate cu prilejul strângerii recol- 
telor. Şi întrucât asemenea sărbători sfârșeau totdeauna cu beţii crunte, 
Iepurii au devenit zeii beţiei. Erau în număr de 400 pentru că existau 
nenumărate feluri de beţie. De altfel, în tradiţia aztecă există chiar un 
vechi proverb popular care ilustrează această realitate: „fiecare cu iepu- 
rele său”, respectiv „fiecare se îmbată în felul său”. Acești zei, printre care 
Ometochtli („Doi-lepuri”), erau slujiți în Mexico, de pildă, de patru sute 
de preoţi, conducătorul acestora având chiar titlul de Ometochili. 

Desigur, numărul zeilor azteci este cu mult mai mare, dar am mai 
aminti aici doar acea categorie a zeilor profesionali, adică acei zei care 
patronau diferitele bresle: zeul giuvaiergiilor, zeul negustorilor, ocrotito- 
rul caravanelor, zeița florarilor, zeița medicilor şi moașelor, a vânzătorilor 
de răşină medicinală, cărăușilor de apă, pescarilor şi vânătorilor, pictori- 
lor şi scribilor, împletitorilor de rogojini şi scaunelor de răchită etc. 


4. Cosmogonia 


Concepţia aztecă despre originea lumii ne este prezentată de marea 
„piatră a calendarului”, înălțată la Tenochtitlan sub domnia regelui Axa- 
yacatl (1469-1481), în hieroglife sculptate. În principiu, aztecii credeau 
că lumea noastră a fost precedată de alte patru „vârste” sau universuri, 
cei patru Sori anteriori, care dispăruseră rând pe rând din cauza unor 
cataclisme succesive. Prima „vârstă, naui-ocelotl („4 jaguari”), patro- 
nată de zeul Tezcatlipoca, sfârşise prin faptul că oamenii fuseseră cu 
toţii devoraţi de jaguari, jaguarul fiind simbolul lui Tezcatlipoca, zeul 
tenebrelor, al cerului nocturn pătat de stele, ca blana unei feline. După 
acest masacru, zeul s-a transformat în Soare. 

A doua „vârstă, naui-eecati („4 vânt”), patronată de zeul Quetzal- 
coatl, fusese distrusă în urma unor nenumărate furtuni magice, declan- 
şate de acest zeu al vântului. Oamenii au fost transformați în maimuțe. 

„Vârsta” a treia, naui-quiauitl („4 ploaie”), a fost distrusă printr-o 
ploaie de foc de către zeul Tlaloc, zeul binefăcător al ploii, dar şi zeul 
trăsnetului. Se presupune că acest mit este legat de marile erupții vul- 
canice care, cu puţină vreme înaintea erei noastre, au acoperit cu lavă și 
cenușă o parte a văii Mexicului. 

În fine, „vârsta” a patra, naui-atl („4 apă”), patronată de zeița Chal- 
chiuhtlicue, zeița apei, a fost distrusă în urma unui potop care a durat 
52 de ani şi care i-a transformat pe oameni în peşti. Totuşi, un bărbat şi 
o femeie s-au salvat la adăpostul trunchiului unui chiparos, dar pentru 
că nu se supuseseră poruncilor lui Tezcatlipoca au fost transformați în 
câini. 

Lumea de astăzi, naui-ollin („4 mişcare”), nu-şi are originea în cei 
doi supraviețuitori transformați în câini, ci a fost creată de Quetzalcoatl, 
care a furat din infern scheletele morţilor, le-a stropit cu sângele său și 
le-a readus la viaţă. Care ar fi, în cele din urmă, destinul acestei lumi? Va 
sfârşi în urma unor groaznice cutremure de pământ. La sfârşitul fiecărei 
perioade de 52 de ani, vechii azteci aşteptau împlinirea acestui destin, 
aşa cum s-a întâmplat şi la venirea conchistadorilor spanioli. Focul cel 
Nou, Soarele, ar urma să nu se mai aprindă și totul se va prăbuși în haos, 
în neant. Ce aveau de făcut aztecii, acest popor al Soarelui, pentru ca 
împlinirea aceasta fatidică să rămână cât mai îndepărtată? Nimic altceva 
decât să ofere Soarelui, Pământului și altor divinităţi sânge omenesc, 
acea „apă prețioasă” care potolea setea zeilor și conducea astfel la evita- 
rea încetării funcționării mecanismului cosmic. De aici şi nenumăratele 
războaie „sacre” și sacrificarea tuturor prizonierilor de război. 


5. Cultul 
5.1. Locurile de cult 


Aztecii dispuneau de multe temple foarte impunătoare, numite feo- 
cali („casa lui Dumnezeu”), construite mai ales în orașe, dar și în dife- 
rite locuri pustii, considerate ca alese de vreo divinitate. Aceste temple 
aveau o formă piramidală, cu mai multe etaje, piramida având semni- 
ficaţia Universului. Anumite izvoare consemnează faptul că numai în 
capitala Imperiului aztec, Tenochtitlan, o adevărată Veneţie aztecă din 
acea vreme, existau nu mai puţin de 78 de clădiri cu un caracter cultual, 
capele sau mici temple consacrate diferitelor divinităţi din panteonul 
aztec, între care și 25 de piramide. Principala piramidă-templu a fost 
inaugurată în anul 1487 de către regele Auitzotl („Balaur-de-Apă”), care 
a domnit între 1486-1503, piramidă ce a fost construită pe parcursul a nu 
mai puţin de 40 de ani. La actele de cult săvârșite aici puteau participa în 
jur de 8.600 de persoane. Terenul din jurul ei era înconjurat de un „zid 
şarpe”. Accesul în incintă se realiza prin trei porți dinspre răsărit, apus 
și sud. Pe fiecare dintre cele trei părţi ale piramidei era construită câte 

o scară din piatră, înaltă de 130 m, pe care urcau preoţii în vârful pira- 
midei, unde se aflau cele două sanctuare îngemănate ale zeilor războ- 
iului, Huitzlopochili, și ploii, Tlaloc. Înălțimea acestei piramide era de 
cca 32 m. Pe platforma din vârf era situată piatra pe care se aduceau 
sacrificiile umane, aşa încât poporul aflat în jur, la poalele piramidei, 
putea asista la aceste „spectacole” macabre. În faţa intrării în curtea 
piramidei se înălța așa-numita „schelă a craniilor”, cuprinzând crani- 
ile celor jertfiți şi al căror număr a fost evaluat la 136.000. Catedrala 
romano-catolică din capitala mexicană a fost construită chiar pe locul 
unde odinioară se afla această piramidă. 

În jurul acestui templu-piramidă se mai aflau templul rotund con- 
sacrat lui Quetzalcoatl, templul lui Tezcatlipoca, cel al zeiței Pământu- 
lui, Ciuacoatl, diferite capele; locuri pentru jocurile rituale cu mingea 
(fachtli), un joc cu o semnificaţie ezoterică, pentru că se credea că 
mingea grea de cauciuc compact ar reprezenta Soarele, iar jocul în sine 
(thachtli) Universul; apoi, tot aici se mai aflau și celebrele școli-mănăstiri 
(calmecac), şcoli în care preoţii celibatari se ocupau de educaţia tinerilor 
aristocrați. În concluzie, avem aici de-a face cu un adevărat oraş sacru, 
localizat în actualul cartier Zocalo din Ciudad de Mexico, locul unde sc 
înalță catedrala catolică şi palatul Preşedintelui Republicii. 

În afara acestor temple piramidale în patru colţuri, în perioada 
aztecă mai existau şi temple circulare, consacrate zeului Quetzalcoatl, 
după cum am amintit, care în această vreme reprezenta o divinitate cu 
un caracter foarte sincretist. Templul fusese consacrat acestui zeu invo- 
cat ca Eecatl, zeu al vântului; avea o formă rotundă, pentru a se evita 
aşezarea colţurilor ascuţite ale unei piramide împotriva vântului. Ase- 
menea temple erau orientate cu faţa spre răsărit şi erau împodobite cu 
bogate picturi murale, dintre care unele s-au păstrat, chiar dacă numai 
parţial, până în zilele noastre. 


5.2. Sacerdoțiul 


Zeii azteci erau slujiți de o numeroasă castă sacerdotală. Numai 
marele templu din Tenochtitlan dispunea, după câte se pare, de aproape 

5.000 de preoți şi servitori. Deşi foarte religios, totuși statul aztec nu era 
un stat teocratic. Sacerdoţiul cuprindea, de la bază spre ierarhia supe- 
rioară, pe simplii „slujitori” ai templelor de cartier, apoi preoţii superi- 
ori care supravegheau viața religioasă din provincii și pe care spaniolii 
îi asemănau cu episcopii; urmau ierarhic foarte numeroșii slujitori ai 
templelor din capitala aztecă, după aceea un fel de vicar general, numit 
Mexicatl Teohuatzin, care era ajutat de doi colaboratori apropiaţi, şi, în 
fine, cei doi Mari Preoţi, având aceeași putere şi același rang și numiţi 
„Șerpi cu Pene', dintre care unul era consacrat zeului Huitzilopochtli, 
zeu solar, iar celălalt zeului Tlaloc, zeul ploii. 

Celibatari fiind, preoţii nu aveau doar atribuţii strict cultuale, ci se 
ocupau, între altele, și de educaţia tinerilor aristocrați, după cum am 
amintit, în acele şcoli numite calmecac. De asemenea, ei coordonau dife- 
rite spitale pentru săraci şi bolnavi, deţineau cărţile sacre şi manuscri- 
sele istorice. Templele aveau în posesie multe avuţii administrate de un 
trezorier general, flaqguimiloltecuhtli, provenite din donațiile unor suve- 
rani, demnitari sau simple persoane particulare şi constând în pămân- 
turi, hrană și obiecte preţioase. 

Pe de altă parte, preoții azteci erau astronomi şi astrologi, protejau 
cultele astrale, aveau cunoştinţe precise cu privire la durata unui an, cu 
privire la determinarea solstiţiilor, la fazele și eclipsele lunii, la revoluţia 
planetei Venus și la diferitele constelații precum Pleiadele și Carul Mare. 

Aveau un renumit calendar civil şi religios, care împărțea anul în 18 
luni de câte 20 de zile. Lunile erau împărţite la rândul lor în patru părți de 
câte cinci zile. Lunile și zilele erau consacrate câte unei divinităţi speciale. 

În toate împrejurările vieţii, la plecarea într-o călătorie sau la răz- 
boi, la punerea numelui unui nou-născut sau la celebrarea unei căsăto- 
rii, se recurgea la preotul-ghicitor specializat, numit fonalpouhqui, şi la 
cărțile sacre. 

Datele privind recrutarea preoţilor sunt lacunare. Este cert că cei 
doi Mari Preoţi — „Şerpi cu Pene” - erau numiţi de marele sfat, la rândul 
lor aceştia jucând rolul principal în alegerea așa-numitului vicar gene- 
ral, Mexicatl Teohuatzin. Alegerea preoţilor nu se făcea pe considerentul 
originii sociale, singura condiţie fiind meritele și cunoştinţele candida- 
tului. Recrutarea novicilor necesita şi acceptul familiilor din care aceştia 

proveneau. Ulterior, novicele respectiv putea hotări să se căsătorească şi 
să renunţe astfel la preoţie. 

Preoţii azteci erau scutiţi de irnpozite. Ca și demnitarii, ei erau 
reprezentaţi în marele sfat și în colegiul electoral care avea ca sarcină 
alegerea împăratului. 

Aspectul exterior al preoţilor era oarecum respingător: se îmbrăcau 
doar în veșminte negre cu dungi albe, nu-și tăiau părul, nu şi-l spălau și 
nu și-l pieptănau; în cadrul ritualurilor religioase își ungeau corpul cu o 
pastă neagră strălucitoare, în compoziţia căreia se afla şi sânge de copil. 

Pe lângă preoţi mai existau şi două categorii de femei consacrate 
cultului, unele pentru toată viaţa, altele pentru o perioadă scurtă de 
timp. Erau conduse de preoţi și de câteva superioare dintre cele mai 
stimate și temute. Cele care nu-și îndeplineau atribuţiile erau condam- 
nate la moarte. 


5.3. Sacrificii 


Caracteristica de bază a cultului aztec era sacrificiul uman. Cel mai 
frecvent, victimele erau prizonierii de război. Între prizonier și cel care 
îl capturase se stabilea o bizară relaţie, similară celei dintre fiu şi tată. 
Izvoarele autohtone ne prezintă numeroase cazuri în care prizonierii 
cărora li se cruța viaţa solicitau să moară pe piatra de sacrificiu, având 
astfel credinţa că vor putea avea parte de o viaţă fericită după moarte. 
O altă categorie de victime era aleasă din rândul sclavilor, dar mai ales 
din rândul celor cumpăraţi de către negustori și meșteșugari, pentru a 
fi sacrificați zeilor breslei lor. Erau sacrificați inclusiv copii, cumpăraţi 
sau oferiţi benevol de propriii lor părinţi, în credinţa că astfel vor ajunge 
mai repede în împărăţia fericită a Soarelui. În fine, alții erau desemnaţi 
de către preoți, după criterii încă necunoscute, acceptând benevol ritul 
şi moartea, ca o desăvârșire a acestui rit. În acest sens avem exemplul 
tânărului sacrificat în fiecare an în cinstea zeului Tezcatlipoca, despre 
care vom relata puțin mai încolo, sau al femeilor personificând zeițele 
telurice, care dansau și cântau nepăsătoare, așteptând momentul în care 
preoții aveau să le sacrifice în cinstea zeilor. 

Cronicile spaniole din perioada conchistadorilor ne relatează că 
aztecii sacrificau anual minimum 20.000 de persoane. De pildă, în anul 
1487, cu prilejul inaugurării marelui templu din Tenochtitlan, au fost 
sacrificați 70.000 de oameni, deşi această cifră pare exagerată. Pentru a 
se obține sprijinul zeilor împotriva conchistadorilor lui Cortes au fost 
sacrificați 15.000 de oameni, dintre care mulți erau foarte buni luptători, 
fapt ce a şi contribuit la biruința spaniolilor. După cum am mai amintit, 
în viziunea aztecilor forța magică a sângelui era socotită atotputernică. 
Soarele însuși, pentru a-şi regenera forțele, pentru a putea supravieţui şi 
a asigura astfel existența oamenilor, cerea sânge omenesc. 

Forma sacrificiului depindea de ocazia, de sărbătoarea respectivă 
şi de natura divinității căreia i se aducea sacrificiul. Astfel, jertfa con- 
sacrată zeului focului era arsă pe rug, cea sacrificată divinității ploii era 
înecată, cea adusă în cinstea zeului vânătorii era străpunsă cu săgeți etc. 
Dar cel mai frecvent ritualul sacrificial prevedea scoaterea inimii victi- 
mei cu ajutorul unui cuţit de silex, inimă care era depusă apoi pe altarul 
în formă de piramidă trunchiată, în vasul sacrificial numit „cupa Vul- 
turului”. Preoţii care executau sacrificiul erau în număr de șase, dintre 
care cinci aveau rolul de a imobiliza victima, iar cel de-al şaselea de a 
smulge inima. Deseori, preoţii consumau ei înșiși inima, iar cu sângele 
ei stropeau buzele idolilor sau anumite părți ale templului. Dacă victima 
era un prizonier de război, cel care îl capturase îl tăia în bucăţi pe care le 
oferea prietenilor săi fierte și pregătite cu faină de porumb. În schimb, el 
nu putea lua parte la acest ospăț macabru, considerând carnea prizoni- 
erului său ca parte din propriul său trup. 

Sacrificiul tradițional cel mai oribil avea loc o dată pe an, în cinstea 
zeului Tezcatlipoca. Cu un an înainte, preoții alegeau un tânăr prizonier 
care urma să-l simbolizeze pe zeu. Pe parcursul întregului an, ei îl învă- 
țau artele nobile, dar în mod special să cânte din fluierul de lut. Îmbrăcat 
în veșminte de sărbătoare, tânărul era căsătorit cu patru fecioare, simbo- 
lizând patru zeițe. În ziua rânduită pentru sacrificiu, era urcat împreună 
cu soțiile sale într-o ambarcaţiune și condus pe o mică insulă, unde se 
afla templul. După aceea soțiile îl părăseau, el îndreptându-se singur 
spre piramida unde urma să fie sacrificat. Urcând încet treptele spre 
platforma din vârful piramidei, spărgea fluierele unul câte unul. Ajuns 

sus, era întins de preoți pe piatra de sacrificiu, iar un alt preot îi deschi- 
dea cutia toracică cu un cuţit de silex şi-i smulgea inima pe care o ridica 
apoi spre cer ca pe o ofrandă adusă divinității. 

Una dintre formele de sacrificiu uman practicată de azteci ar putea 
fi comparată cu sacrificiul creştinilor executat de gladiatorii din arenele 
romane în Antichitate. Cel ales ca victimă trebuia să lupte, rând pe rând, 
cu arme improvizate, împotriva mai multor războinici bine înarmaţi; 
chiar dacă reușea să-l învingă pe primul, ulterior era ucis de către ceilalți. 

O altă formă de sacrificiu uman consta în jupuirea victimelor și era 
practicată la sărbătoarea numită „Jupuirea Oamenilor”. Cu acest prilej, 
preoţii jupuiau pielea victimelor sacrificate și se îmbrăcau cu ea vreme 
de 20 de zile; în cadrul prânzului ritualic organizat, fiecare participant 
consuma o bucată din trupul „Fiului Soarelui” jertfit. 

Pe lângă sacrificiile umane se aduceau şi alte ofrande în fața alta- 
relor zeilor: ţesături, veşminte, păsări, turte de porumb și știulețţi, flori, 
frunze. Focul sacru de pe platforma piramidelor nu trebuia să se stingă 
niciodată. Astfel, credincioşii aduceau lemne tot timpul. Pe de altă parte, 
demnitarii şi preoţii îşi crestau picioarele, lobul urechilor şi limba ca să 
aducă zeului Soarelui obolul de sânge. 


5.4. Rituri 


Vechii azteci erau convinși că destinul fiecărui om era prestabilit 
de data naşterii sale care, la rândul ei, era decisă de zeii Ometecuhili 
şi Omecihuatl („Stăpânul şi Stăpâna Dualităţii”). Dacă destinul nu era 
unul dintre cele mai fericite, el putea fi totuşi corectat prin alegerea unei 
zile mai favorabile, zi în care avea loc spălarea rituală a pruncului şi 
punerea numelui acestuia. În principiu acest ritual avea loc după cel 
mult patru zile de la naştere. Pentru a hărăzi un destin mai bun decât cel 
prevestit de ziua nașterii, preotul-ghicitor, tonalpouhqui, consulta mai 
întâi cărțile și fixa data pentru ritualul spălării. De pildă, dacă nou-năs- 
cutul se născuse sub un semn care corespundea cifrei 9, care era soco- 
tită o zi nefastă, atunci punerea numelui era programată trei sau patru 
zile mai târziu, întrucât numerele doisprezece şi treisprezece şi datele 

corespunzătoare acestora erau considerate benefice. Spălarea rituală era 
săvârşită de către moaşa care asistase la naștere, prin stropire cu apă pe 
buze, pe cap, pe piept şi apoi pe tot corpul. Cu acest prilej moașa invoca 
zeiţa apei, după care înfățișa copilul Soarelui şi Pământului. La ceremo- 
nial participau rudele și prietenii familiei. Sărbătoarea lua sfârşit cu o 
petrecere în cadrul căreia bătrânii şi bătrânele beau mai multe străchini 
cu octli, o băutură fermentată obţinută pe bază de suc de agavă (astăzi: 
pulque). De remarcat este faptul că această băutură nu putea fi servită 
decât cu prilejul anumitor ritualuri, doar la sfârşitul mesei şi numai de 
către bărbaţi sau femei în vârstă. 

Un alt ritual interesant era legat de căsătorie. Căsătoria avea loc la 
vârsta majoratului, adică la 16 ani pentru fete și la 20 de ani pentru băr- 
baţi. În afara celor care se dedicau celibatului, majoritatea tinerilor se 
căsătoreau. Căsătoriile erau programate în urma unor tratative purtate 
în prealabil de către familiile respective prin intermediul unor „peţi- 
toare”, respectiv anumite femei în vârstă. După încheierea tratativelor 
începeau pregătirile pentru nuntă; se strângeau provizii, iar preotul-ghi- 
citor indica ziua favorabilă. Nunta avea loc la casa mirelui. Spre seară, 
mireasa, frumos îmbrăcată și împodobită, venea la viitorul ei soţ înso- 
țită de un alai vesel cu torţe aprinse. Cei doi miri se așezau unul lângă 
celălalt în faţa vetrei, apoi primeau daruri. „Peţitoarele” legau corsajul 
miresei de pelerina mirelui, după care cei doi se „împărtășeau” dintr-un 
vas cu tamalli, un fel de terci. Deşi din acest moment cei doi se conside- 
rau soț şi soţie, totuşi căsătoria se oficia abia după patru zile, răstimp în 
care cei doi tineri trebuiau să se roage. Petrecerea ocazionată de căsăto- 
rie avea loc însă abia în a cincea zi, fiind de un fast deosebit, mai ales în 
cazul familiilor nobililor şi negustorilor. 

Momentul în care femeia îşi dădea seama că este însărcinată deve- 
nea un prilej de mare bucurie nu doar pentru familia respectivă, ci pen- 
tru întregul cartier, așa încât cu această ocazie se organizau mese festive 
şi se țineau cuvântări dintre cele mai pompoase. Gravida era încredin- 
țată în custodie unei moașe, căreia îi revenea sarcina de a asigura igi- 
ena viitoarei mame și de a supraveghea respectarea unor „tabuuri”, între 
care: să nu privească cerul în timpul unei eclipse, să nu-și îndrepte privi- 
rea spre obiecte de culoare roşie etc. De asemenea, tot moașa trebuia să 

pregătească toate cele necesare pentru naştere. Își ajuta pacienta cu băi, 
masaje ori infuzii de plante medicinale. Dacă se întâmpla ca viitoarea 
mamă să moară la naştere, vechii azteci credeau că ea se înălța în partea 
de apus a cerului (Ciuatlampa, „partea feminină”), unde se integra în 
rândul acelor ciuateteo („femeile sacre”), lucru despre care vom relata 
mai pe larg când vom vorbi despre cultul morţilor. 

În fine, un alt rit important era cel al așa-numitei „spovedanii” sau 
mărturisiri a păcatelor. Cei care săvârşiseră pe parcursul vieţii vreo gre- 
şeală mai gravă, cum ar fi o crimă, trebuiau s-o mărturisească preotului. 
Mărturisirea avea loc o singură dată, când erau invocaţi zeul Tezcatli- 
poca „atoatevăzătorul” şi zeiţa Tlazolteotl, „cea care mănâncă păcatele”. 
Penitenţa hotărâtă de către preot, între care postul, crestarea limbii şi 
ofrande aduse zeilor, avea drept rezultat nu numai iertarea, ci și un fel 
de imunitate în faţa zeilor. Cât despre această „mărturisire a păcatelor”, 
practicată, după cum am văzut, o singură dată în viaţă de către azteci, 
trebuie să spunem că ea nu avea nimic comun ca semnificaţie cu Sfânta 
Taină a Mărturisirii din religia creștină. Atât la azteci cât şi la incaşi, 
această „mărturisire” avea un evident scop politic, urmărind descope- 
rirea păcatelor care aduceau prejudicii politicii statului. Cine refuza să 
mărturisească un astfel de păcat, de care era de altfel bănuit, era supus 
la tortură. 


5.5. Sărbători 


Sărbătorile religioase ale vechilor azteci erau fie obișnuite, fie extra- 
ordinare. Cele obișnuite aveau loc anual sau după un anumit număr de 
ani. În schimb, cele extraordinare aveau loc la sfârşitul fiecărei perioade 
de 52 de ani, când aztecii așteptau revenirea zeului Quetzalcoatl. 

Sărbătorile principale presupuneau şi numeroase restricții preala- 
bile: posturi, abstinenţă sexuală, interdicții alimentare. Astfel, în anu- 
mite cazuri se impunea un anumit fel de mâncare, cum ar fi etzalli (fier- 
tură de porumb cu fasole) în luna a șasea, sau tamalli cu apă fără sare în 
timpul sărbătorilor lui Venus, rânduite o dată la opt ani. 

Pentru azteci, cele 18 luni ale anului solar, fiecare a câte 20 de zile, 
presupuneau fiecare în parte o sărbătoare cu valenţe rituale. După cum 
observăm din documentele vremii, în secolul al XVI-lea anul începea 
pe 2 februarie după calendarul iulian, adică în prima zi a lunii pe care 
aztecii o numeau At] caualo („sosirea apei”), iar ceilalți vechi mexicani 
de limbă nahuatl Quauit] eua („copacul creşte”). Această primă lună și 
sărbătoarea corespunzătoare ei erau consacrate, după însăși semnificaţia 
numelui, lui Tlaloc și zeilor ploii în general. Este foarte dificil să trecem 
în revistă toate cele optsprezece sărbători, de aceea ne vom opri asupra 
celor mai semnificative. 

Prima sărbătoare care, după cum spuneam, se desfăşura în luna 
pe care noi astăzi o numim februarie, era caracterizată printr-un ritual 
în cadrul căruia se sacrificau copii, în credinţa că astfel zeii vor trimite 
ploaie. Este evident că acești copii mergeau plângând spre locul de sacri- 
ficiu, dar aztecii credeau că lacrimile lor semnificau ploaia, că ele vor 
aduce curând ploaia. 

Tlacaxipeualiztli („jupuirea bărbaţilor”) era o sărbătoare consacrată 
lui Xipe 'Totec, zeu al giuvaergiilor, al primăverii şi al reînvierii vegetației. 
Cu acest prilej erau sacrificați prizonieri de război, după care victimele 
erau jupuite iar pielea era îmbrăcată şi purtată timp de o lună de către 
preotul sacrificator. Ritualul face aluzie la identificarea pe care aztecii o 
făceau între pielea victimei aduse divinităților porumbului și pășunilor 
și învelişul sau „pielea” știuletelui de porumb maturizat. Se pare că acest 
ritual își are originea în regiunea de coastă a Oceanului Pacific. 

Uey Tozoztli („marea veghe”) era o sărbătoare celebrată în luna a IV-a 
şi consacrată zeiței Chicomecoatl și altor divinităţi ale porumbului. Cu 
acest prilej erau aduși porumbi verzi din toate lanurile cu porumb, erau 
împodobiţi cu flori iar după asfinţitul soarelui erau duși la Cinteopan, 
templul Porumbului. Aici, participanţii se loveau cu ştiuleţii respectivi, 
într-o atmosferă de mare bucurie, așa încât boabele de porumb se răs- 
pândeau peste tot. Tot aici veneau și fete tinere cu porumb uscat, recol- 
tat în ultima toamnă. Boabele erau legate câte șapte fiecare, împodobite 
cu hârtie roșie şi colorate în roșu; de asemenea, fetele își împodobeau 
braţele şi picioarele cu pene roșii. Legăturile de boabe purtau numele de 
Chicomecoatl, „Şapte-Şerpi” sau „Şapte-Boabe”, pentru că o întruchipau 

pe zeița porumbului, care purta același nume. Aceste boabe erau depuse 
şi păstrate în templul Porumbului, fiind folosite mai târziu la semănat. 
Ulterior era confecționată o statuie a zeiţei porumbului, împodobită și 
colorată în roşu, purtând în fiecare mână boabe de porumb. În faţa sta- 
tuii se aruncau boabe de porumb, fasole etc. iar preoţii cântau melodii 
sacre. 

Toxcatl (probabil, „secetă”) era o altă mare sărbătoare ce avea loc în 
luna a V-a şi era consacrată zeului tinerilor războinici, Tezcatlipoca. În 
perspectiva acestei sărbători, cu un an înainte se alegea un prizonier de 
război care pe parcursul întregului an, după cum am mai amintit, era tra- 
tat şi privit ca întruchiparea zeului însuşi. Era îmbrăcat într-o vestimen- 
tație strălucitoare, împodobită cu aur și pietre prețioase, purtând pe cap 
o coroană de flori. Când se împlinea anul, cu prilejul sărbătorii, era dus 
la templul zeului, unde era sacrificat. Imediat după aceea era ales un alt 
prizonier, care avea să fie pregătit pentru sărbătoarea din anul următor. 

Panquetzaliztli („ridicarea stindardelor din pene de quetzat - 
colibri) avea loc în luna a XV-a şi era celebrată în cinstea zeului 
Huitzilopochtli. Cu această ocazie, în partea apuseană a orașului avea 
loc un concurs ritualic de ștafetă, ultimele două ștafete rămase în luptă 
continuându-și lupta ritualică pe treptele piramidei până sus, la templul 
lui Huitzilopochtli. La sfârşitul acestei drame ritualice erau aduşi jertfă 
mulți prizonieri de război și sclavi. 

Să mai spunem că în cele cinci zile intermediare, numite nemontemi, 
adică zilele intercalate între ultima zi a ultimei luni Izcalli („creştere”) şi 
prima zi a primei luni a anului, At] caulo, întreaga viaţă religioasă înceta, 
ca de altfel majoritatea activităților profane. În acest răstimp, nimeni nu 
pleca la drum, nu se oficiau căsătorii şi toată lumea se odihnea, fiindcă 
erau socotite zile nefaste. Se pare că pruncii născuţi în aceste zile erau 
hărăziți unui destin funest. 


6. Eshatologia și cultul morţilor 


În concepția aztecă Universul era divizat, pe plan orizontal și ver- 
tical, în mai multe regiuni cu o anumită semnificaţie religioasă. În plan 

orizontal existau cinci direcţii, fiecare patronată de către un zeu, şi 
anume: cele patru puncte cardinale și centrul. În plan vertical se distin- 
geau treisprezece lumi superioare şi nouă lumi inferioare. 

În lumile superioare trăiau zeii şi tot aici ajungeau războinicii morţi 
în luptă ori sacrificați, precum şi femeile ce mureau în chinurile facerii, 
despre care se credea că se sacrificaseră pentru a aduce pe lume viito- 
rii războinici. Aztecii credeau că războinicii urcau în partea de răsă- 
rit a cerului, însoţind Soarele din zori până la zenit; după patru ani, ei 
reveneau pe Pământ sub formă de colibri. Trupurile femeilor care muri- 
seră la naștere se bucurau de o venerație adâncă, socotindu-se că ele ar 
poseda virtuţi magice. Pe drumul spre mormântul din curtea templului 
„Femeilor Sacre” tineri războinici atacau cortegiul funerar, încercând să 
taie un deget sau părul de pe capul decedatei. Relicvele erau aşezate într- 
un scut şi aveau menirea să orbească inamicul. De asemenea, vrăjitorii 
încercau să spargă mormântul și să fure un braț al moartei cu care, în 
anumite nopţi, puteau să inducă un somn profund asupra locuitorilor 
unei case și să-i prade în voie. 

Tot în cerurile superioare ajungeau și copiii sacrificați sau care 
mureau de moarte naturală la o vârstă fragedă. Ei urcau lângă perechea 
primordială, într-o grădină numită Tonacaquauhtitlan („parcul hranei 
noastre”), unde trăiau veşnic, sub chipul unor păsări, printre flori. 

Ceilalți morți mergeau în Mictlan, lumea inferioară, care nu cores- 
punde câtuși de puţin iadului creştin, întrucât în religia aztecă lipseşte 
orice idee de pedeapsă sau răsplată în lumea de dincolo. Înainte de a 
ajunge aici, morţii erau supuşi unei călătorii dure, în timpul căreia, pe 
parcursul a patru ani, trebuiau să depăşească o serie de probe: să se apere 
de șerpi și de crocodili, să treacă printre munţi care se cutremurau, să 
străbată multe locuri pustii, să suporte o rafală de lame din silex foarte 
tăioase, să treacă un râu pe spatele unui câine roşu etc. La sfârşitul călă- 
toriei prin lumea subterană ei intrau în al Noulea Sălaș al Morților unde, 
complet nimiciţi, dispăreau pentru totdeauna. 

Funeraliile oamenilor obişnuiţi erau simple. Cadavrul era incinerat 
împreună cu anumite obiecte care îi aparținuseră decedatului; urna era 
păstrată în casa familiei, care aducea ofrande în memoria sa timp de 
mai mulţi ani. Însă în cazul decesului vreunor căpetenii mai importante, 

aceste funeralii erau pline de fast şi totodată lugubre. Căpeteniile străine 
invitate aduceau mortului mantii somptuoase, pene prețioase și sclavi 
pentru a fi sacrificați. Trupul celui decedat era acoperit cu 20 de man- 
tii ornamentate cu aur şi pietre preţioase, i se tăia o șuviţă de păr pe 
care familia trebuia s-o păstreze în memoria celui dispărut și, în fine, se 
sacrifica un sclav care avea îndatorirea să-l slujească în lumea de din- 
colo. După ce trupul căpeteniei era acoperit cu veşmintele principalului 
zeu al orașului urma incinerarea la templu. Cu această ocazie erau sacri- 
ficaţi foarte mulţi sclavi (100-200), în funcţie de rangul şi importanța 
celui decedat. Sacrificiile aduse în memoria căpeteniei nu se opreau însă 
aici: după patru zile mai erau sacrificați 10-15 sclavi, după alte 20 de zile 
încă 4-5, iar după 40 de zile alți 1-2 sclavi; în sfârşit, după 80 de zile de 
la incinerare mai erau sacrificați ultimii 10-12 sclavi. Ulterior, în fiecare 
an, i se mai aduceau ca sacrificii iepuri, fluturi, potârnichi și alte păsări, 
iar ca ofrande alimente, băuturi și flori. 

Dacă un personaj important murea înecat, era înmormântat într-un 
cavou, înconjurat de arme și acoperit de bijuterii. Se credea că bărbaţii, 
chiar şi cei obişnuiţi, care se înecau în lagună, fuseseră ucişi de ghearele 
unui monstru acvatic, Auitzotl. Trupurile lor se bucurau de multă cin- 
stire şi erau înmormântate cu mult fast într-un sanctuar al zeului Tlaloc, 
zeul apelor şi al ploii. 

B. Religia mayașilor 


1. Scurt istoric 


Un celebru arheolog i-a numit pe mayaşi „grecii Americii preco- 
lumbiene”. Aceasta pentru că, într-adevăr, civilizația Maya a fost cea mai 
importantă dintre cele existente în America Centrală, exercitând asupra 
celorlalte civilizații din acest spaţiu, dar mai ales asupra celei aztece, o 
influenţă similară celei exercitate de greci asupra romanilor. 

Spaţiul ocupat de către vechii mayaşi includea mai multe state 
din actualul Mexic, între care Yucatan, Campeche, Tabasco etc.; apoi 
Guatemala, aproape integral Belize, partea apuseană a Hondurasului şi 
Salvadorul, însumând în total 325.000 km?. Limba mayaşă şi anumite 
dialecte ale ei se mai vorbesc încă şi astăzi în toate aceste regiuni, pre- 
cum şi pe fâşia de pe coasta atlantică a Mexicului. Mayaşii de azi sunt 
în jur de două milioane, dintre care un milion patru sute de mii doar în 
Guatemala. 

Deşi se cunoasc mai puţine lucruri despre această civilizaţie, totuşi 
ea este mai veche decât cea aztecă sau cea a incaşilor. Se presupune că 
locul de origine al mayaşilor ar fi fost podişul Guatemalei, unde pre- 
zenţa lor este atestată arheologic cel puţin din mileniul al III-lea î.d.Hr. 
Din păcate însă, date certe consemnate cronologic există abia de prin 
secolul al IV-lea d.Hr., când această civilizație era deja bine conturată și 
atinsese un înalt nivel. 

Conform estimărilor făcute de către unii cercetători, această civili- 
zaţie ar fi cunoscut trei faze mai importante: 

a) Epoca „preclasică” sau „formativă” (1800 î.d.Hr. - 300 d.Hr.), 
perioadă spre ale cărei începuturi nici nu putem vorbi de o civilizaţie 
»Maya” propriu-zisă, atâta timp cât popularea arealului mayaș se află 
abia în stadiul de contur, iar rarele cătune semipermanente se inițiau 
într-un mod de viață destul de modest. Cu toate acestea, spre sfârşitul 

acestei perioade, în așa-numitul „preclasic superior”, civilizația Maya se 
structurase deja, apăruseră chiar primele piramide-temple, se inventase 
o scriere hieroglifică, iar în plan strict religios se constituise ierarhia 
sacerdotală. 

b) Epoca clasică (300-900 d.Hr.), raportată la o arie de circa 250.000 
km?, cunoaşte două perioade distincte. În prima perioadă (300-600 
d.Hr.), cele mai importante centre politice și religioase erau, între altele, 
Tikal, Uaxactum, Coba, Copan etc. Tot acum, în nord-estul Peninsulei 
Yucatan se stabilesc triburile Itza, venind din ţinuturile Mexicului dar 
vorbind un dialect mayaș. Centrul lor politic și religios va fi Chichen 
Itza, un oraș celebru mai ales prin templele sale. 

În perioada a doua (600-900 d.Hr.) se impun prin monumentele lor 
culturale și religioase mai ales centrele Palenque, Yaxchilan și Piedras 
Negras. Din nefericire, spre sfârşitul acestei perioade se resimte o decă- 
dere acută care face ca, în cele din urmă, mai toate marile orașe din zona 
centrală să fie abandonate. Niciun eveniment istoric nu poate explica 
însă acest fapt. S-au emis mai multe ipoteze privind cauzele care ar fi 
putut determina acest fenomen: insuficiența producţiei agricole, cau- 
zată de crearea unor zone sterpe în jurul marilor orașe, diferite epide- 
mii, răscoale ale țăranilor împotriva preoților care cereau tot mai multă 
mână de lucru pentru construirea piramidelor şi a templelor, invazia 
unor triburi străine etc. 

c) Epoca postclasică (începând de pe la 900 d.Hr.) debutează, prac- 
tic, cu instalarea toltecilor în orașul Tula, când în întreaga Mezoamerică 
se instaurează o nouă ordine. În această perioadă, orașul Chichen tza, 
abandonat vreme de aproape trei secole, va fi reconstruit de către tol- 
feci, cunoscând o somptuozitate şi o strălucire cum nu avusese mai îna- 
inte. Tribul Xiu fondează două noi orașe-state, Uxmal şi Mayapan, acesta 
din urmă devenind și capitala unei ligi tribale puternice, care va ființa 
aproape două secole. Mult mai târziu, prin anul 1461, ca urmare a unor 
revolte și a atacurilor triburilor Xiu, ajutate de mercenari azteci, orașul 
Mayapan este distrus şi liga este desființată, locul acesteia fiind preluat de 
diferite guverne locale, mereu în luptă între ele. Slăbit de războaie interne 
şi lovit de o serie de calamități naturale, de foamete și epidemii, „statul” 

Maya dispare definitiv când spaniolii cuceresc Guatemala (1525) și Yuca- 
tan (1541). Doar câteva oaze de civilizație mayașă mai reușesc să supra- 
viețuiască în unele colțuri ale pădurii tropicale, unde urmașii etniei Ifza, 
care emigrase, aveau să trăiască mai departe izolaţi de lumea exterioară 
până când vor capitula, în 1697, adică după mai bine de o sută cincizeci 
de ani de la cucerirea teritoriilor vecine de către spanioli. 


2. Izvoare 


Toate popoarele precolumbiene au lăsat moștenire o serie de scrieri 
pe care, cu un titlu generos, le-am putea numi „cărţi. Totuşi, populaţi- 
ile mayașe se impun de departe în această privință, pentru că tehnica 
folosită de ele în confecționarea „hârtiei” şi întocmirea în sine a „cărţi- 
lor” vizează o perioadă mult mai îndelungată, de aproximativ opt secole. 
Mayaşii obțineau această „hârtie” din scoarța unui anumit arbore, 
amestecată cu clei natural, având o grosime de 2 mm. Aceeaşi „hârtie” 
era folosită şi la confecţionarea veșmintelor preoţilor, iar mai târziu și 
pentru transcrierea unor texte desenate în hieroglife. „Cărţile” mayașe 
constau, propriu-zis, din „hârtia” împăturită în formă de armonică, în 
„pagini” având dimensiunea de 10-12 cm pe 20-24 cm. 

În urma incendierii în masă a scrierilor sacre mayaşe de către misi- 
onarii spanioli, au mai putut fi salvate doar trei lucrări, redactate în 
scrierea glifică, iar după venirea spaniolilor transcrise de indigeni cu 
caractere latine. Manuscrisele se găsesc astăzi în muzeele din Dresda, 
Madrid şi Paris. Aceste texte sunt adevărate manuale ritualice şi calen- 
dare ceremoniale, conținând informaţii legate de astronomie, divinaţie 
și prescripții rituale. 

În afara acestora, mai există câteva texte mayaşe din Peninsula 
Yucatan, scrise în alfabetul latin. Acestea sunt cunoscute sub numele de 
Cărţile Chilam Balam, la fiecare dintre ele fiind anexat numele satului 
în care textul respectiv a fost descoperit. Denumirea de Cartea Chilam 
Bulam („Cartea preotului-jaguar”) a fost introdusă de către cercetătorii 
de mai târziu, la fel ca în cazul multelor ruine urbane care au primit 

nume mayaşe de la arheologii care le-au descoperit. Textele în sine au o 
foarte mare valoare, mai ales dacă avem în vedere că au ca bază izvoare 
cu mult mai vechi, redactate în scrierea glifică. Câteva dintre ele sunt 
foarte vaste, alte câteva zeci au o întindere medie, iar restul sunt foarte 
scurte. În ele se cuprind mituri, profeţii, altele fiind simple texte poetice. 

Însă lucrarea cea mai cunoscută şi cea mai importantă din întreaga 
literatură a popoarelor precolumbiene este Popol Vuh („Cartea Sfatu- 
lui”). După ce timp de secole textul fusese transmis pe cale orală, în 
secolul al XVI-lea el a fost transcris în limba tribului quiche. Cartea este 
structurată în patru părți: prima relatează multe lucruri despre cosmo- 
gonia și antropogonia mayașă; a două oferă date despre aventurile și 
peripețţiile unor semizei, localizate în cadrul de viaţă al tribului quiche; a 
treia prezintă diferite tradiții istorice dar, în fapt, mitice, legate de popo- 
rul quiche; ultima oferă istoria legendară a tribului, înşiruind toate căpe- 
teniile acestuia până în momentul invaziei spaniole. 

Sigur, de o valoare deosebită pentru cunoașterea religiei mayaşe 
este şi materialul arheologic. 


3. Divinităţi. Cosmogonia 


Din cauza lipsei unor documente clare, se presupune doar că pre- 
mayaşii din anumite perioade divinizaseră fenomenele naturii. Așa se 
face că în miturile mayașe actuale întâlnim nenumărați zei exprimând 
felurite fenomene ale lumii fizice, cum ar fi unii zei ai ploii, gnomi ai 
lanurilor de porumb, sirene răutăcioase etc., care nu sunt altceva decât 
reminiscenţe ale primelor forme de religie. În schimb, cosmogonia, teo- 
gonia, ritualul marilor epoci sau „vârste” ale omenirii etc. au dispărut 
complet în urma convertirii la creștinism. 

La mayaşi, ca și la azteci, dualismul era una dintre caracteristicele 
religiei; unele divinităţi, cum ar fi cele ale ploii, tunetului sau fulgerului, 
aveau un caracter benefic, aflându-se în opoziţie faţă de o serie de zei 
malefici, precum cei ai secetei, furtunii, războiului etc., care aduceau 
multe nenorociri oamenilor. 


584 ___ Preot Prof. Univ. Dr. Nicolae ACHIMESCU 


Este de asemenea o realitate faptul că acest dualism se exprima nu 
doar prin antinomia acestor forțe benefice şi malefice, ci și prin aceea că, 
de multe ori, aceiaşi zei aveau o natură dublă, manifestându-se simultan 
ca zei buni şi răi. Zeul cel mai frecvent prezent într-o asemenea ipos- 
tază în manuscrisele mayașe este Chaak, zeul ploii, care apare nu doar 
ca o ființă binefăcătoare, ca aducător al ploii şi ocrotitor al lanurilor 
de porumb, dar și ca purtător al unor simboluri ale morţii. Se pare că 
această concepţie antinomică privind natura unor zei s-a statuat de-a 
lungul timpului în două regiuni complet distincte din punct de vedere 
climatic: în Peninsula Yucatan, foarte săracă în apă, unde ploaia era per- 
cepută ca o binecuvântare a zeilor, în vreme ce în ţinuturile păduroase 
tropicale era socotită deseori ca o nenorocire. 

Creatorul lumii era zeul Hunab, o divinitate socotită ca imaterială şi 
invizibilă, motiv pentru care nu se bucura de niciun fel de reprezentare 
sau cult. Fiul acestuia în schimb, Itzamna, era considerat cel mai mare 
zeu din panteonul mayaș. Acesta era reprezentat ca un bătrân fără dinţi, 
cu fălcile lăsate în jos şi cu un nas proeminent. În ciuda acestor trăsături 
fizice bizare, el era apreciat ca o divinitate puternică și binefăcătoare. Ca 
zeu al medicinii, el putea vindeca tot felul de boli grave, putând chiar 
să-i readucă la viaţă pe morţi. Întrucât mayașii se temeau foarte tare de 
moarte, acest zeu se bucura de o mare cinstire. Itzamna i-a învățat pe 
mayaşi să deseneze, să scrie şi să săvârşească ritualurile religioase. În 
plus, tot de la el au învăţat aceste populaţii să lucreze şi să administreze 
pământul. Este interesant că niciodată, în întreaga Americă Centrală, 
acestui zeu nu i-au fost atribuite catastrofe naturale; dimpotrivă, era 
considerat o divinitate generoasă, care se îngrijea de fertilitatea câmpu- 
rilor şi umiditatea acestora. 

După cum spuneam, el era fiul zeului Hunab, zeul Soarelui şi cre- 
atorul lumii. Și, dacă tatăl său crease lumea, menirea sa era de a o con- 
serva. Prin aceasta se deosebea însă categoric de părintele său care, după 
ce a creat lumea, din motive necunoscute, avea s-o distrugă de trei ori 
prin potop. De altfel, cu toată purtarea de grijă a lui Itzamna, mayașii se 
vor vedea în continuare permanent ameninţaţi de catastrofa potopului 
din partea zeiţei Ixchel, soţia lui Itzamna. 


ISTORIA ŞI FILOSOFIA RELIGIILOR 585 


Zeiță malefică, Ixchel era reprezentată ca o bătrână purtând ca o 
coroană un şarpe şi o fustă împodobită cu oase încrucișate. Uneori, ea 
apare însoțită şi de „Șarpele ceresc”, ţinând în mâna ei în formă de copită 
vasul plin de nenorociri, pe care îl poate clătina în orice moment, încât 
din el să se reverse asupra pământului un potop devastator. 

Cu toate acestea, în pofida atributelor sale malefice, această zeiță era 
adorată şi ca protectoare a femeilor care nasc și a țesătoarelor. 

Mayaşii adorau, de asemenea, un anume zeu al porumbului şi agri- 
culturii, care era totodată protectorul căsătoriei. Acesta avea înfăţişarea 
unui tânăr, purtând uneori în mână un ştiulete de porumb. Numele său 
era Yum Kax. 

Exista şi un zeu special al morţii, Ah Puch. În loc de cap avea un 
craniu descărnat, iar trupul era plin de clopoței. Fiind o divinitate male- 
fică, apărea alături de zeul războiului, Ek Chuah. 

O altă divinitate foarte temută era Ixtab, zeița suicidului, repre- 
zentată ca un cadavru pe jumătate descompus, spânzurat de un copac. 
Mayaşii, care se vedeau deseori confruntați cu o moarte agresivă, cre- 
deau că suicidul ar reprezenta o cale onorabilă spre paradis. Misiunea 
zeiţei era de a-i conduce pe cei spânzurați în spatele copacului cosmic, 
Yaxche, unde se credea că ar fi liniştea veşnică. Tot acolo se adunau și 
sufletele celor căzuţi în lupte, ale celor sacrificați, ale femeilor decedate 
pe patul de naștere şi ale preoților. 

Revenind la cosmogonie, trebuie reținut faptul că, potrivit mito- 
logiei mayașe, epoca lumii noastre a fost precedată de alte trei „vârste” 
care s-au stins, succesiv, în urma unor cataclisme universale. Prima 
lume fusese locuită de pitici, a doua de așa-numiții dzoloob, iar a treia 
de mayași. A patra „vârstă”, în care convieţuiau toate popoarele de mai 
înainte și în care înflorea civilizaţia Maya era ameninţată să sfârșească 
asemenea primelor trei. 

În viziunea mayașă, Universul era constituit din treisprezece ceruri 
suprapuse, numite Oxlahuntiku. Pământul era cerul inferior, iar sub el 
se aflau nouă lumi inferioare, numite Bolontiku; cea mai de jos dintre 
acestea aparţine zeului morţii, Ah Puch. 

Fiecare dintre aceste lumi îşi avea zeul propriu, ca de altfel toate 
fenomenele naturii şi toate zilele, uinal şi katun. 

4. Cultul 
4.1. Locurile de cult 


Mayaşii au creat, în timp, remarcabile construcţii cu un caracter 
religios. Majoritatea edificiilor erau grupate într-un centru consacrat 
cultului, în timp ce marea parte a populaţiei trăia risipită prin împreju- 
rimi, în colibe. 

Templele mayașe aveau o formă dreptunghiulară, fiind construite 
în vârful unei piramide, unde se ajungea pe niște scări laterale; scara 
principală era chiar pe fațadă. În interiorul templului existau una sau 
mai multe săli, între care cea mai importantă era consacrată sanctuaru- 
lui propriu-zis. Anumite piramide erau prevăzute chiar cu morminte la 
subsol, cum ar fi, de pildă, cea din oraşul Palenque. În urma descoperiri- 
lor arheologice făcute aici a fost descoperit un sarcofag conținând rămă- 
şiţele unei căpetenii mayașe; sarcofagul era acoperit cu o dală somptuos 
sculptată, împodobită cu o mulţime de jaduri. 

Un alt exemplu tipic pentru arhitectura religioasă mayaşă îl repre- 
zintă complexul de la Uxmal. Aici există o piramidă, numită EI Avidino, 
cu o pantă foarte abruptă. Piramida respectivă susține două temple aflate 
spate în spate, accesibile pe două scări diferite. În imediata sa apropiere 
se află așa-numitul „Patrulater al călugăriţelor”, construit din patru clă- 
diri dipuse în jurul unei curţi dreptunghiulare, orientate cu fața spre 
curte. În acest spaţiu sacru se poate intra printr-o poartă în formă de 
arc, cu boltă falsă executată în corpul clădirii dinspre miazăzi. 


4.2. Sacerdoţiul 


Numele generic pentru preot era ahkin; el s-a păstrat până 
astăzi, numai că mayaşii actuali denumesc cu acest titlu pe preotul 
romano-catolic. 

Clasa preoţilor se bucura de un mare prestigiu, fiind condusă - cel 
puţin în ultima perioadă dinaintea cuceririi spaniole — de un Mare Preot, 
cunoscut sub numele de „Principele şarpelui”. Funcţia sa era ereditară, 

ca de altfel majoritatea funcţiilor administrative. Atribuţiile preoților 
erau foarte diverse; unii supravegheau întreţinerea cultului propriu-zis, 
constând în ofrande, sacrificii etc; alţii se dedicau artelor şi științelor: 
astronomie, calendar, scriere, mantică etc. Ghicitorii (chilanes) de pildă 
erau foarte apreciaţi de popor. în schimb, preotul-sacrificator (nacom) 
era foarte rău famat, fiind sprijinit de patru ajutoare, numite chaces. 


4.3. Sacrificii 


Momentul central al cultului era sacrificiul, numit pa chi („deschi- 
derea gurii”) la yucateci, nume venind de la obiceiul de a mânji gura sta- 
tuii zeului cu sângele victimei. Sacrificiile de animale nu erau frecvente. 
Se practicau mai ales sacrificiile umane. Zeul ploii, Chaak, prefera mai 
ales sângele copiilor. Sângele, substanță deosebit de prețioasă pentru 
viaţa zeilor, încât era reprezentată în basoreliefuri prin pene de quetzal, 
era procurat în mai multe feluri: prin smulgerea brutală a inimii, prin 
străpungere, prin jupuire etc. 

După ce i se scotea inima, corpul victimei era aruncat de la înălțimea 
altarului sacrificial, apoi era jupuit; după aceea, preotul oficiant executa 
un dans ritual solemn, cu pielea victimei pe umeri, la care participau 
toţi cei prezenți. În cazul în care cel sacrificat era un prizonier de război 
viteaz, bucăţi de carne din trupul său erau consumate crude de toţi cei de 
faţă. Preotului oficiant îi reveneau de drept braţele şi picioarele victimei. 

O altă formă de sacrificiu consta în legarea victimei, dezbrăcată și 
pictată în albastru, executarea unui dans ritual, apoi străpungerea victi- 
mei cu o săgeată de către preot în partea inferioară a abdomenului; după 
aceea fiecare dansator trăgea câte o săgeată în dreptul inimii. 

În eventualitatea unor secete prelungite, foamete sau epidemii, 
avea loc un ceremonial sacrificial cu totul special la așa-numitul „Puţ al 
Sacrificiilor”. În cadrul acestui sacrificiu, în prezenţa a nenumărați pele- 
rini veniţi de la mari distanţe, victimile erau aruncate de vii, împreună 
cu diferite obiecte de preţ, într-un puț natural cu diametrul de 55 m și 
adânc de 20 m. 

4.4. Rituri 


Cele mai însemnate rituri sunt cele legate de naștere, pubertate și 
căsătorie. 

Înainte de a naşte, femeia respectivă mergea în pelerinaj la zeița 
protectoare a gravidelor, mai precis la templul consacrat acesteia. Preoții 
mantici notau cu grijă ora şi data naşterii copilului, pentru că în funcţie 
de horoscopul zilei şi orei respective se fixau felurile ceremoniilor reli- 
gioase care trebuiau săvârşite pe parcursul vieţii pentru cel ce abia se 
născuse. În continuare, fătul era supus unei operaţii de deformare a cra- 
niului, după care noului născut i se atârnau în leagăn, la mică distanţă, 
bile colorate de argilă pentru a-i provoca strabismul. Mamele aveau 
obligaţia ulterior să-şi poarte pruncii cât mai mult în spate, pentru ca în 
felul acesta să li se arcuiască picioarele. Toate aceste trei operaţii aveau 
ca singur scop, în concepţia mayaşă, înfrumusețarea trupului copilului. 
Alături de acestea se mai apela şi la alte practici în acelaşi scop: perfora- 
rea lobului urechii, a buzei inferioare şi a septului nazal, locuri în care 
respectivul avea să poarte atârnate diferite podoabe. Fixarea numelui 
celui născut se făcea de către preotul-ghicitor în funcție de horoscop, 
dar de regulă noii născuţi purtau numele zilei în care s-au născut. Fie- 
care om mai avea, însă, și alte trei nume: al familiei, numele tatălui com- 
binat cu al mamei și o poreclă. 

De asemenea, un alt important ceremonial era cel legat de împli- 
nirea vârstei pubertăţii (12 ani la fete şi 14 ani la băieţi). Cu acest pri- 
lej, tânărului i se alegea un naș, preotul alunga printr-un ritual special 
spiritele rele, urma „mărturisirea” în fața preotului şi binecuvântarea. 
În timpul ritualului toți participanții trăgeau câte un fum de tutun, tre- 
cându-şi pipa unul altuia. În încheierea ritualului, părinţii împărțeau 
daruri băieților şi tuturor celor prezenţi, se aducea ca ofrandă vin, după 
care urma banchetul final. 

Căsătoria era pregătită de părinţii tânărului, care îi căutau o soție. 
Era preferabil însă ca în această situaţie să se apeleze la un „peţitor” 
de profesie, care stabilea și cuantumul zestrei oferit de tatăl băiatului. 
În cadrul ceremonialului căsătoriei, preotul aducea la cunoștință celor 

prezenţi condiţiile detaliate ale contractului matrimonial, tămâia casa şi 
îi binecuvânta pe miri. După aceea, tânărul avea obligaţia de a locui şi 
lucra timp de cinci ani în familia soţiei, iar în eventualitatea în care se 
dovedea nevrednic era alungat de către socri. Divorțul nu constituia o 
problemă: el putea fi pronunţat dacă soţul îşi repudia propria soţie sau 
dacă, eventual, soția îl părăsea pe acesta. 


5. Cultul morților 


Concepţia mayașă despre viaţa viitoare era complet diferită de cea 
aztecă, în sensul că premisele pentru dobândirea acesteia erau cu totul 
altele. Decisiv pentru accesul la viața veșnică era comportamentul moral 
din viaţa actuală. O viaţă păcătoasă atrăgea automat după sine ispășirea 
păcatelor în împărăţia subterană (mitnal), al cărui stăpân era zeul Huna- 
hau; răsplata pentru o viaţă virtuoasă era paradisul ceresc. 

În general, mayaşii se temeau teribil de moarte, după cum am mai 
spus. Orice deces atrăgea după sine timp de câteva zile bocete și urlete 
disperate, pentru că cei rămași în viață credeau că sufletul răposatului 
era luat de diavoli. După moarte, trupul respectiv era înfășurat într-un 
giulgiu şi gura acestuia era umplută cu făină de porumb, care servea 
mortului ca alimentaţie în viaţa cealaltă. 

Înhumarea oamenilor de rând era simplă. Ei erau îngropaţi de 
regulă, sub pardoseala casei sau în apropiere de casă, alături de cadavre 
fiind aşezaţi câţiva idoli de lemn sau de argilă. Nobilii erau însă incine- 
rați; cenușa era depusă în urne, îngropate ulterior împreună cu o mare 
cantitate de obiecte preţioase. Deasupra acestora se construia, uneori, 
un templu. Ca o excepţie, în nordul Peninsulei Yucatan cenușa celor 
incineraţi se păstra în interiorul unor statui antropomorfice de lemn sau 
de argilă; acestea erau așezate în fosta locuinţă a răposatului, alături de 
idolii familiei şi venerate la fel ca aceștia. 

Sub influenţa aztecilor, mayaşii practicau de asemenea în diferite 
regiuni, o serie de obiceiuri dintre cele mai bizare legate de înmormân- 
tare. De pildă, în orașul-stat atât de renumit Mayapan, corpul defunctului 

era pus a fiert până la completa descărnare de oase, jumătatea poste- 
rioară a craniului era despicată şi partea cărnoasă a feţei era înlocuită 
cu un modelaj de rășină; astfel reconstituite, capetele defuncţilor erau 
venerate în cadrul unor sărbători, aducându-li-se ca ofrande alimente 
şi băuturi. 

C. Religia incașilor 


1. Scurt istoric 


Vechiul Imperiu Inca cuprindea teritorii incluse azi în mai multe 
țări din America Latină: Columbia, Ecuador, Bolivia, Peru, Uruguay, 
Argentina şi Chile. Într-o perioadă mai îndepărtată, în acest spaţiu tră- 
iau sute de triburi preincașe încă din mileniul al III-lea î.d.Hr. În jurul 
anului 1800 î.d.Hr. aici apar primele așezări urbane, constând în edificii 
construite pe mari terase consolidate cu piatră. Două secole mai târ- 
ziu, triburile de pe teritoriul actualului Peru s-au constituit în mai multe 
state, fiecare având în componenţa sa câteva asemenea orașe. Începând 
cu mileniul I î.d.Hr., dar mai ales în mileniul următor, se configurează 
diferite spaţii de civilizaţie şi cultură distincte, mai mult sau mai puţin 
individualizate, denumite de obicei după numele oraşului mai impor- 
tant, iar alteori după numele tribului respectiv: Chavin, Tiahuanaco, 
Huari, Chincha, Chimu, Mochica etc. 

Fiecare dintre aceste civilizaţii preincaşe au cunoscut perioade mai 
lungi sau mai scurte de glorie înainte de constituirea marelui Imperiu 
Inca. Se ştie, de pildă, că mochicașii stăpâneau între anii 400-1000 d.Hr. 
un teritoriu întins, din zona de coastă până la Munţii Anzi, fiind foarte 
bine organizaţi şi având o civilizație remarcabilă. Tot astfel, poporul 
Chimu a atins şi el un înalt nivel de cultură şi civilizaţie; între anii 1000- 
1466 d.Hr. stăpânea coasta Pacificului pe o lungime de aproximativ o 
mie de kilometri, construind impunătoare piramide în trepte, edificii 
publice şi drumuri, precum şi fortărețe solide. Incaşii înşişi aveau să 
preia de la acest popor multe elemente de cultură și civilizaţie, dar și 
enorme cantităţi de aur şi argint. 

Incaşii au pătruns pe platoul peruvian relativ târziu, în jurul anului 
1200 d.Hr. Teritoriile cucerite de către ei prin războaie aproape intermi- 
nabile ajunseseră să acopere o suprafață de 950.000 km?, echivalentă cu 
cea a Franţei, Italiei, Beneluxului şi Elveţiei la un loc. Ele se întindeau 

de la nord la sud, după axa Munţilor Cordilieri, pe o distanță de mai 
bine de 4.000 km. La vest erau mărginite de Oceanul Pacific, iar la est 
de Anzi, care constituiau un zid aproape de netrecut pentru triburile 
invadatoare din pădurile Amazoniei. 

Din motive administrative, imperiul incașilor era împărțit în patru 
provincii sau suyu: Conti-suyu, Colla-suyu, Anti-suyu şi Chincha-suyu. 
Această diviziune corespundea celor patru puncte cardinale. Capitala 
imperiului, Cuzco, era şi ea împărţită în două părți: Cuzco-ul superior 
şi cel inferior, fiecăruia dintre acestea revenindu-i câte două provincii. 

Populaţia cuprinsă între granițele imperiului depășea, probabil, 
zece milioane de locuitori cu puţin timp înainte de sosirea cuceritorilor 
spanioli. Ea cuprindea aproximativ o sută de grupuri etnice, de impor- 
tanţă inegală, ce se deosebeau între ele prin limbă și cultură. Fireşte, ele 
erau legate printr-o anume „tradiţie comună”, dar în ansamblu au conti- 
nuat să rămână foarte disparate. 

Suveranul acestui mare imperiu se numea Inca, de unde și numele 
de „popor al lui Inca”. De-a lungul istoriei sale, Imperiul Incaş a fost con- 
dus de doisprezece suverani, mulți dintre aceștia devenind eroi legen- 
dari; din păcate doar ultimii patru sunt mai bine cunoscuţi din punct 
de vedere istoric. Primul Inca, atestat ca personaj istoric, a fost Pachacu- 
tec Yupanqui (1438-1471), care s-a remarcat prin nenumărate campa- 
nii militare de anvergură. Urmașul său, Tupac Yupanqui (1471-1493), 
a reușit să conducă imperiul la apogeu, cucerind aproape întreg marele 
podiş până la Quito, precum şi o mare parte din actualul teritoriu al sta- 
tului Chile. Fiind un suveran foarte înţelept și disciplinat, sub domnia 
sa au fost fixate definitiv frontierele Imperiului Incaş. Sub domnia celui 
de-al unsprezecelea Inca, Huayna Capac (1493-1525), în ciuda uriașei 
sale armate de 300.000 de ostași, se înregistrează foarte multe revolte ale 
triburilor din Nord, în urma cărora imperiul avea să fie împărţit între 
cei doi fii ai săi: Huascar şi Atahualpa (1525-1532). Atahualpa îl ucide, 
ulterior, pe fratele său, dar tulburările interne existente vor constitui un 
bun prilej pentru invazia cuceritorilor spanioli. 

Cu un grup de numai 130 de soldaţi și 40 de călăreţi, conchistadorul 
spaniol Francisco Pizzaro (1475-1541) a reuşit printr-o viclenie să pună 
capăt istoriei marelui şi puternicului imperiu, deşi acesta era foarte bine 

organizat din punct de vedere militar. După ce şi-a întărit alianțele pe 
coastele septentrionale și a întemeiat în centrul acestei regiuni orașul 
San Miguel de Piura, la 15 noiembrie 1532 intra în Cajamarca. În ace- 
eaşi zi îi adresa lui Atahualpa - care-şi stabilise tabăra în preajmă - invi- 
taţia de a-i face o vizită. Invitaţia a fost bine primită de suveranul incaș, 
care socotea că a găsit prilejul să se descotorosească de spanioli, mai ales 
că dispunea de o foarte numeroasă şi puternică armată. Din nefericire 
pentru el, oastea incașă s-a plasat pe munţii din apropiere, el fiind înso- 
it în oraş doar de un grup restrâns. Pizzaro a dat ordin să se deschidă 
focul, însoțitorii săi fiind cuprinși de panică. Atahualpa a fost smuls, pur 
şi simplu, din litieră şi târât într-una din clădirile unde se retrăseseră 
spaniolii. Armata suveranului, plasată în împrejurimi, s-a retras nepu- 
tincioasă, pentru a-l proteja pe Inca. În ciuda tuturor încercărilor ulte- 
rioare de schimbare a situaţiei, marele Imperiu Inca fusese sugrumat, 
asemenea propriului suveran, deși incașii oferiseră în schimbul căpete- 
niei lor 5.545 kg aur și 11.905 kg argint. O întreagă istorie luase sfârşit. 


2, Divinităţi 


Asemenea vechilor azteci şi mayași, incașii erau politeiști. După 
acceptarea în panteon a zeului Viracocha, aproape toate divinităţile 
incaşe erau reprezentate antropomorfic. Se credea, însă, pe mai departe 
că zeii îşi puteau schimba înfățișarea ori de câte ori doreau. Divinită- 
țile aveau un caracter masculin sau feminin și erau legate între ele prin 
grade de rudenie sau chiar printr-o anume atitudine de adversitate reci- 
procă. Cuceritorii incaşi și-au îmbogăţit panteonul prin asimilarea mul- 
tor divinități proprii popoarelor cucerite. 

Chiar şi după încorporarea lor în marele Imperiu Inca, popoarele 
subjugate au continuat să-și adore propriile divinităţi inferioare. Este 
vorba despre diferite elemente ale naturii: tunetul, curcubeul, anumite 
stânci etc. Exista un zeu al furtunii care-și trimitea fulgerul pe pământ 
cu praştia; apoi o divinitate care ținea apa în propriile sale recipiente, 
putând s-o verse sau nu, după cum binevoia. 

Asimilarea divinităţilor locale preincaşe de către incași a fost legiti- 
mată, între altele, și prin cultul-huaca, foarte popular în rândul triburi- 
lor subjugate. Huaca era o forţă tainică şi supranaturală care exercita o 
mare influenţă asupra destinului oamenilor. Atât oamenii, cât şi obiec- 
tele puteau fi locuite de o huaca. Era spiritul protector al tribului și, în 
același timp, un fetiș individual (conopa). Acest spirit putea fi transmis 
ereditar. Tribul care avea drept huaca soarele se bucura de o protecţie 
specială. Chiar şi în viața populațiilor actuale de origine incașă sau pre- 
incaşă, huaca joacă un anumit rol, deşi şi-a pierdut sensul originar. 

Soarele (Inti sau Intip) era zeul principal al incașilor, bucurându-se 
de o prețuire mai mare decât la azteci și mayaşi. Înseşi satele incaşe erau 
în așa fel aşezate, încât casele să fie orientate cu fața spre Răsărit și locu- 
itorii să poată saluta soarele în momentul apariţiei sale. 

Inclusiv primul suveran Inca îşi avea obârşia directă în zeul Soare- 
lui; de altfel, însuși numele său, Manco Capac înseamnă „puternic'. Dar, 
expresia cea mai clară a divinizării suveranului apare în timpul domniei 
celui de-al nouălea Inca, Pachacutic („schimbarea lumilor”, 1438-1471), 
când începe, practic, atestarea istorică a Imperiului Incaș, dincolo de 
multele legende puse pe seama suveranilor. 

Luna (Mama Quilla; Mama Ogllo) apare ca o a doua mare divini- 
tate după zeul Soarelui, fiind sora şi soţia acestuia. Curcubeul (Cuycha) 
era unul dintre ofițerii Soarelui, iar stelele, mai ales Venus și Pleiadele, 
erau considerate paji și doamne de onoare care însoțeau Soarele şi 
Luna. 

Viracocha avea multe afinități cu zeul Quetzalcoatl de la azteci. Ca 
şi acesta, Viracocha era adorat pentru mai multe calităţi: el era în acelaşi 
timp creatorul lumii şi zeul Soarelui. Numele său are o semnificație deo- 
sebită, care confirmă însușirea sa de creator al lumii: cuvântul vira, care 
are, în general, mai multe semnificaţii, înseamnă în contextul amintit 
„lavă” şi arată că acest zeu creator a plămădit lumea din lava vulcanică; 
cocha însemnează „lac” şi se referă, desigur, la lacul Titicaca, considerat 
sacru de către incaşi. 

După ce a creat lumea, cosmosul şi ordinea cosmică, Viracocha 
a creat popoarele andine, dând suflare de viaţă statuilor confecţionate 
de el însuşi. Era căsătorit cu Mamacocha, zeița vântului și ploii. El era 

reprezentat ca un bătrân cu barbă, purtând ca o coroană pe cap soarele, 
iar în mâini ţinea trăsnete, vărsând „lacrimi” de ploaie. Tristeţea zeului 
„înlăcrimat” face aluzie la o mare dezamăgire, fiindcă o legendă ne rela- 
tează că Viracocha era atât de nemulțumit de prima sa creaţie, încât a 
revărsat asupra pământului un mare potop şi i-a ucis pe primii oameni, 
probabil niște oameni uriași. 

Zeul a creat însă o nouă generaţie de oameni, din piatră. Pentru a fi 
sigur că aceştia vor merge pe drumul cel bun, zeul a preferat să locuiască 
în mijlocul lor, să le arate, să-i înveţe bazele civilizației şi să săvârşească 
diferite minuni. 

Pachacamac era cel mai important zeu pentru triburile din apro- 
pierea mării. Zeu al focului, dar şi civilizator, se credea că ar fi schim- 
bat pe oamenii dinaintea lui în jaguari și maimuțe, creând o nouă rasă 
de oameni, pe care i-a învățat meseriile şi artele. Cultul său era foarte 
misterios, sumbru şi violent. Îi erau consacrate periodic multe sacrificii 
umane. 


3. Cultul 
3.1. Locurile de cult 


Incașii preferau în mod deosebit costrucţiile monumentale, somp- 
tuoase. Gustul lor faţă de arta decorativă lăsa de dorit. Însă arta decora- 
tivă a fost înlocuită cu lucrări deosebit de frumoase din aur. 

Cel mai impunător edificiu religios din întregul imperiu era Tem- 
plul Soarelui (Qoricancha) din Cuzco. Era vorba de o vastă incintă rec- 
tangulară cu perimetrul de 400 de pași, construită din pietre perfect 
tăiate şi ajustate, așezate fără niciun fel de alt liant decât bitum. Pe la 
jumătatea înălțimii incintei trecea o cornișă de aur largă de patru palme. 
Porţile, complet îmbrăcate în aur, conduceau spre o grădină presărată 
cu pulbere de aur fin și semănată cu porumb având tulpina, frunzele 
şi ştiuleţii din aur. În mijlocul acestei vegetaţii artificiale pășteau circa 
20 de lame din aur de mărime naturală. În interiorul grădinii se înălţau 
patru sanctuare cu pereţii tapisaţi — atât în exterior, cât și în interior - cu 

plăci din metal preţios. Cel mai spaţios dintre ele conţinea statuia zeului 
Soarelui, împodobită cu felurite pietre preţioase, pe care spaniolii n-au 
putut-o captura niciodată. Alături de ea erau aşezate statuile suveranilor 
defuncţi, cu feţele spre orașul pe care-l ocroteau. Acestea erau confecţi- 
onate din argilă, dar aveau atașate îmbrăcămintea, podoabele, ba chiar 
şi părul sau resturile de unghii ale împăraţilor reprezentaţi. Celelalte trei 
sanctuare erau consacrate Lunii, Trăsnetului și Curcubeului, însoțitorii 
Soarelui. 

Pe locul unde odinioară se afla acest templu, spaniolii au ridicat 
actuala catedrală romano-catolică din Cuzco, care aparţine ordinului 
dominicanilor. La construirea acestei catedrale au fost folosite materiale 
din vechiul templu incaș. 


3.2. Sacerdoțiul 


Clasa preoților (villaviza) era foarte numeroasă şi bine structu- 
rată pe categorii diferite. Unii dintre aceștia erau numiţi direct de către 
suveran sau de guvernatorii provinciilor, pe când alții dețineau ereditar 
aceste funcţii. În fruntea corpului sacerdotal se afla Marele Preot (villa- 
huma), care nu avea voie să se căsătorească. El poseda domenii întinse, 
dar veniturile le cheltuia aproape în întregime pentru a ajuta săracii, 
văduvele și orfanii. 

La fel ca în Egiptul antic, preoții incașilor aveau obligaţia de a se 
îngriji de sănătatea căpeteniilor politice, dar și a oamenilor de rând, 
cumulând astfel funcţiile de sacrificator, prezicător şi şaman-vindecător. 
Asemenea preoților „văzători” (baru) de la babilonieni, ei analizau cu 
atenție măruntaiele animalelor sacrificate, prezicând viitorul. În acelaşi 
timp, practicau şi arta vindecării, prin extragerea fluidului unui obiect 
socotit a fi cauzat îmbolnăvirea. În plus, erau chiropractori, punând la 
loc oasele dislocate prin manipulare externă, şi mai ales excelenți chi- 
rurgi, capabili să execute operaţii delicate, cum ar fi trepanaţiile, al căror 
scop, de cele mai multe ori, rămâne încă necunoascut. 

O categorie semi-sacerdotală era aceea a femeilor dedicate slu- 
jirii zeului Soarelui. Era vorba despre fete tinere, recrutate încă de la 

vârsta copilăriei. Odată recrutate şi instruite, ele deveneau „femei alese” 
(aqlla). Educaţia se realiza în „mănăstirile” Soarelui (aql/lahuasi), sub 
îndrumarea unor femei mai în vârstă, de neam Inca. După pubertate, 
unele dintre acestea deveneau soţii secundare ale împăratului, iar altele 
erau date în căsătorie persoanelor faţă de care împăratul dorea să-şi 
manifeste gratitudinea. Majoritatea rămâneau însă în mănăstiri. Ele își 
petreceau viaţa aici în cea mai riguroasă castitate şi izolare, îndeplinind 
cultul Soarelui. Pe lingă atribuţiile religioase ele jucau, de asemenea, un 
rol economic deosebit, torcând şi ţesând lâna obținută de la turmele 
Soarelui. Numărul unor asemenea „femei alese” ajunsese, la un moment 
dat, să depășească cifra de 2.000, ele reprezentând adevărate „ateliere 
textile” ce produceau din belşug tot felul de stofe şi veşminte. 


3.3. Sacrificii 


Zeii primeau ca ofrande, în primul rând, frunze de coca şi mai ales 
de tutun, plante considerate a avea însuşiri magico-religioase şi medi- 
cale, din cele mai vechi timpuri. Spre deosebire de alte popoare, nu erau 
aduse ca ofrande sau sacrificii flori sau alimente, fructe sau băuturi, ci 
mici plăci de aur şi argint, figurine de animale sau oameni din aceleași 
metale, scoici de mare şi veşminte din lână. Se practicau şi sacrificiile de 
„fundaţie, constând din foi de coca şi fetuși de lama. 

Sacrificiile sângeroase erau foarte preţuite de zei, pentru că sângele 
victimei avea, în credinţa incașilor, însuşirea magică de a conferi viaţă, 
fertilitate şi sănătate. Pentru fiecare zeu în parte şi pentru fiecare ocazie 
specială era strict reglementată culoarea, vârsta, numărul şi genul vic- 
timei. Cele mai importante sacrificii erau cele umane, fiind prilejuite 
de anumite sărbători sau situații mai dificile din viaţa tribului respec- 
tiv: înscăunarea împăratului, epidemii, foamete sau război. Se sacrificau 
inclusiv copii, mai ales atunci când părinţii acestora erau grav bolnavi, 
recomandarea unui asemenea sacrificiu fiind făcută de către preotul- 
vindecător, care putea considera că acesta ar fi singurul mijloc posibil 
pentru însănătoşire. 

La triburile chibcha, cele mai importante sacrificii umane erau cele 
ale aşa-numiţilor mojas, băieţi de 15-16 ani, aduși în general de la mare 
depărtare. Aceşti băieți erau socotiți intermediari între tribul respectiv 
şi zeul Soarelui. Unii erau prizonieri de război, alţii fuseseră cumpăraţi de 
mici copii de la anumiţi negustori de sclavi. Ei aveau ombilicul tăiat, sân- 
gele care ieşea prin ombilic fiind considerat hrana Soarelui. În general, 
acești tineri erau sacrificați cu puţină vreme înainte de pubertate. Dacă, 
întâmplător, un moja avusese deja legături cu o femeie, nu mai era sacri- 
ficat, fiindcă își pierduse calitatea de intermediar între oameni și zeu. 

Sacrificiul se săvârşea, de regulă, pe un pisc în partea orientată către 
răsărit. Victima era întinsă pe o pânză specială şi ucisă cu niște cuțite 
de bambus. În zorii zilei, preotul sacrificator stropea cu sângele victimei 
stâncile din jur. După aceea, cadavrul era abandonat acolo, pentru că era 
hrana Soarelui. 

Înscăunarea unei noi căpetenii (cacique) la aceste triburi prilejuia 
ofrande de o risipă inimaginabilă. La Guatavita, de pildă, candidatul la 
tron mergea cu patru însoțitori într-o barcă până la mijlocul lagunei și 
aici arunca în apă pumni întregi de perle, de aur şi smaralde. Ceremo- 
nialul îl săvârşea fiind îmbrăcat într-o costumaţie ciudată: tot trupul era 
acoperit de pământ argilos presărat cu pulbere de aur, ceea ce-i conferea 
o ţinută cu totul aparte. 


3.4. Rituri şi sărbători 


Momentele mai importante din viaţa fiecărui incaș erau marcate de 
diferite rituri şi ceremonii religioase. 

Ca şi la mayaşi, la naşterea copilului, craniul fătului era legat între 
planşe de lemn, purtate tot timpul până la vârsta de 4-5 ani. Rostul aces- 
tora era de a-i presa fruntea şi ceafa, conducând la o deformare în înăl- 
țime a capului. Practica în sine avea un caracter magic, urmărindu-se 
alungarea spiritelor rele care atentau la viaţa sufletului, despre care se 
credea că şi-ar avea sediul în cap. La împlinirea vârstei de doi ani, copi- 
lul primea un nume provizoriu, iar la 14 ani, în cadrul unui ceremonial 
special, primea numele definitiv, respectiv al tatălui, al unui unchi sau 

al unui animal. Fetele, în schimb, primeau de regulă nume de stele, de 
plante sau de pietre semiprețioase. Ceremonialul acesta era foarte com- 
plex în cazul copiilor proveniţi din familii nobile. Tinerii respectivi erau 
supuși, cu acest prilej, unei probe de rezistenţă, apoi avea loc ritualul 
perforării lobului urechii - simbolizând faptul că urma să fie inițiat în 
meșşteşugul armelor —, ritualul băii purificatoare, jurământul de credință 
faţă de suveran şi sacrificiul unei lama. În fine, ceremonialul se încheia 
cu deplasarea la cel mai vârstnic membru al familiei, de la care tânărul 
primea în dar un scut, o suliță și o praștie, considerate arme ale clasei 
aristocraților. 

Un alt ceremonial religios era prilejuit de căsătorie, care avea loc 
pentru fete la 18-20 de ani şi la 22-24 pentru băieţi. Actul căsătoriei 
consta dintr-o simplă unire a mâinilor, precedată de alte acte religioase, 
între care mărturisirea şi sacrificiul unei lama. După aceea urma un 
schimb de daruri între familii și o festivitate nupțială. 

Un ritual cu totul special era și acela al mărturisirii păcatelor. Păca- 
tele foarte grave trebuiau mărturisite doar în faţa Marelui Preot, iar cele 
obișnuite înaintea unui preot-confesor; de fapt, fiecare sat își avea pro- 
priul preot-confesor. Confesiunea avea un caracter civic, pentru că anu- 
mite păcate mai grave puteau avea urmări pentru întreaga comunitate 
din care respectivul penitent făcea parte. După mărturisire, penitentul 
primea anumite sfaturi morale şi trebuia să se supună unui ritual de 
purificare prin apă, după care era socotit iertat şi reintegrat în comuni- 
tate din punct de vedere spiritual. 

Sărbătorile erau prilejuite, între altele, de moartea unei căpetenii, 
urcarea pe tron a unui nou suveran, inițierea tinerilor, plecările la război 
etc. Cu ocazia strângerii recoltelor se ardeau ştiuleți de porumb şi cartofi. 

Viaţa capitalei imperiului, Cuzco, era și ea ritmată de marile săr- 
bători care marcau, din lună în lună, calendarul ritual. Fiecărei luni 
îi corespundea o anume sărbătoare, în cadrul căreia oficia însuşi Inca 
înconjurat de demnitarii statului (panaka). Cu acest prilej, demnitarii 
scoteau din palate mumiile strămoşilor întemeietori şi le conduceau 
prin oraş în litiere, elogiindu-se virtuțile și evocând faptele măreţe din 
timpul domniei lor. Poporul primea acum din abundență hrană şi bău- 
tură, participând cu mult entuziasm la ceremonii. 

La sărbătoarea anuală Sithua, al cărei scop era să protejeze capitala 
de orice fel de molimă, se reuneau toate triburile; patru sute de război- 
nici plecau în cele patru zări și intrau cu arme cu tot în primul râu care 
le ieşea în cale. Oamenii ieşeau din locuinţe pentru a-i întâmpina şi a 
face abluţiuni. Se aduceau ofrande constând din pene și cochilii spre 
a potoli mânia divinităților ploii și furtunii, de frunze de coca, sau de 
chiacha, o băutură ameţitoare obținută din porumb. Tot acum, se sacri- 
ficau animale, cu excepţia celor cu un caracter totemic, cum ar fi puma 
şi condorul. 

Totuși, cea mai importantă sărbătoare se celebra în cinstea zeu- 
lui Soarelui (Intip raymin). Ea se desfăşura în fiecare an în perioada 
solstițiului de vară. De reușita ei răspundea însuși suveranul Inca. De 
aceea, el se pregătea pentru aceasta cu mult timp înainte, abținându-se 
de la orice aliment sărat sau condimentat şi de la orice relaţie sexu- 
ală. În apropierea zorilor zilei, el mergea în piaţa principală, unde erau 
prezenţi deja demnitarii imperiali și populaţia orașului; în momentul 
apariţiei soarelui la orizont, suveranul făcea în cinstea acestuia o libaţie 
cu bere de porumb, prezentată într-un vas de aur. De asemenea, erau 
sacrificate câteva lame. Preoţii le tăiau beregata și le așezau apoi pe un 
rug aprins cu câlți de bumbac asupra cărora o oglindă concavă con- 
centra razele solare. Focul, despre care incașii credeau că însuși Inti îl 
cobora pe rug, era preluat și adus într-o vatră aflată în interiorul Tem- 
plului Soarelui. Preoţii aveau obligaţia să-l întrețină pe întreaga durată 
a anului. 


4. Cultul morţilor 


Ciclul vieţii se încheia cu obișnuitele rituri funerare. După deces, 
cadavrul era dus la râu, spălat şi îmbrăcat cu hainele cele mai bune ale 
răposatului. Noaptea avea loc privegherea, prilej cu care bărbaţii jucau 
un joc cu un fel de zar, în care se credea că se sălășluise sufletul dece- 
datului. Înmormântarea era precedată de un dans ritual lent în jurul 
mortului și de un prânz funerar. 

Incaşii îşi îngropau morţii alături de tot felul de obiecte de care aceş- 
tia avuseseră nevoie în cursul vieţii, în special vase, bijuterii din aur, arme 
şi unelte. Mormintele constau dintr-un puț cu o adâncime variabilă mer- 
gând până la cel mult 25 m - în cazul nobililor, astupat în întregime cu 
pământ. La capătul acestuia se găsea o deschizătură laterală pe unde se 
pătrundea într-o cameră. Aici se depunea cadavrul și mobilierul funerar. 

Forma mormintelor varia mult de la un loc la altul. Au fost desco- 
perite chiar nouă tipuri de morminte. 

Cadavrul era întins pe o parte sau pe spate ori ghemuit. Faptul 
că uneori au fost descoperite diferite grămezi de oseminte sau, alte- 
ori, strânse într-o urnă, cum ar fi în apropierea fluviului Magdalena, 
demonstrează că în această regiune avea loc şi o a doua înmormântare. 

Incașii aveau credinţa că, după moarte, sufletul nu dispare, ci va 
continua să supravieţuiască. Morţii deveneau făpturi supranaturale 
care puteau face rău sau bine celor rămași în viață. Mai mult decât atât, 
defunctul se putea reîncarna într-un descendent, cu condiţia ca trupul 
să-i fie conservat cu grijă. Tocmai de aceea, incașii practicau un fel de 
îmbălsămare, asemenea egiptenilor. 

Riturile funerare consacrate unui suveran Inca erau cu totul deo- 
sebite. Întreg imperiul trebuia să țină post vreme de o lună, cu acest 
prilej fiind organizate procesiuni solemne, însoțite de bocete, imnuri 
şi rugăciuni. De asemenea, demnitarii erau obligați să poarte doliu 
pe durata acestei luni. Într-o perioadă mai timpurie, suveranului îi 
erau sacrificate câteva concubine şi câţiva slujitori; ulterior, această 
practică a fost înlocuită cu sacrificiul câtorva lame. După o lună de 
zile, mumia suveranului era aşezată într-o cameră mortuară, amena- 
jată într-un perete de stâncă sau într-o grotă naturală, având alături 
o mulţime de vase şi diferite obiecte din aur și argint, fapt ce avea să 
constituie mai târziu o mare tentaţie pentru renumiţii „căutători de 
aur” (guaqueros). 


602 Preot Prof. Univ. Dr. Nicolae ACHIMESCU 


D. Concluzii. Situaţia actuală 


Făcând o retrospectivă a acestor religii, ne frapează în primul rând 
contrastul existent între civilizaţia, cultura şi unele precepte morale de 
ținută, pe de o parte, și anumite practici crude, absurde și ridicole, pe 
de altă parte. După cum am observat, multe ceremonialuri și procesi- 
uni pline de farmec, în general, sfârşeau prin sacrificii umane dintre 
cele mai odioase. 

Unii cercetători şi fenomenologi au încercat să acrediteze ideea 
existenței unor asemănări între religiile populațiilor precolumbiene şi 
religia creștină. Acestea sunt, însă, absolut superficiale și întâmplătoare. 
De pildă, asceza practicată de preoții azteci şi mayași, ca și așa-zisele 
„mănăstiri” incaşe, nu au nici rostul nici semnificaţia ascezei și așe- 
zămintelor monahale creștine. De asemenea, „mărturisirea” păcatelor 
întâlnită la incași nu are niciun fel de tangenţe cu Taina Mărturisirii 
creştine. Incașii impuneau „mărturisirea” păcatelor mai grave în faţa 
Marelui Preot cu un scop evident politic, urmărind descoperirea unor 
abateri ce atentau la siguranţa tribului. Cine refuza să mărturisească 
asemenea „păcate” de care era bănuit, era supus la tortură. 

Cu câteva excepţii, popoarele din America Centrală de azi au asi- 
milat limbile și religia cuceritorilor spanioli, fapt ce a condus la modifi- 
carea sau nimicirea, pur și simplu, a tradiţiilor proprii. Cu toate acestea, 
anumite reminiscenţe din mituri, cosmologii, mantică și ritualuri se mai 
regăsesc încă în viaţa religioasă a unor clanuri din pădurile tropicale ale 
junglei de astăzi. Astfel, Fiinţa supremă a unor indieni contemporani este 
fie Dumnezeu-Tatăl, fie lisus Hristos, identificat cu zeul Soarelui de către 
triburile quiche şi tepehua. Tot astfel, Maria, Fecioara din Guadelupa, se 
bucură de o mare preţuire în cadrul panteonului indian american. Indi- 
enii susțin că, în anul 1531, Fecioara indiană s-a arătat pe colina sfântă a 
zeiţei aztece Tonantzin, maica preacurată a zeului Huitzilopochtli, şi s-a 

adresat băștinașilor în limba aztecilor, nahuatl. De atunci ei se simt ocro- 
tiți de aceasta, toate rugăciunile fiindu-le îndeplinite. 

După cel de-Al Doilea Război Mondial au fost descoperite 
grupuri răzlețe de mayași în jungla din Chiapas, în jurul unor temple 
părăsite. Astăzi, în America Centrală trăiesc peste două milioane de 
descendenți ai vechilor mayaşi: yucatecii, cholii, chontalii, lancandonii, 
tzotzolii, tzeltalii, toholabilii, tzutuhilii etc., vorbind aproximativ treizeci 
de dialecte variate. Deși sunt buni practicanți catolici de aproximativ 
patru sute de ani, ei rămân în continuare păstrătorii unor vechi ritualuri 
păgâne precolumbiene. 

În prezent, majoritatea populațiilor incaşe este romano-catolică. 
Dar în credinţele unor triburi s-au mai păstrat încă multe tradiţii vechi 
păgâne. De exemplu, tribul quecha crede şi astăzi nu numai în Dum- 
nezeu, în lisus Hristos și Fecioara Maria, dar și în zeul Soarelui, Inti, 
precum și în alte multe divinităţi inferioare. De asemenea, sărbătorile 
anuale creştine sunt încă însoţite, cel puţin în taină, de felurite ritualuri 
ale fecundității, de sacrificii şi practici divinatorii. 

